МАТФЕЙ БИЧИГЕН 

СŸŸНЧИЛŸ JАР 


1 

1 Давидтиҥ ле Авраамныҥ калдыгы Иисус Христостыҥ ада-öбö- 
кöлöри. 

2 Авраамнаҥ Исаак туулган, Исаактаҥ Иаков туулган, Иаковтоҥ 
Иуда ла оныҥ карындаштары туулган; 

3 Иуданыҥ эмеени Фамарьдаҥ Фарес ле Зара туулган, Фарестеҥ 
Есром туулган, Есромноҥ Арам туулган; 

4 Арамнаҥ Аминадав туулган, Аминадавтаҥ Наассон туулган, 
Наассонноҥ Салмон туулган; 

5 Салмонныҥ эмеени Рахавтаҥ Вооз туулган, Воозтыҥ эмеени 
Руфьтаҥ Овид туулган, Овидтеҥ Иессей туулган; 

6 Иессейдеҥ Давид-каан туулган, Давид-кааннаҥ Соломон 
туулган, Соломонныҥ энези дезе Урияныҥ башкыдагы эмеени 
болгон; 

7 Соломонноҥ Ровоам туулган, Ровоамнаҥ Авия туулган, Авия- 
даҥ Асаф туулган; 

8 Асафтаҥ Иосафат туулган, Иосафаттаҥ Иорам туулган, Иорам- 
наҥ Озия туулган; 

9 0зиядаҥ Иоафам туулган, Иоафамнаҥ Ахаз туулган, Ахазтаҥ 
Езекия туулган; 

10 Езекиядаҥ Манассия туулган, Манассиядаҥ Амос туулган, 
Амостоҥ Иосия туулган; 

11 Вавилон jерине кöчÿрердеҥ озо Иосиядаҥ Иехония ла оныҥ 
карындаштары туулган; 

12 Вавилонго кöчÿрген соҥында Иехониядаҥ Салафиил туулган, 
Салафиилдеҥ Зоровавел туулган; 

13 Зоровавелдеҥ Авиуд туулган, Авиудтаҥ Елиаким туулган, Елиа- 
кимнеҥ Азор туулган; 

14 Азордоҥ Садок туулган, Садоктоҥ Ахим туулган, Ахимнеҥ 
Елиуд туулган; 

15 Елиудтаҥ Елеазар туулган, Елеазардаҥ Матфан туулган, Мат- 
фаннаҥ Иаков туулган; 

16 Иаковтоҥ Марияныҥ öбööни Иосиф туулган, Мариядаҥ Хрис- 
тос дейтен Иисус туулган. 

17 Анайдарда, Авраамнаҥ ала Давидке jетире бастыразы он 
тöрт ÿйе; Давидтеҥ ала Вавилонго кöчÿргенине jетире база он 
тöрт ÿйе; Вавилонго кöчÿргенинеҥ ала Христоско jетире база 
он тöрт ÿйе. 


Иисустын туулганы 

18 Иисус Христостыҥ туулганы мындый болгон. Оныҥ энезин, 
Марияны, Иосифле кол алыштырып койгондор, jе олор бири- 
герге jеткелекте, Мария Агару Тыннаҥ барланып калган. 19 Ма- 
рияныҥ öбööни Иосиф, ак санаалу кижи бойы, оны улус алды- 
на уйатка тÿжÿрбейин деп, jажытту jандырып ийерге сананган. 
20 Jе анайда сананып аларда, ого тÿш jеринде Кайраканныҥ ангели 
кöрÿнип, мынайда айткан: 

— Давид уулы Иосиф! Мария эмеениҥди бойыҥда jÿргÿзерге 
коркыба. Оныҥ бойында табылганы — Агару Тыннаҥ. 21 Табары уул 
болор, Оны Иисус деп адаарыҥ, нениҥ учун дезе Ол Бойыныҥ 
калыгын кинчектеринеҥ аргадаар. 

22 Кайраканныҥ jарчы ажыра айтканы бÿтсин деп, ончозы мы- 
найда болгоны бу. Ол айткан: 1Ъ «Бат, кыс барланып, уул бала табар, 
Оны Еммануил двп адагылаар». Еммануил дегени — «Бисле кожо 
Кудай» дегени. 

24 Иосиф уйкудаҥ турала, ого Кайраканныҥ ангели jакарганыла 
эдип, эмеенин бойында jÿргÿсти. 25 Мария тун уул бала тапканча, 
оныла билишпей jÿрди. Иосиф баланы Иисус деп адады. 

2 

Кÿнчыгыштын судурчылары Иисуска бажырганы 

1 Иисус Иудей jериндеги Вифлеем деп калада Ирод-каан тужын- 
да туулган. Jе бат, кÿнчыгыштаҥ Иерусалимге судурчылар келип, 
айттьшар: 

2 — Иудейлердиҥ jаҥы туулган кааны кайда болотон? Кÿнчы- 
гы ттт та Оныҥ jылдызын кöрдибис, Ого бажырарга келдибис. 

3 Мыны угала, Ирод-каан тÿймей берди, оныла кожо бастыра 
Иерусалим тÿймеди. 4 Калыктыҥ ончо улу абыстарын ла бичикчи- 
лерин jууп алып, 

— Христос кайда туулатан эди? — деп, сурап турды. 

5 Олор айттьшар: 

— Иудей jериндеги Вифлеемде, нениҥ учун дезе jарчы мынайда 
бичиген: 6 «Сен де, Вифлеем, Иуда jери, Иуданыҥ калаларынаҥ эмеш 
те кичÿ эмезиҥ: сенеҥ Башчы чыгар, Ол Израилъ элимди кабырар». 

7 Айдарда, Ирод судурчыларды бойына jажытту кычырып, jыл- 
дыстыҥ кöрÿнген öйин сурап, угуп алала, 8 олорды Вифлеемге 
ийип, айтты: 

— Барып, бала керегинде быжулап сурап угугар. Таап алзагар, 
меге тил jетиригер, мен де Ого барып бажырайын. 

9 Судурчылар каанныҥ айтканын тыҥдап угала, jÿрÿп ийдилер. 
Jе бат, кÿнчыгышта кöргöн jылдызы олордыҥ ичкери ÿстинде ба- 
рып jатты. Учында бала болгон jердиҥ ÿстине jеделе, токтой 
берди. 10 Олор jылдысты кöрöлö, улу сÿÿнчиле сÿÿндилер. п Ÿйге 
кирип, баланы ла Оныҥ энезин, Марияны, кöрдилер, чöгöдöп, 
балага jабыс бажырдылар. Оноҥ эрjинелÿ кайырчактарын ачып, 
Ого алтын, ладан, база смирна сыйладылар. 12 Иродко бурулба- 
гар деп, олорго тÿш jеринде Кудайдаҥ айдылганыла, jери-jуртына 
öскö jолло jанып ийдилер. 

Египетке ырбаганы 

13 Судурчьшар jÿре берерде, Кайраканныҥ ангели Иосифке тÿш 
jеринде кöрÿнип, айтты: 

— Тур, баланы ла Оныҥ энезин алганча, Египет jерине ырбап 
бар. Сеге айтканчам, анда jÿр. Ирод баланы öлтÿрейин деп, беди- 
реерге умзанып jат. 

14 Иосиф туруп, тÿнде баланы ла Оныҥ энезин алганча, Египет 
jаар jÿре берди. 15 Анда Ирод jада калганча jÿрди. Кайраканныҥ 
jарчы ажыра айтканы бÿтсин деп, мынайда болгоны бу. Ол айт- 
кан: «Египеттеҥ Уулымды алдырып алдым». 

16 Судурчыларга электедип койгонын кöрöлö, Ирод сÿрекей 
чугулданды. Олордоҥ сурап уккан öйдö Вифлеемде ле оны эбире 
jерлерде туулган эки jашту ла оноҥ кичÿ балдарды ончолорын 
öлтÿрсин деп jакарды. 17 Анайып, Иеремия деген jарчы ажыра 
айдылганы бÿтти. Ол айткан: 

18 «Рамада ÿн угулат, 

ый-сыгыт, улу онту-калак угулат. 

Рахилъ балдарым деп ыйлап, 
токунап болбойт, 
нениҥучун дезе олор jок». 

19 Ирод jада калган соҥында Кайраканныҥ ангели Египеттеги 
Иосифке тÿш jеринде кöрÿнип, 

20 — Тур, баланы ла Оныҥ энезин алганча, Израиль jерине jан — 
деди. — Баланыҥ тынын кыйарга сананган улус öлди. 

21 Иосиф туруп, баланы ла Оныҥ энезин алганча, Израиль jери- 
не jанды. 22 Иудей jеринде Иродтыҥ ордына оныҥ уулы Архелай 
каан болуп турганын угала, оноор барарга коркыды. Jе тÿш jерин- 
де айдылганьша, Галилей jерине барды. 23 Ого келип, Назарет дей- 
тен калада jуртай берди. Анайып, Оныҥ ады Назорей болор деп, 
jарчылар ажыра айдылганы бÿтти. 

3 

Куба чöлдöги ÿн 

1 Ол кÿндердс Крестеечи Иоанн келип, Иудейдиҥ куба чöлинде 
jарлыктап, 2 айдып jÿрген: 

— Кинчектеригерди алынып, Кудайга баштаныгар! Теҥери 
Каандыгы jууктап келди! 

3 Исаия jарчыныҥ мынайда айткан кижизи бу болгон: « Куба 
чöлдö кыйгырганныҥ ÿни: Кайраканга jол белетегер, Оныҥ jолдорын 
тÿс эдигер!» 

4 Иоанн бойы дезе тöö тÿгинеҥ эткен кийимдÿ болгон, белин 
тере курла курчанган, jиген ажы аспан ла jер адаруныҥ мöди. 

5 0л тушта Иерусалимниҥ улузы, Иудей ичинде, Иорданды jака- 
лай jуртаган ончо улус ого келип, 6 кинчектерин ачып, Иордан- 
сууга кирип, Иоаннга креске тÿжÿп тургандар. 7 Креске тÿжерге 
ого кöп фарисейлер ле саддукейлер келип jатканын кöрöлö, олор- 
го айтты: 

— Jыланныҥ ач-ÿрени! Кудайдыҥ келер чугулынаҥ кыйыжары- 
гар деп, слерге кем айтты? 8 Чындаптаҥ кинчегерди алынып, Ку- 
дайга баштанганыгарды керекте кöргÿзигер. 9 «Бистиҥ адабыс Ав- 
раам» — деп, ичигерде айдарга сананбагар. Айдып турум слерге: 
Кудай бу таштардаҥ Авраамга балдар jайап берер аргалу. 10 Малта да 
агаштардыҥ тазылында jадыры: jакшы jиилек бÿтпес агашты кезип, 
отко таштайтан. п Кинчек алынарыныҥ темдеги эдип, мен слерди 
суула крестеп jадым, jе кийнимче келип jатканы менеҥ кÿчтÿ; мен 
Оныҥ öдÿгин тудунып апарарга турбазым. Ол слерди Агару Тын- 
ла, отло крестеер. 12 Оныҥ кÿреги колында: Ол идиргенин арутап, 
буудайын алмарына урар, саламын дезе, öчпöс отко таштап, öртööр. 

Иисустыҥ креске тÿшкени 

13 Ол тушта Иоаннга креске тÿжейин деп, Галилей jеринеҥ 
Иорданга Иисус келди. 14 Иоанн дезе Оны токтодып, айтты: 

— Сен мени креске тÿжÿрер учурлу, Сен дезе меге келдиҥ бе? 

15 Jе Иисус ого каруу jандырды: 

— Эм токтотпо. Мынызыла не ле чынды бÿдÿрип койорыс. 

Айдарда, Иоанн токтотподы. 

1б Креске тÿжеле, Иисус ол тарый суудаҥ чыгып келерде, Ого 
теҥери ачылды, Ол кÿÿле чилеп Ого тÿжÿп келеткен Кудайдыҥ 
Тынын кöрÿп ийди. 17 Теҥеридеҥ ÿн чыкты: 

— Бу Мениҥ сÿÿген Уулым, Оныҥ Бойында Мениҥ jакшылык- 
ту табым. 


4 

Иисусты ченегени 

'Мыныҥ соҥында Тын Иисусты кöрмöскö ченедерге, куба чöл- 
гö алып барды. 2 Иисус тöртöн тÿш ле тöртöн тÿн орозо тудуп, 
аштай берди. 3 Ченеечи Ого базып келеле, айтты: 

— Сен Кудайдыҥ Уулы болзоҥ, бу таштар калаш боло берзин де. 

4 Jе Ол каруу jандырды: 

— Бичилген сöс бар: «Кижи jаҥыс калаш jип тирÿ jÿрер эмес, jе 
Кудай айдып турган неле сöслö тирÿ jÿрер». 

5 Айдарда, кöрмöс Оны агару калага апарып, Öргööниҥ канады- 
на тургузала, 6 айтты: 

— Сен Кудайдыҥ Уулы болзоҥ, тöмöн калып ий. Бичилген 
jок беди: 

«Бойыныҥ ангелдерине jакарар. 

Будыҥ ташка бÿдÿрилбезин деп, 

Сени кол бажына алып баргылаар». 

I — База бичигени бар: «Кудайыҥ Кайраканды ченебе» — деп, 
Иисус каруу jандырды. 

8 Кöрмöс Оны база бир сÿрекей бийик кырга алып барала, 
телекейдиҥ ончо каандыктарын ла олордыҥ магын кöргÿзип, 
9 айтты: 

— Меге jыгылып бажырар болзоҥ, мыныҥ ончозын Сеге бе- 
рейин. 

10 — Менеҥ кеде тайыл, сатана! — деп, Иисус айтты. — Бичилген 
jок беди: «Кудайыҥ Кайраканга бажыр,jаҥыс Ого jалчылан». 

II Мыныҥ соҥында кöрмöс Иисустаҥ jÿре берди. Jе бат, ангел- 
дер келип, Ого jалчыланып jÿрдилер. 

Иисус Галилейде 

12 Иоаннды тÿрмелеп койгонын угала, Иисус Галилей jерине jÿ- 
ре берди. 13 Назареттеҥ чыгала, талай jаказындагы Капернаумга 
келип jуртады. Ол Завулон ло Неффалимниҥ jери болгон. 14 Исаия 
деген jарчы ажыра айдьшганы бÿтсин деп, мынайда болгоны бу. 
Ол айткан: 

15 «Талай jаар jÿре берген jолду Завулон jери, 

Неффалим jери! 

Иордан ары jаны! Кара jаҥду jурт турган Галилей jери! 

16 Карачкыда отурган калык улу jарык кöрди, 
öлÿмниҥ кöлöткöзи бÿркеген ороондо jÿрген улуска 

jарык jарыды». 

17 Оноҥло бери Иисус jарлыктап, айдыпjÿрер болды: 

— Кинчектеригерди алынып, Кудайга баштаныгар! Теҥери 
Каандыгы jууктап келди! 

Башташы ÿренчиктер 

18 Галилей талайын jакалай барадып, Иисус эки карындашты: 
Петр дейтен Симонды ла оныҥ Андрей карындажын кöрÿп ийди. 
Олор, балыкчы болгон бойлоры, талайда шÿÿндеп тургандар. 

19 — Мени ээчий барыгар — деп, Иисус олорго айтты. — Слерди 
улус тудаачы эдип салайын. 

20 Олор бу тарый шÿÿнин артырып койоло, Оны ээчий басты- 
лар. 21 Оноҥ ары барып, база эки карындашты: Зеведей уулы 
Иаковты ла оныҥ Иоанн карындажын кöрÿп ийди. Олор Зеведей 
адазыла кожо кемеде шÿÿнин jамап отургандар. Олорды кычырды. 
22 Олор бу тарый, кемени ле адазын артырып койоло, Оны ээчий 
бастылар. 


Улуска jалчыланып баштаганы 

23 Иисус Галилейдиҥ jери сайын jÿрди, олордыҥ синагогалары- 
на кирип ÿретти, Каандык керегинде Сÿÿнчилÿ Jар jарлап, улус- 
тыҥ не ле оорузын, не ле jоболын jазып jÿрди. 24 Иисус керегинде 
табыш Сирия ичине jайылды. Ого ончо jоболдуларды, jÿзÿн-jÿÿр 
ооруга таптыргандарды, туткак оорулу улусты, öзöк-буурында 
шилемирлÿ, улаарып базып jÿрер улусты, курулып калгандарды 
экелип тургандар. Ол ончозын jазып турган. 25 Галилей jеринеҥ, 
Он-Турадаҥ, Иерусалимнеҥ, Иудей jеринеҥ, Иордан ары jаны- 
наҥ камык улус Оны ээчий jÿрген. 

5 

Чын кежик керегинде 

1 Иисус улусты кöрöлö, кырга чыкты. Отура берерде, Ого ÿрен- 
чиктери базып келди. 2 Олорды ÿредип баштап, айтты: 

3 — Кудайды керектегендер кежиктÿ: 

Теҥери Каандыгы — олордыйы. 

4 Ыйлап jÿргендер кежиктÿ: 
олорго коот болор. 

5 Jобоштор кежиктÿ: 
олор jерди энчиленер. 

6 Чындыктаҥ аштап-суузап jÿргендер кежиктÿ: 

олор тойор. 

7 Быйандулар кежиктÿ: 
олорго быйан болор. 

8 Ару jÿректÿлер кежиктÿ: 
олор Кудайды кöрöр. 

9 Амыр jайап jÿргендер кежиктÿ: 
олор Кудайдыҥ уулдары деп адалар. 

10 Чындык учун улуска араладып jÿргендер кежиктÿ: 

Теҥери Каандыгы — олордыйы. 

11 Мен учун улуска jаман айттырып, сÿрдÿрип, jабарладып буру- 
латсагар, кежиктÿ болгоныгар ол. 12 Сÿÿнигер, jыргагар: теҥеридеги 
кайралыгар улу! Анайып ок слердеҥ озо jÿрген jарчылар да истет- 
кен эдилер. 


Тус ла jаркын 

13 — Слер — jердиҥ тузы. Тус амтанын jылыйткажын, оны катап 
неле тусту эдер? Ол неге де jарабас, оны jаҥыс улус тепсезин деп, 
чыгара таштайтан. 

14 Слер — телекейдиҥ jарыгы. Кыр баштай турган кала кöскö 
илинбей калбас. 15 Jарыткышты камысканда, оны казанла кöҥкöр- 
бöйтöн. Карын, немениҥ ÿстине тургузатан, ол айыл ичиндеги 
ончо улуска jарыйт. 16 Jаркыныгар улус алдында анайып jарып 
турзын, олор ак къшынып jÿргенигерди кöрÿп, Теҥеридеги Ада- 
гарды алказын. 


Jасак керегинде 

17 — Мени Jасакты эмезе jарчылардыҥ чийимин jоголторго 
келди деп сананбагар. Jоголторго эмес, бÿдÿрерге келдим. 
18 Чынын айдадым слерге: теҥери ле jер jастыкпаганча, эҥ оок 
бир де танык, бир де чийик Jасактаҥ jастыкпас, ончозы бÿт- 
пегенче. 19 Анайдарда, кем кижи бу эҥ кичÿ jакылталардыҥ 
кажы бирÿзин бузып, улусты да бого ÿретсе, Теҥери Каанды- 
гында эҥ кичÿ деп адалар. Кем кижи jакылтаны бÿдÿрип, 
улусты да бого ÿретсе, Теҥери Каандыгында улу деп адалар. 
20 Айдып турум слерге: Кудайга чындык болгоныгар бичикчи- 
лердийин ле фарисейлердийин артыктабаза, Теҥери Каанды- 
гына кирбезигер. 

Чугул керегинде 

21 — Кижи öлтÿрбе деп, ада-öбöкöлöргö айткан сöсти укканы- 
гар. Кижи öлтÿргени jаргыладар. 22 Jе Мениҥ слерге айдып тур- 
ганым бу: карындажына чугулданып турган кижи jаргыладар; 
карындажына «рака»* дегени, оток-кÿрееде jаргыладар; «аамай» 
дегени, jалыган отту гееннага** тÿжер эдип буруладар. 23 Анай- 
дарда, Кудайга берÿ берейин деп, тагылга келеле, карындажыҥ 
сеге комудалду болгоны эзиҥе киргежин, 24 берейин дегениҥди 
тагылдыҥ jанына салып кой; барып, озо карындажыҥла jаражып 
ал, оноҥ келип, берейин дегениҥди бер. 25 Бурулаачы кижиҥле 
jолдо кожо тужыҥда саадабай jаражып ал; бурулаачы кижиҥ сени 
jаргычыга апарып бербезин, jаргычы сени тÿрмениҥ ишчизине 
берип ийбезин, анайып сени тÿрмелеп койгылабазын. 26 Чынын 
айдадым сеге: калганчы оок акчаны тöлöбöйинчеҥ, оноортынаҥ 
чыкпазыҥ. 


Айыл-jурт керегинде 

27 — Чайдам*** болбо деп айткан сöсти укканыгар. 28 Jе Мениҥ 
слерге айдып турганым бу: ÿй кижиге кÿÿнзеп кöргöни, оныла 
кожо jÿрегинде кинчек эткени ол. 29 Оҥ кöзиҥ сени jаманга 
баштап турган болзо, оныҥды суурала, бойыҥнаҥ ары таштап 
ий. Бар бойыҥ таамыга ташталганчаҥ, эдиҥниҥ бир ÿйезинеҥ 
айрылып калганыҥ бойыҥа jакшы. 30 Оҥ колыҥ сени jаманга 
баштап турган болзо, оныҥды кезип, бойыҥнаҥ ары таштап ий. 
Бар бойыҥ таамыга ташталганчаҥ, бир ÿйенеҥ айрылып калга- 
ныҥ бойыҥа jакшы. 

31 База айткан сöс бар: «Алган эжиле айрылыжып jаткан кижи, 
онызына айрылышкан учурлу бичик берзин». 32 Jе Мениҥ слерге ай- 
дып турганым бу: чайдам эмес эжиле айрылыжып jатканы, оны- 
зын öскö кижиле кинчекке кийдирери ол; айрылыжып калганды 
алганы, оныла кожо кинчекке киргени ол. 


* Темей кижи. 

** Таамы. 

*** Öскö кижиниҥ алганыла кинчек эдери. 

Черт керегинде 

33 — Черт буспа, jе Кайраканнын алдына чертенип айтканынды 
бÿдÿр деп, ада-öбöкöлöргö айткан сöсти база укканыгар. 34 Jе Ме- 
ниҥ слерге айдып турганым бу: чек чертенбегер. Теҥериле де 
чертенбегер, Кудайдыҥ Ширеези ол; 35 jерле де чертенбегер, Ку- 
дайдыҥ бут алды ол; Иерусалимле де чертенбегер, улу Каанныҥ 
калазы ол; 36 бажыҥла да чертенбе, бажыҥныҥ бир де кылын 
агартып эмезе карартып болбозыҥ. 37 Айдар сöзигер мындый бол- 
зын: эйе болзо, «эйе», jок болзо, «jок». Кожуп айтканы, — jа- 
маннаҥ. 


Öч керегинде 

38 — Кöс ордына кöс, тиш ордына тиш дегенин укканыгар. 39 Jе 
Мениҥ слерге айдып турганым бу: jаманга удурлашпа. Карын, оҥ 
jаагыҥа тажып ийген кижиге база бир jаагыҥды тöгöп бер. 40 Се- 
ниле jаргылажып, чамчаҥды алайын дегенге, катанчыгыҥды да 
суурып бер. 41 Бир чакырым jерге кожо барып кел деп албадаган 
кижиле кожо эки чакырым jерге барып кел. 42 Сураганга — бер, 
тöлÿге алайын дегеннеҥ — туура баштанба. 

Öштÿни сÿÿри 

43 — Jуугыҥды сÿÿп jÿр, öштÿҥди jаман кöр дегенин укканыгар. 
44 Jе Мениҥ слерге айдып турганым бу: öштÿлеригерди сÿÿгер, 
слерди истеп тургандар учун мÿргÿгер*. 45 Jаҥыс анайып Теҥери- 
деги Адагардыҥ уулдары болорыгар. Ол Бойыныҥ кÿнин jаман- 
дардыҥ да, jакшылардыҥ да ÿстине чыксын дийт; jаҥмырын ак 
сагыштуга ла кара сагыштуга ийет. 46 Слерди сÿÿп тургандарды 
сÿÿр болзогор, слерди не учун кайралдайтан? Албанчылар да анайда 
эдип турган эмес беди? 47 Jаҥыс карындаштарыгарды уткып тур- 
ган болзогор, аҥылу нени эдип jадыгар? Кара jаҥдулар да анайда 
эдип турган эмес беди? 48 Анайдарда, теҥеридеги толо кемдÿ Ада- 
гардый, толо кемдÿ болугар. 


* Кезик jебрен тÿрбектерде: «Jе Мениҥ слерге айдып турганым бу: öштÿ- 
леригерди сÿÿгер, слерди каргагандарды алкагар, слерди jаман кöргöндöргö 
jакшыгар jетиригер, слерге jаманын jетиргендер учун, слерди истегендер 
учун мÿргÿгер». 

6 

Быйан эдери 

1 — Болгоогор, кижи кöзинче быйан этпегер, онымды кижи 
кöрзин дебегер. Оноҥ башка, слерге Теҥеридеги Адагардаҥ кай- 
рал болбос. 2 Оныҥ учун, быйан эдип jаткаҥда, оны jарлаба, 
эки jÿстÿлердий болбо. Улус мактазын деп, олор синагогаларда, 
оромдордо анайда эдип jадылар. Чынын айдадым слерге: олор 
бойыныҥ кайралын алганы ол. 3 Сен дезе, быйан эдип jаткаҥда, 
оҥ колыҥныҥ эдип турганын, сол колыҥ билбезин. 4 Быйан эт- 
кениҥ туйка болзын. Ол тушта туйка эткенди кöрöр Адаҥ сени 
кайралдаар. 


Мÿргÿÿл керегинде 

5 — Мÿргÿп турган тужыгарда эки jÿстÿлердий болбогор. 
Улус кöрзин деп, олор синагогаларда, ором белтирлеринде 
туруп мÿргÿÿрин jакшызынып jадылар. Чынын айдадым слер- 
ге: олор бойыныҥ кайралын алганы ол. 6 Сен дезе мÿргÿгеҥ- 
де, кыбыҥа кирип, эжигиҥди бöктöп, кöрÿнбес Адаҥга мÿргÿ. 
Ол тушта jажыттуны кöрöр Адаҥ сени кайралдаар. 7 Мÿргÿп, 
кара jаҥдулар чылап, артык сöс айтпагар. Олор кöп сöс айт- 
сабыс угулар деп сананып jадылар. 8 Олорго тÿҥейлешпегер. 
Теҥеридеги Адагар слердиҥ керектегенеерди Оноҥ сурага- 
лакта билер. 

9 Мынайып мÿргÿгер: 

Теҥеридеги Адабыс! 

Адыҥ Сениҥ агарулалзын, 

10 Каандыгыҥ Сениҥ келзин. 

Канайып теҥериде, 
анайып jерде де 

табыҥ Сениҥ болзын. 

11 Кÿнÿҥ сайынгы калажысты 
бÿгÿн биске бер. 

12 Биске тöлÿлÿ улустаҥ 
канайып алымдабайдыс, 
бистиҥ де тöлÿлеристи алымдаба. 

13 Ченелтеге бисти кийдирбе, 
jе jаманнаҥ бисти корула*. 

14 — Улустыҥ кинчегин таштазагар, Теҥеридеги Адагар слердийин 
де таштаар. 15 Улустыҥ кинчегин таштабас болзогор, Адагар да 
слердийин таштабас. 


Орозо керегинде 

16 — Орозо тутканаарда, эки jÿстÿлер чилеп сÿрнÿгип калган jÿрбе- 
гер. Орозо тутканысты улус кöрзин деп, олор чырайын бÿрÿҥьсÿйле- 
дип алган jÿргÿлейт. Чынын айдадым слерге: олор бойыныҥ кайра- 
лын алганы ол. 17 Сен дезе, орозо туткаҥда, бажыҥды майлап, jÿзиҥ- 
ди jунуп ал. 18 Орозо тутканыҥды кижи билбезин, кöрÿнбей турган 
Адаҥ билзин. Ол тушта jажытгуны кöрöр Адаҥ сени кайралдаар. 

Текеридеги jööжö 

19 — Бойыгарга jерде jööжö jööбöгöр, оны кÿйе ле тат jиир, уур- 
чылар казып, уурдап апарар. 20 Карын, бойыгарга теҥериде jööжö 
jööгöр, оны кÿйе ле тат jибес, уурчылар казып, уурдап апарбас. 
21 Jööжöгöр кайда, jÿрегеер де анда болор. 

Эт-кан jарыткыжы 

22 — Эт-кан jарыткыжы — кöс. Анайдарда, кöзиҥ ару болзо, он- 
чо эди-каныҥ jарык болор. 23 Кöзиҥ jаман болзо, ончо эди-каныҥ 
карачкы болор. Анайдарда, ичиҥдеги jарыгыҥ карачкы болзо, ка- 
рачкы кандый болор? 

Кудайга эмезе акча-jööжöгö jалчыланар 

24 — Кем де эки бийге бир уунда jалчыланып болбос: эмезе бирÿ- 
зин jаман кöрöр, экинчизин дезе сÿÿр; эмезе бирÿзине кичеенер, 
экинчизин дезе керектебес. Кудайга ла акча-jööжöгö теҥ jалчыла- 
нып болбозыгар. 

25 Оныҥ учун айдып турум слерге: jÿрÿмигерди кичееп, нени jии- 
рис, нени ичерис, эди-каныгарды кичееп, нени кийерис дебегер. 
Курсак jÿрÿмнеҥ баалу болгон бо, кеп эт-каннаҥ баалу болгон бо? 
26 Теҥериниҥ куштарына кöрÿгер: олор аш чачпайдылар, кеспей- 


* Кезик jебрен тÿрбектерде кожумак бар: «Каандык, кÿч, мак дезе, ÿргÿл- 
jиге Сенийи. Аминь». 

дилер, алмарына jууп урбайдылар, jе олорды Теҥеридеги Адагар 
азырайт. Слер олордоҥ чик-jок артык эмес бедигер? 27 Кемигер 
кичеенип, jÿрÿмин бир де саатка узадып болор? 28 Кийер кепти де 
не кичеейдигер? Jалаҥдагы чомур чечектердиҥ öзÿп турганын кö- 
рÿгер: иштебей де, иирбей де jадылар. 29 Jе айдып турум слерге: 
Соломон до бойыныҥ бастыра магында олордыҥ бирÿзи де чилеп 
кийинбеген. 30 Бÿгÿн бар болуп, эртен отко ташталатан jалаҥныҥ 
öлöҥин Кудай анайып кийиндирип турганда, слерди оноҥ артык 
кийиндирбес беди, бÿдетени ас улус? 31 Анайдарда, «Нени jиирис?», 
эмезе: «Нени ичерис?», эмезе: «Нени кийерис?» — дешкилеп, оны 
кичеебегер. 32 Мыныҥ ончозын кара jаҥдулар кичееп jадьшар. Те- 
ҥеридеги Адагар дезе мыныҥ ончозын керексинип турганыгарды 
билер. 33 Элдеҥ озо Оныҥ Каандыгын ла чынын бедирегер, мы- 
ныҥ ончозы слерге ÿзеери берилер. 34 Анайдарда, эртенги кÿнди 
сананбагар, эртенги кÿн бойы керегинде бойы сананар. Кажы ла 
кÿнде бойыныҥ уур-кÿчтери бар. 

7 

Jаргылатпаска, jаргылабагар 

1 — Jаргылабагар, ол тушта слерди де jаргылабас. 2 Кандый jаргыла 
jаргылаарыгар, анайып ла бойыгарды jаргылаар; кандый кемjÿле 
кемjииригер, анайып ла бойыгарга кемjилер. 3 Карындажыҥныҥ 
кöзиндеги тегенекти не кöрÿп jадыҥ, бойыҥныҥ кöзиҥдеги тоор- 
мошты дезе сеспейдиҥ бе? 4 Эмезе: «Кажы, кöзиҥнеҥ тегенекти 
чыгарып ийейин» — деп, кöзиҥде тоормошту бойыҥ, карындажыҥа 
канайып айдарыҥ? 5 Эки jÿстÿ! Озо бойыҥныҥ кöзиҥнеҥ тоормош- 
ты чыгар, ол тушта карындажыҥныҥ кöзинеҥ тегенекти канайып 
чыгарарын кöрÿп аларыҥ. б Агару немени ийттерге бербегер — олор 
кайа бурулып, слерди jара тартар. Эрjинегерди чочколордыҥ алды- 
на таштабагар — олор оны тепсеп койор. 

Сурагар, бедирегер, токулдадыгар 

1 — Сурагар, слерге берилер; бедирегер, табарыгар; токулдады- 
гар, слерге ачып берер. 8 Сураган кижи алат, бедирегени табат, то- 
кулдатканга ачып берер. 9 Уулы калаш сурагажын, ого таш алып 
берер кижи ортогордо бар беди? 10 Балык сураза, jылан алып берер 

бе? 11 Анайдарда, jаман бойыгар, балдараарга jакшыны берерин 
билер болзогор, анчада ла Теҥериде jÿрген Адагар Оноҥ сурап 
турган улуска jакшыны берер. 12 Оныҥ учун, слерге улус кандый 
болзын дезегер, бойыгар да олорго андый ок болугар. Ол керегин- 
де Jасак ла jарчылар айдат ине. 

Тар эжик 

13 — Тар эжиктеҥ киригер, нениҥ учун дезе öлÿмге ьсийдирер 
эжик кеҥ, jолы jалбак; кöп улус ол jолло барат. 14 Jÿрÿмге кирер 
эжик тар, jолы тапчы; оны табары ас. 

Бÿткен jиилегинеҥ танырыгар 

15 — Тöгÿн jарчылардаҥ чеберленигер. Олор слерге кой терезин 
jабынган келгилейт, ичин кöрзö, казыр бöрÿлер. 16 Олорды бÿткен 
jиилегинеҥ танырыгар. Тегенектеҥ виноград теретен беди? Эмезе 
убактаҥ смоква теретен беди? 17 Jакшы агаштаҥ jакшы jиилек бÿ- 
детен, jаман агаштаҥ jаман jиилек бÿдетен. 18 Jакшы агаш jаман 
jиилек бÿдÿрип болбос, jаман агаш jакшы jиилек бÿдÿрип болбос. 
19 Jакшы jиилек бÿтпес не ле агашты кезип, отко таштайтан. 
20 Анайдарда, олорды бÿткен jиилегинеҥ танырыгар. 

21 Меге: «Кайракан! Кайракан!» — деп айдып турган не ле кижи 
Теҥери Каандыгына кирер эмес, Теҥеридеги Адамныҥ табын бÿ- 
дÿрип jÿргени кирер. 22 Jаргы болор кÿн Меге мынайда айдары кöп 
чыгар: «Кайракан! Кайракан! Сениҥ адыҥнаҥ jарчы болуп айдып 
jÿрген эмес бедис? Сени адап, шилемирлерди чыгарып jÿрген эмес 
бедис? Сени адап, кöп кайкал эткен эмес бедис?» 23 Ол тушта Мен 
олорго jарлаарым: «Мен слерди качан да билбес болгом. Менеҥ 
кеде тайьшыгар, jаман кылынып jÿргендер!» 

Эки тöс 

24 — Анайдарда, Мениҥ бу сöзимди угуп, оны бÿдÿрип jÿрген 
кижини керсÿ кижиге тÿҥдеп айдайын. Ол туразын таш ÿстине 
туткан. 25 Jаҥмыр jаап, jайкан чыгып, салкын согуп, байагы турага 
табарарда, ол, таштыҥ ÿстине тöзöлгöн болуп, аҥтарьшбаган. 26 Бу 
сöзимди угуп, оны бÿдÿрбей турган кижини керсÿ эмес кижиге 
тÿҥдеп айдайын. Ол туразын кумакка туткан. 27 Jаҥмыр jаап, jай- 
кан чыгып, салкын согуп, байагы турага табарарда, ол антарыла 
берген, оныҥ аҥтарылганы коркышту болгон. 

28 Иисус айдып божоордо, улус Оныҥ ÿредÿзин кайкап турды, 
29 нениҥ учун дезе олорды бичикчилер чилеп эмес, бойында jаҥ 
бар кижи чилеп ÿреткен. 


8 

Капкаш баалулу* кижини jасканы 

1 Иисус кырдаҥ тÿжÿп келерде, Оны ээчий кöп улус барды. 2 Jе 
бат, капкаш баалулу кижи базып келеле, Ого бажырып, айтты: 

— Кайракан, мени арутайын дезеҥ, арутап ийериҥ. 

3 Иисус колын сунуп, ого тийип, айтты: 

— Арутайын, ару бол. 

Бу ла тарый ол капкаш баалудаҥ аруталды. 

4 Иисус ого айтты: 

— Калак, кижиге неме айтпа. Jе барып, абыска кöрÿн, Моисей- 
диҥ jакарганыла тайылга эт, улуска кере болзын. 

Jÿс бажынын jалчызын jасканы 

5 Иисус Капернаумга кирерде, jÿс бажы Ого базып келеле, су- 
рап, айтты: 

6 — Кайракан! Айлымда jалчым курулып калган коркышту шы- 
ралап jадыры. 

7 — Мен барып, оны jазайын — деп, Иисус ого айтты. 

8 Jÿс бажы дезе каруу jандырды: 

— Кайракан! Сени айлыма кийдирерге турбас кижи эдим. Бир ле 
сöс айт, jалчым jазылар. 9 Бажым билер бийлÿде болзом, башкарып 
турган черÿчилдерим бар. Кажы бирÿзин «бар» дезем, барат, бирÿ- 
зин «кел» дезем, келет; jалчымды «мыны эт» дезем, эдет. 

10 Мыны угала, Иисус кайкады, кийнинче келип jаткан улуска айтты: 

— Чынын айдадым слерге: мынайда бÿдÿп турганды Израильдеҥ 
де таппадым. 11 Ай ды п турум слерге: кÿнчыгыштаҥ ла кÿнбадыштаҥ 
кöп улус келип, Авраамла, Исаакла, Иаковло кожо Теҥеридеги 
Каандыкта кыйынынаҥ отурып алар. 12 Каандыктыҥ уулдары дезе, 
тыш карачкыга чыгара сÿрдÿрер. Анда ый ла тиш кыjырты болор. 


* Кижиниҥ эди-канындагы jазылбас ириҥдÿ баалу. Андый баалулу улус- 
ты быjар дежетен. 

13 Оноҥ Иисус jÿс бажына айтты: 

— Бар, бÿткениҥче, сеге болгой. 

Ол ло тарый jалчы jазыла берди. 

Иисус Петр-эште 

14 Иисус Петр-эшке келеле, оныҥ кайын энези эди изип-кÿйÿп, 
оорып jатканын кöрди. 15 Оныҥ колына тийерде, ол jазыла берди. 
Öрö туруп, Ого jалчыланып jÿрди. 

16 Эҥир кирерде, Иисуска öзöк-буурында шилемирлÿ кöп улус- 
ты экелдилер. Ол jелбистерди сöслö чыгарып, ончо jоболдуларды 
jазып ийди, 17 Исаия деген jарчы ажыра мынайда айдылганы бÿт- 
син деп: 

«Ол оору-jоболысты Бойына алынып, 
кыйын-шырабысты апарды». 

Кайраканды ээчий баратаны 

18 Иисус Бойын эбире кöп улус турганын кöрöлö, ÿренчиктерине: 

— Сууныҥ ол jанына кечигер — деди. 

19 Ого бир бичикчи базып келеле, айтты: 

— Ÿредÿчи, Сен кайдаар да барзаҥ, Сени ээчий барарым. 

20 Иисус ого айтты: 

— Тÿл кÿ болзо ичегендÿ, куш болзо уйалу, Кижи Уулыныҥ дезе 
баш та jöлööр jери jок. 

21 Ÿренчиктердиҥ бирÿзи дезе Ого айтты: 

— Кайракан, мен озо адамныҥ сööгин jууп койорго барып келе- 
йин бе? 

22 Jе Иисус ого: 

— Мени ээчий бар — деди. — Öлгöн улус öлгöн улузыныҥ сöö- 
гин бойлоры jуузын. 


Jотконды сыныктырганы 

23 Иисус кемеге отурарда, кийнинеҥ ÿренчиктери барып отур- 
дьшар. 24 Jе бат, олор jÿскилеп барадарда, талай тыҥ jайканып, 
толкулар кемеге кирип турды. Иисус дезе уйуктап jаткан. 25 ÿрен- 
чиктер базып келеле, Оны ойгозып, айттылар: 

— Кайракан, бисти аргада! Чöҥÿп барадырыс! 

26 — Не андый коркынчак болдыгар, бÿдетенеер ас улус? — дей- 
ле, Ол öрö туруп, jотконды ла талайды токтозын деп jакарып 

ийерде, улу тымык тÿшти. 27 Улус дезе кайкажып, айдыжып тур- 
дылар: 

— Бу кем болотон? Салкын да, талай да Оныҥ сöзин угуп тур- 
ганын! 


Öзöк-буурында шилемирлÿ эки кижини jасканы 

28 Иисус талайдыҥ ол jанындагы Гадара ороонына кечип чыгар- 
да, Ого öзöк-буурында шилемирлÿ эки кижи туштады. Олор сööк 
салган куй-таштаҥ чыгып келгендер. Олордыҥ казырына ол jолло 
кем де jÿрÿп болбос болгон. 

29 Jе бат, олор кыйгырыжа бердилер: 

— Бисти кайдайын деп туруҥ, Кудайдыҥ Уулы? Сен бери öй 
jеткелекте бисти кинчектеерге келгеҥ. 

30 Кедертинде кöп ÿÿрлÿ чочколор кÿдÿде турган. 31 Шилемирлер 
Иисусты сурай бердилер: 

— Бисти сÿрер болзоҥ, ÿÿрлÿ чочколорго кирерге ий. 

32 Иисус: 

— Барыгар — деди. 

Олор чыгып, чочколорго барып кирдилер. Jе бат, ончо ÿÿр ка- 
жаттаҥ талайга калып, чöҥÿп калды. 33 Кÿдÿчилер дезе сыр-jÿгÿ- 
рикте барып, калага келеле, ончозын jарладылар, öзöк-буурында 
шилемирлÿ улусла не болгонын база айттылар. 34 Каланыҥ улузы 
кöдÿрези Иисуска удура чыкты. Оны кöрöлö, олордыҥ jеринеҥ jÿ- 
ре берзин деп сурадылар. 


9 

Курулып калган кижини jасканы 

1 Иисус кемеге отурып, кечеле, Бойыныҥ калазына jедип кел- 
ди. 2 Ого курулып калган бир кижини тöжöккö салганча экелди- 
лер. Иисус олордыҥ бÿдÿп турганын кöрöлö, курулып калганга 
айтты: 

— Jалтанба, балам, кинчектериҥ ташталып туру. 

3 Jе бат, бичикчилердиҥ кезиги ичинде айдынды: «Ол Кудайды 
jамандап jат». 4 Иисус дезе олордыҥ санаазын билип, айтты: 

— Jÿрегеерде не керекjаман сананып jадыгар? 5 Не деп айдарга 
jеҥил: «Кинчектериҥ ташталып туру» — деерге бе, эмезе: «Тур, 

базып jÿр» — деерге бе? 6 Jердеги кинчектерди таштайтан jаҥ Ки- 
жи Уулында барын билип jÿрÿгер деп турум. — Оноҥ курулып 
калганга баштанды: — Тур, тöжöгиҥди алып, айлыҥа jан. 

7 0нызы туруп, jана берди. 8 Улус мыны кöрÿп коркыды, олорго 
мындый jаҥ берген Кудайды алкады. 

Бойыла кожо Матфейди алганы 

9 Иисус оноортынаҥ öдÿп барадып, Матфей деп бир кижи ка- 
лан jуур jеринде отурганын кöрöлö, ого айтты: 

— Мени ээчий бас. 

Онызы öрö туруп, Иисусты ээчий басты. 

10 Иисус ÿйде кыйын отурарда, кöп албанчылар ла кинчектÿлер 
келип, Оныла, ÿренчиктерле кожо кыйын отурып алдылар. 11 Мы- 
ны кöрöлö, фарисейлер ÿренчиктерге айттылар: 

— Уредÿчигер албанчыларла, кинчектÿлерле кожо не керек 
ичет-jийт болбогой? 

12 Иисус дезе, мыны угала, олорго айтты: 

— Эмчини кадык улус эмес, оору улус керексиир. 13 Быйан 
кÿÿнзеп jадым, тайылга кÿÿнзеп турган эмезим деп айткан сöстиҥ 
учурын оҥдоорго, барып ÿренигер. Мен актуларды эмес, кин- 
чектÿлерди кычырарга келген инем. 

Орозо керегинде сурак 

14 Ол тушта Иисуска Иоанныҥ ÿренчиктери келип, айттылар: 

— Нениҥ учун бистер ле фарисейлер улам сайын орозолоп jадыс, 
Сениҥ ÿренчиктериҥ дезе орозолобой jадылар? 

15 Иисус олорго айтты: 

— Колту кожо jÿргенде, тойчьшар кунугатан беди? Jе колтуны 
олордоҥ айрып алар кÿндер келер, ол тушта олор орозо тудар. 16 Эс- 
ки кийимге jаҥы бöстиҥ ööнин jамабайтан; jамачы эскизин jырта 
тартып, тежиги там ары барар. 17 Jаҥы аракыны эски тажуурга ур- 
байтан; анайткажын, тажуур jыртылып, аракызы да тöгÿлер, тажуу- 
ры да ÿрелер. Карын, jаҥы аракыны jаҥы тажуурга уратан. Ол туш- 
та аракы да, тажуур да бÿдÿн болор. 

Оору ÿй кижини jасканы ла кызычакты тиргискени 

18 Иисус олорго мынайда айдып турганча, бир бий кижи базып 
келеле, Ого бажырып, айтты: 

— Кызычагым jаҥы ла jада калды. Барып, оныҥ ÿстине колыҥ 
салып, алка, ол тирилер. 

19 Иисус туруп, оныҥ кийнинеҥ басты; ÿренчиктери кожо бар- 
дьшар. 20 Jе бат, он эки jыл кан келип, jобоп jÿрген ÿй кижи, 
Иисуска кийнинеҥ базып келеле, Оныҥ кийиминиҥ эдегине тий- 
ди. 21 Ол ичинде айдынган: «Оныҥ кийимине тийзем ле, jазьша- 
рым». 22 Иисус дезе кайра баштанып, ÿй кижини кöрöлö, айтты: 

— Jалтанба, кызым! Бÿдÿп турганыҥ сени аргадады. 

Ÿй кижи ол бойынча jазыла берди. 

23 Иисус бийдиҥ айлына келеле, кунукчылду кÿÿ ойногон ло 
тÿймежип базып jÿрген улусты кöрÿп, 24 олорго айтты: 

— Тышкары чыгыгар! Кызычак öлбöгöн, уйуктап jат. 

Оны шоодо бердилер. 25 Улусты тышкары чыгарган кийнинде 
Ол кирип, кызычакты колынаҥ тутты, онызы туруп келди. 26 Мы- 
ныҥ табыжы байагы jерге текши jайылды. 

Эки сокорды jасканы 

27 Иисус оноортынаҥ барып jадарда, Оны эки сокор ээчип, 
кыйгырыжып турдылар: 

— Биске буурса, Давид Уулы! 

28 Иисус ÿйге кирерде, сокор улус Ого базып келдилер. 

Иисус олордоҥ сурады: 

— Мыны эдип болорыма бÿдÿп туругар ба? 

— Эйе, Кайракан! — дедилер. 

29 Айдарда, Иисус олордыҥ кöзине тийип, 

— Бÿткенигерче, слерге болгой — деерде, 30 олордыҥ кöзи jарый 
берди. 

— Мыны кижи билбезин — деп, Иисус олорго кату jакарды. 

31 Jе олор чыгала, Иисус керегинде jер сайын jарлады. 

Тил jокты jасканы 

32 Булар чыгып барадарда, Иисуска öзöк-буурында шилемирлÿ 
тил jок кижини экелдилер. 33 Шилемир чыгара сÿрÿлерде, тил jок 
кижи эрмектене берди. Улус кайкап, айдьгжып турды: 

— Израильде мындый немени качан да кöрбöгöндöр! 

34 Фарисейлер дезе айдьгжып турдылар: 

— Ол шилемирлерди шилемир бийиниҥ кÿчиле чыгара сÿрÿп 
турбай. 

Кÿдÿчизи jок койлор 

35 Иисус ончо калалар ла jурттар сайын jÿрÿп, синагогаларда 
ÿредип, Каандык керегинде Сÿÿнчилÿ Jар jарлап, улустыҥ не ле 
оорузын, не ле jоболын jазып турды. 36 Кöп улусты кöрöлö, олорго 
ичи ачыды: олор кÿдÿчизи jок койлордый тÿймеп, тозуп калган- 
дар. 37 Айдарда, ÿренчиктерине айтты: 

— Кезер кыра кöп эди, ишчилер дезе ас. 38 Анайдарда, кыраныҥ 
Бийине jайнагар, кыразына ишчилер ийзин. 

10 

Он эки апостолды ийгени 

1 Иисус он эки ÿренчигин кычырып алып, олорго кара jелбис- 
тердиҥ бажын билер jаҥ берди, олорды чыгара сÿрер, не ле оору- 
ны, не ле jоболды jазар аргалу болзын деп. 2 Он эки апостолдыҥ 
ады-jолы бу: баштапкызы Симон, оны база Петр дейтен, оныҥ 
карындажы Андрей, Зеведей уулы Иаков, оныҥ карындажы 
Иоанн, 3 Филипп ле Варфоломей, Фома ла Матфей албанчы, Ал- 
фей уулы Иаков ло Фаддей, 4 Симон Кананит ле Иуда Искариот, 
соҥында Иисусты садып ийери ол болгон. 

5 Иисус бу он экÿни ийип, олорго jакарды: 

— Кара jаҥдулар jаар ууланган jолло барбагар, самарлар ка- 
лазына кирбегер. 6 Эҥ озо Израиль калыкка — азып jÿрген 
койлорго барыгар. 7 Теҥери Каандыгы jууктап келди деп, ба- 
зып, jарлап jÿрÿгер. 8 Оору-jоболдуларды jазыгар, öлгöндöрди 
тиргизигер, капкаш баалулу улусты арутагар, шилемирлерди 
чыгара сÿрÿгер. Тегин алдыгар, тегин беригер. 9 Алтын да, кÿ- 
мÿш те алганча jÿрбегер, курыгарда jес акчалу да jÿрбегер, 
10 jолго баштык та, солып кийер кеп те, öдÿк те, тайак та алба- 
гар, нениҥ учун дезе иштеген кижи курсакка турар. 11 Кажы 
бир калага эмезе jуртка кирзегер, ондо jарагадый кижи кем 
болгонын сурулап угала, ого тÿжÿгер; тÿшкен ÿйде барганча 
jÿрÿгер. 12 Ÿйге кирерде оны уткып, «Бу ÿйдеги улуска амыр 
болзын!» — дегер. 13 Ÿйдеги улус jарамык болзо, амырыгар 
олорго jедер; jарамык эмес болзо, амырыгар слерге бурулар. 
14 Кем слерди jуутпаза, сöзигерди укпаза, ол ÿйдеҥ эмезе ол 

каладаҥ чыгып барадып, будыгардаҥ тоозынды кактагар. 15 Чы- 
нын айдадым слерге: Jаргы болор кÿн Содом ло Гоморра jери- 
не, ол калага кöрö, jеҥил болор. 

Болотон истежÿлер 

16 — Бат, слерди бöрÿлер ортодо jÿрер койлорды чылап ийип 
jадым. Jыландый ойгор болугар, кÿÿледий чÿм jок болугар. 17 Улус- 
таҥ болгонып jÿрÿгер. Олор слерди jаргыга берер, синагогала- 
рында камчылаар. 18 Слерди Мениҥ адым учун башчыларына, 
каандарына алып баргылаар, олордыҥ ла кара jаҥдулардыҥ ал- 
дына Мени кереледип. 19 Слерди кижи колына берип ийзе, ка- 
найып айдар эмезе нени айдар деп санааркабагар. Айдар сöс ол 
тушта слерге берилер. 20 Слер бойыгардаҥ айдар эмезигер, Ада- 
гардыҥ Тыны ичигердеҥ айдар. 21 Карындаш карындажын, адазы 
уулын öлÿмге берер; балдары ада-энезине удура туруп чыгып, 
олорды öлтÿрер. 22 Мениҥ адым учун слерди ончо улус jаман 
кöрöр. Учына jетире чыдашканы дезе, аргадалар. 23 Слерди бир 
калада истегежин, öскö калага качыгар. Чынын айдадым слерге: 
Израильдиҥ калаларын эбирип тÿгескелегерде, Кижи Уулы jе- 
дип келер. 

24 Уренчик ÿредÿчизинеҥ бийик болбос, кул бийинеҥ бийик 
болбос. 25 Уренчик ÿредÿчизиндий болзо, ол до болор, кул бийин- 
дий болзо, ол до болор. ÿйдиҥ ээзин Веельзевул* деп айтканда, 
ÿйдеги улусты оноҥ до jаман айдышпай кайтсын. 

Кемнен коркыйтан 

26 — Анайдарда, улустаҥ коркыбагар. Ачылбай калар туйук неме 
jок, jарталбай калар jажыт jок. 27 Карачкыда айтканымды, jарык 
тужында айдыгар; кулакла укканыгарды, ÿйдиҥ jабынчызынаҥ 
jарлагар. 28 Кижиниҥ эди-канын öлтÿрип, jулазын дезе öлтÿрип 
албас улустаҥ коркыбагар. Кижиниҥ эди-канын да, jулазын да 
таамыда öлтÿрер аргалудаҥ коркыгар. 29 Эки кучыйакты оок акча- 
га садатан эмес пе? Jе Адагардыҥ табы болбойынча, экÿниҥ бирÿ- 
зи де jерге келип тÿ тп пес. 30 Слердиҥ дезе бажыгардыҥ кылы да 
ончозы тоололып калган. 31 Анайдарда, коркыбагар: слер кöп ку- 
чыйактардаҥ артык. 


* Кöрмöстиҥ база бир ады. 

32 Андый болгондо, кем Мени jарадып турганын улус алдына 
айтса, оны Мен де jарадып турганымды Теҥеридеги Адамныҥ ал- 
дына айдарым. 33 Улус алдында Менеҥ jана тÿшкен кижидеҥ Мен 
де Теҥеридеги Адамныҥ алдында jана тÿжерим. 

Jараштыру эмес, кылыш 

34 — Мени jерге jараштырарга келген деп сананбагар. Мен jараш- 
тырарга эмес, кылыш туттырарга келгем. 35 Уулын адазынан, кызын 
энезинеҥ, келдин кайын энезинеҥ айрыырга келгем. 36 Кижиге бойы- 
ныҥ ÿйдеги улузы öштÿ болор. 37 Адазын эмезе энезин Менеҥ артык 
сÿÿгени, Меге jарабас. Уулын эмезе кызын Менеҥ артык сÿÿгени, 
Меге jарабас. 38 Кере тартыратан агажын алганча Мени ээчибеге- 
ни, Меге jарабас. 39 Jÿрÿмин чеберлегени, онызын jылыйтар, Мен 
учун jÿрÿмин jылыйтканы дезе, онызын чеберлеп алар. 40 Слерди 
jуутканы, Мени jуутканы ол, Мени jуутканы дезе, Мени Ийген- 
ди jуутканы ол. 41 Jарчы деп, jарчыны jуутканы, jарчыныҥ кайра- 
лын алар. Акту деп, актуны jуутканы, актуныҥ кайралын алар. 
42 Бу кичÿлердиҥ кажы бирÿзине, Мениҥ ÿренчигим деп, бир айак 
соок суу ичирген кижи, чынын айдадым слерге: кайралынаҥ ку- 
ру калбас. 


11 

Иисус ла Иоанн 

1 Иисус он эки ÿренчигин jакып, ÿредип божойло, öскö кала- 
ларда ÿредерге ле jарлыктаарга, оноҥ ары барды. 

2_3 Тÿрмеде Иоанн Христостыҥ эдип jÿргенин угала, «Келер де- 
гени Сен бе, айса öскöни сакыйлы ба?» деп сураарга, Ого бойы- 
ныҥ ÿренчиктерин ийди. 

4 Иисус олорго каруу jандырды: 

— Барып, угуп-кöрÿп турганыгарды Иоаннга айдыгар: 5 сокорлор- 
дыҥ кöзи jарыйт, аксактар базып jÿргÿлейт, капкаш баалулу улус 
аруталат, ÿскерлер угат, öлгöндöр тирилет, тÿреҥилерге Сÿÿнчилÿ 
Jар jарлалат. 6 Эреҥистелбей Меге бÿткен кижи кежиктÿ. 

7 Олор jÿре берерде, Иисус улуска Иоанн керегинде айда берди: 

— Куба чöлгö нени кöрöргö jÿрдигер? Салкынга jайкаткан ку- 
лузынды ба? 8 Jе нени кöрöргö jÿрдигер? Торко-маҥдык кийген 

кижини бе? Jе торко-маҥдык кийимдÿлер каан öргööзинде jÿре- 
тен. 9 Нени кöрöргö jÿрдигер? Jарчыны ба? Эйе, айдып турум 
слерге: ол jарчыдаҥ да jаан. 

10 «Бат, Сениҥ алдыҥнаҥ ангелимди ийип jадым, 
ол jолыҥды Сениҥ алдыҥнаҥ белетеп койор» — 
деп, ол керегинде бичилген. п Чынын айдадым слерге: ÿй кижи- 
деҥ туулгандар ортодо Иоаннаҥ jааны jок. Jе Теҥери Каандыгын- 
да кичÿ дегени, оноҥ jаан. 12 Крестеечи Иоанн тужынаҥ ала бого 
jетире Теҥери Каандыгына кирерге кÿч салар керек, кÿч салганы, 
ого кирип jат. 13 Ончо jарчьшар ла Jасак Теҥери Каандыгы кере- 
гинде Иоаннаҥ озо айткандар. 14 Бого бÿдÿп турган болзогор, ке- 
летен деген Илия бу. 15 Кулакту кижи уксын! 

16 Бу ÿйениҥ улузын кемге тÿҥдеп айдайын? Олор тепсеҥде оту- 
рып, мынайда кыйгырыжып турган балдарга тÿҥей: 17 «Слерге сы- 
быскы тарткан эдибис, jе слер биjелебедигер; слерге ачулу сарын 
сарнаган эдибис, jе слер сыктабадыгар». 18 Иоанн келип, курсак 
jибесте, аракы ичпесте, «Оныҥ öзöк-буурында шилемир бар» — 
дейдилер. 19 Кижи Уулы келди, jиирин jиди, ичерин ичти. «Кöргÿ- 
легер, курсакчьш ла аракызак кижи бу, албанчылардыҥ ла кин- 
чектÿлердиҥ наjызы ол» — дейдилер. Jе Ойгорлык Ойгорлыктыҥ 
керектериле акталган. 

20 Оноҥ Иисус кайкалдарыныҥ кöбизи эдилген калаларды кин- 
чектерин алынбаган учун каарып айда берди: 

21 — Ачу-корон сеге, Хоразин! Ачу-корон сеге, Вифсаида! Слер- 
де эдилген кайкалдар Тир ле Сидондо эдилген болзо, олор самтар 
кеп кийип, баштарына кубал сееп, туку качан Кудайга баштанар 
эди. 22 Jе айдып турум слерге: Jаргы болор кÿн Тир ле Сидонго 
слерге кöрö jеҥил болор. 23 Сен де, Капернаум, теҥериге jетире 
бийиктединген бойыҥ, таамыга jетире jабызаарыҥ! Сенде эдилген 
кайкалдар Содомдо эдилген болзо, ол эмдиге турар эди. 24 Jе ай- 
дып турум слерге: Jаргы болор кÿн Содом jерине сеге кöрö jеҥил 
болор. 


Адазы ла Уулы 

25 Ол öйдö Иисус сöзин улалтып, айтты: 

— Ада, теҥери ле jердиҥ Кайраканы! Мыны ойгорлордоҥ ло кер- 
сÿлердеҥ jажырала, кичÿлерге ачканыҥ учун Сеге баш болзын! 
26 Эйе, Ада, jакшылыкту табыҥ андый болгон эди. 27 Адамнаҥ 

ончозы Меге берилген. Уулын кем де билбес, jаҥыс Адазы билер, 
Адазын да кем де билбес, jаҥыс Уулы билер, Оны Уулы кемге 
ачар кÿÿндÿ, база ол билер. 28 Jобоп-чучурап калгандар ла уурга 
бастыргандар, ончогор Меге келигер, слерди токунадып салайын. 
29 Мен берер комутты бойыгарга кийип, Менеҥ ÿренигер, Мен jо- 
бош ло улуркабас jÿректÿ инем. Ол тушта jулагарга энчÿ табары- 
гар. 30 Мен берер комут jакшы, Мен салар jÿк jеҥил. 

12 

Христос ло суббот кÿн 

3 Ол öйдö суббот кÿн Иисус аш салган кырала барып jаткан. 
Уренчиктери дезе аштайла, аштыҥ мажагын ÿзÿп, jий бергендер. 
2 Фарисейлер мыны кöрöлö, Ого айттылар: 

— Кöр, ÿренчиктериҥ суббот кÿнде этпести эдип тургандарын. 

3 Иисус дезе олорго айтты: 

— Давид кожо jÿргендериле аштайла, нени эткен эди, кычырба- 
ган бедигер? 4 Канайып ол Кудайдыҥ байзыҥына киреле, jаҥыс 
абыстар jийтен, ол до, кожо jÿргендери де jиирге jарабас ыйык ка- 
лашты алып jигенин? 5 База, суббот кÿнде абыстар Öргööдö иштеп, 
субботтыҥ байын бусса да, бурулу эмес дегенди, Jасактаҥ кычырба- 
ган бедигер? 6 Jе айдып турум слерге: алдыгарда бу турган Бойы Öр- 
гööдöҥ jаан. 7 Быйан кÿÿнзеп jадым, тайылга кÿÿнзеп турган эмезим 
деп айткан сöстиҥ учурын билген болзогор, бурулу эместерди буру- 
лабас эдигер. 8 Кижи Уулы дезе суббот то кÿнниҥ бийи. 

9 Оноортынаҥ кеде барып, Иисус олордыҥ синагогазына кирди. 
10 Анда колы кургап калган кижи болгон. Иисусты бурулаарга, 
Оноҥ сурадылар: 

— Суббот кÿнде ооруны jазарга jараар ба? 

11 Иисус дезе олорго: 

— Кажы бирÿгердиҥ сок jаҥыс койыгар суббот кÿнде орого 
тÿшсе, ол оны чыгарып албас беди? 12 Кижи дезе койдоҥ канча 
кире артык! Оныҥ учун суббот кÿнде jакшыны эдерге jараар — 
дейле, 13 байагы кижиге баштанды: — Колыҥды сунуп ий. 

Ол сунды, колы бирÿзиндий су-кадык боло берди. 14 Фарисей- 
лер чыгала, Иисусты канайтсабыс öлтÿрерис деп, Ого удура jöп 
чыгардылар. 15 Jе Иисус мыны билип, оноортынаҥ jÿре берди. 

Талдап алган Jалчы 

Иисустыҥ кийнинеҥ кöп улус барды, Ол ончолорын jасты, 16 jе 
Бойы кем болгонын jарлабазын деп jакарды. 17 Исаия деген jарчы 
ажыра айдылганы бÿтсин деп, мынайда болгоны бу. Ол айткан: 

18 «Бат, талдап алган Jалчым бу, 

Мениҥ сÿÿген им , jул ам н ы н сÿÿнчизи. 

Ого Тынымды берерим, 

Ол калыктарга jаргы jарлаар. 

14-2(1 Чындыкты jеҥÿге экелбейинче, 

Ол сöс блаашпас, кыйгы чыгарбас, 

Оныҥÿнин оромдордо кем деукпас; 
сыныкту кулузынды сындырбас, 
буруксып jаткан кÿделини öчÿрбес. 

21 Ого калыктар иженер». 

Агару Тын эмезе Веельзевул 

22 Иисуска öзöк-буурында шилемирлÿ сокор ло тил jок кижини 
экелдилер. Иисус оны jазып ийерде, ол эрмектенип, кöрö берди. 
23 Ончо улус алаҥ кайкап, 

— Бу Давид Уулы болор бо?* — дешти. 

24 Фарисейлер дезе мыны угала, айттьшар: 

— Ол шилемирлерди шилемир бийи Веельзевулдыҥ кÿчиле чы- 
гара сÿрÿп турбай. 

25 Jе Иисус олордыҥ санаазын билип, айтты: 

— Бойынаҥ бойы бöлÿнишкен кандый да каандык ээн калар; 
бойынаҥ бойы бöлÿнишкен кандый да кала эмезе jурт чыдажып 
туруп болбос. 26 Сатана сатананы чыгара сÿрÿп турган болзо, ол 
бойынаҥ бойы бöлÿнгени ол. Оныҥ каандыгы канайып чыда- 
жып турар? 27 Веельзевулдыҥ кÿчиле шилемирлерди чыгара сÿ- 
рÿп турган болзом, слердиҥ уулдарыгар кемниҥ кÿчиле чыгара 
сÿрÿп jат? Оныҥ учун олор слерге jаргычылар болор. 28 Jе шиле- 
мирлерди чыгара сÿрÿп турганым Кудайдыҥ Тынынаҥ болзо, 
слерге Кудайдыҥ Каандыгы jеткени ол туру. 29 Кÿчтÿ кижиниҥ 
айлына киргени, кÿчтÿ кижини кÿлÿбейинче, оныҥ jööжöзин ка- 
найып тоноор? Озо баштап кÿлÿзе, айлын тоноор. 30 Мениле кожо 


* Кезикjебрен тÿрбектерде: «Бу Давид Уулы Христос болор бо?» 

эмези, Меге удура болгоны ол. Мениле кожо jуубаганы, кородып 
турганы ол. 

31 Оныҥ учун айдып турум слерге: кижиниҥ не ле кинчеги, ка- 
найып та jамандап айтканы ташталар, Тынды jамандап айтканы 
дезе, ташталбас. 32 Кижи Уулына удура сöс айтканы ташталар, 
Агару Тынды jамандап айтканы дезе, бу да чакта, келер де öйлöр- 
дö ташталбас. 

33 Агаштыҥ бойын jакшы дезегер, jиилегин де jакшы дегер, 
агаштыҥ бойын jаман дезегер, jиилегин де jаман дегер: агаш бÿт- 
кен jиилегинеҥ танылар. 

34 Jыланныҥ ач-ÿрени! Jаман ичтÿ бойыгар, jакшы айдар беди- 
гер? Кижиниҥ jÿреги неле толо, оозынаҥ чыгары ол ине. 35 Jакшы 
кижи jакшыны чеберлеген jеринеҥ jакшызын алып чыгар, jаман 
кижи дезе jаманды чеберлеген jеринеҥ jаманын алып чыгар. 36 Ай- 
дып турум слерге: кижи кажы ла кей-куру сöзи учун Jаргы болор 
кÿн каруу берер. 37 Сöзиҥле акталарыҥ, сöзиҥле ок jаргыладарыҥ. 

Иона jарчыла болгон билди 

38 Ол тушта бичикчилердиҥ ле фарисейлердиҥ кезиги Иисуска 
айттылар: 

— Ÿредÿчи, Сенеҥ билди кöрöргö турубыс. 

39 Jе Иисус олорго каруу jандырды: 

— Кал, чайдам ÿйе билди кöрöйин деп туру, jе Иона jарчыныҥ 
билдизинеҥ башка, ого билди берилбес. 4(1 Иона кер-балыктыҥ 
ичинде ÿч тÿш ле ÿч тÿн jÿргендий, Кижи Уулы да jердиҥ jÿрегинде 
ÿч тÿш ле ÿч тÿн jÿрер. 41 Ниневияныҥ улузы Jаргы болор кÿн бу 
ÿйениҥ улузыла кожо туруп, олорды бурулаар. Олор Ионаныҥ 
jарлыктаганын угала, кинчегин алынып, Кудайга баштанган эди- 
лер. Jе бат, мында Турганы Ионадаҥ jаан. 42 Тÿштÿктиҥ абакай-каа- 
ны Jаргы болор кÿн бу ÿйениҥ улузыла кожо туруп, олорды буру- 
лаар: ол Соломонныҥ ойгор сöзин угайын деп, jака jердеҥ келип 
jÿрген эди. Jе бат, мында Турганы Соломонноҥ jаан. 

Кара jелбистиҥ 
кайра бурулатаны 

43 — Кара jелбис кижиниҥ öзöк-буурынаҥ чыкканда, энчÿ бе- 
диреп, суу jок jерлерде тенип jÿрет. Таппай салала, 44 «Чыгып 
барган айлыма бурулатам» — дейле, барып кöрзö, айлы бош, си- 

бирилген, jуунадылган болот. 45 Барып, бойынаҥ jаман öскö jети 
jелбис ээчиткенче келет, кирип, анда jуртай бергилейт. Байагы 
кижиге мынызы башкызынаҥ коомой болор. Бу кал ÿйениҥ улу- 
зыла база андый болор. 


Иисустыгг энези 
ле карындаштары 

46 Иисус улуска айдып турганча, энези ле карындаштары Оны- 
ла эрмектежели деп, тышкары тургандар. 47 Бир кижи Ого айтты: 
«Бат, энеҥ ле карындаштарыҥ Сениле эрмектежели деп, тышка- 
ры тургулары». 

48 Jе Ол байагы кижиге: 

— Энем кем, карындаштарым кемдер? — дейле, 49 ÿренчиктери 
jаар колыла уулап, айтты: — Бат, Мениҥ энем, Мениҥ карындаш- 
тарым бу. 50 Теҥеридеги Адамныҥ табын бÿдÿрип jÿргени, Мениҥ 
карындажым да, эjе-сыйыным да, энем де ол. 

13 

Аш ÿрендеечи керегинде 
укаа сöс 

1 Ол кÿн Иисус ÿйдеҥ чыгып, талайдыҥ jаказына барып отур- 
ган. 2 Ого кöп улус jуулыжып келерде, кемеге кирип отурды, улус 
дезе ончозы jаратта тура калды. 3 Кöп немелер керегинде олорго 
укаа сöстöр айтты. 

— Бат, ÿрендеечи ÿрендеерге чыккан — деди. — 4 Ол ÿрендеп ту- 
рарда, ÿренниҥ кезиги jол куйнуна тÿшкен. Куштар учуп келеле, 
олорды чокып салган. 

5 Кезиги тобрагы ас ташту jерге тÿ ттт кен. Тобрагы калыҥ эмес 
болгондо, саадабай кылгазы öзÿп чыккан. 6 Кÿн чыгарда оҥуп, та- 
зыл jок бойлоры, какшап калган. 

7 Кезиги тегенектÿ jерге тÿшкен. Тегенек öзÿп, оны туй базып 
койгон. 

8 Кезиги jакшы jерге тÿжÿп, ÿренделгенине кöрö бирÿзи jÿс, ка- 
жызы алтан, кезиги дезе одус катап кöп тÿжÿм берген. 

9 Кулакту кижи уксын! 

10 Ÿренчиктер базып келеле, Иисустаҥ сурадылар: 

— Олорго не керек укаалап айдадыҥ? 

11 — Слерге Теҥери Каандыгыныҥ jажыттарын билери берил- 
ген, олорго дезе берилбеген учун — деп, Ол каруу jандырды. — 
12 Кемде бар, ого берилер, ÿзеери кожулар; кемде дезе jок, оныҥ 
бары да айрылар. 13 Олор кöрзö дö, кöрбöйдилер, укса да, ук- 
пайдылар, аайлабайдылар. Оныҥ учун олорго укаалап айдып 
турганым ол. 14 Анайып, олор керегинде Исаия деген jарчыныҥ 
айтканы бÿдÿп jат. Ол айткан: 

«Кулактараарла угарыгар,jе аайлабазыгар; 
кöстöрööрлö кöрöригерjе кöрбöй каларыгар. 

15 Бу улустын jÿреги jууга туттурган, 

кулактарыла арайданугат, 
кöстöрин де jумуп алган, 
оныҥучун кöстöриле кöрбöйт, 
кулактарыла укпайт, 
jÿректериле аайлабайт, 

Меге де баштанбайт, 

Мен олорды jазар эдим». 

16 Кöстöригер кöрÿп турган учун кежиктÿ, кулактарыгар угуп тур- 
ган учун кежиктÿ. 17 Чынын айдадым слерге: кöп jарчылар ла ак- 
тулар кöрÿп jÿргенеерди кöрöйин дейле, кöрбöй калгандар, угуп 
jÿргенеерди угайын дейле, укпай калгандар. 

18 Анайдарда, ÿрендеечи керегинде укаа сöстиҥ учурын тыҥдап 
угугар. 

19 Каандык керегинде сöсти угарын угуп, jе оны аайлабай турган 
кижиге кöрмöс келип, jÿрегинде ÿренделгенди алып барар. Jол 
куйнуна ÿренделген дегени бу болор. 

20 Ташту jерге ÿренделген дегени, мындый кижини айтканы: 
ол айткан сöсти угуп, бу тарый сÿÿнип кöксине алынат. 21 Jе ол 
бойында тазыл jок, турумкай эмес. Сöс учун ачу келгежин эмезе 
истежÿ болгожын, бу тарый jана тÿжет. 

22 Тегенектÿ jерге ÿренделген дегени, сöсти уккан кижини айт- 
каны. Jе jадынды кичеейтени, jööжöгö тартылатаны уккан сöсти 
туй базып койот, ол сöс тÿжÿм jок артып калат. 

23 Jакшы jерге ÿренделген дегени, сöсти угуп, аайлап турган 
кижини айтканы. Андый кижиниҥ ÿрени тÿжÿмдÿ болуп, ÿрен- 
делгенине кöрö бирÿзи jÿс, кажызы алтан, кезиги дезе одус ка- 
тап кöп тÿжÿм берет. 

Тен ери Каандыгы керегинде 
укаа сöстöр 

24 Иисус олорго база бир укаа сöс айтты: 

— Теҥери Каандыгы бого тÿҥей: бир кижи кыразына jакшы 
ÿрен ÿрендеген. 25 Улус уйуктап jадарда, оныҥ öштÿзи келип, буу- 
дайга чöп öлöҥ колыштыра ÿрендейле, jÿре берген. 26 Аштыҥ кыл- 
газы чыгып, аш бажын суурарда, чöп öлöҥ дö кöрÿнип келген. 
27 Ээзиниҥ кулдары ого келип, айткандар: «Бийибис, кырага jак- 
шы ÿрен салбай кайттыҥ, анда чöп öлöҥ кайдаҥ келди?» 28 «Оны 
öштÿ эткен» — деп, ээзи каруу jандырган. Айдарда, кулдары: «Ба- 
рып, оны одойлы ба?» — дегендер. 29 Jе ээзи айткан: «Бойсын, 
одоп турзагар, кожо буудайы jулулбазын. 30 Аш кезер öйгö jетире 
кажызы ла кожо öзÿп тургай. Аш кезер öйинде ишчилериме айда- 
рым: „Озо баштап чöп öлöҥди jууп, öртööргö буулам эдип буула- 
гар, буудайын дезе алмарыма jууп салыгар“». 

31 Иисус олорго база бир укаа сöс айтты: 

— Теҥери Каандыгы горчицаныҥ ÿренине тÿҥей. Оны кижи 
алып, кыразына ÿрендеп койгон. 32 Ол ончо ÿрендердеҥ оок то 
болзо, jе öзÿп, бÿткен тужында, не ле маала ажынаҥ ажынат, 
агашка теҥ болот, теҥериниҥ куштары учуп келип, будактарына 
уйа тартат. 

33 Иисус олорго база бир укаа сöс айтты: 

— Теҥери Каандыгы ачыткыга тÿҥей. Оны ÿй кижи алып, ÿч 
кемjÿ кулурга саларда, ончо тесте кöдÿрилип калган. 

34 Иисус мыны ончозын улуска укаалап айткан, укаалабайынча, 
неме айтпас болгон. 35 Jарчы ажыра айдылганы бÿтсин деп, мы- 
найда болгоны бу. Ол айткан: 

«Оозым ачып, укаалап айдарым, 

телекей jайалганнаҥ ала jажыт болгонды jарлаарым». 

36 Иисус улусты божодып ийеле, ÿйге кирди. Ÿренчиктери Ого 
базып келеле, айттылар: 

— Кырадагы чöп öлöҥ керегинде укаа сöсти биске jартап бер. 

37 Иисус каруу jандырды: 

— Jакшы ÿрен ÿрендеп турганы — Кижи Уулы. 38 Кыра — теле- 
кей. Jакшы ÿрен — Каандыктыҥ уулдары. Чöп öлöҥ — кöрмöстиҥ 
уулдары, 39 оны ÿрендеген öштÿ дезе — кöрмöс. Аш кезер öй — 
калганчы чак, аш кезеечилер дезе — ангелдер. 40 Оныҥ учун чöп 

öлöҥди jууп алып, отко öртöгöндий, калганчы чакта андый болор. 
41 Кижи Уулы ангелдерин ийер, олор Оныҥ Каандыгынаҥ не ле 
jилбиркедер немелерди, jаман кылынып jÿргендерди jууп алып, 
42 отту печкеге таштаар. Анда ый ла тиш кыjырты болор. 43 Ол 
тушта актулар Адазыныҥ Каандыгында кÿн кептÿ jаркындалар. 
Кулакту кижи уксын! 

44 Теҥери Каандыгы jалаҥда сугуп койгон jööжöгö тÿҥей. Оны 
кижи табала, кöмÿп койгон, сÿÿнген бойынча барып, не барын са- 
дып ийип, байагы jалаҥды садып алган. 

45 База Теҥери Каандыгы jакшы эрjине бедиреп jÿрген коjойым- 
га тÿҥей. 46 Ол бир баалу эрjине табала, барып, не барын садып 
ийип, байагы эрjинени садып алган. 

47 База Теҥери Каандыгы талайга ташталып, jÿзÿн-jÿÿрлÿ ба- 
лык туткан шÿÿнге тÿҥей. 48 Шÿÿнге балык толордо, оны jаратка 
чыгарып, отурып алып, балыктыҥ jакшызын каламага салгандар, 
jаманын дезе кеде таштап ийгендер. 49 Калганчы чакта андый ок 
болор: ангелдер чыгып, кижи jаманын актулардаҥ айрып, 50 отту 
печкеге таштаар. Анда ый ла тиш кыjырты болор. 51 Мыныҥ он- 
чозын аайладаар ба? 

Олор: 

— Эйе, — дедилер. 

52 Иисус олорго айтты: 

— Оныҥ учун Теҥери Каандыгыныҥ ÿренчиги боло берген не 
ле бичикчи кижи jööжöлÿ jеринеҥ jаҥызын да, эскизин де чыга- 
рып турган айыл ээзине тÿҥей. 

Назареттшт улузы Иисусты 
jектегени 

53 Иисус бу укаа сöстöрин айдып божойло, оноортынаҥ jÿре 
берди. 54 Алтайына келеле, синагогада улус ÿретти. Олор кайка- 
жып, айдыжып турдылар: 

— Оныҥ мындый ойгор санаазы ла кÿч и кайдаҥ келген боло- 
тон? 55 Ол агашла узанар устыҥ уулы эмес беди? Энезиниҥ ады 
Мария эмес беди? Иаков ло Иосиф, Симон ло Иуда оныҥ карын- 
даштары эмес беди? 56 Оныҥ ончо эjе-сыйындары ортобыста эмес 
беди? Бу ончозы Ого кайдаҥ келген? 

57 Анайып Ого бÿтпей, Оны jуутпай тургандар. 

Иисус дезе олорго айтты: 

— Jарчы кÿндÿзи jок болбойтон, оны jаҥыс алтайында ла ай- 
лындагы улузы тообойтон. 

58 Олордыҥ бÿтпей турганынаҥ улам анда кöп кайкал этпеди. 

14 

Иоаннын öлÿми 

1 Ол тушта тöрт тöчинниҥ бирÿзин башкарган Ирод Иисустыҥ 
табыжын угала, 2 jалчыларына айтты: 

— Бу Крестеечи Иоанн болор. Ол тирилген, оныҥ учун кайкал- 
дарды ол эдет. 

3 Башкыда Ирод бойыныҥ Филипп деп карындажыныҥ аба- 
кайы Иродиада учун Иоаннды кижендейле, тÿрмелеп койгон, 
4 нениҥ учун дезе Иоанн ого айдып туратан: «Сеге оны аларга jа- 
рабас». 5 Ирод Иоаннды öлтÿрейин дезе, оны ончозы jарчы деп 
jÿргенде, калыктаҥ коркып, öлтÿрбей турган. 

6 Иродтыҥ туулган кÿнинде Иродиаданыҥ кызы jуулган улус 
алдында биjелеп, Иродко jараган. 7 Оныҥ учун нени де сураза, 
ого Ирод берер болуп чертенген. 8 Кыс дезе энезиниҥ ÿретке- 
нинче айткан: «Бого ло, Крестеечи Иоанныҥ бажын табакка са- 
лып, меге бер». 9 Каан кунуга берген, jе чертине ле кожо кыйын 
отурган улуска болуп, башты беригер — деген. 10 Тÿрмеде Иоан- 
ныҥ бажын кезе чапсын деп, улус ийген. 11 Оныҥ бажын табакка 
салала экелип, кыска табыштыргандар, кыс дезе энезине апарып 
берген. 

12 Иоанныҥ ÿренчиктери дезе келип, оныҥ сööгин алып, jууп 
койгондор. Оноҥ Иисуска барып, тил jетиргендер. 

Беш мун кижини тойдырганы 

13 Иисус не болгонын угала, кемеге отурып, jаҥыскан jÿрерге, 
аалга jер jаар jÿсти. Jе улус мыны угала, калаларынаҥ Оны ээчий 
jойу барды. 14 Иисус jаратка чыгып, кöп улусты кöрöлö, олорго 
ичи ачыды, оору-jоболдуларын jасты. 

15 Эҥир кире берерде, ÿренчиктер Ого базып келеле, айттылар: 

— Бу аалга jер эди, оноҥ орой до. Улусты божодып ий, jурттарга 
барып, бойлорына курсак садып алзын. 

16 Jе Иисус олорго айтты: 

— Олордыҥ баратан кереги jок. Слер олорды азырагар. 

17 — Мында бисте jÿк ле беш болчок калаш ла эки болчок ба- 
лык — деп, ÿренчиктер каруу jандырдылар. 

18 — Олорды бери Меге экелигер — деп, Ол айтты. 

19 Улусты öлöҥгö кыйын отурсын дейле, беш болчок калашты ла 
эки болчок балыкты алып, теҥери öрö кöрÿп алкады, калашты 
сындырып, ÿренчиктерине берди, олор дезе, — улуска. 20 Ончозы 
jиди, тойды. Jигенниҥ арткан-калганын он эки каламага толтыра 
jууп алдылар. 21 Курсак jигени дезе, ÿй улустаҥ ла балдардаҥ баш- 
ка, беш муҥ кире эр кижи болгон. 

Суунын ÿстиле басканы 

22 Бу тарый Иисус ÿренчиктерге: 

— Улусты jандырганчам, кемеге отурып, ол jанына Менеҥ озо 
кечигер — деди. 

23 Улусты божодып ийеле, Ол jаҥыскандыра мÿргÿÿйин деп, 
кырга чыкты. Эҥирде анда jаҥыскан jÿрди. 24 Кемези дезе талай- 
дыҥ тал ортозына jеделе, терс салкын тÿжерде, толкуга соктыр- 
ган. 25 Таҥ алдында Иисус ÿренчиктери jаар талайдыҥ ÿстиле ба- 
зып ийди. 26 Оныҥ талайла базып келеткенин кöрöлö, ÿренчиктер 
тÿймеп, 

— Бу сÿне! — деп, кыйгырьтжа бердилер. 

27 Иисус дезе ол тарый олорго эрмектенип, айтты: 

— Jалтанбагар, бу Мен эдим, коркыбагар. 

28 Петр дезе Ого айтты: 

— Кайракан! Бу Сен болзоҥ, Сеге сууныҥ ÿстиле базып барсын 
деп, меге jакар. 

29 Иисус: 

— Кел — деди. 

Петр кемедеҥ чыгала, сууныҥ ÿстиле Иисус jаар базып ийди. 
30 Jе тыҥ салкын согуп турганын кöрöлö, коркый берди, сууга чö- 
нÿп, кыйгырды: 

— Кайракан, мени аргада! 

31 Иисус ол тарый колын сунуп, оны кöдÿре тудуп, айтты: 

— Бÿдетени ас кижи, не эреҥистелдиҥ? 

32 Олор кемеге кирерде, салкын токтой берди. 33 Кемеде отур- 
гандар Ого бажырып, айттылар: 

— Чын, Сен Кудайдыҥ Уулы. 

Геннисаретте оору улусты jасканы 

34 Кечип чыгала, Геннисарет jерине келдилер. 35 Ол jердиҥ улу- 
зы Иисусты таныйла, эбире турган jурттар сайын улус ийип, Ого 
ончо оорулуларды экелип, 36 олор Оныҥ эдегине де болзо тийзин 
деп, сурай бердилер. Тийгендери дезе jазылып турдылар. 

15 

1 Ол тушта Иисуска Иерусалимнеҥ бичикчилер ле фарисейлер 
келип, айттылар: 

2 — Jаандардыҥ jаҥдап келген jаҥын ÿренчиктериҥ не керек бу- 
зуп jадылар? Ажанар алдында колдорын jунбайдылар. 

3 Иисус олорго каруу jандырды: 

— Слер де, jаҥдап келген jаҥыгарга болуп, Кудайдыҥ jакылта- 
зын не бузуп jадыгар? 4 Кудай jакып айткан эди: «Ада-эненди тооп 
jÿр»; база: «Адазын эмезе энезин jаман айдып турган кижи, ары öлÿп 
калзын». 5 Слер дезе айдадыгар: «Кижи адазына эмезе энезине: 
„Менеҥ алгадый немегер — Кудайга сый“ — деп jарлаза, 6 ол ада- 
зын эмезе энезин тообозо до кем jок». Мынызыла jаҥдап келген 
jаҥыгарга болуп Кудайдыҥ сöзин кеде эдип jадыгар. 7 Эки jÿстÿ- 
лер! Слер керегинде Исаия судурлап jакшы айткан: 

8 «Бу улус Мени тилиле тооп jат, 
jÿректери дезе Менеҥ ыраак. 

9 Jе кижиниҥ ÿредÿзине ле jакылтазына ÿредип, 

Мени темей тооп jадылар». 

10 Иисус улусты кычырып алып, айтты: 

— Угуп, кöксигерге алыныгар. п Ооско киргени, кижини быjар- 
сыдар эмес, оостоҥ чыкканы, кижини быjарсыдары ол. 

12 Айдарда, ÿренчиктер Ого базып келеле, айттылар: 

— Бу сöсти угала, фарисейлер тарынып, кöксине алынбаганын 
билериҥ бе? 

13 — Теҥеридеги Адам тарыбаган не ле тарымал тазылыла кодо- 
рьшар — деп, Ол каруу jандырды. — 14 Олорго тийбегер, олор — со- 
корлордыҥ сокор башчьшары. Сокорды сокор jединзе, экилези 
орого тÿжер. 

15 — Бу укаа сöстиҥ учурын биске jартап бер — деп, Петр сурады. 

16 Иисус айтты: 

— Слер де аайлабас болдыгар ба? 17 Ооско киргени, ичке кирип, 
тыштына чыгатанын аайлабай туругар ба? 18 Оостоҥ чыкканы де- 
зе, jÿректеҥ чыкканы, кижини быjарсыдары ол. 19 Кижиниҥ jÿре- 
гинеҥ чыгары бу: кара санаа, кижи öлтÿрери, чайдам кылынары, 
балыр jÿрÿм jÿрери, ууры эдери, тöгÿн керелеери, jамандап айда- 
ры. 20 Кижини быjарсыдары ол. Jунбаган колло курсак jигени дезе, 
кижини быjарсытпас. 


Хананей ÿй кижинин 
Кудайга бÿткени 

21 Оноортынаҥ чыгала, Иисус Тир ле Сидон jерине jÿре берди. 
22 Jе бат, ол jердиҥ бир хананей ÿй кижизи Ого келип, кыйгыра 
берди: 

— Кайракан, Давид Уулы! Меге буурса! Мениҥ кызыма шиле- 
мир кирген. 

23 Jе Иисус унчукпады. Ÿренчиктери Ого базып келеле, сурай 
бердилер: 

— Оны божотсоҥ, оноҥ öскö ол кийнибистеҥ кыйгырып jат. 

24 Jе Иисус: 

— Мен jÿк Израильдиҥ азып jÿрген койлорына ийилгем — деди. 

25 Ÿй кижи дезе jууктай базып келеле, Ого бажырып, айтты: 

— Кайракан, меге болуш! 

26 Jе Ол айтты: 

— Балдардыҥ калажын блаап, ийттерге таштаарга jарабас. 

27 — Эйе, Кайракан, — деп, онызы каруу jандырды, — jе бийлери- 
ниҥ столынаҥ тÿшкен калаштыҥ оодыгын ийттер де jийтен эди. 

28 Айдарда, Иисус ого айтты: 

— Э-э, ÿй кижи! Бÿдÿп турганыҥ улу. Кÿÿниҥче, сеге болгой. 

Ол ло тарый оныҥ кызы jазылып калды. 

Тöрт мун кижини тойдырганы 

29 Иисус оноортынаҥ jÿре берип, Галилей талайга келди. Кырга 
чыгып, анда отурды. 30 Ого кöп улус базып келди, бойлорыла кожо 
аксактарды, сокорлорды, бертиктерди, тил jокторды, öскö дö кöп 
jоболдуларды экелип, олорды Иисустыҥ будыныҥ jанына сал- 
дылар. Иисус олорды jазып ийди. 31 Улус тил jоктор эрмектенип 
турганын, бертиктер кадык болгонын, аксактар базып jÿргенин, 

сокорлор кöрÿп турганын кайкап, Израильдиҥ Кудайын макта- 
дылар. 

32 Иисус дезе ÿренчиктерин кычырып алып, олорго айтты: 

— Бу улуска ичим ачыйт. Олордыҥ, ÿч кÿнге чыгара Мениле 
кожо jÿрген бойлорыныҥ, ооско салар немези jок. Олорды ажан- 
дырбай jандырбайын деп турум, jолдо уйадабазын. 

33 — Мындый кöп улусты азыраарга, анча кире калашты бу аалга 
jердеҥ кайдаҥ табатаныс? — деп, ÿренчиктер айттылар. 

34 — Слерде канча кире калаш бар? — деп, Иисус сурады. 

— Jети болчок калаш ла бир эмеш балык — деп, олор каруу jан- 
дырдылар. 

35 Айдарда, Ол улусты jерге кыйын отурзын дейле, 36 jети болчок 
калашты ла балыкты алып, алкыш jетирди, сындырала, ÿренчик- 
терге берди, олор дезе — улуска. 37 Ончозы jиди, тойды. Jигенниҥ 
арткан-калганын jети каламага толтыра jуудылар. 38 Курсак jигени 
дезе, ÿй улустаҥ ла балдардаҥ башка, тöрт муҥ эр кижи болгон. 

39 Улусты jандырып ийеле, Иисус кемеге отурып, Магдала jери- 
не келди. 


16 

Билди некегени 

1 Фарисейлер ле саддукейлер базып келеле, Иисусты ченеп, 
олорго теҥеридеҥ билди кöргÿссин деп сурадылар. 2 Jе Ол айтты: 

— Эҥирде: «Теҥери кызарды, кааҥ болор» — дейдигер. 3 Эртен 
тура: «Теҥери кан-кызыл, бÿгÿн jут-jулакай болор» — дейдигер. 
Теҥериге кöрÿп, кандый кÿн болорын билип jадыгар, jе бойыгар- 
ла болуп турган керектерге кöрÿп, кандый öйлöр келгенин билбей 
jадыгар ба? 4 Кал, чайдам ÿйе билди бедирейт, jе Ионаныҥ билди- 
зинеҥ башка, ого билди берилбес. 

Мынайда айдала, олорды таштап, jÿре берди. 

Фарисейлердин ле саддукейлердин ачыткызы 

5 Сууныҥ ол jанына кечерде, ÿренчиктер калаш аларга ундып 
салгандар. 

6 — Кöрÿгер, фарисейлердиҥ ле саддукейлердиҥ ачыткызынаҥ 
чеберленип jÿрÿгер — деп, Иисус олорго айтты. 


45 




Матфей 16 


7 Олор ичинде сананып, айдындылар: «Бисти калаш албаган 
деп туру». 

8 Иисус онызын билип, айтты: 

— Бисте калаш jок деп, ичигерде не сананып туругар, бÿдете- 
ни ас улус? 9 Эмдиге аайлабайдыгар ба? Эзигердеҥ чыга берди 
бе? Беш болчок калаш беш муҥ кижиге jедижип, арткан-калга- 
нын канча каламага jууп алган эдигер? 10 Jети болчок калаш тöрт 
муҥ кижиге jедижип, канча калама jууп алган эдигер? 1 1 Слерди 
фарисейлердиҥ ле саддукейлердиҥ ачыткызынаҥ чеберленип jÿ- 
рÿгер дегеним, калашты айтканым эмес деп, канайып аайлабай 
туругар? 

12 Ол калаштыҥ ачыткызынаҥ эмес, фарисейлердиҥ ле садду- 
кейлердиҥ ÿредÿзинеҥ чеберлензин дегенин, бу тушта билип ий- 
дилер. 


Иисускгм? 

11 Филипгт Кесарийи дейтен jерге келеле, Иисус ÿренчиктери- 
неҥ сурады: 

— Кижи Уулы Бойымды улус кем дешкилейт? 

14 Олор айдышты: 

— Кажызы Сени Крестеечи Иоанн дежет, кажызы Илия, öскö- 
лöри дезе Иеремия эмезе jарчьшардыҥ бирÿзи дешкилейт. 

15 Иисус олорго айтты: 

— Слер Мени кем дейдигер? 

16 — Сен — Христос, тирÿ Кудайдыҥ Уулы — деп, Симон-Петр 
каруу jандырды. 

17 Иисус ого айтты: 

— Сен кежиктÿ кижи, Иона уулы Симон, нениҥ учун дезе 
оныҥды сеге эт ле кан эмес, теҥериде jÿрген Адам ачкан. 18 Оныҥ 
учун айдып турум сеге: сен — Петр*, бу таштыҥ ÿстине Серкпем- 
ди тударым, оны öлÿм эркитеп болбос. 19 Сеге Теҥери Каандыгы- 
ныҥ тÿлкÿÿрин берерим: jерде буулаганыҥ — теҥериде буулалар, 
jерде чечкениҥ — теҥериде чечилер. 

20 Оноҥ Бойы Христос болгонын кижиге айтпазын деп, ÿрен- 
чиктерине jакарды. 


* Петр — гректеп таш. 

Кыйын-шыразын озолодо айтканы 

21 Бу öйдöҥ ала Иисус Бойыныҥ Иерусалимге барар, jаандарга, 
улу абыстарга ла бичикчилерге кöп кыйнаттырар, анда öлтÿртер, jе 
ÿчинчи кÿнде тирилер учурлузын ÿренчиктерине ачып баштады. 

22 Петр Оны кедери кычырып алып, Ого удура сöс айдып тура 
берди: 

— Кудай Сеге буурсак, Кайракан! Сениле андый неме болбос. 

23 Ол дезе кайа кöрÿп, Петрга айтты: 

— Менеҥ кеде тайыл, сатана! Сен — jолымдагы буудак. Кудай- 
дыйын эмес, кижинийин сананып jадыҥ. 

24 Оноҥ ÿренчиктерине айтты: 

— Мени ээчий барайын дегенигер, бойынаҥ бойы мойноп, кере 
тартыратан агажын алганча, Мени ээчий барзын. 25 Jÿрÿмин арга- 
дайын дегени, онызын jылыйтар. Меге болуп jÿрÿмин jьшыйтка- 
ны дезе, онызын таап алар. 26 Jер-телекейде не бардыҥ ончозын 
табала, jе jÿрÿмин jылыйтса, кижиге кандый туза? Эмезе кижи бо- 
йыныҥ jÿрÿми учун кандый толынты берер? 27 Кижи Уулы Адазы- 
ныҥ магыла, ангелдерин алганча келип, кажы ла кижиге нени 
эдип jÿргенинче берер. 28 Чынын айдадым слерге: бу тургандар- 
дыҥ кезиги Кижи Уулы Бойыныҥ Каандыгыныҥ jаҥыла келип 
jатканын кöрбöйинче öлбöс. 


17 

Кубулганы 

1 Алты кÿнниҥ бажында Иисус Петрды, Иаковты ла оныҥ Иоанн 
карындажын jаҥыс бойлорын алганча, бийик кырга алып чыгала, 
2 олордыҥ алдына кубулды: чырайы кÿндий jаркындалды, кийими 
дезе jарыктый ак болды. 3 Jе бат, Моисей ле Илия Оньша эрмеьсте- 
жип турганы олорго кöрÿнип тура берди. 4 Петр Иисуска айтты: 

— Кайракан, биске мында макалу! Кÿÿниҥ бар болзо, бого ÿч 
чадыр тудалы: бирÿзин Сеге, бирÿзин Моисейге, бирÿзин Илияга. 

5 Ол мынайып айдып турганча, олорды jаркынду булут кöлöткö- 
лöп, булуттаҥ эрмектенген ÿн угулды: 

— Бу Мениҥ сÿÿген Уулым, Оныҥ Бойында Мениҥ jакшылык- 
ту табым. Оны угугар! 

6 Ÿренчиктер мыны угала, сÿрекей коркып, кöҥкöрö jыгылды- 
лар. 7 Иисус jууктай базып келеле, олорго тийип, 

— Туругар, коркыбагар — деди. 

8 Ÿренчиктер öрö кöрзö, Иисустаҥ öскö кижи jок эмтир. 9 Олор 
кырдаҥ тÿжÿп келедерде, Иисус олорго jакарып, айтты: 

— Кижи Уулы тирилбейинче, бу кöргöнööрди кижиге айтпагар. 

10 ÿренчиктери Оноҥ сурадылар: 

— Бичикчилер не керек озолоп Илия келер учурлу дешкилейт? 

11 — Илия озолоп келеле, ончозын белетеп койотоны чын — 
деп, Иисус каруу jандырды. — 12 Jе айдып турум слерге: Илия 
келип jÿрген эди, jе оны таныбагандар, оныла бойлорыныҥ та- 
бына салдырып эткендер. Анайып Кижи Уулы да олорго кый- 
наттырар. 

13 Айдарда, Иисус олорго Крестеечи Иоаннды айтканын билип 
алдылар. 


Öзöк-буурында шилемирлÿ 
уулчакты jасканы 

14 Олор улуска тÿжÿп келерде, Иисуска бир кижи jууктап, Ого 
чöгöдöп, 15 айтты: 

— Кайракан, уулыма буурса! Ол улаарып, тыҥ кыйналып, улам 
сайын отко, улам сайын сууга калып турат. 16 Оны ÿренчиктериҥе 
алып келген эдим, jе олор jазып болбой салдылар. 

17 Иисус дезе каруу jандырып, айтты: 

— Э-э, бÿтпес, балыр ÿйе! Слерле кожо канчазын jÿрейин? 
Слерге канчазын чыдажайын? Оны Меге бери экелигер. 

18 Иисус шилемирге jакарып ийерде, ол чыга конды, уулчак бу 
тарый jазыла берди. 19 ÿренчиктери Иисуска jаҥыс бойлоры базып 
келеле, сурадылар: 

— Бис оны нениҥ учун чыгара сÿрÿп болбодыс? 

20 — Бÿдÿп турганыгар ас учун — деп, Иисус каруу jандырды. — 
Чынын айдадым слерге: бÿдеригер горчицаныҥ ÿренинче болуп, 
бу кырды мынаҥ кöчÿп бар дезегер, ол кöчÿп барар. Слердиҥ 
эдип албазыгар jок болор*. 

22 Олор Галилей jеринде jÿрген тужында Иисус олорго айтты: 


* Кезик jебрен тÿрбектерде кожумак бар: 21 «Бу уктулар jаҥыс мÿргÿзе ле 
орозо тутса чыгара сÿрÿлер». 

— Кижи Уулы кижилердиҥ колына берилер. 23 0ны öлтÿргилеп 
койор, ÿчинчи кÿнде Ол тирилер. 

Ÿренчиктер мыны угала, ал-санаага тÿштилер. 

Öргööгö калан 

24 Олор Капернаумга келерде, Öргööгö калан jуучылар Петрга 
базып келип, 

— Ÿредÿчигер эки драхма бергей не? — деп сурадылар. 

25 Петр: 

— Эйе — деди. 

Ол ÿйге кирерде, Иисус озо эрмектенип, айтты: 

— Симон, не деп сананып туруҥ? Jердиҥ каандары каланды кем- 
неҥ алып jат: бойыныҥ уулдарынаҥ ба, эмезе туш улустаҥ ба? 

26 Петр: 

— Туш улустаҥ — деди. 

Иисус айтты: 

— Анайдарда, бойыныҥ уулдары каланнаҥ jайым. 27 Jе олорды 
ööркöтпöскö, талайга барып кармакта. Кармакка озо илинген ба- 
лыкты алып, оозын ачып, статир акча табарыҥ. Оны чыгарып, 
Мениҥ учун, бойыҥныҥ учун олорго бер. 

18 

Тен ери Каандыгында эн jаан 

1 Ол öйдö Иисуска ÿренчиктери базып келеле, сурадылар: 

— Теҥери Каандыгында кем улу-jаан? 

2 Иисус бир баланы Бойына кычырып алды, олордыҥ ортозына 
тургузып, З айтты: 

— Чынын айдадым слерге: бойыгар кубулып, баладый болбозогор, 
Теҥери Каандыгына кирбезигер. 4 Анайдарда, бойы бойын бу кичÿ 
бала чылап jабызыдынганы, Теҥери Каандыгында jаан болоры ол. 
5 Бир мындый баланы Меге болуп jуудып алганы, Мени jуудып тур- 
ганы ол. 6 Меге бÿдÿп турган бу кичÿлердиҥ кажы бирÿзин jаманга 
баштаган кижиниҥ мойнына теерменниҥ тажын буулап, талай тÿ- 
бине таштаганы ого торт болор эди. 7 Jаманга баштаачы немелердеҥ 
телекейге ачу-корон! Jаманга башташ болбойынча калбас, jе jаманга 
башташ кем ажыра келип jат, ого ачу-корон! 8 Колыҥ эмезе будыҥ 

jаманга баштаза, олорыҥды кезип, бойыҥнаҥ таштап ий: эки колду, 
эки буггу бу бойыҥ мöҥкÿ отко ташталганчаҥ, сыҥар колду эмезе 
аксак ол бойыҥ jÿрÿмге киргениҥ jакшы. 9 Кöзиҥ jаманга баштаза, 
оныҥды чупчып, бойыҥнаҥ таштап ий: эки кöстÿ бу бойыҥ отту таа- 
мыга ташталганчаҥ, сыҥар кöстÿ ол бойыҥ jÿрÿмге киргениҥ jакшы. 

10 Калак, бу кичÿлердиҥ бирÿзин де базынчык кöрбöгöр! Айдып 
турум слерге: олордыҥ теҥеридеги ангелдери Теҥеридеги Адамныҥ 
чырайын jаантайын кöрÿп jадылар*. 

Аза берген кой 

12 — Слер не деп сананып jадыгар? Кажы бир кижиде jÿс кой бол- 
зын, бирÿзи аза берген болзын. Ол тогузон тогузын кырда таштап 
ийип, асканын бедиреп барар эмес беди? 13 Таап алгажын, чынын ай- 
дадым слерге: аспаган тогузон тогус койынаҥ ого артык сÿÿнер. 14 Те- 
ҥеридеги Адагар андый ок: бу кичÿлердиҥ бирÿзи де öлбöзин деп jат. 

Кинчек эткен карындаш 

15 — Карындажыҥ сеге удура кинчек эткежин, ого барып, экÿ- 
деҥ экÿ эрмектежип, jаманын кöргÿзип айт. Сöзиҥди укса, ка- 
рындажыҥды таап алганыҥ ол. 16 Сöзиҥди укпаза, база бир эмезе 
эки кижи алганча бар, кажы ла сöс эки эмезе ÿч керечинин сöзиле 
лапталзын деп. 17 Олордыйын укпаза, серкпеге угус. Серкпенийин 
укпаза, ол сеге кара jаҥдудый ла албанчыдый болзын. 

18 Чынын айдадым слерге: jерде буулаганыгар — теҥериде буула- 
лар, jерде чечкенигер — теҥериде чечилер. 19 Слерге база айдып 
турум: экÿгер бу jердеги кандый бир керегин бир болуп сураза, су- 
раганаар не де болзо, Теҥеридеги Адам слерге берер. 20 Меге бо- 
луп эки эмезе ÿч кижи бир болуп jуулышса, олордыҥ ортозында 
Мен де болорым. 


Буруны таштаары 

21 Ол тушта Петр Иисуска базып келип, айтты: 

— Кайракан, меге удура кинчек эдип турган карындажымныҥ 
бурузын канча катап таштайын? Jети катап па? 

22 Иисус ого айтты: 


* Кезик jебрен тÿрбектерде: 11 «Jылыйганды таап алып аргадаайын деп, 
Кижи Уулыныҥ келгени бу». 

— Сени jети катап ташта деп турган эмезим, jети катаптаҥ jетен 
катап ташта деп турум. 23 Оныҥ учун Теҥери Каандыгы бойыныҥ 
кулдарьша тооложорго сананган каан кижиге тÿҥей. 24 Ол тооло- 
жордо, он муҥ талант акча тöлÿлÿ бир кижини алдырып келген- 
дер. 25 Тöлööр немези jок болордо, бий оныҥ бойын, алган эжин, 
бала-барказын, не барын садып ийип, тöлöдип беригер — деген. 
26 Байа кул jыгьша бажырып, ого айткан: «Мени киле, сеге ончозын 
тöлöп берерим». 27 Бий ол кул га килеп, алымын тöлöбöс эделе, бо- 
жодып ийген. 28 Кул дезе чыгала, ого jÿс динарий акча тöлÿлÿ кул 
нöкöрине туштаган. Оны тудала, тамактап, «Алымыҥды тöлö!» — 
деген. 29 Айдарда, нöкöри оныҥ будына jыгылып, jайнаган: «Мени 
киле, сеге ончозын тöлöп берерим». 30 Jе ол болбой, алымын тöлö- 
бöйинче, кул нöкöрин тÿрмелеп койгон. 31 Öскö кулдар мыны кö- 
рöлö, сÿрекей кунугып, бийине барып, не болгонын айдып бер- 
гендер. 32 Айдарда, бий байа кулды алдырып алып, айткан: «Jаман 
кул! Jайнап сураганыҥа болуп, ончо алымыҥды тöлöбöс эткем. 
33 Сеге килегеним чилеп, сен де нöкöриҥе килегедий эмес бе- 
диҥ?» 34 Бий аткыйланала, алымын ончозын тöлöбöйинче деп, 
оны кыйнаачыларга берип ийген. 35 Кажыгар ла карындажаардыҥ 
jаманын акту jÿрегеердеҥ таштабазагар, Теҥеридеги Адам да слер- 
ге андый ок болор. 


19 

Кудайдыҥ бириктиргенин кижи айрыбазын 

1 Иисус бу сöзин айдып божойло, Галилей jеринеҥ чыгып, Иор- 
дан ары jанындагы Иудей jерине келди. 2 Оныҥ кийнинеҥ кöп 
улус ээчий барган. Иисус олорды анда jазып ийген. 3 Ого фари- 
сейлер базып келеле, ченеп сурадьшар: 

— Алган эжиле не ле шылтактаҥ улам айрылыжарга jараар ба? 

4 Ол каруу jандырды: 

— Мыны кычырбаган бедигер: «Башталганында Jайаачы олорды 
эр кижи леÿй кижи эдип jайаган. 5 Онын учун кижи ада-энезин таш- 
тап, алганына jапшынар, эки бойы jаҥыс эт-кан болор». 6 Андый 
болгондо, олор эки эмес, jаҥыс эт-кан. Анайдарда, Кудайдыҥ би- 
риктиргенин кижи айрыбазын. 

7 Олор айттылар: 

— Ÿйине айрылыштын бичигин берип, оныла айрылышсын деп, Мо- 
исей не керек jакыган? 

8 Иисус олорго айтты: 

— Моисей jÿректеригер кату ла öчöш болгонын кöрÿп, алганы- 
гарла айрылыжарын jараткан. Башкыда андый болбогон. '' Jе Мен 
слерге айдып турум: чайдам эмес ÿйиле айрылыжып, öскö кижи 
алганы, онызыла кинчекке киргени ол. 

10 Ÿренчиктер Ого айттылар: 

— Алганы алдында эр кижиниҥ молjузы андый болзо, кижи ал- 
база торт. 

11 Иисус дезе олорго айтты: 

— Мениҥ бу айтканымды болгон-тушкан кижи jуутпас, кемге 
берилген, ол jуудар. 12 Эне ичинеҥ акталап койгондый туулган 
улус бар; улуска акталадып койгондыйлар бар; Теҥери Каандыгы- 
на болуп акталап койгондый болорго jöпсингендер бар. Jуудар ар- 
галу кижи, jуутсын. 


Балдарды алкаганы 

13 Ол тушта баштарына колын салып, мÿргÿзин деп, Иисуска 
балдарды экелдилер. Ÿренчиктер дезе олорды jуутпай тургандар. 
14 Jе Иисус: 

— Балдарды божодыгар, Меге келерге буудактабагар. Теҥери 
Каандыгы мындыйлардыйы эди — дейле, 15 олорго колын салып, 
алкады. Оноҥ оноортынаҥ jÿре берди. 

Бай уулдыҥ сурагы 

16 Jе бат, Иисуска бир кижи базып келеле, айтты: 

— Ÿредÿчи, не быйанды этсем, мöҥкÿ jÿрÿм аларым? 

17 Иисус дезе ого айтты: 

— Быйан керегинде Менеҥ незин сурайдыҥ? Быйандузы jаҥыс. 
Jÿрÿмге кирейин дезеҥ, jакылталарды бÿдÿрип тур. 

18 — Не jакылталарды? — деп, ол сурады. 

Иисус айтты: 

— Бат мындый: «Кижи öлтÿрбе, чайдам кылынба, ууры этпе, тö- 
гÿндеп керелебе», 19 «ада-энеҥди тооп jÿр»; база: «Бойыҥды сÿÿгеҥ- 
дий, jуугыҥды сÿÿп jÿр». 

20 — Мыныҥ ончозын бÿдÿрип jадым — деп, уул каруу jандырды. — 
Меге база не jетпей jат? 

21 — Толо кемдÿ болойын дезеҥ, барып, jööжöҥди садып ийеле, 
тÿреҥилерге ÿлеп бер. Ол тушта теҥериде эрjинелÿ болорыҥ. Оноҥ 
келип, Мени ээчий бар — деп, Иисус айтты. 

22 Уул мыны угала, jööжöзи кöп болгондо, кунукчылду jÿре бер- 
ди. 23 Иисус дезе ÿренчиктерине айтты: 

— Чынын айдадым слерге: бай кижиге Теҥери Каандыгына ки- 
рерге кÿч. 24 База айдадым слерге: бай кижиге Кудайдыҥ Каанды- 
гына киреринеҥ, тööгö ийне ÿйдинеҥ öдöргö jеҥил. 

25 Мыны угала, ÿренчиктер алаҥ кайкажып, айттылар: 

— Андый болзо, кем аргадалар аргалу? 

26 Иисус олорго кöрÿп, айтты: 

— Улус мыны эдип болбос, Кудайдыҥ дезе эдип болбозы jок. 

27 Айдарда, Петр каруу jандырды: 

— Бат, не барыбысты таштап, Сени ээчий бардыбыс. Бу учун 
биске не болор? 

28 Иисус дезе олорго айтты: 

— Чынын айдадым слерге: Кижи Уулы Бойыныҥ магыныҥ ши- 
реезине отурып алза, слер де, тирилгендер, Мени ээчий jÿрген 
бойлороор, Израильдиҥ он эки угын jаргылаарга, он эки ширееге 
отурып аларыгар. 29 Кем кижи айлы-jуртын, эмезе ага-карында- 
жын, эмезе эjе-сыйынын, эмезе адазын, эмезе энезин, эмезе бала- 
барказын, эмезе кыразын Меге болуп таштаза, онызынаҥ jÿс артык 
алар, мöҥкÿ jÿрÿмди энчиленер. 30 Jе кöп баштапкылар калганчы- 
лар болор, калганчылар баштапкылар болор. 

20 

Тен jал керегинде укаа сöс 

1 — Теҥери Каандыгы айылдыҥ ээзине тÿҥей. Ол тарыган ви- 
ноградында иштедерге jалчылар jалдайын деп, сары таҥда ай- 
лынаҥ чыккан. 2 Кÿнине бир динарийдеҥ тöлööр болуп эрмек- 
тежеле, олорды виноградына ийген. 3 Тогус саат киреде чыгып, 
базарда база тегин турган улусты кöрöлö, 4 олорго до айткан: 
«Слер де виноградыма барып иштегер. Ижигерге турарын тöлöп 
берейин». Олор барган. 5 База он эки саат ла ÿч саат кирезинде 
чыгып, анайып ла эткен. 6 Беш саат кирезинде чыгып, база тегин 
турган улусты таап, олорго айткан: «Кере-тÿжине мында тегин не 

тургулараар?» 7 «Бисти кижи jалдабады» — дежерде, олорго айт- 
кан: «Слер де виноградыма барып иштегер». 8 Эҥир кире бе- 
рерде, виноградтыҥ ээзи айыл-jурттыҥ башкараачызына айткан: 
«Ишчилерди кычырып ал, кийнинде jалданганынаҥ баштайла, 
озо jалданганыла тÿгезип, jалын тöлöп бер». 9 Айдарда, беш 
саат кирезинде jалдангандары келип, бир динарийдеҥ алган- 
дар. 10 Озо jалдангандары дезе олордоҥ кöп аларыс деп санан- 
гандар. Jе олор до бир динарийдеҥ алгандар. п Акчазын алала, 
айылдыҥ ээзине тарынып, айткандар: 12 «Бу кийнинде келген- 
дер бир саат иштеген эдилер. Сен олорды кере-тÿжине кÿнге 
быжып иштеген биске теҥ эттиҥ». 13 Виноградтыҥ ээзи дезе 
олордыҥ бирÿзине каруу jандырган: «Наjы, сени тарындырып 
турганым jок. Мениле бир динарийге эрмектешкен эмес бе- 
диҥ? 14 Бойыҥдыйын алып, jан. Бу кийнинде келгенге сени- 
йинче теҥ берейин. 15 Бойымдыйын канайып та этсем, мениҥ 
табым эмес беди? Эмезе мениҥ буурсагыма сениҥ кöзиҥ кÿ- 
йÿнчек болды ба?» 

16 Анайып, калганчылары баштапкылары болор, баштапкылары 
калганчьшары болор*. 

Öлÿмин ле тирилетенин 
озолодо айтканы 

17 Иисус Иерусалим jаар чыгып барадала, jолой он экн ÿренчи- 
гин таҥынаҥ кычырып алып, айтты: 

18 — Бат, Иерусалим jаар чыгып барадырыс. Кижи Уулы улу 
абыстардыҥ ла бичикчилердиҥ колына берилер. Оны öлтÿрер 
эдип jаргылап, 19 электедерге, соктырарга, кере тартырарга кара 
jаҥдуларга берип ийгилеер, jе ÿчинчи кÿнде Ол тирилер. 

Эненин сурагы 

20 Ол тушта Зеведейдиҥ уулдарыныҥ энези уулдарыла кожо ба- 
зып келеле, Иисуска бажырып, Оноҥ нени де сурап турды. 

21 — Сеге не керек? — деерде, ол айтты: 

— Сениҥ Каандыгыҥда бу эки уулымныҥ бирÿзин оҥ jаныҥа, 
бирÿзин сол jаныҥа отурзын деп айт. 


* Кезик jебрен тÿрбектерде кожумак бар: «Айттырылганы кöп, талдалга- 
ны дезе ас». 

22 — Нени сурап турганыгарды бойыгар билбей jадыгар — деп, 
Иисус каруу jандырды. — Мениҥ ичер айагымнаҥ ичип боло- 
роор бо?* 

Олор: 

— Болорыс — дедилер. 

23 Иисус олорго айтты: 

— Мениҥ айагымнаҥ ичерин ичеригер**, jе оҥ ло сол jаныма 
отургызар jаҥ Менде jок, ол jерди Адам кемге белетеген, ол кижи 
отурар. 

24 Арткан он ÿренчик мыны угала, бу эки карындашка чугулдан- 
ды. 25 Иисус дезе олорды кычырып алып, айтты: 

— Кудайга бÿтпес калыктар ортодо башчылар олорды башкара- 
танын, jаҥда тургандар олорды бийлейтенин билеригер. 26 Jе орто- 
гордо андый болбозын. Ортогордо улу болойын дегенигер, слерге 
jалчы болзын. 27 Ортогордо баштапкы болойын дегенигер, слерге 
кул болзын. 28 Анайып ок Кижи Уулы улусты Ого jалчыланзын 
деп эмес, улуска jалчыланайын деп, кöп улус учун толынты эдип 
Бойыныҥ jÿрÿмин берейин деп келген. 

Эки сокорды jасканы 

29 Олор Иерихонноҥ чыгып jадарда, Иисусты ээчий кöп улус 
барган. 30 Jе бат, jол куйузында отурган эки сокор jаныла Иисус 
öдÿп jатканын угала, кыйгырыжа бердилер: 

— Кайракан, Давид Уулы! Биске буурса! 

31 Улус олорды унчуктырбаста, олор там тыҥыда кыйгырып тур- 
дылар: 

— Кайракан, Давид Уулы! Биске буурса! 

32 Иисус токтой тÿшти, олорды кычырып алып, айтты: 

— Мени слерге нени этсин деп туругар? 

33 Олор: 

— Кайракан, кöзибис jарызын деп турубыс! — дедилер. 

34 Иисус олорго буурсап, кöстöрине тийди, бу тарый олордыҥ 

кöстöри jарып, Оны ээчий бастылар. 


* Кезик jебрен тÿрбектерде: «Ол эмезе Мениҥ тÿжер крезиме тÿжÿп бо- 
лороор бо?» 

** Кезик jебрен тÿрбектерде: «Мениҥ тÿшкен крезиме тÿжеригер». 

21 

Иерусалимге киргени 

I Иерусалимге jууктагылап, Елеон кырдагы Виффагия деп jурт- 
ка келерде, Иисус эки ÿренчигин ийип, 2 олорго айтты: 

— Одоштой jуртка барыгар. Ого jеткен бойынча, буулап койгон 
тижи эштекти ле коштой турган кулун эштекти кöрÿп ийеригер. 
Чечип, Меге экелигер. 3 Слерге кижи неме айткажын, олор Кай- 
раканга керек — дегер. Бу тарый олорды ийе берер. 

4 Jарчы ажыра айдылганы бÿтсин деп, ончозы мынайда болгоны 
бу. Ол айткан: 

5 «Сион кызына айдыгар: 

„Бат, сениҥ Кааныҥ jаш эштекке — 
ишмекчи тижи эштектиҥ кулунына мингенче, 
сеге jобожыган келедири “». 

6 Ÿренчиктер барып, Иисустыҥ айтканынча эттилер: 7 тижи 
эштекти ле кулун эштекти jединип экелеле, олорго кийимде- 
рин арта салдылар, Иисус минди. 8 Кöп улус кийимдерин jолго 
jайып турдылар, кезиктери дезе агаштыҥ бÿрин кезип, база jол- 
го jайдылар. 9 Алды-кийнинеҥ баскан улус кыйгырыжып тур- 
дылар: 

— Давид Уулына, осанна!* Кайраканныҥ адынаҥ келип jатканы 
алкышту! Кöк-теҥериде турганга, осанна! 

10 Ол Иерусалимге кирерде, кала тÿймеп, «Бу кем?» дешкилеп 
турды. 

II — Бу Иисус, Галилейдеги Назареттеҥ чыккан Jарчы — деп, 
улус каруу jандырып турган. 

Иисус Öргööдö 

12 Иисус Öргööгö киреле, Öргööдö садыжып, садып алып турган 
улусты ончозын чыгара сÿрди, акча солычылардыҥ столдорын, 
кÿÿле садаачылардыҥ такталарын аҥтарып, 13 олорго айтты: 

— Бичилген сöс бар: «Мениҥ айлым улус мÿргÿйтен айыл деп ада- 
лар». Слер дезе оны тонокчылардыҥ уйазы эдип алдыгар! 


* Баш болзын дегени. Еврейлеп сöс сöслö: «Мÿргÿп турум, болуш!» 

14 Öргööдö Ого сокорлор ло аксактар базып келди. Иисус олор- 
ды jазып ийди. 15 Улу абыстар ла бичикчилер Оныҥ эткен кай- 
калдарын, «Давид Уулына, осанна!» деп, Öргööдö кыйгырыжып 
турган балдарды кöрöлö чугулданып, 16 Ого айттылар: 

— Олор не дешкилейт, угуп туруҥ ба? 

— Эйе, — деп, Иисус каруу jандырды, — «Jаш балöардын ла эмчек 
балдардын оозынан Бойына мак чыгардын» дегенди качан да кы- 
чырбаган бедигер? 

17 Иисус олорды таштайла, каладаҥ Вифанияга jедип, анда конды. 

Кургап калган агаш 

18 Эртен тура калага бурулып, Иисус jолой аштай берди. 19 Jол- 
дыҥ куйнунда турган бир смоьсва агашты кöрöлö, jиилек jиирге 
jууктай базып келди. Бÿрдеҥ öскö неме таппай, ого айтты: 

— Сенде ÿргÿлjиге jиилек бÿтпезин! 

Ол ло тарый агаш кургап калды. 20 ÿренчиктер мыны кöрöлö, 
кайкап айттылар: 

— Смоква агаш канайып кенетийин кургай берди? 

21 — Чынын айдадым слерге, — деп, Иисус каруу jандырды, — 
бÿдÿп, алаҥзыбас болзогор, jаҥыс та смоква агашла болгонды 
эдер эмезигер, jе бу кырга: «Кöдÿрилип, талайга таштал!» — дезе- 
гер, андый ла болор. 22 Мÿргÿп, нени де бÿдÿп суразагар, аларыгар. 

Иисустын jаны кайдан? 

23 Иисус Öргööгö кирип, ÿредип турарда, улу абыстар ла калык- 
тыҥjаандары Ого базып келеле, айттылар: 

— Мыны кандый jаҥла эдип турадыҥ? Андый jаҥды Сеге кем 
берген? 

24 — Мен де слердеҥ бир неме сурап угайын — деп, Иисус олор- 
го айтты. — Меге каруугарды айдар болзогор, мыны кандый jаҥла 
эдип турганымды слерге Мен де айдайын. 25 Иоанныҥ крестеп 
jÿргени кайдаҥ болгон: теҥеридеҥ бе, эмезе кижилердеҥ бе? 

Олор дезе бойлоры ортодо табыштылар: «,,Теҥеридеҥ“ дегей 
эди, ол тушта: „Ого не керек бÿтпедигер?“ — деер. 26 „Кижилер- 
деҥ“ деп айдарга, калыктаҥ коркып jадыбыс, нениҥ учун дезе 
Иоаннды ончолоры jарчы деп бодоп jат». 27 Олор Иисуска билбе- 
зис — деерде, Ол до олорго мынайда айтты: 

— Мыны кандый jаҥла эдип турганымды слерге Мен де айтпазым. 

Аданын эки уулы керегинде укаа сöс 

28 — Слер не деп сананып туругар? Бир кижи эки уулду болгон. 
Ол бирÿзине базып келип, айткан: «Уулым, бÿгÿн виноградыма 
барып иште». 29 0нызы: «Барбазым» — дейле, оноҥ санаа алынып, 
барган. 30 Экинчи уулына базып келип, анайда ок айткан. Мыны- 
зы: «Барып jадым, адабыс» — дейле, барбаган. 31 Бу экÿниҥ адазы- 
ныҥ кÿÿниле эткени кажызы? 

Олор: 

— Баштапкызы — дедилер. 

Иисус олорго айтты: 

— Чынын айдадым слерге: албанчылар ла балыр jÿрÿмдÿ ÿй улус 
Кудайдыҥ Каандыгына слердеҥ озо кирер. 32 Иоанн чындык jол 
кöргÿзерге келерде, ого бÿтпедигер, албанчылар ла балыр jÿрÿмдÿ 
ÿй улус дезе ого бÿтти. Слер дезе, мыны кöргöн дö болзогор, буру- 
гарды алынбадыгар, ого бÿтпедигер. 

Jаман ишчилер керегинде укаа сöс 

33 — База бир укаа сöс угугар. Айыл ээзи кижи болгон. Ол ви- 
ноград-агаш тарыйла, эбире манаган, сыскыру казып, карузын 
туткан, тарыган агажын ишчилерге табыштырып, атана берген. 
34 Jиилек терер öй jууктап келерде, jиилегимди экелигер деп, иш- 
чилерге jалчыларын ийген. 35 Ишчилер jалчыларын тудуп алала, 
кезигин токпоьстоп салган, кезигин öлтÿрип койгон, кезигин дезе 
ташла шыбалаган. 36 База öскö, оноҥ кöп jалчьшарын ийерде, 
олорло анайда ок кылынгандар. 37 «Олор уулымнаҥ уйалар» — деп 
айдып, арт-учында бойыныҥ уулын ийген. 38 Ишчилер дезе, оныҥ 
уулын кöрöлö, бой-бойлорына айдышкан: «Энчи алар уул бу. Оны 
öлтÿреле, энчизин алалы». З9 0ны тудуп, виноград-агаштыҥ аразы- 
наҥ чыгарала, öлтÿрип койгондор. 40 Анайдарда, виноград-агаштыҥ 
ээзи келгежин, ол ишчилерди канайдар деп туругар? 

41 — Бу кара сагыштуларды jаман öлÿмле öлтÿрер, виноград ага- 
жын дезе öскö ишчилерге табыштырар, олор тÿжÿмин бойыныҥ 
öйинде jетирип турар — деп, Ого каруу jандырдылар. 

42 Иисус айтты: 

— « Тура тудаачылар jектеп койгон таш булуннын тöзиндеги таш 
болуп калды. Бу мынайда Кайраканнан болды, бис оны кайкап кöрöдис » 
дегенди Чийимнеҥ качан да кычырбаган бедигер? 43 0ныҥ учун 

айдып турум слерге: Кудайдыҥ Каандыгы слердеҥ ойто алылып, 
Оныҥ тÿжÿмин jетирер калыкка берилер. 44 Бу ташка jыгылган ки- 
жи чачылар, таш кемниҥ ÿстине тÿшсе, оны былчып койор. 

45 Улу абыстар ла фарисейлер Оныҥ укаа сöстöрин угала, бисти 
айдып туру деп, билип ийдилер. 46 0ны тудайын дейле, улустаҥ 
коркыдьшар, нениҥ учун дезе Оны jарчы деп бодоп тургандар. 

22 

Той керегинде укаа сöс 

1 Иисус олорго база бир укаа сöс айтты: 

2 — Теҥери Каандыгы уулына той эткен каан кижиге тÿҥей. 3 Ол 
айттырьшган улусты тойго келзин деп, кулдарын ийген, jе олор 
келбеске сананган. 4 База öскö кулдарын ийип, олорго мынайда ай- 
дыгар деген: «Бат, jиир ажымды jазадым, букаларым ла семиртке- 
ним сойылды, ончо неме белен. Тойго келигер». 5 Jе олор айттыру- 
ны керекке албай, кемизи кыразына, кемизи дезе садьгжып jÿре 
берген. 6 Öскöлöри дезе, ьсулдарын тудуп, базынып элеьстейле, öлтÿ- 
рип койгондор. 7 Каан чугулданган. Черÿчилдерин ийип, öлтÿреечи- 
лерди кььрдььрган, калазььн öртöткöн. 8 Оноҥ кулдарььна айткан: 
«Той белен, айттььрылган улус дезе jарабас болдьь. '' Jолдордыҥ бел- 
тирлерине барььгар, туштаган улустьь ончозын тойго айттььрььгар». 
10 Байагьь ьсулдар jолдор сайын барып, туштаган ла ьсижини, jаманььн 
да, jаьсшььзььн да jууп экелгендер. Той болгон jерге тойчьшар толо 
берген. п Каан тойчьшардьь кöрöйин деп кирзе, анда той ьсийимин 
ьсийбеген бир кижи отурган. 12 Айдарда, ого айткан: «Наjьь, той ьси- 
йимин ьсийбей, бого канайььп кирдиҥ?» Ол унчукпаган. 13 Ол тушта 
каан jалчььларььна айткан: «Кольь-будььн ьсÿлÿйле, тыш карачьсььга 
таштагар. Анда ььй ла тиш ьсььjыртьь болор». 

14 Айттььрььлганьь кöп, jе талдалганьь ас. 

Каганга калан тöлöйтöни керегинде 

15 Фарисейлер барььп, Иисустььҥ сöзинеҥ сап алар деп jöптöш- 
тилер. 16 Ого бойлорььнььҥ ÿренчиктерин Иродтььҥ улузььла кожо 
ийдилер. Олор келип, айттьшар: 

— Ÿредÿчи, Сениҥ чььндььк болгонььҥды, Кудайдььҥ jолььна 
чььн ÿредип турганььҥдьь билерис. Кижиге jакшьь атка калайььн 

дебейдиҥ, улусты ылгабайдыҥ. 17 Айдарда, айт, биске, Сен не деп 
сананып туруҥ: каганга калан тöлööргö jараар ба, эмезе jок по? 

18 Jе Иисус олордыҥ jаман сагыжын билип, айтты: 

— Мени не ченеп туругар, эки jÿстÿлер? 19 Каланга салар акчаны 
Меге кöргÿзигер. 

Олор Ого динарий алып келдилер. 

20 — Бу кемниҥ сÿри ле ады? — деп, олордоҥ сурады. 

21 Олор: 

— Кагандыйы — дедилер. 

Айдарда, олорго айтты: 

— Андый болзо, кагандыйын каганга беригер, Кудайдыйын дезе, 
Кудайга. 

22 Олор мыны угала кайкадылар, Оны таштап, jÿре бердилер. 

Тирилиш керегинде 

23 Ол кÿн Иисуска öлгöндöр тирилбес дежетен саддукейлер ке- 
лип, сурадьшар: 

24 — Ÿредÿчи, Моисей айткан эди: «Бала jок кыжы öлгöжын, оныҥ 
ÿыын карындажы алып, карындажыныҥ угын улалтсын». 25 Бисте jети 
карындаш кижи болгон. Бирÿзи кижи алала, jада калган. Анда бала 
jок болуп, оныҥ ÿйин карындажы алган. 26 Оныҥ кийнинде экин- 
чизиле, ÿчинчизиле, jетилезиле андый ок болгон. 27 Ончозыныҥ 
кийнинде ÿй кижи де jада калган. 28 Эм, айдарда, тирилгежин, ол бу 
jетÿниҥ кажызыныҥ ÿйи болор? Оны ончозы алган эди. 

29 — Чийимдерди, Кудайдыҥ кÿчин де билбей jадып, азып jады- 
гар — деп, Иисус олорго каруу jандырды. — 30 Тирилгенде, кижи де 
албас, кижиге де барбас, jе теҥеридеги ангелдердий jÿрер. 31 Öл- 
гöндöр тирилер деп, слерге Кудайдыҥ айтканын кычырбаган бе- 
дигер? Ъ1 «Мен Авраамныҥ Кудаыы, Исаактыҥ Кудаыы ла Иаковтыҥ 
Кудаыы» — дегенди? Кудай — Ол öлгöндöрдиҥ Кудайы эмес, тирÿ- 
лердиҥ Кудайы. 

33 Улус мыны угала, Оныҥ ÿредÿзин кайкап турдьшар. 

Эҥучурлу jакылта 

34 Фарисейлер дезе, Иисустыҥ саддукейлерди туйуктандырганын 
угала, jуулыжып кеддилер. 35 Олордыҥ бирÿзи, Jасактыҥ ÿредÿчизи, 
Оны ченеп, сурады: 

36 — Ÿредÿчи, Jасактагы jакылталардыҥ эҥ jааны кажызы? 

37 Иисус ого айтты: 

— «Кудайын Кайраканды бастыра jÿрегише, бастыра jуланла, бас- 
тыра санааҥла сÿÿп jÿр». 38 Jакылталардыҥ бажы, эҥ jааны ол. 39 Ого 
тÿҥей экинчи jакылта бу: «Бойыҥды сÿÿгеҥдий, jуугыҥды сÿÿп jÿр». 
40 Бу эки jакылтага ончо Jасак ла jарчылардыҥ чийими тöзöлгöн. 

Христос кемнигг уулы ? 

41 Фарисейлер jуулыжып келерде, Иисус олордоҥ сурады: 

42 — Христос керегинде нени сананып туругар? Ол кемниҥ 
уулы? 

Олор: 

— Давидтиҥ — дедилер. 

43 Иисус айтты: 

— Андый болзо, Давид Тыннаҥ кöдÿриҥи алып, Оны Кайракан 
деп адап, не керек мынайда айткан: 

44 « Кайракан Кайраканыма айткан: 

„Öштÿлериҥди будыҥныҥ алдына салып бербейинчем, 
оҥ jаныма отур “». 

45 Анайдарда, Давид Оны Кайракан деп адаганда, Ол канайып 
оныҥ уулы болотон? 

46 Бирÿзи де Иисуска каруу сöс айдып болбоды. Ол кÿннеҥ ала 
Оноҥ сураарга кем де тидинбеди. 

23 

Эки jÿстÿлерди илезине чыгарганы 

1 Ол тушта Иисус улуска ла Бойыныҥ ÿренчиктерине айдып ту- 
ра берди: 

2 — Моисейдиҥ jерине бичикчилер ле фарисейлер отурып алды- 
лар. 3 Оныҥ учун нени бÿдÿрзин дезе, бÿдÿригер, эдигер, кьшыгын 
дезе кылынбагар, нениҥ учун дезе олор айдарын айдат, бойлоры 
этпейт. 4 Уур ла апарарга эп jокjÿктер эдип, улустыҥ ийнине арта- 
дьшар, бойлоры дезе олорды сабарыла да jьшдырар кÿÿндери jок. 
5 Нени де эдерде, кижи кöрзин деп эдедилер. Филактерийлерин* 


* Агару Чийимниҥ ÿзÿктери чеберлелген тере каптарын. Олорды мÿргÿÿр 
тушта маҥдайларына ла колдорына кийетендер. 

элбедедилер, кийиминиҥ чачагын* узададылар. 6 Той-jыргалда 
тöрдö кыйын отурарын, синагогаларда ичкери öдÿп отурарын, 
7 тепсеҥдерде уткыдарын, «Равви!»** деп ададарын сÿÿйдилер. 

8 Слерди дезе ÿредÿчи деп адабазын: Ÿредÿчигер jаҥыс — Хрис- 
тос, слер ончогор — карындаштар. 9 Кижини jерде ада деп айт- 
пагар: адагар jаҥыс — Теҥеридеги Ада. 10 Слерди баштаачы деп 
адабазын: слерди Баштаары jаҥыс — Христос. п Jааныгар слерге 
jалчы болзын. 12 Бийиктединген кижи jабызаар, jабызыдынганы — 
бийиктеер. 

13 Бичикчилер ле фарисейлер, слерге ачу-корон! Эки jÿстÿлер! 
Слер улустыҥ алдында Теҥери Каандыгын jаап jадыгар. Ого бо- 
йыгар да кирбейдигер, кирейин дегенди де кийдирбейдигер***. 

15 Бичикчилер ле фарисейлер, слерге ачу-корон! Эки jÿстÿлер! 
Jаҥысты да болзо, jаҥыбыска баштандыралы деп, талай кечип, jер 
öдöдигер. Баштандырала, оны бойыгардаҥ эки катап jаман таа- 
мыныҥ уулы эдип аладыгар. 

16 Сокор башчылар, слерге ачу-корон! Слер айдадыгар: «Öргöö- 
лö чертенип турган кижиниҥ черти не де эмес, jе Öргööниҥ алты- 
ньша чертенип турган кижи чертин бÿдÿрер учурлу». 17 Сагыжы 
jоьстор ло сокорлор! Кажызы jаан: алтын jаан ба, эмезе алтынды 
агарулап турган Öргöö бö? 18 База айдадыгар: «Тагылла чертенип 
турган кижиниҥ черти не де эмес, jе тагылдыҥ ÿстине салган бе- 
рÿле чертенип турган кижи чертин бÿдÿрер учурлу». 

19 Сокорлор! Кажызы jаан: берÿ jаан ба, эмезе берÿни агарулап 
турган тагыл ба? 20 Анайдарда, тагылла чертенгени, тагылла чер- 
тенип, оныҥ ÿстиндезиле чертенгени ол. 21 Öргööлö чертенгени, 
Öргööлö чертенип, ичинде Jÿргениле чертенгени ол. 22 Теҥериле 
чертенгени, Кудайдыҥ Ширеезиле, ÿстинде Отурганыла чертен- 
гени ол. 

23 Бичикчилер ле фарисейлер, слерге ачу-корон! Эки jÿстÿлер! 
Слер мята, анис, тмин öлöҥдöрдиҥ онынчы ÿлÿÿзин Кудайга 


* Кудайга берингенниҥ темдеги эдип, кийимге кöктöгöн чачактарын. 

** Ÿредÿчи. 

*** Кезик jебрен тÿрбектерде кожумак бар: 14 «Бичикчилер ле фари- 
сейлер, слерге ачу-корон! Эки jÿстÿлер! Тул ÿй улустыҥ jööжöзин ÿп- 
теп jип, кижи кöрзин деп, удаан мÿргÿп jадыгар. Бу учун там буруга 
каларыгар». 

берип jадыгар, jе Jасактагы тöс немени: jаргыны, быйанды ла 
бÿдÿп jÿрерин ундып койдыгар. Мыны да эдер, оны да унды- 
бас керек. 24 Томонокты шÿÿп, тööни дезе jуда салар сокор баш- 
чылар! 

25 Бичикчилер ле фарисейлер, слерге ачу-корон! Эки jÿстÿлер! 
Айактыҥ, табактыҥ тыштын арутап jадыгар, jе олорыгардыҥ ичи 
тоношло, тöгÿнле толо. 26 Сокор фарисей! Айактыҥ, табактыҥ 
тышты ару болзын деп, озо баштап ичин арута. 

27 Бичикчилер ле фарисейлер, слерге ачу-корон! Эки jÿстÿлер! 
Слер сööк салган, череттелген jерлердий: тышты jараш деп билди- 
рер, jе ичинде öлгöн улустыҥ сööктöри, не ле быjар толо. 28 Слер 
андый ок: тыштыгарла ак болуп кöрÿнедигер, ичигерде толгоны 
дезе, — экиjÿстениш ле jарамас. 

29 Бичикчилер ле фарисейлер, слерге ачу-корон! Эки jÿстÿлер! 
Слер jарчыларга сööк салар jерлер тудуп, актулардыҥ кереесте- 
рин кееркедип, 30 айдадыгар: «Адаларыстыҥ öйинде jÿрген бол- 
зобыс, jарчылардыҥ канын агызышпас эдибис». 31 Анайып, бо- 
йыгарды jарчыларды öлтÿрген улустыҥ уулдары деп, бойыгарга 
удура керелеп jадыгар. 32 Адаларыгар баштаганды учына jетири- 
гер. 33 Jыландар, коронду jыланныҥ ач-ÿрени! Таамыга тÿжÿрер 
jаргыдаҥ канайып кыйыжарыгар? З4 0ныҥ учун, бат, слерге jар- 
чыларды, керсÿлерди ле ÿредÿчилерди ийип jадым. Кажыларын 
öлтÿреригер, кере тартарыгар, кажыларын дезе синагогалараарда 
согорыгар, каладаҥ калага сÿреригер. 35 Jерде тöгÿлген ончо ак- 
тулардыҥ каны слерге тÿшкей: ак сагышту Авельдиҥ канынаҥ 
ала Öргöö лö тагыл ортодо слер öлтÿрген Варахий уулы Захария- 
ныҥ канына jетире. 3б Чынын айдадым слерге: мыныҥ ончозы бу 
ÿйеге jедер. 


Иерусалим керегинде сыгыт 

37 — Jарчыларды öлтÿреечи, сеге ийилген элчилерди ташла шы- 
балаачы Иерусалим, Иерусалим! Куш бойыныҥ балдарын канады 
алдына jуунаткандый, балдарыҥды канча jуунадайын дебедим, jе 
слер болбодыгар! 38 Бат, айлыгар слерге ээн артып jат. 39 Айдып ту- 
рум слерге: «Кайраканнын адынаҥ келип jатканы алкышту!» деп 
айтпаганчар, эмдидеҥ ары Мени кöрбöзигер. 

24 

Христостын экинчи келери 

1 Иисус Öргööдöҥ чыгала, барарга jадарда, Ол Öргööниҥ тура- 
ларын кöрзин деп, ÿренчиктери базып келдилер. 

2 — Мыныҥ ончозын кöрÿп туругар ба? — деп, Иисус олордоҥ 
сурады. — Чынын айдадым слерге: мында таш ÿстине таш артпас. 
Ончозы jемирилип-сайалар! 

3 Ол Елеон кырда отурарда, Ого ÿренчиктери jаҥыс бойлоры ба- 
зып келеле, сурадылар: 

— Биске айт, бу качан болор, келериҥниҥ, чак тÿгенердиҥ тем- 
деги кандый болор? 

4 Иисус айтты: 

— Чеберленигер, слерди кижи аскырбазын. 5 Кöп улус Мениҥ 
адымды аданып келер, «Мен Христос» деер, кöбизин аскырар. 
6 Анайда ок jуу-чак ла jуу-чак керегинде табыш угарыгар. Калак, 
чочыбагар, мыныҥ ончозы болор учурлу, jе бу учы эмес. 7 Калык 
калыкка, каандык каандыкка удура туруп чыгар, ачана-торо бо- 
лор, алыстап jер силкинер, 8 jе бу ончозы тууп толголгонныҥ jÿк 
башталганы. 9 Ол тушта слерди кыйынга берип, öлтÿрип турар, 
слерди Мениҥ адым учун ончо калыктар jаман кöрöр. 10 Ол тушта 
кöп улус бÿтпей барып, jана тÿжер, бой-бойлорын садыжып, jаман 
кöрÿжер. п Кöп тöгÿн jарчылар чыгар, кöпти аскырар. 12 Jарамас 
кöптöп, оноҥ улам кöп улустыҥ сÿÿжи соор. 13 Учына jетире чы- 
дашканы дезе, аргадалар. 14 Ончо калыктарга кере болзын деп, 
Каандык керегинде Сÿÿнчилÿ Jар jер-ÿстине jарлалар. Ол тушта 
чак тÿгенер. 

15 Анайдарда, Даниил jарчы айткан ээн калганныҥ быjары агару 
jерде турганын кöрöр болзогор, — кычыраачы аайлазын — 16 ол 
тушта Иудейде jÿргендер кырларга качсын; 17 jабынчыда болгоны, 
айьш ичиндеги немезин алайын деп тÿшпезин; 18 кырада jÿргени, 
кийимин алайын деп бурулбазын. 19 Ол кÿндерде барлуларга, бала 
эмискендерге ачу-корон! 20 Качатаныс кышкыда эмезе суббот кÿн- 
де болбозын деп мÿргÿгер. 21 Jер бÿдердеҥ бери эмдиге jетире бол- 
богон, соҥында да болбос андый улу ачу-корон келер. 22 Ол кÿн- 
дер кыскартылбаган болзо, тынар-тынду неме аргадалбас эди, jе 

талдалгандарга болуп ол кÿндер кыскартылар. 23 Ол тушта кем 
кижи слерге: «Бат, Христос мында» эмезе «Анда» — дегежин, бÿт- 
пегер, 24 нениҥ учун дезе тöгÿн христостор, тöгÿн jарчылар табы- 
лар, аскыралы, аргалу болзо, талдалгандарды да аскыралы деп, улу 
билдилер ле кайкалдар кöргÿзер. 

25 Бат, слерге озолондыра айттым. 26 Анайдарда, слерге: «Бат, Ол 
ээн талада jÿрÿ» — дегежин, чыкпагар, «Бат, Ол ичиндеги кыпта 
отуры» — дегежин, бÿтпегер. 27 Кÿн чыгыжынаҥ ала кÿн бадыжына 
jетире jарыдар jалкындый, — Кижи Уулыныҥ келери андый бо- 
лор. 28 Сööкjаткан jерге кан-кеределер jуулар. 

29 Ол ло тарый, ол кÿндердиҥ ачузы öткöли, кÿн карачкыланар, 
ай jарыгын бербес, jылдыстар теҥеридеҥ тöгÿлер, теҥериниҥ кÿч- 
тери косколор. 30 Ол тушта теҥериде Кижи Уулыныҥ билдизи кöрÿ- 
нер, jердеги ончо калыктар ыйлажып, улу кÿчтÿ ле мактулу Кижи 
Уулы теҥеринин булудыла келип jатканын кöрÿп ийер. 31 Ол Бойы- 
ныҥ ангелдерин ÿнгÿр табышту амыргылу ийер, олор Оныҥ тал- 
далгандарын ак-jарыктыҥ тöрт талазынаҥ, теҥериниҥ бир учынаҥ 
экинчи учына jетире jуур. 

32 Слерди смоква агаш ÿреткей: оныҥ будагы jымжап, бÿрлене 
бергенде, jай jууктап келди деп, билип jадыгар. 33 Анайып ок слер 
де: мыныҥ ончозын кöрöр болзогор, öй jууктап келди, эжик jа- 
нында туру деп билигер. 34 Чынын айдадым слерге: мыныҥ ончо- 
зы бу ÿйе баргалакта болор. 35 Теҥери ле jер jастыгар, jе Мениҥ 
сöстöрим jастыкпас. 

36 Ол кÿнли, саатты кем де билбес, теҥеридеги ангелдер де, Уулы 
да билбес, jаҥыс Ада билер. 37 Нойдыҥ кÿндеринде болгондый, 
Кижи Уулыныҥ келери андый ок болор. 38 Ол кÿндерде, чайык 
чыгар алдында, Ной ковчегке кирердиҥ киргенче, улус ичип-jип 
jаткан, кижи алары алып, кижиге барары барып турган. 39 Чайык 
чыгып, ончозын кырганча, олор нени де сананбай тургандар. Кижи 
Уулыныҥ келери андый ок болор. 40 Ол тушта эки кижи jалаҥда jÿ- 
рер: бирÿзин алып баргылаар, бирÿзин дезе артырып койгылаар. 
41 Эки ÿй кижи кол теермен тартар: бирÿзин алып баргылаар, би- 
рÿзин дезе артырып койгылаар. 42 Анайдарда, ойгу болугар, нениҥ 
учун дезе Кайраканыгар кандый кÿнде келерин билбезигер. 43 Уур- 
чы тÿнниҥ кажы кирезинде келерин айьш ээзи билген болзо, ойгу 

болуп, айылын тонотпос эди деп, билип jадыгар. 44 0ныҥ учун слер 
де белен болугар: Кижи Уулы слер саьсыбаган öйдö келер. 

45 Jалчьшардыҥ бажын билип, олорго öйинде курсак берип тур- 
зын деп, бий кöстöгöн бÿдÿмjилÿ ле керсÿ кул кем болотон? 46 Би- 
йи келип, кулы анайда эдип jÿргенин кöрöр болзо, байагы кул 
кежиктÿ. 47 Чынын айдадым слерге: оны ончо jööжöзине баш эдер. 

48 Jе ол кул jаман болуп, ичинде: «Бийим бачым келбес» дейле, 

49 кул нöкöрлöрин согуп, аракызактарла кожо ичип-jип база бер- 
гежин, 50 ол кулдыҥ бийи сакыбаган кÿнде, сананбаган öйдö ке- 
лер. 51 Оны бойынаҥ кезе чабар, оныҥ салымы экÿ jÿстÿлердиҥ 
салымындый болор. Анда ый ла тиш кыjырты болор. 

25 

Он кыс керегинде укаа сöс 

1 — Ол тушта Теҥери Каандыгы он кыска тÿҥей болор. Олор jа- 
рыткыштарын алганча, колтуга уткый чыккандар. 2 Бежÿзи керсÿ, 
бежÿзи сагыжы jетпес болгон. 3 Сагыжы jетпестери jарыткышта- 
рын алала, май албаган. 4 Керсÿлери дезе jарыткыштарыла кожо 
майлу jыракыларын алганча келген. 5 Колту саадаганда, ончозы 
ÿргÿлеп, уйуктап калган. 6 Тÿн аразында кыйгы угулган: «Бат, кол- 
ту келедири, ого уткый чыгыгар!» 7 Айдарда, ончо кыстар туруп, 
jарыткыштарын jазап алгандар. 8 Сагыжы jетпестери керсÿлерине 
айткан: «Майыгардаҥ биске берижигер, jарыткыштарыс öчÿп ба- 
радыры». 9 Керсÿлери дезе айткандар: «Биске де, слерге де jетпей 
калбазын деп, бистеҥ алганча, садучыларга барып, бойыгарга са- 
дып алыгар». 10 Олор садып аларга барып jадарда, колтуjедип кел- 
ген. Белен кыстар оныла кожо тойлоп барган, эжик дезе jабылып 
калган. п Оныҥ кийнинде байагы кыстар келип, «Кайракан, кай- 
ракан, эжигиҥди ач!» дешкендер. 12 Jе ол каруу jандырган: «Чы- 
нын айдадым слерге: слерди билбезим». 

13 Анайдарда, ойгу болугар, Кижи Уулы келериниҥ кÿнин де, 
саадын да билбес инегер. 

Талант акча керегинде укаа сöс 

14 — Ол тушта мындый болор. Бир кижи öскö ороонго атанар 
алдында кулдарын кычырып алып, олорго jööжöзин артырып кой- 

гон. 15 Бирÿзине беш талант акча берген, бирÿзине эки, бирÿзине 
бир талант — кажызына ла кирезинче береле, атана берген. 16 Беш 
талант алганы барала, онызын керекке тудуп, ÿзеери беш талант 
иштеп алган. 17 Эки талант алганы анайып ок эки талант иштеп 
алган. 18 Бир талант алганы барып, jерди казып, бийиниҥ акчазын 
кöмÿп койгон. 19 Удап jÿрÿп, ол кулдардыҥ бийи jанып келеле, 
олорды тооложорго алдырган. 20 Беш талант алганы ÿзеери иш- 
теп алган беш талантын экелип, айткан: «Бийим, меге беш талант 
берген эдиҥ. Бат, ÿзеери иштеп алган беш талантым бу». 21 Бийи 
ого айткан: «Jакшы, керсÿ ле бÿдÿмjилÿ кул! Аска бÿдÿмjилÿ бол- 
дыҥ, кöптиҥ бажына сени тудуп jадым. Бийиҥле кожо сÿÿн». 

22 Эки талант алганы келип, «Бийим, меге эки талант берген 
эдиҥ. Бат, ÿзеери иштеп алган эки талантым бу» — деген. 23 Бийи 
ого айткан: «Jакшы, керсÿ ле бÿдÿмjилÿ кул! Аска бÿдÿмjилÿ бол- 
дыҥ, кöптиҥ бажына сени тудуп jадым. Бийиҥле кожо сÿÿн». 

24 Бир талант алганы келип, айткан: «Бийим, сени кату кижи деп 
билгем: ÿрендебеген jериҥнеҥ кезетен эдиҥ, чачпаган jериҥнеҥ те- 
ретен эдиҥ. 25 Сенеҥ коркып, барып талантыҥды jерге кöмÿп кой- 
гом. Бат, бойыҥдыйын кайра ал». 26 Бийи ого айткан: «Jаман, jалку 
кул! Ÿрендебеген jеримнеҥ кезеримди, чачпаган jеримнеҥ терерим- 
ди билгениҥде, 27 акчамды эбирткедий эдиҥ. Мен келип, бойымды- 
йын кирелтелÿ алар эдим. 28 0ныҥ талантын алыгар, он таланттуга 
беригер. 29 Бардыҥ барына берилер, ÿзеери кожулар, jоктыҥ не ба- 
ры да айрылар. 30 Эш-немеге jарабас кулды дезе тыш карачкыга 
таштагар. Анда ый ла тиш кыjырты болор». 

Оноҥ ÿнденип айтты: «Кулакту кижи уксын!» 

Калыктарды jаргылаары 

31 — Кижи Уулы ончо ангелдериле кожо мактулу келгежин, 
мактулу ширеезине отурар. 32 Ончо калыктар Оныҥ алдына jуулар. 
Ол, кÿдÿчи койлорды эчкилердеҥ бöлÿгендий, олорды бойы бо- 
йынаҥ бöлÿÿр: 33 койлорын Бойыныҥ оҥ jанына тургузар, эчкиле- 
рин — сол jанына. 34 Ол тушта Каан Бойыныҥ оҥ jанында турган- 
дарга айдар: «Келигер, Адамныҥ алкагандары, телекей jайалганнаҥ 
ала слерге белетелген Каандыкты энчиленигер, 35 нениҥ учун дезе 
аштагам, Меге курсак бергенигер, суузагам, суум кандырганы- 
гар, jорыктап jÿргем, Мени jуутканыгар; 36 jылаҥаш болгом, Ме- 
ге кеп кийдиргенигер, оорып jаткам, Меге jолыгып jÿргенигер, 

тÿрмеде отургам, Меге келип барганыгар». 37 Ол тушта Ого актулар 
айдар: «Кайракан, аштаганыҥды кöрÿп, Сени азырадыс па? Эмезе 
суузаганыҥды кöрÿп, суу сузуп бердис пе? 38 Jорыктап jÿргениҥ- 
ди кöрÿп, jууттыс па? Эмезе jылаҥаш jÿргениҥди кöрÿп, кеп 
кийдирдис пе? 39 Ооруп jатканыҥды, эмезе тÿрмеде отурганыҥды 
кöрÿп, jолыктыс па?» 40 Каан олорго каруу jандырар: «Чынын ай- 
дадым слерге: мыны бу эҥ кичÿ карындаштарымныҥ бирÿзине 
эдип, Меге эткенигер ол». 41 Оноҥ сол jанында тургандарга ай- 
дар: «Менеҥ кеде тайылыгар, каргышка калгандар, кöрмöскö, 
оныҥ элчилерине белетелген мöҥкÿ отко. 42 Аштаарымда, Меге 
курсак бербедигер, суузаарымда, суу сузуп бербедигер, 43 jорык- 
тап jÿреримде, Мени jуутпадыгар, jылаҥаш болорымда, Меге кеп 
кийдирбедигер, оорып jадарымда, тÿрмеде отурарымда, келип 
jолыкпадыгар». 44 Ол тушта булар да Ого айдар: «Кайракан, Се- 
ниҥ аштаганыҥды, суузаганыҥды, jорыктап jÿргениҥди, jыла- 
ҥаш болгоныҥды, оорып jатканыҥды, тÿрмеде отурганыҥды кö- 
рÿп, Сеге болушпаган бедис?» 45 Ол айдар: «Чынын айдадым 
слерге: мыны бу эҥ кичÿлердиҥ бирÿзине этпей, Меге этпегени- 
гер ол». 46 Айдарда, олор мöҥкÿ кыйынга барар, актулар дезе, 
мöҥкÿ jÿрÿмге. 


26 

Пасха алдында 

1 Иисус бу сöстöрди ончозын айдып божойло, ÿренчиктерине 
айтты: 

2 — Эки кÿннеҥ Пасха деп, билеригер. Кижи Уулы кере тарты- 
ларга берилер. 

3 Ол тушта улу абыстар ла калыктыҥ jаандары Каиафа деп улу 
абыстыҥ кÿрентигине jуулыжып келдилер. 4 Иисусты меке-сÿмеле 
тудуп, öлтÿрер болуп jöптöжöлö, 5 айттылар: 

— Байрамда ла тутпайлы, калык тÿймебезин. 

6 Иисус Вифанияда капкаш баалулу Симон-эште болордо, 7 Ого 
ак балкаштаҥ эдилген jыракы тудунган бир ÿй кижи базып келди. 
Jыракыда баалу-чуулу, jараш jытту май болгон. Ол Иисус кыйын 
отурган тужында майды Оныҥ бажына ура берди. 

8 Ÿренчиктер мыны кöрöлö, чугулданып айттылар: 


68 




Матфей 26 


— Мыны не анайып кородор? 9 Бу майды jаан баага садып ийип, 
тÿреҥилерге ÿлеп бергедий эди. 

10 Jе Иисус билеле, айтты: 

— Бу ÿй кижини не тÿймедип туругар? Ол Меге jакшы керек эт- 
ти. п Тÿреҥилер слерле кожо jаантайын болор, Мен дезе слерле 
кожо jаантайын болбозым. 12 Ол бу майды эди-каныма уруп, мöҥ- 
кÿмди кöдÿрерин белетеди. 13 Чынын айдадым слерге: бу Сÿÿнчилÿ 
Jар бÿткÿл телекейде, кайда ла jарлалза, оны эске алгылап, оныҥ 
эткенин айдыжар. 

14 Ол тушта он экÿниҥ бирÿзи, Иуда Искариот дейтени, улу 
абыстарга барып, 15 айтты. 

— Слерге Иисусты садып ийзем, меге нени береригер? 

Олор ого одус кÿмÿш акча берели дешти. 16 Оноҥ ло бери ол 
Иисусты садып ийетен эптÿ учурал бедиреп jÿрди. 

Пасханын ажын jигени 

17 Ачыбаган калаш jийтен байрамныҥ баштапкы кÿнинде ÿрен- 
чиктер Иисуска базып келип, сурадылар: 

— Сеге пасханыҥ ажын jиирге бисти кайда белетезин деп туруҥ? 

18 Ол айтты: 

— Каладагы мындый кижиге барып, айдыгар: «Ÿредÿчи: „Öйим 
jууктап келди, Пасханы ÿренчиктеримле кожо сенде эдерим“ — 
деди». 

19 Ÿренчиктер Оныҥ jакарганынча эдип, пасханы белетеп кой- 
дьшар. 

20 Эҥир кирерде, Ол он эки ÿренчигиле кожо кыйын отурды. 
21 Олор ажанып отурган тужында айтты: 

— Чынын айдадым слерге: бирÿгер Мени садып ийер. 

22 Ÿренчиктер сÿрекей кунугып, кажызы ла сурай берди: 

— Мен болорым ба, Кайракан? 

23 Jе Иисус олорго айтты: 

— Мениле кожо колын тепшиге сукканы, Мени садып ийери 
ол. 24 Андый да болзо, Кижи Уулы Ол керегинде бичилгенинче ба- 
рып jат. Jе Кижи Уулын садып jатканга ачу-корон! Ол кижиге 
туулбаган болзо, торт болор эди. 

25 Айдарда, Оны садып jаткан Иуда база сурады: 

— Мен болорым ба, Равви? 

— Сен айтпай кайттыҥ — деп, Иисус каруу jандырды. 

Кайраканныгг ажын jиири 

26 Олор ажанып отурарда, Иисус калаш алды, алкайла сындыр- 
ды, ÿренчиктерине ÿлеп, айтты: 

— Алыгар, jигер: бу Мениҥ эди-каным. 

27 Айакты алып, алкыш jетиреле, олорго берип, айтты: 

— Мынаҥ ончогор ичигер: 28 бу Мениҥ кереес каным. Кинчек- 
тери ташталсын деп, ол кöп улус учун тöгÿлип jат. 29 Айдып турум 
слерге: Адамныҥ Каандыгында слерле кожо jаҥы jиилектеҥ ичер 
кÿним jеткенче, бу виноград jиилегинеҥ мынаҥ ары ичпезим. 

30 Сарнажала, Елеон кырга бардылар. 

Ÿренчиктердиҥ jана тÿжерин 
озолодо айтканы 

31 Ол тушта Иисус ÿренчиктерине айтты: 

— Бу тÿнде ончогор Мени таштап барарыгар. Бичилген jок бе- 
ди: «Кÿдÿчини öлтÿрзем, ÿÿрдин койлоры тозо берер». 32 Тирилге- 
нимниҥ кийнинде дезе Галилейге слердеҥ озо барарым. 

33 Петр Ого айтты: 

— Сени ончозы да таштаза, мен качан да таштабазым! 

34 — Чынын айдадым сеге: бу тÿнде пöтÿк эткелекте, Менеҥ ÿч 
катап jана тÿжериҥ — деп, Иисус ого айтты. 

35 — Сениле кожо öлгöдий де болзом, Сенеҥ jана тÿшпезим! — 
деп, Петр Ого каруу jандырды. 

Ÿренчиктер ончолоры анайып ла айдып турдылар. 

Иисус Гефсиманияда 

36 Мыныҥ кийнинде Иисус ÿренчиктериле кожо Гефсимания 
деп jерге келип, олорго айтты: 

— Оноор барып мÿргÿгенчем, мында отурыгар. 

37 Петрды ла Зеведейдиҥ эки уулын алганча барып, ачуга алды- 
рып, карыгып тура берди. 

38 — Öзöк-тыныма öлÿмниҥ ачузы тÿшти — деп, олорго айтты. — 
Мында болуп, Мениле кожо ойгу болугар. 

39 Эмеш кедери барып, jерге кöҥкöрö jыгылып, мÿргÿй берди: 

— Адам! Бу айак Менеҥ jастыккадый болзо, jастыксын. Андый 
да болзо, Мениҥ кÿÿнимче болбозын, jе Сенийинче болгой. 

40 Ÿренчиктерге келип, олордыҥ уйуктап jаткандарын кöрди. 


70 




Матфей 26 


— Бир де саат Мениле кожо ойгу болуп албадыгар ба? — деп, 
Петрга айтты. — 41 Ойгу болугар, ченелтеге тÿшпейли деп мÿргÿгер: 
тын сергек, эт-канда дезе, чине jок. 

42 База, экинчизин барып, мÿргÿди: 

— Адам, бу айакты jастыктырбай, Мени оноҥ ичсин дезеҥ, Се- 
ниҥ табыҥ болгой. 

4 ’ Кслип, олордыҥ база ла уйуктап jаткандарын кöрди: олордыҥ 
кöстöри уурлаган ине. 44 Олорго тийбей, ойто барды, ÿчинчизин 
ол ок сöзин айдып мÿргÿди. 

45 Оноҥ ÿренчиктерге келип, айтты: 

— Эмдиге уйуктап амыраганчаар ба? Бат, öй jууктап, Кижи Уулы 
кинчектÿлердиҥ колына берилип jадыры. 4б Туругар, баралы! Бат, 
Мени садып jатканы jууктап келди. 

Иисусты каруулга алганы 

47 Ол мынайда айдып турганча, он экÿниҥ бирÿзи Иуда келди. 
Оныла кожо улу абыстардаҥ ла калыктыҥ jаандарынаҥ кылышту 
ла казыкту кöп улус болгон. 48 Иисусты садып jатканы олорго тем- 
дек айдып берди: 

— Окшогон кижим, Ол болор, Оны тудугар. 

49 Бу тарый Иисуска базып келип, 

— Эзен, Равви! — дейле, Оны окшоды. 

50 Иисус дезе ого айтты: 

— Наjы, сен бого болуп келдиҥ бе? 

Айдарда, базып келип, Иисусты тудуп, каруулга алдылар. 

51 Jе бат, Иисусла кожо jÿргендердиҥ бирÿзи колын сунуп, кы- 
лыжын суура тартала, улу абыстыҥ кулына jаҥып, оныҥ кулагын 
кезе чапты. 52 Айдарда, Иисус ого айтты: 

— Кылыжыҥды кайра сук. Кьтлы тп тутканы, кылыштаҥ ок öлöр. 
53 Ол эмезе Мени Адамнаҥ сурап албас, Ол уккан бойынча Меге он 
эки тÿменнеҥ артык ангелдерин ийбес деп сананып туруҥ ба? 54 Jе 
ол тушта мындый болотон деп, Чийимде айдылганы канайып бÿдер? 

55 Бу тушта Иисус улуска айтты: 

— Тонокчыны тудайын дегендий, Мени тудуп аларга, кылышту 
ла казыкту келдигер. Кÿнÿҥ сайын Öргööдö отурып ÿреттим, Мени 
тутпадыгар. 56 Jарчылардыҥ чийими бÿтсин деп, ончозы мынайда 
болгоны бу. 

Айдарда, ÿренчиктер ончозы Оны таштап, кача бердилер. 

Иисус оток-кÿрее алдында 

57 Иисусты каруулга алган улус дезе Оны Каиафа деп улу абыска 
алып бардылар. Анда бичикчилер ле jаандар jуулышкан. 58 Петр 
дезе Иисусты ээчиде ыраагыла барып jаткан. Улу абыстыҥ кÿрсн- 
тигине jеделе, ичине ьсирди. Бу ончозы неле божоорын кöрöргö, 
jалчыларла кожо отурып алды. 59 Улу абыстар ла оток-кÿреениҥ 
ончо улузы Иисусты öлÿмге берип ийерге, Ого удура тöгÿн кере 
бедиреп, 60 тöгÿн керечилер кöп тö келзе, таппай турдьшар. Арт- 
учында экÿзи келип, 61 айттьшар: 

— Бу кижи Кудайдыҥ Öргööзин оодоло, ÿч кÿнге тудуп койо- 
рым — деген. 

62 Улу абыс öрö туруп, Ого айтты: 

— Не бир де карууҥды айтпай туруҥ? Олор Сеге удура не деп 
керелейт? 

63 Иисус дезе унчукпай турды. Айдарда, улу абыс Ого айтты: 

— Тирÿ Кудайдыҥ адынаҥ эреп-jайнап сурап турум, айт биске, 
Кудайдыҥ Уулы Христос Сен бе? 

64 Иисус: 

— Сен айтпай кайттыҥ — деди. — Андый да болзо, айдып турум 
слерге: эмдидеҥ ала Кижи Уулы кÿчтÿ Кудайдыҥ оҥ jанында отурга- 
нын ла теҥериниҥ булудыла келип jатканын кöрöригер. 

65 Айдарда, улу абыс бойыныҥ кийимин jырта тартып, айтты: 

— Ол Кудайды jамандап jат! Биске база керечи не керек? Бат, 
Оныҥ Кудайды jамандап айтканын эмди уктыгар! 66 Слер не деп 
сананып туругар? 

Олор дезе: 

— Ол бурулу, öлöр учурлу — дедилер. 

67 Оныҥ jÿзине тÿкÿрип, jаагына тажыдылар, öскöлöри дезе Оны 
согуп, 68 айдып турдылар: 

— Jарчы болуп, биске танып, айт, Христос, Сени кем сокты? 

Петрдыҥ jана тÿшкени 

69 Петр дезе тышкары кÿрентикте отурган. Бир jалчы ÿй кижи 
ого базып келеле, айтты: 

— Сен де Иисусла, Галилей jериниҥ кижизиле, кожо jÿргеҥ. 

70 Jе ол ончолоры алдында jана тÿжÿп, 

— Нени айдып туруҥ болбогой, билбезим — деди. 

71 Каалгадаҥ чыгып jадарда, оны база бир jалчы ÿй кижи кöрö- 
лö, анда турган улуска айтты: 

— Бу кижи Назорей Иисусла база кожо jÿрген. 

72 Ол база ла jана тÿжÿп, бу кижини билбезим деп чертенди. 

73 Саат болбой анда турган улус базып келеле, Петрга айт- 
тылар: 

— Сен де олордыҥ бирÿзи болгоныҥ чын: сени эрмегиҥ де та- 
ныдып jат. 

74 Айдарда, ол бу кижигерди билбезим деп, Кудайды адап, черте- 
нип тура берди. Бу тарый пöтÿк этти. 75 «Пöтÿк эткелекте, Менеҥ ÿч 
катап jана тÿжериҥ» — деп, Иисустыҥ айткан сöзин Петр эске ал- 
ды. Чыгып барала, öксöп ыйлады. 

27 

Иуданыҥ öлÿми 

1 Эрте таҥда ончо улу абыстар ла калыктыҥ jаандары Иисусты 
öлтÿрер деп jöптöштилер. 2 Оны кÿлÿйле, Пилат башчыга апарып 
бердилер. 

3 Ол тушта Иисусты садып ийген Иуда Оны jаргылаганын кö- 
рÿп, бурузын алынала, одус мöҥÿн акчазын улу абыстарга ла jаан- 
дарга кайра jандырып, 4 айтты: 

— Актуны öлÿмге садып ийип, кинчек эттим. 

— Бистиҥ ондо не керегис бар? — деп, олор каруу jандырдылар. — 
Бойыҥ кöр. 

5 Ол мöҥÿнин Öргööдö таштап, оноҥ чыгып барала, буунып 
койды. 6 Улу абыстар акчаны алып, айттылар: 

— Мыны Öргööниҥ эрjинелÿ кайырчагына саларга jарабас, не- 
ниҥ учун дезе ол — тöгÿлер канныҥ баазы. 

7 Jöптöжöлö, ол акчала öскö jердеҥ келгендердиҥ сööгин jуур- 
га, той балкаш узыныҥ jерин садып алдылар. 8 Оныҥ учун байа- 
гы jерди бÿгÿнге jетире «Кан jери» дейтен. 9 Айдарда, Иеремия 
деген jарчы ажыра айдылганы бÿтти. Ол айткан: «Олор одус мö- 
нÿн акчаны — Израилъдиҥ уулдары Оны баалаган бааны алала, 
10 той балкаш узынын jери учун берип койдылар. Анайда меге Кай- 
ракан айткан». 

Пилат Иисусты шылаганы 

11 Иисус дезе башчыныҥ алдына келип турды. 

— Сен иудейлердиҥ Кааны ба? — деп, башчы Оноҥ сураарда, 
Иисус: 

— Сен айдып туруҥ — деди. 

12 Улу абыстар ла jаандар Оны бурулап турарда, Ол бир де каруу 
бербеди. 

13 Айдарда, Пилат айтты: 

— Сен не, укпай туруҥ ба? Сеге удура керелеп турган немениҥ 
кöбин! 

14 Jе оныҥ бир де сöзине каруу бербесте, башчы сÿрекей кайкады. 

Иисусты öлтÿрер эдип 
jаргылаганы 

15 Башчы дезе калык кÿÿнзеген кижендÿлердиҥ бирÿзин бай- 
рамга бойыныҥ jаҥынча божодотон. 16 Ол тушта тÿрмеде Варавва 
деп jарлу кижендÿ отурган. 17 Анайдарда, калык jуулыжып келерде, 
Пилат сурады: 

— Мени слерге кемди божотсын деп туругар: Варавваны ба, 
эмезе Христос дейтен Иисусты ба? 

18 Иисусты кÿйÿнеле берип ийгендерин ол билер болгон. 19 Ол 
jаргы эдетен jеринде отурган тужында абакайы айттырып ийди: 
«Ол Актуга тийбеген болзоҥ кайдар? Бÿгÿн тÿш jеримде Ол учун 
кöп кыйналдым». 

20 Бу öйдö улу абыстар ла jаандар Варавваны некезин ле Иисус- 
ты öлтÿрсин деп, калыкты бÿдÿндирип ийдилер. 21 Башчы олор- 
доҥ сурады: 

— Мени слерге бу экÿниҥ кажызын божотсын деп туругар? 

Олор: 

— Варавваны — дедилер. 

22 — Христос дейтен Иисусты канайдайын? — деп, Пилат су- 
рады. 

Ончолоры: 

— Кере тартылсын! — дештилер. 

23 — Ол не jаман эткен? — деп, башчы сурады. 

Jе олор там тыҥыда кыйгырышты: 

— Кере тартылсын! 

24 Пилат аргазын таппай, калыктыҥ тÿймеени тыҥып турганын 
кöрöлö, суу сузуп, калык кöзинче колын jунуп, айтты: 

— Бу Актуныҥ канында бурулу эмезим. Бойыгар кöрÿгер. 

25 — Оныҥ каны биске, бала-баркабыска болгой — деп, ончоло- 
ры каруу jандырдылар. 

26 Айдарда, Пилат олорго Варавваны божотты, Иисусты дезе 
камчыладала, кере тартсын деп, берип ийди. 

27 Ол тушта башчыныҥ jуучылдары Иисусты претория дейтен 
кÿрентик ичине экелеле, Оны эбире ончо черÿни jууп алдылар. 
28 0ныҥ кийимин чечип, Ого кубакай-кызыл катанчык кийдир- 
дилер. 29 Тегенекти ööрöлö, бажына салып, оҥ колына тайак тут- 
тырып, алдына чöгöдöп, «Иудейлердиҥ Кааны эзендик болзын!» — 
деп, электей бердилер. 30 Ого тÿкÿрип, тайак алып, бажына согуп 
турдылар. 31 Оны электейле, катанчыкты уштып, Бойыныҥ кебин 
кийдиреле, керÿге алып бардылар. 

Иисусты керигени ле Оныгг öлÿми 

32 Чыгып барадып, Киринейдиҥ Симон деп кижизине туштай- 
ла, Иисустыҥ керÿ агажын апарзын деп, ого jакардылар. 

33 Голгофа — «Куу-Баш» деп jерге келеле, 34 Ого öт кошкон аракы 
ичерге бердилер, jе Ол амзайла, ичпеди. З5 0ны кере тарткандар дезе 
шеребей таштап, кийимин ÿлежип алдылар, 36 отурып алып, Оны 
анда каруулдадылар. 37 Бажыныҥ ÿсти орто Оныҥ бурузын кöргÿс- 
кен бичик илдилер: «Бу Иисус, иудейлердиҥ Кааны». 

38 Оньша кожо эки тонокчыны керип койгондор: бирÿзин оҥ jа- 
нына, öскöзин — сол. 39 Öдÿп бараткан улус баштарын кекип, Оны 
jамандап, 40 айдыжып турдылар: 

— Öргööни оодочы ла ÿч кÿнге тудаачы! Бойыҥды Бойыҥ арга- 
да! Кудайдыҥ Уулы болзоҥ, керÿ агаштаҥ тÿш! 

41 Анайып улу абыстар да бичикчилерле, jаандарла кожо элек- 
теп, айдып турдылар: 

42 — Öскö улусты аргадап jÿрген эди, Бойын Бойы дезе аргадап 
болбойт! Ол Израильдиҥ Кааны болзо, эмди керÿ агаштаҥ тÿш- 
син, ол тушта Ого бÿдерис. 43 Кудайга иженген эди, Ого jарамыкту 
болзо, эмди Кудай Оны аргадазын. Ол Бойын Кудайдыҥ Уулы 
деп аданган jок беди. 

44 Оныла кожо кере тартырган тонокчылар да Оны анайып ок 
сöгÿп турдылар. 

45 Тал-тÿштеҥ ала jер ÿстине карачкы тÿжÿп, ÿч саатка jетире 
турды. 46 Ÿч саат кирезинде дезе Иисус тыҥ ÿнденип, айтты: 

— Илй, Илй! Лама савахфанй? 

Онызы: «Кудайым, Кудайым! Мени не таштадыҥ?» — дегени. 
47 Анда турган улустыҥ кезиги мыны угала, айттылар: 

— Ол Илияны кычырып jат. 

48 Олордыҥ бирÿзи тап эдип jÿгÿрип барала, шиҥдиретен неме 
алып, уксусла чыктытты, тайакка саптап, Ого ичерге берди. 49 Ке- 
зиктери дезе айттылар: 

— Акыр, Илия Оны аргадаарга келгей не, кöрöлик. 

50 Иисус дезе, база катап тыҥ ÿнденип, тыны кыйыла берди. 
51 Jе бат, Öргööдöги кöжöгö ÿстиги бажынаҥ тöмöн тÿжÿре эки 
jара ÿзÿлди. Jер силкинди, таштар jарылды, 52 сööк салган jер- 
лердиҥ эжиктери ачылды. Кöп агарулар тирилип, 53 сööк салган 
jерлердеҥ чыктылар. Ол тирилген кийнинде олор агару калага 
кирип, кöп улуска кöрÿнгендер. 54 Jÿс бажы ла Иисусты каруул- 
даган улус дезе jер силкингенин, не ле болгонын кöрöлö, куды 
чыгып, айттылар: 

— Ол чындаптаҥ Кудайдыҥ Уулы болгон! 

55 Анайда ок ыраагынаҥ кöрÿп турган кöп ÿй улус болгон. Олор 
Иисуска jалчыланып, Оньша кожо Галилейдеҥ келгендер. 56 Олор- 
дыҥ ортозында Мария Магдалина, Иаков ло Иосифтиҥ энези 
Мария, Зеведейдиҥ уулдарыныҥ энези болгондор. 

Иисустыгг мöи кÿзин кöдÿргени 

57 Эҥирде Аримафейдеҥ Иосиф деп бай кижи келди. Ол ба- 
за Иисустыҥ ÿренчиги болгон. 58 Пилатка келеле, ол Иисус- 
тыҥ сööгин сурады. Айдарда, Пилат сööкти берзин деди. 
59 Иосиф оны алала, ару кеден бöслö ороп, 60 jуукта jаҥы бойы 
кайадаҥ ойгон сööк салар jерге апарып, салып койды. Эжи- 
гин jаан ташла базырала, jÿре берди. 61 Мария Магдалина, ба- 
за бир Мария анда ок болуп, сööк салган jердиҥ одожында 
отургандар. 

62 Пятницаныҥ эртенгизи кÿн улу абыстар ла фарисейлер Пи- 
латка jуулыжып, 63 айттылар: 

— Бийибис, ÿч кÿннеҥ тирилерим деп, ол мекечи эзен jÿрерде 
айтканын эске алдыбыс. 64 0ныҥ учун сööк салган jерди ÿчинчи 
кÿнге jетире каруулдазын деп jакар. Оноҥ башка, ÿренчиктери 

келип, сööкти уурдап алала, калыкка Оны тирилди дешпесин. 
Бу кийниндеги меке башкызынаҥ jаман болор. 

65 — Каруулыгар бар. Билгенигерче, барып каруулдагар — деп, 
Пилат олорго айтты. 

66 Олор барала, сööк салган jерге каруул тургустылар, тажына 
таҥма бастылар. 


28 

Тирилгени 

I Суббот кÿн öткöн кийнинде, неделениҥ баштапкы кÿниниҥ 
таҥ алдында Мария Магдалина ла база бир Мария сööк салган 
jерди кöрöргö келдилер. 2 Кенетийин сÿрекей тыҥ jер силкинип, 
теҥеридеҥ Кайраканныҥ ангели тÿжÿп келди. Ол сööк салган 
jерге базып келеле, ташты аҥтарып, ого отурып алды. 3 Бÿдÿми 
jалкындый, кийими кардый ак болды. 4 Каруулчыктар оноҥ кор- 
кып, тыркыража бердилер, öлгöндий болдылар. 5 Ангел дезе ÿй 
улуска айтты: 

— Коркыбагар, кере тартырган Иисусты бедиреп турганыгарды 
билерим. 6 Ол мында jок. Бойы айтканынча, тирилген. Jууктай ба- 
зып, jаткан jерин кöрÿгер. 7 Ылтам барыгар, Ол тирилди, Галилей- 
ге слердеҥ озо барып jат, Оны анда кöрöригер деп, ÿренчиктерине 
айдыгар. Бат, слерге айттым. 

8 Олор сööк салган jердеҥ меҥдей чыгып барала, ÿренчиктерине 
айдарга, коркып ла сÿрекей сÿÿнип, jÿгÿре бердилер. 9 Кенетийин 
Иисус олорго Бойы туштап, 

— Эзендер! — деди. 

Олор базып келеле, Оныҥ будын кучактай алып, Ого бажыр- 
дылар. 

10 — Коркыбагар! — деп, Иисус олорго айтты. — Барып, карын- 
даштарыма айдыгар, Галилей барзын. Мени анда кöргÿлеер. 

Каруулдын jетирÿзи 

II Ÿй улус барып jадарда, каруулчыктардыҥ кезиги калага ке- 
лип, не болгонын ончозын улу абыстарга айдып бердилер. 12 Улу 
абыстар дезе jаандарла кожо jуулыжып jöптöжöлö, jуучылдарга ар- 
бынду акча берип, 13 айттылар: 

— Оныҥ ÿренчиктери тÿнде келип, уйуктап jадарыста, сööгин 
уурдай бердилер — дегер. 14 Мыныҥ табыжы башчыга jеткежин, 
оны бÿдÿндирип койорыс, слерге jаман неме болбос. 

15 Олор акчаны алала, ÿреткенинче эттилер. Бу сöс иудейлер ор- 
тодо элбеде таркап, бÿгÿнге jеткен. 

Ÿренчиктерине jакарганы 

16 Он бир ÿренчик дезе Галилей дööн, Иисустыҥ олорго айткан 
кыры jаар баргандар. 17 Оны кöрöлö, Ого бажырдылар, кезиктери 
дезе эреҥистеле бердилер. 18 Иисус jууктап, олорго айтты: 

— Теҥери ле jерде ончо jаҥ Меге берилген. 19 Анайдарда, бары- 
гар, ончо калыктарды ÿредигер. Олорды Аданыҥ, Уулдыҥ ла Ага- 
ру Тынныҥ адыла крестеп, 20 слерге jакарганымды ончозын бÿдÿ- 
рерге ÿредигер. Jе бат, ончо кÿндердиҥ туркунына, чак тÿгенгенче 
Мен слерле кожо*. 


* Кезик jебрен тÿрбектер «Аминь» деп сöслö тÿгенет. 

МАРК БИЧИГЕН 

СŸŸНЧИЛŸ JАР 


1 

1 Кудайдыҥ Уулы Иисус Христостыҥ Сÿÿнчилÿ Jарыныҥ баш- 
талганы. 

2 Исаия jарчыныҥ тÿрбегинде бичилгенинче: 

«Бат, Сениҥ алдыҥнаҥ ангелимди ийип jадым, 
ол jолыҥды Сениҥ алдыҥнаҥ белетеп койор. 

3 Куба чöлдö кыйгырганныҥ ÿни бу: 

Кайраканга jол белетегер, 

Оныҥ jолдорын тÿс эдигер!» 

4 Иоанн келген, куба чöлдö улусты крестеп, jарлыктап jÿрген: 
«Эткен кинчектеригерди таштазын деп, Кудайга баштанып, крес- 
ке тÿжÿгер». 

3 Ого ончо Иудей орооны, Иерусалимниҥ ончо улузы келип, 
кинчектерин ачып турган. Иоанн олорды Иордан-сууда креске тÿ- 
жÿрген. 

6 Иоанн тöö тÿги кнйимдÿ, тере курлу болгон, jиген ажы — ас- 
пан ла jер адаруныҥ мöди. 7 Ол jарлыктап, айдып jÿрген: «Кий- 
нимче менеҥ чик-jок кÿчтÿзи келедири. Мен эҥилип, Оныҥ öдÿ- 
гиниҥ буузын да чечерге турбазым. 8 Мен слерди суула крестегем, 
Ол дезе слерди Агару Тынла крестеер». 


Марк 1 


Иисусты креске тÿжÿргени ле ченегени 

9 Ол кÿндерде Галилей jериндеги Назареттеҥ Иисус келди. Оны 
Иоанн Иордан-сууда крестеди. 10 Бу тарый, Ол суудаҥ чыгып ке- 
леделе, теҥери ачылып, Агару Тын Оныҥ ÿсти орто кÿÿле чилеп 
тÿжÿп jатканын кöрди. п Теҥеридеҥ ÿн чыкты: «Сен Мениҥ сÿÿ- 
ген Уулым, Сенде Мениҥ jакшылыкту табым». 

12 Бу тарый Агару Тын Оны куба чöлгö алып барды. 13 Ол куба 
чöлдö тöртöн кÿн jÿрÿп, сатанага ченеткен, аҥдардыҥ öзöгинде 
болгон. Ангелдер Ого jалчыланып тургандар. 

14 Иоанн тÿрмелеткен кийнинде Иисус Галилейге келип, Кудай- 
дыҥ Сÿÿнчилÿ Jарын jарлыктап, 15 айдып jÿрген: «Öй jедип, Ку- 
дайдыҥ Каандыгы jууктап келди! Кудайга баштанып, Сÿÿнчилÿ 
Jарга бÿдÿгер». 


Баштапкы ÿренчиктер 

16 Галилей талайын jакалай барадып, Иисус Симонды, база оныҥ 
Андрей карындажын кöрди. Олор, балыкчы болгон бойлоры, та- 
лайда шÿÿндеп тургандар. 17 Олорго: «Мени ээчий барыгар, — де- 
ди, — слерди улус тудаачы эдип салайын». 18 Олор бу тарый шÿÿнин 
артырып койоло, Оны ээчий бастылар. 

19 База эмеш барадып, Ол Зеведей уулы Иаковты, оныҥ Иоанн 
карындажын кемеде шÿÿн jамап отургандарын кöрди. 20 Бу тарый 
олорды кычырды. Олор Зеведей адазын ишчилерле кожо кемеде 
артырып койоло, Оны ээчий бастылар. 

Jоболдуларды jасканы 

21 Капернаумга келдилер. Бу ла тарый суббот кÿнде Иисус сина- 
гогага кирип, улус ÿретти. 22 0ныҥ ÿредÿзин кайкап турдылар, не- 
ниҥ учун дезе олорды бичикчилер чилеп эмес, бойында jаҥ бар 
кижи чилеп ÿреткен. 

23 Синагогада кара jелбиске туттурган кижи болгон. Байа кижи 
тыҥ кыйгыра берди: 

24 — Сеге бистеҥ не керек болды, Назареттиҥ кижизи Иисус? 
Сен бисти öлтÿрерге келдиҥ бе? Кем болгоныҥды билер турум! 
Сен — Кудайдыҥ Агарузы. 

25 Jе Иисус: 

— Унчукпа, бу кижидеҥ чык! — деп, кара jелбиске jакарды. 

26 Кара jелбис кижини курултып, улу ÿнденип кыйгырала, оныҥ 
öзöк-буурынаҥ чыга конды. 

27 Ончолоры куды чыгып, бой-бойлорынаҥ суражып турдылар: 

— Бу не атасы? Бу кандый-андый jаҥы ÿредÿ болды? Ол jелбис- 
тердиҥ де бажын билип, jакарганда, олор Ого уккур болуп тур- 
ганын! 

28 Саадабай Иисус керегинде табыш Галилей ичине ылтам jа- 
йылды. 

29 Синагогадаҥ чыгала, Иаковло, Иоаннла кожо Симон ло Ан- 
дрей-эшке келдилер. 30 Симонныҥ кайын энези дезе, эди изип- 
кÿйÿп, оорып jаткан. Бу тарый мыны Иисуска айттьшар. 31 Иисус 
базып келеле, оны колынаҥ тудуп, тургусты. Ол jазылып, олорго 
jалчыланып jÿрди. 

32 Эҥир кирип, кÿн отура берерде, Ого не ле оорулуны, öзöк-буу- 
рында шилемирлÿ улусты экелип турдылар. 33 Ончо кала айылдыҥ 
jанына jуулып келди. 34 Ол jÿзÿҥ-jÿÿр оорудаҥ шыралап jÿрген кöп 
улусты jасты, кöп шилемирлерди чыгара сÿрди. Jе Ол кем деп билер 
болгонын шилемирлерге айттырбай турды. 

35 Эртенгизинде дезе, ачу таҥла туруп, аалга jерге барып, анда 
мÿргÿди. 36 Симон кожо jÿргендериле Оныҥ кийнинеҥ бардылар. 
37 Оны табала, «Ончолоры Сени бедиреп туру» — дедилер. 

38 Иисус олорго айтты: 

— Бу jуугындагы jурттарга баралы, анда да jарлыктаар аргалу 
болойын. Мен бого болуп келген инем. 

39 Анайып Ол Галилей ичиле синагогаларда jарлыктап, шиле- 
мирлерди чыгарып jÿрди. 

40 Ого капкаш баалулу кижи келди, Оныҥ алдына чöгöдöп, jа- 
лынып айтты: 

— Мени арутайын дезеҥ, арутап ийериҥ. 

41 Иисус ого буурсап, колын сунуп, тийди. «Арутайын, ару бол» — 
деди. 42 Бу тарый баалу кодорылып, ол ару болды. 43 Иисус ого кату 
jакарып, оны бу тарый божодып, 44 айтты: 

— Кöр, кижиге неме айтпа. Jе барып, абыска кöрÿн, Мои- 
сейдиҥ jакарганыла аруталганыҥ учун тайылга эт, улуска кере 
болзын. 

45 0нызы дезе чыгала, не болгонын jарлап, айда берди. Оноҥ 
улам Иисус калага иле кирип болбой, тыштындагы аалга jерлерде 
jÿрди. Jе Ого кайдаҥ ла бери келип турдылар. 

2 

Курулып калган кижини jасканы 

1 Бир канча кÿнниҥ бажында Иисус Капернаумга бурулды. Ол 
ÿйде деп, табыш угулды. 2 Кöп улус jуулып келген учун эжик те jа- 
нында jер jок болды. Иисус олорго сöс айдып турарда, 3 Ого тöрт- 
кижилеп, курулып калган кижини экелдилер. 4 Улустыҥ кöбине 
Иисуска jууктаар эбин таппай, Ол отурган айылдыҥ jабынчызын- 
да тежик эделе, оору кижини тöжöктö jаткан бойынча тÿжÿрип 
ийдилер. 

5 Иисус олордыҥ бÿдÿп турганын кöрöлö, курулып калган ки- 
жиге айтты: 

— Балам, кинчектериҥ ташталып туру. 

6 Анда отурган бир кезик бичикчилер ичинде санандылар: 7 «Бу 
не дийт? Кудайды анайып не jамандайт болбогой? Кинчекти Ку- 
дайдаҥ öскö кем таштайтан?» 

8 Иисус бу тарый олордыҥ ичиндеги санаазын öзöк-тыныла би- 
лип, айтты: 

— Ичигерде анайып не керек сананып jадыгар? 9 Нези jеҥил? 
Курулып калганга: «Кинчектериҥ ташталып туру» — деерге бе, 
эмезе: «Тур, тöжöгиҥди алып, базып jÿр» — деерге бе? 10 Jе Кижи 
Уулында jердеги кинчекти таштаар jаҥ барын билип jÿрÿгер — 
дейле, курулып калганга: — п Сеге айдадым: тур, тöжöгиҥди алып, 
айлыҥа jан — деди. 

12 Онызы бу тарый öрö туруп, тöжöгин алала, ончо улус кöзинче 
чыга берди. Ончолоры кайкажып, «Мындый немени эр-jажына 
кöрбöдис!» — дежип, Кудайды алкап турдылар. 

Левийди кычырып алганы 

13 Иисус ойто ло талай jаар jÿре берди. Ончо улус Ого келип 
турды, Ол олорды ÿретти. 

14 Öдÿп барадып, Ол Алфей уулы Левий калан jуур jеринде отур- 
ганын кöрöлö, «Мени ээчий бас» — деди. Онызы öрö туруп, Оны 
ээчий басты. 

15 Иисус Левий-эште кыйын отурарда, Оныла, Оныҥ ÿренчик- 
териле кожо кöп албанчылар ла кинчектÿлер кыйын отургандар. 

Андый улус кöп болгон ине, олор Оны ээчий jÿргендер. 16 Ол ал- 
банчыларла, кинчектÿлерле кожо ажанып отурганын кöрöлö, фа- 
рисей болгон бичикчилер Оныҥ ÿренчиктерине айдышты: 

— Ол албанчыларла, кинчектÿлерле кожо канайып ичет-jийт 
болбогой? 

17 Мыны уккан Иисус олорго айтты: 

— Эмчини кадык улус эмес, оору улус керексиир. Мен актулар- 
ды эмес, кинчектÿлерди кычырарга келгем. 

Орозо керегинде 

18 Иоанныҥ ла фарисейлердиҥ ÿренчиктери орозо туткандар. 
Иисуска келип, айткандар: 

— Нениҥ учун Иоанныҥ ла фарисейлердиҥ ÿренчиктери орозо- 
лоп jадылар, Сениҥ ÿренчиктериҥ дезе орозолобой jадылар? 

19 Иисус олорго айтты: 

— Колту кожо jÿргенде, тойчылар орозолойтон беди? Колту ко- 
жо jÿргенде, олор орозолоп болбос. 20 Jе колтуны олордоҥ айрып 
алар кÿндер келер, ол тушта, ол кÿндерде олор орозо тудар. 

21 Эски кийимге jаҥы бöстиҥ ööнин jамабайтан. Оноҥ башка, 
jамачы эскизин jырта тартып, тежиги там ары барар. 22 Jаҥы ара- 
кыны эски тажуурга урбайтан. Оноҥ башка, аракы тажуурды jара 
тебер, аракызы да тöгÿлер, тажууры да ÿрелер. Карын, jаҥы ара- 
кыны jаҥы тажуурга уратан. 

Суббот кÿн керегинде 

23 Бир катап суббот кÿнде Иисус аш салган кырала барып jат- 
кан. Ÿренчиктери jолой аштыҥ мажагын ÿзÿп, jип тургандар. 
24 Фарисейлер Ого айттылар: 

— Кöр, олордыҥ суббот кÿнде этпести эдип тургандарын. 

25 Иисус олорго айтты: 

— Давид немедеҥ тутакту болуп, бойы да, кожо jÿргендери де 
аштайла, нени эткен эди, качан да кычырбаган бедигер? 26 Кана- 
йып ол Авиафар деп улу абыс тужында Кудайдыҥ байзыҥына ки- 
реле, абыстардаҥ башка кем де jибейтен ыйык калаштарды алып 
jийле, кожо jÿргендерине де берген эди? 

27 Оноҥ айтты: 

— Суббот jсÿн кижиге болуп jайалган, кижи суббот кÿнге болуп 
jайалган эмес. 28 0ныҥ учун Кижи Уулы суббот то кÿнниҥ бийи. 

3 

Колы кургап калганды jасканы 

1 Иисус синагогага ойто келди. Анда колы кургап калган ки- 
жи болгон. 2 Иисусты бурулаарга, оны суббот кÿнде jаскай не 
деп, аjыктап турдылар. 3 Ол дезе колы кургап калган кижиге: 
«Ортозына тур — дейле, 4 байагыларына дезе айтты: — Суббот 
кÿнде нени эдерге jараар: jакшыны ба, эмезе jаманды ба? Ки- 
жиниҥ jÿрÿмин аргадаар ба, эмезе кыйар ба?» Jе олор унчук- 
пай турдылар. 

5 Иисус олорго чугулду кöрÿп, jÿректери катуланганына ачур- 
канып, байагы кижиге айтты: 

— Колыҥды сун. 

Ол сунды, колы су-кадык боло берди. 

6 Фарисейлер чыгала, бу тарый Иродтыҥ улузьша кожо Оны ка- 
найтсабыс öлтÿрерис деп, Ого удура jöп чыгардылар. 

7 Иисус дезе ÿренчиктериле кожо талай jаар jÿре берди. Оныҥ 
кийнинеҥ Галилейдеҥ ле Иудейдеҥ кöп улус ээчий барды. 
8 Иерусалимнеҥ, Идумейдеҥ, Иордан ары jанынаҥ, Тир ле Си- 
донды jакалай jерлердеҥ ума jок кöп улус Оныҥ эдип турганын 
угала, Ого келип тургандар. 9 Улустыҥ кöбине кыстатпаска, 
«Меге кеме белен болзын» — деп, Ол ÿренчиктерине айтты. 10 Ол 
кöп улусты jаскан, оныҥ учун оору улус Ого тийейин деп, Ол 
jаар тап эдип тургандар. 11 Кара jелбистер де Оны кöрöлö, Оныҥ 
алдына jыгылып, «Сен — Кудайдыҥ Уулы!» — деп, кыйгырыжып 
тургандар. 12 Jе Ол Бойы кем болгонын jарлабазын деп, кату jа- 
карып турган. 


Он эки апостолды талдаганы 

13 Мыныҥ кийнинде Иисус кырга чыгып, Бойына кычырайын 
дегендерин кычырып алды. Айдарда, Ого келдилер. 14 Олордоҥ он 
эки кижини ылгап, олорды апостолдор деп адады, Бойымла кожо 
jÿргÿзейин деп, jарлыктадып ийип турайын деп, 15 шилемирлерди 
чыгарар jаҥду болзын деп. 16 Бат, Ол ылгап алган он экÿниҥ ады- 
jолы бу: Симон, оны Петр деп адады; 17 3еведей уулы Иаков ло 
оныҥ Иоанн карындажы, олорды Воанергёс — «Кÿкÿрт уулдары» 

деп адады; 18 Андрей, Филипп, Варфоломей, Матфей, Фома, Ал- 
фей уулы Иаков, Фаддей, Симон Кананит, 19 база Иуда Искариот, 
соҥында Иисусты садып ийери ол болгон. 

Агару Тынды jамандаганы — 
ташталбас 

20 Айылга келдилер. Улус база ок jуулып келди, мынаҥ улам 
олорго курсак та jиир арга jок болды. 21 Мыны угала, Иисустыҥ 
санаазы энделген туру дешкилеп, jуук улузы Оны албанла апарар- 
га келдилер. 

22 Иерусалимнеҥ келген бичикчилер дезе, Оныҥ ичинде Веель- 
зевул бар, Ол шилемирлерди шилемир бийиниҥ кÿчиле чыгара 
сÿрÿп турбай — дешкендер. 23 Айдарда, Иисус олорды кычырып 
алып, укаа сöслö айтты: 

— Сатана сатананы канайып чыгаратан? 24 Каандык бойынаҥ 
бойы бöлÿнзе, байагы каандык jайрадылар. 25 Биле бойынаҥ бо- 
йы бöлÿнзе, байагы биле jайрадылар. 26 Сатана бойына бойы та- 
барып, бöлÿнген болзо, ол чыдажып туруп болбос: оныҥ öлÿми 
келгени ол. 27 Кÿчтÿ кижиниҥ айлына киргени, кÿчтÿ кижини 
озо кÿлÿбейинче, jööжöзин тоноп албас, jаҥыс кÿлÿзе, айлын то- 
ноор. 28 Чынын айдадым слерге: кижи уулдарыныҥ не ле кинче- 
ги, канайып та jамандап айтканы ташталар. 29 Jе Агару Тынды jа- 
мандап айткан кижиниҥ бурузы ÿргÿлjиге ташталбас, ол мöҥкÿ 
чакка jаргыга калар. 

30 Иисустыҥ öзöк-буурында кара jелбис бар дешкен учун Ол 
мынайып айткан. 


Иисустыгг энези 
ле карындаштары 

31 Иисустыҥ энези ле карындаштары келип, тышкары туруп, 
Оны айттырып кижи ийдилер. 32 Иисусты эбире кöп улус отурган. 

— Бат, Сени тышкары энеҥ, карындаштарыҥ ла сыйындарыҥ 
сурулап jат — дедилер. 

33 — Энем кем, карындаштарым кемдер? — дейле, 34 Ол Бойын 
эбире отурган улусты аjыктап, айтты: — Бат, Мениҥ энем, Ме- 
ниҥ карындаштарым бу. 35 Кудайдыҥ табын бÿдÿрип jÿргени, 
Мениҥ карындажым да, эjе-сыйным да, энем де ол. 

Ÿрендеечи керегинде укаа сöс 

1 Иисус талайдыҥ jаказында ойто ло ÿредип баштады. Ого кöп 
улус jуулып келерде, кемеге кирип, талайда отурды, улус дезе он- 
чозы талайдыҥ jаказында jерде турды. 2 Ол укаа сöстöр айдып, кöп 
ÿретти, ÿредип тура, олорго айтты: 

3 — Угугар! Бат, ÿрендеечи ÿрендеерге чыккан. 4 Ÿрендеп турар- 
да, кезик ÿрен jол куйнуна тÿшкен. Куштар учуп келип, олорды 
чокып койгон. 5 Кезиги тобрагы ас ташту jерге тÿ ттт кен. Тобрагы 
калыҥ эмес болгондо, саадабай кылгазы öзÿп чыккан. 6 Кÿн чы- 
гарда оҥуп, тазьш jок бойлоры, как ттт ап калган. 7 Кезиги тегенектÿ 
jерге тÿшкен. Тегенек öзÿп, оны туй базып койордо, ажы бÿтпе- 
ген. 8 Кезиги jакшы jерге тÿшкен. Öскÿлеҥ болуп, мажак бÿткен, 
ÿрендегенине кöрö бирÿзи одус, кажызы алтан, кезиги jÿс катап 
кöп тÿжÿм берген. 

9 Иисус оноҥ айтты: 

— Кулаьсту кижи уксын! 

10 Ол jаҥыскан артып каларда, Оныҥ jанында jÿргендер он эки 
ÿренчикле кожо укаа сöс керегинде сурадылар. 11 Иисус олорго 
айтты: 

— Слерге Кудайдыҥ Каандыгыныҥ jажыттарын билери берил- 
ген, öскö-туш улуска дезе, ончозын укаалап айдатан, 12 нениҥ 
учун дезе 

олор кöзиле кöрзö дö, кöрбöйдилер, 
кулагыла укса да, аайлабайдылар. 

Кудайга баштанган болзо, кинчектери таиипалар эди. 

13 Оноҥ сурады: 

— Бу укаа сöсти аайлабадыгар ба? Андый болзо, ончо укаа сöс- 
тöрди канайып аайларыгар? 

14 Ÿрендеечи сöс ÿрендейт. 15 Jол куйнуна тÿшкен ÿрен деп, 
мындыйларды айтканы: олорго сöс ÿренделер, jе олор сöсти укса 
ла, сатана келип, jÿрегинде ÿренделген сöсти алып барат. 16 Ана- 
йып ок ташту jерге тÿшкен ÿрен деп, мындыйларды айтканы: 
олор айткан сöсти укканда, бу тарый сÿÿнип, кöксине алынады- 
лар. 17 Jе олор бойында тазыл jок, турумкай эмес. Оноҥ, сöс учун 

ачу келгежин эмезе истежÿ болгожын, бу тарый jана тÿшкилейт. 
18 Тегенектÿ jерге тÿшкен ÿрен деп, сöсти уккан улусты айтканы. 
19 Jе jадынды кичеейтени, jööжöгö тартылатаны, öскö дö кычалар 
олордыҥ ичине кирип, уккан сöсти туй базып койот, ол сöс тÿ- 
жÿм jок артып калат. 20 Jакшы jерге ÿренделген дегени, сöсти 
угуп, кöксине алынып турган улусты айтканы. Ол сöс ÿрендеге- 
нине кöрö бирÿзи одус, кажызы алтан, кезиги jÿс катап кöп тÿ- 
жÿм берет. 


Jарык керегинде 

21 Иисус олорго айтты: 

— Jарыткышты табактыҥ эмезе орынныҥ алдына тургузарга 
экелетен беди? Оны немениҥ ÿстине тургузарга экелетен эмес пе? 
22 Иле болбос jажыт неме jок; тыштына чыкпас туйук неме jок. 
23 Кулакту кижи уксын! 

24 База айтты: 

— Угуп турганыгарды болгогор. Кандый кемjÿле кемjииригер, 
анайып ла бойыгарга кемjилер, ÿзеери кожулар. 25 Кемде бар, ого 
берилер, кемде дезе jок, оныҥ бары да айрылар. 

Ÿрен керегинде 

26 База айтты: 

— Кудайдыҥ Каандыгы бого тÿҥей: кижи jерге ÿрен чачат, 
27 тÿнде уйуктайт, тÿште турат, jе ÿрен канайда чыгып, öзÿп тур- 
ганын билбейт. 28 Jер дезе бойы бойынаҥ баштап кöк öскÿрет, 
оноҥ мажак, оноҥ мажакты ашла толтырат. 29 Аш бышканда, бу 
тарый ол серп алып, кырага барат, нениҥ учун дезе ашты кезер 
öй jедип келген. 

30 База айтты: 

— Кудайдыҥ Каандыгын неге тÿҥдейли? Эмезе кандый укаа 
сöслö оны айдалы? 31 Ол горчицаныҥ ÿренине тÿҥей. Оны jерге 
ÿрендеп jатканда, jердеги ончо ÿрендердеҥ оок. 32 Ÿрендеп кой- 
гондо дезе чыгып, не ле маала ажынаҥ бийик болор, сабалакта- 
ры барбак болуп, оныҥ кöлöткöзине теҥериниҥ куштары уйа 
тартар аргалу. 

33 Андый кöп укаа сöстöрлö олордыҥ угар кирезинче сöс jарлап 
jÿрди. 34 Укаалабай олорго неме айтпас болды, ÿренчиктерине дезе 
jаҥыскандыра ончозын jартап турды. 

Jотконды сыныктырганы 

35 Ол кÿн эҥирде Иисус ÿренчиктерине: 

— Ол jанына кечели — деди. 

36 Олор улусты jандырып ийеле, Оны кемеде отурган бойынча 
кожо алып, jÿстилер. Анда öскö дö кемелер болгон. 37 Jаан jоткон 
тÿшти. Толкулар кемеге табарарда, ичине суу кирип, толуп тур- 
ды. 38 Иисус дезе кемениҥ кийни jанында неме jастанып алала, 
уйуктап jаткан. Оны ойгозып, айттылар: 

— Ÿредÿчи! Чöҥÿп баратканыс Сеге тÿҥей ле бе? 

39 Ол туруп, салкынды токтодып, талайга айтты: 

— Тымы, токто! 

Салкын токтоп, улу тымык тÿшти. 

40 — Слер не андый коркынчак болдыгар? — деп, Иисус олорго 
айтты. — Бÿдÿп турганыгар jок болуп кайттыгар? 

41 Олордыҥ ьсуйка баштары jимиреп, бой-бойлорына айдыжып 
турдылар: «Бу кем болотон? Салкын да, талай да Ого уккур болуп 
турганын!» 


5 

Кара jелбиске туттурган кижини 
jасканы 

1 Талайдын ол jанына, Гадара ороонына, jÿзÿп келдилер. 2 Иисус 
кемедеҥ тÿжерде, бу тарый сööк салар jердеҥ кара jелбиске тут- 
турган кижи чыга конды. 3 Ол сööк салар jерде jуртаган, оны бир 
де кижи кынjылап та болбогон. 4 Оны кöп катап кижендеп, кын- 
jылап та турза, ол кынjыны ÿзÿп, киженди оодып салатан. Оны jо- 
божыдары чыкпаган. 5 Тÿни-тÿжи сööк салар jерлерде ле кырларда 
кыйгырып, ташка согулып jÿрген. 

6 Иисусты ыраагынаҥ кöрöлö, jÿгÿрип келип, Ого бажырып, 
7 тыҥ ÿнденип кыйгырды: 

— Öрö турган Кудайдыҥ Уулы Иисус! Сеге менеҥ не керек бол- 
ды? Сени Кудайдыҥ учун сурап турум: мени кыйнаба! 

8 Ол мынайып айткан, нениҥ учун дезе Иисус: «Кара jелбис, бу 
кижидеҥ чык!» — деген. 

9 Адын сураарда, айтты: 

88 




Марк 5 


— Бис кöп, оныҥ учун адым — тÿмен черÿ. 

10 Олорды бу jердеҥ сÿрбезин деп, Ого jалына бердилер. 

п Андагы кырдыҥ эдегинде кöп ÿÿрлÿ чочколор одордо jÿрген. 

12 — Бистерди чочколорго ийе бер, олордыҥ öзöк-буурына ба- 
рып кирели — деп, шилемирлер сурап турдылар. 

13 Иисус jöбин берди. Кара jелбистер кижидеҥ чыгып, чочколор- 
дыҥ öзöк-буурына барып кирдилер. Айдарда, эьси муҥ кире ÿÿрлÿ 
чочко каскактаҥ талайга калып, чöҥÿп калды. 

14 Кÿдÿчилер дезе сыр-jÿгÿрикте барып, каладагы ла jурттардагы 
улуска айттылар. Олор не болгонын кöрöргö чыкты. 15 Иисуска 
келип кöрзö, öзöк-буурында тÿмен шилемирлÿ болгон кижи са- 
наазы ордында, кийимдÿ отурды. Олорго коркымчылу боло берди. 
16 Кöргöн улус шилемирлÿ кижиле, база чочколорло не болгонын 
айттьшар. 17 Олордыҥ jеринеҥ jÿре берзин деп, Иисусты сурай 
бердилер. 

18 Ол кемеге отурып jадарда, байагы öзöк-буурында шилемирлÿ 
болгон кижи Оньша кожо jÿрейин деп суранды. 19 Jе Иисус бол- 
дырбай, айтты: 

— Айлыҥдагы улузыҥа jана бер. Сеге Кайракан нени эткенин, 
канайда буурсаганын олорго айдып бар. 

20 Онызы барып, Иисус ого нени эткенин Он-Тура деп jерде 
jарлыктап баштады. Ончолоры кайкажып турдылар. 

Оору ÿй кижини jасканы 
ла кызычакты тиргискени 

21 Иисус кемелÿ ол jанына ойто кечерде, Оны эбире кöп улус 
jуулды. Ол талайдыҥ jаказында болгон. 

22 Jе бат, синагоганыҥ jаандарыныҥ бирÿзи, Иаир деп кижи, 
келди. Иисусты кöрöлö, Оныҥ будына jыгылып, 23 эреп-jайнап ту- 
ра берди: 

— Кызычагым öлÿп jадыры. Барып, оныҥ ÿстине колыҥ салып 
алка, ол аргадалып, тирÿ артсын. 

24 Иисус оныла кожо барды. Оны кöп улус ээчип, кыстап 
турган. 

25 Анда он эки jыл кан келип, jобоп jÿрген бир ÿй кижи бол- 
гон. 26 Ол кöп эмчилерге jÿрÿп, кöп шыралап, не барын ончозын 
кородып, бир де туза албай, оорузы там jаанаган. 27 Иисустыҥ 
табыжын угала, улусты аралай кийнинеҥ базып келип, Оныҥ 

кийимине тийди. 28 «Оныҥ кийимине де тийзем, jазыларым» — 
деп, ол айдынган. 29 Бу тарый кан келери токтоп, ол jоболынаҥ 
jазылганын эди-каныла сезип ийди. 

30 Иисус бу тарый Бойынаҥ кÿч чыга бергенин сезип, улус jаар 
кайра баштанып, сурады: 

— Кийимиме кем тийди? 

31 Ÿренчиктери Ого айттылар: 

— Улус Сени кыстап турганын кöрÿп, Меге кем тийди деп, не- 
зин сурайдыҥ? 

32 Jе Ол анайтканды кöрöйин деп, эбире кöстöп турды. 33 Ÿй 
кижи бойыла не боло бергенин билип, коркып ла тыркыражып, 
базып келеле, Оныҥ алдына jыгылып, чынын ончозын айтты. 
34 Иисус ого: «Кызым, бÿдÿп турганыҥ сени аргадап алды. Амы- 
рыҥ алып, jÿре бер, оору-jоболго бастырба» — деди. 

35 Ол айдып турганча, синагоганыҥ jааныныҥ улузы келип, айт- 
тылар: 

— Кызычагыҥ jада калды, Ÿредÿчини темей jоботпо. 

36 Иисус дезе, бу сöстöрди уккан бойынча, синагоганыҥ jаанына 
айтты: 

— Коркыба, jаҥыс ла бÿт. 

37 Ол Петр ла Иаковтоҥ, оныҥ Иоанн карындажынаҥ башка, 
Бойыныҥ кийнинеҥ кижи ээчиттирбеди. 38 Олор синагоганыҥ 
jааны-эшке келдилер. Иисус тÿймежип, ыйлажып-сыктажып тур- 
ган улусты кöрди. 39 Киреле, олорго айтты: 

— Не тÿймежип, ыйлажып туругар? Кызычак öлбöгöн, ол 
уйуктап jат. 

40 Оны шоодо бердилер. Ол дезе, ончолорын ÿйдеҥ чыгарып, 
кызычактыҥ ада-энезин, Бойыла кожо jÿргендерин алганча, ба- 
ланыҥ jаткан jерине кирди. 41 Кызычактыҥ колынаҥ ала койып, 
айтты: 

— Талифа-куми! 

Бу сöс: «Кызычак, сеге айдадым: тур!» — дегени. 

42 Кызычак бу тарый туруп, база берди. Ол дезе он эки jаш ки- 
релÿ болгон. Ончолоры алаҥ кайкадьшар. 43 Мыны бир де кижи 
билбезин деп, Иисус олорго катулап jакарала, балага курсак бери- 
гер деди. 

6 

Jарчы алтайында тоотпос 

1 Оноортынаҥ чыгала, Иисус алтайына келди. Оныҥ кийнинеҥ 
ÿренчиктери баргандар. 

2 Суббот кÿн jедип келерде, Ол синагогада ÿредип баштады. 
Оны уккан улустыҥ кöбизи алаҥ кайкап, айдышты: 

— Бу Ого кайдаҥ келди не? Ого не ойгор санаа берилген? 
Оныҥ колы мындый кайкалдарды канайып эдет болбогой? 3 Ол 
агашла узанар ус эмес беди? Марияныҥ уулы, Иаков, Иосия, 
Иуда ла Симонныҥ агазы эмес пе? Эjе-сыйындары мында, орто- 
быста эмес беди? 

Анайып Ого бÿтпей, Оны jуутпай тургандар. 4 Иисус дезе олорго 
айтты: 

— Jарчы кÿндÿзи jок болбойтон, оны jаҥыс алтайында, тöрööн- 
тууганы, айлындагы улузы тообойтон. 

5 Ол анда бир де кайкал эдип болбоды, кезик ле jоболдулардыҥ 
ÿстине колын салып алкап, jасты. 6 Олордыҥ бÿтпей турганын 
кайкады. 

Мыныҥ кийнинде jака jурттарды кууп, ÿредип jÿрди. 

7 Иисус он экÿни кычырып алып, олорды экидеҥ ийип, кара 
jелбистердиҥ бажын билетен jаҥ берди. 8 Олорго jакып, айтты: 

— Jолго тайактаҥ öскö бир де неме: баштык та, калаш та, куры- 
гарда jес акча да алып jÿрбегер. 9 Тегин öдÿк кийигер, кат кийим 
кийбегер. 10 Кажы бир айылга тÿшсегер, ол jердеҥ чыкканча, анда 
болуп jÿрÿгер. 11 Кандый jерде слерди jуутпаза, слердийин укпаза, 
ол jердеҥ чыгып барадып, будыгардаҥ тоозынды кактагар. Онызы 
олорго удура кере болзын. 

12 Олор барып, улусты Кудайга баштанзын деп, jарлыктап jÿрди- 
лер. 13 Кöп шилемир чыгарып, кöп jоболдуларга май сÿртÿп, jазып 
турдылар. 


Крестеечи Иоаннын öлÿми 

14 Иисустыҥ ады jарлу боло берген учун, Ол керегинде табыш 
Ирод-каанга jетти. Кезик улус айдышты: «Бу Крестеечи Иоанн бо- 
лор. Ол тирилген, оныҥ учун кайкалдарды ол эдет». 15 Кажылары: 

«Бу Илия» — дешти. Öскöлöри дезе, «Бу jебрен jарчылардый jар- 
чы» — дештилер. 16 Ирод дезе, мыны угала, айтты: «Бу — меге ба- 
жын кезе чаптырган Иоанн. Ол тирилген туру». 

17 Ирод Иоаннды тутсын деп кижи ийип, оны кижендеп, тÿр- 
мелеп койгон болгон. Ол мыны Филипп карындажыныҥ абака- 
йы Иродиаданы бойы алганы учун эткен. 18 Иоанн Иродко ай- 
дып туратан: «Сеге карындажыҥныҥ абакайын аларга jарабас». 
19 Иродиада Иоаннды öштöп, оны öлтÿрейин де дезе, jе болуп 
албай jÿрген. 20 Ирод Иоаннды акту, агару кижи деп билип, оноҥ 
айап, оны чеберлеп jÿрген. Иоанныҥ айткан сöзи тыҥ тÿймедип 
те турган болзо, оны кÿÿнзеп угатан. 

21 Эптÿ учурал Иродтыҥ туулган кÿнинде болгон. Ол бойыныҥ 
кöдöчилерине, черÿ башчыларына ла Галилейдиҥ jакшыларына 
той-jыргал эткен. 22 Иродиаданыҥ кызы кирип, биjелеген, Иродко 
ло оныла кожо кыйын отургандарга jараган. Каан кыска айткан: 

— Менеҥ сурайын дегениҥди — сура, сеге берейин. 

23 Оноҥ чертенген: 

— Нени де суразаҥ, каандыгымныҥ кабортозын да болзо, бе- 
рейин. 

24 Кыс нени сурайын деп, энезине барарда, онызы: «Крестеечи 
Иоанныҥ бажын сура» — деген. 25 Кыс бу тарый каанга капшай- 
лап барып, айткан: 

— Эмди ле Крестеечи Иоанныҥ бажын табакка салала, сени 
меге берзин деп турум! 

26 Каан кунуга берген, jе чертине ле кожо кыйын отурган улуска 
болуп ого берген сöзин бузарга кÿÿнзебеген. 27 Ол бу тарый черÿ- 
чилди ийип, Иоанныҥ бажын экелзин деп jакарган. 28 Онызы тÿр- 
меге барып, оныҥ бажын кезе чабала, табакка салала экелип, 
кыска берген. Кыс дезе башты энезине берип ийген. 

29 Иоанныҥ ÿренчиктери угала келип, оныҥ сööгин алып, сööк- 
тöп салгандар. 


Беш мугг кижини тойдырганы 

30 Апостолдор Иисуска jуулыжып келеле, нени эткенин, неге 
ÿреткенин Ого ончозын айдып бердилер. 31 Иисус олорго айтты: 

— Jаҥыс бойыгар аалга jерге барып, эмеш тыштанып алыгар. 
Чындап та, келип, jанып тургандар кöп болуп, олорго ажанарга 
да бош jок болгон. 

32 Олор jаҥыс бойлоры кемелÿ аалга jерге jÿстилер. 33 Jÿзÿп ба- 
раткандарын кöргöн кöп улус олорды танып, ончо калалардаҥ 
оноор jойу озолоп jÿгÿрижип келдилер. 34 Иисус чыгып, кöп улус- 
ты кöрöлö, кÿдÿчизи jок койлордый jÿрÿ деп, ичи ачыды. Олорды 
кöпкö ÿредип тура берди. 

35 Орой боло берерде, ÿренчиктери Ого базып келип, айттылар: 

— Бу аалга jер эди, оноҥ орой. 36 Улусты божодып ий, эбире тур- 
ган айылдарга, jурттарга барып, бойлорына курсак садып алзын. 

37 Иисус: «Слер олорды азырагар» — деди. Ого айттылар: 

— Бис барып, эки jÿс динарийге калаш садып алып, олорды 
азырайлы ба? 

38 Jе Ол айтты: 

— Слерде канча кире калаш бар, барып кöрÿгер. 

Олор барып кöрöлö, «Беш болчок калаш ла эки болчок балык» — 
дедилер. 

39 Айдарда, ончолорын кöк öлöҥниҥ ÿстине бöлÿктей отургы- 
зыгар деди. 40 Олор jÿстеҥ, беженнеҥ бöлÿктей отурып ийдилер. 
41 Иисус беш калашты, эки балыкты алды, теҥери öрö кöрöлö, 
алкады. Калаштарды сындырала, улуска ÿлезин деп, ÿренчикте- 
рине берди. Эки балыкты анайып ла ончозына ÿледи. 42 Ончозы 
jиди, тойды. 43 Калаштыҥ ла балыктыҥ арткан-калганын он эки 
каламага толтыра jууп алдылар. 44 Курсак jигениниҥ тоозынаҥ 
беш муҥ эр кижи болгон. 

Суунын ÿстиле басканы 

45 Бу тарый Иисус ÿренчиктерге: 

— Улусты jандырганчам, кемеге отурып, ол jанына, Вифсаида 
jаар, Менеҥ озо кечигер — деди. 

46 Улусты jандырып ийеле, мÿргÿÿйин деп, кырга чыкты. 

47 Эҥирде кеме талайдыҥ ортозында болгон, Иисус дезе jаҥыскан 
Бойы jерде болгон. 48 Терс салкын согордо, ÿренчиктери кайыктап 
болбой, шыралап турганын кöрди. Таҥ алдында Ол талайдыҥ ÿс- 
тиле базып, олорго jууктап келеле, кöндÿре öдö конорго сананды. 
49 Олор дезе, Оныҥ талайла базып келеткенин кöрöлö, бу сÿне 
болбой деп, кыйгырып ийдилер, 50 нениҥ учун дезе, Оны ончоло- 
ры кöрöлö, коркый бергендер. Ол дезе бу тарый олорго эрмекте- 
нип, айтты: 

— Jалтанбагар, бу Мен эдим, коркыбагар. 

51 Мынайда айдала, олордыҥ кемезине отурды. Салкын токтой 
берди. Олор алаҥ кайкадылар. 52 Jÿректери сокор бойы учун олор 
калашла болгон кайкалды да аайлабаган ине. 

53 Кечеле, Геннисарет jерине келип, jаратка токтодылар. 54 Олор 
кемедеҥ чыгарда, бу тарый улус Иисусты танып, 55 ончо jака jер- 
лерди эбире jÿгÿрип, оору улусты тöжöктöргö салала, Ол jÿрÿ деп 
угулган jерге экелип тура бердилер. 56 Ол кайда ла келгенде — jурт 
болзын, кала болзын, турлу болзын, jоболдуларды тепсеҥдерге са- 
лып, олор Оныҥ эдегине де болзо тийзин деп, сурап турдылар. 
Ого тийгендери дезе jазылып тургандар. 

7 

Ару ла быjар 

1 Иисусты эбире фарисейлер ле Иерусалимнеҥ келген бир ке- 
зик бичикчилер jуулдылар. 2 Оныҥ ÿренчиктериниҥ кезиги ару 
эмес колдорын jунбай калаш jип отургандарын кöрÿп ийдилер. 
3 Фарисейлер дезе, ончо иудейлер чилеп, ада-öбöкöниҥ jаҥдап 
келген jаҥыла колдорын быжулап jунбайынча ажанбайтан. 4 Ба- 
зардаҥ келеле, jунунбайынча ажанбас. Оноҥ до öскö jаҥдаган jа- 
ҥы кöп болгон: айак, jыракы, jес айак-казан jунары. 5 Оныҥ учун 
фарисейлер ле бичикчилер Иисустаҥ сурадылар: 

— Jаандардыҥ jаҥдап келген jаҥын ÿренчиктериҥ не керек jаҥ- 
дабайдылар, колдорын jунбай, калаш jийдилер? 

6 Ол каруу jандырды: 

— Слер, экÿ jÿстÿлер керегинде, Исаия судурлап jакшы айткан, 
бичилгенинче: 

«Бу улус Мени тилиле тооп jат, 
jÿректери дезе Менеҥ ыраак. 

1 Jе кижиниҥ ÿредÿзине ле jакылтазына ÿредип, 

Мени темей тооп jадылар». 

8 Слер Кудайдыҥ jакылтазын таштап, кижиниҥ jаҥдап келген 
jаҥын тудуп jадыгар. 9 Бойыгардыҥ jаҥыгарды jаҥдаарга болуп 
Кудайдыҥ jакылтазын jектеп турганыгар jакшы ба? 10 Моисей айт- 
кан jок беди: «Ада-энеҥди тооп jÿр»; база: «Адазын эмезе энезин jа- 
ман айдып турган кижи, ары öлÿп калзын». п Слер дезе айдадыгар: 
«Кижи адазына эмезе энезине: „Менеҥ алгадый немегер корван“ 

деп jарлаза, ол Кудайга сый болор». 12 0нызыла ого адазына эмезе 
энезине нени де эттирбей jадыгар. 13 Мынызыла бойыгар тургускан 
jаҥдап келген jаҥыгарга болуп Кудайдыҥ сöзин кеде эдип, бого тÿ- 
ҥей кöп öскö дö немелер эдип jадыгар. 

14 Улусты ончозын ойто кычырып алып, айтты: 

— Ончогор Мени угуп, кöксигерге алыныгар. 15 Кижиниҥ ичине 
тыштынаҥ кирген бир де неме оны быjарсыдып болбос. Jе бойы- 
наҥ чыгып турганы, кижини быjарсыдары ол*. 

17 Ол улусты таштап, ÿйге кирерде, ÿренчиктери укаа сöс кере- 
гинде сурадылар. 

18 Иисус олорго айтты: 

— Слер де неме аайлабас улус болдыгар ба? Кижиниҥ ичине 
тыштынаҥ киргени, оны быjарсыдып болбозын аайлабай туругар 
ба? 19 Ол jÿрекке эмес, ичке кирет ине, оноҥ тыштына чыгат. 

Мынызыла Ол курсакты ару деп jарлады. 20 Оноҥ айтты: 

— Кижиниҥ ичинеҥ чыкканы, кижини быjарсыдары ол. 21 Кижи- 
ниҥ ичинеҥ, jÿрегинеҥ чыгары бу: кара санаа, балыр jÿрÿм jÿрери, 
ууры эдери, кижи öлтÿрери, чайдам кьшынары, 22 jимекейлеери, 
öчÿркеп öштööри, куурмак кылык кылынары, уйат билбези, кÿйÿ- 
нери, Кудайды jамандайтаны, улуркайтаны, тенексийтени. 23 Буjа- 
манныҥ ончозы кижиниҥ ичинеҥ чыгып, кижини быjарсыдары ол. 

Кара jан ду ÿй кижинигг 
Кудайга бÿткени 

24 Оноортынаҥ чыгала, Иисус Тир ле Сидонныҥ jерлерине кел- 
ди. Ÿйге кирип, бу керегинде кижи билбезин деп кÿÿнзеди, jе мы- 
ны jажырып болбоды. 25 Кызычагы кара jелбиске туттурган бир ÿй 
кижи Иисус керегинде угала, бу тарый келип, Оныҥ будына jы- 
гылды. 26 Бу ÿй кижи дезе кара jаҥду болгон, алтайы Сирияныҥ 
Финикиязы болгон. Шилемирди кызычагынаҥ чыгарсын деп, Оны 
сурай берди. 27 Jе Иисус ого айтты: 

— Озолоп балдар тойсын. Балдардыҥ калажын блаап, ийттерге 
таштаарга jарабас. 

28 Ÿй кижи дезе каруу jандырды: 

— Эйе, Кайракан, jе балдар jиген калаштыҥ стол алдына тÿш- 
кен оодыгын ийттер jийтен ок эди. 


* 16 -чы ÿлгер jебрен тÿрбектерде jок. 

29 Иисус: «Бу айткан сöзиҥ учун jана бер — деди. — Шилемир 
кызычагыҥнаҥ чыга берди». 

30 Ол jанып келеле кöрзö, кызычагы тöжöктö jатты, оныҥ öзöк- 
буурынаҥ шилемир чыгып калтыр. 

Ÿскер, чокол кижини jасканы 

31 Иисус Тирдеҥ чыгала, Сидонныҥ ичиле öдÿп, Он-Тура jаар- 
тынаҥ Галилей талайы jаар барды. 32 Ого ÿскер, чокол кижини 
экелеле, оныҥ ÿстине колыҥ салып, алка — деп, сурай бердилер. 
33 Иисус оны улустаҥ туура jединип, эки кулагына Бойыныҥ са- 
барын сукты, тÿкÿреле, тилине тийди. 34 Теҥери öрö кöрöлö, улу 
тынып, ого: «Еффафа — Ачыл» — деди. 35 Бу тарый байагы кижи- 
ниҥ кулагы ачылып, тилиниҥ кÿрмеги чечилип, jап-jарт эрмек- 
тене берди. 36 Мыны кижиге айтпагар деп, олорго jакарды. Jе 
олорды канча токтоткон сайын, олор там jарлап jÿрдилер. Алаҥ 
кайкажып, айдып турдылар: 

37 — Ончозын jакшы эдет: ÿскерин уккур эдет, тили jогын тил- 
дÿ эдет. 


8 

Тöрт мун кижини тойдырганы 

1 Ол кÿндерде кöп улус jуулып, олордыҥ jиир немези jок болор- 
до, Иисус ÿренчиктерин кычырып алып, айтты: 

2 — Бу улуска ичим ачыйт. Олордыҥ, ÿч кÿнге чыгара Мениле 
кожо jÿрген бойлорыныҥ, ооско салар немези jок. 3 Олорды ажан- 
дырбай jандырып ийзем, jолдо уйадай берер. Олордыҥ кезиги 
ыраактаҥ келген ине. 

4 — Мында, аалга jерде, олорды азырайтан калашты кайдаҥ 
алар? — деп, ÿренчиктери каруу jандырдылар. 

5 Иисус олордоҥ: «Слерде канча кире калаш бар?» — деп сураар- 
да, jети дештилер. 

6 Ол улусты jерге кыйын отурзын дейле, jети калашты алып, ал- 
кыш jетирди, сындырала, ÿлезин деп, ÿренчиктерине берди. Олор 
улуска ÿледи. 7 Олордо база эмеш балык болгон. Ол алкайла, оны- 
зын да ÿлезин деди. 8 Олор jиди, тойды. Арткан-калганын jети ка- 
ламага jууп алдылар. 9 Jигени дезе тöрт муҥ кире кижи болгон. 

Иисус олорды jандырып ийди. 10 Бу тарый ÿренчиктериле кожо 
кемеге отурып, Далмануфа jерине келди. 

п Фарисейлер келип, Иисусла сöс блаажа бердилер. Оны ченеп, 
теҥеридеҥ билди кöргÿссин деп, некеп турдылар. 12 Ол улу ты- 
нып, айтты: 

— Бу ÿйе билди кöргÿс деп, не некейт болбогой? Чынын айда- 
дым слерге: бу ÿйеге билди берилбес. 

13 Оноҥ олорды таштап, катап кемеге отурала, ол jанына кечти. 

Ачыткы керегинде 

14 Ÿренчиктер калаш аларын ундып койгондор. Кемеде jÿк ле 
бир болчок калаш болгон. 15 Иисус дезе jакып, айтты: 

— Фарисейлердиҥ ле Иродтыҥ ачыткызынаҥ чеберленигер. 

1б Ÿренчиктер бойлоры ортодо: «Бисте калаш jогын айдып ту- 

ру» — деп табыштылар. 

17 Иисус онызын билип, айтты: 

— Бисте калаш jок деп, не табыжып туругар? Эмдиге оҥдобос, аай- 
лабас кайттыгар? Jÿректеригер эмдиге сокор бойынча ба? 18 Кöстÿ бо- 
йыгар кöрбöй туругар ба? Кулакту бойыгар укпай туругар ба? Эзигер- 
ге кирбейт пе? 19 Беш муҥ кижиге беш калаш сындырып береримде, 
jигенниҥ арткан-калганын канча каламага толо jууп алган эдигер? 

Олор: 

— Он эки — дедилер. 

20 — Jетÿни тöрт муҥ кижиге jетиреримде, jигенниҥ арткан-кал- 
ганын канча каламага jууп алган эдигер? — деерде, jети дедилер. 

21 Айдарда, Иисус олорго айтты: 

— Эмдиге аайлабас кайттыгар? 

Сокорды jасканы 

22 Вифсаидага келдилер. Иисуска сокор кижини экелип, ого кол 
тийгиссин деп сурадылар. 23 Ол сокорды jединип, jурттыҥ тышты- 
на алып чыкты. Кöзине тÿкÿрип, ого колын салып, 

— Неме кöрÿп туруҥ ба? — деди. 

24 Онызы карап кöрöлö, айтты: 

— Öдÿп бараткан улус агаш ошкош кöрÿнет. 

25 Иисус оныҥ кöзине колын катап салды. Байа кижи лаптап 
кöрÿп, jазылды, ончозын jап-jарт кöрö берди. 26 Иисус оны jанды- 
рып, «Jуртка кирбе» — деди. 

Иисускгм? 

27 Иисус ÿренчиктериле кожо Филипп Кесарийи дейтен jердиҥ 
jурттарына барды. Jолой олордоҥ сурады: 

— Улус Мени кем дешкилейт? 

28 Олор айттылар: 

— Сени Крестеечи Иоанн дежет, кажылары Илия, кезиктери 
jарчылардыҥ бирÿзи дешкилейт. 

29 Ол сурады: 

— Слер Мени кем дейдигер? 

— Сен — Христос — деп, Петр каруу jандырды. 

30 — Мен керегинде кемге де айтпагар — деп, Иисус олорго jа- 
карды. 

31 Оноҥ олорды ÿредип баштады, Кижи Уулы кöп кыйналар, 
jаандар, улу абыстар ла бичикчилер Оны jектеп койор учурлу деп, 
Оны öлтÿргилеп койор, jе ÿчинчи кÿнде Ол тирилер учурлу деп. 
32 Ол мыны ачыгынча айдып jÿрген. Петр дезе, Оны кедери кычы- 
рып алып, Ого удура сöс айдып тура берди. 33 Jе Ол ÿренчиктери 
jаар кайа кöрöлö, Петрды каарып, ого айтты: 

— Менеҥ кеде тайыл, сатана! Сен Кудайдыйын эмес, кижини- 
йин сананып jадыҥ. 

34 Улусты Бойыныҥ ÿренчиктериле кожо кычырып алып, олор- 
го айтты: 

— Мени ээчий барайын дегенигер, бойынаҥ бойы мойноп, бойы- 
ныҥ кере тартыратан агажын алганча, Мени ээчий барзын. 35 Jÿрÿ- 
мин аргадайын дегени, онызын jылыйтар. Меге ле Сÿÿнчилÿ Jарга 
болуп jÿрÿмин jылыйтканы дезе, онызын аргадап алар. 36 Jер-теле- 
кейде не бардыҥ ончозын табала, jе jÿрÿмин jылыйтса, кижиге кан- 
дый туза? 37 Эмезе кижи бойыныҥ jÿрÿми учун кандый толынты бе- 
рер? 38 Бу кинчектÿ, чайдам ÿйе алдында кем Менеҥ, Мениҥ айткан 
сöзимнеҥ уйалар болзо, Кижи Уулы да Адазыныҥ магын алганча, 
агару ангелдериле кожо келгежин, ол кижидеҥ уйалар. 

9 

1 Иисус оноҥ айтты: 

— Чынын айдадым слерге: мында тургандардыҥ кезиги Кудай- 
дыҥ Каандыгы бойыныҥ кÿчиле jедип келгенин кöрбöйинче öлбöс. 

2 Алты кÿнниҥ бажында Иисус Петрды, Иаковты, база Иоаннды 
jаҥыс бойлорын алганча, бийик кырга алып чыгала, олордыҥ алды- 
на кубулды. 3 Оныҥ кийими мызыдцап, jер ÿстинде бир де кийим 
агартаачы анайып агартып болбогодый, кöс кьшбыгар апагаш бол- 
ды. 4 Олорго Моисей ле Илия кöрÿнип, Иисусла эрмектежип тур- 
дылар. 5 Петр Иисуска айтты: 

— Ÿредÿчи! Биске мында макалу. Ÿч чадыр тудалы: бирÿзин Се- 
ге, бирÿзин Моисейге, бирÿзин Илияга. 

6 Петр нени айдарын билбей турган, нениҥ учун дезе ол, база 
öскö эки ÿренчик коркып калгандар. 7 Булут чыгып, олорды кö- 
лöткöлöп ийди, булуттаҥ ÿн угулды: 

— Бу Мениҥ сÿÿген Уулым. Оны угугар! 

8 Кенетийин эбире кöрзö, Иисустаҥ öскö олорло кожо кижи jок 
эмтир. 

9 Кырдаҥ тÿшкÿлеп келедерде, Кижи Уулы тирилбейинче, бу 
кöргöндöрин кижиге айтпазын деп, Иисус олорго jакарды. 10 Олор 
бу сöсти кöксине алынып, «Тирилер дегени не атасы?» — дежип, 
бойлоры ортодо табыжып, 11 Оноҥ сурадылар: 

— Бичикчилер не керек озолоп Илия келер учурлу дешкилейт? 

12 Ол каруу jандырды: 

— Илия озолоп келеле, ончозын белетеп койотоны чын. Jе нениҥ 
учун Кижи Уулы керегинде Ол кöп кыйнаттырып, базындырар 
учурлу деп бичилген? 13 Айдып турум слерге: Илия келип jÿрген 
эди, jе оньша бойлорыныҥ табына салдырып эткендер. Ол кере- 
гинде бичилгени андый. 

Кара jелбиске туттурган уулчакты jасканы 

14 Арткан ÿренчиктерге тÿжÿп келеле, олорды эбире кöп улус 
jуулганын, база бичикчилер олорло сöс блаажып турганын кöрди- 
лер. 15 Бу тарый, ончо улус Иисусты кöрöлö, алаҥ кайкап, jÿгÿри- 
жип келеле, Оныла эзендежип турдылар. 

16 Ол ÿренчиктеринеҥ сурады: 

— Буларла не деп сöс блаажып туругар? 

17 Улус ортодоҥ бир кижи айтты: 

— Уредÿчи! Сеге тил jок jелбистÿ уулчагымды экелдим. 18 Jелбис 
ого кайда ла табарып, jерге чачканда, уулчактыҥ оозынаҥ кöбÿк 
ажынып, тижин кыjырадып турат, оноҥ тала берет. Jелбисти чыга- 
рып ийзин деп, ÿренчиктериҥе айткан эдим, jе олор болуп албады. 

19 Иисус: «Э-э, бÿтпес ÿйе! — деди. — Слерле кожо канчазын jÿ- 
рейин? Слерге канчазын чыдажайын? Оны Меге экелигер». 

20 Уулчакты Ого экелдилер. Jелбис Иисусты кöргöн бойынча, 
уулчакты курултты, онызы jерге jыгылып, кöбÿги ажынып, того- 
лоно берди. 21 Иисус оныҥ адазынаҥ: «Оныла мындый болгоны 
удаган беди?» — деп сураарда, ол: «Jаштаҥ ала — деди. — 22 Jелбис 
оны öлтÿрейин деп, отко до, сууга да улам сайын таштаган. Jе не- 
ни эдер аргалу болзоҥ, биске буурсап, болуш». 

23 Иисус дезе ого айтты: 

— «Аргалу болзоҥ» дегени не? Бÿдÿп турган кижиниҥ эдип ал- 
базы jок. 

24 Бу тарый уулчактыҥ адазы кыйгырып, айтты: 

— Бÿдÿп турум, меге бÿдерге болуш! 

25 Улустыҥ jÿгÿре jуулыжып келеткенин кöрöлö, Иисус кара jел- 
биске jакарды: 

— Тил jок, ÿскер jелбис, jакарып турум сеге: уулчактаҥ чык, ого 
такып кирбе! 

26 Jелбис кыйгырып, уулчакты тыҥ курултып, чыга конды. Уул- 
чак öлгöндий jатты, кöп улус оны öлгöн дештилер. 27 Jе Иисус оны 
колынаҥ тудуп кöдÿрерде, ол туруп келди. 

28 Иисус ÿйге кирерде, ÿренчиктери jаҥыс бойлоры Оноҥ сура- 
дьшар: 

— Бис оны нениҥ учун чыгара сÿрÿп болбодыс? 

29 Иисус олорго айтты: 

— Бу уктулар jаҥыс мÿргÿзе чыгара сÿрÿлер. 

30 Оноортынаҥ чыгала, Галилейди öдö бараткандар. Иисус бу 

керегинде кижи билбезин деп кÿÿнзеген, 31 нениҥ учун дезе, ÿрен- 
чиктерин ÿредип, айдып jÿрген: 

— Кижи Уулы кижилердиҥ колына берилер, Оны öлтÿргилеп 
койор, öлтÿрилген кийнинде дезе, ÿч кÿнниҥ бажында тирилер. 

32 Jе олор бу сöстöрди аайлабадылар. Оноҥ сурап угарга дезе, 
коркып тургандар. 

Кемулу? 

33 Капернаумга келдилер. Уйде тужында Иисус олордоҥ сурады: 

— Jолой бойыгар ортодо нени табыжып келеттигер? 

34 Олор унчукпай турдьшар, нениҥ учун дезе кажыбыс улу-jаан 
деп, jолой табыжып келгендер. 35 Иисус отурып, он экÿни кычы- 
рып алып, олорго айтты: 

— Баштапкы болойын дегенигер, ончозыныҥ калганчызы бол- 
зын, ончозына jалчы болзын. 

36 Бир баланы колго алып, олордыҥ ортозына тургусты, оны ку- 
чактайла, айтты: 

37 — Бир мындый балдардыҥ бирÿзин Меге болуп jуудып алга- 
ны, Мени jуудып турганы ол. Мени jуутканы дезе, Мени jууткан 
эмес, Мени Ийгенди jуутканы ол. 

Биске удура эмес кижи — 
бис учун 

38 Иоанн айтты: 

— Ÿредÿчи! Бир кижи, бисти ээчип jÿрбес бойы, Сениҥ адыҥла 
шилемирлер чыгарып jÿргенин кöрдибис. Бисти ээчибей турган 
учун, оны токтодып койдыбыс. 

39 Иисус: «Оны токтотпогор — деди. — Мениҥ адымла кайкал 
эткен кижи, саадабай Мени jамандап болбос. 40 Биске удура эмес 
кижи — бис учун. 41 Мениҥ адыма болуп слерди Христостыйлар 
деп, айак суу ичерге берген кижи, чынын айдадым слерге: кай- 
ралынаҥ куру калбас. 42 Меге бÿдÿп турган бу кичÿлердиҥ кажы 
бирÿзин jаманга баштаган кижиниҥ мойнына теерменниҥ та- 
жын буулап, талайга таштаза, ого торт болор эди. 43 Колыҥ сени 
jаманга баштаза, оныҥды кезип кой. Сыҥар колду бу бойыҥ 
мöҥкÿ jÿрÿмге киргениҥ ол jакшы, эки колду эм бойыҥ геен- 
нага, öчпöс отко тÿшкенчеҥ*. 45 Будыҥ сени jаманга баштаза, 
оныҥды кезип кой. Аксак-бÿксек бу бойыҥ мöҥкÿ jÿрÿмге кир- 
гениҥ ол jакшы, эки бутту эм бойыҥ гееннага ташталганчаҥ. 
47 Кöзиҥ сени jаманга баштаза, оныҥды ойып кой. Сыҥар кöстÿ 
бу бойыҥ Кудайдыҥ Каандыгына киргениҥ ол jакшы, эки кöстÿ 
эм бойыҥ гееннага ташталганчаҥ. 48 Анда олордыҥ курты öлбöйт, 
оды öчпöйт. 

49 Не ле кижи отло тузалар**. 50 Тус — jакшы неме. Jе ол тусту- 
зын jылыйтса, оны неле ойто тусту эдеригер? Бойыгарда тусту бо- 
лугар, ортогордо энчÿ болзын». 


* 44-чи ле 46-чы ÿлгерлер 48-чи ÿлгерге сöс сöслö келижет, jе олор jебрен 
тÿрбектерде учурабайт. 

** Кезик jебрен тÿрбектерде: «Не ле кижи отло тузалар, не ле берÿ тусла 
тузалар». 

10 

Кижи алары ла айрылыжары 
керегинде 

1 Иисус оноортынаҥ чыгала, Иордан ары jанындагы Иудей jе- 
рине келди. Ого база ок улус jуулды, Ол Бойыныҥ jаҥынча олор- 
ды ÿредип турды. 

2 Фарисейлер базып келип, Оноҥ ченеп сурадылар: 

— Алган эжиле айрыльгжарга jараар ба? 

3 — Моисей слерге не деп jакыган эди? — Иисус сурады. 

4 Олор айдышты: 

— Айрылыштыҥ бичигин чийип айрылыжарын Моисей jа- 
раткан. 

5 Иисус айтты: 

— Jÿректеригер кату ла öчöш учун, ол слерге бу jакылтаны би- 
чип берген. 6 Не-немени jайап баштаган тужында Кудай олорды эр 
кижи леÿй кижи эдип jайаган. 1 Оныҥучун кижи ада-энезин таштап, 
8 алганына jапшынар, эки бойы jаныс эт-кан болор. Андый болгондо, 
олор эки эмес, jаҥыс эт-кан. 9 Анайдарда, Кудайдыҥ бириктирге- 
нин кижи айрыбазын. 

10 Ÿйде ÿренчиктери бу ок керегинде ойто сурадылар. п Иисус 
олорго айтты: 

— Ÿйиле айрылыжып, öскö кижи алганы, онызыла кинчекке 
киргени ол. 12 Ÿйи öбööниле айрылыжып, öскö кижиге барза, 
кинчекке киргени ол. 


Балдарды алкаганы 

13 Кол тийгиссин деп, Иисуска балдарды экелдилер. Ÿренчиктер 
дезе олорды jуутпай турдылар. 14 Иисус мыны кöрöлö чугулданып, 
ÿренчиктерине айтты: 

— Балдарды божодыгар, Меге келерге буудактабагар. Кудай- 
дыҥ Каандыгы мындыйлардыйы эди. 15 Чынын айдадым слер- 
ге: Кудайдыҥ Каандыгын бала чылап jуудып албаган кижи ого 
кирбес. 

16 Ол балдарды кучактап, олорго колын салып, алкады. 

Бай кижинигг сурагы 

17 Иисус jолго кöндÿгип jадарда, бир кижи jÿгÿрип келип, Оныҥ 
алдына чöгöдöп, сурады: 

— Быйанду Ÿредÿчи! Мöҥкÿ jÿрÿмди энчиленерге, нени эдейин? 

18 Иисус ого айтты: 

— Мени не быйанду дейдиҥ? Кем де быйанду эмес, jаҥыс Кудай 
быйанду. 19 Кижи öлтÿрбе, чайдам кылынба, ууры этпе, тöгÿндеп кере- 
лебе, куурмактаба, ада-эненди тооп jÿр деген jакылталарды билериҥ. 

20 Байа кижи дезе Ого айтты: 

— Ÿредÿчи! Мыныҥ ончозын мен jаш чагымнаҥ ала чек туткан 
эдим. 

21 Иисус ол jаар кöрöлö, оны сÿÿй берип, айтты: 

— Сеге бир ле неме jетпейт. Барып, не барыҥды садып ийип, 
тÿреҥилерге ÿлеп бер. Ол тушта теҥериде эрjинелÿ болорыҥ. 
Оноҥ келип, Мени ээчий бар. 

22 Ол дезе, бу сöстöҥ чырайы кубулып, кунукчылду jÿре берди, 
нениҥ учун дезе коркышту бай кижи болгон. 

23 Иисус эбире аjыктап, ÿренчиктерине айтты: 

— Бай улуска Кудайдыҥ Каандыгына кирерге кандый кÿч! 

24 ÿренчиктерди Оныҥ сöстöри алаҥ кайкатты. Jе Иисус катап 
айтты: 

— Балдар, Кудайдыҥ Каандыгына кирерге кандый кÿч! 25 Бай 
кижиге Кудайдыҥ Каандыгына киреринеҥ, тööгö ийне ÿйдинеҥ 
öдöргö jеҥил. 

26 Олор там кайкажып, бойлоры ортодо айдыжып турдылар: 

— Айдарда, кем аргаданар аргалу? 

27 Иисус олорго кöрÿп, айтты: 

— Улус мыны эдип болбос, jаҥыс Кудай эдер, нениҥ учун дезе 
Кудайдыҥ эдип болбозы jок. 

28 Петр айдып баштады: 

— Бат, не барыбысты таштап, Сени ээчий бардыбыс. 

29 Иисус айтты: 

— Чынын айдадым слерге: кем кижи айлы-jуртын, эмезе ага- 
карындажын, эмезе эjе-сыйынын, эмезе адазын, эмезе энезин, 
эмезе бала-барказын, эмезе кыразын Меге болуп, Сÿÿнчилÿ Jар- 
га болуп таштаза, 30 эмдиги öйдö, бу чакта, айлы-jуртын, ага-ка- 
рындажын, эjе-сыйынын, ада-энезин, бала-барказын, кыразын, 

истеткен бойлоры, jÿс катап артыктай алар, келер чакта дезе мöҥ- 
кÿ jÿрÿмди алар. 31 Jе кöп баштапкылар калганчылар болор, кал- 
ганчылар баштапкылар болор. 

32 Олор Иерусалим jаар чыгып, jолдо болордо, Иисус алдынаҥ 
барып jаткан. Ÿренчиктери алаҥ кайкап, кожо jÿрген улузы дезе 
коркып калган бараттылар. Ол он экÿни таҥынаҥ кычырып алып, 
Бойыла не болорын олорго база катап айда берди. 

33 — Бат, Иерусалим jаар чыгып барадырыс. Кижи Уулы улу 
абыстардыҥ ла бичикчилердиҥ колына берилер. Оны öлтÿрер 
эдип jаргылайла, кара jаҥдуларга берип ийгилеер. З4 0ны электе- 
гилеер, Ого тÿкÿргилеер, Оны камчылаар, öлтÿргилеп койор. 
Ÿчинчи кÿнде дезе Ол тирилер. 

Зеведейдиҥ уулдарыныҥ сурагы 

35 Иисуска Зеведейдиҥ уулдары Иаков ло Иоанн базып келип, 
«Ÿредÿчи! — дедилер. — Нени суразабыс, Сени биске этсин деп 
турубыс». 

36 Иисус олорго айтты: 

— Мени слерге нени этсин деп туругар? 

37 Олор айттылар: 

— Сениҥ магыҥда бирÿбис оҥ jанына, бирÿбис сол jанына оту- 
ралы ба? 

38 Jе Иисус олорго айтты: 

— Нени сурап турганыгарды билбей jадыгар. Мениҥ ичип тур- 
ган айагымды ичип болорыгар ба, Мениҥ тÿжÿп турган крезиме 
тÿжÿп болорыгар ба? 

39 Олор: 

— Болорыбыс — дедилер. 

Иисус дезе олорго айтты: 

— Ичип турган айагымды ичерин ичеригер, тÿжÿп турган крези- 
ме тÿжерин тÿжеригер. 40 Оҥ ло сол jаныма дезе отургызар jаҥ Мен- 
де jок, jе Кудай ол jерди кемге белетеген, ого байа кижи отурар. 

41 Мыны угала, арткан он ÿренчик Иаков ло Иоаннга чугулдана 
бердилер. 42 Иисус дезе, олорды кычырып алып, айтты: 

— Калыктарда баштапкы болгоны олорды башкаратанын, сайыт- 
тары олорды бийлейтенин билеригер. 43 Jе ортогордо андый бол- 
бозын. Ортогордо улу болойын дегенигер, слерге jалчы болзын. 
44 Ортогордо баштапкы болойын дегенигер, ончогорго кул болзын. 

45 Кижи Уулы да улусты Ого jалчыланзын деп эмес, улуска jалчы- 
ланайын деп, кöп улус учун толынты эдип Бойыныҥ jÿрÿмин бе- 
рейин деп келген ине. 

Сокор Вартимейди jасканы 

46 Иерихонго келдилер. Иисус ÿренчиктериле, кöп улусла кожо 
Иерихонноҥ чыгып jадарда, jолдыҥ куйнунда Тимей уулы Варти- 
мей деп сокор суранчыктап отурган. 47 Бу Назареттиҥ кижизи 
Иисус деп угала, ол кыйгырып, айдып тура берди: 

— Давид Уулы Иисус, меге буурса! 

48 Кöп улус оны унчуктырбаста, ол: «Давид Уулы, меге буурса!» — 
деп, там тыҥыда кыйгыра берди. 

49 Иисус токтой тÿжÿп, оны кычыртып ийди. Сокорды кычы- 
рып, айттьшар: 

— Коркыба, тур, Ол сени келзин дийт. 

50 Ол катанчыгын суурып таштайла, öрö туруп, Иисуска базып 
келди. 51 Иисус оноҥ сурады: 

— Мени сеге нени этсин деп туруҥ? 

Сокор кижи Ого айтты: 

— Уредÿчи, кöзим jарызын деп турум! 

52 Иисус айтты: 

— Бар, бÿдÿп турганыҥ сени аргадап алды. 

Бу тарый кöзи jарып, ол Иисусты ээчий jолло басты. 

11 

Иерусалимге киргени 

1 Иерусалимнеҥ ыраак jокто Елеон кырдыҥ эдегинде турган 
Виффагия ла Вифания деп jурттарга jууктагылап келерде, Иисус 
ÿренчиктериниҥ экÿзин ийип, 2 айтты: 

— Одоштой jуртка барыгар. Ого кирген бойынча, буулап койгон, 
кижи минбеген кулун эштекти кöрÿп ийеригер. Оны чечеле, экели- 
гер. 3 Слерге кем кижи: «Слер нени эдип туругар?» — дегежин, «Ол 
Кайраканга керек. Бу тарый оны бери ийе берер» — дегер. 

4 Олор барып, оромдо каалганыҥ jанында буулап койгон кулун 
эштекти таап, чечип алдьшар. 5 Анда турган улустыҥ кезиги: «Не- 
ни эдип туругар? Эштекти не чечип jадыгар?» — деп сураарда, 

6 олор Иисустыҥ jакыганынча айттылар. Айдарда, олорды божо- 
дып ийдилер. 

7 Кулун эштекти Иисуска экелип, кийимдерин токуп бердилер. 
Иисус ого минди. 8 Кöп улус кийимдерин jолго jайып турдылар, 
öскöлöри дезе агаштыҥ бÿрин кезип, jолго jайдылар. 9 Иисустыҥ 
алды-кийнинеҥ барып jаткан улус кыйгырыжып турдылар: 

— Осанна! 

Кайраканныҥ адынаҥ келип jатканы алкышту! 

10 Давид адабыстыҥ келип jаткан каандыгы алкышту! 

Кöк-теҥериде турганга, осанна! 

11 Иисус Иерусалимге jедип, Öргööгö кирди. Анда ончозын аjыктап 
кöрöлö, орой болгон учун он экÿни алганча, Вифания jаар барды. 

12 Эртезинде Вифаниядаҥ чыгып барадала, Ол аштай берди. 
13 Бÿрлÿ смоква агажын ырааьстаҥ кöрöлö, оноҥ неме тапкайнем 
деп барды. Jе ого келеле, бÿрдеҥ öскö неме таппады, нениҥ учун 
дезе jиилек бÿдер öй jеткелек болгон. 14 Айдарда, Иисус ого айтты: 

— Эмдидеҥ ала ÿргÿлjи чакка кижи сенеҥ jиилек jибезин! 

Ÿренчиктер мыны угуп тургандар. 

Öргööни арутаганы 

15 Иерусалимге келдилер. Иисус Öргööгö кирип, Öргööдö са- 
дыжып ла садып алып турган улусты сÿрÿп баштады. Акча солы- 
чылардыҥ столдорын, кÿÿле садаачылардыҥ таьсталарын аҥтарды. 
16 Öргööниҥ ичиле кижи неме алып jÿрбезин деп, тоьстодып турды. 
17 Олорды ÿредип, айтты: 

— Бичилбеген беди: «Менин айлым ончо калыктардын мÿргÿй- 
тен айылы деп адалар »? Слер дезе оны тонокчылардыҥ уйазы 
эдип алдыгар. 

18 Улу абыстар ла бичикчилер мыны угала, Оны öлтÿрер эбин 
бедиредилер. Олор Оноҥ коркып jÿргендер, нениҥ учун дезе ка- 
лык ончозы Оныҥ ÿредÿзин кайкап турган. 

19 Эҥир ьсирерде, Ол каладаҥ чыгып барды. 

20 Эртен тура öдö барадып, смоква агажы тазььлына jетире ьсур- 
гап калганын кöрдилер. 21 Петр эске алынып, Ого айтты: 

— Ÿредÿчи, кöрзöҥ, Сен каргаган смоква ьсургап калтыр! 

22 Иисус каруу jандырып, олорго айтты: 

— Кудайга бÿдÿгер! 23 Чынын айдадым слерге: кем кижи бу кььр- 
га: «Кöдÿрилип, талайга таштал!» — дейле, jÿрегинде эреҥистелбей, 

айтканымча болор деп бÿтсе, андый ла болор. 24 0ныҥ учун айдып 
турум слерге: мÿргÿп тура, нени де суразагар, сураганымды алдым 
деп бÿдÿгер, слерге болор. 25 Мÿргÿп турганыгарда, кижиге ööркöгö- 
нигерди таштап ийигер. Ол тушта теҥеридеги Адагар да кинчекте- 
ригерди таштаар. 26 Таштабас болзогор, теҥеридеги Адагар да кин- 
чектеригерди таштабас. 


Jагг керегинде сурак 

27 Иерусалимге база келдилер. Иисус Öргööдö базып jÿрерде, Ого 
улу абыстар, бичикчилер ле jаандар jууктап, 28 айдып турдылар: 

— Мыны кандый jаҥла эдип турадыҥ? Мыны эдер jаҥды Сеге 
кем берген? 

29 Иисус олорго: «Мен де слердеҥ бир неме сурап угайын — де- 
ди. — Меге каруугарды айдыгар, мыны кандый jаҥла эдип турга- 
нымды слерге Мен де айдайын. 30 Иоанныҥ крестеп jÿргени теҥе- 
ридеҥ болгон бо, эмезе кижилердеҥ бе? Меге каруугарды айдыгар». 

31 Олор дезе бойлоры ортодо табыштылар: «,,Теҥеридеҥ“ дегей 
эди, ол тушта: „Ого не керек бÿтпедигер?“ — деер». 32 „Кижилер- 
деҥ“ деп айдарга, улустаҥ коркып тургандар, нениҥ учун дезе он- 
чолоры Иоаннды чын jарчыныҥ бойы деп бодоп jÿргендер. 

33 Олор Иисуска билбезис — деерде, Иисус каруу jандырып, айтты: 

— Мыны кандый jаҥла эдип турганымды слерге Мен де айтпазым. 

12 

Ишчилер керегинде укаа сöс 

1 Иисус олорго укаа сöслö айдып баштады: 

— Бир кижи виноград-агаш тарыйла, эбире манаган, сыскыру ка- 
зып, карузын туткан, тарыган агажын ишчилерге табыштырып, ата- 
на берген. 2 Бойыныҥ öйинде виноградтыҥ jиилегин ишчилердеҥ 
алып келзин деп, олорго jалчызын ийген. 3 Олор дезе jалчыны тудуп 
алып, согуп, как куру jандыргандар. 4 Олорго база öскö jалчызын ий- 
ген. Онызын да бажына согуп, базынчыктап, божодып ийгендер. 
5 База öскöзин ийген, онызын да öлтÿрип койгондор. Кöп öскöлöрин 
де согуп эмезе öлтÿрип тургандар. 6 База бир карузыган уулы бар 
болгон. «Олор уулымнаҥ уйалар» — деп айдып, эҥ калганчызында 
онызын да ийген. 7 Jе байагы ишчилер бой-бойлорына айдышкан: 

«Бу энчи алар уул. Оны öлтÿрели, энчизи бистийи болор». 8 Оны ту- 
дуп алып öлтÿреле, виноград-агаштаҥ чыгара таштап ийгендер. 

9 Виноград-агаштыҥ ээзи эм канайдар? Келип, ишчилерди öлÿм- 
ге берип ийер, виноградын дезе öскö улуска табыштырар. « 10 Тура 
тудаачылар jектеп койгон таш булуҥнын тöзиндеги таш болуп кал- 
ды. 11 Бу мынайда Кайраканнан болды, бис оны кайкап кöрöдис» де- 
генди Чийимнеҥ кычырбаган бедигер? 

12 Иисус бис керегинде укаа сöс айтты деп, олор билип ийдилер. 
Оны тудайын дейле, улустаҥ коркыдылар. Оныҥ учун Иисусты 
таштап, jÿре бердилер. 


Калан керегинде сурак 

13 Иисустыҥ сöзинеҥ jик табарга, Ого кезик фарисейлерди ле 
Иродтыҥ улузын ийдилер. 14 Олор келип, Ого айттылар: 

— Ÿредÿчи! Сениҥ чындыгыҥды, кижиге jакшы атка калайын 
дебезиҥди билип jадыбыс. Улусты ылгабай, Кудайдыҥ jолына чын 
ÿредип jадыҥ. Айдарда, айт: каганга калан тöлööргö jараар ба, эмезе 
jок по? Бис тöлöйли бе, эмезе тöлöбöйли бе? 

15 Иисус дезе, олордыҥ эки jÿстÿзин билип, айтты: 

— Мени не ченеп туругар? Меге динарийди кöрöргö экелигер. 

16 Олор алып келдилер. 

— Бу кемниҥ сÿри ле ады? — деп сурады. 

Олор: 

— Кагандыйы — дедилер. 

17 Айдарда, Иисус айтты: 

— Кагандыйын каганга беригер, Кудайдыйын дезе, Кудайга. 

Ого кайкаштылар. 

Öлгöндöрдин тирилетени керегинде 

18 Мыныҥ кийнинде Иисуска öлгöндöр тирилбес дежетен садду- 
кейлер келип, сурадылар: 

19 — Ÿредÿчи! Моисей биске мынайда бичип берген эди: «Кем- 
ниҥ карындажы, бала jок бойы öлÿп, ÿйи артып калза, оныҥ ÿйин ка- 
рындажы алып, карындажыныҥ угын улалтсын». 20 Jети карындаш 
кижи болгон. Бирÿзи кижи алала, бала jок бойы jада калган. 21 Тул 
ÿй кижини экинчизи алып, бала артырбай, jада калган. ÿчинчизи 
анайып ок. 22 Оны jетилези алып, бала артырбагандар. Ончозыныҥ 
кийнинде ÿй кижи де jада калган. 23 Эм, айдарда, тирилер кÿнде 

öлгöндöр тирилгежин, олордыҥ кажызыныҥ ÿйи деп адалар ол? 
Олор дезе jетилези оны алган эдилер. 

24 Иисус олорго айтты: 

— Чийимдерди, Кудайдыҥ кÿчин де билбей jадып, азып турганы- 
гар бу эмес пе? 25 Тирилгенде, кижи де албас, кижиге де барбас, jе 
теҥеридеги ангелдердий болгылаар. 26 Öлгöндöрдиҥ тирилери ке- 
регинде Моисейдиҥ тÿрбегинеҥ кычырбадыгар ба, канайып Ку- 
дай кÿйÿп турган jыраадаҥ ого айтканын: «Мен Авраамныҥ Кудайы, 
Исаактыҥ Кудайы ла Иаковтыҥ Кудайы». 27 Кудай — Ол öлгöндöр- 
диҥ Кудайы эмес, тирÿлердиҥ Кудайы. Слер тыҥ азып jадыгар. 

Эн jаан jакылта 

28 Бичикчилердиҥ бирÿзи олордыҥ сöс блаашканын угуп, Иисус 
олорго карууны jакшы айтканын кöрöлö, базып келип, Оноҥ сурады: 

— Ончо jакылталардыҥ баштапкызы не jакъшта? 

29 Иисус каруу jандырды: 

— Баштапкызы бу: «Ук, Израиль! Кудайыбыс Кайракан — jаҥыс Бойы 
Кайракан. - ,0 Кудайыҥ Кайраканды бастыра jÿрегиҥле, бастыра jулаҥла, 
бастыра санааҥла, бастыра кÿчиҥле сÿÿп jÿр». 31 Экинчизи андый ок: 
«Бойыҥды сÿÿгеҥдийjуугыҥды сÿÿп jÿр». Булардаҥ jаан öскö jакылта jок. 

32 Бичикчи: «Jакшы, Ÿредÿчи! — деди. — Кудай jаҥыс, öскö Ку- 
дай jок дегениҥ, чын. 33 0ны бастыра jÿрекле, бастыра санаала, 
бастыра кÿчле сÿÿри, бойын сÿÿгендий, jуугын сÿÿри кандый да 
кöдÿргидеҥ, кандый да берÿдеҥ улу-jаан». 

34 Оныҥ керсÿзин каруу бергенинеҥ кöрÿп, Иисус ого айтты: 

— Сен Кудайдыҥ Каандыгынаҥ ыраак эмезиҥ. 

Мыныҥ кийнинде Оноҥ сураарга бир де кижи тидинбеди. 

Христос кемниҥ уулы ? 

35 Öргööдö оноҥ ары ÿредип, Иисус айтты: 

— Христос Давид уулы деп, бичикчилер не айдат? 36 Давид бойы 
Агару Тыннаҥ кöдÿриҥи алып, мынайда айткан эмес беди: 

«Кайракан Кайраканыма айткан: 

„Öштÿлериҥди будыҥныҥ алдына салып бербейинчем, 
оҥ jаныма отур “». 

37 Давид бойы Оны Кайракан деп адап турганда, Ол канайып 
оныҥ уулы болотон? 

Кöп улус Оны сÿÿнип угуп турды. 

38 Ол ÿредип, айдып jÿрди: 

— Бичикчилердеҥ чеберленип jÿрÿгер. Олор узун кийим кийе- 
рин, тепсеҥдерде уткыдарын, 39 синагогаларда ичкери öдÿп отура- 
рын, той-jыргалда тöрдö кыйын отурарын кÿÿнзеп jадьшар. 40 Булар, 
тул ÿй улустыҥ jööжöзин ÿптеп jип, кижи кöрзин деп, удаан мÿр- 
гÿп тураачы бойлоры, там буруга калар. 

Тул ÿй кижинигг сыйы 

41 Иисус акча-jööжöлÿ кайырчактыҥ jанында отурып, ого акча 
салган улусты аjыктай берди. Кöп байлар кöптöҥ салып турдылар. 

42 Бир jокту тул ÿй кижи келип, эки оок jес акча салды. 43 Иисус 
ÿренчиктерин кычырып алып, айтты: 

— Чынын айдадым слерге: бу jокту тул ÿй кижи кайырчакка 
салгандардыҥ ончозынаҥ кöп салды. 44 Ончолоры артыкташканы- 
наҥ салгандар, ол дезе, андый jокту бойы, не барын ончозын, 
курсак алар акчазын салган. 


13 

Чак тÿгенердин темдеги 

1 Иисус Öргööдöҥ чыгып jадарда, ÿренчиктериниҥ бирÿзи Ого 
айтты: 

— Ÿредÿчи! Кöр, кандый таштар, кандый туралар! 

2 Иисус ого айтты: 

— Бу jаан тураларды кöрÿп туруҥ ба? Мыныҥ ончозы jемири- 
лип-сайалып, мында таш ÿстине таш артпас. 

3 Ол Елеон кырда, Öргööниҥ чике тужында отурарда, Петр, 
Иаков, Иоанн, Андрей Оноҥ jаҥыскандыра сурадылар: 

4 — Биске айт, бу качан болор, мыныҥ ончозы бÿдериниҥ тем- 
деги кандый болор? 

5 Иисус айтты: 

— Чеберленигер, слерди кижи аскырбазын. 6 Кöп улус Мениҥ 
адымды аданып келер, «Бу Мен» — деер, кöбизин асьсырар. 7 Jуу-чак 
ла jуу-чак керегинде табыш угар болзогор, чочыбагар: бу болор 
учурлу, jе бу учы эмес. 8 Калык калыкка, каандык каандыкка удура 
туруп чыгар, алыстап jер силкинер, ачана-торо болор. Бу — тууп 
толголгонныҥ башталганы. 

9 Слер дезе чеберленигер: слерди jаргьшаар, синагогаларда согор, 
олорго кере эдип, Мениҥ адым учун бийлердиҥ, каандардыҥ ал- 
дында турарыгар. 10 Jе элдеҥ озо ончо калыктарда Сÿÿнчилÿ Jар jар- 
лалар учурлу. п Слерди берип ийерге апарып jатса, нени айдарыс 
деп, кÿн-эртеде шÿÿбегер, jе ол тушта слерге не берилер, оны ла ай- 
дыгар, нениҥ учун дезе слер айдар эмезигер, Агару Тын айдар. 

12 Карындаш карындажын, адазы балазын öлÿмге берип ийер, 
балдары ада-энезине удура туруп чыгып, олорды öлтÿрер. 13 Слер- 
ди Мениҥ адым учун ончолоры jаман кöрöр. Учына jетире чы- 
дашканы дезе, аргадалар. 

14 Ээнзиредип турган быjар турбас jерде турганын кöрöр болзогор, 
— ьсьгчыраачы аайлазын — ол тушта Иудейде jÿргендер кырларга кач- 
сын, 15 jабынчыда болгоны, айыл ичиндеги немезин алайын деп 
тÿшпезин. 16 Кырада jÿргени, кийимин алайын деп бурулбазын. 17 Ол 
кÿндерде барлуларга, бала эмискендерге ачу-корон! 18 Бу керек кыш- 
кьща болбозын деп мÿргÿгер. 19 Кудай jайаган не-неме бÿдердеҥ бери 
бого jетире качан да болбогон, соҥында да болбос андый ачу-корон 
ол ьсÿндерде келер. 20 Ол ьсÿндерди Кайракан кььскартпаган болзо, 
тынар-тынду неме аргаданып болбос эди. Jе Ол талдап алган талдал- 
гандарга болуп ол ьсÿндерди кььскарткан. 21 Ол тушта кем ьсижи слер- 
ге: «Бат, Христос мььнда!», эмезе: «Бат, анда!» — дегежин, бÿтпегер: 
22 тöгÿн христостор, тöгÿн jарчььлар табылар, асьсыралы, аргалу болзо, 
талдалгандарды да асьсыралы деп, билдилер ле кайкалдар кöргÿзер. 

23 Слер дезе чеберленигер! Бат, слерге оьгчозььн озолондььра айттььм. 

24 Ол ьсÿндерде, ачу-корон öткöли, ьсÿн карачкыланар, ай jары- 
гын бербес; 25 jылдыстар теҥеридеҥ тöгÿлер, теҥериниҥ ьсÿчтери 
косколор. 26 Ол тушта улу кÿчтÿ ле мактулу Кижи Уулы тенвринин 
булудыла келип jатканын кöргÿлеер. 27 Айдарда, Ол ангелдерди 
ийер, ак-jарььктыҥ тöрт талазынаҥ, jердиҥ ьсуйнунаҥ ала теҥери- 
ниҥ ьсуйнуна jетире талдалгандарын jуур. 

28 Слерди смоква агаш ÿреткей: оныҥ будагы jымжап, бÿрлене 
бергенде, jай jууктап келди деп, билип jадыгар. 29 Анайып ок слер 
де: мынььҥ ончозьь бÿдÿп турганын кöрöр болзогор, öй jууктап 
келди, эжик jанында туру деп билигер. 30 Чынььн айдадььм слерге: 
мынььҥ ончозы бу ÿйе баргалакта болор. 31 Теҥери ле jер jастььгар, 
jе Мениҥ сöстöрим jастьькпас. 

32 Ол ьсÿнди эмезе саатты кем де билбес, теҥеридеги ангелдер 
де, Уулы да билбес, jаҥыс Ада билер. 33 Чеберленигер, ойгу болугар! 

Ол öй качан jеде конорын билбезигер. 34 Ол öйдö дезе, бир кижи 
jорыкка атанар алдында айылын артырып, jалчыларына jаҥ берип, 
кажызыныҥ ла эдетен керегин айдып, эжик каруулчыгын ойгу 
болзын деп jакарганындый болор. 

35 Анайдарда, ойгу болугар! Айыл ээзи качан келерин билбези- 
гер: эҥирде бе, эмезе тÿн аразында ба, эмезе пöтÿк этсе бе, эмезе 
эртен тура ба. 36 Сакыбаган jанынаҥ келип, уйуктап jатканыгар- 
ды кöрбöзин! 37 Слерге айтканым, ончогорго айтканым ол: ойгу 
болугар! 


14 

Иисусты майлаганы 

1 Эки кÿнниҥ бажында Пасха ла ачыбаган калаш jийтен байрам 
башталып jаткан. Улу абыстар ла бичикчилер Иисусты меке-тö- 
гÿнле тудуп öлтÿрер эбин бедиредилер. 

2 — Байрамда ла тутпайлы, — дештилер, — калык тÿймебезин. 

3 Ол Вифанияда капкаш баалулу Симон-эште болуп, кыйын 
отурарда, ак балкаштаҥ эдилген jыракылу бир ÿй кижи келди. Jы- 
ракыда нард öзÿмниҥ чын бойынаҥ белетелген баалу-чуулу, jараш 
jытту май болгон. Ÿй кижи айакты оодып, майды Иисустыҥ ба- 
жына урды. 4 Кажылары дезе чугулданып, бойлоры ортодо айды- 
жып турдылар: 

— Майды мынайып не кородор? 5 Оны ÿч jÿс динарийдеҥ ар- 
тыкка садып ийеле, тÿреҥилерге ÿлеп бергедий эди. 

Олор ÿй кижиге арбанып тургандар. 6 Jе Иисус айтты: 

— Ого тийбегер, оны не тÿймедип туругар? Ол Меге jакшы керек 
этти. 7 Тÿреҥилер слерле кожо jаантайын болор, олорго jетирейин 
деген тужыгарда, jакшыгарды jетиргейигер. Мен дезе слерле кожо 
jаантайын болбозым. 8 Ол эдер аргалузын этти: эди-канымды озо- 
лондыра майлап, мöҥкÿмди кöдÿрерин белетеди. 9 Чынын айдадым 
слерге: бу Сÿÿнчилÿ Jар бÿткÿл телекейде, кайда ла jарлалза, оны 
эске алгылап, оныҥ эткенин айдьгжар. 

10 Он экÿниҥ бирÿзи Иуда Искариот Оны улу абыстарга садып 
ийейин деп, олорго барды. и Олор угала, сÿÿндилер, ого мöҥÿн 
акча берер болдылар. Ол дезе Оны садып ийетен эптÿ учурал бе- 
диреп jÿрди. 

Пасханыгг ажын jигени 

12 Ачыбаган калаш jийтен байрамныҥ баштапкы кÿнинде, пасха- 
ныҥ кураанын сойор тужында, ÿренчиктер Иисустаҥ сурадьшар: 

— Пасханыҥ ажын кайда jиийин деп туруҥ? Барып, белетеп 
койолы. 

13 Ÿренчиктериниҥ экÿзин ийип, олорго айтты: 

— Калага барыгар. Слерге суулу jыракы апарып jаткан кижи 
туштаар. Оны ээчий барыгар. 14 Ол кажы айылга кирзе, айылдыҥ 
ээзине айдыгар: «Ÿредÿчи: „Ÿренчиктеримле кожо пасханы jийтен 
кып кажызы?“ дийт». 15 Ол слерге jуунадып, белетеп койгон ÿс- 
тиндеги телкем кыпты кöргÿзер. Биске анда белетегер. 

16 Ÿренчиктери барып, калага келеле, Оныҥ айтканынча таап 
алып, пасханы белетеп койдылар. 

17 Эҥир кирерде, Ол он экÿле кожо келди. 18 Олор ажанып кыйын 
отурган тужында Иисус айтты: 

— Чынын айдадым слерге: Мениле кожо курсакjип отурган бо- 
йыгардыҥ бирÿгер Мени садып ийер. 

19 Олор ачуланып, «Мен болорым ба?» — деп, Оноҥ ээчий-дее- 
чий сурай бердилер. 20 Jе Ол айтты: 

— Он экÿниҥ бирÿзи, Мениле кожо бир тепшиге колын сугуп 
турганы ол. 21 Андый да болзо, Кижи Уулы Ол керегинде бичилге- 
нинче барып jат. Jе Кижи Уулын садып jатканга ачу-корон! Ол 
кижиге туулбаган болзо, торт болор эди. 

22 Олор ажанып отурарда, Иисус калаш алып, алкайла сындыр- 
ды, ÿренчиктерине берип, айтты: 

— Алыгар, бу Мениҥ эди-каным. 

23 Айакты алып, алкыш jетиреле, олорго берди. Ончолоры оноҥ 
ичтилер. 24 Иисус олорго айтты: 

— Бу Мениҥ кереес каным. Ол кöп улус учун тöгÿлип jат. 25 Чы- 
нын айдадым слерге: Кудайдыҥ Каандыгында jаҥы jиилектеҥ 
ичер кÿним jеткенче, виноград jиилегинеҥ база ичпезим. 

26 Сарнажала, Елеон кырга бардылар. 

27 Иисус олорго айтты: 

— Ончогор Мени таштап барарыгар. Бичилген сöс бар: «Кÿдÿчи- 
ни öлтÿрзем, койлоры тозо берер». 28 Тирилгенимниҥ кийнинде дезе 
Галилейге слердеҥ озо барарым. 

29 Петр Ого айтты: 

— Сени ончозы да таштаза, jе мен таштабазым! 

30 Иисус ого айтты: 

— Чынын айдадым сеге: бÿгÿн, бу тÿнде, пöтÿк эки катап этке- 
лекте, Менеҥ ÿч катап jана тÿжериҥ. 

31 Jе ол такып-такып айдып турды: 

— Сениле кожо öлгöдий де болзом, Сенеҥ jана тÿшпезим! 

Ончолоры база анайып ла айдып турдылар. 

Иисустын мÿргÿÿли 

32 Гефсимания дейтен jерге келдилер. Иисус ÿренчиктсрине айтты: 

— Мен мÿргÿгенчем, мында отурыгар. 

33 Бойьша кожо Петрды, Иаков ло Иоаннды алганча барып, ачур- 
канып, карыгып тура берди. 

34 — Öзöк-тыныма öлÿмниҥ ачузы тÿшти — деди. — Мында бо- 
луп, ойгу болугар. 

35 Эмеш кедери барала, jерге jыгылып, бу öй Менеҥ jастыкка- 
дый болзо, jастыксын деп мÿргÿп, 36 айтты: 

— Авва, Ада! Сениҥ этпезиҥ jок. Бу айакты Менеҥ jастьпстыр, jе 
Мениҥ кÿÿнимче болбозын, Сенийинче болгой. 

37 Бурулып, олордыҥ уйуктап jаткандарын кöрди, Петрга айтты: 

— Симон, сен уйуктап jадыҥ ба? Бир де саат ойгу болуп алба- 
дыҥ ба? З8 0йгу болугар, ченелтеге тÿшпейли деп мÿргÿгер. Тын 
сергек, эт-канда дезе чине jок. 

39 Катап барала, байагы ок сöзин айдып мÿргÿди. 40 Бурулып, 
олордыҥ база ла уйуктап jаткандарын кöрди: олордыҥ кöстöри уур- 
ланган ине; олор Ого каруу эдип нени айдарын билбей турдылар. 

41 Ÿчинчизин келип, олорго айтты: 

— Эмдиге уйуктап амыраганчаар ба? Эм болды, öй келди! Бат, 
Кижи Уулы кинчектÿлердиҥ колына берилип jадыры. 42 Туругар, 
баралы! Бат, Мени садып jатканы jууктап келди. 

Иисусты каруулга алганы 

43 Бу тарый, Иисус айдып турганча, Иуда, он экÿниҥ бирÿзи, 
келди. Оныла кожо улу абыстардаҥ, бичикчилердеҥ ле jаандардаҥ 
кылышту ла казыкту кöп улус келдилер. 44 Иисусты садып jатканы 
олорго темдек айдып берди: 

— Окшогон кижим Ол болор. Оны тудуп, jазап каруулдап 
апарыгар. 

45 Келеле, бу тарый Ого jууктай базып, «Равви!» — дейле, Оны 
окшоды. 46 Олор дезе, Оны тудуп, каруулга алдылар. 47 Мында тур- 
гандардыҥ бирÿзи кылыжын суура тартып, улу абыстыҥ кулына 
jаҥып, оныҥ кулагын кезе чапты. 48 Иисус олорго айтты: 

— Тонокчыны тудайын дегендий, Мени тудуп аларга кьшышту ла 
казыкту келдигер. 49 Кÿнÿҥ сайын Мен слерле кожо Öргööдö болуп, 
ÿредип jÿрдим, слер Мени тутпадыгар. Jе Чийимдер бÿткей. 

50 Айдарда, Оны таштап ийип, ончолоры качтылар. 51 Бир уул 
jылаҥаш эдин кеден jабынтыла ороп, Иисустыҥ кийнинеҥ барып 
jаткан. Оны тудуп алдылар, 52 jе ол jабынтыны таштап, jылаҥаш 
бойы кача берди. 


Оток-кÿрее алдында 

53 Иисусты улу абыска алып бардылар. Ончо улу абыстар, jаан- 
дар ла бичикчилер jуулыжып келдилер. 

54 Петр дезе Оны ээчиде ыраагыла барып, улу абыстыҥ кÿрен- 
тигине кирген. Анда jалчыларла кожо отурып, отко jылынып 
турган. 

55 Улу абыстар ла оток-кÿреениҥ ончо улузы Иисусты öлÿмге 
берип ийерге, Ого удура кере бедиреп, таппай турдылар. 56 Кöп 
улус тöгÿндеп, Ого удура керелеп айттылар, jе олордыҥ бу керези 
башкаланып турды. 57 Кажылары туруп, Ого удура тöгÿн керелеп, 
айттылар: 

58 — «Мен кижиниҥ колы бÿдÿрген бу Öргööни оодоло, ÿч кÿнге 
кижи колы бÿдÿрбеген öскö Öргööни тудуп койорым» деп, Оныҥ 
айтканын укканыбыс. 

59 Jе олордыҥ да керези башкаланып турды. 60 Айдарда, улу абыс 
ортозына туруп, Иисустаҥ сурады: 

— Не бир де карууҥды айтпай туруҥ? Олор Сеге удура не деп 
керелейт? 

61 Jе Ол унчукпай, каруузын айтпай турды. Улу абыс Оноҥ ка- 
тап сурады: 

— Алкалу Бойыныҥ Уулы, Христос Сен бе? 

62 Иисус: «Мен — деди. — Слер Кижи Уулы кÿчтÿ Кудайдыҥ оҥ jа- 
нында отурганын ла теҥериниҥ булудыла келип jатканын кöрöригер». 

63 Улу абыс дезе бойыныҥ кийимин jырта тартып, айтты: 

— Биске база керечи не керек? 64 Кудайды jамандап айтканын 
уктыгар. Слер не деп сананып jадыгар? 

Ончолоры: «Ол бурулу, öлöр учурлу» — дедилер. 65 Кезиги Ого 
тÿкÿре бердилер, jÿзин jаап, согуп, «Jарчы болуп, танып, айт» де- 
жип турдылар. Jалчылар да Оны сого бердилер. 

Петрдын jана тÿшкени 

66 Петр тöмöн кÿрентикте болордо, оноор улу абыстыҥ jалчы ÿй 
улузыныҥ бирÿзи келди. 67 Отко jылынып отурган Петрды аjыктап 
кöрöлö, айтты: 

— Сен де Назареттиҥ кижизи Иисусла кожо jÿргеҥ. 

68 Jе ол jана тÿжÿп, «Нени айдып туруҥ болбогой, билбезим, аай- 
лабай турум» — дейле, алдындагы кÿрентикке чыгып барды. Бу та- 
рый пöтÿк этти. 

69 Jалчы ÿй кижи оны катап кöрöлö, анда турган улуска айдып 
тура берди: 

— Бу кижи олордыҥ бирÿзи. 

70 Ол база ла jана тÿшти. Саат болбой анда турган улус Петрга 
база айдып тура бердилер: 

— Сен олордыҥ бирÿзи болгоныҥ, чын. Сен Галилейдиҥ кижи- 
зи инеҥ. 

71 Ол дезе, айдып турган кижигерди билбезим деп, Кудайды адап, 
чертенип тура берди. 72 Бу тарый пöтÿк экинчи катап этти. Айдарда, 
Петр «Пöтÿк эки катап эткелекте, Менеҥ ÿч катап jана тÿжериҥ» — 
деп, Иисустыҥ ого айткан сöзин эске алып, ыйлай берди. 

15 

Иисус Пилаттыҥ алдында 

1 Саадабай эрте таҥда улу абыстар, jаандар, бичикчилер ле оток- 
кÿрее ончозы jуундап, jöп чыгардылар. Иисусты кÿлÿйле, Пилатка 
апарып бердилер. 

2 «Сен иудейлердиҥ Кааны ба?» — деп, Пилат Оноҥ сураарда, 
Ол каруу jандырып, «Сен айдып туруҥ» — деди. 

3 Улу абыстар Оны кöп бурулап турдылар. 4 Пилат дезе Оноҥ 
база катап сурады: 

— Бир де каруу jандырбай туруҥ ба? Кöрзöҥ, Сеге удура буру- 
лаштыҥ кöбин! 

5 Jе Иисус бого до бир де каруу jандырбаста, Пилат кайкап турды. 

6 Байрам сайын дезе ол калык сураган кижендÿлердиҥ бирÿзин 
божодотон. 7 Тÿрмеде тÿймеенчилерле кожо Варавва дейтен бир 
кижи отурган. Олор тÿймеен тужында кижи öлтÿргендер. 8 Улус 
Пилатка келип, кижендÿлердиҥ бирÿзин алдындагы ла чылап бо- 
жотсын деп, сурай берди. 

9 — Слерге иудейлердиҥ Каанын божодойын ба? — деп, Пилат 
олорго айтты. 

10 Улу абыстар Оны кÿйÿнеле берип ийгендерин ол билер бол- 
гон. 11 Jе улу абыстар оныҥ ордына Варавваны сурагар деп, улусты 
сайгактап ийдилер. 

12 Пилат олорго каруу берип, база айтты: 

— Иудейлердиҥ Кааны дешкенеерди мени канайтсын деп туругар? 

13 — Керип кой! — деп, олор база кыйгырыштылар. 

14 Пилат олорго айтты: 

— Ол не jаман эткен? 

Jе олор там тыҥыда кыйгырышты: 

— Керип кой! 

15 Айдарда, Пилат улуска jараайын деп, олорго Варавваны бо- 
жотты, Иисусты дезе камчыладала, кере тартсын деп, берип ийди. 

16 Jуучылдар Оны претория дейтен кÿрентик ичине апарала, он- 
чо черÿни jууп алдылар. 17 Ого кубакай-кызыл jабынты кийдирип, 
тегенекти ööрöлö, бажына салдылар. 

18 — Иудейлердиҥ Кааны эзендик болзын! — деп, Оны уткый 
бердилер. 

19 Бажына тайакла согуп, Ого тÿкÿрип, чöгöдöп, бажырып тур- 
дылар. 20 Оны электейле, кубакай-кызыл jабынтыны уштып, Бо- 
йыныҥ кебин кийдиреле, керÿге алып бардылар. 

Иисусты керигени 

21 Киринейдиҥ Симон деп бир кижизи, Александр ла Руфьтыҥ 
адазы, jалаҥнаҥ бурулып, öдÿп бараткан. Керÿ агашты апарсын 
деп, ого jакардылар. 

22 Иисусты Голгофа — «Куу-Баш» деп jерге экелдилер. 23 Ого 
смирна кошкон аракы ичерге берерде, албады. 24 0ны кере тарт- 
кандар, кемибиске нези jеткей не — деп, шеребей таштап, кийи- 
мин ÿлежип алдьшар. 

25 0ны кере тартарда, тогус саат эртен тура болгон. 26 Бурузын 
кöргÿскен «Иудейлердиҥ Кааны» деп бичик илгендер. 27 0ныла 

кожо эки тонокчыны керип койдылар: бирÿзин оҥ jанына, öс- 
кöзин — сол*. 

29 Öдÿп бараткан улус баштарын кекип, Оны jамандап, айды- 
жып турдылар: 

— Э-э, Öргööни оодочы ла ÿч кÿнге тудаачы! 30 Бойыҥды Бойыҥ 
аргадап, керÿ агаштаҥ тÿш. 

31 Улу абыстар бичикчилерле кожо анайып ок Оны электеп, 
бой-бойлорына айдыжып турдылар: 

— Öскö улусты аргадап jÿрген эди, Бойын дезе аргадап болбойт! 
32 Христос, Израильдиҥ Кааны, эмди керÿ агаштаҥ тÿшсин, бис 
кöрöли, Ого бÿдели. 

Оныла кожо кере тартылгандар Оны сöгÿп ок турдылар. 

33 Тал-тÿш боло берерде, jер ÿстине карачкы тÿжÿп, ÿчинчи саатка 
jетире турды. 34 Ÿчинчи саатта Иисус улу ÿнденип кыйгырды: 

— Элои, Элой! Ламма савахфанй ? 

Онызы: «Кудайым, Кудайым! Мени не таштадыҥ?» — дегени. 

35 Анда турган улустыҥ кезиги мыны угала, «Бат, Илияны кычы- 
рып jат» — дештилер. 36 Бирÿзи дезе jÿгÿрип барып, шиҥдиретен не- 
мени уксусла чыктыдып, тайакка саптап, Ого ичерге берип, айтты: 

— Акыраар, Илия Оны тÿжÿрип аларга келгей не, кöрöлик! 

37 Иисус дезе, тыҥ ÿнденип кыйгырала, тыны кыйыла берди. 

38 Öргööдöги кöжöгö ÿстиги бажынаҥ тöмöн тÿжÿре эки jара ÿзÿл- 
ди. 39 Керÿ агаштыҥ алдында турган jÿс бажы Ол мынайда ÿнде- 
нип, тыны ÿзÿле бергенин кöрöлö, айтты: 

— Бу кижи чындаптаҥ Кудайдыҥ Уулы болгон! 

40 Анда ыраагынаҥ кöрÿп турган ÿй улус бар болгон. Олордыҥ 
ортозында: Мария Магдалина, кичÿ Иаков ло Иосияныҥ энези 
Мария, база Саломия. 41 Иисус Галилейде болордо, бу ÿй улус 
Оны ээчип, Ого jалчыланып jÿргендер. Мында ок Оныла кожо 
Иерусалимге келген кöп öскö ÿй улус болгон. 

42 Бу белетеништиҥ кÿни, суббот алдындагы кÿн болгон. Эҥир 
кирерде, 43 Аримафейдеҥ оток-кÿреениҥ тоомjылу кижизи Иосиф 
келди. Ол, Кудайдыҥ Каандыгы келерин сакып jÿрген бойы, Пи- 
латка тидинип киреле, Иисустыҥ сööгин сурады. 44 Пилат Оныҥ 
качан ок öлÿп калганын кайкады. Jÿс бажын кычырып алала, 


* Кезикjебрен тÿрбектерде кожумак бар: 28 «Анайып, „Оны кара сагыш- 
туларга коштылар" деп, Чийимде айдьшган сöс бÿтти». 

«Öлгöни удаган ба?» — деп сурады. 45 Jÿс бажынаҥ угуп алала, 
сööкти Иосифке берип ийди. 46 Иосиф кеден бöс садып алды, 
сööкти тÿжÿрип, бöслö ороды. Кайадаҥ ойгон сööк салар jерге 
апарып, салып койоло, эжигин ташла базырды. 47 Мария Магда- 
лина ла Иосияныҥ энези Мария сööкти кайда салганын кöрÿп 
тургандар. 


16 

Тирилгени 

1 Суббот кÿн öдö берерде, Мария Магдалина, Иаковтыҥ энези 
Мария, база Саломия Иисустыҥ сööгин барып сÿркÿштеерге, jа- 
раш jытту сÿркÿш садып алдылар. 2 Неделениҥ баштапкы кÿнинде 
эрте таҥда, кÿн чарчап тийерде, сööк салар jерге келип, 3 бойлоры 
ортодо эрмектештилер: 

— Сööк салган jердиҥ эжигинеҥ ташты биске кем антарып берер? 

4 Кöзин салып кöрзö, таш антарылып калтыр. Ол дезе тапту jаан 

болгон. 5 Сööк салган jерге киреле, оҥ jанында ак кийимдÿ jиит уул 
отурганын кöрÿп, коркый бердилер. 6 Ол дезе ÿй улуска айтты: 

— Алаҥ кайкабагар! Слер Назаретте jерлÿ, кере тартьшган Иисус- 
ты бедиреп jадыгар. Ол тирилген, мындаjок. Jаткан jери бу. 7 Jе ба- 
рып, ÿренчиктерине ле Петрга айдыгар: «Оныҥ слерге айтканынча, 
Ол Галилейге слердеҥ озо барып jат, Оны анда кöрöригер». 

8 Олор чыгала, сööк салган jердеҥ jÿгÿре бердилер. Сертилдеп, 
куйка баштары jимиреп, коркыган бойынча, кижиге неме айтпа- 
дылар. 

9 Неделениҥ баштапкы кÿнинде эрте таҥда тирилеле, Иисус озо 
Мария Магдалинага кöрÿнди. Ол башкыда оныҥ öзöк-буурынаҥ 
jети шилемир чыгарган. 10 Мария Магдалина барып, Иисусла ко- 
жо jÿргендерге, олордыҥ ыйлажып-сыктажып отурган бойлорына 
табыш jетирди. 11 Jе олор Иисус эзен, Мария Магдалина Оны кöр- 
гöн деп угала, бÿтпедилер. 

12 Мыныҥ кийнинде олордыҥ экÿзи jурт jаар барадарда, Иисус 
башка jÿзÿнденип, олорго jолдо кöрÿнди. 13 Булар бурулып, öскö- 
лöрине табыш jетирдилер, jе олорго до бÿтпедилер. 

14 Адакьща эҥирде курсак jип кыйын отурган тужында он бирдиҥ 
бойлорына кöрÿнип, олорды бÿтпези ле jÿректери сокортыганы 

учун каарып айтты, нениҥ учун дезе Оныҥ тирилген Бойын кöр- 
гöндöргö бÿгаегендер. 15 Олорго айтты: 

— Jер-телекей сайын барыгар, ончо jайалганга Сÿÿнчилÿ Jарды 
jарлагар. 16 Бÿделе, креске тÿшкен кижи аргадалар. Бÿтпеген кижи 
дезе jаргыга калар. 17 Бÿткендерге мындый билдилер коштонып jÿ- 
рер: олор Мениҥ адымла шилемирлерди чыгарар, jаҥы тилле эр- 
мектенер; 18 jьшанды колло тудар, öлгöдий де неме ичсе, олорго 
каршу jетпес; jоболдуларга колын салып, алкаар, олор jазылар. 

19 Анайып, олорло эрмектешкен кийнинде, Иисус Кайракан 
теҥериге кöдÿрилип, Кудайдыҥ оҥ jанына отурды. 20 Олор дезе 
барып, jер сайын jарлап jÿрдилер. Кайракан олорго болужып, 
олордыҥ сöзин билдилерле тыҥыдып турды. Аминь*. 


* Кезик jебрен тÿрбектерде 9-20 ÿлгерлер jок, Марктыҥ Сÿÿнчилÿ Jары 
мынайда тÿгенет: «Олорго jарлалганын ончозын олор Петрга ла оныҥ 
jолдошторына кыскарта айдып бердилер. Оноҥ олорго Иисус бойы да 
кöрÿнип, Кÿнчыгыштаҥ ала Кÿнбадышка jетире мöҥкÿ аргадаш кере- 
гинде агару ла ÿргÿлjи jар jарлыктагар деп, олорды ийди». 

ЛУКА БИЧИГЕН 

СŸŸНЧИЛŸ JАР 


1 

1 Бисте болгон керектерди кöп улус ьсуучын эдип бичиирге че- 
нешкен. 2 Бу керектерди туку бажынаҥ ала бойы кöргöн, Сöскö бо- 
луп иштеп jÿрген улус биске база айдып берген эди. 3 Оныҥ учун, 
кÿндÿлÿ Феофил, ончозын учы-бажынаҥ ала бьгжулап шиҥжÿлей- 
ле, мен де сеге бир аай тизип, бичип берейин деп шÿÿдим. 4 Сеге 
ÿредип айткан сöстöр чындык болгонын сени билзин деп турум. 

Крестеечи Иоанныҥ туулатаны керегинде 
табыш 

5 Иудейлердиҥ кааны Ирод тужында Захария деп абыс jуртаган. 
Ол Авия абыстыҥ бöлÿгинеҥ болгон. Ондо Аарон укту абакай бол- 
гон; ады-jолы Елисавета. б Олор экилези Кудайдыҥ алдында акту 
болгондор, Кайраканныҥ ончо jакылталарын бÿдÿрип, jаҥдаткан 
jаҥын тудуп, буспай тургандар. 7 Jе олордо бала-барка jок болгон: 
Елисавета бала таппас болуп бÿткен; экилези jажай да берген улус. 

8 Бир кÿн Захарияныҥ бöлÿги абыстап jÿретен öй jедип келерде, 
ол Кудайдыҥ алдында мÿргÿп турган. 9 Ого абыстардыҥ jаҥыла 
Кайраканныҥ Öргööзине кирип, фимиам öртööр ÿлÿ келишкен. 
10 Фимиам öртööр тужында тыштында кöп улус мÿргÿп турган. 


Лука 1 


11 Ого фимиам öртöгöн тагылдыҥ оҥ jанында Кайраканныҥ ан- 
гели турган бойы кöрÿнди. 12 Захария оны кöрöлö jÿрексиреп, кор- 
кый берди. 13 Jе ангел ого айтты: 

— Коркыба, Захария: мÿргÿгениҥ угулды. Абакайыҥ Елисавета 
сеге уул бала таап берер, оны Иоанн деп адаарыҥ. 14 Уулыҥ сеге 
кежик ле улу сÿÿнчи болор, оныҥ туулганына кöп улус сÿÿнер. 
15 Кайракан алдында ол улу болор, аракы ла эзиртер суузын ичпес, 
Агару Тынды энезиниҥ ичинде алынар. 16 Израильдиҥ уулдары- 
ныҥ кöбизин Кайраканга, олордыҥ Кудайына, бурултар, 17 Кайра- 
канныҥ ичкери алдынаҥ Илиядый ок тынду ла кÿчтÿ барар, ада- 
лар jÿрегин балдарына jандырайын деп, багынбастарды акту ки- 
жилер чилеп санандырайын деп, мынызыла Кайракан келерине 
калыкты белетейин деп. 

18 — Мыныҥ чынын канайып билетем? — деп, Захария ангелдеҥ 
сурады. — Мен карып калдым, абакайым да jажай берген кижи. 

19 Ангел каруу jандырды: 

— Мен Кудайдыҥ алдында турган Гавриил; сениле эрмектежер- 
ге, бу сÿÿнчилÿ jарды сеге jетирерге ийилгем. 20 Сеге бу айтканым 
öйи jедип, бÿтпей калбас. Jе сен сöзиме бÿтпедиҥ, оныҥ учун ти- 
лиҥ тартылып калар, мыныҥ чыны чыгар кÿн келгенче унчукпай 
jÿрериҥ. 

21 Бу öйдö улус Захарияны сакып, Öргööдö не саадады болбогой 
деп, кайкажып турды. 22 Ол чыгып келди, jе эрмектенип болбоды. 
Ого Öргööдö кöрÿлте болгон деп, билип ийдилер. Улуска колыла 
имдеп, ол тил jок бойы артканча болды. 

23 Абыстап jÿрген кÿндери тÿгенерде, ол jанып келди. 24 Jаан уда- 
бай абакайы Елисавета барланып, беш ай jажынып, айдынып jÿр- 
ген: 25 «Улус аразында мен керегинде jÿрген jаман эрмек-куучын- 
дарды токтодып, бу кÿндерде Кайракан меге мыны этти». 

Иисустыгг туулатаны керегинде табыш 

26 Елисаветаныҥ барланганынаҥ ала алтынчы айында Кудай Бо- 
йыныҥ Гавриил деп ангелин Галилейдеги Назарет калага, 27 Давид 
калдыгыныҥ Иосиф деп кижизиле кол алыштырылган кыска ийди. 
Кыстыҥ ады-jолы дезе Мария болгон. 28 Ангел ого кирип, айтты: 

— Сÿÿн, Jакшылыкту! Кайракан сениле кожо!* 


* Кезик jебрен тÿрбектерде кожумак бар: «Уй улус ортодо сен алкышту». 

29 Мария ангелди кöрöлö, айткан сöзин кайкап, бу мынайып эзен- 
дешкени не атасы болотон деп, санана берди. 30 Ангел ого айтгы: 

— Коркыба, Мария! Сен Кудайдаҥ jакшылык алдыҥ. 31 Барла- 
нып, уул бала табарыҥ, Оны Иисус деп адаарыҥ. 32 Ол улу болор, 
Öрö Турганныҥ Уулы деп адалар. Кудай Кайракан Ого улу адазы 
Давидтиҥ ширеезин берер, 33 Ол Иаков калдыгын каан болуп ÿр- 
гÿлjиге башкарар, Оныҥ каандыгыныҥ учы-куйузы jок болор. 

34 Jе Мария ангелдеҥ сурады: 

— Ол канайып болор? Мен öбööнимле билишпес инем! 

35 Ангел ого каруу jандырып, айтты: 

— Сеге Агару Тын тÿжер, сени Öрö Турганныҥ кÿчи кöлöткö 
чилеп бÿркеп ийер. Оныҥ учун табатан балаҥ агару болор, Кудай- 
дыҥ Уулы деп адалар. 36 Бат, бала таппас дешкен тöрööниҥ Елиса- 
вета, ол до карыыр jöбинде барланып, алтынчы айга барып jат. Ол 
уул бала табар. 37 Кудайдыҥ сöзи бÿтпей калбас. 

38 Мария: 

— Мен Кайраканныҥ кулы эдим, сениҥ айтканыҥча болгой — 
деди. 

Ангел jÿре берди. 

Мариянын Елисаветага jолыгып jÿргени 

39 Бу кÿндерде Мария jолго кöндÿгип, туулык ороонго, Иудейдеги 
калага бачымдап барды. 40 Захария-эшке келип, Елисаветала эзен- 
дешти. 41 Елисавета Марияныҥ эзендешкенин угарда, ичиндеги ба- 
лазы ьсыймыктанды. Ол Агару Тынла толуп, 42 тыҥ ÿнденип айтты: 

— Уй улус ортодо сен алкышту! Карындап jÿрген балаҥды Кайра- 
кан алкады! 43 Мен кем ондый, меге Кайраканымныҥ энези келетен? 
44 Эзендешксн ÿниҥ кулагыма угуларда, ичимдеги балам сÿÿнип се- 
кирди. 45 Кайраканныҥ ого айтканынча болор деп бÿткени, кежиктÿ. 

Мариянын сарыны 

46 Мария айтты: 

— Jулам мениҥ Кайраканды улуркадат, 

47 тыным мениҥ Аргадаачы Кудайыма сÿÿнет, 

48 Ол Бойыныҥ кулы jобожыганын кöргöни учун. 

Бу öйдöҥ ала ончо ÿйелер 

мени кежиктÿ деп айдар, 

49 кÿчтÿ Бойы меге улу керек эткени учун. 

Оныҥ ады агару! 

50 Оны байлап, Оноҥ айап jÿрген улуска 
ÿйедеҥ ÿйеге быйаны jедер. 

51 Ол Бойыныҥ кольша улу неме этти, 
улуркактарды ончо санаазыла кожо тоскурып ийди. 

52 Jаҥда отургандарды ширеезинеҥ антарып, 
базынчыкта jÿргендерди кöдÿрди. 

53 Аштап jÿргендерге jакшылык сыйлады, 
байларды как куруга тайып ийди. 

54-55 Ада-öбöкöлöриске: Авраамга ла оныҥ калдыктарына 
ÿргÿлjиге быйаным jетирерим деп, 
айдып салган сöзин Ол эске алынып, 

Израильге — Бойыныҥ кулына болужарга келди. 

56 Мария Елисавета-эште ÿч ай кире jÿреле, jанып ийди. 

Крестеечи Иоаннын туулганы 

57 Айы-кÿни jедип, Елисавета уул бала тапты. 58 Кайракан ого 
улу быйанын jетиргенин угала, айылдаштары ла тöрööндöри оны- 
ла кожо сÿÿнижип турдылар. 

59 Сегизинчи кÿнде баланы томдоорго* келгилеп, оны адазыныҥ 
адыла Захария деп адаарга санандылар. 60 Jе энези: 

— Jок, оныҥ ады Иоанн болор — деди. 

61 — Сениҥ угыҥда ондый атту кижи jок! — дешкилеп, 62 уулын 
кем деп адаарга турганын, колло имдеп, адазынаҥ сурадылар. 

63 Захария jалбак агаш сурап алала, «Оныҥ ады Иоанн» деп би- 
чиди. Ончолоры кайкашты. 64 Бу тарый оныҥ тили-оозы чечилип, 
Кудайды алкап, эрмектене берди. 65 Айылдаштары сÿрекей коркы- 
ды; кайкамчылу учурал керегинде куучын туулу Иудейге текши jа- 
йылды. 66 Уккан улус ончозы оны кöксине алынып, «Бу бала кем 
болгой не?» — дежип турдылар. Чындап та, Кайракан оныла кожо 
болгон. 


Захариянын сарыны 

67 Иоанныҥ адазы Захария Агару Тынла толуп, jарчы болуп 
айда берди: 

68 — Кайраканга, Израиль Кудайына, баш болзын! 


* Кору jерине кестирÿ эдерге. 

Ол Бойыныҥ калыгына келип барган, ого толынты берген. 
69-71 Бойыныҥ агару jебрен jарчылары ажыра 

сöзин берип, бойыс аргаданатан, — öштÿлеристеҥ, 
бисти jаман кöргöндöрдиҥ колынаҥ аргадайтан 
кÿчтÿ Аргадаачыны Ол 

Давид кулыныҥ калдыгынаҥ биске jайап берди. 

72 Ол адаларыска быйан берерим, 

Бойымныҥ агару кереезимди 
сананып jÿрерим деп, сöзин берген. 

73-75 Öштÿлердеҥ бисти аргадаар болуп, 

Ол улу адабыс Авраамга чертенген. 

Оныҥ эткениле, Оныҥ алдында 
агару ла чындык болорыс, 

кемнеҥ де jалтанбай, ончо кÿндеристиҥ туркунына 
Ого jалчыланып jÿрерис. 

76 Сен дезе, балам, 

Öрö Турганныҥ jарчызы деп адаларыҥ, 

Кайраканга jолдор белетеерге, 

Оныҥ алдынаҥ келериҥ, 

77 кинчектери ташталганы ажыра 
аргаданары керегинде 

Оныҥ калыгына билим берериҥ. 

78 Бисти сÿÿген ле биске быйанын берген Кудайыс 
теҥеридеҥ биске jарык таҥдак ийер — 

79 ол чыгып, карачкыда отурган, 
öлÿмниҥ кöлöткöзинде jÿрген ончо улусты 
бойыныҥ jарыгыла чалыдып ийер; 
амыр-энчÿге экелетен jолды 

ол биске кöргÿзип берер. 

80 Бала дезе чыдап, тын-санаазы ойгорып, Израильге ачылар öйи 
jеткенче, куба чöлдö jÿрди. 


2 

Иисустыҥ туулганы 

! Ол кÿндерде каган Август ончо jердеги улустыҥ тын-тоозын 
алзын деп jакарган. 2 Квириний Сирияны башкарып турарда, бу 

баштапкы тооалыш болгон. Юнчозы бичидерге, кажызы ла бойы- 
ныҥ калазына бардылар. 

4 Иосиф Давид угынаҥ, оныҥ калдыгы болгон. Оныҥ учун Га- 
лилейдеги Назарет каладаҥ Иудейдеги Давидтиҥ Вифлеем дейтен 
калазына барды. 5 Оныла кожо кол алыштырган, барлу болгон 
Мария барды. 6 Вифлеемде Марияныҥ бала табар öйи jедип, 7 тун 
уул бала тапты. Айьшчы тÿжер ÿйде олорго jер табылбаган учун 
Оны чуулайла, öлöҥ салгышка салып койды. 

8 Ол jерде jалаҥда кÿдÿчилер ÿÿрлÿ койын коно каруулдап турган- 
дар. 9 Олорго Кайраканныҥ ангели кöрÿнип, олорды Кайраканныҥ 
магыныҥ jаркыны чалыдып ийди. Кÿдÿчилер сÿрекей коркыды. 10 Jе 
ангел олорго: 

— Коркыбагар! — деди. — Мен слерге Сÿÿнчилÿ Jар — ончо улуска 
улу сÿÿнчи экелип jадым. 11 Бÿгÿн Давид калазында слерге Аргадаа- 
чы туулды — Христос Кайракан! 12 Бат слерге темдек: öлöҥ салгыш- 
та чуулу jаткан баланы кöрöригер. 

13 Сакыбаган jанынаҥ ангелге коштой теҥериниҥ кöп черÿлери 
кöрÿнип, Кудайды алкай бердилер: 

14 — Кöк-теҥериде Кудайга мак болзын, jерде амыр, улус ортодо 
Кудайдыҥ jакшылыкту кÿÿн-табы болзын! 

15 Ангелдер теҥери öрö чыга берерде, кÿдÿчилер бой-бойлорына 
айдышты: 

— Вифлеемге барып, анда не болгонын, Кайраканныҥ биске 
айтканын кöрöлик. 

16 Jылгырлап барала, Марияны, Иосифти ле öлöҥ салгышта jат- 
кан баланы таап алдылар. 17 Баланы кöрöлö, Ол керегинде нени 
укканын куучындай бердилер. 18 Кÿдÿчилердиҥ куучынын уккан 
улус ончолоры алаҥ кайкажып турдылар. 19 Мария дезе, бу сöстöр- 
ди ончозын кöксине алынып, чеберлеп турган. 

20 Кöргöни-укканы учун Кудайды алкап ла мактап, кÿдÿчилер 
кайра бурулдылар: ончозы ангелдиҥ айтканьша болгон. 

21 Сегис кÿнниҥ бажында, баланы томдойтон öй jедерде, Ол та- 
былгалакта ангелдиҥ адаганыла Ого Иисус деп ат бердилер. 

Иисус Öргööдö 

22 Моисейдиҥ Jасагьша олордыҥ арутанар кÿндери тÿгенерде, 
баланы Кайраканныҥ алдына тургузарга, Иерусалимге экелдилер. 
23 Кайраканныҥ Jасагында анайда ла бичилген: «Эр киндиктÿ болуп 

тун туулгаинын кажызы ла Кайраканга молjолзын». 24 Олор анайда ок 
Кайраканныҥ Jасагыла эки кÿÿлечек эмезе кÿÿлениҥ эки балазын 
тайар учурлу болгон. 

25 Ол тушта Иерусалимде Симеон деп кижи jуртаган. Ол акту, 
ак санаалу кижи болгон, Израильди Кудай аргадаар кÿнди сакып 
jÿрген. Агару Тын оныҥ бойында болгон. 2б Кудай ийген Христос- 
ты кöрбöйинчеҥ öлбöзиҥ деп, ого Агару Тыннаҥ кÿн-эртеде ай- 
дылып калган. 27 Агару Тын Симеонды Öргööгö экелди. Кудайдыҥ 
jаҥын jаҥдаарга, ада-энези Иисус баланы алып келерде, 28 Симеон 
Оны колго алып, Кудайды алкайла, айтты: 

29 — Кайракан! Бойыҥныҥ айтканыҥча, 

эм кулыҥды амырын алганча божодып jатканыҥ бу. 

30 Мениҥ кöзим Сениҥ аргадажыҥды кöрди. 

31 Оны Сен ончо калыктар алдында белетегеҥ: 

32 кара jаҥдуларга ачылтаны, 

Израиль калыгыҥа мак берип турган jарыкты. 

33 Иосиф ле Мария бала керегинде айтканын кайкап уктылар. 
34-35 Симеон олорды алкайла, Иисустыҥ энезине, Марияга, айтты: 

— Бу баладаҥ улам Израильде кöп улус jыгылар, кöбизи öрö ту- 
рар, сениҥ де jулаҥнаҥ ÿлдÿ öдöр. Бу бала Кудайдыҥ билдизи бо- 
лор, Ого удура кöп улус туруп чыгар, онызыла олор jÿректеринде 
алып jÿрген санааларын ачар. 

36 Öргööдö анайда ок Ханна jарчы болгон. Ол Асир укту, Фану- 
илдиҥ кызы болгон; бойы бош карып калган. Барган кижизиле 
jети jыл jуртайла, тул калган. 37 Оноҥ ло бери сегизен тöрт jашка 
jеткенче тул jÿрген. Öргööдöҥ ырабай, тÿни-тÿжи мÿргÿп, орозо 
тудуп, Кудайга jалчыланган. 38 Бу öйдö ол базып келеле, Кудайга 
алкыш jетирип, Кудай Иерусалимди jайымдаарын сакып jÿрген 
ончо улуска бала керегинде айдып турды. 

39 Иосиф ле Мария Кайраканныҥ jаҥын jаҥдайла, Галилейдеги 
Назарет калазына jанып келдилер. 40 Бала дезе чыдап, кÿчи кирип, 
ойгорып турган. Кудайдыҥ jакшылыгы Оныҥ Бойында болгон. 

41 Иисустыҥ ада-энези jылдыҥ сайын Иерусалимге Пасха бай- 
рамга барып туратан. 42 Ол он эки jашту болордо, олор jаҥжыкка- 
ныла Иерусалимге байрамдап бардылар. 43 Байрамныҥ кÿндери 
божоордо, jанып ийдилер, Иисус дезе Иерусалимде артып калды. 
Ада-энези онызын билбей, 44 Ол öскö улусла кожо келип jаткан деп 
бодогон. Кÿндик jерди öдöлö, тöрööндöрдиҥ, кöрÿш-таныштардыҥ 

ортозынаҥ бедирей бердилер. 45 Таппай салала, Оны бедиреп, Иеру- 
салимге бурулдылар. 

46 Иисусты ÿч кÿнниҥ бажында Öргööдöҥ таптылар. Ол ÿредÿчи- 
лердиҥ айтканын угуп, сурактар берип, олордыҥ ортозында отур- 
ган. 47 Уккан улус ончолоры Оныҥ керсÿзин ле карууларын кайка- 
жып тургандар. 48 Ада-энези Оны кöрöлö, алаҥ кайкадылар, энези 
Ого айтты: 

— Балам! Бу Сен кайттыҥ, не онойдо кылындыҥ? Адаҥ да, мен 
де Сени бедиреп, ал-сагышка тÿштис. 

49 — Мени не керек бедиредигер? — деп, Ол сурады. — Мен 
Адамныҥ айлында болотонымды билбедигер бе? 

50 Jе олор Оныҥ айтканын оҥдободылар. 

51 Иисус ада-энезиле кожо барып, Назаретке келди, олорго сöс- 
уккур jÿрди. Энези дезе Оныҥ айткан сöстöрин jÿрегинде чебер- 
леп алып jÿрди. 52 Иисус чыдап, ойгорып турды. Кудайдыҥ да, 
улустыҥ да Ого быйаны тыҥып турган. 

3 

Крестеечи Иоаннын jарлыктаганы 

1 Бу керек Тиверий каган Римди он бежинчи jыл башкарып jадар- 
да болгон. Ол тушта Понтий Пилат Иудейде, Ирод дезе Галилейде 
бийлеген, оныҥ Филипп карындажы Итурейде ле Трахонитида тер- 
гееде, Лисаний дезе Авилинейде бийлеген. 2 Ханна ла Каиафа улу 
абыстар болордо, куба чöлдö Захарияныҥ уулы Иоаннга Кудайдаҥ 
сöс болгон. 3 Ол Иордан-сууны сындай jерлерди эбирип, jарлыктап 
jÿрген: «Кинчектеригер ташталзын деп, Кудайга баштанып, креске 
тÿжÿгер!» 4 Исаия jарчыныҥ тÿрбегинде бичилгенинче: 

«Куба чöлдö кыйгырганнын ÿни бу: 

„Кайраканга jол белетегер, Онын jолдорын тÿс эдигер! 

5 Не ле кобы-jик толо берзин, 
не ле туу ла тöн jабызазын, 
бурулчыктар, орык jолдор тÿзелзин! 

6 Ол тужында Кудайдыҥ аргадажын кажы ла кижи кöрÿп ийер “». 

7 Креске тÿжерге келген улуска Иоанн айдып турган: 

— Jыланныҥ ач-ÿрени! Кудайдыҥ келер öйдöги чугулынаҥ кы- 
йыжар jолды слерге кем кöргÿзип берди? 8 Чындаптаҥ кинчегерди 

алынып, Кудайга баштанганыгарды керекте кöргÿзигер! «Адабыс 
Авраам» — деп, ичигерде айдарга сананбагар! Айдып турум слерге: 
Кудай бу таштардаҥ Авраамга балдарды jазап берер аргалу. 9 Мал- 
та да агаштардыҥ тазылында jадыры: jакшы jиилек бÿтпес агашты 
кезип, отко таштайтан. 

10 — Бис нени эдетенис? — деп, улус сурап турарда, п олорго ка- 
руу jандырган: 

— Эки чамчалу кижи чамча jогына берзин. Аш-курсакту кижи 
анайда ок этсин. 

12 Креске тÿжерге албанчьшар база келген. 

— Ÿредÿчи, бис нени эдетенис? — деп, олор сурагандар. 

13 Иоанн олорго: 

— Улустаҥ артык неме некебегер — деген. 

14 Анайып ок jуучылдар: 

— Бис нени эдетенис? — деп сурагандар. 

Ол айткан: 

— Кемди де тарындырбагар, тöгÿндеп бурулабагар, ишjалыгарла 
болорзыныгар. 

15 Сакылтада jÿрген улус: «Шак бу кижи Христос болды ба?» — 
деп, ончозы ичинде Иоанн керегинде сананып турган. 16 Jе Иоанн 
ончозына айткан: 

— Мен слерди суула крестеп jадым. Jе менеҥ кÿчтÿзи келедири, мен 
Оныҥ öдÿгиниҥ буузын да чечерге турбазым. Ол слерди Агару Тын- 
ла, отло крестеер. 17 Оныҥ кÿреги колында, Ол идиргенин арутап, 
буудайын алмарына урар, саламын дезе, öчпöс отко таштап, öртööр. 

18 Иоанн улусты анайып ла кöп öскö дö сöстöрлö бÿдÿндирип, 
Сÿÿнчилÿ Jар jарлап jÿрген. 

19 Тöрт тöчинниҥ бирÿзин башкарган Ирод бойыныҥ карында- 
жыныҥ абакайы Иродиаданы алганы учун, öскö дö jарабас кы- 
лыктары учун Иоанн оны бурулап турган. 20 Ирод дезе, база бир 
jарабас керек эдип, Иоаннды тÿрмелеп койгон. 

Иисустыҥ креске тÿшкени 

21 Улус ончозы креске тÿжÿп турарда, Иисус база креске тÿжеле, 
мÿргÿп турарда, кöк-теҥери ачылып, 22 Агару Тын, эт-канныҥ ке- 
берин алынып, кÿÿле чилеп Оныҥ ÿстине тÿжÿп келди, теҥеридеҥ 
ÿн угулды: 

— Сен Мениҥ сÿÿген Уулым, Сенде Мениҥ jакшылыкту табым! 

Иисустын ада-öбöкöлöри 

23 Иисус Кудайга jалчыланып баштаарда, одус jаш кирелÿ бол- 
гон. Оны улус Иосифтиҥ уулы, Илийдиҥ jеен уулы деп бодогон. 
24 Оныҥ арткан ада-öбöкöлöри: Матфат, Левий, Мелхий, Ианнай, 
Иосиф, 25 Маттафий, Амос, Наум, Еслим, Наггей, 26 Мааф, Матта- 
фий, Семей, Иосих, Иодай, 27 Иоаннаҥ, Рисай, Зоровавел, Сала- 
фиил, Нирий, 28 Мелхий, Аддий, Косам, Елмодам, Ир, 29 Иисус, 
Елиезер, Иорим, Матфат, Левий, 30 Симеон, Иуда, Иосиф, Иоанам, 
Елиаким, 31 Мелеай, Меннай, Маттафай, Нафан, Давид, 32 Иессей, 
Овид, Вооз, Салы, Наассон, 33 Аминадав, Админ, Арния, Есром, 
Фарес, Иуда, 34 Иаков, Исаак, Авраам, Фарра, Нахор, 35 Серух, Рагав, 
Фалек, Евер, Салы, 36 Каинан, Арфаксад, Сим, Ной, Ламех, 37 Мафу- 
сал, Енох, Иаред, Малелеил, Каинан, 38 Енос, Сиф, Адам, Кудай. 

4 

Иисусты ченегени 

1 Иисус Агару Тын алынып, Иорданнаҥ jанып келерде, Тын 
Оны куба чöлгö алып барды. 2 Анда Ол тöртöн кÿнниҥ туркунына 
кöрмöскö ченетти, бу кÿндерде нени де jибеди, учында аштай бер- 
ди. 3 Кöрмöс Ого айтты: 

— Сен Кудайдыҥ Уулы болзоҥ, бу ташка jакарып ий, калаш бо- 
ло берзин. 

4 Иисус каруу jандырып, айтты: 

— Кижи jаҥыс калаш jип тирÿ jÿрер эмес* деп бичилген сöс бар. 

5 Кöрмöс Оны бийикке кöдÿрип, орчылаҥныҥ ончо каандыкта- 

рын элес эттире кöргÿзип, 6 Ого айтты: 

— Булардыҥ ончозыныҥ бажын билериҥ, магын Сеге берейин. 
Мыныҥ ончозы меге берилген ине, кемге берейин дезем, берип 
jадым. 7 Анайдарда, меге бажырар болзоҥ, ончозы Сенийи болор. 

8 Иисус каруу jандырды: 

— **Бичилген сöс бар: «Кудайын Кайраканга бажыр, jаҥыс Ого 
jалчылан». 


* Кезик jебрен тÿрбектерде кожумак бар: «jе Кудайдыҥ не ле сöзиле тирÿ 
jÿрер...» 

** Кезик jебрен тÿрбектерде: «Менеҥ кеде тайыл, сатана!..» 

9 Кöрмöс Оны Иерусалимге апарып, Öргööниҥ канадына тургу- 
зала, айтты: 

— Сен Кудайдыҥ Уулы болзоҥ, мыны тöмöн калып ий. 10 Би- 
чилген jок беди: «Сени чеберлеп jÿрзин деп, Бойынын ангелдерине 
jакарар. 11 Будын ташка бÿдÿрилбезин деп, Сени кол бажына алып 
баргылаар». 

12 Иисус каруу jандырды: 

— Кудайыҥ Кайраканды ченебе деп айдылган. 

13 Ончо ченелтезин туузылтала, кöрмöс бир кезекке Иисустаҥ 
jÿре берди. 


Иисустыгг jарлыктаганы 

14 Тыннаҥ кÿч алынала, Иисус Галилейге бурулды. Ол керегин- 
де табыш эбире jерлерге текши jайылды. 15 Олордыҥ синагогала- 
рында улус ÿретти, ончолоры Оны макка чыгарып турдылар. 

16 Ол Назарет алтайына келди. Бойыныҥ jаҥынча суббот кÿнде 
синагогага кирип, Чийим кычырарга öрö турды. 17 Ого Исаия jар- 
чыныҥ тÿрбегин алып бердилер. Ол тÿрбекти jайа тудуп, мынайда 
бичилген jерди таап алды: 

18 «Кайраканнын Тыны — Мениҥ Бойымда. 

Ол Мени майлап, 

тÿрени улуска Сÿÿнчилÿ Jар jетирзин деп, 
олjого киргендерге jайым керегинде, 
сокорлорго кöстöри jарыйтаны керегинде 
jарлазын деп ийген. 

Мени Ол базынчыкта jÿргендерди божотсын, 

19 Кайраканныҥ быйанду jылы 
jедип келгенин jарлазын деп ийген». 

20 Тÿрбекти тÿрÿп, синагоганыҥ jалчызына табыштырып, отура 
берди. Синагогадагылар ончолоры Оноҥ кöс албай турдылар. 
21 Иисус олорго айдып баштады: 

— Мында айдылган, слер уккан сöстöр бÿгÿн бÿтти. 

22 Ончолоры мыныҥ чынын керелеп, Оныҥ айткан jакшылык 

сöстöрин кайкажып, «Бу Иосифтиҥ уулы эмес беди?» — деп, су- 
рап турдылар. 

23 Ол айтты: 

— «Эмчи, бойыҥды бойыҥ jас» деген кеп сöсти Меге айтпай 
кайдарыгар, «Бистиҥ укканыбысча, Капернаумда нени эткен 

эдиҥ, мында, алтайыҥда, база анайда эт» дешкейигер. 24 Jе чынын 
айдадым слерге: кандый да jарчыны алтайында jуутпай jадылар. 
25 База чынын айдып турум слерге: Илия тужында ÿч jыл алты ай 
теҥери бöктöлип, ончо jерлерде ачана-торо болордо, Израильде кöп 
тул ÿй улус болгон. 2б Jе Илия олордыҥ кемизине де эмес, jаҥыс 
Сидонныҥ jуугындагы Сарептада jаткан тул ÿй кижиге ийилген. 
27 Анайып ок Елисей jарчы тужында Израильде капкаш баалулу 
улус кöп болгон, jе Сирияныҥ кижизи Нееманнаҥ öскö, олордыҥ 
бирÿзи де аруталбаган. 

28 Мыны угала, синагогадагылар ончозы аткыйлана берди. 29 Ту- 
ра jÿгÿрижип, Оны каладаҥ алып чыгала, jардаҥ ийде салып 
ийерге, кала турган кырдыҥ ÿстине апардылар. 30 Jе Ол кöп улус- 
тыҥ ортозынча öдÿп, jÿре берди. 

Оору-jоболду улусты jасканы 

31 Иисус Галилей калазы Капернаумга келип, суббот кÿнде улус 
ÿретти. З2 0ныҥ ÿредÿзин кайкап турдылар, нениҥ учун дезе Оныҥ 
айткан сöстöринде jаҥ бар болгон. 

33 Синагогада кара jелбиске туттурган, öзöк-буурында шилемир- 
лÿ кижи болгон. Байа кижи тыҥ кыйгыра берди: 

34 — Эй, Сениҥ бисте не керегиҥ бар, Назаретте jерлÿ Иисус? 
Сен бисти öлтÿрерге келдиҥ бе? Кем болгоныҥды билер турум, 
Сен — Кудайдыҥ Агарузы! 

35 Jе Иисус: 

— Унчукпа, бу кижидеҥ чык! — деп, кара jелбиске jакарды. 

Шилемир оору кижини улустыҥ ортозына jыга базып, ого кар- 

шу jетирбей, öзöк-буурынаҥ чыга берди. 36 Ончолорыныҥ куды 
чыгып, бой-бойлорына айдьгжып турдылар: 

— Бу не сöс? Ондо jаҥ ла кÿч бар, Ол кара jелбистерге jакарып 
ийгенде, олор чыга бергилейт! 

37 Иисус керегинде табыш эбире jерлерге текши jайылды. 

38 Синагогадаҥ чыгала, Ол Симон-эшке кирди. Симонныҥ ка- 
йын энези дезе эди изип-кÿйÿп, оорып jаткан. Ого болушсын деп 
сурадьшар. 39 Иисус ого эҥчейип, ооруга jакарып ийди. Ол jазы- 
лып, бу тарый öрö туруп, олорго jалчыланып jÿрди. 

40 Кÿн бадып барадарда, jÿзÿн-jÿÿр оору-jоболду улусты Иисус- 
ка экелип турдылар. Ол кажызына ла колын салып алкап, jазып 
турды. 

41 — Сен — Кудайдыҥ Уулы! — деп кыйгырганча, анайда ок ши- 
лемирлер де кöп улустаҥ чыгып турдылар. Ол дезе, Мен Христос 
болгонымды билип турганыгарды айтпагар — деп, олорго jака- 
рып турды. 

42 Тÿш боло берерде, Ол чыгып, аалга jерге jÿре берди. Кöп улус 
Оны бедиреп барды. Табала, олордоҥ барбазын деп, сурап турды- 
лар. 43 Jе Ол айтты: 

— Кудайдыҥ Каандыгыныҥ Сÿÿнчилÿ Jарын Мен öскö дö jер- 
лерге jарлаар учурлу. Мениҥ ийилген керегим ол. 

44 Анайып Ол Иудейдиҥ синагогаларында jарлыктап jÿрди. 

5 

Баштапкы ÿренчиктер 

I Бир кÿн Иисус Геннисарет кöлдиҥ jаказында jÿрерде, улус Ку- 
дайдыҥ сöзин угарга, ьсысталыжып турган. 2 Ол кöлдö турган эьси ке- 
мени кöрÿп ийди. Балыьсчььлар дезе, кемелеринеҥ чыгып, шÿÿнде- 
рин чайбап, jунуп тургандар. 3 Ол Симондыйы болгон бир кемеге 
отурып, jараттаҥ эмеш кеде jÿссин деп сурады. Оноҥ улусты кеме- 
деҥ ÿреде берди. 

4 Ÿредип божойло, Симонго айтты: 

— Кöлдиҥ тереҥ деген jерине jÿс, анда шÿÿндегер. 

5 Симон Ого айтты: 

— Ÿредÿчи! Бис тÿниле иштенип, неме тутпадыс, jе Сениҥ айт- 
каныҥча, шÿÿнди таштайын. 

6 Шÿÿндегилеп, ума jок кöп балык туттылар, керек дезе шÿÿнде- 
ри jыртььлып турдьь. 7 Келип болушсын деп, öскö кемедеги нöкöр- 
лöрине кол jаҥььдььлар. Олор jÿзÿп келдилер. Кемениҥ эьсилезин 
бальььсла толтььрарда, кемелер чöҥÿп баштады. 8 Мыньь кöрöлö, 
Симон-Петр Иисустыҥ алдына чöгöдöп, айттьь: 

— Менеҥ кеде бар, Кайракан, мен кинчектÿ кижи эдим! 

9 Олор туткан балььктыҥ кöбине Симоннььҥ ла онььла кожо бол- 
гондордыҥ коркыжьь келген, 10 анайда ок Симонныҥ нöкöрлöри — 
Зеведей уулдары Иаков ло Иоанныҥ. Jе Иисус Симонго: 

— Коркыба, — деди, — бÿгÿннеҥ ала улус тударыҥ. 

II Олор кемелерин jаратка чыгарып, бар-jогььн артырып койоло, 
Оны ээчий бастььлар. 

Капкаш баалулу кижини jасканы 

12 Иисус бир калада jÿрерде, бастыра бойы капкаш баалулу ки- 
жи келди. Иисусты кöрöлö, Оныҥ алдына кöҥкöрö jыгылып, jа- 
лына берди: 

— Кайракан, мени арутайын дезеҥ, арутап ийериҥ! 

13 Иисус колын сунуп, ого тийеле, айтты: 

— Арутайын, ару бол. 

Ол ло тарый капкаш баалу сойылып, тÿже берди. 14 Кижиге не- 
ме айтпазын деп, Иисус ого jакыды. 

— Абыска барып кöрÿн — деди. — Аруталганыҥ учун Моисей- 
диҥ jакарганыла тайылга эт, улуска кере болзын. 

15 Jе Иисус керегинде табыш там jайылды, Оныҥ айткан сöзин 
угарга, оору-jоболын jастырарга, ума jок кöп улус келип турды. 
16 Ол дезе, аалга jерлерге барып, мÿргÿÿр болды. 

Курулып калган кижини jасканы 

17 Бир кÿн Иисус ÿредип турарда, Галилейдиҥ ле Иудейдиҥ он- 
чо jерлеринеҥ, база Иерусалимнеҥ келген фарисейлер ле jасакчы- 
лар анда ок отургандар. Иисуста Кайраканныҥ улусты jазар кÿчи 
болгон. 

18 Бир кезик улус курулып калган кижини тöжöккö салганча 
экелдилер. Оны ÿйге кийдирерге, Иисустыҥ алдына салып берер- 
ге албаданып турдылар. 19 Улустыҥ кöбине ÿйге кирип болбой са- 
лала, оныҥ ÿстине чыгып, тежик эделе, оныла оору кижини улус- 
тыҥ ортозына, Иисустыҥ чике алдына тöжöгиле катай тÿжÿрип 
ийдилер. 20 Иисус олордыҥ бÿдÿп турганын кöрöлö, айтты: 

— Кижи, кинчектериҥ ташталып туру. 

21 Бичикчилер ле фарисейлер бойлоры ортодо табыштылар: 
«Кудайды мынайып jамандап турган бу не кижи? Кинчекти Ку- 
дайдаҥ öскö кем таштаар аргалу?» 

22 Иисус олордыҥ ичиндеги санаазын билип, айтты: 

— Слер не анайда сананып jадыгар? 23 Не деп айдарга jеҥил: 
«Кинчектериҥ ташталып туру» — деерге бе, эмезе: «Тур, базып 
jÿр» — деерге бе? 24 Jе Кижи Уулында jер ÿстинде кинчектерди 
таштайтан jаҥ барын слерди билзин деп, анайда айттым — дейле, 
курулып калганга баштанды: — Сеге айдадым: тур, тöжöгиҥди 
алып, айлыҥаjан. 

25 0нызы ол бойынча олордыҥ алдына туруп, jаткан тöжöгин 
алып, Кудайды мактап, jана берди. 

26 Ончолоры алаҥ кайкажып, Кудайды мактадылар. Коркып 
калган бойлоры, айдыжып турдылар: 

— Бÿгÿн бис саҥ башка кайкамчылу немелер кöрдибис! 

Левийди кычырып алганы 

27 Мыныҥ кийнинде Иисус чыгып, Левий деп албанчы калан 
jуур jеринде отурганын кöрöлö, 

— Мени ээчий бас! — деди. 

28 Онызы ончо немезин артырып койоло, öрö туруп, Оны ээчий 
басты. 

29 Левий айлында Ого jаан кÿндÿ-кÿрее этти. Анда олорло кожо 
кыйын отурган кöп албанчылар ла öскö дö улус болгон. 30 Фари- 
сейлер ле бичикчилер дезе кимиректенип, Оныҥ ÿренчиктерине 
айдып турдылар: 

— Слер албанчыларла, кинчектÿлерле кожо не керек ичип-jип 
jадыгар? 

31 Иисус олорго айтты: 

— Эмчини кадык улус эмес, оору улус керексиир. 32 Мен Ку- 
дайга баштансын деп, актуларды эмес, кинчектÿлерди кычырар- 
га келгем. 


Орозо керегинде сурак 

33 Бичикчилер ле фарисейлер Иисуска айттылар: 

— Иоанныҥ ÿренчиктери улам сайын орозо тудуп, мÿргÿп jат, 
фарисейлердийи база. Сенийи дезе ичип-jип jадылар. 

34 Иисус олорго айтты: 

— Колту кожо jÿргенде, тойчыларды орозолодып болороор бо? 
35 Jе колтуны олордоҥ айрып алар кÿндер келер, ол тушта, ол кÿн- 
дерде олор орозо тудар. 

36 Оноҥ олорго укаа сöс айтты: 

— Jаҥы кийимнеҥ тилим кезип, эски кийимге jамабайтан. Анайт- 
кажын, jаҥы кийим де jыртылар, jаҥы jамачы эски кийимге де jа- 
рабас. 37 Jаҥы аракыны эски тажуурга урбайтан. Анайткажын, jаҥы 
аракы тажуурды jара тебер, аракызы да тöгÿлер, тажууры да ÿрелер. 
38 Карын, jаҥы аракыны jаҥы тажуурга уратан. 39 Эсюг аракыны ич- 
кен кижи ол тарыйында jаҥызын ичпес, эскизи артык — деер. 

6 

Суббот кÿн керегинде сурак 

1 Суббот кÿнде Иисус аш салган кырала базып бараткан. Ÿрен- 
чиктери мажакты ÿзÿп, уужайла, jип тургандар. 2 Фарисейлердиҥ 
кезиги айдышты: 

— Суббот кÿнде этпести не керек эдип турганыгар? 

3 Иисус каруу jандырды: 

— Давид бойы да, кожо jÿргендери де аштайла, нени эткен эди, 
кычырбаган бедигер? 4 Ол Кудайдыҥ байзыҥына киреле, ыйык 
калашты бойы алып jиген, кожо jÿргендерине де берген. Байагы 
калашты дезе абыстардаҥ öскö кемниҥ де jиир учуры jок болгон. 

5 Оноҥ айтты: 

— Кижи Уулы — суббот то кÿнниҥ бийи. 

6 База бир суббот кÿн Ол синагогага кирип, улус ÿретти. Анда 
оҥ колы кургап калган кижи болгон. 7 Бичикчилер ле фарисейлер 
Иисусты бурулаар шылтак бедиреп, оны суббот кÿнде jаскай не 
деп, аjыктап турдылар. 8 Jе Иисус олордыҥ сагыжын билип, кур- 
гап калган колду кижиге айтты: 

— Öрö туруп, улустыҥ ортозына чык. 

Байа кижи туруп, ичкери öтти. 9 Иисус олорго айтты: 

— Мен слердеҥ сурап угайын: суббот кÿнде нени эдер керек? 
Jакшыны ба, эмезе jаманды ба? Кижиниҥ jÿрÿмин аргадаар ба, 
эмезе кыйар ба?* 

10 Олорды ончозын аjыктап, байагы кижиге: 

— Колыҥды сун — деди. 

Ол сунды, колы су-кадык боло берди. 11 Бичикчилер ле фарисей- 
лер калjуурып, Иисусты канайып ийели деп, шÿÿшкилеп турдылар. 

Он эки апостолды талдап алганы 

12 Ол кÿндерде Иисус мÿргÿÿйин деп кырга чыгып, тÿниле Ку- 
дайга мÿргÿген. 

13 Таҥ адарда, ÿренчиктерин Бойына кычырып алып, олордыҥ 
ортозынаҥ он эки кижи талдап, апостолдор деп адады. 14 Олор: 


* Кезик jебрен тÿрбектерде кожумак бар: «Олор унчукпай турдылар». 

Симон, оны Петр деп адады, оныҥ Андрей карындажы, Иаков ло 
Иоанн, Филипп ле Варфоломей; 15 Матфей ле Фома, Алфей уулы 
Иаков ло Зилот дейтен Симон; 16 Иаков уулы Иуда ла Иуда Иска- 
риот, соҥында садынып ийери ол болгон. 

Кежик берип турган jакылталар 

17 Иисус олорло кожо кырдаҥ тÿжÿп, тÿс jерге турды. Кöп ÿрен- 
чиктери, база Иудей ичинеҥ, Иерусалимнеҥ, Тир ле Сидонныҥ 
талай jаказындагы jерлеринеҥ камык улус кожо болгон. 18 Олор 
Иисусты угарга, оору-jоболынаҥ jазьшарга келгендер. Кара jелбис- 
терге кыйнаткан бойлоры jазылып тургандар. 19 Ончолоры Ого ти- 
йип ийерге jÿткÿген, нениҥ учун дезе, Оноҥ ьсÿч чыгып, ончолорын 
jазып турган. 

20 Ол ÿренчиктери jаар кöрÿп, айтты: 

— Тÿреҥилер кежиктÿ: 

Кудайдыҥ Каандыгы слердийи. 

21 Эмди аштап jÿргендер кежиктÿ: 
слер тойорыгар. 

Эмди ыйлап jÿргендер кежиктÿ: 
слер каткырарыгар. 

22 Кижи Уулы учун улус слерди jаман кöрÿп, айрып, айткылап, ады- 
гарды jамандап турза, кежиктÿ болгоныгар ол. 23 Ол кÿнде сÿÿнигер, 
jыргагар, нениҥ учун дезе теҥеридеги кайралыгар улу! Олордыҥ 
адалары jарчьшарга анайып ок эдип jÿрген эдилер. 

24 Слерге дезе, байларга, ачу-корон! 

Слер jедер коодыгарга jединип алганыгар. 

25 Эмди öткÿре тойу jÿргендерге, ачу-корон! 

Слер аштап торолорыгар. 

Эмди каткырып jÿргендерге, ачу-корон! 

Слер ыйлап, сыктарыгар. 

26 Слерди ончо улус jакшылап айткажын, слерге ачу-корон! Олор- 
дыҥ адалары тöгÿн jарчыларга анайып ок эдип jÿргендер. 

27 Jе угуп турган слерге айдадым: öштÿлеригерди сÿÿп jÿрÿгер, 
слерди jаман кöргöндöргö jакшыгар jетирип jÿрÿгер; 28 слерди кар- 
гагандарды алкап jÿрÿгер, слерди jамандагандар учун мÿргÿп jÿ- 
рÿгер. 29 Jаагыҥа тажыган кижиге база бир jаагыҥды тöгöп бер; 
катанчыгыҥды блаап jаткан кижиге чамчаҥды да аларга буудак 
этпе. 30 Сенеҥ сурап турган кажы ла кижиге — бер, сенийин алган 

кижидеҥ — кайра некебе. 31 Слерге улус кандый болзын дезегер, 
бойыгар да олорго андый ок болугар. 32 Слерди сÿÿп тургандарды 
сÿÿп турган болзогор, слерге нениҥ учун алкыш-быйан айдатан? 
Кинчектÿлер де олорды сÿÿп тургандарды сÿÿп jадылар. 33 Слерге 
jакшызын jетирип тургандарга jакшыгарды jетирип турган болзо- 
гор, ол учун слерге кандый алкыш-быйан? Кинчектÿлер де анайда 
эдип jадылар. 34 Ойто jандырып бергедий ижемjилÿ улуска тöлÿге 
берип турган болзогор, слерге кандый алкыш-быйан? Кинчектÿ- 
лер де кинчектÿлерге ордынча ойто аларым деп берип jадьшар. 35 Jе 
слер öштÿлеригерди сÿÿп jÿрÿгер, кайра аларым деп сакыбай, jак- 
шыгарды jетиригер, тöлÿге беригер. Ол тушта слерге улу кайрал 
болор, Öрö Турганныҥ уулдары болорыгар, нениҥ учун дезе Ол 
jакшызы jок то, jаман да улуска быйанзак. 36 Адагар улуска буур- 
сак эди, слер де буурсак болугар. 

37 Jаргылабагар, слерди де jаргылабас; бурулабагар, слерди де 
бурулабас; jаманды таштагар, слердийи де ташталар; 38 беригер, 
слерге де берилер: jакшы кемле, тыктап, тепсеп, эдегеерге толо 
уруп бергилеер. Кандый кемjÿле кемjииригер, анайып ла бойы- 
гарга кемjилер. 

39 Иисус олорго анайда ок укаа сöс айтты: 

— Сокор сокорды jединип jÿрер бе? Экилези орого тÿжер эмес 
пе? 40 Ÿренчик ÿредÿчизинеҥ бийик болбос, jе ÿренеле, ÿредÿчи- 
зиндий ок болор. 

41 Карындажыҥныҥ кöзиндеги тегенекти не кöрÿп jадыҥ, бо- 
йыҥныҥ кöзиҥдеги тоормошты дезе сеспейдиҥ бе? 42 Эмезе, кö- 
зиҥдеги тоормошты бойыҥ кöрбöй jадып, «Карындаш, кöзиҥнеҥ 
тегенекти чыгарып ийейин» — деп, канайып айдарыҥ? Эки jÿстÿ! 
Озо бойыҥныҥ кöзиҥнеҥ тоормошты чыгар, ол тушта карында- 
жыҥныҥ кöзинеҥ тегенекти канайып чыгарарын кöрÿп аларыҥ. 

43 Jакшы агаштаҥ jаман jиилек бÿтпейтен, jаман агаштаҥ jакшы 
jиилек бÿтпейтен. 44 Не ле агашты бÿткен jиилегинеҥ таныйтан. 
Смокваны тегенектеҥ jуубайтан, виноградты тегенектÿ кырчын- 
наҥ тербейтен. 45 Jакшы кижи jÿрегинде jакшыны чеберлеген jери- 
неҥ jакшызын алып чыгар; jаман кижи дезе jÿрегинде jаманды че- 
берлеген jеринеҥ jаманын алып чыгар. Кижиниҥ jÿреги неле толо, 
оозынаҥ чыгары ол. 

46 Слер, айтканымды этпес бойыгар, Мени «Кайракан! Кайра- 
кан!» деп не айдадыгар? 47 Меге келип, айткан сöзимди угуп, оны 

бÿдÿрип jÿрген кижи кемге тÿҥейин слерге айдып берейин: 48 ол 
тура туткан кижиге тÿҥей. Байа кижи jерди тереҥжиде казып, ту- 
раныҥ тöзин ташка салган. Чайык чыгып, турага табарган, jе оны 
jайрадып болбогон, нениҥ учун дезе ол чынык тудулган. 49 Сöзим- 
ди угарын угуп, оны бÿдÿрбегени, туразын тöзöлгö jокко, jердиҥ 
бойына туткан кижиге тÿҥей. Турага суу табарарда, ол бу тарый 
антарыла берген, байагы тураныҥ jемирилгени коркышту болгон. 

7 

Jÿс бажынын jалчызын jасканы 

1 Угуп турган улуска айдар сöзин туузьштала, Иисус Капернаум- 
га кирди. 2 Jÿс бажыныҥ карузыган jалчызы оорып, öлÿп jаткан. 
3 Ол Иисус керегинде угала, Оны келип, jалчызын jассын деп су- 
рап, иудейлердиҥ jаандарын ийди. 4 Олор Иисуска келип, сурап 
айттьшар: 

— Сен мыны ого эдериҥе туруп jат: 5 ол калыгысты сÿÿп jат, 
биске синагога тудуп берген. 

6 Иисус олорло кожо барды. Ол jÿс бажыныҥ айлына jууктап 
келерде, онызы наjыларын ийип, айттырып ийди: «Кайракан, Бо- 
йыҥды jоботпо! Айлым ичине Сени кийдирерге турбас кижи 
эдим. 7 Оныҥ да учун Сеге бойым барарга турбазым деп бодогом. 
Jе сöс айт, jалчым jазылар. 8 Бажым билер бийлÿ де болзом, меге 
башкарткан черÿчилдерим бар. Кажы бирÿзин „бар“ дезем, барар; 
бирÿзин „кел“ дезем, келер; jалчымды „оны эт“ дезем, эдер». 

9 Иисус мыны угала, бу кижиге кайкады, кайра баштанып, кий- 
нинче келип jаткан улуска айтты: 

— Айдып турум слерге: мынайда бÿдÿп турганды Израильдеҥ де 
таппадым. 

10 Элчилер jанып келзе, jалчы jазылып калтыр. 

Тул ÿй кижинин уулын 
тиргискени 

и Мыныҥ кийнинде Иисус Наин деп калага барды. Оныла кожо 
ÿренчиктери ле кöп улус барып jаткан. 12 Каланыҥ каалгазына jуук- 
тап келерде, энезиниҥ сок jаҥыс уулыныҥ сööгин чыгарып jаткан- 
дар. Ÿй кижи дезе тул болгон, оньша кожо каладаҥ кöп улус барып 

jаткан. 13 0ны кöрöлö, Кайракан ого буурсап, «Ыйлаба» — деди. 
14 Базып келеле, межикке кольша тийди. Апарып jаткан улус ток- 
той тÿшти. 

Иисус: 

— Уулчак, айдып турум сеге: тур! — деди. 

15 Öлгöн кижи öҥдöйип, отурып алды, оноҥ эрмектене берди. 
Иисус оны энезине берип ийди. 

16 Ончо улус сÿрекей коркып, 

— Ортобыстаҥ улу Jарчы чыкты, Кудай Бойыныҥ калыгына ке- 
лип барды! — дежип, Кудайды алкап турдылар. 

17 Иисус керегинде табыш Иудей ичине, оны эбире ончо jерлер- 
ге таркады. 


Крестеечи Иоаннын сурагы 

18 Иоанныҥ ÿренчиктери кöргöн-укканын ончозын ого айдып 
бердилер. Иоанн ÿренчиктериниҥ экÿзин кычырып алып, «Ке- 
лер дегени Сен бе, айса öскöни сакыйлы ба?» — деп сурап угарга, 
Иисуска ийди. 

20 Олор Иисуска келип, 

— «Келер дегени Сен бе, айса öскöни сакыйлы ба?» — деп, су- 
рап угарга, бисти Крестеечи Иоанн Сеге ийди — дедилер. 

21 Бу öйдö Иисус кöп улусты оорудаҥ ла jоболдоҥ, кара jелбис- 
тердеҥ jазып, кöп сокорлордыҥ кöзин jарыдып ийген. 22 Ол Иоан- 
ныҥ ÿренчиктерине айтты: 

— Барып, кöргöн-укканыгарды Иоаннга айдыгар: сокорлордыҥ 
кöзи jарыйт, аксактар базып jÿргÿлейт, капкаш баалулу улус ару- 
талат, ÿскерлер угат, öлгöндöр тирилет, тÿреҥилерге Сÿÿнчилÿ Jар 
jарлалат. 23 Эреҥистелбей Меге бÿткен кижи кежиктÿ. 

24 Иоанныҥ элчилери jÿре берерде, Ол улуска Иоанн керегинде 
айда берди: 

— Куба чöлгö нени кöрöргö jÿрдигер? Салкынга jайкаткан кулу- 
зынды ба? 25 Jе нени кöрöргö jÿрдигер? Торко-маҥдык кийген ки- 
жини бе? Jе jазалду jараш кийим кийгендер, сайрап jаткандар 
каанныҥ öргööзинде jÿргилейт. 26 Нени кöрöргö jÿрдигер? Jарчы- 
ны ба? Эйе, айдып турум слерге: ол jарчыдаҥ jаан. 27 Бу мынайда 
ол керегинде бичилген: 

«Бат, Сениҥ алдыҥнаҥ ангелимди ийип jадым, 
ол jолыҥды Сениҥ алдыҥнаҥ белетеп койор ». 

28 Айдып турум слерге: ÿй кижидеҥ туулгандар ортодо Иоаннаҥ jаа- 
ны jок, jе Кудайдыҥ Каандыгында кичÿ дегени, оноҥ jаан. 29 Уккан 
ончо улус, албанчылар да, Кудайдыҥ чындыгын алынып, Иоаннга 
келип, креске тÿшкендер. 30 Фарисейлер ле jасакчылар дезе, бойло- 
рында Кудайдыҥ табын jектеп, Иоаннга барып креске тÿшпегендер. 

31 Бу ÿйениҥ улузын кемге тÿҥдеп айдайын? Олор кемге тÿҥей? 
32 Олор тепсеҥде отурып, мынайда кыйгырьгжып турган балдарга тÿ- 
ҥей: «Слерге сыбысьсы тарткан эдибис, jе слер биjелебедигер; слер- 
ге сыгыт сарын сарнаган эдибис, jе слер ыйлабадыгар». 33 Крестеечи 
Иоанн келип, курсак jибесте, аракы ичпесте, «Оныҥ öзöк-буурын- 
да шилемир бар» — дейдигер. 34 Кижи Уулы келди, jиирин jиди, 
ичерин ичти. «Кöргÿлегер, курсакчыл ла аракызак кижи бу, ал- 
банчылардыҥ ла кинчектÿлердиҥ наjызы ол» — дейдигер. 35 Jе Ой- 
горлык Ойгорлыктыҥ ончо керектериле акталган. 

Тöлöттирбеген тöлÿ керегинде 

36 Фарисейлердиҥ бирÿзи Иисусты бойыла кожо курсак jизин деп 
сураган. Ол фарисей-эшке кирип, кыйын отурып алган. 37 Jе бат, ол 
каланыҥ ÿй кижизи, кинчекгÿ бойы, Оныҥ фарисей-эште отурганын 
угала, jараш jытгу майлу ак балкаштаҥ эткен jыракы экелди. 38 Оныҥ 
кийнине, буды jанына туруп, ыйлап, Оныҥ будын кöзиниҥ jажыла 
jунуп, чачьша арчып, окшоп, jараш jытту майла майлап турды. 

39 Мыны кöрöлö, Оны айлына кычырган фарисей ичинде айдын- 
ды: «Ол jарчы болгон болзо, Ого кем, кандый ÿй кижи тийип турга- 
нын билер эди, ол кинчектÿ ÿй кижи ине». 40 Jе Иисус ого айтты: 

— Симон! Мен сеге бир неме айдарга турум. 

Ол: 

— Айт, Уредÿчи — деди. 

41 Иисус айтты: 

— Тöлÿге береечиге эки кижи тöлÿлÿ болгон: бирÿзи — беш jÿс 
динарий, экинчизи — бежен. 42 Jе олордыҥ тöлööр аклазы jок бо- 
лордо, ол экилезин тöлöттирбеген. Анайдарда, олордыҥ кажызы 
оны артык сÿÿр? 

43 — Мен бодозом, кöбин тöлöттирбегени — деп, Симон каруу 
jандырды. 

Иисус: 

— Сен чын сананып jадыҥ — деди. 44 Оноҥ ÿй кижиге бурулып, 
Симонго айтты: — Бу ÿй кижини кöрÿп туруҥ ба? Мен сениҥ 

айлыҥа келдим, сен будым jунар суу бербедиҥ. Ол дезе, кöзиниҥ 
jажыла будымды jунуп, чачыла арчыды. 45 Сен Мени окшободыҥ, 
ол дезе Мен келгеннеҥ бери будымды окшоп божободы. 46 Сен ба- 
жымды майлабадыҥ, ол дезе будымды jараш jытту майла сÿркÿш- 
теди. 47 0ныҥ учун айдып турум сеге: ол кöп сÿÿген учун, оныҥ 
кöп кинчектери ташталып туру. Кемниҥ ас кинчеги ташталза, 
оныҥ сÿÿри де ас. 

48 Оноҥ ÿй кижиге: 

— Кинчектериҥ ташталып туру — деди. 

49 Иисусла кожо кыйын отурган улус: «Кинчекти де таштайтан 
бу кем андый?» — деп, ичинде айдынып турдылар. 50 Jе Ол ÿй ки- 
жиге айтты: 

— Бÿдÿп турганыҥ сени аргадап алды. Амырыҥ алып, jÿре бер. 

8 

1 Мынын кийнинде Иисус Кудайдыҥ Каандыгыныҥ Сÿÿнчилÿ 
Jарын jарлап, калалар ла jурттар сайын jÿрди. Оныла кожо он эки 
ÿренчик, 2 кара jелбистердеҥ ле оору-jоболдоҥ Ол jаскан бир ке- 
зик ÿй улус jÿргендер: öзöк-буурынаҥ jети шилемир чыккан Маг- 
далина дейтен Мария; 3 Иродтыҥ айлы-jуртын башкарган Хуза- 
ныҥ абакайы Иоанна, база Сусанна ла öскö дö кöп улус. Олор 
Иисуска ла ÿренчиктерге бары-jогыла болужып тургандар. 

Аш ÿрендеечи керегинде 

4 Кöп улус jуулыжып, ончо калалардаҥ Иисуска келгилеп турар- 
да, Ол укаа сöс айтты: 

5 — Аш ÿрендеечи бойыныҥ ÿренин ÿрендеерге чыккан. Ол 
ÿрендеп турарда, ÿренниҥ кезиги jол куйнуна тÿшкен. Оны тепсеп 
койгондор, теҥериниҥ куштары чокып койгон. 6 Кезиги ташту 
jерге тÿшкен. Кылгазы öзÿп, чык jокко кургап калган. 7 Кезиги те- 
генектÿ jерге тÿшкен. Тегенек öзÿп, оны туй базып койгон. 8 Кези- 
ги дезе jакшы jерге тÿшкен. Öскÿлеҥ болуп, ÿрендегенине кöрö jÿс 
катап кöп тÿжÿм берген. 

Айдып божойло, ÿнин бийиктедип: «Кулакту кижи уксын!» — 
деди. 

9 Ÿренчиктери бу укаа сöстиҥ учурын сурадылар. 10 Ол айтты: 

— Слерге Кудайдыҥ Каандыгыныҥ jажыттарын билери берил- 
ген, öскö улуска дезе укаалап айдатан — олор кöрзö дö, кöрбöй, укса 
да, аайлабай jадылар. 

11 Бу укаа сöстиҥ учуры мындый: ÿрен — ол Кудайдыҥ сöзи. 12 Jол 
куйнуна тÿшкени — сöсти угуп тургандары. Олор бÿдÿп, аргадалба- 
зын деп, олорго соҥында кöрмöс келип, jÿректеринеҥ сöсти алып 
барат. 13 Ташту jерге тÿшкени — ол сöсти угала, сÿÿнип кöксине 
алынган улус. Jе олор, тазыл jок бойлоры, кыска öйгö бÿдÿп, ченел- 
те болгондо, jана тÿшкилейт. 14 Тегенектÿ jерге тÿшкени — ол сöсти 
уккан улус. Jе jадынды кичеейтени, jööжöгö тартылатаны, сайрап 
jÿрери олорды туй базып койот, олор öзÿм алынып болбойт. 15 Jак- 
шы jерге тÿшкени — ол сöсти угала, быйанду ла ару jÿрегинде че- 
берлеп алып jÿрген улус. Чьщамкай болгондо, олор тÿжÿм берет*. 

16 Jарыткышты камысканда, оны айак-казанла бÿркебейтен эме- 
зе орынныҥ алдына тургуспайтан. Карын, ÿйге кирген улус jа- 
рыкты кöрзин деп, немениҥ ÿстине тургузатан. 17 Jарталбай калар 
jажыт jок, jарлалбай, тыштына чыкпай калар туйук неме jок. 
18 Анайдарда, канайда угуп турганыгарды аjарыгар. Кемде бар, ого 
берилер, кемде дезе jок, оныҥ бар деп сананганы да айрылар. 

Иисустыҥ энези ле карындаштары 

19 Иисуска энези ле карындаштары келди, jе улустыҥ кöбине 
Ого jууктап болбой салдылар. 

20 — Энеҥ ле карындаштарыҥ Сени кöрöргö, тышкары тургула- 
ры — деп, Ого jетирдилер. 

21 Ол айтты: 

— Кудайдыҥ сöзин угуп, Оныҥ сöзинче кылынып jÿргендер — 
Мениҥ энем ле карындаштарым ол. 

Jотконды сыныктырганы 

22 Бир кÿн Иисус ÿренчиктериле кожо кемеге отурып, «Кöлдиҥ ол 
jанына кечели» — деди. Олор jÿзÿп ийдилер. 23 Jÿскилеп барадарда, 
Ол уйуктап калды. Кенетийин кöлгö куйун тÿшти, кемеге суу кирип, 
олор jеткерде болдьшар. 24 Базып келип, Оны ойгозып, айттьшар: 

— Jааныбыс! Jааныбыс! Чöҥÿп барадырыс! 


* Кезик jебрен тÿрбектерде кожумак бар: «Иисус анайда айдала, тыҥ ÿн- 
денип, „Кулакту кижи уксын!“ — деди». 

Ол öрö туруп, салкынга ла толкуга jакарып ийерде, олор токтоп, 
тымый берди. 

25 — Слердиҥ бÿдÿп турганыгар кайда? — деп, Ол ÿренчиктери- 
неҥ сурады. 

Коркып, кайкап калган ÿренчиктер бой-бойлорына айдьгжып 
турдылар: 

— Салкынга да, сууга да jакарганда, олор Ого уккур болуп тур- 
ганда, бу кем болотон? 

Шилемирге туттурган кижини jасканы 

26 Олор Галилейдиҥ одожындагы Гадара ороонына кечип чык- 
тылар. 27 Иисус jаратка чыгып келерде, Ого каланыҥ бир кижизи 
туштады. Ол шилемирге туттурган кижи болгон, тапту узак öйгö 
кийим кийбеген, айылда эмес, сööк салар куй-таштарда jаткан. 
28 Иисусты кöрöлö, ол кыйгырып, Оныҥ алдына jыгылып, jаан ÿн- 
денип, айтты: 

— Иисус, Öрö турган Кудайдыҥ Уулы, мени кайдайын деп ту- 
руҥ? Сени jайнап турум: мени кыйнаба! 

29 Ол мынайып айткан, нениҥ учун дезе, бу кижидеҥ чыксын 
деп, Иисус кара jелбиске jакарып ийген. Кара jелбис оны узак öй- 
гö кыйнап келген. Оны корулап, кынjылап, кижендеп те турза, jе 
ол кÿлÿни ÿзÿп, шилемирге сÿрдÿрип, аалга jерлерде jÿрген. 

30 Иисус оныҥ адын сураарда, ол: «Тÿмен черÿ» — деди, нениҥ 
учун дезе оныҥ öзöк-буурына кöп шилемирлер кирген. 31 Таамы- 
ныҥ тÿбине тÿжÿгер дебезин деп, олор jалына бердилер. 

32 Анда ок кырда кöп ÿÿр чочколор одордо jÿргÿлеген. Шилемир- 
лер олордыҥ öзöк-буурына барып кирерге, Иисустаҥ jöп сурады- 
лар. Ол jöбин берди. 33 Шилемирлер кижидеҥ чыгып, чочколордыҥ 
öзöк-буурына барып кирдилер. Ÿÿр кажаттаҥ кöлгö калып, чöҥö 
берди. 

34 Кÿдÿчилер не болгонын кöрöлö, сыр-jÿгÿрикте барып, каладагы 
ла jурттардагы улуска айттылар. 35 Улус не болгонын кöрöргö чык- 
тылар. Иисуска келип кöрзö, öзöк-буурынаҥ шилемирлер чыьжан 
байагы бир кижи кийим-тудумду, санаазы ордында, Иисустыҥ бу- 
дыныҥ jанында отурды. Олордыҥ коркьгжы келди. 

36 Кöргöн улус дезе шилемирлÿ кижи канайда аргадалганын 
олорго айдып бердилер. 37 Гадараны эбире jаткан улус ончозы сÿ- 
рекей коркыганына Иисусты олордоҥ jÿре берзин деп сурадылар. 

Ол кемеге отурып, кайра jÿзÿп ийди. 38 Öзöк-буурынаҥ шилемир- 
лер чыккан кижи дезе кожо барарга суранган. Jе Иисус оны божо- 
дып, айткан: 

39 — Айлы-jуртыҥа jанып, Кудай сеге нени эткенин айдып бар. 

Онызы барып, Иисус ого кандый кöпти эткенин кала ичине 
jарлап jÿрди. 


Оору ÿй кижини jасканы 
ла кызычакты тиргискени 

40 Иисус буруларда, улус Оны jуудып алды, нениҥ учун дезе 
Оны ончозы сакып турган. 41 Jе бат, синагоганыҥ jааны Иаир деп 
кижи келди. Ол Иисустыҥ будыныҥ алдына jыгылып, Оны айлы- 
ма кир деп, jайнап сурай берди, 42 нениҥ учун дезе оныҥ он эки 
jаш кирелÿ кара jаҥыс кызычагы божоп jаткан. Иисус барып jа- 
дарда, улус Оны кыстап турды. 

43 Улустыҥ ортозында эди-канынаҥ он эки jьш кан келип, шы- 
ралап jÿрген ÿй кижи болгон. Ол эмчилерди керип, ар-jööжöзин 
короткон, jе оны кем де jазып болбогон. 44 Jе бат, байагы ÿй кижи 
Иисустыҥ кийнинеҥ базып келип, Оныҥ кийиминиҥ эдегине ти- 
йип ийди. Бу тарый кан келери токтой берди. 

45 — Меге кемигер тийди? — деп, Иисус сурады. 

Ончолоры тийбедис дешкилеп турарда, Петр ла Иисусла кожо 
jÿргендер айдышты: 

— Ÿредÿчи, улус Сени курчай туруп, кыстап jат. Айдарда, Меге 
кемигер тийди деп, незин сурайдыҥ? 

46 Jе Иисус: 

— Меге кем де тийген, — деди, — Менеҥ кÿч чыкканын сестим. 

47 Ÿй кижи jажырып болбогонын билип, тыркыражып базып ке- 

леле, Оныҥ алдына jыгылды, Ого не керектÿ тийгенин, канайып 
ол тарыйынча jазылганын ончо улус алдында Ого айдып берди. 

48 Иисус ого: 

— Кызым, бÿдÿп турганыҥ сени аргадап алды. Амырыҥ алып, 
jÿре бер - деди. 

49 Ол мынайда айдып турганча, синагоганыҥ jаанынаҥ бир ки- 
жи келип, 

— Кызычагыҥ jада калды, Ÿредÿчини jоботпо — деди. 

50 Jе Иисус мыны угала, Иаирге айтты: 

— Коркыба, jаҥыс бÿт, ол аргадалар. 

51 Ÿйге келеле, Петрдаҥ, Иаков ло Иоаннаҥ, база кызычактыҥ 
ада-энезинеҥ öскö кижи кийдирбеди. 52 Ончо улус ый-сыгытта 
болгон. Jе Ол айтты: 

— Ыйлабагар, ол öлбöгöн, уйуктап jат. 

53 Ол öлÿп калганын билип, Иисусты шооттылар. 54 Иисус дезе, 
оны колынаҥ тудуп, ÿнин бийиктедип, айтты: 

— Кызычак, тур! 

55 Онызы тыны ойто кирип, ол бойынча туруп келди. Иисус оны 
азыразын деди. 56 0ныҥ ада-энези алаҥ кайкадылар. Иисус дезе, не 
болгонын улуска айтпазын деп, олорго jакарды. 

9 

Он экÿни ийгени 

1 Иисус он экÿни алдырып, олорго ончо шилемирлердиҥ бажын 
билер, оору-jоболды jазар кÿч ле jаҥ берди. 2 Кудайдыҥ Каандыгы 
керегинде jарлазын, оору улусты jассын деп, олорды ийип, З айтты: 

— Jолго неме албагар: тайак та, баштык та, калаш та, акча да; ар- 
тык кийим алып jÿрбегер. 4 Кажы бир айылга тÿшсегер, анда артып, 
оноортынаҥ jолго атаныгар. 5 Слерди кайда jуутпаза, ол каладаҥ ба- 
рып jада, олорго удура кере эдип, будыгардаҥ тоозынды кактагар. 

6 Олор барып, jурттарды эбирип, кайда ла Сÿÿнчилÿ Jар jарлап, 
оору улусты jазып jÿрдилер. 

7 Тöрт тöчинниҥ бирÿзин башкарган Ирод Иисустыҥ нени эдип 
jÿргенин ончозын угала, алаҥ кайкады, нениҥ учун дезе кезикте- 
ри: «Бу Иоанн, ол тирилген», 8 кажылары: «Илия келген», öскöлö- 
ри: «Jебрен jарчылардыҥ бирÿзи тирилген» — дешкен. 9 Jе Ирод 
айткан: «Иоанныҥ бажын мен кезе чаап койгом. Бу мындый кай- 
камчьшу керектерди кем эдет болбогой?» Иродтыҥ Оны кöрöр 
кÿÿни келип турган. 

Беш мун кижини тойдырганы 

10 Апостолдор jанып келеле, нени эткендерин Иисуска айдып 
бердилер. Иисус олорды jаҥыс бойлорын алганча, Вифсаида дей- 
тен кала jаар jÿре берди. 11 Jе улус билип, ээчий барды. Иисус олор- 
ды jуудып алып, олорло Кудайдыҥ Каандыгы керегинде эрмек- 
тешти, эмдеерин керексиген улусты jасты. 

12 Эҥир кирип бараткан. Он экÿ Ого базып келип, айттылар: 

— Улусты божот, олор эбире jаткан jурттарга барып, конор-тÿ- 
неер jер ле jиир курсак таап алзын, бу дезе аалга jер эди. 

13 Jе Ол: 

— Слер олорды азырагар — деди. 

— Бисте беш болчок калаштаҥ ла эки болчок балыктаҥ öскö 
неме jок — деп, ÿренчиктер каруу jандырды. — Айса барып, бу 
улустыҥ ончозына курсак садып алалы ба? 

14 Анда беш муҥ кире кижи болгон. 

— Улусты беженнеҥ jергелей отургызыгар — деп, Иисус олорго 
jакыды. 

15 Анайда эдип, ончолорын отургызып ийдилер. 

16 Иисус дезе, беш болчок калашты ла эки болчок балыкты 
алып, теҥери öрö кöрöлö, алкады, олорды сындырала, улуска ÿле- 
зин деп, ÿренчиктерге берди. 17 Ончозы jиди, тойды. Jигенниҥ 
арткан-калганын он эки каламага jууп алдылар. 

Иисускем? 

18 Бир катап Иисус jаҥыскандыра мÿргÿп турарда, Ого ÿренчик- 
тери келди. Иисус олордоҥ сурады: 

— Улус Мени кем дешкилейт? 

19 Олор каруу jандырдылар: 

— Сени Крестеечи Иоанн дежет, кезиктери Илия, кезиктери 
дезе jебрен jарчылардыҥ бирÿзи тирилген дешкилейт. 

20 Ол сурады: 

— Слер Мени кем дейдигер? 

Петр: 

— Сен — Кудайдыҥ Христозы — деди. 

21 Jе Ол мыны кижиге айтпазын деп, кату jакарала, 22 айтты: 

— Кижи Уулы кöп кыйналар учурлу, jаандар, улу абыстар ла би- 
чикчилер Оны jектеп койор, Оны öлтÿргилеп койор, ÿчинчи кÿн- 
де дезе Ол тирилер учурлу. 

23 Оноҥ ончолорына айтты: 

— Мени ээчий барайын дегенигер, бойынаҥ бойы мойноп, бо- 
йыныҥ кере тартыратан агажын кажы ла кÿн алганча, Мени ээчий 
барзын. 24 Jÿрÿмин аргадайын дегени, онызын jылыйтар. Меге бо- 
луп jÿрÿмин jылыйтканы дезе, онызын аргадап алар. 25 Jер-теле- 
кейде не бардыҥ ончозын табала, jе бойын бойы öлтÿрип эмезе 

бойын jылыйтып салза, кижиге не туза? 26 Кем Менеҥ, Мениҥ 
айткан сöзимнеҥ уйалар болзо, Кижи Уулы Бойыныҥ, Аданыҥ ла 
агару ангелдердиҥ магын алганча келгежин, ол кижидеҥ уйалар. 
27 Чынын айдадым слерге: мында тургандардыҥ кезиги Кудайдыҥ 
Каандыгын кöрбöйинче öлбöс. 

Иисустыҥ кубулганы 

28 Мынайда айтканныҥ кийнинде, сегис кÿнниҥ бажында Иисус 
Петрды, Иоанн ла Иаковты алганча, мÿргÿÿрге кырга чыкты. 29 Ол 
мÿргÿп турарда, чырайы кубулды, кийими агарып, мызылдай бер- 
ди. 30 Jе бат, Оныла эки эр эрмектежип турды. Олор Моисей ле 
Илия болгондор. 31 Теҥериниҥ магьша jаркындалганча келип, олор 
Иисустыҥ Иерусалимде бÿдÿретен керектериниҥ учын куучында- 
жып тургандар. 

32 Петр ла оныла кожо болгон улус дезе уйкуга jыга бастырып 
койгондор. Jе ойгонып келеле, Оныҥ магыныҥ jаркынын, Ого 
коштой эки эр турганын кöрÿп ийдилер. 33 Байагы улус барарга jа- 
дарда, Петр Иисуска айтты: 

— Ÿредÿчи, биске мында макалу! Ÿч чадыр тудалы: бирÿзин Сеге, 
бирÿзин Моисейге, бирÿзин дезе — Илияга. 

Нени айдып турганын ол бойы да билбес болгон. 

34 Айдып турганча, булут чыгып, олорды кöлöткöлöп ийди. Булут- 
ка кирген бойлоры, коркый бердилер. 35 Булуттаҥ ÿн угулды: 

— Бу Мениҥ Уулым, Мениҥ талдап алганым. Оны угугар! 

36 Ÿн угулбай барарда, Иисус ойто jаҥыскан артты. Ÿренчиктер 
мыны jажытта тудуп, нени кöргöндöрин ол кÿндерде кемге де айт- 
падылар. 


Кара jелбиске туттурган уулчакты 
jасканы 

37 Эртезинде олор кырдаҥ тÿшкÿлеп келерде, Иисусты кöп улус 
уткып чыкты. 38 Кенетийин улус ортодоҥ бир кижи: 

— Ÿредÿчи! — деп, кыйгырып ийди. — Сени jайнап, сурап ту- 
рум, мениҥ уулымды келип кöр! Ол мениҥ сок jаҥыс уулым болор! 
39 Jелбис оны туткактаганда, ол кенетийин кыйгырып баштайт, тыт- 
пактадып, оозынаҥ кöбÿк ажынып турат. Оны чек кыйнайла, jÿк 
арайдаҥ айрылат. 40 Jелбисти чыгара сÿрÿгер деп, ÿренчиктериҥди 
айбьшагам, jе олор болуп албады. 

41 Иисус: 

— Э-э, бÿтпес, балыр ÿйе! — деди. — Слерле кожо канчазын jÿ- 
рейин? Слерге канчазын чыдажайын? Уулыҥды бери экел! 

42 0нызы келип jатканча, шилемир оны jерге jыга базып, кал- 
тырада берди. Jе Иисус кара jелбиске jакарып, уулчакты jазала, 
адазына берип ийди. 43 Кудайдыҥ кÿчин ончолоры кайкажып 
турдылар. 

Ончо улус Иисустыҥ эдип jÿргенин кайкажып турарда, Ол Бо- 
йыныҥ ÿренчиктерине айтты: 

44 — Айтканымды лаптап угугар: Кижи Уулы кижилердиҥ колы- 
на берилер. 

45 Jе олор бу сöстöрди аайлабадылар, олорго бу сöстöр туйук 
болуп, оныҥ учурын оҥдободылар. Сурап угарга дезе коркып 
тургандар. 


Кем улу-jаан? 

46 Кемизи улу-jаан деп, ÿренчиктер ортодо блааш-тартыш 
болгон. 47 Иисус дезе, олордыҥ jÿрегинде алып jÿрген сагыжын 
билип, бир баланы колго алып, Бойыныҥ алдына тургузып, 
48 айтты: 

— Меге болуп бу баланы jуудып алганы, Мени jуудып турганы 
ол. Мени jуутканы дезе, Мени Ийгенди jуутканы ол. Ортогордо 
эҥ кичÿгер, улу болоры ол. 

49 Айдарда, Иоанн айтты: 

— Ÿредÿчи! Сениҥ адыҥды адап, шилемирлерди чыгарып тур- 
ган кижини кöрдибис. Ол бисле кожо jÿрбей турган учун оны 
токтодып салдыс. 

50 Иисус: 

— Токтотпогор — деди. — Слерге удура эмес кижи слер 
учун ине. 


Иерусалим jаар барган jолдо 

51 Теҥериге алылар кÿндери jууктап келедерде, Иисус Иеруса- 
лим jаар барар деп шÿÿп, 52 Бойыныҥ алдынаҥ элчилер ийди. 
Олор Ого керектÿ не-немени белетеп койорго, бир самар jуртка 
келдилер. 53 Jе Оны jуутпадылар, нениҥ учун дезе Ол Иерусалим 
jаар барып jаткан. 54 Мыны кöрöлö, ÿренчиктер Иаков ло Иоанн 
айттылар: 

— Кайракан! Кÿÿниҥ бар болзо, теҥеридеҥ от тÿжÿп, буларды 
öртöп салзын деп айдалы ба? 

55 Jе Иисус олор jаар бурулып, олорды токтодып койды*. 56 Ай- 
дарда, олор öскö jуртка бардылар. 

Иисусты ээчий канайып барар? 

57 Jолой бир кижи Иисуска айтты: 

— Сен кайдаар да барзаҥ, Сени ээчий барарым. 

58 Иисус ого айтты: 

— Тÿлкÿ болзо ичегендÿ, куш болзо уйалу. Кижи Уулыныҥ дезе 
баш та jöлööр jери jок. 

59 Öскö кижиге дезе айтты: 

— Мени ээчий бар. 

Онызы: 

— Кайракан! — деди. — Мен озо адамныҥ сööгин jууп койорго 
барып келейин бе? 

60 Jе Ол ого айтты: 

— Öлгöн улус öлгöндöриниҥ сööгин бойлоры jуузын. Сен дезе 
барып, Кудайдыҥ Каандыгыныҥ Сÿÿнчилÿ Jарын jарла. 

61 База бир кижи айтты: 

— Кайракан! Мен Сени ээчий барарым, jе озо барып, айылдагы 
улусла jакшылажып алайын ба? 

62 Jе Иисус ого айтты: 

— Салдага колын салала, кайра аjыктанып турган кижи, Кудай- 
дыҥ Каандыгына ижемjизи jок. 

10 

Jетен эки ÿренчигин ийгени 

1 Мыныҥ кийнинде Кайракан база jетен эки** ÿренчик талдап 
алды. Бойы барайын деген ончо калалар ла jурттар сайын олорды 
Бойыныҥ алдынаҥ экидеҥ ийип, 2 айтты: 


* Кезик jебрен тÿрбектерде кожумак бар: «Бойыгарда кандый тын барын 
билбей jадыгар — деди. — Кижи Уулы дезе, кижиниҥ тынын кыйарга 
эмес, аргадаарга келген». 

** Кезикjебрен тÿрбектерде «jетен». 

— Кезер кыра кöп эди, ишчилер дезе, ас. Анайдарда, кыраныҥ 
Бийине jайнагар, кыразына ишчилер ийзин. 3 Барыгар! Бат, слер- 
ди бöрÿлер ортодо jÿрер кураандарды чылап ийип jадым. 4 Таар да, 
баштык та, öдÿк те албагар, jолдо улусла эзендешпегер. 5 Кажы 
бир айылга кирзегер, озо баштап: «Бу айьшга амыр!» — дегер. 
б Анда амырдыҥ кижизи бар болгожын, амырыгар ого jедер, jок 
болгожын, бойыгарга бурулар. 7 Ол айылда артып, бары-jогын 
ичип-jигер, нениҥ учун дезе иштеп jÿрген кижи ижи учун кай- 
ралын алар учурлу. Айылдаҥ айьшга кöчÿп jÿрбегер. 8 Кажы бир 
калага келзегер, слерди jуудып алып, неле кÿндÿлезе, оны jигер. 
9 Андагы оору улусты jазып, «Кудайдыҥ Каандыгы слерге jууктап 
келди!» — деп, олорго айдыгар. 10 Кажы бир калага келзегер, слер- 
ди jуутпаза, оромго чыгала, айдыгар: и «Слердиҥ калагардаҥ буды- 
быска jапшынган тоозынды да слерге кактап турубыс. Андый да 
болзо, Кудайдыҥ Каандыгы слерге jууктап келгенин билип jÿрÿ- 
гер!» 12 Айдып турум слерге: бу калага кöрö ол кÿн Содомго jеҥил 
болор! 

13 Ачу-корон сеге, Хоразин! Ачу-корон сеге, Вифсаида! Слерде 
эдилген кайкалдар Тир ле Сидондо эдилген болзо, олор самтар 
кеп кийип, баштарына кубал сееп, туку качан Кудайга баштанар 
эди. 14 Оныҥ учун Jаргы тужында Сидон ло Тирге слерге кöрö jе- 
ҥил болор. 15 Сен де, Капернаум, теҥериге jетире бийиктединген 
бойыҥ, таамыга jетире jабызаарыҥ. 1б Слерди угуп турганы, Мени 
угуп турганы ол. Слерди jектеп турганы, Мени jектеп турганы ол. 
Мени jектеп турганы дезе, Мени Ийгенди jеьстеп турганы ол. 

17 Jетен эки ÿренчик сÿÿнчилÿ jанып келеле, айттылар: 

— Кайракан, Сениҥ адыҥды адап jакарганыста, шилемирлер де 
биске багып турдылар! 

18 Ол айтты: 

— Сатана jалкын чылап теҥеридеҥ келип тÿшкенин кöрдим. 
19 Бат, Мен слерге jыландардыҥ ла скорпиондордыҥ ÿстине базар, 
öштÿлерди jеҥер jаҥ берип jадым, слерге не де каршузын jетирип 
болбос. 20 Jе jелбистер слерге багып турганына сÿÿнбегер, ады-jо- 
лыгар теҥериде бичилгенине сÿÿнигер! 

21 Бу тужында Иисус Агару Тыннаҥ сÿÿнчи алып, айтты: 

— Ада, теҥери ле jердиҥ Кайраканы! Мыны ойгорлордоҥ ло 
керсÿлердеҥ jажырала, кичÿлерге ачканыҥ учун, Сеге баш бол- 
зын! Эйе, Ада, jакшылыкту табыҥ андый болгон эди. 22 Адамнаҥ 

ончозы Меге берилген. Уулы кем болгонын Адазынаҥ öскö кем 
де билбес, Уулынаҥ öскö Адазы кем болгонын кем де билбес, 
анайда ок Уулы кемге ачар кÿÿндÿ, ол билер. 

23 Оноҥ ÿренчиктерине бурулып, олорго аҥылап айтты: 

— Слердиҥ кöрÿп турганыгарды кöргöн кöстöр кежиктÿ. 24 А йд ьтп 
турум слерге: кöп jарчылар ла каандар кöрÿп jÿргенеерди кöрö- 
йин дейле, кöрбöй калгандар, угуп jÿргенеерди угайын дейле, ук- 
пай калгандар. 


Быйанду самар кижи керегинде 

25 Бир jасакчы öрö туруп, Иисусты ченеп, сурады: 

— Уредÿчи, мöҥкÿ jÿрÿмдÿ болорго, нени эдейин? 

26 Иисус оноҥ сурады: 

— Jасакта не деп бичилген? Оноҥ сен нени кычырдыҥ? 

27 Байагы кижи каруу jандырды: 

— «Кудайыҥ Кайраканды бастыра jÿрегиҥле, бастыра jулаҥла, бас- 
тыра кÿчиҥле, бастыра санааҥла сÿÿп jÿр». База: «Бойыҥды сÿÿгеҥ- 
дий,jуугыҥды сÿÿп jÿр». 

28 Иисус ого айтты: 

— Айтканыҥ jолду. Анайда ла эдип jÿр, jÿрÿм jÿрериҥ. 

29 Jе ол актанайын деп, Иисустаҥ сурады: 

— А мениҥ jуугым кем? 

30 Иисус каруу jандырып, айтты: 

— Бир кижи Иерусалимнеҥ Иерихон jаар барып jадала, тонок- 
чыларга туттурган. Тонокчылар оны jылаҥаштап, jарым тындуга 
артырала, jÿре бергендер. 31 Ол jолло бир абыс барып jаткан. Jе 
оны кöрöлö, кöндÿре öдö берген. 32 Анайып ок бир левит ол jерге 
келип, кöрöлö, кöндÿре öдö конгон. 33 Бир самар кижи дезе, jор- 
тып барадала, оны кöрÿп, ичи ачыган. 34 Базып келеле, шырказын 
аракыла jунуп, майла сÿртеле, таҥып берген. Эштегине миндире- 
ле, айылчы тÿжер ÿйге экелип, оны кичееген. 35 Эртезинде дезе 
атанар башта эки динарий чыгарып, ÿйдиҥ ээзине берип, айткан: 
«Бу кижини кичее. Артык акча коротсоҥ, бурулзам, тöлöп бере- 
рим». 36 Тонокчыларга туттурган бу кижиниҥ jуугы ол ÿчÿниҥ ка- 
жызы болгон деп сананып туруҥ? 

37 Jасакчы: «Ого быйаны jеткени» — деди. Айдарда, Иисус 
айтты: 

— Бар, сен де анайда эдип jÿр. 

Мария ла Марфа 

38 Jолдо барадып, Иисус бир jуртка келди. Анда Марфа деп ÿй кижи 
Оны айлына кийдирди. 39 Марфада Мария деп сыйын болгон. Онызы 
Иисустыҥ будыныҥ jанына отурып, Оныҥ сöзин тыҥдап турган. 
40 Марфа дезе, jаан кÿндÿ-кÿрее эдерге кичеенип, базып келеле, айтты: 

— Кайракан, сыйным мени иштезин деп, jаҥыскан артырып 
койгонын кöрбöй туруҥ ба? Оны меге болушсын дезеҥ? 

41-42 Иисус дезе ого каруу jандырды: 

— Марфа! Марфа! Сен кöпти эдерге кичеенип, шакпырап jадыҥ, 
jе jÿк jаҥыс неме керек. Мария дезе jакшылыкту ÿлÿÿзин талдап ал- 
ды, оны кем де айрып болбос. 


11 

Канайда мÿргÿйтени керегинде 

1 Иисус бир jерде мÿргÿп турган. Мÿргÿп божоордо, ÿренчикте- 
риниҥ бирÿзи Ого айтты: 

— Кайракан, Иоанн бойыныҥ ÿренчиктерин ÿреткени чилеп, 
бисти де мÿргÿÿрге ÿрет. 

2 Иисус олорго айтты: 

— Мÿргÿп турганыгарда, мынайда айдыгар: 

Ада! 

Адыҥ Сениҥ агарулалзын, 

Каандыгыҥ Сениҥ келзин! 

3 Кÿнÿҥ сайынгы калажысты 
кажы ла кÿн берип тур. 

4 Кинчектеристи ташта, нениҥ учун дезе 
биске тöлÿлÿ не ле кижиниҥ jаманын 
бис те таштап jадыс. 

Jеткерге бисти кийдирбе*. 


* Кезик jебрен тÿрбектерде: «Теҥеридеги Адабыс! Адыҥ Сениҥ агарулал- 
зын, Каандыгыҥ Сениҥ келзин! Канайып теҥериде, анайып jерде де табыҥ 
Сениҥ болзын. 3 Кÿнÿҥ сайынгы калажысты кажы ла кÿн берип тур. 4 Кин- 
чектеристи ташта, нениҥ учун дезе биске тöлÿлÿ не ле кижиниҥ jаманын 
бис те таштапjадыс. Jеткерге бисти кийдирбе, jе jаманнаҥ бисти аргада». 

Суранып jÿрген наjы керегинде 

5 Иисус оноҥ айтты: 

— Кажы бирÿгерде наjы бар болзын. Ого тÿн аразында келип, 
мынайда айткан болдыгар: «Наjым, меге тöлÿге ÿч болчок калаш 
бер. 6 Айлыма jолго jÿрген наjым тÿшти, оны азыраар курсакjок». 
7 Онызы дезе айыл ичинеҥ мынайда айтпай кайтсын: «Мени шак- 
пыратпа. Эжигим бöктÿ, балдарым мениле кожо орында jаткыла- 
ры. Туруп, сеге берип болбозым». 8 Айдып турум слерге: наjы бол- 
гон адында ол туруп, калашты бербезе де, турумкай болзогор, ого 
туруп, нени сураганаарды ончозын алып берерге келижер. 9 Мен 
де айдып турум слерге: сурагар — слерге берилер, бедирегер — 
таап аларыгар; токулдадыгар — слерге ачып бергилеер. 10 Сураган 
кижи алат, бедирегени табат, токулдатканга ачып берер. п Кеми- 
гер, ада болгон бойы, уулы балык сурагажын, балыктыҥ ордына 
ого jылан алып берер?* 12 Jымыртка сурагажын, ого скорпион 
алып берер? 13 Анайдарда, jаман бойыгар, балдараарга jакшыны 
берерин билер болзогор, анчада ла Теҥеридеги Ада Оноҥ сурап 
турган улуска Агару Тынды берер! 

Иисус па айса Веельзевул ба? 

14 Бир катап Иисус тил jок шилемирди чыгарган. Шилемир чы- 
гарда, тил jок кижи эрмектене берген, улус алаҥ кайкаган. 15 Ке- 
зиктери дезе айдышты: 

— Ол шилемирлерди шилемир бийи Веельзевулдыҥ кÿчиле чы- 
гара сÿрÿп турбай. 

16 Кажылары дезе, Оны ченеп, теҥеридеҥ билди кöргÿс — дежип 
турдылар. 17 Jе Иисус олордыҥ ичиндеги сагыжын билип, айтты: 

— Бойынаҥ бойы бöлÿнишкен каан jурты ээн калар; бойынаҥ 
бойы бöлÿнишкен биле jайрадьшар. 18 Сатана бойынаҥ бойы бö- 
лÿнзе, оныҥ каандыгы чыдажып турар беди? Слер дезе Мени 
шилемирлерди Веельзевулдыҥ кÿчиле чыгара сÿрÿп турбай — дей- 
дигер. 19 Веельзевулдыҥ кÿчиле шилемирлерди чыгара сÿрÿп тур- 
ган болзом, слердиҥ уулдарыгар кемниҥ кÿчиле чыгара сÿрÿп 
jат? Оныҥ учун олор слерге jаргычылар болор. 20 Jе шилемирлерди 


* Кезик jебрен тÿрбектерде: «Уулы калаш сурагажын, ого таш алып берер 
ада ортогордо табылар ба?» 

чыгара сÿрÿп турганым Кудайдыҥ кÿчинеҥ болзо, слерге Кудай- 
дыҥ Каандыгы jеткени бу туру. 

21 Кÿчтÿ кижи мылтык тудунып, айылын каруулдаза, оныҥ jöö- 
жöзи бÿдÿн болор. 22 Ого бойынаҥ кÿчтÿ кижи табарып, оны jеҥзе, 
ол тушта оныҥ иженген мылтыгын айрып, тоноп алганын ÿлеп 
берер. 

23 Мениле кожо эмези, Меге удура болгоны ол. Мениле кожо 
jуубаганы, кородып турганы ол. 

24 Кара jелбис кижиниҥ öзöк-буурынаҥ чыкканда, энчÿ беди- 
реп, суу jок jерлерде тенип jÿрет. Таппай салала, «Чыгып барган 
айлыма бурулатам» — дейле, 25 барып кöрзö, айлы сибирилген, jуу- 
надылган болот. 26 Барып, бойынаҥ jаман öскö jети jелбис ээчит- 
кенче келет, кирип, анда jуртай бергилейт. Байагы кижиге мыны- 
зы башкызынаҥ коомой болор. 

27 Ол мыны айдып турарда, улус ортодоҥ бир ÿй кижи ÿнин би- 
йиктедип, 

— Сени алып jÿрген карын, Сени эмискен эмчек кежиктÿ! — деди. 

28 Jе Ол айтты: 

— Кудайдыҥ сöзин угуп, бÿдÿрип jÿргени кежиктÿ! 

29 Улус кöптöҥ jуулыжып турарда, Ол айда берди: 

— Кал, кинчектÿ ÿйе бу. Ол билдилер бедирейт. Jе Ионаныҥ 
билдизинеҥ öскö, ого билди берилбес. 30 Иона Ниневияныҥ ка- 
лыгына билди болгондый, Кижи Уулы да бу ÿйеге билди болор. 
31 Тÿштÿктиҥ абакай-кааны Jаргы болор кÿн бу ÿйениҥ улузыла 
кожо туруп, олорды бурулаар: ол Соломонныҥ ойгор сöзин уга- 
йын деп, jака jердеҥ келип jÿрген эди. Jе бат, мында Турганы Со- 
ломонноҥ jаан. 32 Ниневияныҥ улузы Jаргы болор кÿн бу ÿйениҥ 
улузыла кожо туруп, олорды бурулаар. Олор Ионаныҥ jарлыктага- 
нын угала, кинчегин алынып, Кудайга баштанган эдилер. Jе бат, 
мында Турганы Ионадаҥ jаан. 

33 Jарыткышты камысканда, оны туйук jерге эмезе табак алды- 
на тургуспайтан. Карын, ÿйге кирген улус jарыкты кöрзин деп, 
оны немениҥ ÿстине тургузатан. 34 Эт-кан jарыткыжы — кöс. Кö- 
зиҥ ару болзо, ончо эди-каныҥ да jарык болор, кöстöҥ коомой 
болзоҥ, эди-каныҥ да карачкы болор. 35 Аjыктап кöр: ичиҥдеги 
jарык карачкы болуп калбазын! 36 Эди-каныҥ ончо jарык болзо, 
карачкы jери jок болзо, jарыткыш jарыгы сени jарыткандый, он- 
чо бойыҥ jарык болор. 

Фарисейлер ле jасакчылар 
керегинде 

37 Иисус айдып божоордо, бир фарисей Оны айлына ажанарга 
кычырды. Ол келип, кыйын отурды. 38 Фарисей дезе, Оныҥ ажа- 
нар алдында колын jунбаганын кöрÿп, кайкады. 39 Jе Кайракан 
ого айтты: 

— Слер, фарисейлер, айак-казанаардыҥ тыштын арчып jадыгар, 
ичигер дезе тоношло, jаманла толо. 40 Керсÿ эместер! Тыштын бÿ- 
дÿрген Бойы, ичин де бÿдÿрген эмес пе? 41 Ичигерде не барынаҥ 
тиленип алган неме эдигер, ол тужында слерде ончозы ару болор! 

42 Jе слерге, фарисейлер, ачу-корон! Слер мятаныҥ, рутаныҥ, 
не ле маала ажыныҥ онынчы ÿлÿÿзин берип jадыгар, jе Кудай- 
дыҥ jаргызын ла сÿÿжин ундып jадыгар. Мыны да эдер, оны да 
ундыбас керек. 

43 Слерге, фарисейлер, ачу-корон! Слер синагогаларда ичкери 
öдÿп отурарын, тепсеҥдерде уткыдарын jакшызынып jадыгар. 

44 Слерге ачу-корон! Слер сööк салар темдектелбеген оро ошко- 
жыгар: улус онызын билбей, ÿстиле базып jÿргÿлейт. 

45 Jасакчылардаҥ кем де Ого айтты: 

— Ÿредÿчи! Мынайда айдып, бисти де тарындырып jадыҥ. 

46 Jе Ол айтты: 

— Jасакчы болгон слерге де ачу-корон! Слер улуска апарарга эп 
jок jÿктер артадыгар, бойыгар дезе олорго сабарыгардыҥ бирÿзин 
де тийгиспейдигер! 

47 Слерге ачу-корон! Слер jарчыларга сööк салар jерлер тудуп jады- 
гар, олорды дезе адаларыгар öлтÿрген! 48 Онызыла слер адаларыгар- 
дыҥ эткен керегин jарадып турганыгарды керелейдигер: адалары- 
гар jарчыларды öлтÿрген, слер дезе олорго сööк салар jерлер тудуп 
jадыгар. 49 0ныҥ учун Кудайдыҥ Ойгоры айткан: «Олорго jарчьшар 
ла апостолдор ийерим. Олор булардыҥ кажьшарын öлтÿрер, кажы- 
ларын дезе сÿрÿп ийер. 50 Телекей бÿдердеҥ ала тöгÿлген jарчьшар- 
дыҥ каны бу ÿйедеҥ некелзин: 51 Авельдиҥ канынаҥ ала тагыл ла 
Öргöö ортозында öлтÿрткен Захарияныҥ канына jетире». Эйе, ай- 
дып турум слерге: мынызы бу ÿйедеҥ некелер! 

52 Слерге, jасакчыларга, ачу-корон! Слер билгирдиҥ тÿлкÿÿрин 
алып алганыгар: ого бойыгар да кирбейдигер, кирейин деген 
улуска да буудак эдедигер. 

53 Иисус jÿре берди. Оноҥ ло бери бичикчилер ле фарисейлер 
Ого ачынып, кöп сурактар берип, 54 0ны бурулаарга, айткан сöзи- 
неҥ jик табарга, умзанып турдылар. 

12 

1 Ол öйдö тÿмен улус jуулып, кысталыжып турарда, Иисус озо 
ÿренчиктерине айдып баштады: 

— Фарисейлердиҥ ачыткызынаҥ чеберленигер, онызы эки jÿстÿ 
болоры. 2 Ачылбай калар туйук неме jок, jарталбай калар jажыт jок. 
3 Оныҥ учун карачкьща айтканыгар, jарыкта угулар, айыл ичинде 
кулакка айтканыгар, айылдыҥ jабынчызынаҥ jарлалар. 

Кемнен коркыйтан 

4 — Слерге дезе, наjыларыма, айдып турум: эт-канды öлтÿреле, 
öскö нени де эдер аргазы jоктоҥ коркыбагар. 5 Jе кемнеҥ коркый- 
танын слерге айдып берейин: öлтÿреле, таамыга тÿжÿрер jаҥы 
бардаҥ коркыгар. Эйе, айдып турум слерге: оноҥ коркыгар! б Беш 
болчок боро кучыйакты эки оок jес акчага садатан эмес беди? Jе 
Кудай олордыҥ бирÿзин де ундыбаган. 7 Слердиҥ дезе бажыгар- 
дыҥ кылы да ончозы тоололып калган. Анайдарда, коркыбагар: 
слер кöп кучыйактардаҥ баалу! 

8 Айдып турум слерге: кем Мени jарадып турганын улус алдына 
айтса, оны Кижи Уулы да jарадып турганын Кудайдыҥ ангелдери 
алдына айдар. 9 Улус алдында кем Менеҥ jана тÿшсе, Кижи Уулы 
Кудайдыҥ ангелдери алдында байагы кижидеҥ jана тÿжер. 10 Ки- 
жи Уулына удура сöс айтканы ташталар, Агару Тынды jамандап 
айтканы дезе, ташталбас. 

п Слерди синагогаларга, jамылуларга ла jаҥдарга алып келге- 
жин, канайда коруланарыс, нени айдарыс деп санааркабагар. 
12 Агару Тын ол тушта нени айдарына слерди ÿредер. 

Бир бай керегинде 

13 Улустыҥ ортозынаҥ бир кижи Иисуска айтты: 

— Уредÿчи, карындажыма айт, энчини мениле ÿлешсин. 

14 Иисус ол кижиге: 

— Слерди jаргылаарга эмезе энчигерди ÿлештирерге Мени кем 
туткан? — дейле, 15 улуска баштанды: — Ачаптанып неме jуурынаҥ 

чеберленигер, — кижиниҥ jÿрÿми jööжöзиниҥ элбегинеҥ камаан- 
ду эмес. 

16 Оноҥ укаа сöс айтгы: 

— Бир бай кижиниҥ кыразында jакшы аш бÿткен. 17 «Эм канай- 
дайын? — деп, ол сананган. — Ажымды урар jерим jок». 18 Оноҥ 
айткан: «Мынайда эдедим: алмарларымды оодып, оноҥ jаандарын 
тудадым, ончо ажымды, бар jööжöмди ого jууп койодым. 19 Оноҥ 
jулама айдадым: „Jулам! Белетеп алган курсагыҥ, jööп алган бай- 
лыгыҥ узак öйгö jедер: амыра, ичип-jи, jырга“». 20 Jе Кудай ого 
айткан: «Сананбас! Бу тÿнде jулаҥды алып баргылаар. Белетеп ал- 
ганыҥ кемге jедижер?» 

21 Кудайга байыбай, бойына байлык jууган кижиле андый бо- 
луп jат. 


Jÿрÿмигерди кичееп санааркабагар 

22 Иисус ÿренчиктерине айтты: 

— Оныҥ учун айдып турум слерге: jÿрÿмигерди кичееп, нени 
jиирис, эди-каныгарды кичееп, нени кийерис дебегер. 23 Jÿрÿм кур- 
сактаҥ баалу, эт-кан кийимнеҥ баалу. 24 Кускундарды кöрÿгер: олор 
аш чачпайдылар, кеспейдилер, jööжö сугар jери де jок, алмарлары 
да jок, jе Кудай олорды азырап jат. Слер дезе куштардаҥ канча 
кире артык! 25 Кемигер кичеенип, jÿрÿмин бир де саатка узадып 
болор? 26 Асты да болзо, бойыгарга эдип болбозыгарда, öскöзин не 
кичееп jадыгар? 27 Чомур чечектердиҥ öзÿп турганын кöрÿгер: иш- 
тебей де, иирбей де jадьшар. Jе айдып турум слерге: Соломон до 
бойыныҥ бастыра магында олордыҥ бирÿзи де чилеп кийинбеген. 
28 Бÿгÿн öзÿп, эртен отко ташталатан jалаҥныҥ öлöҥин Кудай анай- 
да кийиндирип турган да, слерди оноҥ артык кийиндирер эмес 
пе, бÿтпестер! 29 Нени jиирин, эмезе нени ичерин бедиребегер, ого 
санааркабагар. 30 Мыныҥ ончозын бу телекейдиҥ улузы бедирейт. 
Адагар дезе мыныҥ ончозын керексинип турганыгарды билер. 
31 Карын, Оныҥ Каандыгын бедирегер, мыныҥ ончозы слерге ÿзее- 
ри берилер. 

32 Коркыба, ас ÿÿр! Слерге Каандык берери — Адагардыҥ jак- 
шылык кÿÿни андый. 33 Jööжöгöрди садып, быйан эдип jÿрÿгер. 
Бойыгарга элебес акчакап белетеп алыгар, коробос байлыкты те- 
ҥериде jööгöр, — ого уурчы jедип албас, оны кÿйе jибес. 34 Jööжö- 
гöр кайда, jÿрегеер де анда болор. 

Белен болугар 

35 — Белигер курлу болзын, jарыткыштарыгар кÿйÿп турзын. 36 Би- 
йи тойдоҥ келеле, эжикти токулдаткажын, тургуза ла ачып берерге 
сакыган кижидий болугар. 37 Бийи jанып келеле, кулдары ойгу 
болгонын кöргöжин, байагы кулдардыҥ кежиктÿ болгоны ол. Чы- 
нын айдадым слерге: ол курчанып, кулдарын отургызып, базып 
келип, олорды бойы кÿндÿлеер. 38 Тÿнниҥ ÿч те аразында, таҥ ал- 
дында да келип, кулдары ойгу болгондорын кöрöр болзо, ол кул- 
дар кежиктÿ. 

39 Уурчы качан келерин айыл ээзи билген болзо, ойгу болуп, 
айьшын тонотпос эди деп, билип jадыгар. 40 Слер де белен болу- 
гар: Кижи Уулы слер сакыбаган öйдö келер. 

41 — Кайракан! Бу укаа сöсти jаҥыс биске айдып туруҥ ба, айса 
ончо улуска ба? — деп, Петр Оноҥ сурады. 

42 Кайракан айтты: 

— Jалчылардыҥ бажын билип, олорго öйинде курсак берип тур- 
зын деп, бий кöстöгöн бÿдÿмjилÿ ле керсÿ айыл башкараачы кем 
болотон? 43 Бийи келип, кулы анайда эдип jÿргенин кöрöр болзо, 
байагы кул кежиктÿ. 44 Чынын айдадым слерге: оны ончо jööжöзи- 
не баш эдер. 45 Jе ол кул ичинде: «Бийим бачым келбес» — дейле, 
jалчыларды, jалчы кыстарды согуп, ичип-jип, аракыдап jатса, 46 ол 
кулдыҥ бийи сакыбаган кÿнде, сананбаган öйдö келер. Оны бо- 
йынаҥ кезе чабар, оныҥ салымы бÿтпес улустыҥ салымындый 
болор. 

47 Бийиниҥ табын билип, белен эмес болгон, оныҥ табыла эт- 
пеген кул кöп соктырар; 48 билбей jÿрÿп, кезедилер буруга калганы 
дезе ас соктырар. Кемге кöп берилген, оноҥ кöп ок некелер, кем- 
ге кöп бÿдÿмjилелген, оноҥ кöп ок суралар. 

49 Мен jерге от тÿжÿрерге келгем, ол от jалбырап кÿйзе кайдат 
деп, кÿÿнзеп турум! 50 Мен креске тÿжÿп, крестелер учурлу; оны 
сакып, кыйналып турганымды! 51 Мени jерге энчÿ экелерге келген 
деп туругар ба? Jок! — деп, айдып турум слерге. — Бöлÿштирерге 
келгем! 52 Мынаҥ ары ÿйде беш кижи болзо, олор бöлÿнижер: ÿчÿ- 
зи — экÿзине удура болор, экÿзи — ÿчÿзине удура болор. 53 Адазы 
уулына, уулы адазына удура, энези кызына, кызы энезине удура, 
кайын энези келдине, келди кайын энезине удура бöлÿнижер. 

54 Улуска дезе айтты: 

— Кÿнбадыштаҥ булут чыгып келгенин кöрзöгöр, ол тарыйын: 
«Jаҥмырлаар» — дейдигер; айтканыгарча болуп jат. 55 Тÿштÿк сал- 
кын соккондо, «Изÿ болор» дейдигер, айтканыгарча болуп jат. 
56 Эки jÿстÿлер! Jерге ле теҥериге кöрÿп, jылдыҥ öйин билип jады- 
гар, эмди кандый öй келгенин дезе билип болбойдыгар ба? 57 Чын 
дегенди билип аларга, бойыгарды бойыгар не jаргылабайдыгар? 

58 Бурулаачы кижиҥле jаҥдарга барып jаткаҥда, jолой оныла jа- 
ражарга кичеен, сени ол jаргычыга алып барбазын, jаргычы сени 
тÿрмениҥ ишчизине берип ийбезин, онызы дезе сени тÿрмелеп 
койбозын. 59 Айдып турум сеге: калганчы оок акчаны тöлöбöйин- 
чеҥ, оноортынаҥ чыкпазыҥ. 


13 

Кинчегин алынары керегинде 

1 Бу öйдö Иисуска бир кезик улус келип, Öргööдö Пилатка 
öлтÿрткен Галилейдиҥ улузы керегинде айдып бердилер. Пилат 
олордыҥ канын тайып jаткан тындуларыныҥ каныла колыш- 
тырган. 

2 Иисус айтты: 

— Бу улус Галилейдиҥ öскö улузынаҥ кöп кинчектÿ учун олорло 
андый болгон деп сананып туругар ба? 3 Jок — деп, айдып турум 
слерге! Jе ьсинчегерди алынып, Кудайга баштанбазагар, ончогор 
анайып ок öлÿп каларыгар! 4 Силоамдагы бакана антарыларда, ого 
баспактадып öлгöн он сегис кижи Иерусалимде jуртаган улустаҥ 
ончозынаҥ кöп тöлÿлÿ болгон деп сананып туругар ба? 5 Jок — деп, 
айдып турум слерге! Jе кинчегерди алынып, Кудайга баштанбаза- 
гар, ончогор анайып ок öлÿп каларыгар. 

6 Оноҥ мындый укаа сöс айтты: 

— Бир кижиниҥ виноград öскöн садында тарылган смоква агаш 
болгон. Ол бу агаштыҥ jиилегин терерге келеле, неме таппаган. 
7 Айдарда, бойыныҥ ишчизине айткан: «Бат, бу агаштаҥ jиилек 
алайын деп, ÿчинчи jыл келип jадым, jе бедиреп таппай турум. 
Оны ары кезип кой, jерди туза jок этпезин». 8 Jе онызы каруу jан- 
дырып, айткан: «Бийим, быjылча тургай. Мен оны кÿбÿредип, 
öтöк тöгÿп салайын. 9 Эзенде jиилек берер болор бо. Бербезе, ке- 
зип койгойыҥ». 

Суббот кÿнде кижини jазары 

10 Суббот ьсÿн синагогалардыҥ бирÿзинде Иисус ÿредип турган. 
п Анда jоболдыҥ кöрмöзине туттурала, он сегис jьш jобоп jÿрген 
ÿй кижи болгон. Ол корчойып калган, арка-сыны тÿзелбейтен. 
12 Иисус оны кöрöлö, Бойына кычырып алып, 

— Ÿй кижи, оору-jоболдоҥ айрьшып jадыҥ — дейле, 13 ого колын 
салып, алкады. Онызы бу тарый тÿзелип, Кудайды алкай берди. 

14 Иисус суббот кÿнде jасты деп, синагоганыҥ jааны чугулда- 
нып, улуска айтты: 

— Иш эдетен алты кÿн бар. Jазыларга ол кÿндерде келип туру- 
гар, суббот кÿнде келбегер. 

15 Jе Кайракан айтты: 

— Эки jÿстÿлер! Слердиҥ кемигер де болзын, суббот кÿнде ча- 
рын эмезе эштегин чечип, сугарарга апарып jат па? 16 Авраамныҥ 
бу кызын сатана туку он сегис jыл кÿлÿде туткан. Суббот кÿнде 
кÿлÿзин чечип, оны jайымдаарга jарабас па? 

17 Ол мынайда айдып турарда, Ого удурлашкан ончо улуска 
уйатту болды. Ончолоры Оныҥ маьстулу керектерин кöрÿп, сÿÿни- 
жип турды. 


Кудайдын Каандыгы неге тÿн ей 

18 Иисус айтты: 

— Кудайдыҥ Каандыгьь неге тÿҥей, Оны неге тÿҥдеп айдайын? 
19 Ол горчицаныҥ ÿренине тÿҥей. Оны кижи алььп, садында отур- 
гускан. Ол öзÿп, jаан агаш болуп калган, теҥериниҥ куштары 
оныҥ будактарына уйа тарткан. 

20 База айтты: 

— Кудайдыҥ Каандььгын неге тÿҥдеп айдайын? 21 Ол ачыткьҥа 
тÿҥей. Оньь ÿй кҥжи алып, ÿч кемjÿ ьсулурга саларда, ончо тесте 
кöдÿрилип калган. 

22 Иисус калаларга ла jурттарга табарып, ÿредип турдьь. Ол 
Иерусалим jаар барып jаткан. 

23 — Кайракан, аргаданып тургандар ас беди? — деп, бир кижи 
сурады. 

Иисус дезе олорго айтты: 

24 — Тар эжиьсгеҥ кирерге кÿjÿренигер. Айдып турум слерге: кöп 
улус кирейин дейле, ого кирип болбос. 25 Айыл ээзи туруп, эжигин 

бöктöп ийзе, слер тыштында туруп, эжикти токулдадып: «Бийибис, 
биске ач!» — деп jайнаарыгар. Jе ол слерге айдар: «Слерди билбе- 
зим, кайдаҥ келген улус». 26 Ол тушта слер айдынарыгар: «Сениҥ 
алдыҥда ичип-jип jÿрген эдибис, бистиҥ оромдорыста ÿредип jÿр- 
ген эдиҥ». 27 Jе ол слерге айдар: «Слерди билбезим, кайдаҥ келген 
улус. Jаман кылынып jÿргендер, ончогор менеҥ кеде тайылыгар!» 
28 Авраам, Исаак, Иаков ло ончо jарчылар Кудайдыҥ Каандыгын- 
да jÿргендерин, бойыгар дезе, чыгара сÿрдÿрип ийгенигерди кöрöр 
болзогор, анда ый ла тиш кыjырты болор. 29 Кÿнчыгыштаҥ ла кÿн- 
бадыштаҥ, тÿндÿктеҥ ле тÿштÿктеҥ келгилеп, Кудайдыҥ Каанды- 
гында кыйын отургылап алар. 30 Эмди калганчы болгон кижи, баш- 
тапкы болор, башташсы болгоны, калганчы болор. 

Иерусалим керегинде сыгыт 

31 Ол кÿн бир кезик фарисейлер келип, Иисуска айттылар: 

— Чыгып, мынаҥ ырбап бар, Ирод Сени öлтÿрер кÿÿндÿ. 

32 Иисус олорго каруу jандырды: 

— Барып, ол тÿлкÿге айдыгар: «Бат, бÿгÿн ле эртен шилемир- 
лерди чыгарарым, оору-jоболды jазарым, ÿчинчи кÿнде дезе кере- 
гимди туузылтарым. 33 Jе бÿгÿн, эртен ле соҥзуун Мен jолдо болор 
учурлу, нениҥ учун дезе jарчы Иерусалимнеҥ öскö jерде öлтÿртер 
аргазы jок». 

34 Jарчыларды öлтÿреечи, сеге ийилген элчилерди ташла шыба- 
лаачы Иерусалим, Иерусалим! Куш бойыныҥ балдарын канады 
алдына jуунаткандый, балдарыҥды канча jуунадайын дебедим, jе 
слер болбодыгар! 35 Бат, айлыгар слерге ээн артып jат! Айдып ту- 
рум слерге: öй jедип, «Кайраканнын адынаҥ келип jатканы алкыш- 
ту!» — деп айтпаганчар, Мени кöрбöзигер. 

14 

Иисус фарисей-эште 

1 Бир катап суббот кÿнде Иисус фарисей бийдиҥ айлына кирип, 
ажанды. Оны аjыктап турдылар. 2 Jе бат, Оныҥ алдына суулу 
оорудаҥ шыралап jÿрген кижи келди. 

3 Иисус jасакчыларга ла фарисейлерге баштанып, айтты: 

— Суббот кÿнде улусты эмдеерге jараар ба? 

4 Олор унчугышпады. Оору кижиге тийип, оны jазала, jандырып 
ийди. 5 Олорго дезе айтты: 

— Кажы бирÿгердиҥ уулыгар* эмезе чарыгар кутукка тÿшке- 
жин, оныгарды суббот то кÿнде ол тарый чыгарып албас бедигер? 

6 Олор нени айдарын билбей турдьшар. 

7 Айттырылган улус тöр талдап тургандарын аjарып, олорго укаа 
сöс айтты: 

8 — Кем сени тойго кычырза, тöргö отурба. Айттырылган улус 
ортодо сенеҥ кÿндÿлÿ кижи бар болуп калбазын. 9 Оны да, сени де 
айттырган кижи базып келип, сеге: «Буjерди ол кижиге божот» — 
дебезин. Ол тушта сеге бу мыныҥ уйадына чыдабай, эжиктиҥ jа- 
нына барып, отурарга келижер. 10 Jе сени айттырса, келип, эжик- 
тиҥ jанына отурып ал. Сени айттырган кижи базып келип, «Наjы, 
öрö öт!» — дезин. Ол тушта сениле кожо отурган улус алдында сеге 
кÿндÿ болор. 11 Бойын бийик тутканы — jабыс кöрдирер, бойын jа- 
быс тутканы — бийикке чыгар. 

12 Айттырган кижиге де айтты: 

— Тÿште бе, эҥирде бе казан аскаҥда, наjыларыҥды да, карын- 
даштарыҥды да, тöрööндöриҥди де, бай айылдаштарыҥды да айт- 
тырба. Олор качан бирде сени база айлына кычырар, jакшызын 
jандыра jетирер аргалу. 13 Jе кÿндÿ-кÿрее эткеҥде, тÿреҥи, кенек, 
аксак, сокор улусты айттыр. 14 Бат ол тушта кежиктÿ болгоныҥ ол: 
jандыра jакшызын олор сеге jетирип болбос, jе актулар тирилге- 
жин, сеге jакшы jетирилер. 

15 Мыны угала, Оныла кожо кыйын отургандардыҥ бирÿзи Ого 
айтты: 

— Кудайдыҥ Каандыгында курсак jиири кежиктÿ! 

16 Иисус дезе ого айтты: 

— Бир кижи jаан кÿндÿ-кÿрее эдип, кöп улус айттырган. 17 Ажа- 
нар öй jедип келерде, ол кулын ийип, айттырылган улуска мынай- 
да айтсын деген: «Келигер, ончо неме белен». 18 Олор, эрмектежип 
алган чьшап, jаманын таштазын деп, сурай бергендер. Бирÿзи 
айткан: «Мен jер садып алдым, оны барып кöрöр керек. Jаманым- 
ды таштазын деп, сурап турум». 19 Экинчизи: «Мен беш эжер чар 
садып алдым, олорды jегип, кыра сÿрÿп кöрöргö турум. Jаманым- 
ды таштазын деп, сурап турум» — деген. 20 Ÿчинчизи айткан: «Мен 


* Кезик jебрен тÿрбектерде «эштегеер». 

кижи алдым, оныҥ учун барып болбозым». 21 Кул келип, мыны 
бийине угускан. Айыл ээзи чугулданып, кулына jакарган: «Кап- 
шай барып, каланыҥ jаан ла кичинек оромдоры сайын jÿрÿп, тÿ- 
реҥи, кенек, аксак ла сокор улусты бери экел». 22 Кул келип, 
айткан: «Бийим, jакаруҥды бÿдÿрип койдым, эмди де jер бар». 
23 Бий кулына база jакарган: «Jолдорды, чеден-кажаандарды 
кууп, туштаган ла кижини сöстö, айлымныҥ ичине улус толзын! 
24 Айдып турум слерге: озо айттырган улустыҥ бирÿзи де ажым- 
наҥ jибес»*. 


Канайып Иисустыгг 
ÿренчиги болор 

25 Иисусла кожо кöп улус барып jаткан. Ол кайра баштанып, 
олорго айтты: 

26 — Меге келген кижи ада-энезин, алган эжин, бала-барказын, 
ага-карындажын, эjе-сыйындарын, акту бойыныҥ jÿрÿмин де jек- 
теп, jаман кöрбöзö, ол Мениҥ ÿренчигим болор аргазы jок. 27 Бо- 
йыныҥ кере тартыратан агажын албай, Мени ээчип jÿрер кижи, 
Мениҥ ÿренчигим болор аргазы jок. 

28 Кажы бирÿгер бакана тудар кÿÿндÿ болзын. Ол озо отурып 
алып, оны бÿдÿре тударга не-немези jеткил бе деп, тоолоор эмес 
пе? 29_30 Оноҥ башка, бакананы тöзöйлö, бÿдÿрип болбостоҥ маат 
jок. Улус оны кöрöлö, «Бу кижи тудуп баштайла, бÿдÿрип болбо- 
ды» деп, электеп каткырышпазын. 

31 Кандый бир каан öскö каанга удура jуулажарга барып jаткан 
болзын. Он муҥ черÿлÿ бойы, jуулажып келип jаткан jирме муҥ 
черÿлÿ каанга удурлажар аргазы бар ба деп, озо баштап отурып 
алып, jöптöжöр эмес пе? 32 Jуулажар аргазы jок болзо, öштÿ ыраак 
тужында амыр-энчÿ сурап, ого элчилерин ийер. 33 Анайып ок слер 
де, бойыгарда не барынаҥ мойнобозогор, Мениҥ ÿренчиктерим 
болор учурыгар jок. 

34 Тус — jакшы неме. Jе тус амтанын jылыйтса, канайып оны 
тусту эдер? 35 Jерге де, öтöккö дö jарабас. Оны чыгара чачып jады- 
лар. Кулакту кижи уксын! 


* Кезик jебрен тÿрбектерде кожумак бар: «Айттырылганы кöп, jе талдал- 
ганы ас». 

15 

Jылыйган кой керегинде 

I Иисусты угарга, ончо албанчылар ла кинчектÿлер Ого jууктап 
келдилер. Фарисейлер ле бичикчилер дезе кимиректенип турдьшар: 

2 — Ол кинчектÿлерди jуудып, олорло кожо ажанып jат. 

3 Jе Иисус олорго мындый укаа сöс айтты: 

4 — Кажы бирÿгерде jÿс кой болзын, бир койыгар jылыйып кал- 
ган болзын. Jылыйган койды таап алганча бедиреерге, тогузон то- 
гус койын ол куба чöлдö артырып койор эмес пе? 5 Таап алгажын, 
сÿÿнип, койды jардына артынып алар. б Jанып келеле, наjыларын 
ла айьшдаштарын кычырып алып, олорго айдар: «Мениле кожо 
сÿÿнигер, jылыйган койымды таап алдым!» 7 Айдып турум слерге: 
Кудайга баштанары керек jок тогузон тогус актуга кöрö Ого баш- 
танып турган кинчектÿ бир кижиге теҥериде артык сÿÿнгилеер. 

Jылыйган акча керегинде 

8 — Ол эмезе, бир ÿй кижиде он мöҥÿн акча болзын, бир акча- 
зын jылыйтып салган болзын. Jарыткышты кÿйдÿрип алып, ай- 
лыныҥ ичин сибирип, онызын таап алганча, кичеенип бедиреер 
эмес пе? 9 Таап алгажын, ÿÿре-jелелерин, айьшдаштарын кычырып 
алып, айдар: «Мениле кожо сÿÿнигер, jьшыйган акчамды таап ал- 
дым!» 10 Айдып турум слерге: Кудайга баштанып турган кинчектÿ 
бир де кижиге Кудайдыҥ ангелдери алдында сÿÿнчи болуп jат. 

Тенибер уул керегинде 

II Иисус база айтты: 

— Бир кижиде эки уул болгон. 12 Кичÿзи адазына айткан: «Ада! 
Jööжöгöрдöҥ jедижер ÿлÿÿмди меге беригер». Адазы jööжöни уул- 
дарына бöлип берген. 13 Саадабай кичÿ уул ончозын jууп, ыраак 
ороонго атанган. Анда ол салдым, балыр jÿрÿп, акчазын ÿреп кой- 
гон. 14 Бары-jогын кородып саларда, ол ороондо ачана-торо баш- 
талып, немеге jединбей барган. 15 Барып, бу ороонныҥ улузыныҥ 
бирÿзине jалданарда, оны jалаҥына чочко кабыртып ийген. 1б Чоч- 
коныҥ jайынтызыла да болзо, кардын толтырайын дезе, оны да 
берери чыкпай турган. 17 Санаа алынып, айдынган: «Адамныҥ 

канча jалчылары курсакты jип тÿгезип болбой jат, мен дезе торо- 
лоп öлöргö jеттим! 18 Туруп, адама барып, айдадым: „Ада, теҥериге 
удура ла слердиҥ алдыгарда кинчек эттим. 19 Уулыгар деп аданар 
учурым jок, мени jалчылараарга кожуп алыгар“». 

20 Туруп, адазына барган. Оны адазы ыраагынаҥ кöрÿп ийеле, 
ичи ачыган, удура jÿгÿрип келеле, мойнынаҥ кучактап, окшой бер- 
ген. 21 Уулы: «Ада! — деген. — Теҥериге удура ла слердиҥ алдыгар- 
да кинчек эттим. Уулыгар деп аданар учурым jок». 22 Jе адазы кул- 
дарына jакарган: «Кийимниҥ болзо jакшызын экелип, балама 
кийдиригер, сабарына болзо jÿстÿк сугугар, будына болзо öдÿк 
кийдиригер. 23 Семирткен бозуны экелип, сойыгар: jийлик, jыргай- 
лык! 24 Бу уулым öлгöн бойы тирилди, jылыйган бойы табылды». 
Оноҥ jыргай бергендер. 

25 Jаан уул дезе кырада болгон. Jанып келедип, айылдаҥ кожоҥ 
чыгып турганын угуп ийген. 2б Jалчьшардыҥ бирÿзин алдырып ала- 
ла, анда не болуп турганын сураган. 27 0нызы айткан: «Карында- 
жыҥ jанып келген. Ол эзен-амыр jанып келди деп, адаҥ сÿÿнип, се- 
мирткен бозуны сойгон». 28 Jаан уул ööркöйлö, айлына кирбеген. 
Адазы чыгып келеле, оны кычыра берген. 29 Jе ол адазына айткан: 
«Бат, канча jылга улай слерге иштеп, айткан сöзигердеҥ чыкпай 
jÿрдим. Jе наjыларыҥла кожо jыргап ал деп, меге уулак та айдып 
бербедигер. 30 Баскын-тоскын ÿй улуска биригип, ар-jööжöзин ко- 
родып койгон бу уулыгар jанып келерде, ого семирткен бозу сойды- 
гар!» 31 Адазы дезе ого айткан: «Уулым, сен jаантайын мениле кожо, 
мениҥ не барым — сенийи. 32 Бу карындажыҥ öлгöн бойы тирилди, 
jылыйган бойы табылды деп сÿÿнип, jыргаар керек». 

16 

Чындык байлык керегинде 

1 Иисус Бойыныҥ ÿренчиктерине дезе айтты: 

— Бир бай кижиде айыл башкараачы болгон. Ол jööжöзин коро- 
дып jат деп, байга jетиргендер. 2 0нызын алдырала, айткан: «Бу сен 
керегинде нени угуп турум? Эткен ижиҥе jартамал эт, бу иште се- 
ниҥ артар учурыҥ jок». 3 Айьш башкараачы бойында айдынган: «Эм 
канайдайын? Бийим мени иштеҥ jайладып jат. Jер казып болбо- 
зым, суранчыктап jÿреринеҥ уйалып jадым. 4 Бу иштеҥ чыгарып 

салза, улус мени айылдарына jуудып алзын деп, нени эдерин би- 
лерим» — дейле, 5 бийине тöлÿлÿ улусты таҥынаҥ алдыра берген. 
«Бийиме канчаны тöлÿлÿ эдиҥ?» — деп, баштапкызынаҥ сураган. 
6 0нызы: «Jÿс бочко май» — деген. Айдарда, ого айткан: «Кол сал- 
ган чаазыныҥды алып, отур, „бежен“ деп, капшай бичи». 7 Оноҥ: 
«Сен канча кирелÿ тöлÿлÿ эдиҥ?» — деп, öскöзинеҥ сураган. Оны- 
зы: «Jÿс таар буудай» — деген. Айдарда, ого айткан: «Кол салган 
чаазыныҥды алып, „сегизен“ деп бичи». 8 Санаа-укаалу эткени 
учун чынга турбас немелердиҥ башкараачызын бий мактаган. Jер- 
деги jÿрÿмниҥ уулдары бойы ошкош улус ортодо jарыктыҥ уулда- 
рына кöрö санаалу. 

9 Мен де слерге айдып турум: чынга турбас байлыкла бойлоры- 
гарга нöкöрлöр таап туругар. Оноҥ, байлыгар корозо, слерди 
мöҥкÿ айлы-jурттарына jууткылап алзын. 10 Аска бÿдÿмjилÿ болго- 
ны, кöпкö дö бÿдÿмjилÿ. Аска бÿдÿмjи jок болгоны, кöпкö дö бÿ- 
дÿмjи jок. п Чынга турбас байлыкты слерге бÿдÿмjилеерге jарабас 
болзо, чындык байлыкты кем бÿдÿмjилеер? 12 Кижинийине бÿдÿм- 
jизи jок болгоныгарда, бойыгардыйын слерге кем берер? 

13 Кандый да кул эки бийге бир уунда jалчьшанып болбос: эмезе 
бирÿзин jаман кöрöр, экинчизин дезе сÿÿр; эмезе бирÿзине кичее- 
нер, экинчизин дезе керектебес. Кудайга ла jööжöгö теҥ jалчыла- 
нып болбозыгар. 

14 Мыны ончозын фарисейлер де угуп, акчага ач бойлоры, 
Иисусты электеп каткырышты. 

15 Иисус олорго айтты: 

— Улус алдында акту болуп кöрÿнедигер, jе Кудай jÿрегеерди 
билер. Улус ортодо бийик баалалып турганы, Кудайга jескинчилÿ. 
16 Иоаннаҥ озо Jасак ла jарчьшардыҥ сöзи jарлалган. Эмдидеҥ ала 
дезе Кудайдыҥ Каандыгы керегинде Сÿÿнчилÿ Jар jарлалат, кажы 
ла кижи ого кирерге кÿч салат. 17 Jасакта бир чийик jоголгончо, 
jер ле теҥериге jоголорго jеҥил. 18 Уйиле айрылыжып, öскö кижи 
алганы, онызыла кинчекке киргени ол. Айрылыжып калганды ал- 
ганы, оныла кожо кинчек эткени ол. 

Бай кижи ле Лазарь 

19 Иисус оноҥ айтты: 

— Бир бай кижи болгон. Каан чылап ьсийинип, кÿнÿҥ сайын 
jыргап-сайрап jÿрер. 20-21 База бастыра бойы ириҥ-баалулу Лазарь 

деп тÿреҥи кижи болгон. Байдыҥ столынаҥ тÿшкенди jийин деп, 
оныҥ каалгазыныҥ jанында jадатан. Ийттер келип, баалузын jа- 
лап туратан. 22 Jе бат, тÿреҥи jада калган, ангелдер оны Авраамга 
коштой апарып салгандар. Бай да jада калган, оныҥ сööгин jууп 
койгондор. 23 Ол, таамьща кыйналып jÿрген бойы, öрö кöрзö, ыраа- 
гында Авраам jÿрген, коштойында дезе — Лазарь. 24 Бай кыйгыра 
берген: «Авраам адабыс! Меге буурсап, Лазарьды бери ийзеҥ, са- 
барыныҥ бажын сууга чыктыдып, тилимди соотсын. Бу от-jал- 
быштыҥ изÿзине кыйналып турум!» 25 Jе Авраам айткан: «Уулым, 
эске алынып ийзеҥ, эзен jÿрериҥде, сен ончо jакшыны алгаҥ, Ла- 
зарь дезе ончо jаманды. Эмди ол мында кооттоп jат, сен дезе кый- 
налып jадыҥ. 26 Ого ÿзеери, слердиҥ ле бистиҥ ортобыста — алыс 
jер. Оныҥ учун мынаартынаҥ слерге барайын дегени, барып бол- 
бос, оноортынаҥ биске келейин дегени, келип болбос». 27 Айдар- 
да, бай айткан: «Оны бистиҥ айьшга ий деп, сурап турум сени, 
адабыс! 28 Беш карындажым бар эди. Бу кыйынду jерге тÿшпезин 
деп, ол барып, олорго керелезин». 29 Авраам айткан: «Олордо Мои- 
сей ле jарчылар бар, олорды уксын!» 30 «Jок, Авраам адабыс, — деп, 
ол айткан, — öлгöн улустыҥ бир-бирÿзи олорго барза, олор Ку- 
дайга баштанар». 31 Jе Авраам ого айткан: «Моисейди ле jарчылар- 
ды уккулабай турган болзо, олорды кем де, керек дезе, тирилген 
кижи де, бÿдÿндирип болбос». 


17 

Кинчек ле бÿдетени керегинде 

1 Иисус ÿренчиктерине айтты: 

— Jаманга баштаачы немелер келбейинче болбос, jе олор кем 
ажыра келген, ого ачу-корон! 2 Бу кичÿлердиҥ кажы бирÿзин jаман- 
га баштаган кижиниҥ мойнына теерменниҥ тажын буулап, оны 
талайга таштаган болзо, ого торт болор эди. 3 Мынаҥ чеберленип 
jÿрÿгер! Карындажыҥ сеге jаман эткежин, каарып айт, кинчегин 
алынза, jаманын таштап кой. 4 Кÿнине jети катап jаман эделе, сеге 
jети катап келип, «Мен бурулу» дегежин, jаманын таштап кой. 

5 — Кудайга бÿдер кÿÿнибисти тыҥыдарга болуш — деп, апос- 
толдор Кайраканнаҥ сурадылар. 

6 Кайракан каруу jандырды: 

— Бÿдеригер горчицаныҥ ÿренинче болуп, бу турган агашка: «Та- 
зыл-тамырыҥла кожо кодорылып, бойыҥды бойыҥ талайга апарып 
отургус!» — деген болзогор, ол слерге багар эди. 

7 Кажы бирÿгер кыралап эмезе малдап jÿрген кулду болзын. Ба- 
йагы кул иштеҥ jанып келзе, ого: «Капшай отурып ажан!» — деп 
айдар бедигер? 8 Карын, мынайда айдар jогоор бо: «Меге казан ас, 
мен ичип-jип отурганчам, курчанып алып, мени кичееп кÿндÿле, 
оноҥ бойыҥ ичип-jиириҥ». 9 Jакаругарды бÿдÿрген кулыгарга ал- 
кыш-быйаныгарды айдар бедигер? 10 Анайып ок слер де, jакаруны 
бÿдÿреле, мынайда айдыгар: «Бис неге де турбас кулдар эдибис, 
бис jÿк молjу-керегисти бÿдÿрдис». 

11 Иерусалим jаар jолдо Иисус Самар ла Галилейдиҥ ортозынча ба- 
рып jаткан. 12 Бир jуртка кирип jадарда, Ого капкаш баалулу он кижи 
учурады. Олор ыраагында токтой тÿжÿп, 13 кыйгырыжа бердилер: 

— Иисус, Ÿредÿчи! Биске буурса! 

14 Олорды кöрöлö, Иисус: 

— Абыстарга барып кöрÿнигер — деди. 

Олор барып jадала, арутала бердилер. 15 Олордыҥ бирÿзи дезе, 
бойыныҥ jазылганын кöрöлö, ойто бурулды. Тыҥ ÿнденип Кудай- 
ды алкап, 16 Иисустыҥ будыныҥ алдына кöҥкöрö jыгылып, Ого 
алкыш-быйанын jетирип турды. Ол самар кижи болгон. 

17 — Аруталганы он кижи эмес беди? Арткан тогузы кайда? — 
деп, Иисус сурады. — 18 Кудайга алкыш-быйанын jетирерге, öскö 
укту бу кижидеҥ башка, олордыҥ бирÿзи де келбеди бе? — дейле, 
19 ого айтты: — Тур, бар. Бÿдÿп турганыҥ сени аргадап алды. 

Кудайдыҥ Каандыгыньит келери 

20 Кудайдыҥ Каандыгы качан келер деп, фарисейлер сураарда, 
Иисус каруу jандырды: 

— Кудайдыҥ Каандыгы танылу келбес. 21 «Ол мында!» эмезе 
«Туку анда!» дешпес, нениҥ учун дезе Кудайдыҥ Каандыгы — 
öзöк-кöксигерде . 

22 Ÿренчиктерине дезе айтты: 

— Кижи Уулыныҥ ого jÿк бир де кÿнин болзо кöрöр кÿÿнигер 
келер öй болор, jе оны кöрбöзигер. 23 Слерге: «Ол мында!», «Туку 
анда!» — дешкилеер. Тап эдип, олордыҥ кийнинеҥ jÿгÿрбегер. 

24 Jалт эделе, теҥериниҥ бир учынаҥ экинчи учына jетире jа- 
рыдып ийген jалкындый, Кижи Уулы Бойыныҥ кÿнинде андый 

болор. 25 Jе озо баштап Ол кöп кыйналар, бу ÿйениҥ улузы Оноҥ 
jана тÿжер учурлу. 26 Нойдыҥ кÿндеринде болгондый, Кижи Уулы- 
ныҥ кÿндеринде андый ок болор: 27 Ной ковчегке кирердиҥ кир- 
генче, улус ичип-jип jаткан, кижи алары алып, кижиге барары ба- 
рып турган. Оноҥ чайык чыгып, ончозы чöҥÿп калган. 28 Лоттыҥ 
кÿндеринде база андый ок болгон: улус ичкен-jиген, садышкан, аш 
салган, агаш тарыган, туралар туткан. 29 Jе Лот Содомноҥ jÿре 
берген кÿн теҥеридеҥ от ло кÿкÿр jаап, ончозы кырылып калган. 
30 Кижи Уулы ачылар кÿн андый ок болор! 

31 Ол кÿн jабынчыда болгон кижи, не-немези дезе айылдыҥ 
ичинде болгожын, онызын алайын деп тÿшпезин; кырада jÿргени, 
бурулбазын! 32 Лоттыҥ абакайын сананып jÿрÿгер! 33 Jÿрÿмин че- 
берлейин дегени, онызын jылыйтар, jÿрÿмин jылыйтканы, оны- 
зын тындандырып алар. 34 Айдып турум слерге, ол тÿнде эки кижи 
бир тöжöктö jадар: бирÿзин алып баргылаар, бирÿзин дезе арты- 
рып койгылаар; 35 эки ÿй кижи кол теермен тартар: бирÿзин алып 
баргылаар, бирÿзин дезе артырып койгылаар*. 

37 Айдарда, ÿренчиктер Оноҥ сурадылар: 

— Бу кайда болор, Кайракан? 

Иисус айтты: 

— Сööк jаткан jерге кан-кеределер jуулар. 

18 

Тул ÿй кижи ле jаргычы керегинде 

1 Jаантайын мÿргÿп, чöкöбöйтöнин билгилеп jÿрзин деп, Иисус 
олорго укаа сöс айтты: 

2 — Бир калада jаргычы болгон. Ол Кудайдаҥ да коркыбайтан, 
улустаҥ да уйалбайтан. 3 Бу ок калада бир тул ÿй кижи болгон. Ол 
jаргычыга келип, «Мени öштÿмнеҥ корула» — деп, jайнап сурап 
туратан. 4 Jаргычы узак öйгö jöпсинбей, оноҥ бойында айдынган: 
«Мен Кудайдаҥ коркыбас, улустаҥ уйалбас та болзом, 5 бу тул ÿй 
кижи меге амыр бербей турганда, оны корулайын, мени тÿймет- 
пезин, база келбезин». 


* Кезик jебрен тÿрбектерде кожумак бар: 36 «Кырада эки кижи jÿрер: 
бирÿзин алып баргылаар, бирÿзин дезе артырып койгылаар». 

6 — Ак-чек эмес jаргычы нени айтканын уктыгар ба? — деп, 
Кайракан айтты. — 7 Кудай Бойына тÿн-тÿш jайнап турган талдал- 
гандарын корулабас беди, олорды корулаарын саададып та турган 
болзо? 8 Айдып турум слерге: олорды саадабай корулаар. Jе Кижи 
Уулы келеле, Ого бÿдÿп турганды jердеҥ табар ба? 

Фарисей ле албанчы керегинде 

9 Бойлорын актузынып, öскöлöрин jабыссынып турган кезик 
улуска дезе Иисус укаа сöс айтты: 

10 — Эки кижи мÿргÿÿрге, Öргööгö кирген: бирÿзи фарисей, 
экинчизи дезе — албанчы. 11 Фарисей туруп, бойында мÿргÿген: 
«Э-э, Кудай! Мен öскö улустый тонокчы, кÿjÿрчи, балыр jÿрÿмдÿ 
эмезе бу албанчыдый эмес болгоныма, Сеге алкыш-быйан jети- 
рип турум. 12 Неделеде эки катап орозо тудуп, алганымныҥ онын- 
чы ÿлÿÿзин берип jадым». 13 Албанчы дезе, ыраагында туруп, те- 
ҥери öрö кöрöргö дö тидинбей, jе тöжине согунып, айдынып 
турган: «Э-э, Кудай, меге, кинчектÿ кижиге, буурсак бол!» 

14 Айдып турум слерге: фарисей эмес, бу кижи Кудайдыҥ ал- 
дында кöп акталып jанган. Бийиктединген кажы ла кижи — jабы- 
задылар, jабызыдынганы — бийиктедилер. 

Кудайдыҥ Каандыгына 
кемкирер? 

15 Кол тийгиссин деп, Иисуска кичÿ балдарды экелип турдылар. 
Ÿренчиктери дезе, мыны кöрöлö, олорды jуутпай тургандар. 16 Jе 
Иисус балдарды Бойына кычырып алып, айтты: 

— Балдарды божодыгар, Меге келерге буудактабагар. Кудайдыҥ 
Каандыгы мындыйлардыйы эди. 17 Чынын айдадым слерге: Ку- 
дайдыҥ Каандыгын бала чылап алынбаган кижи ого кирбес. 

18 — Быйанду Ÿредÿчи! Мöҥьсÿ jÿрÿмди энчиленерге, нени эде- 
йин? — деп, бийлердиҥ бирÿзи Иисустаҥ сурады. 

19 Иисус ого айтты: 

— Мени не быйанду дейдиҥ? Кем де быйанду эмес, jаҥыс Ку- 
дай быйанду. 20 Чайдам болбо, кижи öлтÿрбе, ууры этпе, тöгÿн кере- 
лебе, ада-эненди тооп jÿр деген jакылталарды билериҥ. 

21 Бий: 

— Мыны ончозын jиит тужымнаҥ ала чек туткан эдим — деди. 

22 Мыны угала, Иисус ого айтты: 


171 




Лука 18 


— Сеге база бир неме jетпейт: не барыҥды садып ийип, тÿреҥи- 
лерге ÿлеп бер. Ол тушта теҥериде эрjинелÿ болорыҥ. Оноҥ ке- 
лип, Мени ээчий бар. 

23 Jе байагы кижи мыны угала, кунуга берди: ол коркышту бай 
кижи болгон. 24 Иисус оныҥ кунуга бергенин кöрöлö, айтты: 

— Бай улуска Кудайдыҥ Каандыгына кирерге кандый кÿч! 25 Бай 
кижиге Кудайдыҥ Каандыгына киреринеҥ, тööгö ийне ÿйдинеҥ 
öдöргö jеҥил. 

Мыны уккан улус айттылар: 

26 — Айдарда, кем аргаданар аргалу? 

27 — Улустыҥ эдип болбозын Кудай эдер аргалу — деп, Ол каруу 
jандырды. 

28 Петр айтты: 

— Бат, айлы-jуртыбысты артырып, Сени ээчиген эдибис. 

29 Иисус олорго айтты: 

— Чынын айдадым слерге: айлы-jуртын, эмезе ада-энезин, эмезе 
ага-карындажын, эмезе алган эжин, эмезе бала-барказын Кудай- 
дыҥ Каандыгына болуп артырала, 30 бу чакта чик-jок кöпти алба- 
ган кижи jок, келер чакта дезе, — мöҥкÿ jÿрÿмди. 

31 Он эки ÿренчигин таҥынаҥ кычырып алып, олорго айтты: 

— Бат, Иерусалимди öрö чыгып отурыс. Кижи Уулы керегин- 
де jарчылардыҥ ончо бичилгени бÿдер. 32 Эйе, Оны кара jаҥду- 
ларга берип ийгилеер, электегилеер, базынгылаар, Ого тÿкÿрги- 
леер, 33 0ны камчылагылаар, оноҥ öлтÿргилеп койор. Jе ÿчинчи 
кÿнде Ол тирилер. 

34 Jе олор мынаҥ нени де аайлабадылар. Бу сöстöр олорго туйук 
болгон, олор айдылганын оҥдобогондор. 

Сокорды jасканы 

35 Иисус Иерихонго jууктап келерде, jол куйнунда бир сокор су- 
ранчыктап отурган. 36 Jаныла кöп улус öдÿп jатканын угала, ол бу 
не атасы — деп сурады. 37 Ого: 

— Назаретте jерлÿ Иисус öдÿп jат — дедилер. 

38 Айдарда, сокор: 

— Давид уулы Иисус, меге буурса! — деп, кыйгыра берди. 

39 Ичкертинде базып бараткан улус оны унчуктырбаста, ол там 

ары кыйгырды: 

— Давид уулы, меге буурса! 

40 Иисус токтой тÿжÿп, «Оны Меге экелигер» — деди. Сокор Ого 
базып келерде, 

41 — Сеге нени эдейин? Сеге не керек? — деп, оноҥ сурады. 

Ол айтты: 

— Кайракан, кöзим jарызын деп турум! 

42 Иисус ого: 

— Кöзиҥ jарызын! — деди. — Бÿдÿп турганыҥ сени аргадап алды. 

43 Бу тарый кöзи jарып, ол Кудайды мактап, Иисусты ээчий бас- 
ты. Мыны кöрöлö, ончо улус Кудайды мактадылар. 

19 

Иисус Закхей-эште 

I Иисус Иерихонго кирип, оныҥ ичиле базып бараткан. 2 Бу 
калада Закхей деп кижи jуртаган. Ол албанчылардыҥ бийи, бай 
кижи болгон. 3 Иисусты кем болгонын кöрöргö кÿÿнзеп, jе кыс- 
качак сынду болуп, улус ажыра кöрÿп албай турган. 4 Айдарда, 
озолой jÿгÿрип барала, jаныла öтсö, Оны кöрöргö, смоква агаш- 
ка чыгып алды. 5 Иисус ол jерге jедип келеле, саҥ öрö кöрÿп, 
айтты: 

— Закхей, капшай тÿш! Меге бÿгÿн сениҥ айлыҥа тÿжер керек. 

6 Ол меҥдей тÿжÿп, Оны айлында сÿÿнчилÿ уткыды. 7 Ончозы 

мыны кöрöлö, Ол кинчектÿ кижиниҥ айлына кирди деп, арбаны- 
жып турдылар. 

8 Закхей дезе туруп, Кайраканга айтты: 

— Кайракан! Jööжöмниҥ кабортозын тÿреҥилерге берейин, 
кемди кÿjÿреген болзом, тöрт катап кöп jандырып берейин. 

9 Иисус айтты: 

— Бÿгÿн бу айылга аргадаш келди: бу да кижи Авраам уулы. 
10 Кижи Уулы дезе, jылыйганды таап, аргадаарга келген. 

II Мыны уккан улуска Ол укаа сöс айтты. Ол Иерусалимге jуук 
болгон, оныҥ учун Кудайдыҥ Каандыгы удабас jедип келер деп, 
олор санангандар. 

12 Иисус: 

— Каандык алып, кайра jанарга, укту-тöстÿ бир кижи ыраак 
ороонго атанып jаткан — деди. — 13 Он кулын алдырып алып, олорго 
он мина акча берип, айткан: «Мен jанганчам, акчаны эбиртигер». 

14 Jаҥыс jердиҥ улузы оны кöрбöс болгон, кийнинеҥ ары элчилер 
ийип, мынайда айттыргандар: «Ол бистиҥ кааныбыс болзын деп 
турганыс jок». 

15 Jе ол каанныҥ ширеезин алала, jанып келген. Кем кандый 
кирелте алганын сурап угарга, мöҥÿн берген кулдарын бойына 
кычырзын деп jакарган. 16 Бирÿзи келип, «Бийим, сениҥ мина ак- 
чаҥ он мина экелди» — деген. 17 Ого айткан: «Jакшы, керсÿ кул! 
Аска бÿдÿмjилÿ болдыҥ, он каламды башкар». 

18 Экинчи кул келип, «Бийим, сениҥ мина акчаҥ беш мина экел- 
ди» — деген. 19 «Сен де беш каламды башкар» — деп, ого айткан. 

20 Ÿчинчизи келип, айткан: «Бийим, сениҥ минаҥ бу, оны ар- 
чуулга тÿÿп, чеберлеп jÿрдим. 21 Кату кижи деп, сенеҥ коркы- 
дым: салбаган немени алатан эдиҥ, ÿрендебеген немени кезетен 
эдиҥ». 22 Ого айткан: «Бойыҥныҥ ок сöзиҥле сени jаргылаарым, 
jаман кул! Мени салбаган немени алатан, ÿрендебеген немени 
кезетен кату кижи деп, сен билген эмейиҥ. 23 Айдарда, мöҥÿ- 
нимди не керек эбиртпедиҥ, мени келип, оны кирелтелÿ алзын 
деп?» 24 Оноҥ кожо jÿрген улуска jакарган: «Оныҥ миназын алы- 
гар, он миналуга беригер!» 25 «Бийибис, ондо тегин де он мина 
бар» — дешкендер. 26 Олорго айткан: «Jе мен слерге айдып турум: 
бардыҥ барына берилер, jоктыҥ не бары да айрылар. 27 Мени 
каан болбозын деп jÿрген öштÿлеримди дезе, бери экелип, ме- 
ниҥ алдымда öлтÿригер». 

Иерусалимге киргени 

28 Мыны айдала, Иисус Иерусалимди öрö чыгып, оноҥ ары бар- 
ды. 29 Елеон кырдыҥ эдегинде турган Виффагия ла Вифанияга 
jууктап келерде, ÿренчиктердиҥ экÿзин ийип, 30 айтты: 

— Одоштой jуртка барыгар. Ого кирип, бир де кижи минбеген, 
буулап койгон эштектиҥ кулунын кöрÿп ийеригер. Оны чечеле, 
бери экелигер. 31 Кем кижи слердеҥ: «Не керек чечип jадыгар?» — 
деп сураза, «Ол Кайраканга керек» — дегер. 

32 Ийгендери барып, Оныҥ айтканынча таап алдылар. 33 Кулун 
эштекти чечкилеп jадарда, «Эштекти не керек чечип jадыгар?» — 
деп, ээлери сурады. 34 Ÿренчиктер: «Ол Кайраканга керек» — де- 
дилер. 35 Кулун эштекти экелеле, кийимдерин оныҥ белине арта 
салып, Иисусты ого миндирдилер. 36 Jортып барадарда, улус ки- 
йимдерин jолго jайып турдылар. 

37 Ол Елеон кырды тöмöн алган jолго jууктап келерде, ал-камык 
ÿренчиктер тыҥ ÿнденип, сÿÿнижип, кöргöн ончо кайкалдары 
учун Кудайды алкай бердилер: 

38 — Кайраканныҥ адынаҥ келип jаткан Каан алкышту! Теҥери- 
де энчÿ болзын, кöк-теҥериде турганга мак! 

39 Улустыҥ ортозынаҥ кезик фарисейлер айттьшар: 

— Ÿредÿчи, ÿренчиктериҥди токтот. 

40 Jе Ол каруу jандырды: 

— Айдып турум слерге: олор унчукпай барза, таштар кыйгыры- 
жып чыгар. 

41 Калага jууктап келеле, ого кöрöлö ыйлап, 42 айтты: 

— Э-э, энчÿ сеге нени экелерин ого jÿк бу кÿнде билген болзоҥ 
кайдат! Jе оны бÿгÿн сениҥ кöзиҥ кöрÿп болбос. 43 Сениҥ кÿнде- 
риҥ jедип, öштÿлериҥ сени эбире казыктар кадаар, курчап алар, 
ончо jанынаҥ кыстап келер. 44 Кудай сеге келип jÿрген öйди таны- 
баганыҥ учун сени jемирип, балдарыҥды сенде кырып салгылаар, 
сенде таш ÿстине таш та артырбас. 

Öргööни арутаганы 

45 Иисус Öргööгö киреле, садыжып турган улусты сÿрÿп, 46 олор- 
го айдып турды: 

— Бичилген сöс бар: «Менин айлым улус мÿргÿйтен айыл болор». 
Слер дезе оны тонокчылардыҥ уйазы эдип алдыгар! 

47 Ол кÿнÿҥ сайын Öргööдö ÿредер болды. Улу абыстар, бичик- 
чилер ле калыктыҥ башчылары Оны öлтÿрер эбин бедиреп jÿрди- 
лер. 48 Jе мыны канайда эдерин билбей тургандар, нениҥ учун дезе 
улус ончозы Оны угуп, Оноҥ айрылбас болгон. 

20 

Иисустын jаны 

1 Иисус Öргööдö улусты ÿредип, Сÿÿнчилÿ Jар jарлап jÿрген 
кÿндердиҥ бирÿзинде улу абыстар, бичикчилер jаандарла кожо 
базып келеле, 2 Ого айттылар: 

— Биске айт, мыны кандый jаҥла эдип турганыҥды, андый jаҥ- 
ды Сеге кем бергенин. 

3 Иисус олорго каруу jандырды: 

— Мен де слердеҥ бир неме сурап угайын, Меге айдыгар: 
4 Иоанныҥ крестеп jÿргени теҥеридеҥ болгон бо, эмезе кижи- 
лердеҥ бе? 

5 Олор дезе бойлоры ортодо табыштылар: «,,Теҥеридеҥ“ дегей 
эди, ол тушта: „Ого не керек бÿтпедигер?“ — деер. 6 „Кижилер- 
деҥ“ дезебис, ончо улус бисти ташла шыбалап öлтÿрер, нениҥ 
учун дезе Иоанн jарчы болгонына бÿткилеп jат». 7 «Кайдаҥ болго- 
нын билбезис» — дедилер. 8 Иисус олорго айтты: 

— Мыны кандый jаҥла эдип турганымды слерге Мен де айт- 
пазым. 


Jалданган ишчилер керегинде 

9 Оноҥ Иисус улуска мындый укаа сöс айтты: 

— Бир кижи виноград-агаш тарыйла, оны ишчилерге табыш- 
тырып, узакка атана берген. 10 Бойыныҥ öйинде виноградтыҥ 
jиилегинеҥ ого берзин деп, ишчилерге кулын ийген. Jе олор 
ийген кулды токпоктойло, как куру jандыргандар. 11 Виноград 
ээзи öскö кулын ийген, jе онызын да токпоктоп, уйатка тÿжÿре- 
ле, база как куру jандыргандар. 12 Ÿчинчи кулын ийерде, оны 
шыркалап, сÿрÿп ийгендер. 13 Айдарда, виноград ээзи айткан: 
«Эм канайдайын? Карузыган уулымды ийедим, айса болзо, 
олор оноҥ уйалар». 14 Jе ишчилер байагы уулды кöрöлö, бой- 
бойлоры ортодо шÿÿшкендер: «Адазыныҥ энчизин алар уул бу. 
Оны öлтÿрип салалы, энчи бистийи болор». 15 Уулды виноград- 
агаштыҥ тыштына чыгара таштап, öлтÿрип койгондор. Вино- 
град-агаштыҥ ээзи эм олорды канайдар деп туругар? 16 Келип, 
байагы ишчилерди öлтÿрер, виноградты дезе öскö улуска та- 
быштырар. 

Мыны угуп турган улус: 

— Андый неме болбос! — дештилер. 

17 Иисус олорго чике кöрÿп, айтты: 

— Айдарда, «Тура тудаачылар jектеп койгон таш булуннын тö- 
зиндеги таш болуп калды» — деп бичилгени не болотон? 18 Бу ташка 
jыгылган не ле кижи чачылар; таш кемниҥ ÿстине тÿшсе, оны 
былчып койор. 

19 Улу абыстар ла бичикчилер бу укаа сöстö олор керегинде ай- 
дылганын билип ийдилер. Иисусты каруулга алайын дейле, улус- 
таҥ коркыдылар. 

Калан керегинде сурак 

20 Иисусты кетежип, Ого бир канча улус ийдилер. Олор ак-чек 
улус болуп кöрÿнип, башчыныҥ jаҥына Оны табыштырып берерге, 
Оныҥ сöзинеҥ jик табар учурлу болгон. 21 Ийген улус барып, Ого 
айттылар: 

— Ÿредÿчи! Бис билерис, Сениҥ айткан сöзиҥ ле ÿредÿÿҥ чындык 
болгонын, улусты ьшгаштырбай, Кудайдыҥ jолына чын ÿредип тур- 
ганыҥды. 22 Биске каганга калан тöлööргö jараар ба, эмезе jок по? 

23 Иисус олордыҥ меке-сÿмезин билип, айтты: 

24 — *Меге динарий акча кöргÿзигер: анда кемниҥ сÿри ле ады? 

Олор: 

— Кагандыйы — дедилер. 

25 Ол айтты: 

— Анайдарда, кагандыйын каганга беригер, Кудайдыйын — Ку- 
дайга. 

26 Улус алдында Оныҥ сöзинеҥ jик таап болбой, берген каруу- 
зына кайкажып, унчукпай тура калдьшар. 

Тирилиш керегинде сурак 

27 Öлгöндöр тирилбес дежетен бир кезик саддукейлер келип, 
Иисустаҥ сурадьшар: 

28 — Ÿредÿчи! Моисей биске бичип берген эди, кемнин карында- 
жы, ÿйлÿ бойы, бала jок öлгöжин, онын ÿйин карындажы алып , ка- 
рындажынын угын улалшар учурлу деп. 29 Jети карындаш кижи бол- 
гон. Бирÿзи кижи алала, бала jок бойы jада калган. 3 °- 31 Ÿй кижини 
экинчи, ÿчинчи карындажы алган, анайып jетилези алып, бала ар- 
тырбай, ончолоры jада калгандар. 32 Оноҥ ÿй кижи де jада калган. 
33 Эм, айдарда, тирилгежин, бу jети эрдиҥ кажызыныҥ ÿйи болор 
ол? Оны jетилези алган эдилер. 

34 Иисус олорго каруу jандырды: 

— Бу чактыҥ улузы кижи алып, кижиге барып jадьшар. 35 Jе öлö- 
лö тирилерге, келер öйдö jÿрерге jедип алган jарамык улус кижи де 
албас, кижиге де барбас; 36 öлÿп те болбос, ангелдер чилеп jÿрер. 
Олор Кудайдыҥ балдары болгылаар — тиргискен балдар. 37 Кÿйÿп 
jалбыраган тайа-jыраа керегинде куучынында Моисей Кайраканды 


* Кезик jебрен тÿрбектерде кожумак бар: «Мени не ченеп туругар?» 

Авраамныҥ Кудайы, Исаактыҥ Кудайы ла Иаковтыҥ Кудайы деп адап, 
öлгöн улус тирилер деп кöргÿскен. 38 Jе Кудай — Ол öлгöндöрдиҥ Ку- 
дайы эмес, Ол эзен jÿргендердиҥ Кудайы. Кудайга ончо улус тирÿ. 

39 Кезик бичикчилер: 

— Jак ттт ы айттыҥ, Ÿредÿчи! — дештилер. 

40 Иисустаҥ кем де, нени де сураарга тидинбеди. 

Христос кем? 

41 Иисус дезе олорго айтты: 

— Улус нениҥ учун Христосты Давид уулы дешкилейт? 42 Са- 
рындар бичигинде Давид бойы мынайда айткан эмес беди: 

«Кайракан Кайраканыма айткан: 

43 „Öштÿлериҥди будыҥныҥ jанына салып бербейинчем, 

оҥ jаныма отур “». 

44 Анайдарда, Давид бойы Христосты Кайракан деп адап турганда, 
Ол канайып оныҥ уулы болотон? 

45 Ончо улус угуп турарда, Ол ÿренчиктерине айтты: 

46 — Узун эдектÿ кеп кийип базып jÿрерин сÿÿр бичикчилердий 
болбоско, бойыгарды тудуныгар. Олор тепсеҥдерде уткыдарын, си- 
нагогаларда ичкери öдÿп отурарын, той-jыргалда тöрдö кыйын оту- 
рарын кÿÿнзеи jадьшар. 47 Булар, тул ÿй улустыҥ jööжöзин ÿптеп 
jип, улус кöзинче удаан мÿргÿп турган бойлоры, там буруга калар! 

21 

Тул ÿй кижиниҥ сыйы 

1 Иисус кöрзö, Öргööдöги акча-jööжöниҥ кайырчагына бай улус 
сый салгылап турды. 2 Анайда ок оноор эки оок jес акча тÿжÿрип 
ийген тул ÿй кижини кöрöлö, 3 Ол айтты: 

— Чынын айдадым слерге: бу jокту тул ÿй кижи ончозынаҥ кöп 
салды. 4 Сый эдип, ончолоры артыкташканын салган, ол дезе, ан- 
дый jокту бойы, jÿрерге керектÿ калганчызын салган. 

Христостыҥ келетени керегинде 

5 Кезик ÿренчиктер Öргööни туткан кеен-jараш таштар, Оны 
кееркеткен баалу-чуулу сыйлар керегинде эрмектежип турарда, 
Иисус айтты: 


178 




Лука 2 1 


6 — Слердиҥ мында кöрÿп турганыгардаҥ таш ÿстине таш арт- 
пас кÿндер келер. Ончозы jемирилип-сайалар. 

7 — Ÿредÿчи, бу качан болор? — деп, Оноҥ сурадылар. — Мы- 
ныҥ темдеги кандый болор? 

8 Ол айтты: 

— Чеберленигер, бойыгарды аскырбагар. Кöп улус Мениҥ адым- 
ды аданган келер, «Мен — Христос!» эмезе: «Öй jуук!» — деер. Олор- 
ды ээчий барбагар! 9 Jуу-чак ла тÿймеендер керегинде угар болзогор, 
чочыбагар: бу озо болор учурлу, jе учы ол тарый болбос. 

10 Иисус оноҥ айтты: 

— Калык калыкка, каандык каандыкка удура туруп чыгар. и Алыс- 
тап тыҥ jерсилкиништер, ачана-торо, оору-jобол, коркымчылу 
немелер болор, теҥеридеҥ улу билдилер кöрÿнер. 12 Jе озо баштап 
Мениҥ адым учун слерди истежип тудар, сÿрер, синагогаларга апа- 
рып jаргылаар, тÿрмелеп койор, каандардыҥ, бийлердиҥ алдына 
апарып тургускылаар. 13 Олорго кере эдип, слерле андый болор. 
14 Jÿрегерге салып алыгар: бойыбысты корулап, нени айдарыбыс 
деп, кÿн-эртеде шÿÿбегер. 15 Мен слерге айдатан сöс лö ойгорлык 
берерим. Öштÿлеригердиҥ бирÿзи де ого удурлажып та, удура сöс 
тö айдып болбос. 16 Слерди керек дезе ада-энелеригер, ага-карын- 
даштарыгар, тöрööндöригер, наjьшарыгар öштÿлерге берип ийер, 
кезигерди дезе öлтÿрип койор. 17 Слерди Мениҥ адым учун ончо- 
лоры jаман кöрöр. 18 Jе бажыгардаҥ кыл да jылыйып калбас. 19 Чы- 
дамкай болуп, jÿрÿмигерди аргадап алыгар. 20 Иерусалимди черÿ 
курчап алганын кöрöр болзогор, оныҥ ээн калар öйи jууктап келди 
деп билигер. 21 Ол тужында Иудейде jÿргендер кырларга качсын, 
Иерусалимде jÿргендер оноҥ чыгып барзын, оныҥ тыштында jÿр- 
гендер ого кирбезин, 22 нениҥ учун дезе бу кÿндер бичилгени ончо- 
зы бÿтсин деп, кезедетен кÿндер болор. 23 Ол кÿндерде барлуларга, 
бала эмискендерге ачу-корон! Jердиҥ ÿстине улу тÿбек тÿжер, бу 
калыкка Кудай чугулданар. 24 Кезиги кылыш мизинеҥ öлгÿлеер, 
кезигин öскö калыктарга олjого апаргылаар. Кара jаҥдулар, бойы- 
ныҥ öйи тÿгенгенче, Иерусалимди будьша тепсегилеер. 25 Кÿнде, 
айда, jылдыстарда билдилер болор, талай кÿÿлеп, толкулар шуул- 
тынаҥ jердеги калыктар тÿймеп, алаҥ кайкап калган jÿрер. 26 Jерге 
келип jатканды сакып, оноҥ коркып, öлгÿлеер, нениҥ учун дезе 
теҥериниҥ кÿчтери косколор. 27 Ол тушта теҥериншт булудында улу 
кÿчтÿ ле макту келип jаткан Кижи Уулын кöргÿлеп ийер. 28 Мыныҥ 

ончозы бÿдÿп баштаза, сыныгарды тÿзедигер, бажыгарды кöдÿри- 
гер, — jайымыгар jууктап келеткени ол болор — дейле, 29 Иисус 
олорго укаа сöс айтты: — Смоквага ла ончо агаштарга кöрÿгер: 
30 бÿрлене бергенде, мыны кöрÿп, jай jууктап келди деп, бойыгар 
билип jадыгар. 31 Анайып ок слер де: мыныҥ ончозы бÿдÿп турга- 
нын кöрöр болзогор, Кудайдыҥ Каандыгы jуук деп билигер. 32 Чы- 
нын айдадым слерге: мыныҥ ончозы бу ÿйе баргалакта болор. 

33 Теҥери ле jер jастыгар, jе Мениҥ сöстöрим jастыьспас! 34-35 Бойы- 
гарды тудуныгар, jÿрегерди калаҥы ла эзирик болоры, jадын-jÿрÿм- 
ниҥ сурактары олjолоп jоботпозын. Оноҥ башка ол кÿн jер-ÿстинде 
jаткандардыҥ ончозына сакыбаган jанынаҥ келер, олорго тузак ош- 
кош болор. 36 Келип jаткан ончо тÿбектеҥ кыйып öдöргö, Кижи 
Уулыныҥ алдына турарга, jаантайын сергек болуп, мÿргÿп jÿрÿгер. 

37 Иисус тÿште Öргööдö ÿреткен, тÿндерди дезе чыгып, Елеон 
кырда öткÿрип турган. 38 Улус Оны угарга, эртен турадаҥ ала Öр- 
гööгö келип тургандар. 


22 

Иуданът садынганы 

1 Ачыбаган калаш jийтен, Пасха дейтен байрам jууктап келет- 
кен. 2 Улу абыстар ла бичикчилер Иисусты тудуп öлтÿрер эбин бе- 
диреп, jе калыктаҥ коркып тургандар. 

3 Jе бат, он экÿниҥ бирÿзи Иуда Искариоттыҥ öзöк-буурына са- 
тана кирди. 4 Ол улу абыстарга, бийлерге барып, Иисусты олорго 
канайда садып ийерин эрмектешти. 5 Олор сÿÿнип, ого акча берер 
болдылар. 6 Иуда jöпсинип, улус jок тушта Иисусты олорго садып 
ийетен эптÿ учурал бедиреп jÿрди. 

Пасханык ажын jигени 

7 Ачыбаган калаш jийтен байрамныҥ кÿни jедип келди. Бу кÿнде 
пасханыҥ кураанын сойотон болгон. 8 Иисус Петр ла Иоаннды ийип, 

— Барып, биске пасханыҥ ажын jиирге белетегер — деди. 

9 — Бисти кайда белетезин деп туруҥ? — олор сурадьшар. 

10 Иисус олорго айтты: 

— Бат, калага кирип jатсагар, слерге суулу jыракы апараткан 
кижи туштаар. Оныҥ кирер айлына jетире оны ээчий барыгар. 

п Айыл ээзине айдыгар: «Ÿренчиктеримле кожо пасха jийтен кып 
кажызы — деп, Ÿредÿчи сурап jат». 12 Ол слерге jуунадып койгон 
ÿстиндеги телкем кыпты кöргÿзер. Анда белетегер. 

13 Олор барып, Оныҥ айтканынча таап алып, пасханы белетеп 
койдылар. 

14 Öй jедип келерде, Ол кыйын отурды, Оньша кожо апостолдор. 

15 Иисус олорго айтты: 

— Кыйналарымнаҥ озо бу пасханы слерле кожо jиирге тыҥ са- 
наган эдим! 16 Айдып турум слерге: бу пасха Кудайдыҥ Каанды- 
гында болгончо, Мен оноҥ база jибезим. 

17 Айак алып, алкыш jетиреле, айтты: 

— Мыны алып, бойыгар ортодо ичип, эбиртигер. 18 Айдып ту- 
рум слерге: Кудайдыҥ Каандыгы келбейинче, виноград jиилеги- 
неҥ база ичпезим. 

19 Калаш алып, алкыш jетирди, сындырала, олорго берип, айтты: 

— Бу — слер учун берилип jаткан Мениҥ эди-каным. Мени эске 
алынып, анайда эдип jÿрÿгер. 

20 Курсак jиген кийнинде айакты база анайда берип, айтты: 

— Бу айак — слер учун тöгÿлип турган Мениҥ канымдагы jаҥы 
кереес. 21 Jе бат, Мени садып турганныҥ колы Менийиле кожо 
столдо. 22 Андый да болзо, Кижи Уулы темдектеп койгон jолло ба- 
рып jат. Jе Оны садып jатканга ачу-корон! 

23 Олор бой-бойлорынаҥ суража бердилер: 

— Бистиҥ кемибис оны эдер? 

24 Оноҥ сöс блаашкылап, «Кемибис улу-jаан деп бодолор?» — 
дештилер. 25 Jе Иисус олорго айтты: 

— Кара jаҥдулардыҥ каандары калыгын бийлейдилер, башчылары 
дезе бойлорын быйан jетиреечилер дейдилер. 26 Jе ортогордо андый 
неме болбозын! Кемигер улу-jаан, кичÿдий болзын, кемигер jамылу, 
jалчьщый болзын. 27 Кемизи jаан: кыйын отурганы ба, эмезе jалчы 
ба? Кыйын отурганы эмес пе? Мен дезе ортогордо — jалчыдый! 

28 Мениле кожо ончо ченелтелерди öттигер. 29 Адам Меге ке- 
реестегени чилеп, Мен де слерге Каандык кереестеп турум. 30 Ме- 
ниҥ Каандыгымда Мениҥ ажы-тузымды ичип-jииригер, Изра- 
ильдиҥ он эки угын jаргылаарга, ширеелерге отурып аларыгар. 

31 Кайракан оноҥ айтты: 

— Симон, Симон! Бат, сатана слерди буудай чьшап сееп кой- 
сын деп сураган. 32 Jе Мен бÿдÿп турганыҥ jылыйбазын деп, сен 

учун мÿргÿдим. Меге ойто келзеҥ, карындаштарыҥныҥ бÿдÿп 
турганын тыҥыт. 

33 Петр: 

— Кайракан! — деди. — Сениле кожо мен тÿрмеге де отурарга, 
öлöргö дö белен! 

34 Jе Иисус: 

— Айдып турум сеге, Петр: бÿгÿн пöтÿк эткелекте, Мени билбе- 
зим деп айдып, Менеҥ ÿч катап jана тÿжериҥ — дейле, 35 олорго 
айтты: — Мен слерди таар да, акча да, öдÿк те jок ийеримде, неме- 
деҥ тутадыгар ба? 

Олор: 

— Недеҥ де тутабадыс — дедилер. 

36 Айдарда, Ол айтты: 

— Jе эмди таарлу кижи онызын алзын, акчазын да алзын. Кемде 
jок болзо, кийимин садып ийип, кылыш садып алзын. 37 Айдып ту- 
рум слерге: «Оны jазык эткендердиҥ тоозына коштылар» деп, Мен 
керегинде бичилгени бÿдер учурлу. Эйе, Мен керегинде бичилге- 
ни ончозы бÿдÿп, учына jедип барадыры. 

38 Олор: «Кайракан, бат мында эки кылыш» — деерде, Ол: «Jе- 
дер» - деди. 


Елеон кырда мÿргÿгени 

39 Иисус чыгып, Бойыныҥ jаҥынча Елеон кырга барды. Ÿрен- 
чиктери де Оны ээчий бардылар. 40 Jедер jерге jедип, Иисус олорго 
айтты: 

— Ченелтеге кирбеске, мÿргÿгер! 

41 Бойы дезе, таш мергези кире ырайла, чöгöдöп, мÿргÿй берди: 

42 — Ада! Кÿÿниҥ бар болзо, бу айакты Менеҥ jастыктыр. 
Андый да болзо, Мениҥ табымча болбозын, jе Сенийинче 
болгой! 

43 Теҥеридеҥ Ого ангел кöрÿнип, тын-санаазын сергидип тур- 
ды. 44 Ол тартыжуда болуп, там кичеенип мÿргÿди. Оныҥ тери jер- 
ге тамчылаган кан ошкош болды. 

45 Мÿргÿп божойло, ÿренчиктерине келип, олордыҥ кунуккан 
бойлоры уйуктап jаткандарын кöрди. 

46 — Не уйуктап jадыгар? — деп, Иисус олордоҥ сурады. — Ту- 
руп, ченелтеге кирбеске, мÿргÿгер! 

Иисусты каруулга алганы 

47 Иисус мынайда айдып турганча, кöп улус кöрÿнип келди. Он 
экÿниҥ бирÿзи, Иуда дейтени, олорды озолоп келип jатты. Иисус- 
ты окшоп ийерге, Ого jууктай басты. 48 Иисус ого айтты: 

— Иуда! Кижи Уулын окшошло садып туруҥ ба? 

49 Ÿренчиктер керектиҥ аайын кöрÿп, айттылар: 

— Кайракан, кылышла чабалы ба? 

50 Олордыҥ бирÿзи кылыжыла улу абыстыҥ кулына jаҥып, оҥ ку- 
лагын кезе чапты. 51 Иисус: «Болор, токтогор!» — дейле, кулдыҥ кула- 
гына колыла тийип, jазып ийди. 52 Оны тударга келген улу абыстарга, 
Öргööниҥ каруулыныҥ бийлерине ле jаандарга дезе мынайда айтты: 

— Тонокчыны тудайын дегендий, Мени тудуп аларга кьшышту 
ла казыкту келдигер. 53 Кÿнÿҥ сайын слерле кожо Öргööдö болуп 
jÿрдим, слер Меге тийбедигер. Jе эмди — слердиҥ öйигер ле ка- 
рачкыныҥ jаҥы. 

54 0ны тудуп алып, улу абыс-эшке экелдилер. Петр дезе ээчиде 
ыраагыла барган. 55 Олор кÿрентиктиҥ ортозына от салып, кожо 
отура берерде, Петр база олордыҥ ортозына отурып алды. 

56 Бир jалчы ÿй кижи оныҥ от jанында отурганын кöрÿп, лаптап 
аjыктайла, айтты: 

— Бу да кижи Оныла кожо jÿрген. 

57 Jе ол Оноҥ jана тÿжÿп: 

— Мен Оны билбезим, ÿй кижи — деди. 

58 Бир эмеш болордо, база бирÿзи оны кöрÿп, «Сен де олорды- 
йы» — деди. Jе Петр бу кижиге jок — деди. 

59 Бир саат кире öйдиҥ бажында база кандый да кижи бÿдÿмjилÿ 
айда берди: 

— Бу да кижи Оныла кожо болгоны чын. Ол Галилейдиҥ кижи- 
зи эмей. 

60 Jе Петр байагы кижиге: 

— Нени айдып туруҥ болбогой, билбезим — деди. 

Бу тарый, ол айдып турганча, пöтÿк этти. б1 Кайракан кайра 
баштанып, Петр jаар кöрди. «Пöтÿк эткелекте, Менеҥ ÿч катап jа- 
на тÿжериҥ» — деп, Кайраканныҥ ого айтканын Петр эске алды. 
62 Кÿрентиктеҥ чыгала, öксöп ыйлады. 

63 Иисусты тудуп турган улус Оны базынып, согуп, 64 кöзин та- 
ҥып, сурап турдьшар: 

— Jарчы болуп танып, айт, Сени кем сокты? 

65 Ого öскö дö кöп jаман сöстöр айттылар. 

66 Тÿш боло берерде, калыктыҥ jаандары, улу абыстар, бичикчи- 
лер jуулыжып, Оны бойлорыныҥ оток-ьсÿреезине алып келдилер. 

67 — Сен Христос болзоҥ, биске айт — деп, олор сурадылар. 

Ол дезе каруу jандырды: 

— Слерге айтсам, бÿтпезигер, 68 суразам, каруузын айтпазыгар. 
69 Эмдидеҥ ала Кижи Уулы кÿчтÿ Кудайдын оҥ jанында отурар. 

70 — Анайдарда, Сен — Кудайдыҥ Уулы ба? — деп, ончолоры 
сурады. 

Ол каруу jандырды: 

— Мен деп, слер айтпай кайттыгар. 

71 Олор: 

— Биске база кандый кере керек? — дештилер. — Бис мыны бо- 
йыбыс Оныҥ Бойынаҥ уктыбыс. 

23 

Иисус Пилаттын 
ла Иродтыҥ алдында 

1 Онон ончолоры öрö туруп, Иисусты Пилатка алып барала, 
2 бурулай бердилер: 

— Бу кижи бистиҥ калыктыҥ кÿÿн-санаазын булгап, каганга 
калан тöлööргö буудактап, Бойын Христос Каан деп аданып jат. 

3 — Сен иудейлердиҥ Кааны ба? — деп, Пилат Оноҥ сураарда, 
Ол каруу jандырып, 

— Сен айдып туруҥ — деди. 

4 Пилат улу абыстарга ла калыкка айтты: 

— Бу кижидеҥ бир де буру таппай турум. 

5 Jе олор jана баспай, айдып турдылар: 

— Ол Иудей ичинде ÿредип, улусты тÿймедип jат. Галилейде 
баштаган эди, эмди бери келгени бу. 

6 Пилат Галилей дегенин угала, «Бу Галилейдиҥ кижизи бе?» — 
деп сурады. 7 Ол Иродтыҥ jеринеҥ деп билеле, Оны Иродко ийди. 
Ирод бу кÿндерде Иерусалимде ок болгон. 

8 Иисусты кöрöлö, Ирод сÿрекей сÿÿнди: Оны узактаҥ бери кöрö- 
йин деп jÿрген. Ол Иисус керегинде кöп уккан, Оныҥ кандый бир 

кайкалын кöрöр болорым ба деп, иженип турган. 9 Ол Иисуска кöп 
сурактар берди, jе бирÿзине де каруу албады. 10 Улу абыстар ла би- 
чикчилер туруп, Оны тыҥыда бурулап турдылар. 11 Ирод дезе бойы- 
ныҥ jуучылдарьша Оны базынып ла электеп, Ого jарык кеп ка- 
танчыктайла, Пилатка кайра ийди. 12 Мынаҥ озо öштöжип jÿрген 
Пилат ла Ирод ол кÿннеҥ ала наjылажып алдылар. 

13 Пилат дезе, улу абыстарды, бийлерди ле улусты jууйла, 
14 олорго айтты: 

— Улусты булгап jат деп, бу кижини меге экелдигер. Jе бат, слер- 
диҥ кöзигерче шиҥжÿлеп, бурулап айткан сöстöригерди керелеген 
немени бу кижидеҥ таппадым. 15 Ирод то Оноҥ буру таппай, биске 
кайра ийген. Айдарда, Ол öлÿмге тургадый неме этпеген. 16 Мен 
Оны кезеделе, божодып ийерим*. 

18 Jе ончозы кыйгырыжа берди: 

— Ол öлзин! Биске Варавваны божот! 

19 Варавва дезе калада тÿймеен болгоны ла кижи öлгöни учун 
тÿрмелеткен. 

20 Пилат Иисусты божодып ийерге, улуска катап баштанды. 

21 Jе олор: 

— Оны керип кой! Керип кой! — деп, кыйгырыжып турдылар. 

Пилат олорго ÿчинчи катап айтты: 

22 — Ол не jаман эткен? Мен Оны öлтÿрер буру таппадым. Анай- 
дарда, кезеделе, божодып ийедим. 

23 Jе олор Оны кере тартсын деп некеп, там ла там тыҥыда кый- 
гырыжып турдылар. 24 Пилат олордыҥ некелтезин бÿдÿрер деп 
шÿÿди. 25 Тÿймеен болгоны ла кижи öлгöни учун тÿрмеде отурган- 
ды олордыҥ сураганынча божодып, Иисусты дезе олордыҥ табы- 
на берип ийди. 


Керигени 

26 Оноҥ Иисусты алып бардылар. Кырада jÿреле jанып келеткен 
Киринейдиҥ Симон деп кижизин тудала, Иисустыҥ кийнинеҥ 
апарзын деп, керÿ агашты ого jÿктендирип бердилер. 

27 Иисусты ээчий ал-тÿмен улус, база ыйлашкан-сыкташкан ÿй 
улус барып jаттылар. 28 Ол дезе, булар jаар бурулып, айтты: 


* Кезик jебрен тÿрбектерде 17-чи ÿлгер бар: «Пилат байрам кÿнге кижен- 
дÿлердиҥ бирÿзин олорго божодор учурлу болгон». 

— Иерусалим кыстары, Мен учун ыйлашпагар. Оныҥ ордына 
бойыгар, бала-баркагар учун ыйлажыгар. 29 «Бала таппастар, бала 
таппагандар, эмчегин эмиспегендер кежиктÿ!» деп айдар кÿндер 
jедип келедири. 30 Ол тушта кырларга: «Ÿстибиске аҥтарылыгар!» — 
деп, тöҥ-кырлаҥдарга: «Бисти кöмÿп салыгар!» — деп, айдып тура 
бергилеер. 31 Jажарып турган агашка анайда эдип турганда, кургак 
агашла не болор? 

З2 0ныла кожо кыйнап öлтÿрерге эки тонокчыны апаргандар. 
33 Куу-Баш деген jерге келеле, Оны ла эки тонокчыны бирÿзин 
оҥ, öскöзин сол jанына керип койдылар. 

34 Иисус дезе айтты: 

— Ада! Олордыҥ jаманын таштап кой. Олор нени эдип турган- 
дарын билбей jадылар. 

Шеребей чачып, Оныҥ кийимин бойлоры ортодо ÿлежип алды- 
лар. 35 Улус кöрÿп турган. Олорло кожо бийлер де шоодып, айдып 
тургандар: 

— Öскö улусты аргадап jÿрген эди, Ол Христос, Кудайдыҥ тал- 
дап алганы болзо, Бойын Бойы аргадап алзын! 

36 Jуучылдар Оны база шоодып, базып келеле, уксус туттурып, 

37 — Сен иудейлердиҥ Кааны болзоҥ, Бойыҥды Бойыҥ аргадап 
ал! — дежип тургандар. 

38 Оныҥ ÿсти орто «Бу — иудейлердиҥ Кааны» деп грек, рим ле 
еврей сöстöрлÿ бичик илдилер. 39 Керидип койгон тонокчьшардыҥ 
бирÿзи Оны jамандап, айдып турды: 

— Сен Христос болзоҥ, Бойыҥды, бисти де аргада! 

40 Экинчизи оны токтодып, 

— Сен, анайып ок jаргылаткан бойыҥ, Кудайдаҥ коркыбайдыҥ 
ба? 41 Бисти чын jаргылаган, эткен керектериске турарын алып 
jадыбыс. Ол дезе бир де jаманды этпеген — дейле, 42 Иисуска айт- 
ты: — Каандыгыҥа келзеҥ, мени эске ал, Иисус! 

43 Иисус ого айтты: 

— Чынын айдадым сеге: бÿгÿн ок Мениле кожо райда болорыҥ. 

44 Тал-тÿш кирезинде тÿштиҥ ÿч саадына jетире ончо jерге ка- 

рачкы тÿшкен: 45 кÿн jоголо берген. Öргööдöги кöжöгö ортозьша 
эки jара ÿзÿле берген. 46 Иисус тыҥ ÿнденип, 

— Ада! Сениҥ колыҥа тынымды берип турум! — дейле, тыны кы- 
йыла берди. 

47 Jÿс бажы мыны кöрöлö, Кудайды алкап, айтты: 

— Бу кижи чындаптаҥ акту болгон! 

48 Кöрÿге jуулган улус не болгонын кöрöлö, тöштöрине согунып, 
jангылап турды. 49 Иисусты билген ончо улус, база Оны ээчий Га- 
лилейдеҥ келген ÿй улус ыраагынаҥ кöрÿп тургандар. 

Иисустыгг мöи кÿпш кöдÿргени 

50-51 рjудей калазы Аримафейдеҥ Иосиф деп кижи болгон. Ол, 
Кудайдыҥ Каандыгын сакып jÿрген керсÿ ле ак-чек кижи бойы, 
оток-кÿрееге кирип те турган болзо, оныҥ jöбин jаратпайтан. 
52 Jе бат, Пилатка келеле, Иисустыҥ сööгин сурады. 53 Сööкти 
тÿжÿреле, кеден бöскö ороп, jылым кайада ойгон сööк салар 
jерге апарып, салып койды. Анда кемниҥ де сööги салылгалак 
болгон. 

54 Пятница кÿн болгон, суббот кÿн келип jаткан. 55 Галилейдеҥ 
Иисусла кожо келген ÿй улус Иосифтиҥ кийнинеҥ ок барып, 
Оныҥ сööги кайда, канайып салылганын кöрÿп турдылар. 56 Jанып 
келеле, jараш jытту май ла сÿркÿш белетеп, jакьштабыла суббот 
кÿнде амырадылар. 


24 

Тирилгени 

1 Неделениҥ баштапкы кÿнинде эрте таҥда, белетеп алган jа- 
раш jытту немелерин алганча, ÿй улус сööк салган jерге келди- 
лер. 2 Jе оныҥ тажы аҥтарылып калган jатты. 3 Ичине киреле, 
Иисус Кайраканныҥ сööгин таппадылар. 4 Кайкап калган тургу- 
лаарда, кенетийин олордыҥ алдына мызылдууш кийимдÿ эки эр 
тура тÿшти. 5 Олор коркыганына jабыс эҥчейип ийерде, эрлер 
айттылар: 

— Тирÿ кижини öлгöн улустыҥ ортозынаҥ не бедиреп туру- 
гар? б Ол мында jок, тирилип калган. Туку Галилейде jÿрерде, 
слерге Ол нени айтканын эске алынып ийзегер: 7 «Кижи Уулы 
кинчектÿлердиҥ колына берилип, кере тартырар, ÿчинчи кÿнде 
дезе, тирилер». 

8 Оныҥ айткан сöстöри санааларына кирип келди. 9 Сööк сал- 
ган jердеҥ бурулып, он бирге ле öскöлöриниҥ ончозына тил jе- 
тирдилер. 10 Олор Магдалина Мария, Иоанна, Иаковтыҥ энези 

Мария болгондор. Олорло кожо болгон öскö дö ÿй улус апостол- 
дорго анайып ла айдып турдылар. 11 Ÿй улуска кемизи де бÿтпеди, 
мыны сананып тапкан неме дештилер. 12 Jе Петр туруп, сööк 
салган jер jаар jÿгÿрди. Оныҥ ичине карап, сööкти оройтон ке- 
ден бöстöҥ öскö неме кöрбöди. Не болгонын бойында кайкап, 
jанып ийди. 


Эммаус jаар jолдо 

13 Ол ло кÿн ÿренчиктердиҥ экÿзи Иерусалимнеҥ он беристе 
киреде турган Эммаус деп jурт jаар барадып, 14 не болгонын 
ончозын эрмектежип тургандар. 15 Олор эрмектежип, бойлоры 
ортодо шÿÿшкилеп турарда, Иисус Бойы jууктап келип, кожо 
базып ийди. 16 Jе олордыҥ кöстöри бöктÿдий болуп, Оны та- 
ныбадылар. 

17 — Jолдо нени шÿÿжип барадыгар? — деп, Иисус олордоҥ сурады. 

Олор токтой тÿштилер, чырайлары бÿркÿк болгон. 18 Олордыҥ 
бирÿзи, Клеопа дегени, айтты: 

— Бу кÿндерде Иерусалимде не болгонын ого келген улустаҥ jа- 
ҥыс сен билбес болдыҥ ба? 

19 — Анда не болгон? — деп, Ол сурады. 

Олор айттылар: 

— Бис Назаретте jерлÿ Иисусла не болгонын айдадыс. Ол Ку- 
дайдыҥ да, ончо улустыҥ да алдында сöстö лö керекте кÿчтÿзин 
кöргÿскен jарчы болгон. 20 Jе улу абыстарыс ла башчыларыс Оны 
öлтÿрер эдип jаргылайла, керип койгондор. 21 Израильди jайым- 
даары Ол деп, иженген эдибис. Jе бат, бу керектиҥ болгоны ÿчин- 
чи кÿн барып jат. 22 Бир кезик ÿй улузыс бисти кайкатты. Олор эр- 
те таҥда сööк салган jерге барала, 23 Оныҥ сööгин таппай, биске 
келип, айткандар: «Биске ангелдер кöрÿнди, Оны тирÿ дешти». 
24 Айдарда, бистиҥ улустыҥ кезиги сööк салган jерге барып кöрöр- 
дö, ÿй улустыҥ айтканы чын болуп калган, jе Оныҥ Бойын кöр- 
бöгöндöр. 

25 Иисус олорго айтты: 

— Э-э, сананбастар, jарчылар айткан сöстöргö бÿдерге, оны jÿ- 
регеерле оҥдоорго бачымдабайдыгар. 26 Бойыныҥ магына jедерге, 
Христос бу ончо шыраны öтпöс учурлу болгон бо? 

27 Моисейдеҥ ле ончо jарчылардаҥ баштайла, Ол Бойы кере- 
гинде Чийимде айдылганын jартады. 

28 Олор Эммаус jуртка jууктап келерде, Иисус оноҥ ары бараа- 
чыҥ болды. 29 Jе ÿренчиктер Оны токтодып, 

— Эҥир кирип барадыры, бисле кожо артып кал — деп, сурап 
турдылар. 

Ол ÿйге кирип, олорло кожо артып калды. 

30 Олорло кожо кыйын отурып, калашты алып алкады, сынды- 
рала, ÿренчиктерге берди. 31 Олордыҥ кöстöри ачылып, Оны та- 
нып ийдилер. Jе Ол ÿренчиктерине кöрÿнбес боло берди. 

32 Олор бой-бойлорына айдыштылар: 

— Jолдо Ол бисле эрмектежип, Чийимди jартаарда, кöксибисте 
jÿректерис ьсÿйбеген беди? 

33 Олор бу бойынча туруп, Иерусалимге бурулдылар. Анда он 
бир апостолды ла олорло кожо jÿргендерди таап алдылар. 34 Ÿрен- 
чиктер айттылар: 

— Кайраканныҥ тирилгени чын, Ол Симонго кöрÿнген. 

35 Оноҥ байагы эки ÿренчик jолдо не болгонын, калаш сынды- 
рып jадарда, Оны канайда таныганын айттылар. 

Тирилген Иисустыгт кöрÿнгени 

36 Олор мынайда айдып турганча, Иисус Бойы олордыҥ ортозы- 
на тура тÿжÿп, 

— Слерге амыр болзын! — деди. 

37 Олор сÿне кöрÿп турус дежип, куйка баштары jимирей берди. 

38 — Не тÿймей бердигер, jÿректеригер нениҥ учун эреҥистелиш- 
ле толо? — деп, Ол сурады. — 39 Мениҥ колыма, Мениҥ будыма кö- 
рÿгер: бу Мен Бойым эдим. Мени тудуп-сыймап кöрÿгер: сÿнеде 
эт-кан да, сööк тö jок, Менде дезе бар болгонын кöрÿп туругар. 

40 Мынайда айдала, олорго колы-будын кöргÿсти. 41 Олор сÿÿн- 
генине бÿдÿп болбой, кайкажып турарда, Ол: 

— Мында слерде jиир курсак бар ба? — деди. 

42 Олор каарып койгон балык алып бердилер. 43 Балыкты алып, 
олордыҥ алдында jиди. 44 Оноҥ айтты: 

— Моисейдиҥ Jасагында, jарчьшардыҥ чийиминде, сарындарда 
Мен керегинде айдьшганы ончозы бÿдер учурлу деп, слерле кожо 
jÿрген тужымда айдып туратаным бу. 

45 Иисус олорго Чийимдерди оҥдоор сагыш ачып, 4б айтты: 

— Бичилгенинче, Христос кыйналар ла ÿчинчи кÿнде тирилер; 
47 Иерусалимнеҥ баштайла, ончо калыктарда кинчектер ташталсын 

деп, Кудайга баштанары Оныҥ адында jарлалар. 48 Слер дезе мы- 
ныҥ керечилери. 49 Адамныҥ берер болгонын слерге ийерим. Слер 
дезе, öрöртинеҥ кÿч алганчагар, бу калада jÿрÿгер. 

50 Ÿренчиктерин каладаҥ алып чыгып, Вифанияга jеделе, кол- 
дорын саҥ öрö эдип, олорды алкады. 51 Алкап туруп, олордоҥ ай- 
рылып, теҥериге кöдÿрилип баштады. 52 Ÿренчиктер Ого бажы- 
рып, сÿÿнчизин бадырып болбой, Иерусалимге jанып келдилер. 
53 Кудайды алкап, jаантайын Öргööдö болуп jÿрдилер*. 


* Кезик jебрен тÿрбектер «Аминь» деп сöслö тÿгенет. 

ИОАНН БИЧИГЕН 

СŸŸНЧИЛŸ JАР 


1 

Jÿрÿмниҥ сöзи 

1 Элдеҥ озо Сöс болгон, Сöс Кудайда болгон, Сöс Кудай бол- 
гон. 2 0л элдеҥ озо Кудайда болгон. 3 Ончозы Оноҥ бÿдÿп, jÿрÿп 
jат, Ол jогынаҥ не де бÿтпеген. 4 Оныҥ Бойында jÿрÿм болгон, ол 
jÿрÿм улуска jарык болгон. 5 Jарык карачкыда jарыйт, карачкы оны 
бÿркеп болбогон. 

6 Кудайдаҥ ийилген кижи табылган, оныҥ ады-jолы Иоанн. 
7 0л керелеерге, Jарыктыҥ керечизи болорго келген, ончолоры Ол 
ажыра бÿтсин деп. 8 Ол бойы jарык болбогон, jе Jарыктыҥ керечи- 
зи болорго келген. 9 Телекейге келип турган кажы ла кижини jа- 
рыдар чын Jарык болгон. 10 Ол телекейде jÿрген, телекей Оноҥ 
бÿткен, jе телекей Оны таныбаган. 11 Бойыныҥ улузына келген, jе 
улузы Оны jуутпаган. 12 0ны jуудып, Оныҥ адына бÿткен улуска 
дезе Кудайдыҥ балдары болор jаҥ берген. 13 Олор каннаҥ туулган 
эмес, эт-канныҥ кÿÿнинеҥ эмес, эр кижиниҥ кÿÿнинеҥ эмес, Ку- 
дайдаҥ туулгандар. 

14 Ол Сöс кижи болуп калды, ортобыста jÿрди. Бис Оныҥ магын 
кöрдибис, бу макты Ол Аданыҥ сок jаҥыс Уулы болуп алган. Ол 
jакшылыкла, чынла толо болгон. 15 Иоанн Оны керелеп, jарлаган: 


Иоанн 1 


«„Кийнимче келип jатканы мениҥ алдымда болуп калды, нениҥ 
учун дезе менеҥ озо бар болгон“ деп айтканым бу». 16 Оныҥ толо- 
зынаҥ ончобыс jакшылыкка jакшылык алдыбыс. 17 Jасак Моисей- 
деҥ берилген, jакшылык ла чын дезе Иисус Христостоҥ болды. 
18 Кудайды кем де, качан да кöрбöгöн. Оны биске Аданыҥ öзöгин- 
де jÿреечи сок jаҥыс Уулы ачкан. 

Иоаннын керези 

19 Бат, Иоанныҥ керези. 

Иоанн кем болгонын сурап уксын деп, иудейлер Иерусалим- 
неҥ абыстарды ла левиттерди ийерде, 20 ол ачыгынча jарлаарынаҥ 
мойнобой, 

— Мен Христос эмезим — деп jарлаган. 

21 — Айдарда, сен кем? Илия ба? — деп сурагандар. 

Ол «jок» — деген. 

— Jарчы ба? — дешкендер. 

Ол «jок» — деген. 

22 — Сен кем эдиҥ? — деп, ойто сурагандар. — Ийген улуска бис 
каруу берер учурлу. Бойыҥды бойыҥ кем деп адайдыҥ? 

23 Ол айткан: 

— Исаия jарчыныҥ айтканыла, мен — «Кайраканга jол тÿзедип 
койыгар!» деп, куба чöлдö кыйгырганнын ÿни. 

24 Ийилген улус дезе фарисейлердеҥ болгон. 25 Олор оноҥ сура- 
гандар: 

— Сен Христос эместе, Илия да, jарчы да эместе, улусты не 
крестейдиҥ? 

26 — Мен суула крестеп jадым — деп, Иоанн каруу jандырган. — 
Jе ортогордо Турганы бар, Оны слер билбезигер. 27 Ол кийнимче 
де келип jаткан болзо, мен Оныҥ öдÿгиниҥ буузын да чечерге 
турбазым. 

28 Бу керек Вифанияда, Иордан ары jанында болгон. Анда Иоанн 
улусты крестеп jÿрген. 

29 Эртезинде Иоанн ого базып келеткен Иисусты кöрöлö, айтты: 

— Телекейдиҥ кинчегин кедери алып jаткан Кудайдыҥ Курааны 
бу. 30 «Кийнимче Эр келедири, Ол мениҥ алдыма турар болды, не- 
ниҥ учун дезе Ол менеҥ озо бар болгон» деп, байа айтканым бу. 
31 Мен Оны билбегем, jе Израильге Ол ачылзын деп, улусты суула 
крестеерге келген эдим. 

32 Иоанн керелеп, айтты: 

— Теҥеридеҥ кÿÿле чилеп тÿжÿп келеле, Оныҥ ÿстинде бо- 
луп jÿрген Тынды кöргöм. 33 Мен Оны билбес болгом, jе суула 
кресте деп, мени ийген Бойы меге мынайда айткан: «Кемге 
Тын тÿжÿп, Оныҥ ÿстине туруп калганын кöрöр болзоҥ, Агару 
Тынла крестеечи Ол». 34 Мен кöрдим, Ол Кудайдыҥ Уулы деп 
кереледим. 


Баштапкы ÿренчиктер 

35 Эртезинде Иоанн база ла турган, ÿренчиктериниҥ эьсÿзи кожо 
болгон. 36 Базып отурган Иисусты кöрöлö, ол айтты: 

— Кöргÿлегер, бат, Кудайдыҥ Курааны бу! 

37 Эки ÿренчик оныҥ сöзин угала, Иисусты ээчий бардылар. 
38 Иисус дезе кайра баштанып, олордыҥ келип jатканын кöрöлö, 
айтты: 

— Слерге не керек? 

Олор: 

— Равви! — дедилер. Равви дегени, Ÿредÿчи дегени. — Турган jе- 
риҥ кайда эди? 

39 Ол: 

— Барып кöрÿгер — деди. 

Олор барып, турган jерин кöрдилер, ол кÿн Ондо болуп jÿрди- 
лер. Тöрт саат кирези тÿш болгон. 

40 Иоанныҥ айтканын угуп, Иисусты ээчий барган экÿниҥ би- 
рÿзи Симон-Петрдыҥ карындажы Андрей болгон. 41 Ол Симон 
агазын озо табала, ого айтты: 

— Бис Мессияны таптыс. 

Мессия дегени, Христос дегени. 42 Ол Симонды Иисуска алып 
келди. Иисус дезе, Симон jаар кöрöлö, айтты: 

— Сен — Симон, Иоанн уулы. Эмди Кифа деп адаларыҥ. 

Кифа дегени, Петр дегени. 

43 Эртезинде Иисус Галилей jерине барар деп шÿÿди. Филиппти 
табала, ого айтты: 

— Мени ээчий бас. 

44 Филипп дезе Андрей ле Петр jаткан Вифсаида деп каладаҥ 
болгон. 45 Ол Нафанаилди табала, айтты: 

— Моисей Jасакта бичигенди ле jарчылар бичигенди таптыбыс. 
Ол Иисус, Назаретте jерлÿ Иосифтиҥ уулы. 

46 Jе Нафанаил ого айтты: 

— Назареттеҥ jакшы чыгар беди? 

Филипп: 

— Барып кöр — деди. 

47 Иисус, Бойы jаар базып келеткен Нафанаилди кöрöлö, ол ке- 
регинде айтты: 

— Чын Израильдиҥ кижизи бу, ондо меке jок. 

48 — Сен мени кайдаҥ билериҥ? — деп, Нафанаил сурады. 

— Сени Филипп кычыргалакта, смоква агаштыҥ тöзинде турга- 
ныҥды кöргöм — деп, Иисус каруу jандырды. 

49 Нафанаил айтты: 

— Равви! Сен — Кудайдыҥ Уулы, Сен — Израильдиҥ Кааны! 

50 Иисус: 

— Сени смоква агаштыҥ тöзинде турганыҥды кöргöм деп, сеге 
айтканым учун бÿдÿп jадыҥ. Мынаҥ артыкты кöрöриҥ — дейле, 
51 айтты: — Чынын, чынын айдадым слерге: теҥериниҥ ачылганын, 
Кудайдыҥ ангелдери Кижи Уулына кöдÿрилип, тÿжÿп jатканын 
кöрöригер. 


2 

Канадагы той 

1 Учинчи кÿнде Галилейдеги Канада той болгон. Иисустыҥ эне- 
зи анда ок болгон. 2 Иисус ла Оныҥ ÿренчиктери тойго база кы- 
чырылган. 3 Аракы jетпей каларда, энези Иисуска: 

— Олордо аракы jок — деди. 

4 — Нени эдетенимди сен айдатаҥ ба, ÿй кижи? — деп, Иисус 
каруу jандырды. — Мениҥ öйим jеткелек. 

5 Энези jалчыларга айтты: 

— Ол слерге нени айтса, оны эдигер. 

6 Анда кажызына ла он сабат кире суу бадар алты таш бочко 
турган. Олор иудейлердиҥ арутанатан чÿм-jаҥын öткÿрсрге керек- 
тÿ болгон. 

7 Иисус jалчьшарга: 

— Бочколорды суула толтырыгар — деерде, олор бочколорго 
толтыра суу урдылар. 

8 — Эмди сузуп, той башкарган кижиге апарыгар — деди. 

Олор апарып бердилер. 

9 Той башкараачы аракы боло берген суудаҥ амзап кöрöлö, — ол 
дезе аракы кайдаҥ келгенин билбеген, оны jаҥыс суу сускан jал- 
чылар билген, — колтуны бойына кычырып алып, 10 ого айтты: 

— Кажы ла кижи озо аракыныҥ jакшызын уратан, айылчылар 
ичип эзиргенде, кирелÿзин. Сен дезе jакшы аракыны эмдиге jети- 
ре чеберледиҥ. 

п Анайып, Иисус Галилейдеги Канада баштапкы кайкал этти, 
Бойыныҥ магын ачты; ÿренчиктери Ого бÿтти. 

12 Мыныҥ кийнинде Ол Капернаумга келди. Оныла кожо энези, 
карындаштары ла ÿренчиктери болгондор. Анда олор тоолу ла кÿн 
jÿрдилер. 


Кудайдын Öргööзин арутаганы 

13 Иудей Пасха jууктап келерде, Иисус Иерусалимге келди. 14 Ол 
Öргööдö чарлар, койлор, ьсÿÿлелер садып турган, акча солып отур- 
ган улусты кöрди. 15 Армакчьщаҥ камчы толгоп, Öргööдöҥ ончозын 
чыгара сÿрди: койлорды да, чарларды да; солычьшардыҥ акчазын 
тöгÿп, столдорын антарды. 

16 Кÿÿле садаачыларга айтты: 

— Муныгарды алып чыгыгар, Адамныҥ айылын садулу айыл 
этпегер! 

17 «Сенин айлына кÿнÿркегеним Мени jалбыш чылап jиир» — деп би- 
чилгенин ÿренчиктер эске алдылар. 

18 Айдарда, иудейлер каруу jандырып, Ого айттылар: 

— Анайда эдер jаҥыҥ бар деп, биске кандый билди кöргÿзериҥ? 

19 — Бу Öргööни jемиригер, Мен оны ÿч кÿнге орныктырып ко- 
йорым — деп, Иисус каруу jандырды. 

20 — Бу Öргöö тöртöн алты jыл тудулган эди, Сен дезе оны ÿч 
кÿнге орныктырарга ба? — деп, иудейлер айттылар. 

21 Иисус дезе Бойыныҥ эди-каныныҥ Öргööзин айткан. 22 Ол 
тирилерде, ÿренчиктери мыны Ол айтканын эске алып, Чийимге 
ле Иисус айткан сöскö бÿде бергендер. 

23 Ол Иерусалимде Пасха байрамда jÿрерде, Оныҥ jайаган бил- 
дилерин кöрöлö, кöп улус Оныҥ адына бÿтти. 24 Jе Иисус Бойын 
олорго бÿдÿндирбей турган, нениҥ учун дезе ончолорын билер 
болгон. 25 Кижиниҥ ичинде не барын Бойы билер учун, кижини 
кижи керелеп айдарын керектебей турган. 

3 

Иисус ла Никодим 

1 Фарисейлер ортодо иудей бийлердиҥ бирÿзи Никодим деп ки- 
жи болгон. 2 Ол Иисуска тÿнде келеле, айтты: 

— Равви! Сен Кудайдаҥ келген Ÿредÿчи деп билерис. Сен jайап 
jÿрген билдилерди Кудайдыҥ болужы jокко кем де jайап болбос. 

3 Иисус ого каруу jандырды: 

— Чынын, чынын айдадым сеге: öрöртинеҥ туулбаган кижи, 
Кудайдыҥ Каандыгын кöрÿп болбос. 

4 — Карган кижи канайып туулатан? — деп, Никодим Ого айт- 
ты. — Эне ичине катап киреле, туулып болор бо? 

5 Иисус каруу jандырды: 

— Чынын, чынын айдадым сеге: суудаҥ ла Тыннаҥ туулбаган 
кижи, Кудайдыҥ Каандыгына кирип болбос. 6 Эт-каннаҥ туулганы, 
эт-кан болор, Тыннаҥ туулганы дезе, тын болор. 7 «Слерге öрöр- 
тинеҥ туулар керек» деп, сеге айтканыма кайкаба. 8 Салкын кайда 
согойын дезе, согор. Оныҥ шуултын угарын угуп jадыҥ, jе кайдаҥ 
келип, кайдаар барып jатканын билбезиҥ. Тыннаҥ туулган кажы 
ла кижиле андый болотон. 

9 — Ол канайып болотон? — деп, Никодим сурады. 

10 — Израильдиҥ ÿредÿчизи бойыҥ, мыны билбес болдыҥ ба? — 
деп, Иисус каруу jандырды. — п Чынын, чынын айдадым сеге: бис 
нени билгенисти айдадыс, нени кöргöнисти керелейдис, слер дезе 
кере сöзибисти jаратпай jадыгар. 12 Слерге jердийин айтканыма бÿт- 
пегенеерде, теҥеринийин айтсам, канайып бÿдеригер? 13 Теҥеридеҥ 
тÿшкен Кнжи Уулынаҥ башка, теҥериге кем де чыкпаган. 14 Куба 
чöлдö Моисей jыланды öрö кöдÿргендий, Кижи Уулы анайып ок 
кöдÿрилер учурлу, 15 Ого бÿткен кажы ла кижи мöҥкÿ jÿрÿмдÿ бол- 
зын деп. 16 Кудай телекейди сÿÿген бойынча, сок jаҥыс Уулын бер- 
ген, Ого бÿткен кажы ла кижи öлÿп калбай, мöҥкÿ jÿрÿмдÿ болзын 
деп. 17 Кудай Бойыныҥ Уулын телекейдиҥ jаргызын этсин деп теле- 
кейге ийген эмес, телекей Ол ажыра аргадалзын деп ийген. 18 Ого 
бÿткени jаргьшатпас; бÿтпегени дезе, jаргылатканы ол, Кудайдыҥ 
сок jаҥыс Уулына бÿтпегени учун. 19 Jаргыныҥ учуры дезе бу: те- 
лекейге jарык келген, jе улус карачкыны jарыктаҥ артык сÿÿген. 

нениҥ учун дезе олордыҥ кылынып jÿргени jаман болгон. 20 Jаман 
кылынып jÿрген кижи, оным билдирбезин деп, jарыкты jаман кö- 
рÿп, jарыкка барбай jат. 21 Чыныла кылынып jÿрген кижи дезе, ке- 
ректери Кудайдыҥ болужьша эдилгени кöрÿнзин деп, jарыкка барат. 

Иисус ла Крестеечи Иоанн 

22 Мыныҥ кийнинде Иисус ÿренчиктериле кожо Иудей jерине 
келди. Анда олорло кожо jÿрÿп, улусты крестеди. 21 Иоанн дезе 
анайып ок Салимниҥ jуугындагы Енон деп jерде крестеген, не- 
ниҥ учун дезе анда суу кöп болгон. Бого келип, креске тÿжÿп тур- 
гандар. 24 Бу керек Иоанн тÿрмелеткелекте болгон. 

25 Ол тушта Иоанныҥ ÿренчиктери иудейлерле аруталары кере- 
гинде сöс блаашкандар. 26 Олор Иоаннга келип, айттьшар: 

— Равви, сениле кожо Иордан ары jанында болгон, сен кереле- 
ген Кижи база крестейт, ончолоры Ого барат. 

27 — Кижиге теҥеридеҥ берилбезе, ол бойына нени де алынып 
болбос — деп, Иоанн каруу jандырды. — 28 «Мен Христос эмезим, jе 
мен Оныҥ алдынаҥ ийилгем» деп айтканымды уккан керечилер 
слер бойыгар эдигер. 29 Сыргалjылу кижини колту дейтен. Колтуныҥ 
наjызы дезе, ого коштой туруп, оны тыҥдап, ÿнин угала, сÿрекей 
сÿÿнет. Мениҥ бу сÿÿнчим эмди бÿгги. 30 Ол jаанаар, мен кичинее- 
рер учурлу. 31 Öрöртинеҥ Келип Турганы, ончозынаҥ бийик эди. 
Jердеҥ болуп jÿргени дезе, jердийи эди, ол jердийинче эрмектенет. 
Теҥеридеҥ Келип Турганы, ончозынаҥ бийик. 32 Ол нени кöргöнин, 
нени укканын керелейт, jе Оныҥ керелегенин jарадып турганы jок. 
33 Оныҥ керезин jаратканы, Кудай чындык деп, бойыныҥ таҥмазын 
басканы ол. 34 Кудайдыҥ ийгени, Кудайдыҥ сöзин айдат. Кудай дезе 
Тынды кемjип беретен эмес. 35 Ада Уулын сÿÿп, ончоны Оныҥ ко- 
лына берген. 36 Уулына бÿткени, мöҥкÿ jÿрÿмдÿ, Уулына бакпаганы, 
jÿрÿм кöрбöс: оныҥ ÿстинде Кудайдыҥ чугулы jÿрет. 

4 

Иисус ла самар ÿй кижи 

1-3 Иисус, Иоаннга кöрö, кöп ÿренчиктер таап крестеп jат деп, 
фарисейлерге табыш jетти. Улусты дезе Иисус Бойы эмес, ÿрен- 
чиктери крестеген. Иисус бу керегинде билип алала, Иудей jерин 

таштап, ойто Галилей jерине барды. 4 Ого Самар jерин табарып 
барар керек болгон. 5 Бат, Ол Сихарь деп самар калага келди. Бу 
кала Иаков бойыныҥ уулы Иосифке берген jердиҥ jуугында тур- 
ган. 6 Анда Иаковтыҥ кутугы болгон. Иисус, jолдоҥ арып-чылаган 
Бойы, кутуктыҥ jанына отура тÿшти. Тал-тÿш кирези болгон. 
7 Суу сузуп алайын деп, бир самар ÿй кижи келди. 

Иисус ого: 

— Меге ичерге суу бер — деди. 

8 Оныҥ ÿренчиктери курсак садып аларга кала баргандар. 9 Са- 
мар ÿй кижи айтты: 

— Иудей Бойыҥ менеҥ, самар ÿй кижидеҥ, ичерге не суу су- 
райдыҥ? 

Иудейлер самарларла билишпейтен. 

10 — Кудайдыҥ бергенин, «Меге ичерге суу бер» деп, сеге айдып 
турганы кем болгонын билген болзоҥ, Оноҥ бойыҥ сураар эдиҥ, 
Ол сеге тирÿ суу берер эди — деп, Иисус каруу jандырды. 

11 — Öрöкöн! — деп, ÿй кижи Ого айтты. — Сузар немеҥ jоьсто, 
кутук дезе тереҥ болгондо, тирÿ суу Сенде кайдаҥ келетен эди? 
12 Биске бу ьсутукты берген Иаков адабыстаҥ Сен jаан болдыҥ ба? 
Ол бойы, уулдары да, малы да мынаҥ ичип jÿрген эдилер. 

13 — Бу суудаҥ ичкени, ойто суузаар — деп, Иисус каруу jандыр- 
ды. — 14 Jе Мениҥ берер суумнаҥ ичери jажына суузабас. Берер 
суум дезе оныҥ ичинде мöҥкÿ jÿрÿмге агар суу чыгьщы боло берер. 

15 — Öрöкöн, — деп, ÿй кижи Ого айтты, — андый суудаҥ меге 
бер, мен суузабайын, бого суу сузарга jÿрбейин. 

16 Иисус айтты: 

— Барып, эриҥди айдала, бого кел. 

17 — Мениҥ эрим jок — деп, ÿй кижи каруу jандырды. Иисус: 

— Эрим jок деп айтканыҥ чын — деди. — 18 Сен беш эрлÿ бол- 
гоҥ. Эмдигизи сеге эр эмес, бу айтканыҥ чын. 

19 — Öрöкöн, — деп, ÿй кижи айтты, — Сен jарчы болгоныҥды кö- 
рÿп турум. 20 Бистиҥ адаларыс Кудайга бу кырдыҥ бажында бажыр- 
ган эди. Слер дезе jаҥыс Иерусалимде бажырар керек дейдигер. 

21 Иисус айтты: 

— Меге бÿт, ÿй кижи: Адага бу кырдыҥ бажында да эмес, Иеру- 
салимде де эмес бажырар öй келип jат. 22 Слер неге бажырып тур- 
ганыгарды билбей jадыгар, бис дезе неге бажырып турганысты 
билерис, нениҥ учун дезе аргадаш иудейлердеҥ болор. 23 Чыныла 

бажырып jÿрген улус Адага тынла, чынла бажырар öй келип jат, jе- 
дип келди ок. Ада андый бажыраачыларды Бойына бедирейт ине. 
24 Кудай — ол Тын, Ого бажырары тынла, чынла бажырар учурлу. 

25 — Христос дейтен Мессия келерин билерим — деп, ÿй кижи 
айтты. — Ол келгежин, биске ончоны айдар. 

26 — Ол Мен эдим, бу сениле эрмектежип турган Бойым — деп, 
Иисус каруу jандырды. 

27 Анайткан jерде Оныҥ ÿренчиктери келди. Оны ÿй кижиле эр- 
мектежип туру деп кайкадьшар, jе «Оноҥ Сеге не керек?» эмезе: 
«Оныла не эрмектежип туруҥ?» — деп, кемизи де сурабады. 

28 Ÿй кижи суу урар jыракызын артырып койоло, калага барып, 
улуска айтты: 

29 — Меге нени ле кылынганымды айткан Кижини барып кöрÿ- 
гер, Христос Ол болбозын. 

30 Олор каладаҥ чыгып, Иисус jаар ууландылар. 

31 Бу öйдö ÿренчиктер Оны сурап турдылар: 

— Равви, курсакjи! 

32 Jе Ол айтты: 

— Менде курсак бар, онымды слер билбезигер. 

33 — Курсакты Ого кижи экелип берди эмеш пе? — деп, ÿрен- 
чиктер бой-бойлорына айдышты. 

34 Иисус олорго айтты: 

— Мениҥ курсагым — Мени Ийгенниҥ табыла эдери ле Оныҥ 
керегин бÿдÿрери. 35 Эмди база тöрт ай болзо, аш кезер öй jедер 
деп, слер айдып jÿрген эмес бедигер? Jе Мениҥ слерге айдып тур- 
ганым бу: кыраларга кöзигер салып кöрзöгöр, олордыҥ агарып, 
кезерге бышканын! 36 Аш кезери кайрал алат, ажын мöҥкÿ jÿрÿмге 
уруп салат, аш чачканы ла аш кескени кожо сÿÿнзин деп. 37 Бу 
учуралда «Бирÿзи чачат, öскöзи кезет» деген сöс чын. 38 Мен слер- 
ди бойыгар иштебеген кырада аш кезерге ийип jадым. Анда öскö 
улус иштеген эди, слер дезе олордыҥ ижине кирдигер. 

39 «Меге нени ле кылынганымды айткан» деп керелеген ÿй ки- 
жиниҥ сöзиле ол каланыҥ кöп самарлары Иисуска бÿтти. 40 Оныҥ 
учун самарлар Ого келеле, олордо артып калзын деп сурадылар. 
Ол анда эки кÿн jÿрди. 41 Оныҥ айткан сöзин угала, оноҥ кöп улус 
бÿтти. 42 Байагы ÿй кижиге дезе айттылар: 

— Эмди сениҥ сöзиҥнеҥ улам бÿдÿп турган эмезис. Бис Оны 
бойыбыс уктыс, Ол чып ла чын телекейди Аргадаачы деп билдис. 

Каанныгг jалчызынын уулын jасканы 

43 Эки кÿнниҥ бажында Иисус оноортынаҥ чыгала, Галилей 
jаар барды. 44 Jарчы алтайында кÿндÿзи jок jÿретен деп, Ол Бойы 
да керелеп айткан. 

45 Анайдарда, Ол Галилейге келерде, Оны Галилейдиҥ улузы 
jуудып алдылар, нениҥ учун дезе, олор Иерусалимдеги байрамда 
болуп, Оныҥ нени эдип jÿргенин ончозын кöргöндöр. 

46 Оноҥ Иисус сууны аракы эткен Галилейдеги Канага ойто 
келди. Капернаумда каанныҥ бир jалчызыныҥ уулы оорып jат- 
кан. 47 Ол Иисустыҥ Иудейдеҥ Галилейге келгенин угала, Ого ке- 
лип, öлÿп jаткан уулын барып jассын деп, jайнап сурады. 

48 — Билдилер ле кайкалдар кöрбöйинче бÿтпезигер — деп, 
Иисус ого айтты. 

49 — Кайракан, уулым öлгöлöктö бар — деп, каанныҥ jалчызы 
айтты. 

50 Иисус: 

— Jан, уулыҥ эзен — деди. 

Ол Иисустыҥ айткан сöзине бÿделе, jанып ийди. 51 Jолой ого 
кулдары туштап, уулыҥ эзен дешти. 52 Уулы канча саатта оҥдолго- 
нын сураарда, олор: «Кече биринчи саат тÿште эди изибей бар- 
ган» — дедилер. 53 «Уулыҥ эзен» деп, Иисустыҥ ого айткан öйинде 
анайда боло бергенин ол билип ийди. Бойы да бÿтти, айылдагы 
улузы да бÿттилер. 

54 Иудейдеҥ Галилейге келеле эткен бу кайкал Иисустыҥ экнн- 
чи кайкалы болгон. 


5 

Суббот кÿнде оору кижини jасканы 

’Мыныҥ кийнинде иудей байрам болгон, Иисус Иерусалимге 
келген. 

2 Иерусалимде Кой каалгазыныҥ jанында еврейлеп Вифезда деп 
суубуунты бар. Анда jабынтылу беш öткÿш болгон. 3 Ичинде кöп 
оору улус: сокор, аксак, курулгак оорулу улус jаткан [сууныҥ чай- 
баларын сакып. 4 Кудайдыҥ ангели дезе, кезик аразында байагы 
сууга тÿжÿп, чайбалтып турган. Суу чайбалза, ого озолоп киргени 

кандый да оорудаҥ jазылатан болгон.]* 5 Анда одус сегис jыл 
оорып jÿрген кижи болгон. б Иисус оныҥ jатканын кöрöлö, ооры- 
ганы удап калганын билип, ого айтты: 

— Jазылайын деп туруҥ ба? 

7 — Эйе, Кайракан, — деп, оору кижи каруу jандырды, — jе суу 
чайбалганда, мени сууга кийдирер кижи jок. Барып jатканчам, ме- 
неҥ озо öскö кижи кирип калган турар. 

8 — Тур, тöжöгиҥди алып, базып jÿр — деп, Иисус ого айтты. 

9 Байа кижи ол тарый jазылды, тöжöгин алып, база берди. Ол суб- 
бот кÿн болгон, 10 оныҥ учун иудейлер jазылган кижиге айттылар: 

— Бÿгÿн суббот кÿн эди, сеге тöжöк аларга jарабас! 

11 Ол каруу jандырды: 

— «Тöжöгиҥ ал, базып jÿр» деп, мени jаскан Бойы айтты. 

12 Оноҥ сурадылар: 

— «Тöжöгиҥ ал, базып jÿр» деп, сеге айткан кижи кем болотон? 

13 Jазылган кижи дезе ол кем болгонын билбеген, нениҥ учун 

дезе Иисус анда турган улустыҥ ортозына jылыйып калган. 

14 Мыныҥ кийнинде Иисус ого Öргööдö туштап, айтты: 

— Бат, сен jазылдыҥ. Сеге мынаҥ jаман болбозын деп, база 
кинчек этпе. 

15 Бу кижи барала, мени jасканы Иисус деп, иудейлерге айтты. 
16 Мыны суббот кÿнде эткени учун иудейлер Иисусты истей бер- 
дилер. 17 Jе Ол айтты: 

— Адам Бойыныҥ керегин эмдиге эдет, Мен де эдип ок jадым. 

18 Ол суббот кÿнди байлаардаҥ болгой, Кудайды Адазынып, Бо- 
йын Кудайга теҥдеген учун иудейлер Оны там истеп, öлтÿрерге 
турдылар. 

19 Бого каруу эдип, Иисус айтты: 

— Чынын, чынын айдадым слерге: Адазыныҥ эдип турганын 
кöрбöйинче, Уулы Бойы Бойынаҥ нени де эдип болбос. Адазы- 
ныҥ эдип турганын Уулы да эдет. 20 Ада Уулын сÿÿп, Бойыныҥ 
не ле эдип турганын Ого кöргÿзет. Слерди кайкадып, мынаҥ да 
артыкты эдип кöргÿзер. 21 Ада öлгöндöрди тиргизип, олорго jÿрÿм 
бергендий, Уулы да jÿрÿм берейин дегенге, jÿрÿм берет. 22 Ада кем- 
ниҥ де jаргызын этпей, не ле jаргы эдерин Уулыныҥ табына са- 
лып берген, 23 Аданы тоогондый, ончозы Уулын тооп jÿрзин деп. 


* Кöп саба jебрен тÿрбектерде Зб-4-чи ÿлгер jок. 

Уулын тообогоны, Оны ийген Аданы тообогоны ол. 24 Чынын, чы- 
нын айдадым слерге: Мениҥ сöзимди угуп, Мени Ийгенге бÿткени, 
мöҥкÿ jÿрÿмдÿ. Ол jаргылатпас — öлÿмнеҥ jÿрÿмге кечкени ол. 25 Чы- 
нын, чынын айдадым слерге: öй jедип келедири, jедип келди ок: öл- 
гöндöр Кудай Уулыныҥ ÿнин угар; угала, тирилер. 26 Канайып Ада 
Бойында Бойы jÿрÿмдÿ, анайып Бойында Бойы jÿрÿмдÿ болорын 
Уулына да берген. 27 Ол Кижи Уулы болгон учун, jаргы да эдерин 
Оныҥ табына салып берген. 28 Бого кайкабагар, нениҥ учун дезе 
сööк салар jерде jаткандардыҥ ончозы Оныҥ ÿнин угар öй jедип ке- 
ледири. 29 Ак кылынып jÿргендери jÿрÿм jÿрерге тирилер; jаман кы- 
лынып jÿргендери буруга каларга тирилер. 30 Мен алдымнаҥ Бойым 
нени де эдип болбозым: канайып уккам, анайып jаргы эдип jадым. 
Мениҥ jаргым чындык, нениҥ учун дезе Бойымныҥ табымла эдип 
jÿрейин деп турган эмезим, jе Мени Ийгенниҥ табьша эдип турум. 

Кудайдын Уулын керелегени 

31 — Мен Бойымды Бойым керелеп турган болзом, Мениҥ кере- 
легеним чын эмес. 32 Мени öскöзи керелейт, оныҥ Мени кереле- 
ген керези чын деп, Мен билерим. 33 Слер Иоаннга элчилер ийген 
эдигер; ол чынды кереледи. 34 Мен кижи керезин керексип турган 
эмезим, jе мынайда айтканым, слерди аргадалзын деп айтканым 
ол болор. 35 Иоанн кÿйÿп, jалтырап турган jарыткыш болгон. Слер 
дезе оныҥ jарыгында бир кезекке сÿÿнип аларга сананганыгар. 
36 Менде дезе Иоанндыйынаҥ jаан кере бар: нени эдип турганым- 
ды Ада эттирип jат; нени эдип турганым, Мени Ада ийген деп, 
керелеп турганы ол. 37 Мени ийген Ада Бойы Мени кереледи. 
Слер дезе Оныҥ ÿнин качан да укпаганыгар, Оныҥ бÿдÿмин де 
кöрбöгöнигер. 38 Слердиҥ бойыгарда болуп турган Оныҥ сöзи де 
слерде jок, нениҥ учун дезе Оныҥ ийген Бойына бÿтпейдигер. 
39 Слер Чийимдерди шиҥжÿлеп, олордоҥ мöҥкÿ jÿрÿмдÿ болорго 
сананып jадыгар. Олор дезе Мени керелеп турулар. 40 Jе слердиҥ 
Меге келер кÿÿнигер jок, jÿрÿмдÿ болойын деп. 41 Кижилердеҥ 
Мен мак албай jадым. 42 Jе Мен слерди билерим: слердиҥ ичи- 
герде Кудайга сÿÿш jок. 43 Мен Адамныҥ адында келдим, jе слер 
Мени jуутпай jадыгар; öскöзи бойыныҥ адында келзе, оны слер 
jуудып аларыгар. 44 Кудайдаҥ мак бедиребей, бойыгардаҥ бойы- 
гар мак алып, канайып бÿдеригер? 45 Мени Аданыҥ алдында слер- 
ди бурулаар деп сананбагар, слерди бурулаары бар: слер иженип 

jÿрген Моисей. 46 Слер Моисейге бÿткен болзогор, Меге де бÿ- 
дер эдигер, нениҥ учун дезе ол Мен керегинде бичиген. 47 Jе 
оныҥ чийимдерине бÿтпей турган болзогор, Мениҥ айтканыма 
канайып бÿдеригер? 


6 

Беш мун кижини тойдырганы 

'Мыныҥ кийнинде Иисус Галилей эмезе Тивериад дейтен та- 
лайдыҥ ол jанына барды. 2 Оору-jоболды jазып, кайкалдар jайап 
jÿргенин кöрöлö, Оны камык улус ээчиди. 3 Иисус кырдыҥ бажы- 
на чыгып, анда ÿренчиктериле кожо отурып алды. 4 Иудейлердиҥ 
Пасха байрамы jууктап келеткен. 5 Ого кöп улус келип jатканын 
кöрöлö, Иисус Филиппке айтты: 

— Буларды азыраарга, калашты кайдаҥ садып алалы? 

6 Бойыныҥ эдейин дегенин билип, Ол анайда ченеп сураган. 

1 — Олордыҥ кажызына ла эмештеҥ де jедишсин деп, олорго 
эки jÿс динарийдиҥ калажы jетпес — деп, Филипп каруу jан- 
дырды. 

8 Ÿренчиктериниҥ бирÿзи, Симон-Петрдыҥ Андрей карында- 
жы, Ого айтты: 

9 — Мында бир уулчакта беш болчок арба калажы ла эки балы- 
гаш бар, jе мындый кöп улуска ол не болзын. 

10 Иисус айтты: 

— Улусты кыйын отурзын дегер. 

Ол jум öлöҥдÿ jер болгон. Анайдарда, беш муҥ кире кижи кы- 
йын отурды. п Иисус калаш алып, алкыш jетиреле, кыйын отур- 
ган улуска ÿледи. Анайып ок балыкты да кем канча кире кÿÿнзе- 
гениле ÿледи. 12 Улус jип тойордо, ÿренчиктерине айтты: 

— Jигенниҥ арткан-калганын jууп алыгар, бир де неме кара jер- 
ге калбазын. 

13 Jиген улустаҥ арткан беш болчок арба калаштыҥ тилимдерин 
он эки каламага толтыра jууп алдылар. 14 Улус Ол jайаган кайкал- 
ды кöрöлö, айдышты: 

— Телекейге келетен Jарчы чып-чын бу эмтир! 

15 Келип, Оны тудала, каан эдинип аларга тургандарын Иисус 
билип алала, jаҥыс Бойы кыр jаар ойто jÿре берди. 

Суунын ÿстиле басканы 

16 Эҥир кире берерде, Иисустыҥ ÿренчиктери талайга тÿштилер. 
17 Кемеге отурып, талайдыҥ ол jанындагы Капернаум jаар jÿсти- 
лер. Карачкылай берди, Иисус дезе олорго эмдиге jетире келбес 
болды. 18 Тыҥ салкын согуп, талай толкуланып турган. 19 Беш-ал- 
ты беристе кирези кайыктайла, Иисустыҥ талай ÿстинче базып, 
кемеге jууктап келеткенин кöрÿп, коркый бердилер. 20 Jе Ол: 

— Бу Мен эдим, коркыбагар! — деди. 

21 Олор Иисусты кемезине отургызып алайын деерде, кеме ол 
бойынча jÿзÿп бараткан jаратта болуп калды. 

Jÿрÿм берер тирÿ калаш 

22 Эртезинде талайдыҥ ол jанында артып калган улус ондо jÿк 
бир кеме болгонын, Иисус ÿренчиктериле кожо ол кемеге отурба- 
ганын, ÿренчиктер jаҥыс бойлоры jÿскенин кöрдилер. 23 Айдарда, 
Кайракан алкыш-быйанын jетирген кийнинде олор калаш jиген 
jерге Тивериаданаҥ бир канча кеме jÿзÿп чыкты. 24 Анда Иисус та, 
ÿренчиктер де jок болгонын кöрöлö, улус кемелерге отурып, Иисус- 
ты бедиреп, Капернаумга jÿзÿп келдилер. 25 Оны талайдыҥ ол jа- 
нынаҥ табала, сурадылар: 

— Равви, Сен бого качан келдиҥ? 

26 Иисус каруу jандырып, айтты: 

— Чынын, чынын айдадым слерге: слер кайкалдар кöргöнигер 
учун Мени бедиреп турган эмезигер, jе калаш jип тойгоныгар учун. 
27 Ÿрелер курсак учун эмес, мöҥьсÿ jÿрÿм jÿргÿзер курсак учун иште- 
гер. Оны слерге Ада Кудай таҥмалап койгон Кижи Уулы берер. 

28 — Кудайдыҥ керегин бÿдÿрерге, нени эделик? — деп, олор су- 
радылар. 

29 Иисус каруу jандырды: 

— Кудайдыҥ кереги бат бу: Оныҥ Ийгенине бÿдÿгер. 

30 — Кöрöлö, бисти Сеге бÿтсин деп, кандый билди кöргÿзе- 
риҥ? — деп, олор сурадылар. — Сен нени эдип jадыҥ? 31 Теҥеридеҥ 
олорго калаш берген деп бичилгениле, адаларыс куба чöлдö манна 
jиген эди. 

32 Иисус олорго айтты: 

— Чынын, чынын айдадым слерге: теҥеридеҥ калашты слерге 
Моисей берген эмес, теҥеридеҥ чын калашты слерге Мениҥ Адам 

берип jат. 33 Теҥеридеҥ тÿжÿп, телекейге jÿрÿм берер калаш Ку- 
дайдыҥ калажы ол. 

34 Олор: 

— Кайракан, андый калашты jаантайын биске берип тур — де- 
дилер. 

35 Иисус олорго айтты: 

— Мен — jÿрÿм берер калаш. Меге келген кижи качан да ашта- 
бас, Меге бÿткен кижи качан да суузабас. 36 Jе слер, Мени кöрÿп 
jÿрген бойыгар, Меге бÿтпей jадыгар деп, Мен слерге айткам. 
37 Адамныҥ берген ончолоры Меге келер. Меге келип jатканды 
кедери сÿрбезим. 38 Бойымныҥ табымла эдип jÿрейин деп, теҥе- 
ридеҥ тÿшкен эмезим, Мени Ийгенниҥ табыла эдип jÿрейин деп, 
теҥеридеҥ тÿшкеним ол. 39 Адамныҥ бергениниҥ незин де jы- 
лыйтпай, ончолорын калганчы кÿнде тиргизерим — Мени Ийген- 
ниҥ табы ол. 40 Уулын кöрÿп, Ого бÿткен кажы ла кижи мöҥкÿ jÿ- 
рÿмдÿ болзын деп, Мениҥ Адамныҥ табы ол. Калганчы кÿнде 
Мен оны тиргизерим. 

41 Ол Бойын «Мен — теҥеридеҥ тÿшкен калаш» деп айтканына 
иудейлер арбаныжып, 42 айттылар: 

— Бу Иосиф уулы Иисус эмес беди? Бис Оныҥ адазын ла эне- 
зин билер эмейис. «Мен теҥеридеҥ тÿшкем» деп, канайып айдат 
болбогой? 

43 — Бойыгар ортодо арбанышпагар — деп, Иисус олорго айтты. — 
44 Мени ийген Адам келдирген кижи, jаҥыс ол Меге келер арга- 
лу. Калганчы кÿнде Мен оны тиргизерим. 45 Ончолорын Кудай ÿре- 
дер деп, jарчыларда бичилгени бар. Ададаҥ угуп ÿренген кижи 
Меге келер. 46 Мынайып айтканым, Аданы кöргöни бар деп айт- 
каным эмес. Кудайдаҥ Кем келген, Аданы кöргöни jаҥыс Ол. 
47 Чынын, чынын айдадым слерге: Меге бÿткени, мöҥкÿ jÿрÿмдÿ. 
48 Мен — jÿрÿм берер калаш. 49 Слердиҥ адаларыгар куба чöлдö ман- 
на jиген эдилер, jе öлÿп калгандар. 50 Jе теҥеридеҥ тÿшкен калаш 
андый эмес: оны jигени öлбöс. 51 Мен — теҥеридеҥ тÿшкен тирÿ 
калаш. Бу калаштаҥ jигени ÿргÿлjи чакка эзен jÿрер. Мениҥ бере- 
тен калажым — Мениҥ эди-каным, онымды телекейдиҥ jÿрÿми 
учун берип jадым. 

52 Айдарда, иудейлер бойлоры ортодо сöс блаажып, айттьшар: 

— Ол биске Бойыныҥ эди-канын jиирге канайып беретен? 

53 Иисус каруу jандырды: 

— Чынын, чынын айдадым слерге: Кижи Уулыныҥ эди-ка- 
нын jибезегер, Оныҥ канын ичпезегер, бойыгарда jÿрÿм jок 
болор. 54 Мениҥ эди-канымды jиири, Мениҥ канымды ичери, 
мöҥкÿ jÿрÿм jÿрери ол. Мен оны калганчы кÿнде тиргизерим. 
55 Мениҥ эди-каным — чын курсак, Мениҥ каным — чын суу- 
зын. 56 Эди-канымды jиири, канымды ичери Мениҥ Бойымда 
jÿрÿп jат, Мен де оныҥ бойында jÿрÿп jадым. 57 Канайып Мен, 
тирÿ Ада ийген Бойым, Адамныҥ Бойынча тирÿ jÿрÿп jадым, 
анайып, Мениҥ эди-канымды jигени, Мениҥ Бойымча тирÿ 
jÿрер. 58 Бу калаш теҥеридеҥ тÿшкен. Jе ол маннаны, слердиҥ 
адаларыгар чылап, jип öлгöниндий эмес: бу калашты jигени, 
мöҥкÿ jÿрÿмдÿ болор. 

59 Мынайда Ол Капернаумдагы синагогада ÿредип айткан. 

Мöн кÿ jÿрÿмниҥ сöстöри 

60 Кöп ÿренчиктери мыны угала, айттылар: 

— Кандый уур-кÿч сöстöр! Олорды кем угар аргалу? 

61 Иисус ÿренчиктери арбанып турганын Бойыныҥ ичинде би- 
лип, олорго айтты: 

— Бу слерге буудак болуп jат па? 62 Кижи Уулы озогы jерине чы- 
гып баратканын кöрöр болзогор, не болгой эди? 63 Jÿрÿм берери — 
тын, эт-кан дезе, нени де эдип болбос. Слерге айдып турган сöс- 
тöрим тын да, jÿрÿм де. 64 Jе ортогордо бÿтпестери бар. 

Иисус дезе бÿтпестерин де, Оны садып ийери кем болорын да 
бажынаҥ ала билер болгон. 65 Оноҥ айтты: 

— Оныҥ учун Мен слерге: «Аданаҥ берилбейинче, кем де Меге 
келип болбос» дедим. 

“Мыныҥ кийнинде кöп ÿренчиктери Оноҥ jана тÿжÿп, Оны 
ээчий jÿрбес болды. 67 Айдарда, Иисус он экÿдеҥ сурады: 

— Слер база Менеҥ jÿре берерге турган болороор бо? 

68 — Кайракан! — деп, Симон-Петр каруу jандырды. — Бис кемге 
баратан эдис? Сенде мöҥкÿ jÿрÿмниҥ сöстöри бар. 69 Сени Кудай- 
дыҥ Агарузы деп, бис бÿттис те, билдис те. 

70 — Слерди, он экÿни, Мен талдап алган эмес бедим? — деп, 
Иисус айтты. — Jе слердиҥ бирÿгер — кöрмöс! 

71 Мынайда Ол Симон Искариот уулы Иуданы айткан. Оны са- 
дып ийери дезе он экÿнин бирÿзи ол болгон. 

Иисус ла Онын карындаштары 

■Мыныҥ кийнинде Иисус Иудейде jÿрбейин деп, Галилей ичи- 
ле jÿрди, нениҥ учун дезе иудейлер Оны öлтÿрерге тургандар. 

2 Иудейлердиҥ байкан тургузатан деп байрамы jууктап келерде, 
3 карындаштары Ого айттылар: 

— Мынаҥ чыгып, Сениҥ эдип jÿргениҥди ÿренчиктериҥ де 
кöрзин деп, Иудей jерине бар. 4 Jарлу болойын деген кижи, jажы- 
рып неме этпейтен. Сен андыйды эдип jÿрген болзоҥ, Бойыҥды 
Бойыҥ телекейге ач. 

5 Карындаштары да Ого бÿтпей турган учун анайып айткандар. 
6 Иисус олорго каруу jандырып, айтты: 

— Мениҥ öйим jеткелек, слерге дезе кандый да öй келижер. 
7 Телекей слерди jаман кöрÿп болбос, Мени дезе jаман кöрÿп jат, 
нениҥ учун дезе оныҥ кылынып турганы jаман деп, Мен керелеп 
айдып jÿрÿм. 8 Слер байрамга барыгар, Мен бу байрамга эм тура 
барбазым, нениҥ учун дезе Мениҥ öйим jеткелек. 

9 Мынайда айдала, Ол Галилейде артып калды. 10 Jе карындаш- 
тары байрамга jÿре берерде, Ол до барды: кöрÿне эмес, jажытту 
чылап. 11 Иудейлер Оны байрамнаҥ бедиреп, «Ол кайда?» — деп, 
сурап турдылар. 12 Улус ортодо Ол керегинде кöп куучын jÿрди. 
Кезиктери: «Ол jакшы кижи», öскöлöри: «Jок, Ол улусты аскыр- 
тып jат» дешкилеер болды. 13 Андый да болзо, иудейлердеҥ кор- 
кып, Ол керегинде кем де ачыгынча айтпай турган. 

Öргööдö jарлыктаганы 

14 Байрамныҥ ортозы киреде Иисус Öргööгö кирип, ÿретти. 
15 Иудейлер кайкап, айдышты: 

— Бу ÿренбеген Бойы, Чийимдерди канайып билип туру болбогой? 

16 Иисус айтты: 

— Мениҥ ÿредÿÿм Менийи эмес, Мени Ийгендийи. 17 Оныҥ 
табыла кылынып jÿрейин дегени, бу ÿредÿ Кудайдаҥ ба, эмезе 
Мен Бойымнаҥ таап айдып тургам ба деп, билип алар. 18 Бойы- 
наҥ таап айдаачы, бойы jакшы атка калайын деп сананат. Jе Оны 
Ийгенге мак бедиреп jÿргени чындык, мекези jок болгоны ол. 

19 Моисей слерге Jасак берген эмес пе? Jе слердиҥ кемигер де 
Jасакты бÿдÿрбей jат. Мени нениҥ учун öлтÿрерге турганыгар? 

20 — Сениҥ öзöк-буурыҥда шилемир бар болды ба? — деп, улус 
каруу jандырды. — Сени кем öлтÿрерге туру? 

21 Иисус каруу jандырып, олорго айтты: 

— Мен бир керек эттим, ончогор кайкап jадыгар. 22 Моисей 
слерге томдоорын берген — онызы Моисейдеҥ эмес те болзо, 
адалардаҥ jаҥдалып келген, — слер кижини суббот кÿнде томдоп 
jадыгар. 23 Моисейдиҥ jасагы бузулбазын деп, кижи суббот кÿндс 
томдодып турганда, суббот кÿнде кижиниҥ бастыра бойын jасты 
деп, Меге кородоп jадыгар ба? 24 Т ьт тп кебериле jаргылабагар, jе 
чындык jаргыла jаргылагар! 

25 Иерусалимниҥ бир кезик улузы айдышты: 

— Öлтÿрерге турган кижизи бу болор бо? 26 Кöрзöгöр дö, Ол ачы- 
гынча айдат, Ого кем де неме айтпайт! Ол Христос деп, jаандар чы- 
нын билип алган болор бо? 27 Jе бу кижи кайдаҥ болгонын билерис. 
Христос келер болзо, Ол кайдаҥ болгонын кем де билбес. 

28 Айдарда, Иисус Öргöö ичинде ÿнденип, ÿредип айтты: 

— Слер Мени билеригер, кайдаҥ болгонымды база билеригер, 
jе Мен Бойымнаҥ Бойым келген эмезим, Мени Ийгени чындык, 
слер Оны билбезигер. 29 Мен Оны билерим, нениҥ учун дезе Мен 
Оноҥ болуп турум, Мени ийгени Ол. 

30 Оны тудуп алар эбин бедиредилер, jе кем де Ого тийбеди, не- 
ниҥ учун дезе Оныҥ öйи jеткелек болгон. 31 Калык ортодоҥ кöп 
улус Ого бÿдÿп, «Христос келзе, мыныҥ эткенинеҥ артык кайкал 
эдер беди?» — дежип турдылар. 

32 Улустыҥ анайда эрмектежип турганы фарисейлерге угулган. 
Айдарда, улу абыстар ла фарисейлер Оны тудуп аларга, бойлоры- 
ныҥ jалчыларын ийгендер. 

33 Иисус дезе олорго айткан: 

— Слерле кожо эмеш болорым, оноҥ Мени Ийгенге jÿре бере- 
рим. 34 Мени бедиреригер, jе таппазыгар, Мен кайда болзом, 
оноор келип болбозыгар. 

35 Айдарда, иудейлер бойы бойлорына айдыштылар: 

— Бис таппас кандый jерге барарга туру бу? Еллин ортодо тарай 
jаткан улустарга барып, анда еллиндерди ÿредерге туру эмеш пе? 
36 «Мени бедиреригер, jе таппазыгар, Мен кайда болзом, оноор 
келип болбозыгар» деп айткан сöзи не сöс болотон? 

Агару Тын керегинде сöс 

37 Байрамныҥ калганчы улу кÿнинде Иисус öрö туруп, ÿнденип 
айтты: 

— Суузап турганы Меге келип, ичсин. 38 Чийимде айдылганын- 
ча, Меге бÿткен кижиниҥ öзöгинеҥ тирÿ суулар агып чыгар. 

39 Иисус мынайда Ого бÿткен улус алынатан Тынды айткан. 
Олордо дезе, Иисустыҥ ады макка чыккалакта, Тын jок болгон. 

Иисустагт улам бöлÿниш 

40 Улустыҥ кезиги, бу сöзин угала, айдышты: 

— Чын, Ол Jарчы! 

41 Öскöлöри: 

— Ол Христос! — дедилер. 

Кажылары дезе: 

— Христос Галилейдеҥ келетен беди? — дешти. — 42 Христос Да- 
видтиҥ ÿренинеҥ, Давидтиҥ турган jери Вифлеемнеҥ келер деп, 
Чийимде айдылбаган беди? 

43 Анайып, Иисустаҥ улам jуулган улус ортодо бöлÿниш болды. 
44 Олордыҥ кезиктери Оны тудуп аларга сананды, jе Ого кем де 
тийбеди. 

45 Jалчылар jедип келерде, улу абыстар ла фарисейлер олордоҥ 
сурадылар: 

— Слер Оны не керек экелбедигер? 

46 — Ол Кижи чилеп кем де, качан да эрмектенбеген — деп, jал- 
чылар каруу jандырдылар. 

47 — Слер де Оныҥ мекезине кирип калган болдыгар ба? — деп, 
фарисейлер олорго айдышты. — 48 Бийлердиҥ эмезе фарисейлер- 
диҥ Ого бÿткени бар беди? 49 Jе бу калык Jасак билбес, каргышка 
калган ол. 

50 Олордыҥ бирÿзи, башкыда Иисуска келип барган Никодим, 
олорго айтты: 

51 — Озолоп кижиниҥ бойынаҥ укпайынча, нени кылынып 
туру деп билип албайынча, бистиҥ Jасак кижини jаргылайтан 
беди? 

52 — Сен де Галилейдеҥ болорыҥ ба? — деп, олор айттьшар. — 
Шиҥде, Галилейдеҥ jарчы бÿтпейтенин билип аларыҥ. 

53 Мыныҥ кийнинде ончолоры айылдары сайын таркай берди. 

Кинчектÿÿй кижини 
бурулабаганы 

I Иисус дезе Елеон кырга барды. 2 Эртен тура Öргööгö ойто 
келди. Улустыҥ ончозы Ого келип турды. Иисус отурала, олор- 
ды ÿреткен. 

3 Бу öйдö бичикчилер ле фарисейлер öскö эрге биригеле туттурт- 
кан бир ÿй кижини экелип, ортозына тургузала, 4 Ого айтгылар: 

— Ÿредÿчи, бу ÿй кижи öскö эрге биригип, туттурткан. 5 Моисей 
бойыныҥ Jасагында андыйларды танша шыбалап öлтÿрсин деп, 
биске jакыган эди. Сен не деериҥ? 

6 Олор Оны бурулап айдарга, сöзинеҥ jик бедиреп, ченеп сура- 
гандар. Jе Иисус бöкöйип, сабарыла jерге чийип турды. 7 Олор ту- 
румкай сурап турарда, бажын öрö кöдÿрип, 

— Кемигерде кинчек jок, бу ÿй кижиге озо таш чачсын — дейле, 
8 ойто бöкöйип, jерге чийе берди. 

9 Олор мыны угала, jаан jаштуларынаҥ баштайла, ээчий-дее- 
чий jÿре бердилер. Артып калганы jаҥыс Иисус, база ортозында 
турган ÿй кижи болды. 10 Иисус бажын öрö кöдÿрип, ÿй кижидеҥ 
сурады: 

— Ÿй кижи, олор ончозы кайда? Сени кемизи де бурулап jаргы- 
лабады ба? 

II — Jок, Кайракан! — деп, ол каруу jандырды. 

— Мен де сени бурулап jаргылабайдым — деп, Иисус айтты. — 
Бар, база кинчек этпе. 

Иисус — телекейге Jарык 

12 Иисус ойто ло олорго айда берди: 

— Мен — телекейге Jарык. Мени ээчий барган кижи карачкыда 
базып jÿрбес, оныҥ бойында jÿрÿмниҥ jарыгы болор. 

13 — Сен Бойыҥ Бойыҥды керелеп туруҥ, — деп, фарисейлер 
айттьшар, — Сениҥ керелеп айдып турганыҥ чын эмес. 

14 Иисус каруу jандырды: 

— Мен Бойымды Бойым да керелеп турган болзом, Мениҥ ке- 
релегеним чын, нениҥ учун дезе Бойымныҥ кайдаҥ келгенимди, 

кайдаар барып jатканымды билерим. Слер дезе Мен кайдаҥ келге- 
нимди, кайдаар барып jатканымды билбезигер. 15 Слер кижи чилеп 
jаргылап jадыгар, Мен дезе кемди де jаргылабай jадым. 16 Мен jар- 
гылап та турзам, Мениҥ jаргым чын, нениҥ учун дезе Мен jаҥыс 
Бойым эмес, Мениле кожо Мени ийген Ада. 17 Эки кижиниҥ ке- 
рези чындык деп, слердиҥ Jасагаарда да бичилгени бар. 18 Мен 
Бойымды Бойым керелеп турум, Мени ийген Ада Мени база ке- 
релеп туру. 

19 — Сениҥ Адаҥ кайда? — деп, олор сурадылар. 

— Слер Мени де, Адамды да билбезигер — деп, Иисус каруу jан- 
дырды. — Слер Мени билген болзогор, Адамды да билер эдигер. 

20 Иисус Öргööдöги акча jуур jердиҥ jанында туруп, ÿредип тур- 
ган тужында бу сöстöрди айткан. Оныҥ öйи jеткелек болуп, Оны 
кем де тутпады. 

21 Иисус база айтты: 

— Мен барып jадым. Мени бедиреп jÿреригер, jе кинчектÿ болго- 
ныгарча öлöригер. Кайдаар барып jаткам, оноор келип болбозыгар. 

Айдарда, иудейлер айдышты: 

22 — «Кайдаар барып jаткам, оноор келип болбозыгар» деп, нени 
айдып туру? Ол Бойын Бойы öлтÿрерге турган эмеш пе? 

23 Ол каруу jандырды: 

— Слер мынаҥ, тöмöнгилердеҥ, Мен — öрöгилердеҥ. Слер бу 
телекейдеҥ, Мен бу телекейдеҥ эмезим. 24 Оныҥ учун слерге кин- 
чектÿ болгоныгарча öлöригер дегем. Бу Мен дегениме бÿтпес бол- 
зогор, кинчектÿ болгоныгарча öлöригер. 

25 — Айдарда, Сен кем? — деп, олор сурадылар. 

— Эҥ бажынаҥ ала слерге айдып jÿргеним Мен эдим — деп, 
Иисус каруу jандырды. — 2б Слер керегинде кöпти айдар, слерди 
jаргылаар аргам бар, jе Мени ийген Бойы чындык, Оноҥ нени ук- 
канымды телекейге айдып турум. 

27 Олорго Ада керегинде айтканын оҥдободылар. 28 0ныҥ учун 
Иисус айтты: 

— Кижи Уулын кöдÿрзегер, бу Мен болгонымды, нени де Бо- 
йымнаҥ эдип турганым jок деп, jе Аданыҥ ÿреткенинче айдып jа- 
дым деп, ол тушта билеригер. 29 Мени ийген Бойы дезе Мениле 
кожо: Ол Мени jаҥыскандыра артырбады, нениҥ учун дезе Мен 
качан да болзо, Ого jараганынча кылынып турум. 

30 Ол мынайда айдып турарда, Ого кöп улус бÿтти. 

Чын слерди jайымдаар 

31 Иисус Бойына бÿткен иудейлерге айтты: 

— Мениҥ сöзимде болуп jÿрзегер, Мениҥ чын ÿренчиктерим 
болгоныгар ол. 32 Чынды билип аларыгар, чынныҥ бойы слерди 
jайымдаар. 

33 — Бис Авраамныҥ ÿрени эдибис, качан да, кемге де кул бол- 
богоныс — деп, олор айттылар. — «Jайым болороор» деп, канайып 
айдадыҥ? 

34 Иисус каруу jандырды: 

— Чынын, чынын айдадым слерге: кинчек эдери, кинчектиҥ ку- 
лы ол. 35 Jе кул айылда мöҥкÿ jÿрбес, уул мöҥкÿ jÿрер. 36 А нд ый бол- 
гондо, Уул слерди jайымдаза, чын jайым болгоныгар ол. 37 Слерди 
Авраам ÿрени деп билерим, jе слер Мени öлтÿрер кÿÿндÿ, нениҥ 
учун дезе Мениҥ сöзимге кöксигерде jер бербей jадыгар. 38 Мен 
Адамда нени кöргöнимди айдып jадым, слер дезе адагардаҥ нени 
укканаарды кылынып jадыгар. 

Слердик адагар - кöрмöс 

39 — Бистиҥ адабыс Авраам — деп, олор каруу jандырдылар. 

Иисус айтты: 

— Слер Авраамныҥ балдары болгон болзогор, Авраамныҥ эдип 
jÿргенин эдер эдигер. 40 Эмди дезе Кудайдаҥ уккан чынды слерге 
айткан Кижи Бойымды öлтÿрерге jадыгар: Авраам онойдо этпеген. 
41 Слер адагардыҥ керегин эдип jадыгар. 

Айдарда, олор айттылар: 

— Бис чайдам эдеринеҥ туулган эмезибис, Адабыс jаҥыс — 
Кудай! 

42 Иисус каруу jандырды: 

— Адагар слердиҥ Кудай болгон болзо, слер Мени сÿÿр эди- 
гер, нениҥ учун дезе Мен Кудайдаҥ чыктым, келдим. Мен 
Бойымнаҥ Бойым келген эмезим, Мени Ол ийген. 43 Слер не- 
ниҥ учун Мениҥ эрмегимди оҥдобой jадыгар? Мениҥ сöзим- 
ди угатан аргагар jок учун. 44 Слердиҥ адагар — кöрмöс, слер 
адагардыҥ кычазын бÿдÿрерге jадыгар. Бажынаҥ ала ол кижи 
öлтÿреечи болгон, чынга jайылбаган. Оныҥ бойында чын jок 
ине. Тöгÿнди айдып турган тужында бойындыйын айдат, не- 
ниҥ учун дезе ол, тöгÿнчи бойы, тöгÿнниҥ адазы да ол. 45 Мен 

чынды айдып тургамда дезе, Меге бÿтпей jадыгар. 46 Слердиҥ 
кемигер Менеҥ кинчек таап айдар? Мен чынды айдып турган 
болзом, Меге не керек бÿтпей jадыгар? 47 Кудайдаҥ болгоны, 
Кудайдыҥ сöзин угат. Кудайдаҥ эмес болгоныгар учун укпай 
jадыгар. 


Иисус Аврастнан озо 
бар болгон 

48 Иудейлер бого мынайда айттылар: 

— Сени самар кижи деп, öзöк-буурыҥда шилемир бар деп, бис- 
тиҥ айдып турганыс чын эмес пе? 

49 Иисус каруу jандырды: 

— Менде шилемир jок, jе Мен Бойымныҥ Адамды тооп jадым, 
слер дезе Мени jамандап jадыгар. 50 Мен Бойымныҥ магымды бе- 
диребей jадым. Бедиреп, jаргылап Турганы бар. 51 Чынын, чынын 
айдадым слерге: Мениҥ сöзимди чеберлеп jÿрген кижи ÿргÿлjи 
чакка öлÿм кöрбöс. 

52 — Öзöк-буурыҥда шилемир барын эмди билдис — деп, иудей- 
лер айттылар. — Авраам да öлди, jарчылар да öлдилер, Сен дезе 
сöзимди чеберлеп jÿрген кижи ÿргÿлjи чакка öлÿм кöрбöс дейдиҥ. 
53 Сен Авраам адабыстаҥ jаан болдыҥ ба? Ол öлди, jарчылар да 
öлдилер. Сен Бойыҥды кем деп бодойдыҥ? 

54 Иисус каруу jандырды: 

— Мен Бойымды Бойым мактап турган болзом, Мениҥ магым 
неге де бодолбос. Jе Мени Адам мактап jат, Оны слер бойлороор- 
дыҥ Кудайыгар дейдигер. 55 Слер Оны билип албадыгар, Мен дезе 
Оны билип турум. Оны билбезим деп айдар болзом, слердий ок 
тöгÿнчи болорым ол. Jе Мен Оны билерим, Оныҥ сöзин чеберлеп 
jÿрÿм. 56 Слердиҥ адагар Авраам Мениҥ кÿнимди кöрöтöнине сÿÿ- 
нип-jыргап jÿрген. Ол кöрди де, сÿÿнди де. 

57 — Сен, бежен jашка jеткелек Бойыҥ, Авраамды кöрдиҥ бе? — 
деп, иудейлер айттылар. 

58 — Чынын, чынын айдадым слерге: Авраам бар болголокто, 
Мен бар болгом — деп, Иисус каруу jандырды. 

59 Айдарда, Оны шыбалаарга таш алдылар. Jе Ол jажынып, Öр- 
гööдöҥ чыга берди. 

Энеден сокор туулганды jасканы 

1 Иисус барып jадала, энедеҥ сокор туулган кижини кöрÿп ийди. 

2 — Равви, ол нениҥ учун сокор туулган? — деп, ÿренчиктер Оноҥ 
сурадылар. — Кемизи кинчек эткен: ол бойы ба, эмезе ада-энези бе? 

3 — Ол до, ада-энези де кинчек этпеген — деп, Иисус каруу jан- 
дырды. — Jе Кудайдыҥ керектери оныҥ бойында кöрÿнзин деп, ол 
сокор туулган. 4 Кÿн öткöлöктö, Мени Ийгенниҥ керегин Мен эдер 
учурлу. Тÿн кирип jат, ол тушта кем де эдип болбос. 5 Мен телекей- 
де тужымда, Мен — телекейге jарык. 

6 Мынайда айдала, Ол jерге тÿкÿрди, чилекейине тобрак чейеле, 
сокордыҥ кöзине сÿртÿп, 7 айтты: 

— Силоам деп суубуунтыга барып, jунунып ал. 

Силоам дегени, «ийилген» дегени. 

Ол барып, jÿзин jунды, кöстÿ болуп келди. 

8 Айылдаштары ла башкыда оныҥ суранчыктап отурганын кöр- 
гöн улус айдышты: 

— Суранчыктап отураачы кижи бу эмес пе? 

9 Кажылары: ол — дешти, кезиктери дезе: jок, ого тÿҥей кижи — 
дешти. Ол бойы: бу мен — деп турды. 

10 — Кöзиҥ канайып jарыды? — деп, олор сурадылар. 

п Онызы айтты: 

— Иисус деген кижи чилекейине тобрак чейип, кöзиме сÿртеле, 
айткан: «Силоамга барып, jунунып ал». Мен барып jунундым, 
кöстÿ болдым. 

12 Ол кайда деп сурагылаарда, билбезим — деди. 

13 Сокор болгонды фарисейлерге алып бардылар. 14 Иисус чиле- 
кейине тобрак чейип, оныҥ кöзин jарытканы дезе суббот кÿнде 
болгон. 15 Кöзи канайып jарыганын фарисейлер база сураарда, ол 
айтты: 

— Ол кöзиме чейинти салды, мен jунундым, кöстÿ болдым. 

16 Айдарда, фарисейлердиҥ кезиги айдышты: 

— Суббот кÿнди чекчилебес бу кижи Кудайдаҥ эмес. 

Кезиги айдышты: 

— Андый кайкалдарды кинчектÿ кижи эдер беди? 

Анайып, олор ортодо бöлÿниш болды. 17 Сокор болгонноҥ ойто 
сурадылар: 

— Ол кижи керегинде не деериҥ, Ол сениҥ кöзиҥди ачкан ине? 

— Ол jарчы — деп, онызы айтты. 

18 Кöзи jарыганныҥ бойыныҥ ада-энезин алдырып албайынча, 
иудейлер оныҥ сокор болгонына, кöзи jарыганына бÿтпей турды- 
лар. Оныҥ учун ада-энезин алдырып алып, 19 олордоҥ сурадылар: 

— Сокор туулган уулыбыс дегенигер бу ба? Эмди ол канайып 
кöрöр боло берди? 

20 — Уулыбыс бу эди, сокор туулганы чын эди, онызын билерис. 
21 Эмди канайып кöрöр боло бергенин, оныҥ кöзин кем ачты бол- 
богой, билбей jадыбыс. Бойынаҥ сурагар, ол чыдап калган, бойы 
керегинде бойы айтсын. 

22 Ада-энези иудейлердеҥ коркып турган учун анайда айткан- 
дар. Иудейлер дезе Иисусты Христос деп айдарды синагогадаҥ 
чыгарып саларга jöптöжип койгондор. 23 0ныҥ учун ада-энези: 
«Ол чыдап калган, бойынаҥ сурагар» — деген. 

24 Сокор болгонды экинчизин алдырып, ого айттылар: 

— Чынды айдып, Кудайды макта. Ол Кижи кинчектÿ деп, бис 
билерис. 

25 — Ол кинчектÿ бе, jок по, мен билбезим — деп, ол каруу 
jандырды. — Сокор болгон эдим, эмди кöрÿп турум, билерим jа- 
ҥыс ол. 

26 — Ол сениле нени этти? — деп, олор ойто сурадылар. — Кö- 
зиҥди канайып jарытты? 

27 — Мен слерге айтпай кайттым, jе слер укпадыгар — деп, ол 
каруу jандырды. — База нени угайын деп туругар? Айса слер де 
Оныҥ ÿренчиктери болорго туругар ба? 

28 Олор оны талап, айттылар: 

— Сен Оныҥ ÿренчиги, бис — Моисейдиҥ ÿренчиктери. 29 Мои- 
сейле Кудай тил алышканын билерис. Бу кижини дезе билбей ту- 
рубыс, кайдаҥ болбогой ол. 

30 — Ол кайдаҥ болгонын билбейтенигер кайкамчылу — деп, ол 
кижи каруу jандырды. — Ол дезе мениҥ кöзимди jарыткан. 31 Jе 
бис билерис, Кудай кинчектÿлерди укпайтан эди, Кудайды тооп, 
Оныҥ кÿÿниле эдип jÿргендерди угатан эди. 32 Кем сокор туулган- 
ныҥ кöзин jарыткан деп, чак бÿдердеҥ бери угулбады. 33 Ол Ку- 
дайдаҥ эмес болзо, нени де эдип болбос эди. 

34 — Бастыра бойыҥ кинчектÿ туулала, бисти ÿредип туруҥ ба? — 
дейле, оны чыгара сÿрÿп ийдилер. 

35 Оны чыгара сÿрÿп ийгенин угала, Иисус оны таап алып, айтты: 

— Кижи Уулына сен бÿдÿп jадыҥ ба? 

36 — Кайракан, мени Ого бÿтсин деп, Ол кем болгонын айтсаҥ? — 
деп, ол сурады. 

37 — Сен Оны кöрдиҥ — деп, Иисус айтты. — Сениле эрмекте- 
жип турганы Ол. 

38 — Бÿдÿп турум, Кайракан! — дейле, ол Иисуска бажырды. 

39 Иисус айтты: 

— Кöрбöй тургандар кöрзин деп, кöрÿп тургандар сокорсын 
деп, Мен бу телекейге jаргы эдерге келдим. 

40 Оныла кожо болгон фарисейлердиҥ кезиги мыны угала, Ого 
айттылар: 

— Бис те сокор бо? 

41 Иисус каруу jандырды: 

— Сокор болгон болзогор, слерде кинчек jок болор эди. Эмди 
дезе слер кöрÿп jадыбыс деп айдып турганыгарда, кинчектÿ бо- 
йынча артканыгар ол. 


10 

Кÿдÿчи ле онын койлоры 

1 — Чынын, чынын айдадым слерге: койдыҥ кажаанына эжиги- 
неҥ кирбей, öскö jердеҥ ажып турганы — уурчы ла тонокчы. 
2 Эжигинеҥ кирип турганы — койдыҥ кÿдÿчизи. 3 Эжик сакчызы 
ого эжик ачат, койлор оныҥ ÿнин угат, ол бойыныҥ койлорын 
адыла адап, тышкары чыгарат. 4 Койлорын чыгарала, алдынаҥ ба- 
рат, койлор оны ээчий баргылайт, нениҥ учун дезе оныҥ ÿнин 
билгилеер. 5 Öскö кижини дезе ээчибей, оноҥ качкьшаар, нениҥ 
учун дезе öскö кижиниҥ ÿнин билгилебес. 

6 Бу укаа сöсти Иисус олорго айдып берген, jе Оныҥ айтканын 
оҥдободылар. 7 Иисус олорго база айтты: 

— Чынын, чынын айдадым слерге: Мен — койлорго эжик. 8 Ме- 
неҥ озо келгендер ончозы уурчылар ла тонокчьшар болгон, jе 
койлор олорды укпаган. 9 Мен — эжик. Менеҥ кирген кижи аргада- 
лар; кирер де, чыгар да, одор до табар. 10 Уурчы jаҥыс уурдайын, 

öлтÿрейин ле jайрадайын деп келет. Мен дезе jÿрÿм берерге, ар- 
тыктай берерге келгем. п Мен — jакшы кÿдÿчи. Jакшы кÿдÿчи 
койлор учун бойыныҥ тынын салатан. 12 Jалчы дезе кÿдÿчи эмес, 
койлор до оныйы эмес. Jууктап келеткен бöрÿни кöрöлö, ол кой- 
лорды таштап, качат. Бöрÿ койлорды тудат, тоскурат. 13 Jалчы де- 
зе, jалга ла болуп jÿргенде, койлорды сананбайт. 14 Мен — jакшы 
кÿдÿчи. Мен бойымдыларды билерим, бойымдьшар да Мени би- 
лер. 15 Ада Мени билгендий, Аданы Мен де билерим. Койлорым 
учун Мен тынымды салып турум. 16 Бу кажаанда эмес база койло- 
рым бар. Мен олорды да экелер учурлу. Олор Мениҥ ÿнимди 
угар, jаҥыс ÿÿр, jаҥыс Кÿдÿчи болор. 17 Тынымды ойто алайын 
деп, онымды берип jатканым учун, Ада Мени сÿÿп jат. 18 Онымды 
Менеҥ кижи блаап алып jаткан эмес, онымды Мен Бойым берип 
jадым. Тынымды берзем — Мениҥ jаҥым, онымды ойто алзам — 
Мениҥ jаҥым. Мындый jакылтаны Адамнаҥ алгам. 

19 Бу сöстöрдöҥ улам иудейлер ортодо база ла бöлÿниш болды. 

20 — Ол, öзöк-буурында шилемирлÿ Бойы, jÿÿлип туру. Оны не 
угуп туругар? — деп, олордыҥ кöп сабазы айдышты. 

21 — Бу сöс шилемирлÿниҥ сöзи эмес — деп, öскöлöри айтты- 
лар. — Шилемир сокор улустыҥ кöзин jарыдып болор беди? 

Иудейлер Иисуска удура 

22 Ол тушта Иерусалимде Jаҥырар деген байрам jедип келген. 
Кыш öйи болгон. 23 Иисус Öргööниҥ кÿрентигиндеги Соломон- 
ныҥ дейтен jабу алдында базып jÿрген. 24 Иудейлер Оны кÿреелей 
алып, айттьшар: 

— Сен канчазын бисти кыйнаарыҥ? Сен Христос болзоҥ, биске 
чике айт. 

25 Иисус каруу jандырды: 

— Мен слерге айттым, jе слер Меге бÿтпей jадыгар. Адамныҥ 
адында нени эдип jÿргеним, Мени керелеп турганы ол. 26 Jе слер 
бÿтпей jадыгар, нениҥ учун дезе слер Мениҥ койлорымнаҥ эмези- 
гер. 27 Мениҥ койлорым ÿнимди угуп jат, Мен олорды билерим, 
олор Мени ээчип jÿргÿлери. 28 Олорго Мен мöҥкÿ jÿрÿм берип jа- 
дым, олор ÿргÿлjиге öлбöс, Мениҥ колымнаҥ олорды кем де блаап 
албас. 29 Олорды Меге берген Адам ончозынаҥ jаан: Адамныҥ ко- 
лынаҥ олорды кем де блаап болбос. 30 Мен де, Ада да — jаҥыс. 

31 Иудейлер Оны согорго ойто ло таш ала койдылар. 

32 — Мен слерге Аданаҥ кöп jакшы керектер кöргÿстим — деп, 
Иисус айтты. — Олордыҥ кажызы учун Мени ташла шыбалаарга 
туругар? 

33 — Сени jакшы керектериҥ учун ташла шыбалаарга турган эме- 
зис, Бойыҥды, кижи Бойыҥ, Кудай эдинип, Оны jамандап турга- 
ныҥ учун — деп, иудейлер айттылар. 

34 Иисус каруу jандырды: 

— Слердиҥ Jасагаарда мынайда бичилгени бар эмес пе: «Мен айт- 
тым, слер — кудайлар »? 35 Кудайдыҥ сöзи берилгендерди Чийим кудай- 
лар деп адап турган да, — Чийим дезе бузулбас, — 3б «Кудайды jаман- 
дап jадыҥ» деп, Ада талдап, телекейге Ийгенге айдадаар ба, «Мен — 
Кудайдыҥ Уулы» дегеним учун ба? 37 Адамныҥ эдип jÿргенин Мен 
этпей турган болзом, Меге бÿтпегер. З8 0нызын эдип турган болзом, 
Бойыма бÿтпес болзогор, эдип jÿргениме бÿдÿгер. Адам Мениҥ Бо- 
йымда деп, Мен де Оныҥ Бойында деп, ол тушта билип, бÿдеригер. 

39 Айдарда, Оны база тудуп аларга бедиреп турдьшар, jе Ол 
олордыҥ колынаҥ кыйыжа берди. 

40 Иисус Иордан ары jаны jаар, башкыда Иоанн улусты крестеп 
jÿрген jерлерге ойто барып, анда артып калды. 41 Ого кöп улус ке- 
лип, «Иоанн бир де кайкал этпеген, jе оныҥ Ол керегинде айтканы 
ончозы чын болды» дешкилеп турды. 42 Анда Ого кöп улус бÿтти. 

11 

Лашрьдын öлгöни 

ЧГазарь деп бир кижи оорыган. Ол Вифания деп jурттаҥ болгон. 
Бу jуртга Мария ла оныҥ сыйны Марфа jаткандар. 2 Кайраканды баа- 
лу-чуулу jараш jытту майла сÿртÿп, будын бойыныҥ чачыла арчыга- 
ны бу Мария болгон; оорый берген JJазарь дезе оныҥ карындажы. 

3 «Кайракан, Сениҥ карузыган кижиҥ оору jадыры» деп айдар- 
га, эjелÿ-сыйынду Ого кижи ийдилер. 4 Иисус мыны угала, айтты: 

— Ол оору öлöрине эмес, Кудайдыҥ магына, ол ажыра Кудайдыҥ 
Уулы макталарына. 

5 Иисус дезе Марфага, оныҥ эjезине де, Лазарьга да карузып 
jÿрген. 6 Лазарьдыҥ оорып jатканын угала, jÿрген jеринде эки кон- 
ды. 7 Мыныҥ кийнинде ÿренчиктерине айтты: 

— Кайра Иудейге баралы. 

8 — Равви, — деп, ÿренчиктери айттьшар, — jуукта jаҥы иудейлер 
Сени ташла шыбалап öлтÿрерге сананган jок беди. Сен ойто оноор 
барып jадыҥ ба? 

9 Иисус олорго айтты: 

— Тÿште он эки саат эмес беди? Тÿште jÿргени, бу телекейдиҥ 
jарыгын кöрÿп турган бойы, бÿдÿрилбейт. 10 Тÿнде jÿргени дезе, 
бойында jарык jок болуп, бÿдÿрилет. 

11 Мынайда айдала, оноҥ: 

— Лазарь наjыбыс уйуктай берди, jе Мен оны ойгозорго барып 
jадым — деди. 

12 Ÿренчиктери айттылар: 

— Кайракан, ол уйуктай берген болзо, jазылар. 

13 Иисус оныҥ öлгöнин айткан, олор дезе тегин уйкузын айтты 
деп санангандар. 14 Айдарда, Иисус олорго чикезин айтты: 

— Лазарь jада калды. 15 Слерди бÿтсин деп, анда jок болбогоны- 
ма слер учун сÿÿнип турум. Jе ого баралы! 

16 Игис дейтен Фома öскö ÿренчиктерге айтты: 

— Бис те баралы, Ÿредÿчиле кожо öлöли! 

17 Иисус келзе, Лазарь сööк салар jерде jаткалы тöрт коныптыр. 
18 Вифания дезе Иерусалимнеҥ ÿч беристе кирези jуугында бол- 
гон. 19 Карындажы öлöрдö ачу-коронго тÿшкен Марфа ла Марияга 
коот эдерге кöп иудейлер келген. 20 Марфа Иисустыҥ келип jатка- 
нын угала, уткып барды. Мария ÿйде отура калды. 

21 — Кайракан, Сен мында jÿрген болзоҥ, карындажым öлбöс 
эди! — деп, Марфа Иисуска айтты. — 22 Jе Кудайдаҥ нени де сура- 
заҥ, Кудай Сеге берер деп, эмди де билерим. 

23 — Карындажыҥ тирилер — деп, Иисус ого айтты. 

24 — Тирилерин билип турум — тирилер тушта, калганчы кÿнде, — 
деп, Марфа каруу jандырды. 

25 Иисус айтты: 

— Мен — Тирилери ле Jÿрÿм. Меге бÿткени, öлзö дö, jÿрер. 26 Jÿр- 
гени, Меге бÿткени дезе ÿргÿлjиге öлбöс. Бого бÿдÿп туруҥ ба? 

27 — Эйе, Кайракан — деп, ол каруу jандырды. — Сени телекейге 
келип jаткан Христос, Кудайдыҥ Уулы деп, бÿдÿп турум. 

28 Мынайда айдала барып, Мария эjезин туйка кычырды: 

— Ÿредÿчи мында, сени келзин дийт. 

29 Мария уккан бойынча, капшай туруп, Ого барды. 30 Иисус 
jуртка киргелек болгон, Оны Марфа уткыган jерде артып калган. 

31 Марияга коот эдип, ÿйде кожо отурган иудейлер, оныҥ капшай 
туруп, чыга бергенин кöрöлö, сööк салган jер jаар ыйлаарга барган 
болор деп, ээчий бастылар. 32 Мария дезе, Иисус болгон jерге ке- 
лип, Оны кöрöлö, будына jыгылып, айтты: 

— Кайракан, Сен мында jÿрген болзоҥ, карындажым öлбöс эди! 

33 0ныҥ ыйлаганын, кожо келген иудейлердиҥ ыйлашканын 

кöрöлö, Иисус тыныла ачу-коронго тÿжÿп, кыйналып, 34 айтты: 

— Оныҥ сööгин кайда jуудыгар? 

— Кайракан, барып, кöр — деп, олор каруу jандырдылар. 

35 Иисустыҥ кöзине jаш келди. 

36 Иудейлер айдышты: 

— Кöрзöгöр дö, Ол оны канайып сÿÿген эмеш! 

37 — Ол, сокордыҥ кöзин jарыткан Бойы, бу да öлбöзин деп эт- 
кедий болгон эмес пе? — деп, олордыҥ кезиги айтты. 

Лазарьды тиргискени 

38 Иисус ойто ло ичинде ачу-коронго алдырып, сööк салган 
jерге базып келди. Онызы куй-таш болгон, оозын ташла jаап 
койгон. 

39 Иисус: 

— Тажын алып ийигер! — деди. 

Jада калган кижиниҥ эjези Марфа Ого айтты: 

— Кайракан, кижи jытана бертир, тöртинчи кÿн барып jат. 

40 Иисус Марфага айтты: 

— Бÿдер болзоҥ, Кудайдыҥ магын кöрöриҥ деп, Мен сеге айт- 
пай кайттым. 

41 Ташты алып ийдилер. Иисус саҥ öрö кöрÿп, айтты: 

— Ада, Мени укканыҥ учун Сеге алкыш jетирип турум. 42 Мени 
качан да болзо угарыҥды билгем, jе мынайда бу турган улуска бо- 
луп айттым, Мени ийгени Сен болгоныҥа бÿтсин деп. 

43 Анайда айдала, тыҥ ÿнденип, 

— Лазарь, бери чык! — деди. 

44 Öлгöн кижи чыгып келди. Колы-буды чуулалган, jÿзи арчуул- 
ла оролгон болды. 

— Оны чечигер, барзын! — деп, Иисус олорго айтты. 

45 Марияга келген кöп иудейлер Иисустыҥ эткенин кöрöлö, Ого 
бÿттилер. 4б Кезиги дезе, фарисейлерге барып, Оныҥ эткенин ай- 
дып бердилер. 


220 




Иоанн 11, 12 


Иисусты öлтÿрерге ченешкени 

47 Улу абыстар ла фарисейлер оток-кÿреени jууп, айттылар: 

— Бис канайдалы? Бу кижи кöп билдилер jайап jат. 48 Ого jай 
берзебис, ончозы Ого бÿде берер. Римниҥ улузы келип, jерибисти 
де, калыгысты да бактырып алар. 

49 Олордыҥ бирÿзи, ол jылда улу абыс болгон Каиафа деп кижи, 
олорго айтты: 

— Слер эш-неме билбей jадыгар. 50 Бÿткÿл калык божогончо, 
калык учун бир кижи öлзö, слерге артык болорын оҥдобой jады- 
гар ба? 

51 Мыны ол бойынаҥ айткан эмес, jе ол jылда улу абыс болгон 
бойы, Иисустыҥ эл учун öлöтöнин озолондыра айдып койгон. 
52 Jаҥыс эл учун эмес, jе Кудайдыҥ таралган балдарын бирге jууп 
алары учун öлöтöнин. 

53 Ол кÿннеҥ ала Оны öлтÿрер деп, jöптöжип алдылар. 54 0ныҥ 
учун Иисус иудейлер ортодо ачыгынча jÿрбей, куба чöлдиҥ jуу- 
гындагы Ефраим деп калага барып, ÿренчиктериле кожо анда ар- 
тып калды. 

55 Иудейлердиҥ Пасхазы jууктап келерде, ороон ичинеҥ кöп 
улус Пасхадаҥ озо арутанайын деп, Иерусалимге келди. 56 Олор 
Иисусты бедиреп, «Слер сананзагар, Ол байрамга келгей не?» 
деп, Öргööдö бойлоры ортодо эрмектежип турдылар. 57 Улу абыс- 
тар ла фарисейлер Оны тудуп аларга, Оныҥ jÿрген jерин билген 
кижи онызын угуссын деп, jакару бердилер. 

12 

Иисустыҥ эди-канын майлаганы 

1 Пасхадаҥ алты кÿн озо Иисус Бойы тиргискен Лазарь jаткан 
Вифания деп jуртка келди. 2 Анда Ого кÿндÿ-кÿрее эттилер. Мар- 
фа олорды кÿндÿлеген. Лазарь дезе Оныла кожо кыйын отурган- 
дардыҥ бирÿзи болгон. 3 Мария нард дейтен öзÿмниҥ чын бойы- 
наҥ белетелген баалу-чуулу бир фунт май алала, Иисустыҥ будын 
майлап, бойыныҥ чачыла Оныҥ будын арчып ийди. Майдыҥ jа- 
раш jыды ÿйдиҥ ичине толо берди. 4 Айдарда, Оныҥ ÿренчиктери- 
ниҥ бирÿзи, Оны садатан Иуда Искариот, айтты: 

3 — Бу майды ÿч jÿс динарийге садала, тÿреҥилерге не ÿлеп бербес? 

6 Мынайда ол тÿреҥи улуска килеп эмес, бойы уурчы учун айт- 
кан. Ол текши кайырчагашту jÿрÿп, ого салган акчадаҥ бойына 
алып турган. 

7 — Ого тийбе! Ол бу майды мöҥкÿмди кöдÿрер кÿнге чеберлеер 
учурлу болгон — деп, Иисус каруу jандырды. — 8 Тÿреҥилер слерле 
кожо jаантайын болор, Мен дезе слерле кожо jаантайын болбозым. 

9 Кöп иудейлер Иисусты анда деп угала, jаҥыс Ого болуп эмес, 
jе Ол тиргискен Лазарьды да кöрöргö келдилер. 10 Улу абыстар Ла- 
зарьды да öлтÿрерге jöптöжип алдылар, 11 нениҥ учун дезе ого бо- 
луп иудейлердиҥ кöбизи келеле, Иисуска бÿдÿп тургандар. 

Иерусалимге кöдÿрин илÿ киргени 

12 Эртезинде байрамга келген кöп улус, Иисус Иерусалимге ке- 
лип jатканын угала, 13 пальма агаштыҥ бÿрлерин тудунганча, Ого 
уткый чыгып, кыйгырыжып турдылар: 

— Осанна! Кайраканнын адынан келип jатканы, Израиль Кааны, 
алкышту! 

14 Иисус дезе, кулун эштек табала, ого минди, бичилгенинче: 

13 «Коркыба, Сион кызы! 

Бат, сенин Кааныҥ 

кулун эштекке минип, сеге келип jат». 

1б Оныҥ ÿренчиктери мыны озо баштап оҥдобогон, jе Иисус мак- 
таларда, анайда Ол керегинде бичилгенин ле Ого анайда эткенде- 
рин эске алгандар. 17 Ол Лазарьды сööк салар jердеҥ кычырып, тир- 
гизип алган деп, Оныла кожо болгон улус керелеп айдып jÿрген. 
18 Оныҥ да учун Оны улус уткып чыккан: бу кайкалды эткени Ол 
деп, олор уккандар. 19 Фарисейлер дезе бойлоры ортодо эрмектешти: 

— Нени де эдип албай jатканыгарды кöрÿп туругар ба? Элдиҥ 
ончозы Оны ээчип jат! 

Бойынын öлÿми керегинде айтканы 

20 Байрамда бажырарга келгендердиҥ кезиги еллиндер болгон. 
21 Олор Галилейдеги Вифсаидада jаткан Филиппке базып келеле, 
сурап айттылар: 

— Бийибис, Иисусты кöрöр кÿÿнис бар. 

22 Филипп барып, мыны Андрейге айтты, оноҥ Андрей ле Фи- 
липп экÿ барып, мыны Иисуска айттылар. 

23 Иисус каруу jандырды: 

— Кижи Уулыныҥ макталар öйи jетти. 24 Чынын, чынын айда- 
дым слерге: буудайдыҥ ÿрени jерге тÿжÿп, öлбöзö, jаҥыс бойы ар- 
тып калар, öлзö, ÿрени кöп бÿдер. 25 Jÿрÿмин сÿÿгени, онызын jы- 
лыйтар, бу телекейде jÿрÿмин jек кöргöни, онызын мöҥкÿ jÿрÿмге 
чеберлеп алар. 26 Меге jалчыланып jÿргени, Мени ээчий барзын. 
Мен кайда болзом, jалчым да анда болор. Меге jалчыланып jÿр- 
генди Адам тоор. 27 Эмди тыным тÿймеенле толо. Мен нени айда- 
йын? «Ада, Мениле не болорынаҥ аргада» дегей эдим, jе Мен бо- 
го болуп келгем. 28 Ада, адыҥды мактаткын! 

Теҥеридеҥ ÿн угулды: 

— Мактаттым, база да мактадарым! 

29 Мыны угуп турган улус бу кÿкÿрт — дешти, кезиктери дезе 
Оныла ангел эрмектешкен — дедилер. 

30 Иисус айтты: 

— Бу ÿн Меге эмес, слерге болгон. 31 Эмди бу телекейдиҥ jаргы- 
зы бÿдер, эмди бу телекейдиҥ кааны чыгара сÿрÿлер. 32 Мен jер- 
деҥ кöдÿрилзем, ончолорын Бойыма тартып аларым. 

33 Мынайда Ол кандый öлÿмле öлöрин айткан. 

34 Улус каруу jандырды: 

— Бис Христосты ÿргÿлjиге jÿрер деп, Jасактаҥ уккан эдибис. 
Кижи Уулы кöдÿрилер деп, канайып айдадыҥ? Кижи Уулы деге- 
ниҥ кем? 

35 Иисус айтты: 

— Jарык слерле эмеш болор. Слерди карачкы туй албазын деп, 
jарыкту тужыгарда базып jÿрÿгер. Карачкыда jÿргени, кайдаар ба- 
рып jатканын билбес ине. 36 Слерде jарык бар тушта, jарыкка бÿдÿ- 
гер: jарыктыҥ уулдары болорыгар. 

Мынайда айдала, Иисус олордоҥ кеде барып, jылыйып калды. 

Бÿдетени ле бÿтпейтени 
керегинде 

37 Иисус олордыҥ алдына кöп билдилер де jайаган болзо, Ого 
бÿтпедилер. 38 Бу дезе Исаия jарчыныҥ мынайда айткан сöстöри 
бÿтсин деп болгон: 

«Кайракан, бистен укканга кем бÿтти? 

Кайраканныҥ кÿчи кемге ачылды ?» 

39 Олор Исаияныҥ база мынайда айтканынча бÿдÿп болбодылар: 

40 «Ол кöстöрин сокортты, 
кулактарын тÿлей этти. 

Оныҥучун кöстöриле кöрбöйт, 
jÿректериле аайлабайт. 

Меге де баштанбайт, 

Мен олорды jазар эдим». 

41 Оныҥ магын кöргöн учун, Исаия мынайда айткан; мыны ол 
Иисус керегинде айткан. 

42 Иисуска кöп бийлер де бÿткен. Олор бÿтсе де, бисти синаго- 
гадаҥ чыгарып салбазын деп, фарисейлердеҥ коркып, бÿткенин 
айтпай тургандар. 43 Олор улуска мактадарын Кудайга мактадары- 
наҥ артыксынган. 

44 Иисус ÿнденип, айтты: 

— Меге бÿткени, Меге бÿткени ол эмес, Мени Ийгенге бÿтке- 
ни ол. 45 Мени кöрÿп турганы, Мени Ийгенди кöрÿп турганы ол. 
46 Меге бÿткен кижиниҥ бирÿзи де карачкыда артып калбазын 
деп, jарык Бойым телекейге келдим. 47 Сöзимди угала, бÿдÿрбе- 
ген кижини jаргылабазым. Мен телекейди jаргылаарга келген 
эмес инем, телекейди аргадаарга келгем. 48 Мени кеде дегенниҥ, 
сöзимди jаратпас кижиниҥ jаргызын эдери бар: айткан сöзим, 
калганчы кÿнде оны jаргылаар. 49 Мен Бойымнаҥ айдып jÿрген 
эмес инем, нени айдарымды Мени ийген Ада Бойы jакыган. 
50 Оныҥ jакылтазы мöҥкÿ jÿрÿм деп, билип турум. Андый бол- 
гондо, нени айдып турганым, Аданыҥ Меге айтканыла айдып 
турганым ол. 


13 

Ÿренчиктердиҥ будын jунганы 

1 Пасха байрамныҥ алдында Иисус бу телекейдеҥ Адага баратан 
öйи jеткенин билип, Бойыныҥ улузын бу телекейде сÿÿп, олорды 
учына jетире сÿÿди. 2 Эҥирде ажанар öйдö, Иисусты берип ийзин 
деп, кöрмöс Симон Искариоттыҥ уулы Иуданыҥ jÿрегине шÿÿл- 
тени качан ок салып койгондо, 3 Иисус, Адазы ончозын Оныҥ ко- 
лына бергенин, Бойы Кудайдаҥ келгенин ле ойто Кудайга барып 
jатканын билген. 4 Ажанып отургылаарда, öрö турды, катанчыгын 
чечип, коларткыш алала, курчанды. 5 Оноҥ jунгушка суу урды. 

ÿренчиктердиҥ будын jунуп, курчанып алган коларткыжыла ар- 
чый берди. 6 Симон-Петрга базып келерде, онызы айтты: 

— Кайракан, будымды Сен jунарыҥ ба? 

7 — Эдип турганымды эмди билбей jадыҥ, jе соондо билип ала- 
рыҥ — деп, Иисус каруу jандырды. 

8 — Сен будымды качан да jунбазыҥ! — деп, Петр айтты. 

— Сени jунбазам, Мениҥ энчимде ÿлÿ jок болорыҥ — деп, 
Иисус каруу jандырды. 

9 Симон-Петр айтты: 

— Кайракан, jаҥыс та будымды эмес, колымды да, бажымды 
да jун! 

10 — Jунулганныҥ jÿк будын jунар керек, оныҥ ончо бойы ару 
ине — деп, Иисус каруу jандырды. — Слер де ару эмейигер, jе он- 
чогор эмес. 

11 Иисус Бойын садып jатканды билип, «Ончогор ару эмес» де- 
гени ол. 12 Олордыҥ будын jунуп, Бойыныҥ кийимин кийеле, ой- 
то кыйын отурып, айтты: 

— Слерге нени эткенимди билип туругар ба? 13 Мени слер Ÿре- 
дÿчи ле Кайракан дейдигер, айтканыгар чын: Мен ол болорым. 
14 Анайдарда, Мен, Кайракан ла Ÿредÿчи Бойым, будыгарды jу- 
нарымда, слер де бой-бойыгардыҥ будыгарды jунужар учурлу. 
15 Слерди Мениҥ эткенимнеҥ кöрÿже эдип турзын деп, слерге 
jозок кöргÿстим. 16 Чынын, чынын айдадым слерге: кул бийинеҥ 
jаан эмес, элчи ийгенинеҥ jаан эмес. 17 Слер мыны билип, эдип 
турган болзогор, кежиктÿ болгоныгар ол. 18 Слердиҥ ончогорды 
айдып турган эмезим: талдап алгандарымды Бойым билерим. Jе 
Мениле кожо курсак jигени Меге чоҥчойын кöдÿрди деп, Чийимде 
айдылган сöс бÿдер учурлу. 19 Бу сöс бÿдердеҥ озо эмди слерге 
айдып турум, бÿтсе, бу Мен болгоныма слерди бÿтсин деп. 
20 Чынын, чынын айдадым слерге: Мениҥ ийер кижимди jуутка- 
ны, Мени jуутканы ол. Мени jуутканы дезе, Мени Ийгенди jуут- 
каны ол. 


Садып ийер кижини айтканы 

21 Мыны айдала, Иисус тыныла öкпööрип, кереледи: 

— Чынын, чынын айдадым слерге: бирÿгер Мени садып ийер. 
22 Ÿренчиктер оп-соп тÿшкилеп, бу кемди айдып туру болбогой 
деп, бой-бойлорына кöрÿжип турдьшар. 23 Ÿренчиктериниҥ бирÿзи. 

байа бир Иисуска кару болгоны, Ого коштой кыйын отурган. 
24 0ныҥ айткан кижизи кем болгонын суразын деп, Симон-Петр 
ого имдеп ийди. 25 0нызы Иисуска эҥчейип, сурады: 

— Кайракан, ол кем болотон? 

26 — Тилим калашты тепшиге сугуп, кажызына берзем, ол болор — 
дейле, Иисус калашты тепшиге сугуп, Симон Искариот уулы Иудага 
берди. 27 Бу калашты алган кийнинде Иуданыҥ öзöк-буурына сатана 
кире конды. 

— Эдип турганыҥды капшай эт — деп, Иисус ого айтты. 

28 Jе Иисус ого не анайда айтканын кыйын отурган улустыҥ ке- 
мизи де оҥдободы. 29 Иудада акчалу кайырчагаш болгон учун кези- 
ги сананды: «Биске байрамга не керек, садып экел эмезе тÿреҥи 
улуска нени-нени бер деген болор». 30 Иуда тилим калашты алган 
бойынча, чыга берди. Тÿн болгон. 

Jаны jакылта 

31 Ол чыга берерде, Иисус айтты: 

— Кижи Уулы эмди макталды, Оныҥ Бойында Кудай да мак- 
талды. З2 0ныҥ Бойында Кудай макталган болзо, Кудай да Оны 
Бойында мактадар, Оны саадабай мактадар. 33 Балдарым, ортогор- 
до узак болбозым. Мени бедиреп jÿреригер, jе «Барар jериме ке- 
лип болбозыгар» деп, иудейлерге айтканымды эмди слерге де ай- 
дып турум. 34 Слерге jаҥы jакьшта берип турум: бойы бойыгарды 
сÿÿп jÿрÿгер. Мен слерди сÿÿгемдий, бойы бойыгарды сÿÿп jÿрÿ- 
гер. 35 Ортогордо сÿÿш болзо, слерди Мениҥ ÿренчиктерим деп, 
ончолоры танып ийер. 

Петрдын jана тÿжерин айтканы 

36 — Кайракан, Сен кайдаар барып jаткаҥ? — деп, Симон-Петр 
Оноҥ сурады. 

— Мениҥ барар jериме эмди сен Мени ээчий барып болбозыҥ, 
jе соондо ээчий барарыҥ — деп, Иисус каруу jандырды. 

37 Петр айтты: 

— Кайракан, эмди не керек Сени ээчип болбойтом? Сен учун 
мен jÿрÿмимди берерим. 

38 Иисус каруу jандырды: 

— Мен учун jÿрÿмиҥди берериҥ бе? Чынын, чынын айдадым 
сеге: пöтÿк эткелекте, Менеҥ ÿч катап jана тÿжериҥ. 

14 

Иисус — Jол, Чындык ла Jÿрÿм 

1 — Jÿректеригер тÿймебезин. Кудайга бÿдÿгер, Меге де бÿдÿгер. 
2 Адамныҥ байзыҥында кыптар кöп. Jок болгон болзо, слерге jер 
белетеп барып jадым деп айдар бедим? 3 Мен барып, слерге jерди 
белетеп койоло, ойто келерим. Мен кайда болзом, слер де ондо 
болзын деп, слерди Бойыма аларым. 4 Мениҥ кайдаар барып jат- 
канымды дезе билеригер, jолды да билеригер. 

5 — Кайракан, кайдаар барып jатканыҥды билбезис — деп, Фома 
айтты. — Jолды да канайып билетен эдис? 

6 Иисус каруу jандырды: 

— Мен — Jол, Чындык ла Jÿрÿм. Мен ажыра келбейинче, Адага 
кем де келип болбос. 7 Слер Мени билер болзогор, Аданы да би- 
лер эдигер. Эмдидеҥ ала Оны билеригер, Оны кöргöнигер. 

8 — Кайракан! — деп, Филипп айтты. — Аданы биске кöргÿс, 
биске ол ло болор. 

9 — Мынча öйгö слерле кожо jÿрдим, сен, Филипп, Мени билбей 
туруҥ ба? — деп, Иисус каруу jандырды. — Мени кöргöни, Аданы 
кöргöни ол. Айдарда, «Аданы кöргÿс» деп, не айдадыҥ? 10 Мен Ада- 
да, Ада Менде деп, бÿтпей туруҥ ба? Слерге айдып турган сöзимди 
Бойымнаҥ айдып турган эмезим. Мениҥ Бойымда jÿрген Ада Бо- 
йыныҥ керектерин эдип турганы ол. и Мен Адада, Ада Менде деп, 
Меге бÿдÿгер. Бÿтпей турган болзогор, эдип jÿргениме кöрö бÿдÿгер. 
12 Чынын, чынын айдадым слерге: Меге бÿткен кижи эдип jÿрге- 
нимди эдер, оноҥ до артыкты эдер, нениҥ учун дезе Мен Адага ба- 
рып jадым. 13 Мениҥ адымда нени де суразагар, Ада Уулында мак- 
талсын деп, оныгарды бÿдÿрерим. 14 Мениҥ адымда Менеҥ нени де 
сураар болзогор, оныгарды бÿдÿрерим. 

Агару Тынды берер болгоны 

15 — Мени сÿÿп турган болзогор, jакылталарымды бÿдÿригер. 
16 Мен Аданы буурсадарым, Ол слерге öскö Коот Эдеечини берер, 
ÿргÿлjиге слерле кожо болзын деп — 17 Чындыктыҥ Тынын. Оны 
телекей алынып болбос, нениҥ учун дезе Оны кöрбöй, билбей jат. 
Слер дезе Оны билеригер, Ол слерле jÿрÿп jат, слердиҥ бойыгарда 

болор ине. 18 Слерди öскÿс артырбай, слерге келерим. 19 База ла 
эмеш, телекей Мени кöрбöй калар, слер дезе Мени кöрöригер, 
нениҥ учун дезе Мен эзен, слер де эзен jÿреригер. 20 Мен Адамда, 
слер Менде, Мен де слерде болгонымды калганчы кÿнде билип 
аларыгар. 21 Кемде Мениҥ jакылталарым бар, олорды бÿдÿрип 
турган, Мени сÿÿп турганы ол. Мени сÿÿгенди дезе Адам да сÿÿр, 
Мен де оны сÿÿрим, ого Бойым ачыларым. 

22 — Кайракан! — деп, Искариот эмес Иуда айтты. — Нениҥ учун 
Сен телекейге эмес, биске ачылайын деп тургаҥ? 

23 Иисус каруу jандырды: 

— Мени сÿÿген кижи сöзимди бÿдÿрер, Адам да оны сÿÿр. Бис 
ого келеле, оныла кожо болорыс. 24 Мени сÿÿбес кижи сöзимди 
бÿдÿрбей jат. Слердиҥ угуп турган сöс дезе, Менийи эмес, Мени 
ийген Аданыйы. 25 Слерле кожо бу jÿрген Бойым мыны айттым. 
26 Мениҥ адымда Ада ийер Коот Эдеечи, Агару Тын дезе, слерди 
ончого ÿредип, не ле айтканымды слерге эзедер. 27 Слерге амыр 
берип, барып jадым. Бойымныҥ амырымды слерге берип jадым, 
телекей берип jаткандый эмес, Мен берип турум. Jÿректеригер 
тÿймебезин, чочыбазын. 28 «Слердеҥ барарым, слерге келерим» 
деп, Мениҥ слерге айтканымды укканыгар. Слер Мени сÿÿген 
болзогор, Адага барып jатканыма сÿÿнер эдигер, Ада Менеҥ jаан 
ине. 29 Эмди мыны болголокто слерге айттым, ол болгон соондо, 
слерди бÿтсин деп. 30 База слерле кöп эрмектежип болбозым: бу 
телекейдиҥ кааны келип jат. Оныҥ Менде ÿлÿÿзи jок. 31 Jе Аданы 
сÿÿп турганымды телекей билер учурлу. Бат оныҥ учун Аданыҥ 
Меге jакыганынча эдип турум. Туругар, мынаҥ баралы! 

15 

Иисус — виноград Ööни 

1 — Мен — виноградтыҥ чын Ööни, Адам дезе — виноград Öскÿ- 
реечи. 2 Мендеги jиилеги бÿтпес не ле сабалакты Ол кезип jат. Jииле- 
ги бÿткенди дезе, jиилеги оноҥ кöп болзын деп, арчып jат. 3 Слер де- 
зе Мениҥ слерге айткан сöзим ажыра аруталып калганыгар. 4 Мениҥ 
Бойымда болуп туругар, Мен де слердиҥ бойыгарда болорым. Са- 
балак ööнинде болбозо, алдынаҥ бойы jиилек öскÿрип болбос, ана- 
йып ок слер де Менде болбозогор, нени де öскÿрип албазыгар. 

5 Мен — Ööн, слер — сабалактар. Кем Менде болуп турза, Мен де 
оныҥ бойында болорым, ол кöп jиилек öскÿрер. Мен jокко нени де 
эдип болбозыгар. 6 Менде болуп турбазы сабалак чьшап чыгара таш- 
талып, кургап калар. Олорды jууп алып отко таштайдылар, олор кÿ- 
йÿп каладылар. 7 Слер Менде болуп турзагар, Мениҥ сöзим слерде 
болуп турза, не ле кÿÿнзеп турганыгарды сурагар, слерге болор. 8 Кöп 
jиилек öскÿрип, Мениҥ ÿренчиктерим боло берзегер, Адам онызьша 
макталар. 9 Мени Ада сÿÿгендий, Мен де слерди сÿÿйдим. Мениҥ 
сÿÿжимде jÿрÿгер! 10 Мениҥ jакьшталарымды бÿдÿрип jÿрер болзогор, 
Мениҥ сÿÿжимде jÿреригер. Анайып Мен де: Мен Адамныҥ jакыл- 
таларын бÿдÿрип, Оныҥ сÿÿжинде jÿрÿп jадым. п Сÿÿнчим слерде 
болзын, сÿÿнчигер толо болзын деп, бу мыны слерге айттым. 12 Бу — 
Мениҥ jакьштам: Мен слерди сÿÿгемдий, бойы бойыгарды сÿÿп jÿ- 
рÿгер. 13 Бойыныҥ наjылары учун jÿрÿмин бергенче сÿÿринеҥ артык 
сÿÿш jок. 14 Мениҥ jаьсьшталарымды бÿдÿрип jÿрер болзогор, Мениҥ 
наjьшарым болгоныгар ол. 15 Эмди слерди кулдарым деп айтпай jа- 
дым, нениҥ учун дезе бийи нени эдип турганын кул билбес. Jе Мен 
слерди наjьшарым деп айтгым, нениҥ учун дезе Адамнаҥ ончо укка- 
нымды слерге айдып бердим. 16 Слер Мени талдап алган эмезигер, 
Мен слерди талдап алдым. Слерди барып, jиилек экелип турзын, 
öскÿргенигер jоголбой, бар болуп турзын деп, Мениҥ адымда Ада- 
наҥ нени де суразагар, оныгарды Ол слерге берзин деп, слерди тут- 
тым. 17 Бат, Мениҥ слерге jакьштам: бойы бойыгарды сÿÿп jÿрÿгер! 

Телекейjаман кöрöри 

18 — Телекей слерди jаман кöрÿп турган болзо, Мени слердеҥ 
озо jаман кöргöнин билигер. 19 Слер телекейдеҥ болгон болзогор, 
телекей бойындыйын сÿÿр эди. Jе слер телекейдеҥ эместе, Мен 
слерди телекейдеҥ ылгап алгамда, слерди телекей jаман кöрÿп jат. 
20 «Кул бойыныҥ бийинеҥ jаан эмес» деп, слерге айткан сöзимди 
эзеп jÿрÿгер. Мени истегенде, слерди де истеер, Мениҥ сöзимди 
чебер тутканда, слердийин де чебер туткылаар. 21 Jе мыны ончо- 
зын слерге Мениҥ адым учун эткилеер, нениҥ учун дезе Мени 
ийген Бойын билбей jадьшар. 22 Мен келип, олорго айтпаган бол- 
зом, кинчектÿ болбос эдилер, jе эмди кинчегинеҥ олордыҥ акта- 
нары jок. 23 Мени jаман кöргöни, Адамды да jаман кöргöни ол. 
24 Менеҥ башка кемниҥ де этпегенин олордыҥ ортодо бÿдÿрбеген 
болзом, кинчектÿ болбос эдилер. Эмди дезе, кöргöн бу бойлоры 

Мени де, Адамды да jаман кöрдилер. 25 Jе Мени темей jаман кöрди- 
лер деп, олордыҥ jасагында бичилгени иле болды. 26 Аданаҥ Мен 
ийер Коот Эдеечи — Аданаҥ чыгып турган Чындыктыҥ Тыны 
келгежин, Ол Мени керелеп айдар. 27 Башкыдаҥ ала Мениле кожо 
jÿрген бойыгар да Мени керелеп jÿреригер. 

16 

1 — Слерди бÿдÿп турганыгарды артырбазын деп, слерге мыны 
айтканым бу. 2 Синагогалардаҥ слерди чыгара сÿргÿлеер, оноҥ 
болгой, слерди öлтÿрип турган не ле кижи онызыла Кудайга jара- 
мык эдип jадым деп сананар öй келедири. 3 Аданы да, Мени де 
билбегени учун анайда кылынгылаар. 4 Jе Мен слерге мыны айт- 
тым, öй jедип келгежин, слерге мыны айтканымды эске алыгар 
деп. Слерле кожо jÿргеним учун башкыда мыны слерге айтпагам. 

Чындыктыҥ Тыны керегинде 

5 — Эмди дезе Мени Ийгенге барып jадым. «Кайдаар барып jа- 
дыҥ?» деп, слердиҥ кемигер де сурап турганаар jок, 6 карын, Ме- 
ниҥ айтканым jÿрегеерге кунук толтырды. 7 Jе чынын айдадым 
слерге: Мениҥ барганым слерге торт. Мен барбазам, Коот Эдеечи 
слерге келбес ине, барзам, Оны слерге ийерим. 8 Ол келеле, кинчек, 
ак-чек ле jаргы не болгонын телекейге ачар. '' Кинчск дегени — 
Меге бÿтпегени; 10 ак-чек дегени — Мен Адага барып jадым, эмди 
база Мени кöрбöзигер; п jаргы — бу телекейдиҥ кааны бурулалган 
дегени. 12 Айдатаным база кöп эди, jе слер эмди оны бадырып бол- 
бозыгар. 13 Ол, Чындыктыҥ Тыны, келгежин, слерге ончо чындык- 
ты кöргÿзер: Ол Бойынаҥ айдар эмес, укканын айдар, келер öй 
керегинде jетирер. 14 Ол Мени мактадар, нениҥ учун дезе Мени- 
йинеҥ алып, слерге jетирер. 15 Аданыҥ не бары — Менийи. Оныҥ 
учун «Менийинеҥ алып, слерге jетирер» дедим. 16 Удабай слер 
Мени кöрбöй каларыгар, база удабай Мени кöрöригер. 

Кунук сÿÿнчиге болор 

17 Ÿренчиктердиҥ кезиги бойы бойлорына айдышты: 

— «Удабай слер Мени кöрбöй каларыгар, база удабай Мени 
кöрöригер» деп, база: «Мен Адага барып jадым» деп, Оныҥ бис- 
ке айтканы не болотон? 


230 




Иоанн 16 


18 Анайдарда, олор айдыжып турдылар: 

— Удабай дегени не? Нени айдып туру болбогой, билбей jадыс. 

19 Иисус Бойынаҥ олордыҥ сурайын дегенин билип, айтты: 

— «Удабай слер Мени кöрбöй каларыгар, база удабай Мени 
кöрöригер» деп айтканым не болотонын бойы бойыгардаҥ су- 
ражып турганыгар ол бо? 20 Чынын, чынын айдадым слерге: 
слер ыйлай, сыктай береригер, телекей дезе, сÿÿнер. Слер куну- 
гып jÿреригер, jе слердиҥ кунук сÿÿнчи болуп барар. 21 Уй кижи 
бала табарда, айы-кÿни jеткен учун, оорып, кыйналып jат. Jе 
балазын тапканда, ак-jарыкка кижи чыкты деп сÿÿнип, кыйын- 
шыразын ундып койот. 22 Анайып слер де эмди кунукчылду, jе 
слерди база кöрöр тужымда jÿрегеер сÿÿне берер, сÿÿнчигерди 
кем де блаап албас. 23 Ол кÿн нени де Менеҥ сурабазыгар. Чы- 
нын, чынын айдадым слерге: Мениҥ адымда Аданаҥ нени де 
сураар болзогор, слерге берер. 24 Эмдиге jетире Мениҥ адымда 
нени де сурабаган эдигер. Сурагар, сÿÿнчигер толо болзын деп, 
аларыгар. 


Мен телекейди jен дим 

25 — Мыны слерге Мен укаалап айттым, jе эмди укаалап айтпай, 
Ада керегинде ачыгынча айдар öйим келип jат. 26 Ол кÿн Мениҥ 
адымда суранарыгар. Слердиҥ учун Аданы буурсадарым дебей- 
дим. 27 Ада слерди Бойы сÿÿп jат ине, нениҥ учун дезе, слер 
Мени сÿÿп, Мени Кудайдаҥ келген деп бÿттигер. 28 Мен Аданаҥ 
чыгып, телекейге келдим, эмди телекейди ойто артырып, Адага 
барып jадым. 

29 Уренчиктери Ого айттылар: 

— Бат, эмди Сен ачыгынча айдып, бир де укаа сöс айтпай jа- 
дыҥ. 30 Эмди Сениҥ ончо билериҥди, кижи Сенеҥ сöс сураарын 
керектебей jатканыҥды кöрÿп турубыс. Оныҥ учун Сени Кудай- 
даҥ келген деп, бÿдÿп jадыбыс. 

31 — Эмди бÿдÿп jадыгар ба? — деп, Иисус айтты. — 32 Бат, jе- 
ригер сайын тозып, Мени jаҥыскан артыратан öйигер келип 
jат, jедип келди ок, jе Мен jаҥыскан эмезим, Ада Мениле кожо. 
33 Мениҥ Бойымда амырыгар болзын деп, мыны слерге айттым. 
Телекейде кыстадып jÿреригер, jе сÿрнÿкпегер: Мен телекейди 
jеҥдим. 

17 

Иисустын мÿргÿÿли 

1 Мынайып айткан кийнинде Иисус теҥери öрö кöрÿп, айтты: 

— Ада! Öйим jетти. Бойыҥныҥ Уулыҥды мактат, Уулыҥ да Се- 
ни мактатсын деп. 2 Сен ончо улусты Оныҥ jаҥына салып берген 
эдиҥ, ол бергениҥниҥ ончозына мöҥкÿ jÿрÿм берзин деп. 3 Мöҥ- 
кÿ jÿрÿм дезе — ол jаҥыс чын Кудай Бойыҥды, Сен ийген Иисус 
Христосты билери. 4 Сени jерде мактаттым, Меге этсин деп jакып 
салганыҥды бÿдÿрдим. 5 Ада! Телекей бÿдердеҥ озо Мен Сениле jÿ- 
реримде Менде болгон макла эмди Мени Сен макта. 6 Сениҥ Ме- 
ге телекейдеҥ алып берген улузыҥа адыҥды ачтым. Олор Сенийи 
болгон эди, олорды Меге Сен бергеҥ; олор сöзиҥди чеберлеп ал- 
ган эдилер. 7 Меге бергениҥ ончозы Сенеҥ деп, эмди олор билип 
алдылар. 8 Меге берген сöзиҥди дезе Мен олорго айдып бердим; 
олор онымды кöксине алынып, Мени Сенеҥ келген деп, чындап- 
таҥ билип алдылар, Мени ийгени Сен деп бÿттилер. 9 Мен олор 
учун мÿргÿп турум, телекей учун эмес, Меге берген улузыҥ учун 
мÿргÿп турум, нениҥ учун дезе олор Сенийи. 10 Не барым — Сенийи, 
не Сенийлериҥ — Менийи. Мен олор ажыра маьсталдым. и Эмди 
Мен телекейде эмезим, олор дезе, телекейде. Мен Сеге барып jа- 
дым. Агару Ада! Бойыҥныҥ адыҥда олорды чеберле, байа Сениҥ 
Меге бергендериҥди. Бис бир болуп тургандый, олор до бир бо- 
луп турзын. 12 Олорло кожо jÿрген тужымда Сениҥ адыҥда Мен 
олорды корулап jÿрген эдим, байа Меге бергендериҥди Мен че- 
берлеген эдим. Öлÿмниҥ уулынаҥ башка, олордыҥ кемизи де öлÿп 
калбады. Анайып Чийим бÿтти. 13 Эмди дезе Сеге барып jадым, мы- 
ны телекейде jÿрген Бойым айдып турум, Мениҥ сÿÿнчим олорды 
толтырсын деп. 14 Сöзиҥди олорго берип ийдим, jе канайып Мен те- 
лекейдеҥ эмес, анайып олор до телекейдеҥ эместе, телекей олорды 
jаман кöрди. 15 Олорды телекейдеҥ ал деп, мÿргÿп jаткан эмес эдим, 
олорды jаманнаҥ корула деп турум. 16 Олор телекейдеҥ эмес, кана- 
йып Мен де телекейдеҥ эмезим. 17 Олорды чынла jарыдып ий: Се- 
ниҥ сöзиҥ — чынныҥ бойы. 18 Канайып Сен Мени телекейге ийген 
эдиҥ, анайып Мен де олорды телекейге ийдим. 19 Олор до бойын 
Сеге чындап берзин деп, Мен Бойымды Сеге олорго до болуп берип 


232 




Иоанн 17, 18 


турум. 20 Jаҥыс олор учун мÿргÿп турган эмезим, олордыҥ сöзинеҥ 
Меге бÿткендер учун мÿргÿп турум. 21 Ончозы jаҥыс болзын. Кана- 
йып Сен, Ада, Менде эдиҥ, Мен де Сенде, анайып олор до Бисте 
jаҥыс болзын, Мени ийгени Сен болгоныҥа телекей бÿтсин деп. 
22 Меге берген магыҥды Мен олорго бердим, канайып Бис jаҥыс, 
анайып олор до jаҥыс болзын деп. 23 Мен олордыҥ бойында, Сен 
Мениҥ Бойымда. Олор до бирликке jединзин, Мени ийгени Сен 
болгоныҥды, Мени сÿÿгеҥдий, олорды да сÿÿгениҥди телекей бил- 
зин деп. 24 Ада! Мен кайда болзом, Меге бергендериҥ анда ок Мени- 
ле кожо болзын деп турум. Сениҥ берген магымды олор кöрзин, 
Сен дезе телекей бÿдердеҥ озо Мени сÿÿген эдиҥ. 25 Чындык Ада! 
Телекей Сени билип албады, Мен дезе Сени билдим, Мени ийгени 
Сен деп, булар да билип алдылар. 26 Мен олорго адыҥды ачтым, база 
да ачарым, Мени сÿÿген сÿÿжиҥ олордо болзын, Мен де — олордо. 

18 

Иисусты каруулга алганы 

1 Мыны айдала, Иисус ÿренчиктериле кожо чыгып, Кедрон деп 
öзöктиҥ ол jанында öскöн садка Бойы да, ÿренчиктери де кирди- 
лер. 2 Оны садып jаткан Иуда бу jерди билер болгон, Иисус ÿрен- 
чиктериле кожо анда улам сайын jуулыжып туратан. 3 Jе бат, Иуда 
рим черÿчилдерди, улу абыстардаҥ ла фарисейлердеҥ Öргööниҥ 
каруулчыктарын алып, бого келди. Олор ончозы jарыткыштарлу 
ла мылтыктарлу болгондор. 4 Иисус дезе, Бойыла не болорын би- 
лип, олорго базып келеле, сурады: 

— Кемди бедиреп туругар? 

5 — Назаретте jерлÿ Иисусты — деп, олор каруу jандырдылар. 

— Бу Мен болорым — деп, Иисус айтты. 

Оны садып jаткан Иуда база олорло кожо турган. 6 Иисус: «Бу 
Мен болорым» — деерде, олор тескерлеп, jерге jыгылдылар. 

7 — Кемди бедиреп туругар? — деп, Иисус такып сурады. 

Олор: 

— Назаретте jерлÿ Иисусты — дедилер. 

8 Иисус айтты: 

— Бу Мен болорым деп, слерге айтпай кайттым. Мени бедиреп 
турган болзогор, олорды божодыгар, баргьшазын. 

9 Анайып, «Меге бергендериҥниҥ кемизин де jьшыйтпадым» 
деген Оныҥ сöзи бÿтти. 

10 Симон-Петр дезе, кылышту болгон бойы, онызын суура тар- 
тып, улу абыстыҥ кулына jаҥып, оҥ кулагын кезе чапты. Ол кул- 
дыҥ ады Малх болгон. 

11 — Кылыжыҥды кынга сук! — деп, Иисус Петрга айтты. — Ада- 
ныҥ Меге берген айагын ичпес болгон бедим? 

Улу абыстагы шылу. 

Петрдыи jана тÿшкени 

12 Анайдарда, черÿчилдер, муҥ бажы ла иудей каруул Иисусты 
тудуп, кÿлÿп алдылар. 13 Озо баштап Оны Ханнага алып келдилер. 
Ханна дезе ол jылда улу абыс болуп турган Каиафаныҥ кайын 
адазы болгон. 14 Калык учун jаҥыс кижи öлзö торт деп, иудейлерге 
jöп берген Каиафа ол болгон. 

15 Иисусты ээчиде Симон-Петр ла база бир ÿренчик барды. Бу 
ÿренчик улу абысла таныш болуп, Иисусла кожо улу абыстыҥ кÿ- 
рентигине кирди. 16 Петр дезе эжиктиҥ тыштында турган. Оноҥ улу 
абысла таныш байа бир ÿренчик чыгып келеле, эжикчи ÿй кижиге 
айдып, Петрды алып кирди. 17 Айдарда, эжикчи jалчы Петрга айтты: 

— Бу Кижиниҥ ÿренчиктериниҥ бирÿзи сен болорыҥ ба? 

Ол «jок» — деди. 

18 Кулдар ла jалчылар соок болордо, от салала, jылынып турды- 
лар. Петр анайып ок олорло кожо jылыныжып турды. 

19 Улу абыс дезе Иисустаҥ Оныҥ ÿренчиктери ле Оныҥ ÿредÿзи 
керегинде сурады. 

20 — Мен телекейге ачыгынча айдып jÿрдим — деп, Иисус каруу 
jандырды. — Мен jаантайын иудейлер jуулыжатан синагогада ла 
Öргööдö ÿредип jÿрдим, туйукка бир де неме айтпадым. 21 Менеҥ 
не сурайдыҥ? Мени олорго нени айдып jÿрген деп, уккан улустаҥ 
сура. Олор айтканымды билер. 

22 Ол мынайда айдарда, коштой турган jалчылардыҥ бирÿзи 
Оныҥ jÿзине согуп, айтты: 

— Сен улу абыска карууҥды анайда айдып туруҥ ба? 

23 — Мениҥ айтканым jаман болзо, jаманым кöргÿс — деп, 
Иисус каруу jандырды. — Jакшы болзо, Мени не соктыҥ? 

24 Ханна Оны улу абыс Каиафага кÿлÿлÿ ийе берди. 

25 Симон-Петр дезе jылынып турган. 

— Сен де Оныҥ ÿренчиктеринеҥ болорыҥ ба? — деп, оноҥ су- 
радылар. 

Ол jана тÿжÿп, jок — деди. 

26 Улу абыстыҥ кулдарыныҥ бирÿзи, Петр кулагын кезе чапкан 
кижиниҥ тöрööни, айтты: 

— Оныла кожо садта турганыҥды кöргöн эмес бедим? 

27 Петр база ла jана тÿшти. Бу тарый пöтÿк этти. 

Чындыктыҥ кааны 

28 Эрте таҥда Иисусты Каиафадаҥ рим башчыныҥ öргööзине 
алып бардылар. Олор пасханы быjарлалбай jиирге, бойлоры öр- 
гööгö кирбеди. 29 Пилат олорго чыгып келеле, айтты: 

— Бу Кижини не деп бурулап турганаар? 

30 — Jаманды этпеген болзо, Оны сеге бербес эдибис — деп, олор 
каруу jандырдылар. 

31 — Оны алып, бойыгардыҥ jасагаарла jаргылагар — деп, Пилат 
айтты. 

— Кижини кыйнап öлтÿрер jаҥ бисте jок — деп, иудейлер каруу 
jандырдылар. 

32 Иисустыҥ кандый öлÿмле öлöтöнин билдиртип айткан сöзи 
бÿдетен учун андый болгоны ол. 

33 Пилат öргööгö ойто кирип, Иисусты бойына кычырып алып, 
айтты: 

— Сен иудейлердиҥ Кааны ба? 

34 — Сен мыны бойыҥнаҥ айдып туруҥ ба, эмезе Мен керегин- 
де сеге öскö улус айтты ба? — деп, Иисус сурады. 

35 — Мен иудей бедим? — деп, Пилат каруу jандырды. — Меге Сени 
бойыҥныҥ калыгыҥ ла улу абыстар берип ийдилер. Сен нени эттиҥ? 

36 Иисус айтты: 

— Мениҥ Каандыгым бу телекейдеҥ эмес. Каандыгым бу теле- 
кейдеҥ болгон болзо, Мени иудейлерге берилбезин деп, Мениҥ jал- 
чыларым Мен учун тартыжар эди. Jе эмди Мениҥ Каандыгым мы- 
наҥ эмес. 

37 — Андый болгондо, Сен каан ба? — деп, Пилат сурады. 

Иисус айтты: 

— Мени каан деп, сен айттыҥ. Чынды керелейин деп, Мениҥ 
туулганым, телекейге келгеним бу. Кем чыннаҥ, Мениҥ ÿнимди 
угуп jат. 


235 




Иоанн 18, 19 


38 — Чын дегениҥ не? — деп, Пилат сурайла, иудейлерге ойто 
чыгып келди. 

— Бу Кижидеҥ кандый да буру таппай турум — деп, ол айтты. — 
39 Кижендÿлердиҥ бирÿзин Пасха байрамга божотсын деген jаҥы- 
гар бар эди. Иудейлер каанын слерге божодойын ба? 

40 — Оны эмес, Варавваны! — деп, олор ойто ло кыйгырыжа бер- 
ди. Варавва дезе тонокчы болгон. 

19 

Иисусты öлтÿрер эдип 
jиргылагины 

1 Пилат Иисусты алып, камчылатты. 2 Черÿчилдер тегенекти ööрö- 
лö, Оныҥ бажына салып, кубакай-кызыл катанчык кийдирдилер. 
3 Ого базып келип, 

— Иудейлердиҥ Кааны эзендик болзын! — дешкилеп, jÿзине со- 
гуп турдылар. 

4 Пилат ойто чыгып келеле, айтты: 

— Бат, Оноҥ бир де буру таппай турганымды слерди билзин 
деп, Оны слерге чыгарып jадым. 

5 Айдарда, Иисус тегенек венокту ла кубакай-кызыл катанчыкту 
чыгып келди. 

— Кöргÿлегер, бат бу Кижи! — деп, Пилат олорго айтты. 

6 Улу абыстар ла jалчылар Оны кöрöлö, кыйгырыжа бердилер: 

— Оны керип кой, керип кой! 

— Оны бойыгар алып керигер — деп, Пилат олорго айтты. — 
Мен Оноҥ буру таппай турум. 

7 — Бисте Jасак бар, — деп, иудейлер каруу jандырдылар, — Jасак- 
ла болзо, Ол Бойын Кудайдыҥ Уулы эдингени учун öлöр учурлу. 

8 Мыны угала, Пилат там коркыды. 9 Öргööзине ойто кирип, 
Иисустаҥ сурады: 

— Сен кайдаҥ? 

Jе Иисус каруу бербеди. 

10 — Меге айдар кÿÿниҥ jок по? — деп, Пилат айтты. — Сени бо- 
жодып та ийзем, табым, кере тартырсам да, табым. Мыны Сен 
билбей туруҥ ба? 

п Иисус каруу jандырды: 

— Сеге öрöртинеҥ берилбеген болзо, Мениҥ бажымды билер 
jаҥыҥ jок болор эди. Оныҥ учун кинчектиҥ jааны Мени сеге бе- 
рип ийгенниҥ бойында. 

12 Бу öйдöҥ ала Пилат Оны божодып ийер арга бедиреп jÿрди, 
иудейлер дезе кыйгырыжып турдылар: 

— Сен Оны божодып ийзеҥ, каганга наjы эмезиҥ! Бойын каан 
деп jарлап турганы, каганга удура туруп чыкканы ол. 

13 Пилат бу сöсти угала, Иисусты алып чыгып, jаргы эдетен 
jерге отурып алды. Бу jерди «Таш тергее», еврейлеп Гаввафа дей- 
тен. 14 Пасха байрамныҥ алдындагы пятница кÿн, тал-тÿш кире- 
зи болгон. 

— Кöргÿлегер, бат бу слердиҥ кааныгар! — деп, Пилат иудей- 
лерге айтты. 

15 Jе олор кыйгырыжа бердилер: 

— Ол öлзин! Öлзин! Оны керип кой! 

— Кааныгарды керип койойын ба? — деп, Пилат айтты. 

— Каганнаҥ башка бисте каан jок — деп, улу абыстар каруу jан- 
дырдылар. 

16 Оны кере тартсын деп, Пилат Оны олорго берип ийди. 

Керигени 

Анайдарда, Иисусты алып бардылар. 17 Бойыныҥ керÿ агажын 
jÿктенип алып, Ол «Куу-Баш», еврейлеп Голгофа деп jерге чыкты. 
18 Анда Оны керип койдылар, Оныла кожо эки jанына база эки 
кижини, ортозына Иисусты керип койдьшар. 19 Пилат бичик би- 
чийле, керÿ агашка илди. Бичилгени мындый болды: «Назаретте 
jерлÿ Иисус, иудейлердиҥ Кааны». 

20 Бу бичикти иудейлердиҥ кöбизи кычырган, нениҥ учун дезе 
Иисусты кере тарткан jер калага jуук болгон, ол еврей, рим, грек 
тилдерле бичилген. 21 Иудей улу абыстар дезе Пилатка айттылар: 

— «Иудейлердиҥ Кааны» деп бичибе, «Мен — иудейлердиҥ 
Кааны» деп айтканын бичи. 

22 — Нени бичигем, оны бичигем — деп, Пилат каруу jандырды. 

23 Черÿчилдер Иисусты керийле, Оныҥ кийимин алып, тöрт 
башка — бойлорыныҥ тоозыла — ÿлежип алдылар. Анайып ок ка- 
танчыгын алдылар. Ол jик jок, тудуштай согуп эткен болгон. 
24 Олор бой-бойлорына айдышты: 

— Мыны jыртпайлы, кажыбыска jедижер деп, шеребей чачалы. 

Анайып, Чийимде мынайда айдылганы бÿтти: « Кийимимди бой- 
лоры ортодоÿлежип, кийген кебимучун шеребей чачтылар». 

Черÿчилдер анайда ла эттилер. 

25 Иисустыҥ керÿ агажыныҥ jанында Оныҥ энези, энезиниҥ 
сыйны Мария — Клеопаныҥ эмеени, база Мария Магдалина тур- 
дылар. 26 Иисус энезин ле ого коштой турган сÿÿген ÿренчигин кö- 
рöлö, энезине айтты: 

— Ÿй кижи, сениҥ уулыҥ бу. 

27 Оноҥ ÿренчикке: 

— Сениҥ энеҥ бу — деди. 

Оноҥ ло бери бу ÿренчик оны бойында jÿргÿскен. 

28 Мыныҥ кийнинде Иисус не ле бÿдери бÿтти деп билип, айтты: 

— Суузап турум! 

Анайып, Чийимде айдылганы бÿтти. 

29 Анда толтыра уксусту jыракы турган. Айдарда, уксусла чыкты- 
дьшган шиҥдиретен немени иссоптыҥ сабалагына саптап, Оныҥ 
эрдине тийгистилер. 30 Иисус суузынды амзап, 

— Бÿтти! — дейле, бажын эҥилтип, тыны ÿзÿле берди. 

31 Ол пятница кÿн болгон. Улустыҥ сööги суббот кÿнде керÿ 
агашта тура калбазын деп, — ол суббот кÿн дезе улу кÿн болгон, — 
олордыҥ jодолорын сый соголо, сööьстöрди тÿжÿрзин деп, иудей- 
лер Пилаттаҥ jöп сурадылар. 32 Черÿчилдер келеле, Иисусла кере 
тартьшган улустыҥ бирÿзиниҥ, оноҥ экинчизиниҥ jодозын сый 
соктьшар. 33 Иисуска келип, Оныҥ öлÿп калганын кöрÿп, jодозын 
сый сокподылар. 34 Jе черÿчилдердиҥ бирÿзи Оныҥ кабыргалары- 
на jыдала сайып ийерде, ол тарыйын кан ла суу ага берди. 

35 Мыны кöргöн кижи керелеген, оныҥ керелегени чын. Чынды 
айдып турганын ол билер, слерди де бÿтсин деп. 3б Анайып, Онын 
ÿйе-сööги сынбас деп, Чийимде айдьшган сöс бÿтти. 37 Чийимниҥ база 
бир jеринде айдылганы бар: «Jыдала сайган кижизи jаар кöргÿлеер». 

Иисустыгг мöҥкÿзин кöдÿргени 

38 Мыныҥ кийнинде Аримафейдеҥ Иосиф деп кижи Иисустыҥ 
сööгин тÿжÿрип алайын ба деп, Пилаттаҥ сурады. (Ол Иисустыҥ 
ÿренчиги болгон, jе иудейлердеҥ коркып, онызын jажытта туткан.) 
Пилат jöбин берди. Онызы барып, Иисустыҥ сööгин тÿжÿрип алды. 
39 База Никодим келди. Башкыда ол тÿнде Иисуска келип jÿрген. 
Никодим одус килограммга шыдар jараш jытту майдыҥ ла алоэниҥ 

чейинтизин экелди. 40 Олор Иисустыҥ сööгин алала, иудейлердиҥ 
сööк jуур jаҥыла jараш jытту чейинтиле сÿртÿп, кеден бöслö ороп 
ийдилер. 41 Оныҥ кере тартырган jеринде сад болгон, ичинде дезе 
кижи сööги салылгалак jаҥы jер. 42 Иудейлердиҥ пятница кÿнине 
болуп Иисустыҥ сööгин jуугынча ол jерге салып койдылар. 

20 

Иисустын тирилгени 

I Неделениҥ баштапкы кÿнинде таҥбÿрÿҥкийде Мария Магда- 
лина сööк салган jерге келип, таш ол jердеҥ аҥтарылып калганын 
кöрди. 2 Ол Симон-Петрга ла Иисус сÿÿген база бир ÿренчикке jÿ- 
гÿргенче келип, айтты: 

— Кайраканды сööк салар jердеҥ алгылап бартыр, Оны кайда 
салгылады болбогой, билбей турубыс. 

3 Петр байагы ÿренчикле кожо сööк салган jер jаар бардылар. 
4 Олор экилези кожо jÿгÿргендер, jе бу ÿренчик Петрдаҥ тÿрген jÿ- 
гÿрген, сööк салган jерге озо jеткени ол болды. 5 Эҥчейип, кеден 
чуулар jатканын кöрди, jе сööк салган jердиҥ ичине кирбеди. 6 Оны 
ээчий Симон-Петр келди, сööк салган jерге кирип, кеден чуу jатка- 
нын кöрди; 7 база Оныҥ бажындагы арчуулы кеден бöстöҥ башка, 
бойыныҥ jеринде тÿрÿп койгонын кöрди. 8 Озо jеткен ÿренчик ки- 
рип кöрди, бÿтти. 9 Jе Ол тирилер деп, Чийимде айдьшганын олор 
аайлабай тургандар. 10 Айдарда, ÿренчиктер jанып келдилер. 

Иисустыҥ Мирия Мигдалинага кöрÿнгени 

II Мария дезе сööк салган jердиҥ jанында ыйлап турган. Ыйлап 
туруп, сööк салган jерге эҥчейип, 12 карап кöрзö, Иисустыҥ сööги 
jаткан jерде ак кийимдÿ эки ангел отурды — бирÿзи баш jанында, 
бирÿзи бут jанында. 

13 — Ÿй кижи, сен не ыйлап туруҥ? — деп, олор сурадылар. 

— Кайраканымды алып бартырлар, Оны кайда салган болбогой, 
билбей jадым — 14 дейле, ол кайа кöрзö, Иисус турды, jе Оны 
Иисус деп таныбады. 

15 — Ÿй кижи, сен не ыйлап туруҥ? — деп, Иисус ого айтты. — 
Кемди бедиреп туруҥ? 

Мария Оны садтыҥ ишчизи болор деп, Ого айтты: 

— Öрöкöн, сен Оны алып чыккан болзоҥ, Оны кайда салга- 
ныҥды меге айдып бер, мен Оны алайын. 

16 — Мария! — деп, Иисус айтты. 

Ол бурулып келип, еврейлеп: 

— Раввунй! — деди. Бу сöс «Ÿредÿчи» дегени. 

17 — Мени тутпа — деп, Иисус ого айтты. — Мен Адама чыкка- 
лак инем. Jе карындаштарыма барып, мынайда айт: «Мен Ада- 
ма, слердиҥ де Адагарга, Кудайыма, слердиҥ де Кудайыгарга 
чыгып jадым». 

18 Мария Магдалина барып, Кайраканды кöргöнин, мыны ого 
Ол айтканын ÿренчиктерге jетирди. 

Ÿренчиктерине кöрÿнгени 

19 Ол кÿн, неделениҥ баштапкы кÿниниҥ эҥиринде ÿренчиктер 
иудейлердеҥ коркып, эжигин кÿрчектейле отурарда, Иисус келип, 
олордыҥ ортозына тура тÿжÿп, 

— Слерге амыр болзын! — деди. 

20 Мынайда айдала, олорго Бойыныҥ колдорын ла кабыргала- 
рын кöргÿсти. 

Кайраканды кöрöлö, ÿренчиктер сÿÿне бердилер. 

21 — Слерге амыр болзын! — деп, Иисус такып айтты. — Кана- 
йып Мени Ада ийген, анайып Мен де слерди ийип турум. 

22 Мынайда айдала, чыгара тынып, 

— Агару Тынды алыныгар — деди. — 23 Кемниҥ кинчегин ташта- 
сагар, оныйы ташталар, кемде артырсагар, артып калар. 

24 Он экÿниҥ бирÿзи, Игис дейтен Фома дезе, Иисус келип jÿ- 
рерде, олорло кожо болбогон. 

25 — Бис Кайраканды кöрдибис — деп, öскö ÿренчиктер ого айт- 
тылар. Jе ол айтты: 

— Оныҥ колындагы кадуныҥ ордын кöрбöзöм, сабарымды ого 
сукпазам, кабыргаларына колым сугуп кöрбöзöм, бÿтпезим. 

26 Сегис кÿнниҥ бажында ÿренчиктер база ÿйде болгондор, Фо- 
ма да олорло кожо болды. Иисус эжик бöктÿлÿде келип, олордыҥ 
ортозына туруп, 

— Слерге амыр болзын! — дейле, 27 Фомага айтты: — Сабарыҥды 
бери сунуп, колымды кöр, колыҥды сунуп, кабыргаларыма сугуп 
кöр. Бÿтпес болбо, бÿдер бол. 

28 — Мениҥ Кайраканым, мениҥ Кудайым! — деп, Фома айтты. 

29 — Сен Мени кöргöниҥ учун бÿттиҥ. Кöрбöй бÿткендери ке- 
жиктÿ — деп, Иисус ого айтты. 

30 Иисус ÿренчиктериниҥ алдында мынаҥ да башка кöп билди- 
лер jайаган, олор бу тÿрбекте бичилбеген. 31 Иисус — ол Христос, 
Кудайдыҥ Уулы болгонына слерди бÿтсин деп, Ого бÿделе, Оныҥ 
адында слерди jÿрÿмдÿ болзын деп, мыныҥ бичилгени бу. 

21 

1 Мыныҥ кийнинде Иисус Тивериад талайдыҥ jаказында Бойы- 
ныҥ ÿренчиктерине база кöрÿнди. Кöрÿнгени мындый болгон. 
2 Симон-Петр, Игис дейтен Фома, Галилейдеги Канадаҥ Нафана- 
ил, Зеведейдиҥ уулдары ла Иисустыҥ ÿренчиктериниҥ база эьсÿзи 
кожо болгондор. 

3 — Мен балыктап барадырым — деп, Симон-Петр олорго айтты. 

Арткандары: 

— Бис те сениле кожо барарыс — дедилер. 

Барып, кемеге отурдылар. Jе ол тÿн неме тутпадылар. 

4 Таҥ адып келерде, Иисус jаратта турган. Jе ÿренчиктер Оны 
Иисус деп таныбадылар. 

5 — Балдар, слерде jиир неме бар ба? — деп, Иисус олордоҥ сурады. 

Олор: 

— Jок — дедилер. 

6 — Шÿÿнигерди кемениҥ оҥ jанына таштагар, балык тудулар — 
деп, Ол айтты. 

Олор шÿÿнин таштайла, балыктыҥ кöбине онызын чыгарып 
болбодылар. 

1 — Бу Кайракан! — деп, Иисустыҥ сÿÿген ÿренчиги Петрга 
айтты. 

Бу Кайракан деп угала, Симон-Петр кийимин курчанып, — ол 
jылаҥаш болгон, — талайга калып ийди. 8 Öскö ÿренчиктер дезе 
балыкту шÿÿнин тартканча, кемелÿ jÿзÿп келдилер. Jаратка jетире 
ыраак jок, эки jÿс кол карызы кире болгон. 9 Олор jаратка чыгып 
келеле, от одырып койгонын, оныҥ ÿстинде jаткан балыкты, база 
калашты кöрдилер. 

10 — Jаҥы туткан балыгардаҥ экелигер — деп, Иисус олорго 
айтты. 

п Симон-Петр кемеге кирип, jÿс бежен ÿч болчок jаан балыкту 
шÿÿнин jаратка чыгарды. Андый кöп балыктаҥ шÿÿн jыртылбады. 

12 — Келип, ажаныгар — деп, Иисус айтты. 

Ÿренчиктер Оны Кайракан деп таныйла, «Сен кем?» деп су- 
раарга бирÿзи де тидинбеди. 13 Иисус базып келип, калаш алып, 
олорго берди, балыкты база. 14 Мынайып, тирилгели Иисус ÿрен- 
чиктерине ÿчинчи катап кöрÿнген. 

Иисус ла Петр 

15 Олор ажанып отурарда, Иисус Симон-Петрга айтты: 

— Иоанн уулы Симон, сен Мени олордоҥ артык сÿÿп jадыҥ ба? 

— Эйе, Кайракан, Сени сÿÿп турганымды билериҥ — деп, Петр 
каруу jандырды. 

— Кураандарымды кабыр — деп, Иисус ого айтты. 

16 Оноҥ экинчи катап сурады: 

— Иоанн уулы Симон, сен Мени сÿÿп jадыҥ ба? 

— Эйе, Кайракан, Сени сÿÿп турганымды билериҥ — деп, Петр 
каруу jандырды. 

Иисус ого айтты: 

— Койлорымды кабыр. 

17 Иисус оноҥ ÿчинчизин сурады: 

— Иоанн уулы Симон, сен Мени сÿÿп jадыҥ ба? 

Оны сÿÿп турган ба деп, Ол ÿчинчизин сураган учун Петрга ачу 
боло берди. 

— Кайракан, Сен ончозын билериҥ — деп, ол Иисуска айтты. — 
Сени сÿÿп турганымды билериҥ. 

Иисус ого айтты: 

— Койлорымды кабыр. 18 Чынын, чынын айдадым сеге: jаш 
болорыҥда, бойыҥ курчанып алып, кайдаар барайын дезеҥ, 
анаар баратан эдиҥ. Jе карыыр чагыҥда колыҥды öрö кöдÿ- 
рип, öскö кижиге курчадарыҥ, барбайын деген jерге jединди- 
рип барарыҥ. 

19 Кандый öлÿмле Петр Кудайды мактадарын билдиртип, Иисус 
мынайып айтканы бу. 

Мынайда айдала, ого: 

— Мени ээчий бар — деди. 

20 Петр кайа баштанып, кийнинеҥ Иисустыҥ сÿÿген ÿренчиги 
келип jатканын кöрди. Бу ÿренчик эҥирде ажанып отургылаарда, 

Иисуска эҥчейип, «Кайракан, Сени кем садып ийер?» деп сура- 
ган эди. 

21 Оны кöрöлö, Петр Иисуска айтты: 

— Кайракан, оныла не болор? 

22 — Мен келгенчем ол jÿрзин дезем, ондо сениҥ не керегиҥ 
бар? — деп, Иисус каруу jандырды. — Сен Мени ээчий бар. 

23 Анайып, ол ÿренчик öлбöс деп, карындаштар ортодо сöс 
jÿрген. Jе Иисус оны öлбöс деген эмес, «Мен келгенчем ол jÿр- 
зин дезем, ондо сениҥ не керегиҥ бар?» — деген. 24 Ол ÿренчик 
ончозын керелеп бичип койгоны бу. Оныҥ керелегени чын деп, 
билип турубыс. 

25 Иисустыҥ мынаҥ башка эткени кöп. Jе оны ончозын бичиге- 
жин, бичиген тÿрбектерди телекей бойына бадырып албас эди 
деп, сананып турум*. 


* Кезик jебрен тÿрбектер «Аминь» деп сöслö тÿгенет. 

АГАРУ АПОСТОЛДОРДЫҤ 

НЕНИ ЭДИП JŸРГЕНИ 


1 

1 Баштапкы бичигимде, Феофил, Иисус нени эдип, неге ÿредип 
баштаганынаҥ ала 2 талдап алган апостолдорына Агару Тынла ал- 
кыш сöзин береле, теҥериге кöдÿрилген кÿнге jетире кöдÿрезин 
бичиген эдим. 3 Ол кыйын-шыразыныҥ кийнинде олорго тирÿ Бо- 
йы кöрÿнип, мынызыныҥ чынын кöп катап керелеген. Кудайдыҥ 
Каандыгы керегинде бÿдÿмjилÿ керелеп ле айдып jÿргенин апостол- 
дор тöртöн кÿнге улай кöргöндöр . 4 Олорды jууп алып, jакыган: 

— Иерусалимди таштап барбагар, jе Менеҥ укканыгарча Аданыҥ 
береечи болгонын сакыгар. 5 Бат, Иоанн суула крестеген, слер дезе 
удабастаҥ Агару Тынла крестедеригер. 

Иисустыҥ тен ериге кöдÿрилгени 

6 Олор кожо jуулыжып келип, Иисустаҥ сурап тургандар: 

— Кайракан, Израильге каандыкты шак бу öйдö орныктырып 
jадыҥ эмеш пе? 

7 — Бойыныҥ jаҥыла Ада тургускан öйди ле кÿндерди билери 
слердиҥ керегеер эмес — деп, Иисус олорго айткан. — 8 Jе слер- 
ге Агару Тын тÿшкежин, кÿч алынып, Иерусалимде, Иудей ле 
Самар ичинде, jердиҥ jаказына да jетире Мениҥ керечилерим 
болорыгар. 

9 Мынайда айдала, олордыҥ кöзинче теҥериге кöдÿрилип, бу- 
лутка кöмÿлип, кöрÿнбей барган. 10 Ол öрö чыгып отурган тужында 


Апостолдордыҥ ижи 1 


теҥери дööн кöрÿп тургулаарда, кенетийин олордыҥ алдына апа- 
гаш кийимдÿ эки эр тура тÿжÿп, 11 мынайда айткандар: 

— Галилей эрлери! Теҥери дööн кöрÿп алган не тургулараар? Бу 
Иисус, слердеҥ теҥериге кöдÿрилген Бойы, Оныҥ теҥери öрö чы- 
гып отурганын кöргöнигер чилеп ок келер. 

Jаггы апостолды талдап алганы 

12 Оноҥ апостолдор Елеон дейтен кырдаҥ тÿжÿп, Иерусалимге 
бурулдылар. Кыр каланыҥ jуугында, суббот кÿнниҥ jолында 
турган. 13 Ÿйге кирип, ÿстиндеги кыпка чыгала, ого токтодылар. 
Анда Петр ла Иоанн, Иаков ло Андрей, Филипп ле Фома, Вар- 
фоломей ле Матфей, Алфей уулы Иаков ло Симон Зилот, база 
Иаков уулы Иуда болгондор. 14 Олор улам сайын jуулыжып, бир- 
лик кÿÿн-санаалу мÿргÿгендер. Олорло кожо анайда ок бир ке- 
зик ÿй улус, Иисустыҥ энези Мария ла Оныҥ карындаштары 
болгондор. 

15 Ол кÿндердиҥ бирÿзинде jуунга jÿс jирме кире кижи келген. 
Петр карындаштардыҥ öзöгине туруп, мынайда айтты: 

16 — Эрлер, карындаштар, Иисусты тудуп алган улуска jол 
баштаачы Иуда керегинде Давид ажыра Агару Тын судурлаган 
Чийим бÿдер учурлу болгон. 17 Иуда бистердиҥ тообыска кожу- 
лып, Кудайга иштеерге тудулган эди. 18 Jе ол jаман керек учун 
алган баала jер садып алып, бажыла саҥ тöмöн келип тÿжеле, ичи 
энтерилип, ичеге-карыны jайрай берген. 19 Бу болгоны Иеруса- 
лимде jаткан ончо улуска jарлалган. Оныҥ учун байа jер олордыҥ 
тилинде Акелдама — «Кан jери» деп адалган. 20 Сарындар тÿрбе- 
гинде дезе бичилген: «Айлы-jурты ээн калзын, анда кижи jуртаба- 
зын», база: «Jамызын болзо öскö кижи алзын». 21-22 Анайдарда, биске 
эрлердиҥ бирÿзи кожулып, бисле кожо Иисустыҥ тирилгениниҥ 
керечизи болоры керектÿ. Бу кижи Иисус Кайракан ортобыста jÿ- 
рерде, Иоанн улусты креске тÿжÿргенинеҥ ала Иисус бистеҥ те- 
ҥериге кöдÿрилген кÿнге jетире бисле кожо jÿргендердиҥ бирÿзи 
болор учурлу. 

23 Эки кижини ададылар: Варсава дейтен Иосифти, оны база 
Иуст дежер, оноҥ Матфийди. 24-25 Мÿргÿйле, айттылар: 

— Сен, Кайракан, ончо улустыҥ jÿрегинде не барын биле- 
риҥ. Анайдарда, бойыныҥ jерине jÿре берген Иуданыҥ ор- 
дына Кудайга jалчыланып jÿрер ле апостолдыҥ ижин эдер 

салымды ÿлешсин деп, бу экÿниҥ кемизин талдап алганыҥды 
кöргÿзип бер. 

26 Оноҥ шеребей чачтылар. Шеребей Матфийге тÿшти, ол он 
бир апостолдыҥ тоозына кожулды. 

2 

Апостолдорго Агару Тын 
тÿшкени 

1 Беженинчи кÿн* jедип келерде, ÿренчиктер ончозы кожо 
болгондор. 2 Кенетийин теҥеридеҥ тыҥ салкын соккондый 
шуулт угулып, олор отурган ÿйдиҥ ичин толтырып ийди. 3 Олор- 
го от-jалбыш ошкош айрьшанып турган тилдер кöрÿнип, кажы- 
зыныҥ ла ÿсти сайын бирдеҥ токтой тÿшти. 4 Ончолоры Агару 
Тынла толуп, айдатаны Тыннаҥ берилип, öскö тилдерле эрмек- 
тене бердилер. 

5 Ол öйдö Иерусалимде ак-jарыктыҥ тöрт талазынаҥ келген ку- 
дайзак иудейлер болгон. 6 Бу мындый шуулт болордо, кöп улус 
jуулып, тÿймеже бердилер, нениҥ учун дезе олордыҥ кажызыныҥ 
ла тöрöл тилиле ÿренчиктердиҥ эрмектенип турганын уккандар. 
7 Олор алаҥ кайкажып, айдыжып турдылар: 

— Бат бу эрмектенип турган ончо улус Галилейдеҥ эмес пе? 
8 Олордыҥ тöрöл тилисле эрмектенип турганын кажыбыс ла кана- 
йып угат болбогой? '' Ортобыста Парфияныҥ, Мидияныҥ, Елам- 
ныҥ улузы, Месопотамияда, Иудей ле Каппадокияда, Понт ло 
Асияда, 10 Фригия ла Памфилияда, Египетте, Ливияныҥ Кирине- 
яга одоштой jерлеринде jаткан улус, Римнеҥ келген иудейлер де, 
иудей jаҥын алган кара jаҥдулар да, п Криттиҥ ле Аравияныҥ 
улузы бар ине. Олор бистиҥ тилисле Кудайдыҥ улу керектерин 
канайда айдып турганын угадыс. 

12 Ончолоры алаҥ кайкажып, алаатып, «Бу не атасы болотон?» — 
деп, бой-бойлорына айдыжып турдылар. 13 Кезиктери дезе шоодып, 
«Олор тату аракы ичкен» дешкилеп турды. 


* Пасханыҥ кийнинде беженинчи кÿн, ол туштагы иудейлер аш кезер 
байрамды байрамдайтан. 

Петрдын калыкка баштанганы 

14 Петр дезе, он бир апостолло кожо öрö туруп, ÿнин бийикте- 
дип, олорго баштанды: 

— Иудей эрлери ле Иерусалим эл-jоны! Мыны билип jÿрÿгер, 
айтканымды jазап тыҥдагар. 15 Слердиҥ санаагарча булар эзирик 
эмес, эмди jÿк тогузынчы саат эртен тура. 16 Jе бу кöрÿп турганы- 
гар Иоиль jарчыдаҥ кÿн-эртеде айдылып калган: 

17 «Калганчы кÿндерде ончо улуска Тынымнан урултарым, — 
деп, Кудай айдат, — 

ол тушта уулдарыгар слердиҥ, кыстарыгар слердиҥ 
jарчы болуп айдып jÿрер, 
jаштарыгар слердиҥ кöрÿлте кöрöр, 
каргандарыгарга слердиҥ тÿш тÿжелер. 

18 Кулдарыма да, кул ÿй улузыма да 
ол кÿндерде Тынымнаҥ урултарым, 
олор jарчы болуп айдып jÿрер. 

19 Öрö теҥериде кайкалдар, 
тöмöн jерде билдилер кöргÿзерим: 
кан, от ло тÿдÿн. 

20 Кÿн карачкы, ай кан боло берер. 

Оноҥ Кайраканныҥ улу ла jаркынду кÿни jедип келер. 

21 Кайраканныҥ адын бойына кычырып сураганы, аргадалар». 
22 Израиль эрлери! Бу сöстöрди угугар: Назаретте jерлÿ Иисус ьсÿч- 

ле, кайкалдарла, билдилерле Кудайдаҥ слерге керелелген Эр болгон. 
Бу мыны ончозын слер ортодо Кудай Ол ажыра jайаган, олорды 
слер бойыгар билеригер. 23 Кудайдыҥ темдектегениле, озолондыра 
кöргöниле Ол слерге берилген. Слер дезе, jарамастулардыҥ колыла 
Оны кадап, öлтÿрип койгоныгар. 24 Jе Кудай Оны öлÿмниҥ олjозы- 
наҥ jайымдап, тиргискен, нениҥ учун дезе Оны öлÿмниҥ тудар ар- 
газы jок болгон. 25 Давид Ол керегинде айткан jок беди: 

«Кайраканды бойымныҥ алдымда тудуш кöргöм. 

Мени эреҥистелбезин деп, Ол jаантайын оҥ jанымда. 

26 Мынаҥулам jÿрегим болзо сÿÿнген, 
тилим болзо улуркаткан, 
бастыра бойым ижемjиде jÿрет, 

27 нениҥ учун дезе мениҥ jуламды таамыда артырбазыҥ, 

Бойыҥныҥ агаруҥа чириирге бербезиҥ. 

28 Сен меге jÿрÿмнин jолдорын айдып бергеҥ, 

Бойыҥныҥ алдыҥда мени сÿÿнчиле толтырарыҥ». 

29 Эрлер, карындаштар! Улу адабыс Давид керегинде слерге ти- 
дим айдарга jöп беригер. Ол jада калган, сööгин jууп койгон, сöö- 
гин jууган jер бисте бÿгÿнге jетире бар. 30 Анайдарда, ол, jарчы 
болгон бойы, Кудай оныҥ калдыктарынаҥ оныҥ ширеезине отургы- 
зар болуп ого чертенгенин билип, 31 озолондыра кöрÿп, Христостыҥ 
тирилери керегинде айдып, Ол таамыда артырылбаган, эди-каны 
чирибеген деген. 32 Бу Иисусты Кудай тиргискен, бис ончобыс оныҥ 
керечилери. 33 Ол Кудайдыҥ оҥ jанына кöдÿрилген, берер болгон 
Агару Тынды Ададаҥ алала, эмди нени кöрÿп, угуп турганыгарды 
jайаган. 34 Давид теҥериге чыкпаган, jе бойы айткан: 

«Кайракан Кайраканыма айткан: 
оҥ jаныма отур, 

35 öштÿлериҥди будыҥ алдына салып бербейинчем». 

36 Анайдарда, Израиль калыгы, Кудай слер кериген байа Иисус- 
ты Кайракан ла Христос эдип койгонын бек билип ал! 

37 Мыны угала, сыраҥай jÿректерине табарып, Петрга ла арткан 
апостолдорго айттылар: 

— Бис нени эделик, эрлер, карындаштар? 

38 Петр дезе олорго айтты: 

— Кинчектеригер ташталзын деп, кинчегерди алынып, Кудай- 
га баштаныгар, Иисус Христостыҥ адына болуп кажыгар ла 
креске тÿшсин, сый эдип Агару Тыннаҥ аларыгар. 39 Мыны Ку- 
дай слерге ле бала-баркагарга, кем слердеҥ ыраакта, кемди де 
болзо Бойына кычырза, — ончозына берер болгон. 

40 Ол öскö дö кöп сöстöрлö керелеп, jакып, айдып турды: 

— Слерди jаманга экелердеҥ аргаданыгар! 

41 Оныҥ сöзин jуудып, креске тÿштилер. Ол кÿн ÿч муҥ кире 
кижи кожулды. 


Сÿре ле кожо 

42 Олор jаантайын апостолдордыҥ ÿредÿзин угуп, бирлик болуп, ка- 
лаш сындырып, мÿргÿп, кожо болгондор. 43 Кажы ла ютжи ширтилдеп 
jÿрген, апостолдор дезе кöп кайкалдар ла билдилер эдип тургандар. 

44 Кудайга бÿткендер ончозы кожо jÿрген, не-немези текши бол- 
гон. 45 Нени ээленгенин, не барын садып, кемге не керек, ÿлеп тур- 
гандар. 46 Кажы ла кÿн jаҥыс санаалу болуп, Öргööдö jуулыжып, 

айылдар сайын калаш сындырып, ачык jÿректÿге сÿÿнижип, ажанып, 
47 Кудайды алкап тургандар. Олорды бастыра калык сÿÿген, Кайракан 
дезе аргадап тургандарды олорго кÿнÿҥ сайын кожор болды. 

3 

Петрдын кенекти jасканы 

I Мÿргÿйтен öйдö, ÿчинчи саат тÿште Петр ла Иоанн экÿ Öргöö 
барып jаткан. 2 Энедеҥ аксак бойы туулган бир кижи болгон. Оны 
кÿнÿҥ сайын экелип, Öргööниҥ Кызыл дейтен каалгазыныҥ jанына 
отургызып койотон, ол дезе Öргööгö кирген улустаҥ суранчыктайтан. 

3 Петр ла Иоанн Öргööгö кирерге jатканын кöрöлö, ол суран- 
чыктай берди. 4 Петр Иоаннла кожо оны аjыктап, айтты: 

— Бис jаар кöр! 

5 Булардаҥ неме jедижер болор бо деп, байа кижи олор jаар лап- 
тап кöрö берди. 6 Jе Петр: 

— Алтын-мöҥÿн менде jок эди, jе не барымды сеге берип турум: 
Назаретте jерлÿ Иисус Христостыҥ адына болуп туруп, базып jÿр — 
дейле, 7 оҥ колынаҥ тудуп, тургусты. Бу тарый оныҥ таманы ла 
ÿйе-сööги тыҥып, 8 тура jÿгÿреле, бутка туруп, база берди. Базып 
барадып секирип, Кудайды алкап, олорло кожо Öргööгö кирди. 
9 Оныҥ базып jÿргенин, Кудайды алкап турганын ончо улус кöр- 
ди. 10 Öргööниҥ Кызыл каалгазыныҥ jанында суранчыктап отураа- 
чы кижи бу деп таныгылап, оныла болгон керектеҥ куйка баштары 
jимиреп, кайкап божобой турдылар. 

Петрдыгг сöзи 

II Бу кижи Петр ла Иоаннаҥ артпай турган учун Соломонныҥ 
дейтен jабу алдына олорго кайкап калган улус jÿгÿрижип келди. 
12 Мыны кöрöлö, Петр улуска айтты: 

— Израиль эрлери, бого незин кайкап туругар? Акту бойыстыҥ 
кÿчисле эмезе кудайзагысла оны бастырып ийгенис чилеп, бисти 
незин аjыктап туругар? 13 Авраамнын Кудайы, Исаактыҥ Кудайы ла 
Иаковтын Кудайы, ада-öбöкöлöристин Кудайы, Бойыныҥ Иисус 
Уулын макка чыгарды. Оны слер садып ийгенигер, Оны jайым- 
даарга jаткан Пилат алдында Оноҥ jана тÿшкенигер. 14 Jе слер 
Агарудаҥ ла Актудаҥ jана тÿжÿп, кижи öлтÿреечини слерге берзин 


249 




Апостолдордыҥ ижи 3, 4 


деп сураганыгар, 15 jÿрÿмниҥ Баштамызын дезе, öлтÿрип койгоны- 
гар. Jе Кудай Оны тиргискен, бис оныҥ керечилери. 1б Оныҥ адына 
бÿткенис учун слердиҥ кöрÿп турган ла билер бу кижигер Оныҥ 
адыла бек-чыдым болуп калды. Ол ажыра болгон бÿдÿш ончогор- 
дыҥ алдыгарда ого су-кадык болорын берген. 

17 Jе мен билерим, карындаштар, jаандарыгар чылап, онойдо бил- 
бей эткенигерди. 18 Кудай дезе, Христос кыйналар деп, ончо jарчы- 
лардаҥ канайып озолондыра айткан эди, анайып ла бÿдÿрип койгон. 
19 Анайдарда, кинчегерди алынып, Кудайга баштаныгар, кинчекте- 
ригер арчьшсын деп, 20 Кайраканныҥ адынаҥ соот-jыргалдыҥ öйлö- 
ри келзин деп, озо jарлалган Христос Иисусты слерге ийзин деп. 

21 Кудай Бойыныҥ агару jебрен jарчылары ажыра айтканыла, 
ончо неме орныгар öйгö jетире Оны теҥери jуудып алар учурлу 
болгон. 22 Моисей адаларга айткан: «Кудай Кайракан слерге карын- 
даштарыгардан мендий ок jарчыны тудар. Ол слерге нени айтса, Оныҥ 
сöзин угуп jÿрÿгер. 23 Ол jарчыныҥ сöзин укпаган не ле кижи калык орто- 
зынаҥ кырылып калар». 24 Самуилдеҥ ала оныҥ кийнинде сöс айт- 
кан ончо jарчылар бу кÿндер келерин jарлагандар. 25 Слер — jарчы- 
лардыҥ ла бистиҥ адаларысла Кудай jöптöгöн кереестиҥ уулдары. 
Авраамга Ол мынайда айткан: «Сениҥ ÿрениҥде jер-ÿстиниҥ ончо 
ук-калыктары алкалар». 26 Кудай Бойыныҥ Иисус Уулын тиргизе- 
ле, слерге Оны ончозынаҥ озо ийген, кажыгарды ла jаман керек- 
тереердеҥ кыйыштырарга слерди алказын деп. 

4 

Петр ла Иоанн jаргы алдында 

1 Олор улуска сöзин айдып турганча, абыстар, Öргööдöги ка- 
руулдыҥ jааны ла саддукейлер базып келдилер. 2 Бу экÿ улусты 
ÿредип, Иисус ажыра тирилетенин jарлап турганына чугулданып, 
3 олорды тудала, эҥир кирип калган учун, эртенге jетире деп, тÿр- 
мелеп койдылар. 4 Сöсти уккан кöп улус Кудайга бÿтти, андый- 
лардыҥ тоозы беш муҥга шыдарлашты. 

5 Эртезинде бийлер, jаандар ла бичикчилер Иерусалимде jуу- 
лышты. б Анда база улу абыс Ханна, Каиафа, Иоанн, Александр ла 
улу абыстар угынаҥ ончо улус болгон. 7 Петр ла Иоаннды ортозы- 
на тургузала, шылай бердилер: 

— Мыны кандый jаҥла, кемниҥ адыла эттигер? 

8 Айдарда, Петр Агару Тынла толуп, олорго айтты: 

— Калыктыҥ бийлери ле jаандар! 9 Оору кижиге jетирген быйан 
керегинде, ол канайып аргадалган деп, бисти бÿгÿн шылагылап 
турган болзо, 10 слер ле Израильдиҥ бастыра калыгы билигер: слер 
кериген, Кудай тиргискен Назаретте jерлÿ Иисус Христостыҥ ады- 
ла бу кижи алдыгарда су-кадык туру. 11 Иисус — « слер , тура тудаа- 
чылар, jектеп койгон, jе булуҥныҥ тöзи болуп калган Таш». 12 Öскö 
кем де аргадап болбос, нениҥ учун дезе улуска берилген, бис ар- 
гаданар öскö ат-jол теҥери алдында jок. 

13 Петр ла Иоанныҥ ачык-jарыгын кöрÿп, олор бичик билбес 
тегин улус болгондорын билеле, кайкажып, Иисусла кожо jÿрген 
деп, олорды танып турдылар. 14 Jазылган кижи олорло кожо тур- 
ганын кöрÿп, айдар немезин таппадылар. 15 Олорды оток-кÿреедеҥ 
кеде чыксын деп jакарала, бойлоры ортодо шÿÿшкилеп, 16 айт- 
тылар: 

— Бу улусты канайдарыс? Олордыҥ кöскö иле кайкал эткенин 
Иерусалимде jаткан кажы ла кижи билер, оны кÿjÿреп болбозыс. 
17 Jе калык ортодо бу болгоны там jайылбазын, Иисус керегинде 
кижиге неме айтпазын деп, олорды кезедели. 

18 Олорды алдырала, Иисус керегинде чек айтпазын ла ÿретпезин 
деп jакардылар. 19 Jе Петр ла Иоанн каруу jандырып, айттылар: 

— Шÿÿп кöрзöгöр, слерди Кудайдаҥ артык укса, Кудайдыҥ ал- 
дында чын болор бо? 20 Нени кöргöнисти ле нени укканысты айт- 
пас аргабыс jок. 

21 База катап кезеделе, бу болгоны учун ончозы Кудайды алкап 
турарда, олорды каруузына тургузар шылтак таппай, божодып ий- 
дилер. 22 Jазылыштыҥ кайкалы эдилген кижи дезе тöртöн jашты 
ажып калган. 


Апостолдордыҥ мÿргÿÿли 

23 Божодып ийерде, Петр ла Иоанн бойыныҥ улузына келип, 
улу абыстар ла jаандар олорго не дешкенин ончозын айдып бер- 
дилер. 24 Олор дезе, тыҥдап угала, бир сагышла Кудайга башта- 
нып, ÿнин бийиктедип, айттылар: 

— Башчы! Сен теҥерини ле jерди, талайды ла олордо не барын 
jайагаҥ. 25 Сен Бойыҥныҥ кулыҥ, улу адабыс Давидтиҥ тилиле 
Агару Тыннаҥ мынайда айткан эдиҥ: 

«Ненинучун калыктар тÿймейт, 

Израилъ калыгы темей умзанат ? 

26 Анайып ок jердин каандары кöдÿрилип, 
башчылар Кайраканга ла Онын Майлалганына 
удура ÿÿрлеинпилер». 

27 Ирод ло Понтий Пилат öскö калыктарла, Израильдиҥ калыгыла 
кожо Сен майлаган агару Уулыҥ Иисуска удура бу калада чын- 
даптаҥ ÿÿрлешкендер. 28 Табыҥа ла jаҥыҥа келиштире темдектеп 
койгоныҥ бÿтсин деп, олордыҥ ÿÿрлешкени бу. 29 Эмди, Кайракан, 
олордыҥ кекенгенин кöр, Бойыҥныҥ кулдарыҥа сöзиҥди тидим 
айдарга бер, 30 Агару Уулыҥ Иисустыҥ адыла оору улус jазьшзын, 
билдилер ле кайкалдар эдилзин деп, кÿчиҥди кöргÿс. 

31 Мÿргÿп божоордо, jуулышкан jери jайкана берди, ончолоры 
Агару Тынла толуп, Кудайдыҥ сöзин тидим айдып турдылар. 

Ончозы ортокто 

32 Кудайга бÿткен ончо улустыҥ jÿреги ле тыны тудуш болгон; 
алкы-jööжöзин кемизи де менийи дебейтен, ÿзези ортокто болгон. 
33 Апостолдор дезе Иисус Кайраканныҥ тирилгенин улу кÿчле кере- 
леп jÿргендер. Олордыҥ ончозына Кудайдыҥ улу jакшылыгы jедип 
турган. 34 Олор ортодо немеге jединбей jÿргени jок болгон, нениҥ 
учун дезе jерлÿ кижи jерин, туралузы туразын садып, оныҥ акча- 
зын экелип, 35 апостолдорго берип тургандар. Оны кижи сайын, 
кем нени керектеген, ÿлеер болгондор. 

36 Кипрде чыккан левит укту Иосиф деп кижи болгон. Апостол- 
дор оны Варнава — «коот уулы» дежетен. 37 Jе бат, ол, jерлÿ бойы, 
онызын садып ийип, акчазын экелип, апостолдорго берди. 

5 

Анания ла Сапфиранын 
меке-тöгÿни 

^Анания деген бир эр дезе, эмеени Сапфирала кожо jериниҥ jа- 
рымын садала, 2 баазыныҥ кезигин эмеенине билдире jажырып, 
кезигин экелип, апостолдорго берген. 3 Jе Петр айтты: 

— Анания, Агару Тынга тöгÿндейин, jердиҥ баазынаҥ jажырайын 
деп, сатанага jÿрегиҥе кирер jöпти не бердиҥ? 4 Сениҥ барыҥ бар 

тужында сенийи болбогон бо? Садып тапканыҥ сениҥ табыҥда 
болбогон бо? Андый немени jÿрегиҥе не алдыҥ? Сен улусты эмес, 
Кудайды тöтÿндегеҥ. 

5 Бу сöстöрдиҥ кийнинде Анания барып тÿжеле, тыны ÿзÿле 
берди; уккан улустыҥ куды чыкты. 6 Jиит уулдар öрö туруп, оныҥ 
сööгин jуурга белетеп, алып чыгала, jууп койдьшар. 

7 Ÿч саат кире öйдиҥ бажында оныҥ эмеени, не болгонын бил- 
бес бойы, кирип келди. 8 Петр оноҥ сурады: 

— Айт меге, jерди мынчага саттыгар ба? 

— Эйе, анчага — деп, ол каруу jандырды. 

9 Jе Петр ого айтты: 

— Кайраканныҥ Тынын ченеер деп эрмектежип алган немегер 
не? Бат, эриҥниҥ сööгин jуугандар эжиктеҥ кирип jадьшар, олор 
сени де алып чыгар. 

10 Бу ла тушта ол Петрдыҥ бут алдына келип тÿжеле, тыны ÿзÿ- 
ле берди. Jиит уулдар кирип келеле, оныҥ öлгöнин кöрÿп, алып 
чыгала, эриниҥ jанына jууп койдьшар. 11 Бастыра серкпениҥ ле 
мыны уккандардыҥ ончозыныҥ айдары jок коркыжы келди. 

Кудайдын билдилери 

12 Апостолдор калык ортодо кöп билдилер ле кайкалдар эдип 
jÿргендер. Ончолоры бир сагышту болуп, Соломонныҥ jабузында 
болуп тургандар. 13 Туш-туура улустаҥ олорго кожуларга кем де 
тидинбес болды, калык дезе олорды алкап турган. 14 Кайраканга 
бÿдÿп турган эр де, ÿй де улустыҥ тоозы там кöптööр болды. 
15 Петр öдÿп баратса, оныҥ jÿк кöлöткöзи де болзо кажы бирÿзине 
тийгей деп, оору улусты тышкары чыгарып, орын-тöжöккö салып 
турдылар. 16 Анайда ок оору-jоболдуларды ла кара jелбистерге кап- 
тыргандарды алганча, эбире калалардаҥ Иерусалимге кöп улус 
jуулар болды. Экелген улузы ончозы jазылып турган. 

Апостолдорды истегени 

17 Улу абыс ла чындыкка jарабас ÿредÿлÿ саддукейлердиҥ тоозы- 
на киреечи ончо улус ичи кÿйÿп, 18 апостолдорды тудала, текши 
тÿрмеге сугуп койдылар. 19 Jе тÿнде Кайраканныҥ ангели тÿрме- 
ниҥ эжигин ачып, олорды чыгарып, айтты: 

20 — Барыгар, Öргööдö туруп алып, улуска Jÿрÿм керегинде со- 
лун-табыш айдыгар. 

21 Олор мыны угала, эртен тура Öргööгö кирип, ÿредип турды- 
лар. Улу абыс ла оныла кожо jÿргендер дезе келеле, оток-кÿреени 
ле Израильдиҥ jаандарыныҥ отогын jууп, апостолдорды экелзин 
деп, тÿрмеге улус ийдилер. 22 Jе барган jалчылар олорды тÿрмедеҥ 
таппады. Бурулып, тилjетирип, 23 айттылар: 

— Тÿрмени быжулап бöктöптир, эжик jанында каруулчыктар 
турган эмтир, jе ачып ийерде, ичинде кижи jогыла. 

24 Бу сöстöрди угала, Öргööниҥ каруулыныҥ jааны ла улу абыс- 
тар ол не атасы болотон деп, алаҥ кайкажып турдылар. 25 Jе кем 
де келип, олорго айтты: 

— Бат, слердиҥ тÿрмелеп койгон эрлеригер Öргööдö туруп, улус 
ÿредип jат! 

26 Айдарда, каруулдыҥ jааны jалчыларды ээчиткенче барып, олор- 
ды албан jогынаҥ экелди, нениҥ учун дезе ташла шыбалаар деп, 
улустаҥ коркыгандар. 

27 Олорды экелеле, оток-кÿреениҥ алдына тургустылар. Улу абыс 
сурады: 

28 — Ол ат-jол керегинде ÿретпегер деп, слерди кату jакарып, ток- 
тотпой кайттыбыс. Слер дезе, бойыгардыҥ ÿредÿгерди Иерусалим 
ичине таркадып, бу Кижиниҥ каны учун бисти бурулаарга jадытар. 

29 Петр ла апостолдор дезе каруу jандырдылар: 

— Кудайга улустаҥ артык багар керек. 30 Слер Иисусты агашка 
илип, öлтÿрип койгоныгар, jе ада-öбöкöлöристиҥ Кудайы Оны 
тиргизип алган. 31 Израиль кинчегин алынып, Кудайга баштанып, 
кинчектери ташталзын деп, Кудай Ого, jÿрÿмниҥ Баштамызына 
ла Аргадаачыга, jаҥ ла кÿч берген. З2 0ныҥ керечилери — бистер 
ле Ого сöсуккур улуска Кудай берген Агару Тын. 

33 Мыны угала калjуурып, олорды öлтÿрерге турдьшар. 34 Айдарда, 
оток-кÿрееге киреечи Гамалиил деп фарисей, калыкта тоомjылу jа- 
сакчы, öрö туруп, апостолдорды чÿрче чыгарыгар — деди. 35 Олорго 
дезе айтты: 

— Израиль эрлери! Бу улусты канайдатаныгарды jакшы сананып 
кöрÿгер. 3б Jуукта jаҥы бойын кандый да улу кижи деп адап, Февда 
деген кижи табылган эди. Ого тöрт jÿс кире кижи кожулган. Оны 
öлтÿрип койгондор, ээчип jÿргендер ончозы jер сайын тозып, jылы- 
йып калды. З7 0ныҥ кийнинде улустыҥ, не-немениҥ тоозын алар 
кÿндерде Галилейдиҥ Иуда деп кижизи табылып, калыкты баш- 
тап апарды. Оны база öлтÿргилеп койды, ээчип jÿргендер ончозы 

таркады. З8 0ныҥ учун эмди айдып турум слерге: бу улуска тийбе- 
гер, ары божодып ийигер. Бу баштаҥкай эмезе бу керек улустаҥ 
болзо, — ол jайрадылар. 39 Jе Кудайдаҥ болзо, олорды эркитеп бол- 
бозыгар, Кудайдыҥ öштÿлери болуп калдыгар. 

40 Олор Гамалиилдиҥ сöзине кирдилер. Апостолдорды алдырала 
камчьшап, Иисустыҥ адынаҥ неме айтпагар деп jакарала, божодып 
ийдилер. 41 Апостолдор дезе, Кайраканныҥ ады учун базындырарга 
jарадыбыс деп сÿÿнгилеп, оток-кÿреедеҥ чыгып бардьшар. 

42 Кажы ла кÿн Öргööдö лö айылдар сайын улус ÿредерин ток- 
тотпой, Иисус Христос керегинде Сÿÿнчилÿ Jар айдып jÿрдилер. 

6 

Jети болушчыны кöстöгöни 

1 Ол кÿндерде, ÿренчиктердиҥ тоозы арбындап турарда, кÿнÿҥ 
сайын аш-курсак ÿлегенде, тул ÿй улузысты керектебей туру деп, 
еллиндер еврейлерди бурулап, комудал угустьшар. 2 Айдарда, он 
эки апостол камык ÿренчиктерди jууйла, айттылар: 

— Улустыҥ курсак-тамагын кичеерге болуп Кудайдыҥ сöзин 
артырарга jарабас. 3 Оныҥ учун, карындаштар, бойыгар ортодоҥ 
jакшы ады чыккан, Тынла, ойгорлыкла толо jети кижини талдап 
алыгар. Олорго бу ишти молjойлы, 4 бойлорыс дезе, тудуш мÿргÿп, 
сöскö иштеп jÿрели. 

5 Мындый шÿÿлте jуулышкан улустыҥ ончозына jарады. Олор 
Кудайга бек бÿткен ле Агару Тынла толо эр Стефанды, Филипп- 
ти, Прохорды, Никанорды, Тимонды, Парменди, Антиохияныҥ 
кижизин — иудей jаҥын алган Николайды талдап, б апостолдор- 
дыҥ алдына тургустылар. Булар дезе мÿргÿйле, олорго колдорын 
салып, алкадьшар. 

7 Кудайдыҥ сöзи jайылып, Иерусалимде ÿренчиктердиҥ тоозы 
тапту кöптöп, абыстардаҥ да сÿрекей кöп улус Кудай jаҥына ба- 
гып турдылар. 


Стефанды каруулга алганы 

8 Стефан дезе, jакшылыкла, кÿчле толо бойы, калыкта улу кай- 
калдар ла билдилер jайап jÿрген. 9 Бу öйдö либертиндердиҥ, кири- 
нейлердиҥ ле александрийлердиҥ дейтен синагоганыҥ, Киликия 

ла Асияныҥ синагогаларыныҥ кезик улузы тÿймеп чыккан. Олор 
Стефанла сöс блаажып, 10 оныҥ ойгорлыгына ла ол ажыра айткан 
Тынга удурлажып болбой тургандар. п Айдарда, кезик улусты мы- 
найда айдарга jажытту сöстöп алдылар: «Ол Моисейди ле Кудайды 
jамандап турганын уктыбыс». 12 Байа улус калыкты, jаандарды ла 
бичикчилерди кÿйбÿредип, Стефанды табарып тудала, оток-кÿрееге 
алып бардылар. 13 Тöгÿн керечилер таап алдылар, олор мынайда 
айдып турдылар: 

— Алдыгарда турган кижи бу агару jерди ле Jасакты jамандап бо- 
жобойт. 14 Назаретте jерлÿ Иисус бу jерди jемиреле, Моисейдиҥ 
биске берген чÿм-jаҥдарын кубултар деп, оныҥ айтканын уктыбыс. 

15 Оток-кÿрееде отурган ончо улус Стефан jаар кöрö бердилер — 
оныҥ чырайы ангелдиҥ чырайындый болгон. 

7 

Стефанныҥ оток-кÿрее алдында айткан сöзи 

1 — Андый беди? — деп, улу абыс Стефаннаҥ сурады. 

2 Jе ол айтты: 

— Эрлер, карындаштар ла адалар! Угугар! Харранга кöчöрдöҥ озо 
Месопотамияда Авраам адабыска мактыҥ Кудайы кöрÿнип, З айт- 
кан: «Jеринди ле тöрööн-туугандарыҥды артырып койоло, Мен айдып 
берген jерге бар». 4 Айдарда, ол халдейлер jеринеҥ чыгып, Харранга 
кöчÿп алган. Адазы jада калган кийнинде Кудай оны эмди слер jат- 
кан jерге кöчÿрген. 5 Мынаҥ энчи эдип сööмчö дö jер бербеген, jе 
келер öйдö ого ло онын калдыгына бу jерди ээленерге берерим деп, ондо 
бала-барка jок тушта сöзин берген. б Кудай айткан: «Онын калдыкта- 
ры öскö jерде туш улус болор, олорды тöрт jÿс jыл кулданып кыстагы- 
лаар. 1 Jе Мен олорды кулданган калыкты jаргылаарым» — деп, Кудай 
айткан, — «мынын кийнинде олор чыгып, Меге бу jерде бажыргылаар». 
8 Оноҥ Кудай Авраамга томдоорыныҥ кереезин берген. Анайып, 
уулы Исаак тууларда, сегизинчи кÿнде оны томдогон, Исаак дезе — 
Иаковты, Иаков дезе — он эки уулын, бистиҥ абаларды. 

9 Абалар Иосифке кÿйÿнеле, оны Египетке садып ийген. Jе Кудай 
оныла кожо болгон, 10 ончо тÿбектеҥ айрып, ого быйан ла ойгор- 
лык берген. Оныҥ учун Египет кааны фараон оны Египеттиҥ ле 
акту бойыныҥ айлы-jуртыныҥ бажына тургускан. п Оноҥ Египет 

ле Ханаан ичинде ачана-торо башталып, бойыла кожо улу кыйын- 
шыра экелген. Ада-öбöкöлöрис курсагына jединбей барган. 12 Иаков 
Египетте калаш барын угала, оноор ада-öбöкöлöристи баштапкы 
катап ийген. 13 Олор экинчизин барарда, Иосиф агаларына таныт- 
кан, оныҥ угы-тöзин фараон билип алган. 14 Иосиф улус ийип, 
Иаков адазын ла бар-jок тöрööн-туугандарын алдырып алган, олор 
ончозы jетен беш кижи болгон. 15 Иаков Египетке кöчÿп, анда ол 
бойы да, ада-öбöкöлöрис те ÿле-коногы jеткенче jÿргендер. 16 Олор- 
дыҥ сööгин Сихемге апарып, Еммордыҥ уудцарынаҥ мöҥÿнниҥ 
баазыла Авраам садып алган jердеги куй-ташка jуугандар. 

17 Кудайдыҥ Авраамга берген сöзи бÿдер öй jууктаган сайын, Еги- 
петте бистиҥ калык арбындап турган. 18 Египетте jаҥга Иосифти 
билбес öскö каан келгенче андый болгон. 19 Ол бистиҥ калыкка 
удура сÿмелÿ кылынып, ада-öбöкöлöристи кыстап, кежик-балтыр 
балдары тирÿ артпазын деп, албанла таштаттырып турган. 20 Бу 
öйдö Моисей туулган, ол jап-jараш бала болгон. Моисейди ÿч ай 
адазы-эште азырагандар. 21 Оны таштап ийерде, фараон кызы бо- 
йына алып, уулын чылап таскаткан. 22 Моисейди Египеттиҥ калы- 
гыныҥ ончо ойгорлыгына ÿредип койгондор, ол айдар да, тудар 
да эр болгон. 

23 Тöртöн jажы толордо, ол бойыныҥ карындаштарына — Из- 
раильдиҥ уулдарына барып келер деп шÿÿген. 24 Олордыҥ бирÿ- 
зин ачындырып турганын кöрöлö, оныҥ адаанын алып, Египет- 
тиҥ кижизин öлтÿрип ийген. 25 Кудай оныҥ колыла аргадаш бе- 
рип турганын карындаштар аайлаар болбой деп сананган, jе олор 
аайлабаган. 26 Эртезинде jакалажып тургандарын кöрöлö келип, 
эптештирип, айткан: «Слер карындаштар эдигер, не ачыныжып 
турганыгар?» 27 Jе бойыныҥ jуук кижизин ачындырып турганы, 
Моисейди ийде салып, айткан: «Сени jааныбыска ла jаргычыбыска 
кем тургусты? 28 Кече Египеттиҥ кижизин öлтÿргениҥ чилеп, мени 
де öлтÿрерге туруҥ эмеш пе?» 29 Мыны угала, Моисей ырбап, Ма- 
диам jеринде туш jердиҥ кижизи болуп калган. Анда ол эки уулду 
болгон. 

30 Тöртöн jьшдыҥ бажында Синай кырдыҥ куба чöлинде кÿйген 
тегенектÿ тайа-jырааныҥ jалбьтжында ого ангел кöрÿнген. 31 Мои- 
сей мыны кöрöлö, кайкай берген. Лаптап аjыктаарга jууктада 
базып келедерде, ого Кайраканныҥ ÿни угулган: 32 «Мен — ада- 
öбöкöлöриҥ Кудайы, Авраамныҥ, Исаактыҥ ла Иаковтыҥ Кудайы». 

Моисей ширтилдеп, кöрöргö тидинбей турган. 33 Кайракан ого 
айткан: «Будыннан öдÿгинди суур, сен турган jер агару jер эди. 34 Мен 
Египетте калыгымды кыстаганын кöрÿп, онту-калагын угуп, jайым- 
даарга тÿштим. Эмди бар, Мен сени Египет jаар ийейин». 

35 «Сени jааныбыска ла jаргычыбыска кем тургусты?» дейле jекте- 
ген бу Моисейди, бат оны, тайа-jыраада ого кöрÿнген ангелдеҥ 
Кудай башчы ла аргадаачы эдип ийген. 36 Египет jеринде, Кызыл 
талай jаказында, оноҥ тöртöн jыл куба чöлдö кайкалдар ла билди- 
лер jайап, калыгын чыгарган кижи ол. 37 «Кудайыгар слерге карын- 
даштарыгардан мендий ок jарчыны тудар» деп, Израильдиҥ уулда- 
рына айткан кижи шак ол Моисей. 38 Ол куба чöлдö ада-öбöкöлö- 
рисле кожо болгон. Синай кырда ого ангел баштанган; шак ол 
биске берерге тирÿ сöстöр алган. 39 Jе ада-öбöкöлöрис ого бакпай, 
оны jектеп, jÿректериле Египетке тартылып, 40 Ааронго айткандар: 
«Бисти Египет jеринеҥ чыгарган Моисей кайткан болбогой, билбей 
турубыс. Оныҥ учун бисти баштап апарар кудайлар эдип бер». 41 Ол 
кÿндерде ада-öбöкöлöрис бозуныҥ алтын сÿрин jазап, чалуга неме 
тайып, бойлорыныҥ колы эткенниҥ алдында сÿÿнижип турган- 
дар. 42 Кудай дезе олордоҥ кайра баштанып, олорды айга-кÿнге, 
jылдыстарга бажырарга берип ийген, jарчылардыҥ тÿрбегинде би- 
чилгенинче: 

«Израилъ jурты! 

Тöртöн jылга куба чöлдö 

Меге берÿле тайылга эткен бедиҥ? 

43 Бойыгарла кожо Молохтын чадырын 

ла Ремфан кудайыгардыҥ чолмонын алганыгар: 
бажырарга бойлорыгар эткен сÿрлерди. 

Оныҥучун Мен слерди Вавилонноҥ ары кöчÿрерим». 

44 Куба чöлдö ада-öбöкöлöристе керениҥ чадыры болгон. Ол Кудай- 
дыҥ Моисейге кöргÿскен кеберинче эдилген. 45 Оны ада-öбöкöлöрис 
бойына алала, Иисус Е1авинге баштадып, олордыҥ алдынаҥ Кудай 
сÿрген калыктардыҥ jерине кийдиргендер. Анайда Давидтиҥ кÿн- 
дерине jетире болгон. 4б Давид Кудайдыҥ алдында jакшылык алып, 
Иаковтыҥ Кудайына айыл-jурт табайын деп мÿргÿген. 47 Соломон 
дезе Ого байзыҥ тудуп берген. 48 Jе Öрö турган Кудай кижиниҥ колы 
туткан öргööлöрдö jатпай jат, jарчыныҥ мынайда айтканынча: 

49 «Теҥери — Меге ширее, 
jер — Мениҥ бут алдым. 

Меге кандый байзыҥ тудуп береригер ? — деп, 

Кайракан айдат, — 
эмезе Мен амыраар jер кайда ? 

50 Мыны ончозын Мениҥ колым jайаган эмес пе ?» 

31 Слер — öчöш-кедер, jÿреги ле кулагы томдолбогон улус! Кана- 
йып ада-öбöкöлöригер, анайып слер де jаантайын Агару Тынга 
удурлажып jадыгар. 32 Ада-öбöкöлöригер jарчылардыҥ кемизин 
истебеди? Олор Актуныҥ келерин озолодо билип jарлагандарды 
öлтÿргендер. Эмди дезе слер Оныҥ Бойын садып, öлтÿрип койды- 
гар. 33 Слер ангелдердеҥ Jасак алала, Оны чеберлебедигер. 

Стефанды öлтÿргени 

34 Мыны угуп, олор ичинде калjуурып, Стефанга тиштерин кы- 
jырадып турдылар. 35 Ол дезе, Агару Тынла толо берген бойы, те- 
ҥери öрö аjыктап, Кудайдыҥ магын ла Кудайдыҥ оҥ jанында тур- 
ган Иисусты кöрöлö, 36 айтты: 

— Бат, мен ачык теҥерини ле Кудайдыҥ оҥ jанында турган Ки- 
жи Уулын кöрÿп турум! 

37 Олор дезе чыҥырыжып, кулактарын туй тудала, Стефанга тап 
эттилер. 38 Оны каланыҥ тыштына чыгарала, ташла шыбалай бер- 
дилер. Керечилер дезе Савл деп уулдыҥ будыныҥ jанына кийим- 
дерин салып койдылар. 39 Стефанды ташла шыбалап турдылар, ол 
дезе, эреп-jайнап, айдып турды: 

— Иисус Кайракан, тынымды Бойыҥа ал! 

60 Оноҥ чöгöдöп, тыҥ ÿнденип, айтты: 

— Кайракан, бу кинчекти олорго jетирбе! 

Анайда айдала, божой берди. 


8 

Кудайга бÿткендерди истегени 

1 Савл дезе Стефанды öлтÿргенин jарадып турган. Ол кÿн Иеруса- 
лимдеги серютеге удура коркышту истежÿ башталган. Апостолдор- 
доҥ öскöзи ончозы Иудей ле Самар jерлери сайын тозо бергендер. 

2 Кудайга чындык эрлер Стефанныҥ сööгин jууп, улу ый-сыгыт 
эткендер. 3 Савл дезе, серкпени кыйнап, айыл-jурттарга кирип, эр 
ле ÿй улусты тудуп, тÿрмелеп турган. 

Самар jеринде 

4 Тозуп баргандар дезе кайда ла базып jÿрÿп, Кудайдыҥ сöзин 
jарладылар. 5 Филипп дезе, Самар калазына келип, олорго Хрис- 
тос керегинде jарлыктады. б Ал-тÿмен улус Филипп jайаган кай- 
калдарды угуп ла кöрÿп, оныҥ айтканын аjарулу тыҥдаар бол- 
ды. 7 Немеге туттурган кöп улустыҥ öзöк-буурынаҥ кара jелбис- 
тер кыйгы-кышкыла, онту-калакла чыгып, кöп jоболдулар ла 
аксак-бÿксектер jазылып тургандар. 8 Байа калада улу-jаан сÿÿн- 
чи болгон. 

9 Калада анайда ок Симон деп бир эр jÿрген. Мынаҥ озо ол бо- 
йын кандый да улу кижи деп адап, илби-тармазыла Самар калы- 
гын кайкаткан. 10 Оны jаанду-jашту тыҥдап, айдыжып тургандар: 

— Бу — Кудайдыҥ кÿчи, улу кÿч! 

11 Ол илби-тармазыла олорды узак öйгö кайкадып келген учун, 
оны угуп тургандар. 12 Jе Кудайдыҥ Каандыгы ла Иисус Христос- 
тыҥ ады керегинде Сÿÿнчилÿ Jар jарлаган Филиппке бÿделе, эр де, 
ÿй де улус креске тÿшти. 13 Симон бойы да бÿтти, креске тÿжеле, 
Филипптеҥ айрылбас, улу кÿчтер ле билдилер jайалып турганын 
кöрöлö, кайкаар болды. 

14 Иерусалимде jÿрген апостолдор Самар jериниҥ улузы Кудай- 
дыҥ сöзин jуудып алганын угала, олорго Петрды ла Иоаннды ий- 
дилер. 15 Бу экÿ келип, Агару Тынды алынзын деп, олор учун мÿр- 
гÿдилер, 16 нениҥ учун дезе Ол кемизине де тÿшкелек болгон, олор 
jÿк Иисус Кайраканныҥ адына болуп креске тÿшкендер. 17 Айдар- 
да, олорго колдорын салып алкаарда, олор Агару Тын алындылар. 
18 Симон дезе, апостолдор кол салып алкаарда, Агару Тын бери- 
лип турганын кöрöлö, олорго акча экелип, 19 айтты: 

— Меге де бу jаҥды беригер, кол салып алкаган кижим Агару 
Т ын алзын деп. 

20 Jе Петр ого айтты: 

— Мöҥÿниҥ сениле кожо öлÿмге болзын, нениҥ учун дезе 
Кудайдыҥ сыйын акчала садып аларым деп санангаҥ. 21 Бис- 
тиҥ ижибисте сеге ÿлÿÿ де, талдаш та jок — jÿрегиҥ Кудайдыҥ 
алдында акту эмес. 22 Анайдарда, бу jаман санааҥды кубултып, 
Кайраканга мÿргÿ, jÿрегиҥниҥ кара санаазын Ол таштаар бо- 
лор бо. 23 Ичиҥе ачу öт толгонын, тöгÿнге кижендеткениҥди 
кöрÿп турум. 

24 Симон дезе, каруу jандырып, айтты: 

— Слердиҥ айтканыгардыҥ нези де меге jетпезин деп, мен учун 
Кайраканга мÿргÿгер. 

25 Олор дезе, Кайраканныҥ сöзин керелеп jарлыктайла, Иеруса- 
лим jаар кайра бурулдылар, jолой кöп самар jурттарда Сÿÿнчилÿ 
Jар jарладылар. 


Филипп ле эфиоп 

26 Кайраканныҥ ангели Филиппке айтты: 

— Туруп, тÿштÿк jаар, Иерусалимнеҥ Газа тÿшкен jолго бар. Ол ээн. 
27 Филипп туруп, барды. Jе бат, акталап койгон бир эфиоп 

эр — кандакияныҥ*, Эфиопияныҥ абакай-кааныныҥ сайыды, 
оныҥ акча-jööжöзин коручы кижи Кудайга бажырарга Иеруса- 
лим jÿреле, 28 jанып бараткан. Ол бойыныҥ эки кöлöсöлÿ jуу- 
чыл абразында Исаия jарчыны кычырып отурган. 29 Тын Фи- 
липпке айтты: 

— Ол абрага jууктап, коштой бас. 

звфилипп jууктап келеле, байа кижи Исаия jарчыны кычырып 
турганын угала, 31 сурады: 

— Кычырып турганыҥды аайлап jадыҥ ба? 

— Меге кижи jартабайынча, канайып аайлайтан эдим? — дейле, 
ол Филиппти абрага чыгып, кожо отурсын деп сурады. 

32 Чийимнеҥ ол кычырган jер дезе мындый болгон: 

«Оны сойорго jаткан койды чылап экелгендер. 

Кайчылаган улус алдында ÿн jок jаткан кураан чылап, 

Ол кыныс этпейт. 

33 Оныҥ базындырганында Оныҥ jаргызы болгон. 

Jе Оныҥ угы-тöзин айдып берер кижи jок, 
нениҥучун дезе Оныҥ jÿрÿми jердеҥ алылып jат». 

34 Акталап койгон кижи Филиппке баштанып, айтты: 

— Сурап турум сени, айтсаҥ меге, jарчы кем керегинде айдат: 
бойы керегинде бе айса кандый бир öскö кижи керегинде бе? 

35 Айдарда, Филипп оозын ачып, бу Чийимнеҥ баштайла, ого 
Иисус керегинде Сÿÿнчилÿ Jар jарлады. 36 Jорыгын улалтып, сууга 
келдилер. 


* Бу ороонды кöп нургуны ÿй улус башкарган, Египеттиҥ каандарын 
«фараондор» дегени чилеп, олорды «кандакиялар» дежетен. 

— Бат, суу; креске тÿжерге кем меге буудактап jат? — деп, акта- 
лап койгон кижи айтты*. 

38 Оноҥ абраны токтотсын деп jакарды. Экÿ, Филипп ле акталап 
койгон кижи, сууга кирдилер, Филипп оны крестеди. 39 Олор суу- 
даҥ чыгып келерде, Кайраканныҥ Тыны Филиппти алып барды, 
акталап койгон кижи оны база кöрбöди. Ол сÿÿнип, оноҥ ары 
атанды**. 40 Филипп дезе Азотто болуп калды. Кесарияга jеткенче, 
ончо калаларды табарып, Сÿÿнчилÿ Jар jарлады. 

9 

Савлдыгг Кудайга баштанганы 

1 Санл дезе, Кайраканныҥ ÿренчиктерине каны-jинин jудунып, 
олорды öлтÿрерге кекенгенче болгон. Ол улу абыска келип, 2 бу Jол- 
до турган эр де, ÿй де улустыҥ кемизин тапса, Иерусалимге кижендÿ 
экелерге, Дамасктагы синагогаларга самаралар сурап алды. 3 Барып, 
Дамаскка jууктап келедерде, кенетийин оны теҥеридеҥ jаркын ча- 
льщып ийди. 4 Ол jерге jыгылып, ого айткан ÿн укты: 

— Савл, Савл, сен Мени не истейдиҥ? 

5 — Сен кем, Кайракан? — деп, ол сурады. 

Кайракан дезе айтты: 

— Мен — сеге истеткен Иисус***. 6 Jе туруп, кала бар, нени эде- 
тениҥ сеге айдылар. 

7 Савлла кожо jÿрген улус дезе талымжырап калган турдылар: 
олор ÿнди укса да, кемди де кöрбöгöн. 8 Савл jердеҥ öрö турала, кö- 
зи ачык бойы, нени де кöрÿп болбоды. Оны jединип, Дамаскка 
экелдилер. 9 Ол ÿч кÿн кöрбöй, неме jибей, ичпей jÿрди. 


* Кезикjебрен тÿрбектерде кожумак бар: 37 «Филипп: „Акту jÿрегиҥнеҥ бÿ- 
дÿп турган болзоҥ, jараар" — деди. Онызы айтты: „Христос Кудайдыҥ 
Уулы деп, бÿдÿп jадым“». 

** Кезик jебрен тÿрбектерде: 39 «Олор суудаҥ чыгып келерде, Агару Тын 
акталалган кижиге тÿшти, Кайраканныҥ ангели Филиппти алып барды, 
акталап койгон кижи оны база кöрбöди. Ол сÿÿнип, оноҥ ары атанды». 

*** Кезик jебрен тÿрбектерде кожумак бар: «„Сеге jыдага удура барарга 
кÿч“. Ол сертилдеп ле куйка бажы jимиреп, айтты: „Кайракан, меге нени 
этсин деериҥ?“» 

10 Дамаскта Анания деп бир ÿренчик болгон. Кайракан ого кö- 
рÿлтеде: «Анания!» — деди. 

— Эйе, бу мен, Кайракан — деп, онызы каруу jандырды. 

11 Кайракан айтты: 

— Туруп, Кöнÿ дейтен оромго барып, Иуда-эштеҥ Тарстыҥ 
Савл деп кижизин сурап ук. Ол эмди мÿргÿп jат. 12 Ол мындый кö- 
рÿлте кöргöн: Анания деп эр кирип келеле, кöзи ачылзын деп, ого 
кол салып, алкаган. 

13 Jе Анания каруу jандырды: 

— Бу кижи керегинде, Иерусалимде Сениҥ агаруларыҥа канча 
jаманы jеткенин кöп улустаҥ уккам. 14 Сениҥ адыҥды бойына кы- 
чырган улусты ончозын тудар jаҥы оныҥ мында да бар. Андый 
jаҥды ол улу абыстардаҥ алган. 

15 Jе Кайракан айтты: 

— Бар! Калыктар да, каандар да, Израильдиҥ уулдары да алдында 
адымды jарладайын деп, Мениҥ талдап алганым ол. 16 Мениҥ адым 
учун канча кире шыралайтанын Мен ого кöргÿзип берерим. 

17 Анания барып, байа айылга кирди, Савлга колын салып ал- 
кап, айтты: 

— Савл карындаш! Келип jаткан jолыҥда сеге кöрÿнген Иисус 
Кайракан мени ийди, кöзиҥ ачылып, сени Агару Тынла толзын деп. 

18 Бу тарый оныҥ кöзинеҥ кайзырык тÿшкен чилеп, кöзи ачыл- 
ды. Ол öрö туруп, креске тÿшти. Курсак jийле. тыны кирди. 

Савлдыҥ Дамаскта jарлыктаганы 

Савл ÿренчиктерле кожо Дамасьста бир канча кÿн jÿрÿп, 20 ол ло 
тарый синагогаларда Иисусты Кудайдыҥ Уулы деп, jарлай берди. 
21 Уккан улус ончозы кайкап, айдыжып турдылар: 

— Бу ат-jолго баштанып турган улусты Иерусалимде кырган ки- 
жи бу болбос по? Олорды тудуп кÿлÿйле, улу абыстарга апарып 
берерге, бери де келгени бу эмес пе? 

22 Савл дезе, там тыҥып, бу Кижи Христостыҥ бойы деп чынын 
керелеп, Дамаскта jаткан иудейлерди туйуктандырып турды. 

23 Тапту кöп кÿндер öдöрдö, иудейлер оны öлтÿрер деп jöптöш- 
тилер. 24 Jе Савл булардыҥ туйка jöптöжÿзин билип алды. Олор де- 
зе, оны öлтÿрерге, каалгалардыҥ jанында тÿн-тÿш тозып тургандар. 
25 Тÿнде оныҥ ÿренчиктери дезе оны каламага отургызып, стенени 
тöмöн тÿжÿрип ийдилер. 

Савл Иерусалимде 

26 Савл Иерусалимге келеле, ÿренчиктерге кожуларга ченешти. 
Jе ол ÿренчик болгонына бÿтпей, оноҥ ончолоры коркып турган- 
дар. 27 Айдарда, Варнава оны алганча апостолдорго келип, канайып 
ол jолдо Кайраканды кöргöнин, Кайракан ого не дегенин, кана- 
йып ол Дамаскта Иисустыҥ адында тидим jарлыктаганын айдып 
берди. 28 Савл олорло кожо болуп, Иерусалимнеҥ барып, ойто ке- 
лип, Кайраканныҥ адында тидим jарлыктап jÿрди. 29 Еллиндерле 
база эрмектежип, сöс блаажар болды, олор дезе Савлды öлтÿрерге 
турдылар. 30 Карындаштар мыны билеле, оны Кесарияга апарып, 
Тарс jаар аткарып ийдилер. 

31 Анайдарда, Иудей, Галилей ле Самар ичиндеги серьспелер эн- 
чÿде jÿрÿп, тыҥып, Кайраканныҥ алдында айап, Агару Тыннаҥ 
коот алып, арбындап турдылар. 

Петр Энейди jасканы 

32 Петр ончолорын эбирип, Лиддада jаткан агаруларга база кел- 
ди. 33 Анда ол сегис jыл тöжöктö jаткан курулгак оорулу Эней деп 
бир кижини тапты. 34 Петр ого айтты: 

— Эней, сени Иисус Христос jазып туру. Тöжöгиҥнеҥ тур. 

Ол бу тарый туруп келди. 35 Оны Лиддада ла Сарондо jаткан он- 
чо улус кöрÿп, Кайраканга баштанды. 

Петр ÿй кижини тиргискени 

36 Иоппияда Тавифа («jеерен») деп ÿренчик ÿй кижи болгон. Ол 
кöп jакшынак керектер эдип, jокту-jойуга быйаны jедип турган. 
37 Бу кÿндерде ол оорыйла, jада калган. Оны jунала, ÿстиндеги 
кыпка салып койгондор. 38 Лидда Иоппияга jуук болгондо, Петр- 
дыҥ анда jÿргенин ÿренчиктер угала, олорго саадабай келзин деп, 
ого эки кижи ийдилер. 

39 Петр туруп, олорло кожо барды. Jедип келерде, оны ÿстин- 
деги кыпка апардылар. Тул ÿй улус ончозы Петрдыҥ алдына ту- 
руп, кожо jÿрерде Jеерен кöктöгöн чамчаларды ла jикпелерди 
ого кöргÿзип, ыйлажып турдылар. 40 Jе Петр ончолорын кыптаҥ 
чыгарып, чöгöдöп, мÿргÿй берди. Оноҥ кижиниҥ сööгине баш- 
танып, 

— Тавифа, тур! — деди. 

Ол кöзин ачып, Петрды кöрöлö, отура берди. 41 Петр ого колын 
сунуп, тургусты. Агаруларды ла тул ÿй улусты кычырала, оныҥ 
эзен-амыр болгонын кöргÿсти. 42 Бу болгоны Иоппия ичине угу- 
лып, кöп улус Кайраканга бÿтти. 43 Петр Иоппияда тапту узак jÿр- 
ди. Ол тере илеечи Симон деп кижиниҥ айлында jаткан. 

10 

Онок айап, чынынча кылынып jÿрген кижи 
Ого jарап jат 

1 Кесарияда Италий дейтен польстыҥ jÿс бажы Корнилий деп эр 
болгон. 2 Ол, айылдагы улузыла кожо Кудайга чындык, Оноҥ айап 
jÿрер бойы, калыкка буурсап, кöп быйан jетирип, Кудайга тудуш 
мÿргÿп jÿретен. 

3 Бир кÿн ÿч саат кирези тÿште ол Кудайдыҥ ангелин кöрÿлтеде 
jап-jарт кöрÿп ийди. Ангел ого кирип келеле, «Корнилий!» деди. 
4 Корнилий ол jаар кöстöп, коркыжы келип, айтты: 

— Не, Кайракан? 

Ангел каруу jандырды: 

— Кудай мÿргÿгениҥди угуп, быйаныҥды кöрÿп jат. Ол сени 
ундыбаган. 5 Эмди Иоппия jаар Петр дейтен Симонго улус ий. 
6 Ол талай jанында туралу тере илеечи Симон-эште айьшдап jат*. 

7 Оньша эрмектешкен ангел jÿре берерде, Корнилий бойына 
jуук эки jалчызын ла кожо jÿрер чындык jуучьшын алдырды. 8 Не 
болгонын ончозын олорго айдып, Иоппия jаар ийди. 

9 Эртезинде, ийген улус jолдо тушта, калага jууктап барадарда, 
тал-тÿш кирезинде Петр тураныҥ ÿстине мÿргÿÿрге чыкты. 10 Ол 
аштамсырап, ажанар кÿÿни келди. Курсак аскьшап jатканча, кö- 
рÿлтеге алдырды. 11 Кöрзö, теҥери ачык эмтир, тöрт булуҥынаҥ 
буулаштырган jаан-элбек кеден ошкош неме jерге тÿжÿп jатты. 
12 Оныҥ ичинде jердиҥ базып-jьшып jÿрер jÿзÿн-jÿÿр тындулары, 
аҥдар, теҥериниҥ куштары болгон. 13 Ÿн ого айтты: 

— Тур, Петр, буларды сойып jи! 

14 Jе Петр айтты: 


* Кезик jебрен тÿрбектерде кожумак бар: «Ол сеге сöстöр айдар, оныла 
сен ле айылдагы улузыҥ аргадалар». 


265 




Апостолдордыҥ ижи 10 


— Канайтса да jибезим, Кайракан! Бу jажыма бир де быjар айса 
ару эмес неме jибегем. 

15 Ÿн ого база айтты: 

— Кудайдыҥ арутаганын быjар дебе. 

16 Мынайда ÿч катап бололо, ол ло тарый ончозы теҥериге ойто 
кöдÿриле берди. 

17 Ол кöргöн кöрÿлте не атасы деп, Петр ичинде кайкап турарда, 
бат, Корнилийдиҥ ийген улузы Симон-эшти сурулап табала, каал- 
ганыҥjанына токтой тÿштилер. 18 Кыйгырып, Петр дейтен Симон 
мында айылдап турган ба деп сурадылар. 19 Петр кöрÿлте керегин- 
де сананып турганча, Тын ого айтты: 

— Бат, ÿч кижи сени бедиреп туру. 20 Тур, jерге тÿжÿп, бир де 
эреҥистелбей, олорло кожо бар. Мен олорды ийген инем. 

21 Петр улуска тÿжÿп, айтты: 

— Слердиҥ бедиреп турган кижигер мен болорым. Не керектÿ 
jÿрÿгер? 

22 Олор каруу jандырдылар: 

— Бисти jÿс бажы Корнилий ийген. Ол Кудайга чындык ла Оноҥ 
айап jÿрген эр, оны иудейлердиҥ ончозы тооп jат. Сени айлына кы- 
чырып, айдар сöзиҥди уксын деп, агару ангелдеҥ jакару алган. 

23 Айдарда, Петр олорды айлына кийдирип, кÿндÿледи. 

Эртезинде дезе туруп, олорло кожо чыкты. Иоппиядагы карын- 
даштардыҥ кезиги оныла ок бардылар. 24 Соҥы кÿн Кесарияга кел- 
дилер. Корнилий дезе тöрööн-туугандарын ла jуук наjыларын jууйла, 
олорды сакып отурган. 25 Петр ÿйге кирип jадарда, Корнилий ут- 
кып, оныҥ бут алдына jыгылып, бажырды. 26 Jе Петр оны тургузып, 

— Тур, мен бойым база кижи — деди. 

27 0ныла эрмектешкенче ÿйге кирип, кöп улус jуулганын кöрди. 
28 Олорго айтты: 

— Иудей кижиге öскö укту кижиле билижери эмезе ого келери jа- 
рабазын билеригер. Jе Кудай мени бир де кижини быjар айса ару 
эмес деп адабазын деген. 29 Оныҥ учун мени кычыргылаарда, мойно- 
бой келдим. Анайдарда, сурап турум: не керектÿ мени кычырдыгар? 

30 Корнилий каруу jандырды: 

— Тöрт кÿн мынаҥ озо, шак бу öйдö, ÿч саат тÿште мен айлым- 
да мÿргÿп тургам. Кенетийин мениҥ алдыма jылтыркай кийимдÿ 
эр тура тÿжÿп, 31 мынайда айткан: «Корнилий! Кудай мÿргÿÿлиҥди 
угуп, буурсап эткен быйаныҥды эзине алды. 32 Иоппия jаар Петр 

дейтен Симонго улус ий. Ол талайдыҥ jанында jаткан тере илеечи 
Симон-эште айылдап jат»*. 33 0ныҥ учун сеге ылтам улус ийгем. 
Jе бат, келгениҥ jакшы. Биске айтсын деп, сеге Кайраканныҥ 
jакарганын ончозын угарга, эмди ончобыс Кудайдыҥ алдында 
турубыс. 

34 Айдарда, Петр айдып баштады: 

— Кудай улустыҥ чырай-бÿдÿжине кöрбöй турганын эмди 
чындаптаҥ оҥдоп jадым. 35 Jе кандый ла калыкта Оноҥ айап, чы- 
нынча кылынып jÿрген кижи Ого jарап jат. 36 Ол Иисус Христос 
ажыра энчÿ керегинде Сÿÿнчилÿ Jар jарлап, Израиль уулдарына 
сöс ийген. Иисус — Ол ончолорыныҥ Кайраканы. 37 Иоанн крес- 
ке тÿжетенин jарлыктаган соҥында Галилейдеҥ баштайла, Иудей 
ичинде не болгонын билеригер: 38 Назаретте jерлÿ Иисус кере- 
гинде, канайып Кудай Оны Агару Тынла, кÿчле майлаганын. Ол 
быйанду керектер эдип, кöрмöстиҥ базынчыгында улусты кöдÿ- 
резин jазып, базып jÿрген, нениҥ учун дезе Кудай Оныла кожо 
болгон. 39 Бис дезе иудейлер ороонында ла Иерусалимде Ол нени 
эткениниҥ ончозыныҥ керечилери. Оны агашка илип, öлтÿрип 
койгондор. 40 Ÿчинчи кÿнде Кудай Оны тиргизип, Ого кöрÿнип 
турарын берген — 41 ончо калыкка эмес, jе Кудайдыҥ ажындыра 
туткан керечилерине, Ол тирилген соҥында Оныла кожо ичип- 
jип jÿрген бистерге. 42 Ол тирÿлердиҥ ле öлгöндöрдиҥ Кудай 
тургускан Jаргычызы болгонын улуска jарлыктазын ла кереле- 
зин деп, биске jакарган. 43 Ого бÿткен не ле кижиниҥ кинчеги 
Оныҥ адыла ташталар деп, Ол керегинде ончо jарчылар кере- 
леп jадылар. 

44 Петр айдып турганча, оныҥ сöзин уккан ончо улуска Агару 
Тын тÿшти. 45 Петрла кожо келген томдолгондор ортодоҥ бÿдÿп 
тургандар Агару Тынныҥ сыйы кара jаҥдуларга да урулды деп, 
алаҥ кайкадылар, 46 нениҥ учун дезе, олор öскö тилдерле эрмек- 
тенип, Кудайды улуркадып тургандарын уккандар. Оноҥ Петр 
айтты: 

47 — Бу улус Агару Тынды бис чилеп ок алган. Айдарда, сууга 
кирип, креске тÿшпезин деп, олорды кем токтодор? 

48 Айдарда, Иисус Христостыҥ адында креске тÿжÿгер — деди. 
Оноҥ Петрды тоолу кÿнге артып калзын деп сурадылар. 


* Кезик jебрен тÿрбектерде кожумак бар: «Ол келип, сеге айдар». 

11 

Петрдьаг Иерусалимге бурулганы 

1 Апостолдор ло Иудейде jÿрген карындаштар Кудайдыҥ сöзин 
кара jаҥдулар да jуудып алганын уктылар. 2 Петр Иерусалимге ке- 
лерде, томдолгондор оны каарып, З айттылар: 

— Сен томдолбогон улустыҥ айлына кирип, кожо ажангаҥ. 

4 Айдарда, Петр не болгонын jÿргеери айда берди: 

5 — Иоппия калада мÿргÿп турала, кöрÿлтеге алдыргам: тöрт 
булуҥынаҥ тудулып, jаан-элбек кеден ошкош неме теҥеридеҥ 
тÿжÿп келеделе, меге jеткен. 6 Мен оноор кöрÿп, аjыктап турала, 
jердиҥ базып jÿрер тындуларын, аҥдарды, jылып jÿрер тынду- 
ларды ла теҥериниҥ куштарын кöрÿп ийгем. 7 Меге айткан ÿн 
уккам: «Тур, Петр, буларды сойып jи». 8 Jе мен айткам: «Ка- 
найтса да jибезим, Кайракан! Быjар айса ару эмес неме оозыма 
качан да кирбеген». 9 Теҥеридеҥ ÿн экинчизин айткан: «Кудай- 
дыҥ арутаганын ару эмес деп jарлаба». 10 Мынайда ÿч катап бо- 
лоло, оноҥ ончозы теҥери öрö ойто кöдÿриле берген. 11 Jе бат, 
бу ла тушта Кесариядаҥ меге ийилген ÿч кижи мен болгон ту- 
рага баскылап келген. 12 Тын меге эмеш те эреҥистелбей, олор- 
ло кожо бар деген. Бу алты карындаш мениле кожо барган. Ба- 
йа кижиниҥ айлына келдибис. 13 Ол биске бойыныҥ айлында 
турган, ого мынайда айткан ангелди кöргöни керегинде куу- 
чындаган: «Иоппия jаар улус ийип, Петр дейтен Симонды ал- 
дырып ал. 14 Ол сеге сöс айдар, ол сöстöр сени ле айылдагы улу- 
зыҥды аргадаар». 

15 Мен айдып баштаарымда, башкыда бистерге де чилеп, олорго 
Агару Тын тÿ ттт кен. 16 Ол тушта Кайраканныҥ мынайда айткан сö- 
зин эске алгам: «Иоанн суула крестеген, слер дезе Агару Тынла 
крестедеригер». 17 Анайдарда, Иисус Христос Кайраканга бÿткен 
бистерге ок чылап, Кудай олорго андый ок сый берген болзо, Ку- 
дайга удурлажатан мен кем андый? 

18 Мыны угала, томдолгондор токунап, Кудайды алкап, айт- 
тылар: 

— Кудай кара jаҥдуларга да jÿрÿм аларга, Ого баштанар арга 
берген туру. 

Антиохияда серкпе тöзöгöни 

19 Бу öйдö Стефаннаҥ улам истежÿдеҥ тоскон улус Финикия, 
Кипр ле Антиохияга jеттилер. Олор иудейлердеҥ башка сöсти кемге 
де jарлыктабай jÿргендер. 20 Кезиги Кипрдиҥ ле Киринейдиҥ улу- 
зы болгон. Олор Антиохияга келеле, еллиндерле де эрмектежип, 
Иисус Кайракан керегинде Сÿÿнчилÿ Jар jарлап турдылар. 21 Кайра- 
канныҥ кÿчи олорло кожо болгон, ума jок кöп улус бÿдÿп, Кай- 
раканга баштанган. 

22 Мыныҥ табыжы Иерусалимдеги серкпеге jедерде, Варнаваны 
Антиохия jаар ийдилер. 23 Варнава jедип барала, Кудайдыҥ jакшылы- 
гын кöрöлö сÿÿнип, Кайраканга акту jÿрегинеҥ чындык болзын деп, 
ончозын сергидип турды. 24 Ол jалакай, Агару Тынла толгон, Иисуска 
тыҥ бÿткен эр болгон. Анайып, Кайраканга кöп улус бÿтти. 25 Оноҥ 
Варнава Савлды бедиреп, Тарс барды. 26 0ны табала, Антиохияга 
экелди. Олор бÿткÿл бир jьш серкпеле туштажып, кöп улусты ÿретти- 
лер. Антиохияда ÿренчиктер эҥ баштап христиандар деп адалгандар. 

27 Ол кÿндерде Иерусалимнеҥ Антиохияга jарчьшар келди. 28 Олор- 
дыҥ Агав дегени туруп, бастыра телекейде улу ачана-торо болор 
деп, Тынла кÿн-эртеде билип айтты. Андый ачана-торо Клавдий 
тужында болгон. 29 Айдарда, ÿренчиктер кажызы ла Иудейде jат- 
кан карындаштарга арга-кÿчи jеткенче болужар болуп jöптöштилер. 
30 Анайда ла эдип, jууп алганын Варнава ла Савлдаҥ серкпедеги 
jаандарга ийдилер. 


12 

Ирод-каан серкпени истегени 

1 Бу öйдö Ирод-каан серкпениҥ бир кезик улузына jаман эдерге, 
олорды истеп баштаган. 2 Оныҥ jакарганыла, Иоанныҥ Иаков ка- 
рындажын кьшышла сайып öлтÿрип койгондор. 3 Мынызы иудей- 
лерге jарап турганын кöрöлö, база Петрды тудуп алды. Ол тушта 
ачыбаган калаш быжыратан байрам кÿндер болгон. 4 Оны тудала 
тÿрмелеп, тöрт кижидеҥ турган тöрт бöлÿк черÿчилдерди каруул- 
дадып койды. Оны пасханыҥ кийнинде калык алдына чыгарарга 
турган. 5 Анайдарда, Петрды тÿрмеде каруулдагандар, серкпе дезе 
ол учун Кудайга кичеенип мÿргÿген. 

Петрдын кайкамчылу jайымдалганы 

6 Ирод оны jаргылаарга алып чыгайын деген кÿнниҥ тÿнинде 
Петр эки черÿчилдиҥ ортозында эки кынjыла кынjылаткан уйуктап 
jатты. Каруулчыктар дезе эжиктиҥ jанында тÿрмени каруулдап тур- 
гандар. 7 Кенетийин Кайраканныҥ ангели кöрÿнип, тÿрмеде jарык 
чалый берди. Ангел Петрдыҥ кабыргазына тÿртÿрип, оны ойгозып, 

— Капшай тур! — деерде, кынjы колынаҥ тÿже берди. 

8 — Курчанып, öдÿгиҥди кий — деп, ангел айтты. 

Ол анайда ла этти. Ангел: 

— Катанчыгыҥды jабынып, мени ээчий бар — деди. 

9 Петр чыгып, оныҥ кийнинеҥ барды. Ол ангелдиҥ эдип турга- 
ны чын болгонын билбей, кöрÿлте кöрÿп турум деп сананган. 
10 Баштапкы, оноҥ экинчи каруулды öдöлö, олор кала jааргы те- 
мир каалгага базып келдилер. Каалга олордыҥ алдына бойы ла 
ачыла берди. Олор чыгып, бир оромды öдöрдö, кенетийин ангел 
jоголып калды. п Петр билинип келеле, айтты: 

— Эмди чыннаҥ кöрÿп турум: Кайракан Бойыныҥ ангелин 
ийип, мени Иродтыҥ колынаҥ ла иудей калык сакыган ончо не- 
медеҥ аргадаган. 

12 Мыны билеле, ол Марк дейтен Иоанныҥ энези Мария-эшке 
келди. Анда кöп улус jуулыжала, мÿргÿп турган. 13 Петр каалгада- 
гы эжикке токулдадарда, Рода деп jалчы кыс угарга базып келди. 
14 Петрдыҥ ÿнин таныйла, сÿÿнген бойынча каалганы ачпай, ÿй- 
ге кийдире jÿгÿрип, Петр каалганыҥ jанында туру деп jарлады. 
15 Олор дезе: 

— Санааҥ ордында эмес — дешти. 

Jе ол чын деп, jана баспай турды. Олор дезе: 

— Бу оныҥ ангели — дешкилеп турды. 

16 Петр токулдатканча болгон. Каалганы ачып, оны кöрöлö, 
алаҥ кайкадылар. 17 Олор унчукпазын деп, Петр колыла имдеп, 
Кайракан оны тÿрмедеҥ канайда чыгарганын куучындап, 

— Бу керегинде Иаковко ло карындаштарга айдыгар — дейле, 
чыгып, öскö jерге ууланды. 

18 Таҥ адарда, Петрла не болгон деп, jуучылдар тыҥ шакпыра- 
ды. 19 Ирод дезе оны бедиреп таппады, каруулчыктарды шылайла 
öлтÿрсин деп jакарды. Оноҥ Иудейдеҥ Кесария jаар атанып, анда 
артып калды. 


270 




Апостолдордыҥ ижи 12, 13 


Иродтын öлÿми 

20 Ирод Тир ле Сидонныҥ улузына чугулданып турган. Олор де- 
зе биригижеле, ого келдилер. Каанныҥ Власт деп кöдöчизин бой- 
лорыныҥ jанына тартып алала, амыр-энчÿ сурадылар, нениҥ учун 
дезе олордыҥ jери каанныҥ jеринеҥ азыранып турган. 

21 Эрмектежип алган кÿнде Ирод, каан кийимин катанып, ши- 
рееге отурып, олорго сöс айтты. 

22 — Бу Кудайдыҥ ÿни, кижинийи эмес! — деп, улус кыйгыры- 
жып турды. 

23 Кудайга мак jетирбеген учун Кайраканныҥ ангели оны ол 
бойынча jыга соккон; ол курт-коҥыска челдедип, тыны кыйы- 
лып калган. 

24 Кудайдыҥ сöзи дезе тыҥып, таркап турган. 25 Варнава ла Савл 
ижин бÿдÿреле, Марк дейтен Иоаннды кожо алганча, Иерусалим- 
неҥ кайра бурулдылар. 


13 

Варнава ла Савлдын Кипрде jарлыктаганы 

1 Антиохиянын серьспезинде мындый jарчылар ла ÿредÿчилер 
болгон: Варнава, Нигер дейтен Симеон, Киринейдиҥ кижизи Лу- 
ций, Ирод башчыла кожо таскаган Манаил ле Савл. 2 Олор Кай- 
раканга бажырып, орозолоп турарда, Агару Тын айтты: 

— Меге Варнава ла Савлды бöлÿп беригер, олорды Мен кычыр- 
ган керекти бÿдÿрзин деп. 

3 Айдарда, олор орозолоп мÿргÿйле, Варнава ла Савлга кол са- 
лып алкап, божодып ийдилер. 

4 Агару Тыннаҥ ийилген бу экÿ Селевкияга келдилер, оноҥ ары 
Кипр jаар jÿстилер. 5 Саламинге келеле, иудей синагогаларда Кудай- 
дыҥ сöзин jарлыктадылар. Иоанн олорло кожо jÿрÿп, болужып турган. 

6 Бастыра ортолыкты Пафка jетире öдöлö, илбичи ле тöгÿн jарчы- 
га, Вариисус деп иудейге туштадьшар. 7 Ол керсÿ эр проконсул* Сер- 
гий Павелле кожо болгон. Проконсул Варнава ла Савлды бойына 
кычырып алып, Кудайдыҥ сöзин угарга кÿÿнзеген. 8 Элима-илбичи 


* Губернатор. 

дезе (оныҥ грек ады) проконсулды Кудай jаҥынаҥ кыйыштырар- 
га ченежип, олорго удурлажып турган. 9 Jе Савл, оны база Павел 
дежер, Агару Тынла толуп, ого кезе, чике кöрÿп, 10 айтты: 

— Сен — кöрмöс уулы, не ле чынныҥ öштÿзи! Ичиҥ не ле куур- 
макла, не ле jаманла толгон. Кайраканныҥ кöнÿ jолдорын мый- 
рыйтатанын токтодорыҥ ба? 11 Эмди, бат, Кайраканныҥ кÿчи сеге 
удура, сен сокорып, öй jеткенче кÿн кöрбöзиҥ. 

Бу ла тушта ого караҥуй ла карачкы тÿшти. Ол ары-бери кар- 
мадап, jедекчи бедиреп турды. 12 Проконсул не болгонды кöрöлö, 
Кайраканныҥ ÿредÿзин кайкап, Кудайга бÿтти. 

Антиохияда jарлыктаганы 

13 Павел ле оныла кожо jÿргендер Пафтаҥ jÿзеле, Памфилияда- 
гы Пергияга келдилер. Jе Иоанн олордоҥ айрылып, Иерусалимге 
бурулды. 14 Олор дезе, Пергиядаҥ ары барып, Писидиядагы Анти- 
охияга келдилер. Суббот кÿнде синагогага кирип, отура бердилер. 
15 Jасак ла jарчылардыҥ тÿрбеьстери кычырылган соҥында синаго- 
ганыҥ jаандары олорго кижи ийип, мынайда айттырдылар: 

— Эрлер, карындаштар, улуска ÿредÿ сöзигер бар болзо, айдыгар. 

16 Павел öрö туруп, колын jаҥып, айтты: 

— Израильдиҥ эрлери ле Кудайдаҥ айап jÿргендер, угугар! 17 Бу 
калыктыҥ Кудайы ада-öбöкöлöристи талдап алган, бу калык Еги- 
пет jеринде jÿрерде, оны кöдÿрип-улуркадып, колыныҥ кÿчиле ол 
jердеҥ чыгарган. 18 Олорды тöртöн jьшга jуук куба чöлдö азыраган 
эди. 19 Ханаан jеринде jети калыкты кырала, jерин Бойыныҥ ка- 
лыгына энчиге ÿлеген. 20 Мыныҥ кийнинде тöрт jÿс бежен jылга 
jуук öйдиҥ туркунына олорго Самуил jарчыга jетире jаргычылар 
берген. 21 Оноҥ калык олордо каан болзын деп сураарда, Кудай 
олорго Вениамин угынаҥ Кис уулы Саул эрди тöртöн jылга бер- 
ген. 22 Оны jайладала, олорго каан эдип Давидти туткан. Ол кере- 
гинде керелеп, айткан: «Jÿрегимеjараган эрди, Иессей уулы Давидти 
таптым, ол Менин нени ле эдейин дегенимди бÿдÿрер». 23 Сöзин бер- 
гениле, Кудай оныҥ ÿренинеҥ Израильге Аргадаачы Иисусты 
экелген. 24 Ол сыраҥай келер алдында Иоанн бастыра Израиль ка- 
лыгы Кудайга баштанып, креске тÿшсин деп jарлыктаган. 25 Бойы- 
ныҥ ижин божодоло, Иоанн айткан: «Слер мени кем деп бодоп 
турганыгар? Оныгар мен эмезим. Jе бат, Ол мениҥ кийнимче ке- 
ледири, мен Оныҥ öдÿгиниҥ буузын да чечерге турбазым». 

26 Эрлер, карындаштар, Авраам угыныҥ балдары, ортогордо 
Кудайдаҥ айап jÿргендер! Слерге бу аргадаштыҥ сöзи ийилген. 
27 Иерусалимде jаткандар ла олордыҥ бийлери Иисусты таныбай 
jаргылап, кажы ла суббот кÿнде кычырылып турган jарчылардыҥ 
сöстöрин бÿдÿрген ине. 28 Öлтÿрер бир де шылтак таппай, Оны öл- 
тÿрзин деп, Пилатты сурагандар. 29 Ол керегинде бичилгенин ончо- 
зын бÿдÿреле, Оны агаштаҥ тÿжÿрип, сööк jуур jерге салып койгон- 
дор. 30 Jе Кудай Оны тиргизип алган. 31 Оныла кожо Галилейдеҥ 
чыгып, Иерусалим келген улуска Ол кöп кÿндердиҥ туркунына кö- 
рÿнген. Эмди олор калык алдында Оныҥ керечилери. 32 Бис слерге 
Сÿÿнчилÿ Jар айдып турубыс: Кудай Иисусты тиргизеле, ада-öбöкö- 
лöргö берген сöзин биске, балдарына, бÿдÿрген, 33 экинчи сарында 
бичилгенинче: «Сен — Менин Уулым, Мен бÿгÿн Сени туудым». 

34 Ол чирибезин деп, Оны тиргискени керегинде Кудай мынайда 
айткан: «Слерге Давидтин агару, чындык байлыгын берерим». З5 0ныҥ 
учун Ол öскö jерде айдат: «Бойыннын агарун чирип калатанын бол- 
дыртпазын». 36 Jе Давид бойыныҥ ÿйезинде Кудайдыҥ табын бÿдÿ- 
реле, jада калган, ада-öбöкöлöрине биригип, чирип калган. 37 Ку- 
дайдыҥ Тиргискени дезе, чирибеген. З8 0ныҥ учун, эрлер, карын- 
даштар, Иисуска болуп кинчектер ташталары слерге jарлалып тур- 
ганын билигер. 39 Ол ажыра бÿдÿп турган кажы ла кижи, Моисей- 
диҥ Jасагы ажыра jайымдалып болбогон не ле немедеҥ jайымдалат. 
40 Анайдарда, jарчылардыҥ мынайда айтканы слерле болбозын деп 
чеберленигер: 41 «Кудайдын ÿнин укпастар! Кöрÿгер, кайкагар, jого- 
лып-тайылып калыгар, нениҥучун дезе слердиҥ кÿндеригерде Мен керек 
эдип jадым, кем слерге айтса, бого бÿтпес эдигер». 

42 Олор синагогадаҥ чыгып jадарда, бу айтканыгарды келер суб- 
ботто айдыгар ок — дедилер. 43 Jуун божоордо, кöп иудейлер ле 
Кудайга чындык, иудей jаҥын алган кара jаҥду кöп улус Павел ле 
Варнаваныҥ кийнинеҥ бардылар. Олор буларла эрмектежип, Ку- 
дайдыҥ jакшылыгында болуп jÿрÿгер деп, бÿдÿндирип турдьшар. 

44 Ээчий субботто калада jаткандардыҥ ончозына jуугы Кудай- 
дыҥ сöзин угарга jуулды. 45 Jе иудейлер кöп улусты кöрöлö адар- 
кап, Павелдиҥ айтканына удурлажып, jамандап турдьшар. 46 Ай- 
дарда, Павел ле Варнава тидим айттылар: 

— Кудайдыҥ сöзи элдеҥ озо слерге jарлыкталар учурлу болгон. Jе 
слер оны jектеп, бойыгарды бойыгар мöҥкÿ jÿрÿмге jарабас эдип 
турганыгар учун кара jаҥдуларга баштанып jадыбыс. 47 Анайда 

биске Кайракан jакыган jок беди: «Jердин jаказына jетире аргадаш 
экелзин деп, Сени кара jаҥдуларга jарык эттим». 

48 Мыны угуп, кара jаҥдулар сÿÿнип, Кайраканныҥ сöзин макка 
чыгарып турдылар. Мöҥкÿ jÿрÿмге тудулган улус ончозы Кудайга 
бÿтти. 49 Кайраканныҥ сöзи ороон ичине таркап турды. 

50 Jе иудейлер Кудайга чындык абакайларды ла каланыҥ jарлу 
улузын сайгактап ийдилер, олор дезе, Павел ле Варнавага удура 
истежÿ баштап, бойыныҥ jеринеҥ чыгара сÿрдилер. 51 Олор бутта- 
рынаҥ тоозынды олорго кактап, Иконияга келдилер. 52 Ÿренчик- 
тер дезе сÿÿнчиле, Агару Тынла толтырылып турдылар. 

14 

Павел ле Варнава Иконияда 

1 Иконияда андый ок болды. Олор иудейлердиҥ синагогазына 
кирип, сöс айдарда, ума jок кöп иудейлер де, еллиндер де Кудайга 
бÿттилер. 2 Багынбаган иудейлер дезе кара jаҥдуларды карындаш- 
тарга удура сайгактап ийдилер. 3 Андый да болзо, апостолдор ан- 
да тапту узак jÿрÿп, Кайракан керегинде тидим айдып турдылар. 
Кайракан дезе, Бойыныҥ jакшылыкту сöзиниҥ чынын керелеп, 
олордыҥ колыла билдилер ле кайкалдар jайаар болды. 4 Калада 
jаткандар эки jара бöлÿнди: кезиги иудейлердиҥ, öскöлöри дезе 
апостолдордыҥ jанында болгондор. 5 Кара jаҥдулар ла иудейлер 
бойлорыныҥ бийлериле кожо Павел ле Варнаваны уйатка тÿжÿрип, 
ташла шыбалаарга jÿткÿп турарда, 6 олор мыны билип, JJикаония- 
ныҥ Листра ла Дервия калаларына ла олорды эбире jерлерге ырбап, 
7 анда Сÿÿнчилÿ Jар jарлап jÿрдилер. 

Листрада ла Дервияда 

8 Листрада буды баспас бир эр отурган. Энедеҥ аксак туулган 
бойы, ол качан да баспаган. 9 Ол Павелдиҥ айтканын угуп отур- 
ган. Павел ого кадай кöрÿп, ол бÿдÿп турганын, аргадалар аргалу 
болгонын билеле, 10 тыҥ ÿнденип, айтты: 

— Будыҥа тÿс тур! 

Онызы тура jÿгÿрип, база берди. 

п Павелдиҥ эткенин кöрöлö, улус ликаондоп кыйгырыжып 
чыкты: 

— Кижи бÿдÿмин алынган кудайлар биске тÿшти! 

12 Олор Варнаваны Зевс, Павелди дезе, сöс айтканы ол учун, 
Гермес деп турдылар. 

13 Каланыҥ ары jанында Зевстиҥ öргööзи турган. Оныҥ абызы 
каалганыҥ jанына букалар ла веноктор экелип, улусла кожо та- 
йылга эдерге турган. 14 Jе Варнава ла Павел апостолдор мыны угала, 
кийимдерин jырта тартып, кыйгы-кышкыла улустыҥ öзöгине тап 
эдип киреле, 15 айттылар: 

— Эрлер, слер нени эдип тураар? Бис слердий ок улус эдибис. 
Слерди бу тöгÿн кудайлардаҥ теҥери ле jерди, талайды ла олордо 
барын jайаган тирÿ Кудайга баштанзын деп, слерге Сÿÿнчилÿ Jар 
jарлап jадыбыс. 16 Öткöн ÿйелерде Ол ончо калыктарга бойыныҥ 
jолыла jÿрер jöп берген. 17 Jе Ол Бойы керегинде керелеп, быйан 
эдип, теҥеридеҥ слерге jаҥмыр jаадырып, тÿжÿм, аш-курсак бе- 
рип, jÿректереерди сÿÿнчиле толтырган. 

18 Мынайда айдып, биске тайылга этпегер деп, улусты jÿк арай- 
даҥ бÿдÿндирип салдьшар. ''' Антиохиядаҥ ла Икониядаҥ иудей- 
лер келеле, улусты сайгактап ийдилер. Павелди ташла шыбалап, 
öлÿп калган болор деп, каланыҥ ары jанына чыгарып, анда ар- 
тырып койдылар. 20 Ÿренчиктер оны эбире jуулыжып келерде, ол 
туруп, кала барды. Эртезинде дезе Варнавала кожо Дервия jаар 
jÿре берди. 


Антиохияга бурулганы 

21 Олор бу калага Сÿÿнчилÿ Jар jарлап, тапту кöп улусты ÿрен- 
чиктер эттилер. Кайра jанарда, JJистраны, Иконияны ла Антиохия- 
ны табарып, 22 ÿренчиктердиҥ тынын тыҥыттылар. Кудайга jаан- 
тайын чындык болзын деп jакып, «Бис Кудайдыҥ Каандыгына 
кöп шыра öдÿп кирер jаҥду» — деп, ÿредип турдылар. 23 Кажы ла 
серкпеде jаандарды кол салып кöстöйлö, Павел ле Варнава орозо- 
лоп мÿргÿйле, олорды бойлоры бÿткен Кайраканга берип койдьшар. 
24 Оноҥ Писидияны табарып, Памфилияга келдилер. 25 Пергияда 
Кайраканныҥ сöзин jарлыктайла, Атталияга тÿштилер. 26 Оноҥ 
чыгала, Антиохия jаар jÿстилер. Анайып, керекке Кудайдыҥ jак- 
шылыгы берилип, оны бÿдÿрип койдьшар. 

27 Jедип келеле, серкпени jууп, Кудай олорло нени эткенин он- 
чозын, канайып Ол кара jаҥдуларга бÿдериниҥ эжигин ачканын 
айттылар. 28 Анда ÿренчиктерле кожо узак jÿрдилер. 

15 

Иерусалимдеги jуун 

1 Иудейдеҥ келген кандый да улус карындаштарды ÿредип тур- 
дылар: 

— Моисейдиҥ чÿм-jаҥыла томдотпозогор, аргаданып болбозыгар. 

2 Павел ле Варнава олорло jöпсинбеди, мынызы jаан блааш-тар- 

тышка экелди. Айдарда, Павел, Варнава, бир кезик öскöзи де бу су- 
ракла апостолдорго ло серкпедеги jаандарга Иерусалим барсын деп 
шÿÿштилер. 3 Анайдарда, серкпе олорды аткарып ийди, олор Финикия 
ла Самарды табарып, кара jаҥдулардыҥ Кудайга баштанганын jолой 
куучындап, ончо карындаштарды айдары jок сÿÿндирип турдылар. 

4 Иерусалимге jедип келеле, серкпеге, апостолдорго ло серкпеде- 
ги jаандарга уткыдып, Кудай олорло нени эткенин, канайып кара 
jаҥдуларга бÿдериниҥ эжигин ачканын ончозын айдып бердилер. 
5 Jе фарисейлердиҥ ÿредÿзиле башкарынып, бÿдÿп турган кезик улус 
öрö туруп, айттылар: 

— Кара jаҥдуларды томдоп, Моисейдиҥ Jасагын бÿдÿрерин не- 
кеер керек. 

6 Апостолдор ло серкпедеги jаандар бу керектиҥ аайына чыгарга 
jуулдьшар. 7 Узак шÿÿжÿниҥ кийнинде Петр öрö туруп, айтты: 

— Эрлер, карындаштар! Кара jаҥдулар менеҥ Сÿÿнчилÿ Jардыҥ 
сöзин угуп, бÿтсин деп, Кудай баштамы кÿндердеҥ ала ортогордо 
талдаш эткенин билеригер. 8 Кижиниҥ jÿрегинде не барын билее- 
чи Кудай биске чилеп, олорго Агару Тын сыйлап, кере берген. 
9 Jÿректерин бÿдетениле арутап, бистер ле олор ортодо бир башка- 
ланыш этпеген. 10 Айдарда, ада-öбöкöлöрис те, бис те апарып бол- 
богон уур jÿьсти ÿренчиктердиҥ мойнына артып, эмди Кудайды не 
керек ченеп jадыгар? 11 Jе Иисус Кайраканныҥ jакшылыгыла олор 
чылап аргадаларыс деп, бÿдÿп jадыбыс. 

12 Ончолоры тымып, Варнава ла Павелди уга бердилер. Бу экÿ 
бойлоры ажыра Кудай кара jаҥдулар ортодо кандый билдилер ле 
кайкалдар jайаганын куучындап тургандар. 13 Олор унчукпай ба- 
рарда, Иаков айдып баштады: 

— Эрлер, карындаштар, айтканымды угугар! 14 Кудай баштал- 
ганынаҥ ала кара jаҥдулардаҥ Бойыныҥ адына учурлалган улус 

талдап алганын Симон jартап берди. 15 Ол керегинде jарчылардыҥ 
да сöстöри керелейт: 

16 «„Мынын кыйнинде бурулып, 

Давидтин аюпарылган чадырын такыптаҥ тударым, 
jайрадылганын орныктырып тургузарым, 

17 ортозында Мениҥ адым адалар арткан улус 
ла ончо калыктар Кайраканды бедирезин деп 

Бу ончо керектерди эдип турган Кайракан анайда айдат». 

18 Бу ончо керектер Ого чак бÿдердеҥ бери jарлу. 

19 Оныҥ учун Кудайга баштанып турган кара jаҥдуларды бис 
буудактабас учурлу деп бодоп турум. 20 Jе чалуга тайган малдыҥ 
эдин jибезин, балыр jÿрÿм jÿрбезин, бууп öлтÿрген тындуныҥ 
эдин ле кан jибезин деп*, олорго бичиир керек. 21 Моисейдиҥ би- 
чигени jебрен ÿйелердеҥ бери калалар сайын jарлыкталып, кажы 
ла суббот кÿн синагогаларда кычырылат ине. 

Апостолдордыҥ самаразы 

22 Оноҥ апостолдор ло серкпедеги jаандар ончо серкпеле 
бойлоры ортодоҥ эрлер талдап, Павелле, Варнавала кожо Ан- 
тиохия jаар ийер деп шÿÿштилер: Варсава дейтен Иуданы ла 
Силаны. Бу эки эр карындаштар ортодо башчылар болгон. 

23 Олорло мындый самара ийдилер: «Апостолдор, серкпедеги 
jаандар ла карындаштар Антиохиядагы, Сириядагы ла Кили- 
киядагы кара jаҥду карындаштарга эзен-амырын jетирип туру! 

24 Бистиҥ бир кезик улузыс бистеҥ jакылта албай, бойлоры- 
ныҥ сöстöриле слерди тÿймедип**, тын-jулагарды öкпööрткö- 
нин уктыбыс. 25 0ныҥ учун ончобыс jöп болуп, эрлер талдап, 
бистиҥ сÿÿген Варнавала, Павелле кожо олорды слерге ийер 
деп шÿÿштис. 26 Бу экÿ Иисус Христос Кайраканыстыҥ ады 
учун jÿрÿмин берген улус эди. 27 Анайдарда, Иуда ла Силаны 
ийдис, олор мыны ок слерге сöслö jетирер. 28 Агару Тын ла бис 
мындый некелтедеҥ башка, слерди неле де jоботпос деп шÿÿш- 
тис: 29 чалуга тайганныҥ эдин, кан, бууп öлтÿргенниҥ эдин 


* Кезик jебрен тÿрбектерде кожумак бар: «...бойлорына этпейин дегенди 
öскö улуска этпезин деп...» 

** Кезик jебрен тÿрбектерде: «...слер томдолор ло Jасакты бÿдÿрер учурлу 
деп айдып...» 

jибегер, балыр jÿрÿм jÿрбегер*. Бойыгарды мынаҥ чеберлеп, jак- 
шы эдеригер. Су-кадык jÿрÿгер». 

30 Анайдарда, ийилгендер Антиохияга келеле, улусты jууп алып, 
самараны табыштырып бердилер. 31 Олор самараны кычырала, бу 
ÿредÿ-jакылтага сÿÿнип турдылар. 32 Иуда ла Сила, jарчылар бол- 
гон бойлоры, карындаштарды кöп сöстöрлö ÿредип-jакып, Кудайга 
бÿдер кÿÿн-санаазын тыҥыттылар. 33 Бир кезек öй jÿрген кийнин- 
де карындаштар олорды апостолдорго амырын алганча jандырып 
ийдилер**. 

35 Павел ле Варнава дезе, Антиохияда jÿрÿп, кöп öскö улусла ко- 
жо ÿредип, Кайраканныҥ сöзин jарлыктап турдьшар. 

Павел ле Варнаванын айрылышканы 

36 Бир канча кÿнниҥ бажында Павел Варнавага айтты: 

— Кайра бурулып, Кайраканныҥ сöзин бис jарлаган кажы ла 
каладагы карындаштарга jолыгып, кандый jаткандарын кöрöли. 

37 Варнава бойыла кожо Марк дейтен Иоаннды аларга са- 
нанган. 38 Jе Павел олорды Памфилияда артырып койгон, олор- 
ло кожо керекке барбаган кижини албас керек деп бодоп тур- 
ган. 39 Мынаҥ улам олор ортодо тыҥ jöпсинишпестер болуп, 
бой-бойлорынаҥ айрылыжып калдылар. Варнава Маркты алып, 
Кипр jаар jÿсти. 40 Павелди дезе карындаштар Кайраканныҥ jак- 
шылыгына берип койдылар. Ол бойына Силаны талдап, jолго 
кöндÿкти. 41 Сирия ла Киликияны табарып, серкпелерди тыҥы- 
Дып jÿрди. 

16 

1 Павел Дервияга, оноҥ JJистрага jетти. Анда Тимофей деп 
ÿренчик болгон. Энези бÿдÿп турган иудей кижи, адазы дезе ел- 
лин болгон. 2 Тимофей керегинде Листрада ла Иконияда jÿрген 
карындаштар керелеп тургандар. 3 Павел оны jолго кожо барзын 
деп кÿÿнзеп, ол jерлерде jÿрген иудейлерге болуп оны томдоды, 
нениҥ учун дезе, оныҥ адазы еллин деп, ончозы билер болгон. 


* Кезик jебрен тÿрбектерде: «Бойыгарга этпейин дегенди öскö улуска эт- 
пегер». 

** Кезикjебрен тÿрбектерде: 34 «Jе Сила артып калар деп шÿÿди». 

4 Олор калаларды табарып, Иерусалимде апостолдор ло серкпедеги 
jаандар чыгарган jöптöрди бÿдÿрсин деп, jакып тургандар. 5 Серк- 
пелер бÿдетениле тыҥып, тоозыла кÿнÿҥ сайын арбындап турган. 

Павелди Македонияга кычырганы 

6 Агару Тын олорго Асияда сöс jарлыктаарга болдыртпады. Олор 
Фригия ла Галатия ороонды öдöлö, 7 Мисияга jедип, Вифиния 
jаар барарга ченештилер, jе Иисустыҥ Тыны олорды божотподы. 
8 Мисияны öдöлö, Троадага тÿштилер. 

9 Тÿнде Павелге кöрÿлте болды. Македонияныҥ кандый да эри: 

— Македонияга келип, биске болуш! — деп, оны сурап турды. 

10 Бу кöрÿлтениҥ кийнинде Кудай бисти олорго Сÿÿнчилÿ Jар 
jарлаарга кычырган туру деп, бу тарый Македония атанар шÿÿлте 
эттис. 


Лидияныҥ Кудайга баштанганы 

п Троаданаҥ чыгып, Самофракияга кöнÿ келдис, эртезинде дезе 
Неапольго. 12 Оноортынаҥ чыгала, Македонияныҥ баштапкы бö- 
лÿгинде Римниҥ колониязы болгон Филиппыга келдис. Анда тоо- 
лу кÿн jÿрдис. 13 Суббот кÿнде каладаҥ чыгып, бистиҥ санаабысла, 
улус мÿргÿйтен тура турган сууныҥ jаказына келдис. Анда jуулган 
ÿй улусла отурып эрмектештис. 14 Мында ок Фиатир каладаҥ ке- 
лип, кубакай-кызыл бöслö садыжып турган Лидия деп бир ÿй 
кижи болгон. Ол, Кудайды байлап jÿрген бойы, угуп турарда, Па- 
велдиҥ айтканын кöксине алынзын деп, Кайракан оныҥ jÿрегин 
ачты. 15 Ол айылдагы улузыла кожо креске тÿжеле, бисти сурап, 
мени Кайраканга бÿдÿмjилÿ деп турган болзогор, айлыма кирип, 
менде jадыгар деп, сöстöп алды. 

Павел ле Силаны тÿрмелегени 

16 Бир кÿн улус мÿргÿйтен турага барып jатсабыс, биске ырым- 
даачы тынга каптырган бир jалчы ÿй кижи туштады. Ол ырымдап, 
бойыныҥ ээлерине jаан кирелте экелип турган. 17 Павелди ле бис- 
ти ээчип, ол кыйгырып турды: 

— Бу улус — Öрö турган Кудайдыҥ кулдары! Олор слерге арга- 
даштыҥ jолын jарлап jадылар! 

18 Мынайда ол канча кÿнге улай айдып келди. Павелдиҥ коро- 
нына тийип, кайа кöрÿп, тынга айтты: 

— Иисус Христостыҥ адыла сеге jакарып турум: бу кижидеҥ чык! 

Тын бу тарый чыга берди. 

19 Оныҥ ээлери кирелте алар ижемjи jылыйганын кöрöлö, Павел 
ле Силаны тудуп, тепсеҥге jаҥдарга алып бардылар. 20 Олорды ко- 
лонияныҥ jаандарына экелип, айттылар: 

— Бу улус, иудей бойлоры, бистиҥ каланы шакпырадып, 21 бис- 
терге, Римниҥ улузына, алынарга да, бÿдÿрерге де jарабас чÿм- 
jаҥдарды jарлап jат. 

22 Калык база олорго удура туруп чыкты. Колонияныҥ jаанда- 
ры дезе олордыҥ кийимин ушта тартып, шыйдамдазын деп jа- 
кардылар. 23 Олорды кöп соголо, тÿрмелеп, jазап каруулдазын 
деп, каруулчыкка jакардылар. 24 Ол андый jакару алала, олорды 
ич тÿрмеге сугуп, буттарын кижендеп койды. 

Павел ле Силаныгг кайкамчылу jайымдалганы 

25 Тÿн аразы киреде Павел ле Сила Кудайга мÿргÿп, сарнагандар. 
Кижендÿлер дезе олорды угуп тургандар. 26 Кенетийин тыҥ jер 
силкинип, керек дезе тÿрмениҥ тöзи jайкана берди. Бу тарый 
ончо эжиктер ачылып, ончозыныҥ кижендери когызай берди. 
27 Каруулчык ойгонып келеле, тÿрмениҥ эжиьстери ачык болгонын 
кöрÿп, кижендÿлер кача берген болор деп, кылышты ала койып, 
сайынарга jастады. 28 Jе Павел тыҥ кыйгырып ийди: 

— Бойыҥа jаман неме этпе, ончобыс мында инебис! 

29 Ол от некеп, кийдире jÿгÿреле, Павел ле Силаныҥ алдына 
сертилдеп jыгылды. 30 Олорды мынаар чыгарып, айтты: 

— Бийлерим, аргаданарга нени эдейин? 

31 — Иисус Кайраканга бÿт. Ол тушта сен де, айьшдагы улузыҥ 
да аргадаларыгар — деп, олор каруу jандырдылар. 

32 Павел ле Сила ого ло оныҥ айлындагы ончо улуска Кайра- 
канныҥ сöзин jарлыктадылар. 33 Ол ло кÿн тÿнде тÿрмениҥ ка- 
руулчыгы олордыҥ шырказын jунуп, бойы да, айылдагы улузы да 
бу бойынча креске тÿшти. 34 Оноҥ олорды айлына экелип, кÿндÿ- 
кÿрее этти, Кудайга бÿттим деп, айылдагы улузыла кожо сÿÿнди. 

35 Таҥ адып келерде, Павел ле Силаны божотсын деп, колония- 
ныҥ jаандары каланыҥ jалчыларын ийди. 36 Тÿрмениҥ каруулчы- 
гы бу керегинде Павелге jетирип, айтты: 

— Колонияныҥ jаандары слерди божотсын деп, улус ийди. 
Анайдарда, эмди чыгып, амырды алганча барыгар. 

37 Jе Павел олорго айтты: 

— Бисти, Римниҥ улузын, ончо улус кöзинче jаргылабай сого- 
ло, тÿрмелеп койгондор. Эмди туйказынаҥ сÿрÿп jаткан ба? Jок 
туру! Келип, бисти бойлоры чыгарсын. 

38 Каланыҥ jалчылары бу сöстöрди колонияныҥ jаандарына ай- 
дып бардылар. Олор Павел ле Сила Римниҥ улузы деп угала, кор- 
кый бердилер. 39 Келеле, олордыҥ алдына jаманын таштазын деп 
сурап, тÿрмедеҥ чыгарала, каладаҥ jÿре берзин дедилер. 40 Олор 
дезе тÿрмедеҥ чыгала, JJидия-эшке келдилер. Анда карындаштар- 
ды кöрöлö сергидип, jолго кöндÿктилер. 

17 

Павел ле Сила Фессалоникада 

1 Олор Амфиполь ло Аполлонияны табарып öдöлö, Фессалони- 
кага келдилер. Анда иудей синагога болгон. 2 Павел бойыныҥ jа- 
ҥынча ого кирип, ÿч субботко улай олорго Чийимдердеҥ айдып, 
3 Христос кыйналар ла тирилер учурлу болгон деп, мениҥ слерге 
jарлап турган Иисус — Ол Христос деп, jартап ла кöргÿзип турган. 
4 Олордыҥ кезиги бÿдÿп, Павел ле Силага кожулды, анайып ок 
Кудайга чындык сÿрекей кöп еллиндер ле ас эмес абакайлар. 5 Jе 
иудейлер кÿйÿнип, тепсеҥнеҥ бир кезик кулугурларды табала, jуу- 
лыжып алып, каланы кÿйбÿреде бердилер. Иасон-эшке келеле, 
Павел ле Силаны улуска алып чыгарга, некеп турдылар. 6 Jе олор- 
ды таппай салала, Иасонды ла бир кезик карындаштарды кала- 
ныҥ jаҥдарына апарып, кыйгырыжып турдылар: 

— Калыкты тÿйметкен бу улус бери де келди! 7 Иасон дезе олор- 
ды айлына кийдирген! Олор ончозы каганныҥ jакаруларын бу- 
зып, öскö кижини, Иисусты каан деп адап jадылар. 

8 Jуулган улус ла каланыҥ jаҥдары мыны угала чочып, тÿймеже 
бердилер. 9 Иасонноҥ ло öскöзинеҥ де ордына неме алала, олор- 
ды божодып ийдилер. 


Верияда 

10 Карындаштар дезе саадабай тÿнде Павел ле Силаны Верия 
jаар аткардылар. Верияга келеле, олор иудей синагогага бардылар. 
11 Мындагы улус Фессалоникадазынаҥ керсÿ болгон: олор Павелдиҥ 

jарлыктаганыла ба деп билерге, кÿнÿҥ сайын Чийимди шиҥжÿ- 
леп, сöсти кичеенип jуудып алдылар. 12 Олордыҥ кöбизи бÿтти, 
анайып ла ас эмес еллин абакайлар ла эрлер. 13 Jе Павел Кудайдыҥ 
сöзин Верияда база jарлыктаганын Фессалониканыҥ иудейлери 
билеле, бери де келип, калыкты тÿймедип, сайгактай бердилер. 
14 Айдарда, карындаштар Павелди талай jаар ылтам аткардылар. 
Сила ла Тимофей дезе артып калдылар. 

Павел Афиныда 

15 Павелди ÿйдешкен улус оны Афиныга jетирдилер. Сила ла Ти- 
мофей ого кап ттт ай келзин деп, Павелдеҥ jакылта алала, jолго кöн- 
дÿктилер. 16 Павел олорды Афиньща сакып, кала чалуларла толо бол- 
гонын кöрÿп, оныҥ бойында тыны чугулданып турды. 17 Ол синаго- 
гада иудейлерле, Кудайды байлаган улусла, кÿнÿҥ сайын тепсеҥде 
туштаган улусла эрмектежип, шÿÿжип jÿрген. 18 Кезик айлаткыштар: 
эпикурлар ла стоиктер оньша туштажып тургандар. Кезиги айдышты: 

— Бу калырууш нени айдарга туру? 

Кажылары: 

— Ол öскö кудайлардыҥ jарлыкчызы болгодый — дешти. 

Павел Иисус ла тирилетени керегинде Сÿÿнчилÿ Jар jарлаганы 

учун, олор анайда айткандар. 

19 Оны ареопагка* экелип, сурадылар: 

— Сен jарлыктаачы бу кандый-андый jаҥы ÿредÿ болгонын би- 
лер учурыс бар ба? 20 Кулагыска саҥ башка немелер айдадыҥ. 
Оныҥ учун ол не атасы деп, билерге турубыс. 

21 Афиныныҥ улузы ла анда jаткан öскö jердиҥ улузы дезе кан- 
дый бир jаҥы неме керегинде айдып эмезе угуп öй öткÿрерин ар- 
тыксынатан. 

22 Павел ареопагтыҥ алдына туруп, айтты: 

— Афины эрлери! Слердиҥ анчада ла кудайзак болгоныгарды 
ончозынаҥ кöрÿп турум. 23 Мен базып jÿрÿп, слердиҥ агарулык- 
тарды аjыктап, керек дезе «Jарты jок Кудайга» деп бичиктÿ тагыл- 
га учурадым. Оны, слердиҥ билбей jадып байлап турганыгарды, 
слерге jарлыктап турум. 

24 Телекейди ле анда не барын jайаган Кудай — теҥери ле jер- 
диҥ Кайраканы. Ол кижиниҥ колы туткан öргööлöрдö jуртабай 


* Каланыҥ эҥ тоомjылу улузы jуулатан jер. 

jат. 25 Кижиниҥ колы иштейтени Ого керек jок: Ол Бойы ончозы- 
на jÿрÿм, тыныш ла бастыразын сыйлап jат. 26 Jер-ÿстинде jÿрзин 
деп, Ол jаҥыс каннаҥ бастыра кижиликти jайап, олордыҥ jÿрер 
öйин ле jадар jериниҥ кыйузын темдектеген. 27 Кудай Бойын бе- 
дирезин деп jат, Оны сескилегей не, тапкылагай не. Андый да 
болзо, Ол кажыбыстаҥ ла ыраак эмес. 28 Бис Оныҥ Бойында jÿ- 
рÿмдÿ, кыймыктанып, jÿрÿп jадыс ине, слердиҥ ÿлгерчилердиҥ 
кезиги айткан чылап: «Бис Оныҥ угы-тöзинеҥ». 

29 Анайдарда, Кудайдыҥ угы-тöзинеҥ болорыста, Кудайлык ал- 
тынга, эмезе мöҥÿнге, эмезе ташка — чÿмдешле jайалган, кижи 
шÿÿп тапкан сÿрге кеберлеш деп, бис сананбас учурлу. 30 Кудайды 
билбегенис учун Ол бисти бурулабай, эмди ончо улусты кайда ла 
кинчегин алынып, Ого баштансын деп jакарат. 31 Ол чындыкла 
jаргылайтан кÿнди темдектеп койгон. Телекейди Ол Бойы туткан 
Кижидеҥ jаргылаар; Оны тиргизеле, ончозына кере берген. 

32 Öлгöндöрдиҥ тирилери керегинде угала, кезиги шоодып- 
электеди, кезиги айтты: 

— Ол керегинде сени база бир тушта угарыс. 

33 Павел олордоҥ jÿре берди. 34 Jе кезик улус ого биригип, Кудайга 
бÿтти. Олордыҥ ортозында ареопаг кижизи Дионисий, Дамарь деп 
атту ÿй кижи ле öскöзи де болгондор. 

18 

Павел Коринфте 

1 Мыныҥ кийнинде Павел Афиныны артырып, Коринф келди. 
2 Понтто алтайлу Акила деп бир иудейди тапты. Эш-нöкöри Прис- 
ьсиллала кожо ол jуукта jаҥы Италиядаҥ келген, нениҥ учун дезе 
Клавдий ончо иудейлерди Римди таштап барзын деп jакарган. Jе 
бат, Павел олорго келди. 3 Эткен-тутканы jаҥыс — байкан эдер устар 
болордо, Павел олордо артып, кожо иштеди. 4 Кажы ла суббот кÿн 
синагогада сöс айдып, иудейлерди ле еллиндерди бÿдÿндирип турды. 

5 Македониядаҥ Сила ла Тимофей келерде, Павел сöскö баш- 
картып, Иисус — ол Христос деп, иудейлерге кереледи. б Jе олор 
удурлажып, jамандап турарда, Павел кийимин кактап, айтты: 

— Слердиҥ каныгар слердиҥ бажыгарга болзын. Мен ару. Эмди 
кара jаҥдуларга барып jадым. 

7 Оноҥ чыгып, синагогага коштой айылга келди. Анда Кудайды 
байлап jÿрген Тит Иуст деп кижи jаткан. 

8 Синагоганыҥ jааны Крисп айьшдагы улузыла кожо Кайракан- 
га бÿтти. Павелди уккан коринфтердиҥ кöбизи база бÿдÿп, креске 
тÿштилер. 

9 Тÿнде Павелге кöрÿлте болуп, Кайракан ого айтты: 

— Коркыба, айдып тур, тымыба. 10 Мен сениле кожо инем. Сеге 
кем де jаманын jетирип болбос, нениҥ учун дезе бу калада Менде 
кöп улус бар. 

п Павел олорды Кудайдыҥ сöзине ÿредип, анда бÿдÿн jарым 
jыл jÿрди. 

12 Галлион Ахаияныҥ проконсулы болордо, иудейлер Павелге 
удура ÿÿрлежип, оны jаргыга алып келеле, 13 айттылар: 

— Бу кижи Кудайды Jасакла эмес байлаарына улусты ÿредип jат. 

14 Павел айдарга jеткелекте, Галлион иудейлерге баштанды: 

— Иудейлер! Кандый бир каршулу эмезе jаман керек болгон 
болзо, менде слерди угар шьштак болор эди. 15 Jе блааш-тартыш 
сöс, ат-jолдор ло слердиҥ Jасагар керегинде öдÿп турган болзо, 
аайына бойыгар чыгыгар: мында мен jаргычы болор кÿÿним jок. 

1б Анайда айдала, олорды jаргыдаҥ сÿрÿп ийди. 17 Айдарда, он- 
чозы синагоганыҥ jааны Сосфенди тудала, jаргыныҥ туразыныҥ 
jанында сого бердилер, jе Галлион оны бир де керекке албады. 

Павелдиҥ Антиохияга бурулганы 

18 Павел Коринфте тапту узак jÿреле, карындаштарла jакшы- 
лажып, Сирия jаар jÿсти. Прискилла ла Акила оныла кожо бол- 
гондор. Павел, Кудайга черттÿ бойы, Кенхреада чачын тоорды. 
19 Ефеске jеделе, Прискилла ла Акиланы анда артырып, бойы 
дезе синагогага кирип, иудейлерле эрмектешти. 20 Олор узакка 
артып калзын деп сураарда, болбоды. 21 Jе олорло jакшылажа- 
ла*, Кудайдыҥ табы болзо, слерге ойто буруларым дейле, Ефес- 
теҥjÿзÿп ийди**. 22 Кесарияда бололо, Иерусалимге келди, серк- 
пени уткыйла, Антиохия jаар барды. 23 Анда бир кезек jÿреле, 


* Кезик jебрен тÿрбектерде кожумак бар: «...jууктап келеткен байрамды 
мен кыйалта jогынаҥ Иерусалимде öткÿрер учурлу...» 

** Кезик jебрен тÿрбектерде: «Акила ла Прискилла дезе Ефесте артып 
калдылар». 

jолго кöндÿкти. Галатия ороонды ла Фригияны ээчий-деечий 
табарып, ончо ÿренчиктердиҥ бÿдетен кÿÿн-санаазын тыҥыдып 
турды. 


Аполлостыҥ Ефесте ле Ахаияда jарлыктаганы 

24 Ефеске Александрияда алтайлу Аполлос деп бир иудей келди. 
Аполлос чечен тилдÿ эр, Чийимдерди jакшы билер кижи болгон. 
25 Ол, Кайраканныҥ jолыныҥ баштамызына ÿредилген бойы, Иоан- 
ныҥ креске тÿжÿретенин jÿк билип, тыныла кÿйÿп, Иисус кере- 
гинде чын-чике айдып ла ÿредип jÿрген. 26 Ол синагогада тидим 
айдып баштады. Оныйын угала, Прискилла ла Акила оны айлына 
кычырып, ого Кудайдыҥ jолын мынаҥ чике jартап бердилер. 
27 Аполлос Ахаияга барарга турарда, карындаштар оны сергидип, 
андагы карындаштарга самаралар бичип, оны jуудып алзын деп 
сурадылар. Ол оноор jедип барала, Кудайдыҥ jакшьшыгыла бÿде 
бергендерге кöп болушты. 28 Ол ончо улус алдында иудейлердиҥ 
шÿÿлтезин jектеп, Иисус — ол Христос деп, Чийимдерле чынын 
керелеп турган. 


19 

Павел Ефесте 

1 Аиоллос Коринфте болгон öйдö Павел тöҥ jерлерди öдöлö, 
Ефеске келди. Анда бир канча ÿренчиктер табала, 2 олордоҥ сурады: 

— Кудайга бÿделе, Агару Тынды алындыгар ба? 

— Агару Тын барын укпадыс та — деп, олор каруу jандырдылар. 

3 Айдарда, Павел сурады: 

— Слер канайда креске тÿшкенигер? 

— Бис Иоанныҥ крезине тÿшкенис — деп, олор каруу jандыр- 
дылар. 4 Павел айтты: 

— Иоанн улуска кинчектеригерди алынып, Кудайга баштаныгар 
деп айдып, олорды креске тÿжÿрген. Олорго кийнинеҥ келип jат- 
канга — Иисуска бÿдÿгер деген. 

5 Олор мыны угала, Иисус Кайраканныҥ адында креске тÿшти- 
лер. 6 Павел кол салып алкаарда, олорго Агару Тын тÿжÿп, öскö 
тилдерле эрмектенип, jарчы болуп айда бердилер. 7 Булар басты- 
разы он эки кире кижи болгон. 

8 Павел синагогага кирип, Кудайдыҥ Каандыгы керегинде сöс 
блаажып ла бÿдÿндирип, ÿч айга тидим jарлыктаган. '' Jе кезик улус 
катурканып, jуун алдында Кайраканныҥ jолын jамандап, бÿтпей бар- 
ды. Айдарда, Павел олордоҥ jÿре берди. Ÿренчиктерди бойьша кожо 
алып, Тиранныҥ сургалында кажы ла кÿн эрмек-куучын öткÿрер 
болды. 10 Анайып эьш jьшдыҥ туркунына болды, оныҥ учун Асияда 
jаткан ончо иудейлер де, еллиндер де Кайраканныҥ сöзин уктьшар. 

п Кудай дезе Павел ажыра саҥ башка кайкамчылу ийде-кÿчтÿ 
керектер jайаар болды. 12 Керек дезе, ол кийген арчуулдарды ла 
курларды алып, оору улуска тийгискенде, олор jазьшып, кара jел- 
бистер чыгып тургандар. 

13 Оноҥ болгой неме билер бир кезик тенибер иудейлер де öзöк- 
буурында кара jелбистер бар улустыҥ алдында Иисус Кайракан- 
ныҥ адын адап, айдар болдылар: 

— Павел jарлыктаачы Иисустыҥ адыла слерге jакарып турубыс! 

14 Булар иудей укту улу абыс Скеваныҥ jети уулы болгон. 15 Jе 

кара jелбис олорго айтты: 

— Иисусты билетен эдим, Павел де меге таныш, а слер кемдер? 

16 Öзöк-буурында кара jелбистÿ кижи олорго чурап барала, он- 
чолорыныҥ той-токпогын берди, олор байа айылдаҥ керек дезе 
куу-jылаҥаш ла каны-jини jайраган чыга jÿгÿрдилер. 

17 Бу болгоны Ефесте jаткан ончо иудейлерге де, еллиндерге де 
угуларда, ончолорыныҥ коркыжы келди, Иисус Кайраканныҥ ады 
улуркадылды. 18 Кудайга бÿткендердеҥ кöп улус келип, бойлоры- 
ныҥ керектерин ачып ла jарлап турдылар. 19 Илбизиндеп jÿргендер- 
диҥ тапту кöбизи тÿрбектерин чогуп, ончо улус кöзинче öртöдилер. 
Баазын чотоп кöрöрдö, бежен муҥ мöҥÿн акчага турар болды. 

20 Кайраканныҥ сöзи анайып элбеде jайылып, кÿч алынып турды. 

21 Мыныҥ кийнинде Павел Македония ла Ахаияны öдöлö, 
Иерусалимге барар деп, тынга баштадып шÿÿп, айтты: 

— Анда бололо, меге Римди де кöрöр керек. 

22 Болушчыларыныҥ экÿзин — Тимофей ле Ерастты Македония 
jаар ийип, бойы кезек öйгö Асияда артып калды. 

Ефестеги тÿймеен 

23 Бу öйдö Кайраканныҥ jолына удура jаан тÿймеен болды. 
24 Мöҥÿн эдимдердиҥ узы Димитрий деп кижи мöҥÿннеҥ Арте- 
миданыҥ öргööзиниҥ сомдорын эдип, устарга jакшы иштеп алар 

арга берип турган. 25 Ол буларды ла андый ок öскö дö устарды 
jууйла, айтты: 

— Наjылар! Бу иштеҥ аргалу jадыныс камаандузын билеригер. 

26 Кижиниҥ колыла эдилгени кудайлар эмес деп айдып, бу Па- 
вел бойыныҥ ÿредÿзиле jаҥыс та Ефесте эмес, jе Асия ичинде 
кöп улусты jаман керекке баштап алганын кöрÿп ле угуп jадыгар. 

27 Биске оныҥ jеткер-чочыдузы jаҥыс та ижибисти кыйа кöрÿп 
баштаарында эмес, jе улу абакай кудай Артемиданыҥ öргööзин 
неге де бодобой баргылаар, бастыра Асия ла телекей бажырган 
кудайыс улу болгон учурын jылыйтар. 

28 Мыны угала, олор казырланып, 

— Ефес Артемидазы улу! — деп, кыйгырыжа бердилер. 

29 Кала кÿйбÿреп, Павелдиҥ эки jолдожын — Македонияныҥ 
улузын Гаий ле Аристархты тудуп, улус jуулатан jер jаар ончозы 
бир кижидий jÿткÿдилер. 30 Павел улустыҥ öзöгине барып кире- 
йин деерде, ÿренчиктер оны божотпой турдьшар. 31 Анайда ок 
Асияныҥ кезик jаандары, Павелдиҥ наjьшары, ого улус ийип, 
jуунга барбазын деп сурадылар. 

32 Ол öйдö бирÿзи бир, экинчизи эки деп кыйгырыжып турды, 
нениҥ учун дезе jуунныҥ аайы-бажы jок болгон. Не керектÿ 
jуулганын кöбизи билбес те болгон. 33 Ол тушта иудейлер Алек- 
сандр деп кижини ичкери чыгаргандар. Кезиктери улус ортодоҥ 
ого jöп айдып турдылар. Александр колыла jаҥып, улуска сöс 
айдарга сананды. 34 Jе ол иудей кижи болгонын билеле, ончозы 
бир ÿнле: «Ефес Артемидазы улу!» — деп, кыйгырыжып чыкты. 
Мынайда эки саат кире кыйгырдылар. 35 Каланыҥ качызы олор- 
ды токунадала, айтты: 

— Ефес эрлери! Ефес кала улу Артемиданыҥ ла теҥеридеҥ тÿш- 
кен оныҥ сÿр-кебериниҥ коручызы болгонын ак-jарыкта кем 
билбес? 36 Мында блааш-тартыш jок болзо, слерге токыналу бо- 
лор, изÿ тарыйын неме этпес керек. 37 Слер дезе öргööни де тоно- 
богон, абакай кудайысты да jамандабаган бу эрлерди экелдигер. 
38 Димитрий ле оныла кожо öскö дö устар кем кижиге комудалду 
болзо, jаргы ла проконсулдар бар: бой-бойлорына комудазын. 
39 База кандый-бир неме бедиреп турган болзогор, оныгар учурлу 
jуунда кöрÿлер. 40 Бу jуун учун актанып болбозыс, бир де шылтак 
jокко бÿгÿн болгон тÿймеен учун бисти бурулаар чочыду бар. 

Мынайда айдала, ол jуулган улусты божодып ийди. 

20 

Павел Македония ла Грецияда 

I Тÿймеен токтоордо, Павел ÿренчиктерди алдырып, олорды 
ÿредип jакыйла, jакшылажып, Македония jаар атанды. 2 Андагы 
jерлерди öдÿп, бÿдÿп тургандарды кöп сöстöрлö тыҥыдып, Елла- 
дага келди. 3 Анда ÿч ай jÿрÿп, Македонияла бурулар деп шÿÿди, 
нениҥ учун дезе ол Сирия jаар jÿзÿп баратса, иудейлер оны öл- 
тÿрерге тургандар. 4 Оны Верияныҥ кижизи Пирр уулы Соси- 
патр, Фессалоникадаҥ Аристарх ла Секунд, Дервияныҥ кижизи 
Гаий, Тимофей, Асиядаҥ Тихик ле Трофим ÿйдежип jÿргендер. 
5 Олор озолоп барала, бисти Троадада сакыгандар. 6 Бис дезе, 
ачыбаган калаш быжырып jийтен кÿндердиҥ кийнинде Филип- 
пыдаҥ jÿзÿп чыгала, беш кÿннеҥ олорго Троадага jедип бардыс. 
Анда jети кÿн jÿрдис. 

Павелдигг уулды тиргискени 

7 Суббот кÿнниҥ кийнинде ÿренчиктер калаш сындырарга jуу- 
лышты. Эртезинде атанар деп, Павел олорло эрмектежип, тÿн 
ортозына jетире сöс айтты. 8 Бис jуулган ÿстиндеги кыпта кöп jа- 
рыткыш кÿйÿп турган. 9 Павелдиҥ эрмек-куучыны удап барадар- 
да, кöзнöктö Евтих деп бир уул ÿргÿлеп отурган. Учында уйкуга 
jыга соктырып, ÿчинчи каттаҥ аҥтарыла берди. Оны jердеҥ кö- 
дÿрдилер; ол божоп калтыр. 10 Павел тÿжÿп, оныҥ ÿстине jаба jа- 
дып, айтты: 

— Тÿймешпегер, оныҥ jулазы бойында. 

II Öрö чыгып, калаш сындырып, ажанды; таҥ атканча тапту эр- 
мектежеле, jолго кöндÿкти. 12 Бу тужында уулды эзен-амыр бойын 
экелип, айдыжы jок сÿÿнип, токунап калдылар. 

Троаданагг Милет jаар jорыктаганы 

13 Бис дезе керепле Асс jаар озо jÿстис. Павелди анда отургызып 
аларга турганыс, ол бойы оноор jойу барар деп шÿÿп, анайда jа- 
карган. 14 Биске ол Асста туштаарда, оны керепке алып, Митили- 
нага келдис. 15 Оноортынаҥ jÿзÿп чыгала, эртезинде Хиоско теҥ- 
дештис, соҥы кÿн дезе Самоско jеттис, база бир кÿннеҥ Милетке 

кеддис. 16 Асияда саадап калбаска, Павел Ефести табарбас деп шÿÿ- 
ген. Ол, аргалу болзо, Беженинчи дейтен кÿнде Иерусалимде бо- 
лорго бачымдап турган. 

Серкпедеги jаандарла айрылышканы 

17 Павел Милеттеҥ Ефес jаар улус ийип, серкпедеги jаандарды 
бойына алдырды. 18 Олор jедип келерде, айтты: 

— Асия келгели, баштапкы кÿннеҥ ала слерле кожо кажы ла кÿн 
канайда jÿргенимди билеригер: 19 бастыра бойым jобожып, кöстиҥ 
jажын тöгÿп, иудейлердиҥ кара санаазынаҥ улам меге jедишкен че- 
нелтелерди öдÿп, Кайраканга иштедим. 20 Слерге не де керегинде 
jарлыктагамда, слерди ончо улус алдында ла айылдар сайын неге де 
ÿреткемде, тузалу бир неме божотподым. 21 Кудайга баштанатаны, 
Иисус Христос Кайраканыска бÿдетени керегинде канайып иудей- 
лерге, анайып еллиндерге де кереледим. 22 Jе бат, эмди Тынныҥ 
кÿÿнине багып, Иерусалим jаар jÿрÿп отурым, анда меге не туштаа- 
рын билбей jадып. 21 Билстеним jаҥыс: мени кынjы ла ачу-корон 
сакып jат деп айдып, Агару Тын ончо калалар сайын меге керелейт. 
24 Jе мен jÿрÿмимди эмеш те баалабай jадым, Иисус Кайраканнаҥ 
алган ижимди ле керегимди — Кудайдыҥ улу jакшылыгыныҥ Сÿÿн- 
чилÿ Jарын jарлыктайтанын бÿдÿрип божодотон ло болзом. 25 Каан- 
дыкты jарлыктап, ортогордо базып jÿрген бойымныҥ чырайымды 
кемигер де база кöрбöс деп, эмди мен билерим. 2б Оныҥ учун бÿгÿн 
слерге керелеп турум: ончозыныҥ канынаҥ мен ару, 27 нениҥ учун 
дезе, бир де jажырбай, Кудайдыҥ амадузын слерге jарлыктагам. 

28 Бойыгарды ла ончо ÿÿрди чеберлеп корыгар! Кÿдÿчилер ÿÿрин 
кичеегени чилеп, слер де Бойыныҥ каныла Ол jööгöн Кудайдыҥ 
Серкпезин — Агару Тын слерди ондо jааны эдип туткан Серкпени 
кичеегер. 29 Jÿре берзем, слерге казыр бöрÿлер кирип, ÿÿрге киле- 
безин билерим. 

30 Ÿренчиктерди баштап алып, бойыныҥ кийнинеҥ апарарга, 
кÿн-тескери неме айдар улус слердиҥ де ортогордоҥ табылар. 
31 Оныҥ учун ойгу болугар! Ÿч jылга кажыгарды ла кöстиҥ jажыла 
тÿн-тÿш токтобой ÿреткенимди ундыбагар. 

32 Эмди слерди, карындаштар, Кудайдыҥ ла Оныҥ сöзиниҥ jак- 
шылыгы алдына тургузып jадым. Ол слерди тыҥыдар ла бойын 
Кудайга берген улус ортодо энчи берер аргалу. 33 Мен кемнеҥ де 
мöҥÿн де, алтын да, кийим де алайын дебедим. 34 Меге ле мениле 

кожо jÿрген улуска керектÿ немелерди бу кызыл колымныҥ кÿчи- 
ле иштеп алганымды бойыгар билеригер. 35 Мынайда иштеп, арга- 
чыдал jок улусты jöмööр керек, Иисус Кайраканныҥ Бойыныҥ 
«Алып турганы эмес, берип турганы оноҥ артык кежиктÿ» деген 
сöзин ундыбас керек деп, слерге ончо jанынаҥ кöргÿстим. 

36 Мынайда айдала, ол чöгöдöп, олорло кожо мÿргÿди. 37 Ончо- 
лоры ыйлап, Павелдиҥ мойнына артылып, оны окшоп турдьшар. 
38 Анчада ла чырайымды база кöрбöзигер дегенине санааркадылар. 
Оноҥ оны керепке jетире ÿйдежип койдьшар. 

21 

Иерусалим jаар jолдо 

1 Олордоҥ айрылып, jÿзÿп чыгала, кöнÿ jолло Коско, эртезинде 
Родоско, оноортынаҥ Патарага келдис. 2 Финикия jаар барып jат- 
кан кереп таап, ого отурып, jÿзÿп ийдис. 3 Кипр кöрÿнип келер- 
де, оны тÿштÿктей öттис, Сирия jаар ууланып, Тирдиҥ jарадына 
токтодыс, нениҥ учун дезе анда керептиҥ кожын тÿжÿрер керек 
болгон. 4 Ÿренчиктер табала, олордо jети кондыбыс. Олор Па- 
велди Иерусалим барбазын деп, Тынла айдыжып турдылар. 5 Бу 
кÿндерди öткÿреле, чыгып бардыс. Бисти ончолоры ÿйлериле, ба- 
ла-барказыла кожо керек дезе каланыҥ ары jанына jетире ÿйдеш- 
тилер. Талайдыҥ jарадында чöгöдöп, мÿргÿдис. 6 Бой-бойысла jак- 
шылажала, керепке отурдыс, олор дезе айлына jандылар. 

7 Jÿзÿп божойло, Тирдеҥ Птолемаидага jедип келдис. Анда ка- 
рындаштарды уткыйла, олордо бир кондыбыс. 8 Эртезинде атанып, 
Кесарияга келдис. Сÿÿнчилÿ Jардыҥ jарлыкчызы, jети болушчы- 
ныҥ бирÿзи Филипп-эшке кирип, ондо артып калдыс. 9 Ол Ку- 
дайдыҥ сöзин jарлап jÿрген тöрт кысту болгон. 10 Анда кöп кÿн- 
дерге саадап калдыс. Бу öйдö Иудейдеҥ Агав деп бир jарчы келди. 
11 Биске кирип, Павелдиҥ курын алала, бойыныҥ колы-будын кÿ- 
лÿп, айтты: 

— Агару Тын мынайда айдат: «Бу курдыҥ ээзи болгон эрди 
иудейлер Иерусалимде мынайда ок кÿлÿйле, кара jаҥдулардыҥ 
колына берер». 

12 Мыны угала, бис те, jербойыныҥ да улузы Павелди Иеруса- 
лим барбазын деп сурадыбыс. 13 Jе Павел каруу jандырды: 

— Слер кайттыгар? Сыктажып, jÿрегимди шыркалап, канайып 
туругар? Мен кÿлÿдердеҥ болгой, Иисус Кайраканныҥ ады учун 
Иерусалимде öлöргö дö белен. 

14 Ол jöпкö кирбей турарда, бис токунап, 

— Кайраканныҥ табы болгой — дештис. 

15 Бу кÿндердиҥ кийнинде шыйдынала, Иерусалим бардыс. 
16 Кесариядаҥ бисле кожо ÿренчиктердиҥ кезиги барып, Мнасон- 
эшке токтоорго, бисти ого апаргандар. Ол эртеги ÿренчиктердиҥ 
бирÿзи, Кипрдиҥ кижизи, болгон. 

Иерусалимде 

17 Иерусалимге келеристе, карындаштар бисти сÿÿнчилÿ уткы- 
ды. 18 Эртезинде Павел бисле кожо Иаковко барды. Серкпедеги 
jаандар база ончозы келди. 19 Павел олорды уткыйла, оныҥ иштеп 
jÿргениле кара jаҥдулар ортодо Кудай нени jайаганын jÿргеери ай- 
да берди. 20 Мыны угала, олор Кудайды алкап, Павелге айттылар: 

— Кöрÿп туруҥ ба, карындаш, иудейлердеҥ канча тÿмен кижи Ку- 
дайга бÿткенин, олор ончозы Jасакка jайылган улус. 21 Кара jаҥдулар 
ортодо jаткан ончо иудейлерди балдарын томдобозын, чÿм-jаҥдарла 
jÿрбезин деп, Моисейдиҥ Jасагынаҥ туура барарына ÿредип тургаҥ 
деп, сен керегинде олорго айткандар. 22 Айдарда, бис канайдалы? 
Улус jуулатан эмтир, олор сени келген деп, угуп ийер эмей. 23 Сен 
бистиҥ айтканыбысча эт. Бисте Кудайга черттÿ тöрт кижи бар. 
24 Олорды алып, кожо арутал, баштарын кайчылап алзын деп, олор 
учун тöлöп бер. Ол тушта сен керегинде олордыҥ укканы чын эмес, 
сен бойыҥ да Jасакты бÿдÿрип jÿргенчеҥ деп, ончозы билип алар. 

25 Кудайга бÿткен кара jаҥдулар керегинде айткажын, олорго 
бис самара ийип, чалуларга тайганныҥ эдин, кан, бууп öлтÿрген 
тындуныҥ эдин jибей, балыр jÿрÿм jÿрбей, бойлорын чеберлезин 
деп jакыганыс. 

26 Айдарда, Павел бу улусты алып, олорло кожо аруталды. Эрте- 
зинде Öргööгö кирип, аруталыштыҥ кÿндери качан туузыларын 
ла олордыҥ кажызы ла учун качан тайылга эдилерин jарлады. 

Павелди каруулга алганы 

27 Аруталыштыҥ jети кÿни туузылып jадарда, Асияныҥ иудей- 
лери Павелди Öргööдö кöрöлö, улусты тÿймедип, оны тудала, 
28 кыйгырыжа бердилер: 

— Израильдиҥ эрлери, болужыгар! Бу кижи кайда ла ончо улус- 
ты калыкка, Jасакка ла бу jерге удура ÿредип туру. Эм болбосто 
Öргööгö еллиндерди кийдирип, бу агару jерди быртыткан. 

29 Олор мыныҥ алдында калада оныла кожо Ефестиҥ Трофим 
деп кижизи jÿргенин кöргöндöр, оныҥ учун Павел оны Öргööгö 
кийдирген деп санангандар. 

30 Кала кöдÿрези кöйлöп чыкты, кöп улус jÿгÿрижип келди. Па- 
велди тудала, Öргööдöҥ мынаар алып чыктылар, ол ло тарый эжик- 
терди бöктöп ийдилер. 31 Олор Павелди öлтÿрерге турарда, бастыра 
Иерусалим тÿймеп jат деп, рим черÿчилдердиҥ муҥ бажына табыш 
jетти. 32 Ол тургуза ла jуучылдарды ла jÿс баштарын алып, олор jаар 
ууланды. Муҥ бажын ла jуучылдарды кöрöлö, Павелди сокпой бар- 
дылар. 33 Айдарда, муҥ бажы Павелге базып келеле, оны каруулга 
алып, эки кынjыла кынjылазын деп jакарды, ол кем, нени эткен 
деп сурады. 34 Улус аразынаҥ бирÿзи бир, экинчизи эки деп, кый- 
гырыжып турдылар. Тал-табыштаҥ улам чынын билбей салала, ол 
Павелди шибееге апарзын деп jакарды. 35 Павел шибеениҥ текпи- 
жинде болордо, улуска кыстадып, jуучьщдарга оны кол бажына 
алып апарарга келишти. 36 Кöп улус кийнинеҥ ээчий барып, 

— Оны öлтÿрер! — деп, кыйгырыжып турган. 

37 Шибееге кирер алдында Павел муҥ бажына айтты: 

— Сеге бир неме айдарга jараар ба? 

— Сен гректеп билериҥ бе? — деп, онызы айтты. — 38 Айдарда, 
jуукта jаҥы тÿймеен баштап, тöрт муҥ тонокчыны куба чöлгö 
алып чыккан Египеттиҥ кижизи сен болорыҥ ба? 

39 Павел каруу jандырды: 

— Мен — иудей, Киликияныҥ тапту jарлу калазы Тарстыҥ ки- 
жизи. Улуска баштанарга jöбиҥ бер деп, сени сурап турум. 

40 Муҥ бажы jöбин берди. Павел текпиште туруп, улуска колын 
jаҥыды. Ыҥ-шыҥ боло берерде, олорго еврейлеп айдып баштады. 

22 

Павел Иерусалимнин еврейлерине баштанганы 

1 — Эрлер, карындаштар ла адалар! Эмди слердиҥ алдыгарда бо- 
йымды корулап айдарымды угугар. 

2 Павел еврейлеп баштанганын угала, там тымыдылар. 3 Ол айтты: 

— Мен — Киликиядагы Тарста туулган, jе бу калада сургадыл- 
ган иудей. Мениҥ ÿредÿчим Гамалиил болгон, ол мени адалар- 
дыҥ Jасагына быжу ÿреткен. Бÿгÿнги слер чилеп, Кудайга ки- 
чеенип беринип jÿрÿм. 4 Мен Кайраканныҥ jолын тыҥ истегем, 
эр де, ÿй де улусты кижендеп, тÿрмелегем. 5 Мынайып jÿргеним- 
ди улу абыс ла ончо jаандар керелеп айдар. Олордоҥ Дамасктагы 
карындаштарга самаралар алала, анда болгон улусты кижендеп, 
кезедерге Иерусалимге экелейин деп, барып jаткам. 6 Мен jолдо 
тужымда, Дамаскка jууктап келедеримде, тал-тÿш киреде кене- 
тийин теҥеридеҥ мени эбире улу jарык чалыдып ийген. 7 Jерге 
jыгылып, «Савл, Савл, Мени не истежип туруҥ?» — деп, меге 
айткан ÿн уккам. 8 «Сен кем, Кайракан?» — деп, мен сурагам. 
«Мен — сен истеечи Назаретте jерлÿ Иисус» — деп, Ол каруу jан- 
дырган. 9 Мениле кожо jÿргендер jарыкты кöргöн, jе меге Айдаа- 
чыныҥ ÿнин укпаган. 10 «Мен нени эдейин, Кайракан?» — деп 
сурагам. Кайракан дезе айткан: «Туруп, Дамаск бар. Анда сени 
этсин деп темдектелгени ончозы айдьшар». 11 Байагы jаркыннаҥ 
улам нени де кöрбöгöм, jолдошторым мени jединип, Дамаскка 
экелгендер. 

12 Jасакла jÿрген, jербойыныҥ ончо иудейлери ортодо jакшы ады 
чыккан Анания деп бир эр 13 меге келип, jууктай базып, айткан: 
«Савл карындаш, кöзиҥ ачылзын!» Бу ла тарый оны кöрÿп ийгем. 
14 Ол айткан: «Сени ада-öбöкöлöристиҥ Кудайы талдап алган, 
Оныҥ табын билип алзын, Актуны кöрÿп, Оныҥ ÿнин Бойынаҥ 
уксын деп. 15 Сен нени кöргöниҥ ле нени укканыҥ керегинде он- 
чо улус алдында Ого керечи болорыҥ. 16 Эмди не табыланып ту- 
руҥ? Туруп, креске тÿшкен бол, Оныҥ адын бойыҥа кычырып, 
кинчектериҥ ташталзын деп сура». 

17 Мен Иерусалимге бурулып, Öргööдö мÿргÿп турала, кöрÿлтеге 
алдырып, 18 Кайраканды кöрÿп ийгем. Ол меге айткан: «Jылгыр- 
лап, Иерусалимнеҥ капшай чыгып бар, нениҥ учун дезе олор 
Мен керегинде кереҥди jуутпас». 19 Мен айткам: «Кайракан, Сеге 
бÿткендерди тÿрмелеп, синагогаларда сокконымды олор билер. 
20 Сениҥ керечиҥ Стефанныҥ каны тöгÿлип турарда, мен бо- 
йым анда ок туруп, мыны jарадып, оны öлтÿрип jаткан улустыҥ 
кийимин каруулдагам». 21 Кайракан меге айткан: «Бар, Мен сени 
ыраакка, кара jаҥдуларга ийерим». 


293 




Апостолдордыҥ ижи 22, 23 


Павел — Римнин кижизи 

22 Олор Павелди бого jетире уктылар, jе бу сöстöрдиҥ кийнинде 
кыйгырыжа бердилер: 

— Jер-ÿстинде мындый кижи jок болзын! Ого jÿрерге jарабас! 

23 Олор кыйгырыжып, кийимдерин мергедеп, кейге тоозын ча- 

чып турдылар. 24 Олордыҥ Павелге мынайда кыйгырыжып турга- 
ныныҥ шылтагын билерге, оны шибееге кийдирип, камчьшап ту- 
руп шылазын деп, муҥ бажы jакарды. 25 Jе Павелди кайышла кере 
тартып ийерде, ол анда турган jÿс бажына айтты: 

— Римниҥ кижизин, jетпезине jаргы jогынаҥ, камчылаарга 
слерге jараар ба? 

26 Jÿс бажы мыны угала, муҥ бажына базып келип, jетирди: 

— Нени эдейин деп тургаҥ? Бу кижи — Римниҥ кижизи. 

27 Айдарда, муҥ бажы Павелге базып келеле, сурады: 

— Айт меге, сен Римниҥ кижизи бе? 

— Эйе — деп, ол каруу jандырды. 

28 Муҥ бажы айтты: 

— Римниҥ кижизи болорго, мен jаан акча тöлöгöм. 

— Мен дезе Римниҥ кижизи болуп туулгам — деп, Павел айтты. 

29 Бу ла тушта оны кыйнайын дегендер оноҥ jана болдылар. 
Муҥ бажы дезе, Римниҥ кижизин кынjылаганын билеле, кор- 
кый берди. 

30 Эртезинде иудейлер Павелди не деп бурулап турганын чокым 
билип аларга, оны кынjыдаҥ jайымдады. Улу абыстарды ла ончо 
оток-кÿреени jуулзын деп jакарып, Павелди экелеле, олордыҥ ал- 
дына тургусты. 


23 

Павел оток-кÿрее алдында 

1 Оток-кÿреениҥ улузына чике кöрÿп, Павел айтты: 

— Эрлер, карындаштар! Мен бÿгÿнге jетире Кудайдыҥ алдында 
jÿрегим ачык jÿргем. 

2 Улу абыс Анания дезе Павелге коштой турган улуска: 

— Оныҥ эрдине согыгар — деди. 

3 Айдарда, Павел ого айтты: 

— Сени Кудай согор! Тыштыҥ сениҥ ак, ичиҥ кара. Сен Jасак- 
ла jаргылаарга отурып jадыҥ, бойыҥ дезе, Jасакты бузып, мени 
соктырып jадыҥ. 

4 Коштой тургандар айдышты: 

— Кудайдыҥ улу абызын jамандап туруҥ ба? 

5 Павел каруу jандырды: 

— Карындаштар, оны улу абыс деп билбедим. Бичилген сöс бар: 
«Калыктын башчызын jаман айтпа». 

6 Мындагы улустыҥ бир jарымы саддукейлер, экинчи jарымы 
фарисейлер деп билеле, Павел оток-кÿрееде тыҥыда айда берди: 

— Эрлер, карындаштар! Мен фарисей, фарисей уулы. Мени öл- 
гöндöр тирилерине иженип jÿргеним учун jаргылап jадьшар. 

7 Ол мынайда айдарда, фарисейлер ле саддукейлер ортодо ööн- 
бöкöн чыгып, jуун бöлÿне берди: 8 саддукейлер тирилиш jок, ангел 
де, тын да jок дейтен, фарисейлер дезе бу ончозы бар дейтен. 
9 Jаан кыйгы-кышкы чыкты. Фарисейлер jанынаҥ бичикчилер öрö 
туруп, сöс блаажып, айдып турдылар: 

— Бу кижидеҥ jаман неме таппай турубыс. Ого тын эмезе ангел 
айткан болзо, не болор? 

10 Ööн-бöкöн кöҥжип турарда, муҥ бажы Павелди jара тарткы- 
лап ийеринеҥ айап, jуучылдарды тöмöн тÿшсин, Павелди олор- 
дыҥ ортозынаҥ алып, шибееге апарсын деп jакарды. 

п Эртезинде тÿнде Кайракан Павелге кöрÿнип, айтты: 

— Jалтанба, Мен керегинде Иерусалимде керелегениҥ чилеп, 
сеге Римде де керелеер керек. 

Иудейлердигг jöптöжÿзи 

12 Таҥ адарда, иудейлер jöптöжип, Павелдиҥ бажын баспайынча 
курсак jибес, неме ичпес болуп чертендилер. 13 Анайып чертенген- 
дери тöртöннöҥ ажыра кижи болгон. 14 Олор улу абыстарга ла 
jаандарга келип, айттылар: 

— Павелдиҥ бажын баспайынчабыс неме jибес болуп бойлорыс ор- 
тодо чертендис. 15 Анайдарда, слер оток-кÿрееле кожо оныҥ керегин 
чикелей кöрööчи болуп, оны слерге экелзин деп, бÿгÿн ок муҥ бажын 
сурагар. Бис дезе, ол jууктаарга jеткелекте, оны öлтÿрерге белен. 

16 Бу туйка jöптöжÿ керегинде Павелдиҥ jеени угала келип, ши- 
бееге кирип, ого тил jетирди. 17 Павел jÿс бажыныҥ бирÿзин бо- 
йына кычырып, айтты: 

— Бу уулды муҥ бажына апар, оныҥ ого айдар сöзи бар. 

18 0нызы уулды муҥ бажына экелип, айтты: 

— Кижендÿ Павел мени бойына кычырып алала, бу уулды сеге 
экелзин деп сураган, оныҥ сеге айдар сöзи бар. 

19 Муҥ бажы уулды колынаҥ алып, туура jединеле, сурады: 

— Сен меге нени айдайын деген эдиҥ? 

20 Онызы каруу jандырды: 

— Павелдиҥ керегин чикелей кöрööчи болуп, эртен оны оток- 
кÿрееге экелзин деп, иудейлер сени сураарга эрмектежип алган. 
21 Jе сен олорды укпа, олордыҥ тöртöннöҥ ажыра кижизи Павелди 
тозуп алган. Оныҥ бажын баспайынча курсак jибес, неме ичпес бо- 
луп бойлоры ортодо чертенген. Эмди олор белен, сениҥ jакаруҥ- 
ды сакып jадылар. 

22 Айдарда, муҥ бажы уулды божодып, jакарды: 

— Мыны меге угусканыҥды кижиге айтпа. 

Павелди Кесария jаар аткарганы 

23 Оноҥ jÿс бажыныҥ экÿзин алдырала, айтты: 

— Тогус саат эҥирде Кесария jаар барзын деп, эки jÿс jуучылды, 
атту jетен черÿчилди ле эки jÿс адучыны белетеп койыгар. 24 Анай- 
да ок Павелди миндиреле, башчы Феликске эзен-амыр jетирерге 
кош тартар мал беригер. 

25 Мынаҥ башка, мындый самара бичиди: « 26 Клавдий Лисий 
улу башчы Феликске эзен-амырын jетирип туру! 

27 Бу кижини иудейлер тудала, öлтÿрерге jаткан. Мен jуучылдарла 
келип, ол Римниҥ кижизи деп билеле, оны аргадап, 28 не деп буру- 
лап турганын билерге, олордыҥ оток-кÿреезине экелдим. 29 Олор- 
дыҥ jасагы jанынаҥ бир кезик сурактарла jöпсинбегени учун оны 
бурулап турган эмтир. Jе оны öлтÿргедий эмезе тÿрмелегедий бир де 
буру jок болуптыр. 30 Бу кижини öлтÿрерге турган деп, меге табы ттт 
jедерде, оны сеге ылтам ийдим. Бурулаачы улусты да сениҥ алдыҥ- 
да ого удура айтсын деп jакардым. Су-кадык jÿр». 

31 Jуучылдар jакаруны бÿдÿрерге, Павелди тÿнде Антипатридага 
апардылар. 32 Эртезинде оны атту улусла аткарып, бойлоры ши- 
бееге бурулдылар. 

33 Атту улус Кесарияга келип, башчыга самараны jетирип, Па- 
велди табыштырып бердилер. 34 Башчы самараны кычырала, ол 
кажы jердиҥ деп сурады. Киликиядаҥ деп угала, айтты: 

35 — Бурулаачы улузыҥ келзе, сени сурап угарым. 

Оноҥ Павелди Иродтыҥ öргööзинде каруулда тутсын деп jакарды. 

24 

Павелди бурулаганы 

1 Беш кÿнниҥ бажында улу абыс Анания бир кезик jаандарла, 
сöс айдып билеечи кандый да Тертулл деп кижиле кожо келип, 
башчы алдына Павелге комудал угустылар. 

2-3 Оны алдырып келерде, Тертулл бурулашты баштап, мынай- 
да айтты: 

— Айланайын, Феликс! Сениҥ шылтууҥда орооныс амыр-энчÿ 
jадыры, бу калыктыҥ jÿрÿмин jарандырарга сен кöпти эдип jадыҥ. 
Оны бис ончо jанынаҥ jарадып, сеге кайда ла алкыш-быйанысты 
айдадыс. 4 Jе сени база jоботпоско, биске буурсак бойыҥ, айтка- 
нысты кыскарта уксын деп, сурап турубыс. 5 Бу кижи булгак чыга- 
раачы, ол телекейде jуртаган ончо иудейлер ортодо тÿймеен кöдÿ- 
рип, назорейлердиҥ кыймыгузын башкарып турганыныҥ jартына 
чыктыс. 6 Оноҥ болгой Öргööни быjарсыдарга тидинген, jе оны 
тудуп алганыс*. 8 Оны шылайла, не деп бурулап турганысты оныҥ 
бойынаҥ билип алар аргаҥ бар. 

9 — Эйе, андый — дешкилеп, иудейлер оныҥ бурулап айтканын 
лаптадьшар. 


Римнигт башчызы алдында 
Павелдиҥ айткан сöзи 

10 Айтсын деп, башчы Павелге им-темдек кöргÿзерде, ол каруу 
jандырды: 

— Бу калыкты узак jылдарга чындык jаргьшап келгениҥди билип, 
керегимди сÿÿнип корулаарым. 11 Кудайга бажырарга Иерусалимге 
келгеним он эки кÿн öтпöгöнин билип алар аргаҥ бар. 12 Öргööдö 
дö, синагогаларда да, кала да ичинде кандый бир кижиле сöс 
блаажып эмезе калыкты кÿйбÿредип турганымды олор кöрбöгöн. 
13 Эмди мени не деп бурулап тургандарыныҥ чынын сеге кере- 
леп болбой jадьшар. 14 Jе мен Jасакта ла jарчылардыҥ чийиминде 


* Бу ÿзÿк кезик jебрен тÿрбектерде jок: «Оны бистиҥ jасакла jаргылаарга 
сананган эдибис, 7 jе муҥ бажы JJисий келип, бу кижини бистеҥ албанла 
айрып, бурулаачы улузын база сеге барзын деп jакарган». 

айдылганына ончозына бÿдÿп, олор тöгÿн деп адап турган ÿредÿле 
адаларыстыҥ Кудайына иштеп jÿргеним чын деп, сеге ачыгынча 
айдып турум. 15 Мен олор чылап ок, актулар да, акту эместер де 
тирилерине бÿдÿп, Кудайга иженедим. 16 Оныҥ учун бойым да Ку- 
дайдыҥ ла улустыҥ алдында jаантайын jÿрегим ачык jÿрейин деп 
кичеенедим. 

17 Узак jылдардыҥ кийнинде калыгыма быйан jетирейин, берÿ 
эдейин деп, Иерусалимге бурулгам. 18 Бу тужында мени Öргööдö 
аруталып калганымды кöргöндöр. Анда калык та, тал-табыш та 
jок болгон. 19 Мени кöргöн улус дезе Асияныҥ кандый да иудейле- 
ри. Меге удура айдары бар болзо, олор мында сениҥ алдыҥда ту- 
руп, мени бурулаар учурлу болгон. 20 Ол эмезе оток-кÿрее алдында 
турарымда, менеҥ не jазык тапкандарын бойлоры айтсын. 21 Айса 
болзо, олордыҥ öзöгинде туруп, тыҥ ÿнденип, öлгöндöрдиҥ тири- 
лери керегинде айткан сöзим учун jаргылап jадыгар? 

22 Jе Феликс, бу Jол керегинде чикелей билер бойы, олордыҥ 
керегин туура салып, айтты: 

— Муҥ бажы Лисий келзе, слердиҥ керегеерди кöрöрим. 

23 Ол Павелди каруулдазын, jе бир эмеш jай берип, jуук улузыныҥ 
кемизине де оны кичеерин буудактабазын деп, jÿс бажына jакарды. 

24 Бир канча кÿнниҥ бажында Феликс иудей укту Друзилла деп 
абакайыла кожо келип, Павелди алдырала, оныҥ Христос Иисус- 
ка бÿдетени керегинде айтканын угуп турган. 25 Jе Павел чындык, 
тудунатаны ла келер jаргы керегинде айдып турарда, Феликстиҥ 
коркыжы келип, айтты: 

— Эмди бар, керек болзоҥ, сени бойыма алдырып аларым. 

26 Бу ла öйдö ол Павел ого акча берер деп иженген. Оныҥ да 
учун ого улам сайын улус ийип, эрмектежип турган. 27 Jе эки jыл- 
даҥ Феликсти Порций Фест солыган. Феликс иудейлердиҥ кÿÿ- 
нин jандырбаска, Павелди каруулда артырып койгон. 

25 

Павел каганныгг jаргызын некегени 

1 Башчыныҥ jамызына тургалы ÿч кÿнниҥ бажында Фест Кеса- 
риядаҥ Иерусалим jаар атанды. 2-3 Иерусалимде улу абыстар ла 
иудейлердиҥ баштапкы болгон улузы Павелди бурулап, ого комудал 

угустылар. Быйан эдип, оны Иерусалимге алдыртсын деп сурап, 
Фестти бÿдÿндирип турдылар. Бойлоры дезе Павелди jолдо тозоло 
öлтÿрер болуп эрмектежип алгандар. 

4 Фест каруу jандырды: 

— Павелди Кесарияда каруулда туткылап jат, мен бойым да уда- 
бас оноор атанарым. 5 Аргалу дегенигер мениле кожо атансын, ол 
кижиниҥ jаманы бар болзо, оны бурулазын. 

6 Олордо сегис-он кÿн кире jÿреле, Фест Кесарияга бурулды. 
Эртезинде jаргычыныҥ jерине отурып, Павелди экелзин деп jа- 
карды. 7 Ол кирип келерде, Иерусалимнеҥ келген иудейлер оны 
чуҥдап, кöп лö кату бурулап, jе оныҥ чынын керелеп болбой тур- 
дьшар. 8 Павел дезе, бойын корулап, мынайда айтты: 

— Мен иудейлердиҥ Jасагына да удура, Öргööгö дö удура, ка- 
ганга да удура бир де jазык этпедим. 

9 Фест иудейлердиҥ кÿÿнин jандырбаска Павелдеҥ сурады: 

— Иерусалим барадыҥ эмеш пе, мениҥ турушканымла бу буру- 
лаштар jанынаҥ сеге jаргыныҥ jöбин чыгарсын деп? 

10 Jе Павел айтты: 

— Мен каганныҥ jаргызы алдында турум, мен мында ок jаргыла- 
дар учурлу. Иудейлерге мениҥ бир jаманым jетпеген, онызын сен 
jакшы билериҥ. 11 Мен акту эмес болзом, öлÿмге тургадый кандый 
бир неме эткен болзом, öлÿмнеҥ кыйыжарга турганым jок. Jе бу 
улустыҥ бурулажында чын jок болзо, кÿÿнине болуп мени олорго 
кемниҥ де берер аргазы jок. Каганныҥ jаргызын некеп турум! 

12 Айдарда, Фест бойыныҥ оток-кÿреезиле шÿÿжип, каруу jан- 
дырды: 

— Каганныҥ jаргызын некеген эдиҥ, каганга ок атанарыҥ. 

Павел Агриппа-кааннын алдында 

13 Бир канча кÿнниҥ бажында Кесарияга Фестти уткыырга Аг- 
риппа-каан ла Вереника келди. 14 Анда олор узак jÿрген учун, 
Фест каанга Павелдиҥ керегин jетирип, айтты: 

— Феликс мында каруулда кандый да бир кижини артырып кой- 
гон. 15 Мен Иерусалимде болорымда, иудей улу абыстар ла jаандар 
комудал угузып, оны jаргылазын деп некегендер. 16 Jе мен олорго ка- 
руу jандырдым: «Öскö улустыҥ кÿÿнине болуп кижини jаргьшаар jаҥ 
Римниҥ кижилеринде jок. Озо баштап бурулаткан кижи бурулаачы 
улусла кöстöжип, бурулашка удура коруланар арга алар учурлу». 

17 0ныҥ учун олор мениле кожо бери келерде, мен удатпай, эрте- 
зинде ок jаргычыныҥ jерине отурып, байа кижини экелзин деп jа- 
кардым. 18 Бурулаачы улус оны чуҥдай алып, мениҥ сананганымча, 
jаман керек эткен деп бурулап айтпадьшар. 19 Jе олор акту бойлоры- 
ныҥ Кудай jаҥын jаҥдайтаны ла öлÿп калган кандый да бир Иисус 
керегинде оныла кандый да сöс блаашкандар, айла Павел Оны тирÿ 
деп, чынын керелеп турган. 20 Бу сурактыҥ аайына чыгарында кÿч- 
синип, ол Иерусалим барып, бу jанынаҥ анда jаргыладарга туру 
эмеш пе деп сурадым. 21 Jе Павел керегин Август кöрзин деп неке- 
ген учун оны каганга ийгенчем, каруулда тутсын деп jакардым. 

22 Агриппа Фестке айтты: 

— Ол кижини мен бойым да угар кÿÿним бар. 

— Эртен ле оны угарыҥ — деп, Фест каруу jандырды. 

23 Эртезинде Агриппа ла Вереника улуркаган келип, муҥ бажы 

бийлериле, каланыҥ jарлу улузьша кожо jаргы эдер jерге кирерде, 
Фесттиҥ jакарузьша Павелди экелдилер. 

24 Фест айтты: 

— Агриппа-каан ла бисле кожо мында отурган эрлер! Иерусалим- 
де де, мында да меге сÿрекей кöп иудейлер келип, ого комудал 
угускан кижини кöрÿп туругар. Олор кыйгырыжып, ол jÿрбес учур- 
лу дешкендер. 25 Jе ол öлÿмге тургадый бир де неме этпегенин би- 
лип ийгем, бойы Августтыҥ jаргызын некеген учун оны ийер деп 
шÿÿгем. 26 Ол керегинде мениҥ каганга чокым бичиирим jок, оныҥ 
учун шиҥдеп кöрöлö, бичиир неме болзын деп, оны слердиҥ алды- 
гарга, анчада ла сениҥ алдыҥа, Агриппа-каан, тургустым. 27 Мен 
бодозом, кижендÿни бурузын кöргÿспей ийерге jарабас. 

26 

Павелдигг Агриппа-каан алдында 
айткан сöзи 

1 Агриппа Павелге айтты: 

— Сеге бойыҥ учун айдар jöп берилип jат. 

Айдарда, Павел колын сунуп, бойын корулаачы сöзин айда берди: 

2 — Агриппа-каан! Иудейлердиҥ ончо бурулажына удура бÿгÿн 
сениҥ алдыҥда коруланар аргам бар учун бойымды кежиктÿ кижи 
деп бодойдым, З анчада ла сен иудейлердиҥ ончо чÿм-jаҥдарын ла 


300 




Апостолдордыҥ ижи 26 


блааш-тартышту шÿÿлтелерин jакшы билер кижи учун. Оныҥ учун 
мени чьщажып ук деп, сени сурап турум. 

4 Озо Иерусалимде калыгым öзöгинде öткöн jÿрÿмимди jиит 
туштаҥ ала ончо иудейлер билер. 5 Олор мен керегинде туку ка- 
чаннаҥ бери билер. Кÿÿндери бар болзо, бистиҥ jаҥдаштагы кату- 
даҥ кату ууламjыла фарисей болуп jÿргенимди керелеер аргалу. 
6 Эмди Кудайдаҥ ада-öбöкöлöриске берилген сöскö иженип jÿрге- 
ним учун jаргы алдында турум. 7 Оныҥ бÿткенин кöрöргö иженип, 
он эки ÿйебис Кудайга тÿн-тÿш кичеенип бажырып jат. Шак бу 
ижемjи учун, каан, иудейлер мени бурулап jадылар. 8 Кудай öлгöн 
улусты тиргизип турганына нениҥ учун бÿтпей jадыгар? 

9 Назаретте jерлÿ Иисустыҥ адына удура меге кöпти эдер ке- 
рек деп, мен бойым да сананган эдим. 10 Мыны ок мен Иеруса- 
лимде эдип jÿрдим. Улу абыстардаҥ jаҥ алып, кöп агаруларды 
тÿрмелегем, олорды öлтÿргилеп турарда, jараткам. 11 Ончо сина- 
гогалар сайын олорды кöп катап кезедип, албадап, Иисусты jа- 
мандадып jÿргем. Кансырап калjуурганыма олорды керек дезе 
öскö дö калаларда истегем. 

12 Бого болуп улу абыстардаҥ jаҥ ла jакылта алала, Дамаск бара- 
дарымда, 13 тал-тÿште jолдо, каан, теҥеридеҥ кÿн чалузынаҥ jар- 
кынду jарыкты кöргöм. Ол мени, база кожо барып jаткан улусты 
jарыдып ийген. 14 Ончобыс jерге барып тÿжеристе, меге еврейлеп 
айткан ÿн уккам: «Савл, Савл, Мени не истейдиҥ? Сеге jыдага 
удура барарга кÿч». 15 «Сен кем, Кайракан?» — деп, мен сурагам. 
«Мен — сен истеечи Иисус — деп, Кайракан каруу jандырган. — 

16 Jе öрö тур, будыҥа тур. Сени jалчы эдип, нени кöргöниҥниҥ, 
нени сеге ачарымныҥ керечизи эдип тударга, сеге кöрÿнгеним бу. 

17 Иудей калыктаҥ ла кара jаҥдулардаҥ аргадап, эмди сени олорго 
ок ийип jадым. 18 Кöстöрин ачарга, карачкыдаҥ jарыкка, сатана- 
ныҥ jаҥ-табынаҥ Кудайга баштангылазын деп, кинчектери таш- 
талзын деп, Меге бÿдÿп jаҥдайла, бойын Кудайга берген улус ор- 
тодо энчилÿ болгылазын деп, сени ийип jадым». 

19 Оныҥ учун, Агриппа-каан, теҥеридеҥ кöргöниме багып, 20 озо 
Дамаскта ла Иерусалимде jаткандарга, оноҥ Иудей орооны ичине 
ле кара jаҥдуларга jарлыктагам, кинчектерин алынып, Кудайга 
баштангылап, бу баштанганына тургадый керектер jайагылазын 
деп. 21 Бу учун иудейлер мени Öргööдö тудала, öлтÿрерге ченеш- 
кен. 22 Jе Кудайдаҥ келип турган болушла бÿгÿнге jетире чыдажып, 

кичÿге де, улуга да керелеп jадым. Бойымнаҥ бойым нени де айт- 
пай, jарчылардыҥ ла Моисейдиҥ болотон jаҥду дегенин айдып 
jÿрÿм: 23 Христос кыйналып шыралаар деп, öлгöн улус ортодоҥ эҥ 
баштап тирилер деп, бойыныҥ калыгына ла кара jаҥдуларга jарык- 
ты jарлаар деп. 

24 Ол анайда коруланып турарда, Фест тыҥ ÿнденип, айтты: 

— Эдиреп jадыҥ сен, Павел! Кöпти билетениҥ сени jÿÿлтип jат. 

25 — Мен эдиребей jадым, кÿндÿлÿ Фест — деп, Павел каруу 
jандырды. — Мениҥ айдып турганым чындык ла jолду. 26 Ол кере- 
гинде каан билер, мыныҥ учун оныҥ алдында мен тидим айдып 
jадым. Оныҥ аjарузынаҥ бир де неме кыйбаганына бÿдÿп турум, 
нениҥ учун дезе бу ончозы туйук jерде болгон эмес. 27 Jарчьшарга 
бÿдÿп jадыҥ ба, Агриппа-каан? Бÿдÿп турганыҥды билерим. 

28 Jе Агриппа Павелге айтты: 

— База ла эмеш, сен мени христиан болзын деп, бÿдÿндирип 
аларыҥ. 

29 Павел каруу jандырды: 

— Ас беди, кöп беди, jаҥыс та сен эмезиҥ, jе бÿгÿн мени угуп 
турган ончо улус бу кынjыдаҥ башка, мендий ок болзын деп, мен 
Кудайды эреп-jайнаар эдим. 

30 Каан ла башчы, Вереника ла кожо отурган улус öрö турдылар. 
31 Олор чыгып, бу кижи öлÿмге тургадый эмезе тÿрмеге отургадый 
неме этпей jат деп, бойлоры ортодо айдыштылар. 32 Агриппа дезе 
Фестке айтты: 

— Каганныҥ jаргызын некебеген болзо, бу кижини jайымдага- 
дый болгон*. 


27 

Рим jаар jолдо 

1 Бисти Италия jаар jÿзер шÿÿлте эдилерде, Павелди ле кижендÿ 
бир кезик öскö дö улусты Август полкыныҥ jÿс бажы Юлийге та- 
быштырдылар. 2 Асияныҥ jараттарын кыйкай jÿзÿп jаткан Адрамит- 
тиҥ керебине отурып, jолго кöндÿктис. Бисле кожо Македонияныҥ 


* Кезик jебрен тÿрбектерде кожумак бар: «Оныҥ учун башчы оны каганга 
ийер болды». 

Фессалоника калазынаҥ Аристарх деп кижи болгон. 3 Эртезинде 
Сидонго токтодыс. Юлий Павелге кижи кÿÿндÿ болуп, оны нö- 
кöрлöрине ийип, олордоҥ болуш алар jöбин берди. 4 Оноортынаҥ 
атанала, терс салкын соккон учун Кипрдиҥ ыжык jаныла jÿстис. 
5 Киликияныҥ ла Памфилияныҥ jараттарын кыйкай талайды ке- 
челе, Ликияныҥ Мира калазына келдис. 6 Анда jÿс бажы Алексан- 
дрияныҥ Италия jаар jÿзÿп бараткан керебин табала, бисти ого 
отургызып ийди. 

7 Узак ла араай jÿзÿп, Книдке арайдаҥ jеттис. Салкын кöнÿ jÿ- 
зерге бербесте, Криттиҥ Салмона jаартынаҥ ыжык jериле jÿстис. 
8 Критти сындай jÿк арайдаҥ öдöлö, Ласея каланыҥ jуугындагы 
Jакшынак Токтоду деп бир jерге келдис. 

9 Бис кöп öй jылыйтканыс, оноҥ ары jÿзерге jеткерлÿ болгон, 
нениҥ учун дезе орозо до öдÿп калган. Айдарда, Павел олорды бÿ- 
дÿндирип, 10 айтты: 

— Эрлер! Бистиҥ jорыгыс jаҥыс та кошко ло керепке эмес, jе 
jÿрÿмиске де jеткерлÿ ле jаан чыгымду болорын кöрÿп турум. 

11 Jе jÿс бажы Павелдиҥ айткан сöзине кöрö керепти баштап 
апараткан кижиге ле керептиҥ ээзине артык иженип турган. 12 Бу 
токтодуда кыштаар айалга jок учун кöп сабазы мынаҥ jÿзÿп, арга- 
лу болзо, Криттиҥ Финик деп токтодузына jедип, кыштап алар 
керек дежип тургандар. Ол тÿштÿк-кÿнбадыш ла тÿндÿк-кÿнба- 
дыш салкыннаҥ jаблак jер болгон. 

13 Jеҥил тÿштÿк салкын согордо, ол ло керек деп сананып, та- 
лайчылар якорьды кöдÿрип, Критти jараттай jÿстилер. 

14 Jе удабай Критке «тÿндÿк-кÿнчыгыш» дейтен jоткон табарды. 
15 Кереп куйунга алдырып, удура jÿзÿп болбой турды, бис салкын- 
ныҥ табына салдырып ийдис. 16 Клавда дейтен бир кичинек орто- 
лыкты öдö коноло, керептиҥ кийнинде колбогон кемени jÿк арай- 
даҥ аргадап алдыс. 17 Оны кöдÿреле, армакчыларла керепти орой 
бууладылар. Тайыс-чайрам jерге табарарынаҥ коркып, байканды 
тÿжÿрип, анайда ла айланыжып турдыс. 18 Эртезинде jоткон калап- 
танып турарда, керептеҥ кошты чыгара чача бердилер. 19 Ÿчинчи 
кÿнде бойыстыҥ колысла керептиҥ jепселдерин чачтыс. 20 Канча 
кÿнге кÿн де, jылдыстар да кöрÿнбей, jоткон коркыштанганча 
болды. Арт-учында аргаданар кандый да ижемjибис jылыйып кал- 
ды. 21 Узактаҥ бери кем де оозына курсак албаган. Айдарда, Павел 
олордыҥ ортозына туруп, айтты: 

— Эрлер! Мениҥ сöзимди угуп, Криттеҥ барбас керек болгон. 
Мындый jеткер де, чыгым да болбос эди. 22 Jе эмди слерди омок- 
сергек болорына кычырып турум. Слердиҥ кемигер де öлбöс, jÿк 
кереп jайрадылып-сайалар. 23 Мен Оныҥ болуп турган ла Ого и ттт те- 
ген Кудайдаҥ бу тÿнде меге ангел келип, 24 мынайда айткан: «Кор- 
кыба, Павел! Сен каган алдына барып турар учурлу. Jе бат, Кудай 
сеге кожо jÿзÿп отурган улусты ончозын берди». 25 0ныҥ учун омок- 
сергек болугар, эрлер: меге айдылганыла болор деп, мен Кудайга 
бÿдÿп jадым. 26 Бис кандый бир ортолыкка чыгара ташталар учурлу. 

27 Адриа талайла айланышканыстаҥ ала он тöртинчи тÿн кирди. 
Тÿн аразы киреде талайчылар кандый да jерге jууктап келедирис 
деп бодой бердилер. 28 Сууныҥ тереҥин кемjиирде, jирме кулаш 
эмтир; бир эмеш jÿзеле катап кемjиирде, он беш кулаш болды. 
29 Ташту jерге табарбайлы деп коркып, керептиҥ кийни jанынаҥ 
тöрт якорьды тÿжÿрип, таҥ адарын тыҥыскылу сакый бердилер. 
30 Талайчылар качарга ченежип, керептиҥ тумчугынаҥ якорьлор- 
ды таштаарга турган улус болуп, кемени талайга тÿжÿрерде, 31 Па- 
велjÿс бажына ла jуучылдарга айтты: 

— Бу улус керепте артып калбаза, аргаданып болбозыгар. 

32 Айдарда, jуучылдар кемени туткан jоон армакчыларды кезип 

ийерде, ол сууга jÿре берди. 

33 Таҥ адар алдында Павел ончозын курсак jизин деп сöстöп, 
айтты: 

— Курсак jибей бÿгÿн он тöртинчи кÿн сакып jадыгар. 34 Оныҥ 
учун слерди курсак jизин деп сурап турум, онызы слерге аргада- 
нарга кÿч кожор, бирÿгердиҥ де бажынаҥ кыл тÿ ттт пес. 

35 Мынайда айдала, ол калаш алып, ончозы алдында Кудайга ал- 
кыш jетирип, сындырала, jий берди. 36 Ончолоры сергип, база курсак 
jидилер. 37 Керепте бис ончобыс эки jÿс jетен алты кижи болгоныс. 
38 Тойоло, керепти jеҥилжиредип, талайга буудайды чача бердилер. 

39 Таҥ адарда, jерди таныбай турдылар, jе кумак jаратту кандый 
да булуҥды кöрÿп ийдилер. Аргалу болзо, ого токтоорго ченежип 
кöрöр — дедилер. 40 Якорьлорды кезип, талайга божодып ийдилер; 
тискинниҥ буузын чечип, алын байканды салкын аай кöдÿрип, jа- 
рат jаар jÿстилер. 41 Jе кереп кумакту тайыс jерге учурап, тÿжÿп кал- 
ды. Тумчугы бадалып, кыймык jок тура калды. Кийни jанын дезе 
кÿчтÿ тол кулар оодып турды. 42 Кижендÿлердиҥ кажы бирÿзи эжи- 
нип чыгала кача бербезин деп, jуучылдар олорды öлтÿрер шÿÿлте 

эдип турдылар. 43 Jе jÿс бажы Павелди аргадаарга, олордыҥ бу мын- 
дый умзаныжын токтодып салды. Эжинип билер улус сууга озо 
калып, jерге чыксын, 44 арткандары дезе кем jалбак агаштаҥ, кем 
керептиҥ оодыгынаҥ тудунып аргадансын деп jакарды. Анайып 
ончозы аргаданып, jерге чыктылар. 

28 

Мелитте токтогоны 

1 Аргаданала, ортолыктыҥ ады Мелит* болгонын билип алдыс. 
2 Jербойыныҥ улузы биске саҥ башка кижизегин кöргÿсти. Jаашту 
сыркыруун кÿн болгон учун олор от салып, ончобысты бойлорына 
кычырды. 3 Павел бир кучак чырбаал jууп экелеле, отко салып ту- 
рарда, изÿдеҥ чыгып келген jылан оныҥ колына илинип калды. 
4 Оныҥ колында илинип калган jыланды кöрöлö, jербойыныҥ 
улузы бой-бойлорына айттылар: 

— Бу кижи jарт ла кижи öлтÿреечи. Ол талайга барбаган да бол- 
зо, чындык Jаргы ого jÿрÿм jÿрерге бербей jат. 

5 Jе Павел jыланды отко тÿжÿре кактап ийди, jылан ого бир де 
каршу jетирбеди. 6 Олор дезе Павел тиже берер эмезе эмди ле 
öлÿп, jерге барып тÿжер деп бодогон. Jе узак сакып, оныла jаман 
неме болбой турганын кöрöлö, шÿÿлтезин öскöртип, оны кудай 
дежип турдылар. 

7 Бу jерди эбиреде ортолыктыҥ jааны Публий деп кижиниҥ jери 
болгон. Ол бисти айлына кычырып, ÿч кÿн бойыныҥ наjыларын 
чылап кÿндÿледи. 8 Публийдиҥ адазы калтырак ооруга табартып, 
ич оору тийип, тöжöктö jаткан. Павел ого кирип мÿргÿди, колын 
салып алкап, jазып ийди. 9 Бу болгонныҥ кийнинде ортолыкта 
jаткан öскö дö оору улус келип, jазылып турдылар. 10 Олор биске 
быйанын айдып, кÿндÿлеп, атанар алдында бисти не керектÿ не- 
меле jеткилдеди. 


Римге келгени 

11 Ÿч айдыҥ бажында Александрияныҥ ортолыкта кыштаган 
«Диоскуры» деп керебиле jÿзÿп ийдис. 12 Сиракузыга токтоп, анда 


* Эмдиги Мальта. 

ÿч кондыс. 13 Оноортынаҥ чыгала, Ригияга jеттис. Бир кÿнниҥ 
бажында тÿштÿк салкын согордо, экинчи кÿнде Путеолго келдис. 
14 Анда карындаштар таап алып, олордыҥ сураганыла олордо jети 
кÿн бололо, Рим jаар бардыс. 15 Андагы карындаштар бис керегин- 
де угала, Аппий тепсеҥи ле Ÿч айылчылык деп jерлерге jетире 
уткып чыккандар. Олорды кöрöлö, Павел Кудайга алкыш jетирип, 
санаазы сергиди. 16 Римге келеристе*, Павелге таҥынаҥ, jе оны 
каруулдайтан jуучылла кожо jадар jöп бердилер. 

Павелдигг Римде jарлыктаганы 

17 Ÿч кÿнниҥ бажында Павел иудейлер ортодогы баштапкы 
улусты бойына кычырды. Олор jуулыжып келерде, айтты: 

— Эрлер, карындаштар! Калыкка эмезе адалардыҥ чÿм-jаҥда- 
рына удура нени де этпей, кижендедип, Иерусалимнеҥ Римниҥ 
кижилериниҥ колына берилгем. 18 Олор мени шылайла, öлÿмге тур- 
гадый кандый да буру таппай, божодып ийерге санангандар. 19 Jе 
иудейлер jöпсинбей турарда, меге эрик jоьсто каганныҥ jаргызын 
некеерге келишкен. Анайда мен калыгымды кандый бир неме jа- 
нынаҥ бурулаарга эткен эмезим. 20 Бат бу шылтактаҥ улам слерди 
кöрÿжип эрмектежерге кычырганым бу. Израильдиҥ ижемjизи учун 
мен бу киженле киженделген инем. 

21 Олор дезе Павелге айттылар: 

— Бис Иудейдеҥ сен керегинде кандый да самара албадыс, ка- 
рындаштардыҥ кемизи де келип, тил jетирбеди эмезе сен кере- 
гинде бир jаман айтпады. 22 Jе санаа-шÿÿлтеҥди бойыҥнаҥ угарга 
турубыс, нениҥ учун дезе бу ÿредÿ керегинде кайда ла сöс блааш- 
кылап турганын билерис. 

23 Туштажар болуп эрмектежеле, ол кÿн Павел токтогон jерге 
кöп улус келди. Эртен турадаҥ ала эҥирге jетире ол Кудайдыҥ 
Каандыгы керегинде олорго айдып ла керелеп, Моисейдиҥ Jаса- 
гынаҥ ла jарчылардыҥ чийиминеҥ Иисус керегинде олорды бÿ- 
дÿндирип турды. 24 Кезигин ол бойыныҥ сöстöриле бÿдÿндирди, 
öскöлöри дезе бÿтпес болды. 25 Бойлоры ортодо jöп эмес болуп, 
Павел мынайда айдарда, олор чыгып, jÿрÿп баштады: 

— Агару Тын Исаия jарчыдаҥ слердиҥ адаларга jакшы айткан: 


* Кезик jебрен тÿрбектерде кожумак бар: «...jÿс бажы кижендÿлерди jуу- 
чылдардыҥ бийине табыштырды...» 

26 «Бу калыкка барып, мынайда айт: 
кулактарыгарла угарыгар, jе аайлабазыгар , 
кöстöригерле кöрöригер,jе кöрбöзигер. 

27 Бу улустын jÿреги неме сеспей барган, 
кулактарыла арайдан угат, 
кöстöрин де jумуп алган, — 
кöстöриле кöрбöскö, 
кулактарыла укпаска, 
jÿректериле ондобоско, 

Мени олорды jассын деп баштанбаска». 

28 Анайдарда, билип jÿрÿгер, Кудайдыҥ аргадажы кара jаҥдуларга 
ийилген деп: олор ок угар*. 


Адакы сöс 

30 Павел бойы jалдап алган турада бÿткÿл эки jыл jадып, ого ке- 
лип турган улусты ончозын jуудып, 31 тидим, тудуjогынаҥ Кудай- 
дыҥ Каандыгын jарлыктап, Иисус Христос Кайракан керегинде 
ÿредип jÿрди. 


* Кезикjебрен тÿрбектерде: 29 «Ол мыны айдарда, иудейлер бойлоры ор- 
тодо кöп сöс блаажып, jÿре бердилер». 

ПАВЕЛ АПОСТОЛДЫҤ 

РИМДЕГИ СЕРКПЕГЕ 

САМАРАЗЫ 


1 

Ончо калыктарга Сÿÿнчилÿ Jар 

1 Христос Иисустыҥ кулы, кычырылган Павел апостолдоҥ. 

Мен Кудайдыҥ Сÿÿнчилÿ Jарын jарлаарга тудулган эдим. 2 Бу 
Jар керегинде башкыда Ол Бойыныҥ jарчылары ажыра Агару Чи- 
йимде сöзин берген. 3-4 Бу Jар Оныҥ Уулы — Иисус Христос Кай- 
раканыс керегинде. Ол Давидтиҥ угынаҥ кижи чилеп туулган ла 
агарулыктыҥ тыныныҥ кÿчиле тирилгени ажыра Кудайдыҥ Уулы 
деп ачылган. 5 Ол ажыра jакшылык алып, апостолдор боло берге- 
нис, ончо калыктар Оныҥ адына болуп Кудайга бÿдÿп, Ого уккур 
болзын деп. 6 Бу калыктардыҥ ортозында слер де, Иисус Христос- 
тыйы болорго кычырьшган улус, jÿрÿп jадыгар. 

7 Слерге, Римде jÿрген, Кудай сÿÿп турган, Оныҥ агару калыгы 
болорго кычырылган ончо улуска, Кудай Адабыстаҥ ла Иисус 
Христос Кайраканнаҥ jакшылык ла амырjетсин. 

8 Элдеҥ озо Иисус Христос ажыра ончогор учун Кудайымга ал- 
кыш-быйаным айдып турум, нениҥ учун дезе бÿдÿп турганыгар 
керегинде бастыра телекейде jарлалат. 9 Кудай мениҥ керечим: 
Оныҥ Уулы керегинде Сÿÿнчилÿ Jар jарлап, Ого тынымла бажы- 
рып jÿрÿм. Слерди туркаары эске алынып, 10 мÿргÿп, Кудайдыҥ 


Римдегилерге 1 


табыла качан бирде слерге келер аргалу болойын деп, jаантайын 
сурайдым. п Агару Тыннаҥ алган jайалтаны берейин, слерди ты- 
ҥыдайын деп, слерди кöрÿксип jадым. 12 Öскöртö айтса, ортогордо 
болзом, бÿдÿп турганыс ажыра бой-бойыстаҥ кöкÿдÿ аларыс, слер 
менеҥ, мен слердеҥ аларым. 

13 Слерди билзин деп турум, карындаштар: слерге кöп катап ке- 
лерге jазангам, jе эмдиге jетире буудактарга учурагам. Слерге келип, 
öскö калыктардыҥ ортозында чылап, слердиҥ де ортогордо ижим- 
ниҥ турултазы болзын дегем. 14 Мен еллиндерге ле öскö улуска, 
ойгорлорго ло неме билбестерге jарлыьстаар учурлу. 15 Анайдарда, 
мен керегинде айтса, слерге де, Римде jÿрген улуска, Сÿÿнчилÿ Jар 
jарлаарга белен. 

16 Мен Сÿÿнчилÿ Jардаҥ уйалбай jадым, нениҥ учун дезе ол — 
Кудайдыҥ кÿч и , ол бÿдÿп турган ончо улусты аргадайт: озо баш- 
тап иудейлерди, анайда ок еллиндерди. 17 Бу Jар улусты бÿткени 
ажыра ла оноҥ кöп бÿдерине экелип, Кудай канайда актап турга- 
нын кöргÿзет, бичилгенинче: «Акту кижы бÿдÿп, тирÿ jÿрер». 

Улустыҥ кинчеги 

18 Кудайды тообой, jаман эдип, jаманыла чындыкты jаба базып 
турган улуска теҥеридеҥ Кудайдыҥ чугулы келип jат. 19 Олор Кудай 
керегинде билетенин билип jадыдар, нениҥ учун дезе мыны олорго 
Кудай ачкан. 20 Кöскö кöрÿнбес немелер — Оныҥ мöҥкÿ кÿчи ле ку- 
дайлыгы телекей jайалганнаҥ ала иле кöрÿнет. Олор Оныҥ jайага- 
ны ажыра аайлалат. Оныҥ учун бу улус бойлорын актап, нени де 
айдып болбос. 21 Олор Кудайды билип алып, Оны Кудайды чылап 
мактабадылар, Ого алкыш-быйанын айтпадылар. Карын, бойлорын 
куру санаа-шÿÿлтелерге берип койдылар. Мынаҥ улам неме аайла- 
бас jÿректери карачкыга алдырган. 22 Бойлорын ойгор деп адап, те- 
нек болуп калдылар. 23 Öлбöс Кудайга бажырардыҥ ордына öлÿмдÿ 
кижидий, куштардый, тöрт санду тындулардый ла jылып, jорголоп 
jÿрер тындулардый сÿр-кеберлерге бажырадьшар. 

24 Оныҥ учун Кудай олорды jÿректери кÿÿнзеген быjарга берип 
койгон. Олор эди-кандарын бойлоры быjарсыдып, 25 Кудайдыҥ 
чындыгын меке-тöгÿнге солыгандар, jайалган немелерди байлап, 
олорго бажыргандар. Jайаачыбыс дезе ÿргÿлjи чакка алкышту, 
аминь. 26 Бу учун Кудай олорды уйатту кычаларына берип койгон: 
олордыҥ ÿй улузы эр улусла ары jанынаҥ берилген колбуны jектеп. 

ого удура кылынып jадылар. 27 Анайда ок эр де улус ÿй улусла ары 
jанынаҥ берилген колбуны jектеп, бой-бойлорын сÿрекей кÿÿн- 
зейдилер: эр улус эр улусла уйатту немелер эдип, бойлорыныҥ 
азып тургандары учун бойлорында бойлоры кезедÿ алып jадьшар. 

28 Кудайды билип аларын керектебеген учун Кудай олорды саҥ- 
тескери санаага берип койгон. Оныҥ учун олор этпести эдедилер. 
29 Олор чын эмес керектерле толо: ачыркайдылар, балыр кылык 
кылынадылар, кÿйÿнедилер, öлтÿредилер, ööркöжöдилер, мекелей- 
дилер, коомойлоп jадылар, коптойдылар; 30 куурмактажып jадылар, 
Кудайды jаман кöрöдилер, бойлорын тудунбайдылар, улуркайды- 
лар, jакшыркайдылар, jаманды эдейин деп jÿредилер, ада-энеле- 
риниҥ сöзин укпайдылар; 31 тенексийдилер, сöзине турбайдылар, 
улуска килебейдилер, быйан этпейдилер. 32 Анайда кылынып тур- 
ган улус Кудайдыҥ чындык jасагыла öлÿмге турар деп билип, jаҥыс 
та анайда кылынып турган эмес, jе анайда кылынып турган улусты 
jарадып jадылар. 


2 

Ончозына Кудайдын jаргызы 

1 Анайдарда, кижи, сен öскö улусты jаргылап jадыҥ ба? Сен кем 
де болзоҥ, акталбазыҥ. Öскö улусты jаргылап турганыҥла бойыҥ- 
ды бойыҥ jаргылайдыҥ ине, нениҥ учун дезе, öскö улусты jаргы- 
лап, бойыҥ олор чылап ок кылынадыҥ. 2 Бис билерис, анайда кы- 
лынып турган улуска Кудайдыҥ чындык jаргызы барын. 3 Кижи, 
анайда кылынып турган улусты jаргьшап, бойыҥ олор чылап ок 
кылынып, Кудайдыҥ jаргызынаҥ кыйыжарым деп сананып туруҥ 
эмеш пе? 4 Ол эмезе, Оныҥ улу быйанзагын, jымжак ла чыдамкай 
болгонын jектеп jадыҥ ба? Оныҥ быйанзагы сени кинчегиҥди 
алынарына экелип турганын аайлабай jадыҥ ба? 5 Jе сен кедер, jÿ- 
региҥ Кудайга баштанбаган. Кудайдыҥ чугулы келер ле Оныҥ 
чындык jаргызы ачылар кÿнге бойыҥа бойыҥ чугул jууп jадыҥ. 
6 Ол кажы ла кижиге эткен керектерине кöрö берер. 7 Jаантайын 
jакшы керектер эдип, макка, кÿндÿге ле öлбöскö jÿткÿп турган 
улуска мöҥкÿ jÿрÿм берер. 8 Бойын сÿÿп, чындыкка бакпай, jаман- 
га беринип турган улуска — чугул ла аткыйланыш ийер. 9 Jаманды 
эдеечи не ле кижиге ачу-корон ло кыйын-шыра ийер: озо баштап 

иудейге, анайда ок еллинге. 10 Jакшыны эдеечи не ле кижиге мак, 
кÿндÿ ле амыр ийер: озо баштап иудейге, анайда ок еллинге. 11 Ку- 
дай улусты ьшгабай jат ине. 

12 Jасагы jок улус кинчек этсе, Jасак jокко ло öлÿп калар. Jасак- 
ту улус кинчек этсе, Jасакла jаргыладар. 13 Кудайдыҥ алдында Jа- 
сакты угуп турган улус акту эмес, jе Jасакты бÿдÿрип турган улус 
акталар. 14 Jасагы jок кара jаҥдулар бÿткен бÿдÿмиле Jасакка кели- 
жерин эдип jÿрзе, олордо Jасак jок то болзо, бойлорына бойлоры 
jасак болуп jадьшар. 15 Мынызьша олор Jасактыҥ некелтелери jÿ- 
ректеринде бичилгенин кöргÿзедилер. Мыны ок олордыҥ санаазы 
керелейт: олор бойлорында шÿÿп, бойлорын бирде бурулайдылар, 
бирде актайдылар. 16 Иисус Христос ажыра Кудай кижилердиҥ jа- 
жытту керектерин jаргьшаар кÿнде андый болор. Анайда мен Сÿÿн- 
чилÿ Jарда jарлыктаган эдим. 

Иудейлер ле Jасак 

17 Бат сен иудей деп аданадыҥ, Jасакка иженедиҥ, Кудайла 
мактанадыҥ. 18 Оныҥ табын билериҥ, Jасактаҥ ÿренип, эҥ артык 
дегенин ылгаштырып билериҥ; 19 сен сокорлордыҥ jедекчизи, ка- 
рачкыда jÿргендерге jарык, 20 керсÿ эместердиҥ таскадаачызы, не- 
ме билбестердиҥ ÿредÿчизи болгоныҥа бÿдÿп jадыҥ, нениҥ учун 
дезе Jасак сеге толо билим ле чындык берет. 21 Анайдарда, öскö 
улусты ÿредип, бойыҥды бойыҥ ÿретпейдиҥ бе? «Ууры этпе» деп 
jарлап, бойыҥ уурданып jадыҥ ба? 22 «Чайдам кьшынба» деп айдып, 
бойыҥ чайдам кылынадыҥ ба? Чалулардаҥ jескинген бойыҥ, ага- 
руныҥ байын бузадыҥ ба? 23 Jасакла мактанадыҥ, jе Jасакты бузуп, 
Кудайды уйатка тÿжÿредиҥ. 24 Айдарда, бичилгенинче, слердеҥ улам 
кара jаҥдулар ортодо Кудайдыҥ ады jамандалат. 

25 Jасакты бÿдÿрип турган болзоҥ, томдош тузалу, jе Jасакты бу- 
зуп турган болзоҥ, томдолгоныҥ болбогон немедий. 26 Анайдарда, 
томдолбогон кижи Jасактыҥ некелтелерин бÿдÿрип турган болзо, 
Кудай оны томдолгон деп бодобос беди? 27 Бÿткен бÿдÿмиле том- 
долбогон, jе Jасакты бÿдÿрип турган кижи сени jаргылабас беди? 
Сенде бичилген Jасак бар, сен томдолгоҥ, jе Jасакты бузуп jадыҥ. 
28 Чырайыла иудей болгоны, иудей эмес, эт-канда эдилген том- 
дош — ол томдош эмес. 29 Jе чын иудей — ол ич jаны андый болго- 
ны, чын томдош jÿректе эдилгени. Ол бичилген Jасакла эмес, jе 
Тынла эдилген. Андый кижини улус эмес, Кудай мактаар. 

3 

Кудай чындык, кижи — тöгÿнчи 

'Анайдарда, иудей болорыныҥ артыгы незинде, ол эмезе томдош- 
тоҥ кандый туза бар? 2 Ончо jанынаҥ артык. Элдеҥ озо неде дезе, 
олорго Кудайдыҥ сöзи бÿдÿмjилелген. 3 Олордыҥ кезиги чындык эмес 
болзо, не? Мынызы Кудайдыҥ чындыгын jоголтып болор бо? 4 Jок 
туру! Кудай чындык, не ле кижи — тöгÿнчи, бичилгенинче: «Ончо 
сöстöриҥде Сен акту болорыҥ, jаргылазан, jенип аларыҥ». 5 Jе чын эмес 
эдип турганыс Кудайдыҥ чынын иле эдип турган болзо, не деери- 
бис? Ол биске чугулын ийип, чын эмес эдип турган болор бо? (Мы- 
ны улустыҥ шÿÿгени чилеп айдадым.) б Jок туру! Ол чындык эмес 
болзо, телекейди канайып jаргылайтан? 7 Jе мениҥ меке-тöгÿним Ку- 
дайдыҥ чындыгын там иле эдип, Ого мак экелип турган болзо, мени 
кинчектÿни чилеп не учун jаргылайтан? 8 Айса, jакшы боло берзин 
деп, jаманды эдерис пе? Анайда бисти кезик улус jамандап, бого ÿре- 
дип jадыгар деп бурулайдылар. Андый улус jаргыга турары jолду. 

9 Анайдарда, не деерибис? Бис öскöлöринеҥ артык айалгада ба? 
Эмеш те эмес. Иудейлерди де, еллиндерди де, ончозын кинчек 
бийлеп jат деп кöргÿскен инебис, 10 бичилгенинче: 

«Бир де акту кижи jок, бир де. 

11 Аайлап турган кижи jок, кем де Кудайды бедиребейт. 

12 Ончозы jолдоҥ аскан, ончозы эш-немеге jарабас. 

Кем де jакшыны этпейт, кем де, бир де кижи. 

13 Олордыҥ сöстöри öлÿм ле чириш экелет. 

Тилдериле тöгÿндеп jадылар, 
эриндеринде —jыланныҥ короны. 

14 Оосторы ачу сöстöрлö, каргышла толо. 

15 Буттары кан тöгöргö jылгыр. 

16 Jолдорында бускалаҥ ла кату-jобол артырып jадылар. 

17 Амырдыҥ jолдорын билгилебес. 

18 Кудайдаҥ айабай jадылар». 

19 Бис билерис, Jасак ого багып турган улуска айдып турганын. 
Анайып айдар неме табылбай, бастыра телекей Кудайдыҥ алдында 
бурулу боло берет. 20 Jасактыҥ некеп турганын эткениле Кудайдыҥ 
алдында кем де актанып болбос. Jасак ажыра кинчек ачылат ине. 

Jасакла эмес, Кудайга бÿткенисле 
аргадаларыс 

21 Jе эмди Jасактаҥ камаан jокко акту болор jолды Кудай улуска 
кöргÿзип берген. Ол керегинде Jасак ла jарчылар керелейт. 22 Ку- 
дай дезе Иисус Христоско бÿткени ажыра бÿдÿп турган ончо улус- 
ты Бойыныҥ алдында акту эдет. Мында башказы jок, 23 нениҥ 
учун дезе, ончо улус кинчек эдип, Кудайдыҥ магын керексинип 
jадылар. 24 Ончозы Кудайдыҥ jакшылыгыла тегинге аьсталадьшар, 
нениҥ учун дезе олорды Иисус Христос jайымга садып алган. 
25 Кудай Оны тайылгага учурлаган, улус Ого бÿткени ажыра Оныҥ 
каныныҥ шылтузында кинчектери ташталып, быйан алзын деп. 
Бойыныҥ чындыгын кöргÿзерге, Оныҥ анайда эткени ол. Башкы- 
да эдилген кинчектерге аjару этпей, 26 эмдиги де öйдö Бойыныҥ 
чындыгын кöргÿзерге, чындык болорго ло Иисуска бÿдÿп турган 
улусты акту эдерге, Ол чыдашкан. 

27 Анайдарда, мактанар немебис кайда? Jоголтылып калган. Jа- 
сакты бÿдÿргени ажыра ба? Эткен керектер ажыра ба? Jок, Кудайга 
бÿткени ажыра. 28 Кижи Jасакты бÿдÿретенинеҥ камаан jокко, бÿт- 
кениле акталат деп бодоп jадыбыс ине. 29 Кудай jаҥыс иудейлер- 
дийи бе? Ол кара jаҥдулардыйы да эмес пе? Эйе, Ол кара jаҥду- 
лардыйы да. 30 Кудай jаҥыс эмей. Ол бÿдÿп турган учун томдолгон 
до кижини, бÿдÿп турган болзо, томдолбогон до кижини актаар. 
31 Анайдарда, бÿдÿп турган болзобыс, Jасакты jоголтып турганыс 
ол бо? Jок туру! Карын, Jасаьсты jöптöп jадыбыс. 

4 

Авраамныҥ Кудайга бÿткени 

1 Айдарда, улу адабыс Авраам керегинде не деерибис? Бойы неге 
jединген? 2 Ол эткен керектериле акталган болзо, мактанар аргазы 
бар. Jе Кудайдыҥ алдында эмес. 3 Чийим не дийт? — «Авраам Ку- 
дайга бÿткен, онынучун Кудай оны акту кижи деп адаган». 4 Jе иш- 
теп турган кижиге jал — ол быйан эмес, карын, ол оны алар учурлу. 
5 Иш этпей, jе ьсинчектÿни актаачы Кудайга бÿдÿп турган кижи, 
бÿткени учун акту деп ададып jат. 6 Анайда Давид те эткен керек- 
теринеҥ камаан jоьско Кудай акту деп адаган кижини кежиктÿ дийт: 

« 7 Jарамас керектери ташталган, кинчектери jабылган улус кежик- 
тÿ. 8 Кудай кинчектерин тоого албай турган кижи кежиктÿ». 

9 Анайдарда, бу кежик томдолгон улустыйы ба, эмезе томдолбо- 
гон до улустыйы ба? Бис дезе Авраам бÿде бергени учун оны Ку- 
дай акту кижи деп адаган дейдис. 10 Качан адаган? Томдолордоҥ 
озо бо, эмезе соҥында ба? Соҥында эмес, томдолордоҥ озо. 11 Ол 
соҥында томдолгон. Бу темдек ол томдолордоҥ озо бÿткени учун 
акталганын кöргÿскен. Анайып Авраам бÿдÿп турган ончо улус- 
тыҥ адазы боло берген. Олор томдолбогон до болзо, бÿдÿп турган 
учун, Кудай олорды да акту улус деп адап jат. 12 Ол анайда ок том- 
долгон до улустыҥ адазы боло берген. Олор jаҥыс та томдолгон 
эмес, jе улу адабыс Авраамныҥ изиле барып, ол томдолордоҥ озо 
бÿткени чилеп бÿткендер. 

13 Кудай Авраамга ла оныҥ калдыктарына телекейди энчи эдип 
берерим деген. Ол бу энчини Jасакты бÿдÿргени учун эмес, jе бÿ- 
дÿп, акталганы ажыра берер болгон. 14 Jасакпыла jÿрген улус энчи 
алып турган болзо, бÿдетени темей, берген сöстö учур jок болор 
эди, 15 нениҥ учун дезе Jасак бойыла кожо Кудайдыҥ чугулын 
экелет. Кайда Jасак jок, ол анда бузулбайт. 16 Оныҥ учун Кудай- 
дыҥ берген сöзин Ого бÿдÿп алып jадылар. Бу сöс Авраамныҥ он- 
чо калдыктарына Кудайдыҥ быйаны ла ижемjилÿ эп-арга болуп 
jат. Jаҥыс та Jасакты бÿдÿрип турган улуска эмес, jе Авраам бÿтке- 
ни чилеп бÿдÿп турган улуска. Авраам — ончобыска адабыс. 17 Би- 
чилгенинче: «Сени кöп калыктардыҥ адазы эдип койдым». Ол öлгöн 
улуска jÿрÿм береечи, jок немени бар деп айдаачы Кудайга бÿдÿп, 
Оныҥ алдында адабыс болуп jат. 

18 Иженери jок то болзо, ол иженип ле бÿдÿп, «Сениҥ калдыкта- 
рыҥ андый кöп болор» — деп айдылганынча, кöп калыктардыҥ ада- 
зы боло берген. 19 Jÿс jашка jууктажып калган кижиниҥ эди-каны 
öлÿмтик деп, Сарра карган, бала таппас деп аайлап та турза, ол 
Кудайга бÿткенче болгон. 20 Ол Кудайдыҥ берген сöзине алаҥзы- 
бай, бÿтпей турганын кöргÿспеген. Карын, оноҥ тыҥ бÿдÿп, Ку- 
дайды мактап, 21 Ол кÿчтÿ, берген сöзин бÿдÿрер деп, бек бÿткен. 
22 Оныҥ учун Кудай оны акту кижи деп адаган. 23 «Акту кижи деп 
адаган» деген сöстöр jаҥыс та ого эмес, 24 jе биске де бичилген. 
Бис те, Иисус Кайраканысты тиргискен Кудайга бÿдÿп турган бой- 
лорыс, акту деп ададарыс. 23 Иисус бисти акталзын деп, jазыктарыс 
учун öлÿмге берилип, тирилген. 

5 

Кудайла амыр 

1 Анайдарда, бÿдÿп турганысла аьсгу бололо, Иисус Христос Кай- 
раканыс ажыра Кудайла амыр jÿрÿп jадыбыс. 2 Христос биске бÿдÿп 
турганыс ажыра jакшылыкка кирер арга берген. Бу jакшылыкта jÿ- 
рÿп, Кудайдыҥ магында туружарыска иженип турганысла макта- 
нып jадыбыс. 3 Jаҥыс та мыныла эмес, jе кыйын-шырала да макта- 
нып jадыбыс, нениҥ учун дезе кыйын-шыра бисти чьщамкай эдип 
турганын билерис. 4 Чыдажып турганыста, Кудай бисти ченейт, че- 
нелгени — ижемjи берет. 5 Ижемjи уйатка салбас, нениҥ учун дезе 
биске берилген Агару Тын ажыра сÿÿш jÿректериске урулат. 

6 Темдектелген öйдö чине jок тужыбыста Христос Кудайга бÿт- 
пес бис учун öлгöн ине. 7 Акту кижи учун кем де öлöт эмеш пе. 
Айса болзо, jакшы кижи учун кем де öлöргö тидинер? 8 Jе Кудай 
бисти сÿÿп турганын кинчектÿ тужыбыста Христос бис учун öлгö- 
ниле кöргÿзет. 9 Оныҥ учун, анчада ла эмди, Оныҥ каныла ак- 
талган бойлорыс, Ол ажыра Кудайдыҥ чугулынаҥ аргадаларыс. 
10 Öштÿлер болгон бойлорыс, Кудайла Оныҥ Уулыныҥ öлÿми 
ажыра jарашкан болзобыс, анчада ла эмди, Оныла jарашкан со- 
ҥында, Оныҥ Уулыныҥ jÿрÿми ажыра аргадаларыс. п Jаҥыс та бу 
эмес, jе Иисус Христос Кайраканыс ажыра Кудайдыйы болгоныс- 
ла мактанып jадыбыс. Ол бисти Кудайла jараштырган. 

Адам ла Христос 

12 Кинчек телекейге бир кижи ажыра келген, кинчек ажыра 
öлÿм келген. Анайып ончо улус öлÿмдÿ боло берген, нениҥ учун 
дезе ончозы кинчек эткен. 13 Кинчек телекейде Jасактаҥ озо до 
болгон. Jе Jасак jок тушта кинчек тоого алылбайт. 14 Öлÿм дезе 
баштапкы кижи Адамнаҥ ала Моисейге jетире бийлеген. Ол Ку- 
дайдыҥ jакылтазын бускан Адам чылап кинчек этпеген улусты да 
бийлеген. Адам — эмди болотонныҥ теми. 

15 Jе jазыктыҥ эткенин Кудайдыҥ сыйы эткениле тÿҥдеерге jара- 
бас. Бир кижиниҥ jазыгынаҥ улам кöп улус öлгöн болзо, анчада ла 
Кудайдыҥ jакшылыгы ла сыйы бир Кижиниҥ — Иисус Христос- 
тыҥ jакшылыгы ажыра кöп улуска артыктай берилет. 16 Кудайдаҥ 

сый нени эдип турганын, бир jазык нени эдип турганын тÿҥдеерге 
jарабас. Бир кижиниҥ jазыгы учун бурулаарга jаргы болгон, Ку- 
дайдаҥ сый кöп jазыктардаҥ улусты акту эдерге берилген. 17 Бир 
кижи эткен jазыктаҥ улам öлÿм бир кижи ажыра бийлеген болзо, 
анчада ла Кудайдыҥ jакшылыгыныҥ байлыгын ла акталарга сый 
алып, тегинге акталып турган улус бир Кижи — Иисус Христос 
ажыра jÿрÿмде бийлеер. 18 Оныҥ учун бир кижиниҥ jазыгы ончо 
улуска jаргы экелгени чилеп, бир Кижиниҥ акту кереги ончо улус- 
ты актап, олорго jÿрÿм берет. 

19 Бир кижиниҥ уккур эмези кöп улусты кинчектÿ эткени чи- 
леп, бир Кижиниҥ уккур болгоны кöп улусты акту эдер. 20 Jасак 
келерде, jазык кöптöй берген. Кинчек кöптöй берерде, jакшылык 
там кöптöгöн, 21 кинчек бойыла кожо öлÿмди экелип, бийлей бер- 
гени чилеп, Кудайдыҥ да jакшылыгы Иисус Христос Кайраканыс 
ажыра бисти акту эдип, мöҥкÿ jÿрÿм берерге бийлезин деп. 

6 

Кинчекке öлгöнис, Христоско тирÿ 

1 Айдарда, не деерибис? Jакшылык арбындазын деп, кинчек 
эдип jÿрерис пе? 2 Jок туру! Бис кинчекке öлÿп калганыс. Айдарда, 
канайып кинчек эдип jÿрерис? 3 Ончобыс Христос Иисусла бир- 
лик болорго креске тÿжеристе, Оныла кожо öлöргö креске тÿшке- 
нисти билбей туругар эмеш пе? ЧСреске тÿжÿп, Оныҥ öлÿминде 
кожо туружаачылар боло берип, Оныла кожо бойыбысты кöмдис. 
Ол Аданыҥ мактулу кÿчиле тирилгени чилеп, бис те jаҥы jÿрÿмле 
jÿрели деп, анайда эткенис ол. 5 Ол чылап öлÿп, Оныла кожо би- 
риккен болзобыс, Ол чылап тирилерис. 

6 Бис билерис, jебрен кижи болгон бойыбыс Оныла кожо кере 
тартылганын, кинчектÿ бойыбыс jок болзын деп, кинчекке кул 
болбойлы деп. 7 Öлÿп калган кижи кинчектеҥ jайымдалганы ол ине. 
8 Христосло кожо öлгöн болзобыс, Оныла кожо jÿрерис деп, бÿдÿп 
jадыбыс. 9 Бис билерис, тирилген Христос база öлбöс: öлÿм Оны 
бийлебей jат. 10 Ол öлöрдö, кинчекке бир катап öлгöн, jе jÿрÿп 
турганы Кудайга jÿрÿп jат. п Анайып слер де, бойыгарды кин- 
чекке öлÿп калганыгар, jе Христос Иисус ажыра Кудайга тирÿ деп 
бодогор. 

12 Анайдарда, кинчек öлÿмдÿ эди-каныгарда бийлебезин деп, 
оныҥ кычаларына бакпагар. 13 Эди-каныгардыҥ ÿйелерин jаман- 
ныҥjепсели эдип, кинчекке бербегер. Оныҥ ордына jÿрÿмге тирил- 
ген бойыгарды Кудайга беригер. Эди-каныгардыҥ ÿйелерин слер- 
ди актайтан jепсел эдип Ого беригер. 14 Кинчек слерди бийлебес, 
нениҥ учун дезе слерди Jасак эмес, jакшьшык башкарат. 

Кинчектшг кулдары эмезис 

15 Анайдарда, не? Jасакка эмес, jакшылыкка башкартып jÿрÿп 
jадыбыс дейле, кинчек эдетенис пе? Jок туру! 16 Кемге бойыгарды 
бактыртып, кулга берип турган болзогор, ол кижиге кул боло бе- 
рип турганыгарды билбей туругар эмеш пе? Ол эмезе öлÿмге ба- 
рарга багадыгар, ол эмезе акталайын деп багадыгар. 17 Башкыда 
кинчектиҥ кулдары болгоныгар, jе Кудайга баш, бойыгарды учур- 
лаган ÿредÿге бастыра jÿрегердеҥ бактыгар. 18 Кинчектеҥ jайымда- 
лып, чын эдип jÿрерге, Кудайдыҥ кулдары боло бердигер. 

19 Бойыгар аайлап болбос учун мыны улустыҥ шÿÿгени чилеп 
айдып турум. Башкыда jарамас керектер эдерге, эди-каныгардыҥ 
ÿйелерин быjарга ла jарамаска кул эдип берген эдигер. Анайда эм- 
ди де, чындык керектер эдерге, бойыгарды Кудайга учурлайын 
деп, ÿйелеригерди бактырыгар. 

20 Кинчектиҥ кулдары болорыгарда, чынга бакпаганыгар. 21 Ол 
тушта эткен керектеригердиҥ турултазы кандый болгон? Эмди 
ол керектер учун слерге уйатту, нениҥ учун дезе олордыҥ турул- 
тазы — öлÿм. 22 Jе эмди кинчектеҥ jайымдалып, Кудайдыҥ кулда- 
ры боло берип, агарулалып jадыгар. Мыныҥ турултазы — мöҥкÿ 
jÿрÿм. 23 Кинчектиҥ jалы — öлÿм ине, Кудайдаҥ сый — Христос 
Иисус Кайраканыс ажыра мöҥкÿjÿрÿм. 

7 

Jасактагг jайымдалдыс 

1 Слерге, карындаштар, Jасакты билер улуска, айдып турум: ки- 
жи тирÿ jÿргенче, оны Jасак башкарып турганын билбейдигер 
эмеш пе? 2 Айылду ÿй кижи тирÿ jÿрген öбööниле Jасакла колбол- 
гон. Jе öбööни jада калза, ол öбööниле колбогон Jасактаҥ jайым- 
далат. 3 Оныҥ учун, öбööни тирÿ jÿрерде öскö кижиге барза, балыр 

jÿрÿмдÿ ÿй кижи болор. Jе öбööни jада калза, ол Jасактаҥ jайым, 
öскö кижиге барып, балыр jÿрÿмдÿ ÿй кижи болбос. 

4 Анайып слер де, карындаштарым: Христостыҥ эди-каны ажы- 
ра Jасакка öлдигер. Слер тирилген Христостыйы болорго öлдигер. 
Анайып, Кудайга jарамыкту керектер эдер аргагар бар. 5 Бÿткен 
бÿдÿмисле jÿреристе, Jасак ажыра ачылган кинчектÿ кычалар бис- 
ке öлÿмди экелерге, ÿйелеристе бойыныҥ ижин эткен. 6 Jе эмди 
Jасакка öлöлö, бисти киженде туткан Jасактаҥ jайымдалдыс. Бис 
бичилген Jасакка эмес, Тынга башкартып, Кудайга jаҥыдаҥ jалчы- 
ланып jадыбыс. 


Jасак ла кинчек 

7 Айдарда, не деерибис? Jасак — ол кинчек пе? Jок туру! Jе Jасак 
эмес болзо, кинчек ол не дегенин билбес эдим. Jасак: «Кÿÿнзе- 
бе...» — дебеген болзо, андый кÿÿнзешти билбес эдим. 8 Кинчек 
дезе jакылтага тайанып, бойымда jÿзÿн-базын кÿÿнзештерди ой- 
госкон. Jасакjокко кинчек jÿрбей jат ине. 

9 Мен качан да Jасак jокко jÿргем. Jе jакылта табыларда, кинчек 
тынданып келген, 10 мен дезе öлÿп калгам. Jÿрÿм берер jакылта 
меге чындаптаҥ öлÿм экелгени jарталган. 11 Кинчек дезе jакылтага 
тайанып, мени тöгÿндеп, оныҥ болужыла öлтÿрип койгон. 12 Оныҥ 
учун Jасак агару, jакылта агару, чын ла jакшы. 

13 Анайдарда, jакшы меге öлÿм экелди эмеш пе? Jок туру! Ка- 
рын, мыны кинчек эткен, ол кинчек чилеп ачыларга, jакшы ажы- 
ра меге öлÿм экелген. Кинчек канча кире jаман болгонын jакылта 
ажыра кöргÿзерге, анайда болгоны ол. 14 Jасак тынга деп, бис би- 
лер инебис. Мен, эт-канду кижи, кинчекке садылгам. 15 Нени 
эдип тургам, аайлабайдым. Эдейин дегенди, этпейдим, нени кö- 
рöр кÿÿним jок, оны эдедим. 16 Этпейин дегенди эдип турган бол- 
зом, Jасак jакшы деп, jöпсинип jадым. 

17 Оныҥ учун мыны мен эдип турган эмезим, jе менде jÿрген 
кинчек эдет. 18 Мен билерим, менде, мениҥ бойымда jакшы jÿр- 
бей jат. Менде jакшыны эдер кÿÿн бар, jе оны эдерге менде jакшы 
jок. 19 Эдейин деген jакшыны, этпейдим, этпейин деген jаманды, 
эдедим. 20 Этпейин дегенди эдип турган болзом, мыны мен эдип 
турган эмезим, jе менде jÿрген кинчек эдип турганы ол. 

21 Анайдарда, jасакты кöрÿп турум: jакшыны эдейин деген бо- 
йымда jаҥыс jаман бар. 22 Ичимдеги кижи Кудайдыҥ Jасагына 

сÿÿнип jат, 23 jе эди-каным öскö jасакла jÿрÿп jат. Ол санаам jара- 
дып турган jасакка удура тартыжып, эди-канымдагы кинчектÿ jа- 
сакка мени олjолоп jат. 24 Бараксанды сени! Öлÿмге экелеечи бу 
эт-каннаҥ мени кем jайымдаар? 25 Кудайымга алкыш-быйаным, 
Ол мыны Иисус Христос Кайраканыс ажыра эткен. 

Анайдарда, мен бойым бойымныҥ санаамла Кудайдыҥ Jасагы- 
на кул, jе эди-канымла кинчектиҥ jасагына кул. 

8 

Тынла агарулалган jÿрÿм 

1 Анайдарда, эмди Христос Иисустыҥ Бойында jÿрген улусты 
jаргы бурулап болбос*. 2 Христос Иисус ажыра jÿрÿм берип турган 
Тынныҥ jасагы мени кинчектиҥ ле öлÿмниҥ jасагынаҥ jайымда- 
ган. 3 Эт-каннаҥ улам кÿчин jылыйткан Jасактыҥ эдип болбогонын 
Кудай эткен. Ол кинчектÿ эт-каныбыстый эт-канду болгон Уулын 
кинчек учун тайылга эдип ийип, эт-кан эдип турган кинчекти 
бурулаган. 4 Эт-канга эмес, Тынга башкартып jÿрген бойыбыста 
Jасактыҥ чындык некелтелери бÿтсин деп, Кудайдыҥ мынайда 
эткени бу. 

5 Эт-канга башкартып jÿрген улус эт-канныҥ кÿÿнин бÿдÿрейин 
деп, Тынга башкартып jÿрген улус Тынныҥ кÿÿнин бÿдÿрейин деп, 
сананып jадылар. 6 Санаагарда эт-кан башкарып турган болзо, — ол 
öлÿм, санаагарда Тын башкарып турган болзо, — ол jÿрÿм ле амыр, 
7 нениҥ учун дезе эт-канныҥ кÿÿнин бÿдÿрейин деп умзанып jÿрген 
кижи — Кудайга öштöш. Ол Кудайдыҥ Jасагына бакпайт, ого багып 
та болбойт. 8 Эт-канга башкартып jÿрген улус Кудайга jарабас. 

9 Кудайдыҥ Тыны бойыгарда jÿрген болзо, слер эт-канга эмес, 
Тынга башкартып jÿрÿп jадыгар. Кемде Христостыҥ Тыны jок, ол 
Оныйы эмес. 10 Jе Христос бойыгарда jÿрген болзо, эди-каныгар 
кинчектеҥ улам öлÿмтик, тын дезе акталганыгардаҥ улам jÿрÿп jат. 
п Христосты тиргискен Кудайдыҥ Тыны бойыгарда jÿрген болзо, 
Оны тиргискен Кудай бойыгарда jÿрген Тыныла слердиҥ де öлÿм- 
дÿ эди-каныгарды тындандырар. 


* Кезик jебрен тÿрбектерде: «Христос Иисусла кожо эт-канга эмес, Тын- 
га башкартып jÿрген улусты jаргы бурулап болбос». 

12 Анайдарда, карындаштар, бисте эт-кан алдында молjу jок, ого 
бис башкартып jÿрбес учурлу. 13 Эт-канга башкартып jÿрзегер, 
öлÿп каларыгар, эт-канныҥ кинчектÿ керектерин Тынла öлтÿрсе- 
гер, тирÿ jÿреригер. 14 Кудайдыҥ Тынына башкартып jÿрген ончо 
улус Кудайдыҥ балдары болуп jадылар. 15 Слер ойто коркып jÿрбес 
учурлу, слер кулданыштыҥ тынын албадыгар, jе слерди Кудайга 
балазынып турган Тынды алдыгар. Бу Тынла «Авва, Ада!» деп, 
кыйгырып jадыбыс. 16 Ол ок Тын бистиҥ тынла кожо бисти Ку- 
дайдыҥ балдары деп керелейт. 17 Балдары болзобыс, Кудайдыҥ 
берер болгонын аларыс. Мыны Христосло кожо аларыс. Оныла 
кожо шыралап турган болзобыс, Оныла кожо макталар инебис. 

Келер öйдöги мак 

18 Эмдиги шырабыс, бис алар макка кöрö, неге де турбас деп бо- 
доп турум. 19 Кудай Бойыныҥ балдарын макка кöдÿрерин ончо jа- 
йалган энчикпей сакып jат ине. 20 Кандый ла jайалган баштаҥы 
айалгазын бойыныҥ кÿÿниле эмес, Кудайдыҥ табыла jылыйткан. 
21 Jе jайалган иженет, бойы да öлÿмниҥ кулданыжынаҥ jайымда- 
лар деп, Кудайдыҥ балдарыныҥ jайымын ла магын ÿлежер деп. 

22 Бис билер инебис, ончо jайалган эмдиге jетире кожо онтоп, 
кыйналып jат. 23 Jаҥыс та jайалган эмес, jе бис те, Тыннаҥ баш- 
тапкы ÿрендер алган бойлорыс, Кудай бисти качан балазынарын, 
эди-каныбысты jайым эдерин сакып, ичибисте онтоп jадыбыс. 
24 Бис иженип турганыста, аргадалганыс ол. Кöрÿп турганыҥа 
иженип турган болзоҥ, ол ижемjи эмес. Кöрÿп турган немеге кем 
иженер? 25 Jе кöрбöй турган немеге иженгенисте, ол тушта чыда- 
жып сакып jадыбыс. 

26 Анайда ок Тын да бисти, чине jок бойыбысты, тыҥьщат. Бис 
билбес инебис, не деп, канайып мÿргÿйтенин. Jе Тын Бойы сöслö 
чыгара айдып болбос эттире улу тынып, бис учун jайнап jат. 27 Ку- 
дай jÿректеристи шиҥдеп, Тынныҥ санаазын билер, нениҥ учун 
дезе Тын агарулар учун Кудайдыҥ табьша сурап jат. 28 Бис билерис, 
Кудайды сÿÿп турган, Оныҥ табыла кычырылган улуска ончозы 
jакшыга иштеп jат. 29 Кудай озолодо билип алган улузын Бойыныҥ 
Уулыныҥ сÿр-кеберине тÿҥей болзын деп темдектеп койгон, Оныҥ 
Уулы кöп карындаштар ортодо тун туулганы болзын деп. 30 Озолодо 
темдектеп койгон улусты кычырып алган; кычырып алган улусты 
актап койгон; актап койгон улусты маьска кöдÿрген. 

Христостын сÿÿжин 
кем де айрып болбос 

31 База нени айдар? Кудай бис учун болзо, кем биске удура? 
32 Ол Бойыныҥ Уулын чеберлебей, ончобыс учун öлÿмге берип, 
Оныла кожо биске ончозын сыйлап бербес беди? 33 Кудайдыҥ 
талдап алган улузын кем бурулап болор? Олорды Кудай актап jат. 
34 Кем jаргылап болор? Öлгöн лö тирилген Христос Кудайдыҥ оҥ 
jанында jÿрÿп, бис учун сурап jат. 

35 Бисти Христостыҥ сÿÿжинеҥ кем айрып койор? Ачу-корон 
бо, эмезе кысталаҥ ба? Истежÿ бе, эмезе торо бо? Тÿреҥи бе, эме- 
зе jеткер бе, эмезе кылыш па? 36 Бичилген jок беди: 

«Сен учун бысти кажы ла кÿн öлтÿредилер. 

Бисти сойотон койлорго бодойдылар». 

37 Jе мыны ончозын бисти сÿÿп турган Кудайдыҥ болужыла jеҥип 
jадыбыс. 38 Мен бÿдÿмjилÿ, öлÿм де, jÿрÿм де, ангелдер де, öрöги 
jаҥдар да, эмди болуп турганы да, келер öйлöрдö дö болотоны, 
кандый да ийде-кÿч, 39 теҥеридези де, алыс jердези де, jайалган- 
ныҥ бирÿзи де бисти Христос Иисус Кайраканыстыҥ Бойындагы 
Кудайдыҥ сÿÿжинеҥ айрып болбос. 

9 

Кудай ла Онын калыгы 

1 Христос алдында чынды айдадым, тöгÿндебей jадым. Онызын 
Агару Тынга башкарткан санаам керелейт: 2 меге сÿрекей эрикчил, 
jÿрегимде токтобос сыс. 3 Каны jаҥыс карындаштарым учун мен 
бойым каргышка калып, Христостоҥ айрыткан болзом кайдадым. 
4 Олор Израильдиҥ улузы: олорды Кудай балазынып алган, олорго 
Бойыныҥ магын ачкан, кереестер ле Jасак берген, Ого бажырып 
jÿрерин ле Бойыныҥ сöзин берген. 5 Олор улу адалардыҥ калдык- 
тары, олордыҥ ортозынаҥ кижи чилеп Христос туулган. Ол ончо- 
зыныҥ ÿстинде турган, ÿргÿлjи чакка алкышту Кудай. Аминь. 

6 Jе бу Кудайдыҥ берген сöзи кÿчин jылыйтып салган дегени 
эмес. Израильдеҥ туулган ончо улус Израильдийи эмес ине. 
7 Анайда ок Авраамныҥ ончо калдыктары оныҥ балдары эмес. Jе 
мынайда айдылган: «Исаактан туулганы калдыгын деп адалар». 

8 Öскöртö айтса, jÿк эт-каннаҥ туулган балдар Кудайдыҥ балдары 
эмес, jе Оныҥ берген сöзиле туулган балдар чын калдыктар деп бо- 
долор. 9 Бат, берген сöс бу: «Бу ок öйдö келерим, Сарра уулду болор». 

10 Jе бу ончозы эмес. Ревеккала база андый болгон. Ол бир ки- 
жидеҥ — улу адабыс Исаактаҥ эки уулду болгон. 11-12 Олор туулга- 
лак, бир jакшыны эмезе бир jаманды эткелек болордо, Ревеккага 
айдылган: «Jаан уул кичÿзине jалчы болор». Анайып Кудайдыҥ табы 
талдаш ажыра бÿдет, бу талдаш эткен керектердеҥ эмес, Оныҥ 
кычырузынаҥ камаанду. 13 Бичилгенинче: «Иаковты сÿÿй бергем, 
Исавты кöрбöй баргам». 

14 Айдарда, не деерибис? Кудай чын эмес эдет эмеш пе? Jок ту- 
ру! 15 Ол Моисейге айткан ине: «Быйан эдетениме, быйан эдерим, 
буурсайтаныма, буурсарым». 16 Оныҥ учун ончозы кижиниҥ кÿÿ- 
нинеҥ эмес, оныҥ кичеенип турганынаҥ эмес, быйан эдип турган 
Кудайдаҥ камаанду. 17 Ол Чийимде фараонго айдат ине: «Сен 
ажыра кÿчимди кöргÿзерим, адым jер-ÿстинде jарлалар. Онынучун се- 
ни кöдÿргеним ол». 18 Анайдарда, Ол быйан эдейин дегенге, быйан 
эдет, катуландырайын дегенди, катуландырат. 

Кудайдын чугулы ла быйаны 

19 Сен меге айтпай кайдарыҥ: «Ол база не учун бурулап турган? 
Оныҥ табына кем удурлажар?» 20 Jе сен кем андый, кижи, Кудайла 
сöс блаажарга? «Мени не керек андый эттиҥ?» — деп, эдилген неме 
оны эткен кижиге айдар беди? 21 Той балкаштыҥ узы бир чейин- 
тиле чÿмдÿ jыракы ла тегин jыракы эдер jаҥы jок по? 

22 Кудай дезе Бойыныҥ чугулын ла кÿчин кöргÿзерге кÿÿнзеп, 
Оныҥ чугулын алып турган ла öлÿмге jаргылаткан улуска килеп, 
узак чыдашкан. 23 Ол анайда ок макка белетелген, Оныҥ быйанын 
алып турган улуска Бойыныҥ магыныҥ байлыгын кöргÿзерге 
кÿÿнзеген. 24 Ол улус бис эдибис. Ол бисти jаҥыс та иудейлердеҥ 
эмес, jе кара jаҥдулардаҥ да кычырып алган. 25 Бу керегинде Ол 
анайда ок Осия jарчы ажыра айдат: 

«Мениҥ эмес калыкты, Менин калыгым деп адаарым, 
сÿÿбегенди, сÿÿгеним деп адаарым. 

26 Менин калыгым эмезигер деп айдылган jерде 
олорды тирÿ Кудайдын уулдары деп адагылаар». 

27 Исаия дезе Израиль керегинде jарлап jат: «Израильдин уулда- 
рыныҥ тоозы талайдын кумагындый да болзо, jÿк арткан-калганы 

аргадалар. 28 Кайракан jерде Бойыныҥ сöзин jылгыр ла jана баспай 
бÿдÿрип койор». 29 Исаияныҥ озолодо айтканынча: «Саваоф Кай- 
ракан калдыктарыска килебеген болзо, Содомдый болор, Гоморрага 
тÿҥейлежер эдибис». 

Христос — бÿдÿрилтер таш 

30 Айдарда, не деерибис? Акту болорго jÿткÿбеген кара jаҥду- 
лар акталгандар, Кудайга бÿткени ажыра акталгандар. 31 Израиль- 
диҥ улузы дезе, Jасак ажыра акту болорго jÿткÿп, бого jединип 
болбогондор. 32 Нениҥ учун? Бÿткени ажыра эмес, эткен керекте- 
ри ажыра акту болорго jÿткÿгендери учун. Олор бÿдÿрилетен таш- 
ка бÿдÿрилгендер. 33 Бичилгенинче: 

«Бат, Сиондо таш салып jадым — ого бÿдÿрÿлгилеер , 
кайа-таш салып jадым — оноҥулам jыгылгылаар. 

Jе Ого бÿдÿп турган неле кижиге уйатту болбос». 

10 

1 Карындаштар! Израильдиҥ улузы аргадалзын деп, бастыра jÿ- 
регимнеҥ кÿÿнзеп, олор учун Кудайга мÿргÿп турум. 2 Олор Ку- 
дайга чындык болорго сÿрекей кÿÿнзейдилер деп, керелеп турум, 
jе мыны Ого не jараарын билбей эдип jадьшар. 3 Оныҥ учун Кудай 
улусты канайда актап турганын билбей, акту болорго бойлоры jе- 
динерге ченежип, Ол актазын деп, Ого бакпагандар. 4 Христос — 
ол Jасактыҥ бÿдÿп калганы. Ол бÿдÿп турган кажы ла кижини 
актайт. 

5 Моисей Jасак ажыра акту болоры керегинде бичийт: «Jасактыҥ 
jакылталарын бÿдÿрген кижи jÿрÿм jÿрер». 6 Бÿткени ажыра акту бо- 
лоры керегинде Чийим мынайда айдат: «Христосты jерге экелерге, 
теҥериге кем чыгар деп, бойыҥды сураба». 7 Ол эмезе: «Христосты 
öлгöн улус ортодоҥ öрö алып чыгарга, алыс jерге кем тÿжер?» — деп. 
8 Чийим не дийт? — 

«Кудайдыҥ сöзи сеге jуук, 
ол тилиҥде ле jÿрегиҥде». 

Улус бÿтсин деп, бис jарлыктап турган сöс бу. 9 Иисус — ол 
Кайракан деп, тилиҥле jарлап, Оны Кудай тиргискен деп, jÿре- 
гиҥле бÿдер болзоҥ, аргадаларыҥ. 10 Акталайын деп, jÿрегиле 


357 




Римдегилерге 10, 11 


бÿдедилер, аргадалайын деп, тилиле jарлайдылар. п Чийим ай- 
дат ине: 

«Ого бÿдÿп турган неле кижиге уйатту болбос». 

12 Иудей ле еллин ортодо башказы jок, нениҥ учун дезе ончозы- 
ныҥ Кайраканы jаҥыс, Ого баштанып турган кажы ла кижиге Ол 
Бойыныҥ байлыгынаҥ берип jат. 13 Кайраканга баштанган кажы 
ла кижи аргадалар ине. 

Израиль Сÿÿнчилÿ Jарды алынбаган 
14 Jе Кемге бÿтпей турган, Ого канайып баштанат? Кем кере- 
гинде укпаган, Ого канайып бÿдет? Jарлыктап турган кижи jокко 
канайып угат? 15 Ийилбезе, канайып jарлыктайт? Чийим айдат: 
«Сÿÿнчилÿ Jар jарлап базып jÿрген улус кандый кеен!» 16 Jе Сÿÿнчилÿ 
Jарды ончо улус бойына алынбаган. Исаия айдат ине: «Кайракан! 
Бис айткан сöстöрди угала, кем бÿткен ?» 

17 Анайдарда, кижи Jарды угуп турганда, бÿдÿп баштайт, Хрис- 
тос jарлалып турганда, угат. 18 Jе мен сурайдым: «Олор укпады 
эмеш пе?» Уккан эмей! Бичилгенинче: 

«Олордын ÿни jер-ÿстине jайылган, 

олордыҥ сöстöри орчылаҥныҥ кыйузына jеткен». 

19 База сурайдым: «Израиль билбеди эмеш пе?» Моисей баштапкы 
болуп айткан: 

«Калык эместер ажыра слерди кÿнÿркедерим. 

Санаа-укаазы jок калык ажыра слерди ачындырарым» . 

20 Исаия да чике айдат: 

«Мени бедиребеген улус Мени таап алды, 

Мени сурулабаган улуска ачылдым». 

21 Израиль керегинде айдат: «Бакпас, кедер калыкты кычырып, кере 
тÿжине колым сундым». 


11 

Кудай Бойыныҥ калыгын jектебеген 

1 Анайдарда, сурап турум: Кудай Бойыныҥ калыгын jектеп кой- 
ды эмеш пе? Jок туру! Мен бойым да Израильдиҥ кижизи, Ав- 
раам калдыгы, Вениамин угынаҥ болорым. 2 Озолодо билер бол- 
гон калыгын Кудай jектебеген. Ол эмезе Илия Кудайга баштанып, 

Израильге комудап турарда, Чийим не деп турганын билбезигер 
бе? — 3 «Кайракан! Jарчыларыҥды öлтÿрдилер, тагылдарынды jемир- 
дилер; мен jаҥыскан арттым, мениҥ де тынымды бедиреп jадылар». 
4 Кудай ого нени ачкан? — «Ваалдыҥ алдына чöгöдöбöгöн jети муҥ 
эрди Бойыма чеберлеп алдым». 5 Анайып эмди де, Кудай Бойыныҥ 
jакшылыгыла талдап алган арткан-калганы чеберлелген. б Олор jак- 
шылыкла талдалган болзо, эткен керектериле талдалбаган. Оноҥ 
башка, jакшылык чын эмес болор эди. 

7 Айдарда, не? Израиль нени бедиреген, ого jединбеген. Jÿк тал- 
далган улус ого jединген, арткан улус — катуланган. 8 Бичилге- 
нинче: 

«Кудай санааларын öчöмиктеп, jÿректерин мокорткон. 

Бу да кÿнге jетире кöстöри кöрбöй jат, 
кулактары укпай jат». 

9 Давид те айдат: 

« Тойлоп-jыргаганы олорго тузак, чакпыдагы jем болзын, 
бу учун олор jыгылзын, кезедÿ алзын; 

10 кöрбöскö, кöстöри карачкылансын, 

арка-белдери ÿргÿлjиге бÿгÿлип калзын». 

п Анайдарда, сурап турум: олор чек jыгыларга, бÿдÿрилди эмеш 
пе? Jок туру! Jе олордыҥ jыгылганы кара jаҥдуларга аргадаш экел- 
ген, ол ажыра Израиль кÿнÿркезин деп. 12 Олордыҥ jыгылганы те- 
лекейге байлык экелип турган болзо, тÿрегени кара jаҥдуларга 
байлык экелип турган болзо, анчада ла орныкканы оноҥ кöп бай- 
лык экелер. 

13 Слерге, кара jаҥдуларга, айдадым: Кудай мени кара jаҥдулар- 
га ийгени учун, Ол макталзын деп, бастыра кÿчимди саларым. 
14 Айса болзо, каны jаҥыс карындаштарымды кÿнÿркедип, кези- 
гин аргадап болорым. 15 Олордыҥ jектелгени телекейди Кудайла 
jараштырган болзо, Кудай jуудып алза, не болор? Öлгöндöргö jÿ- 
рÿм болор. 16 Калаштыҥ баштапкы бöлÿги агару болзо, ончо ка- 
лаш агару; тазыл агару болзо, будактары да агару. 

17 Май-агаштыҥ кезик будактары сынып калган. Сен, jерлик 
май-агаштыҥ корбозы, олордыҥ ордына кондырылгаҥ. Сен та- 
зылла бирлик боло берип, май-агаштыҥ jулугыла азыранып jа- 
дыҥ. 18 Айдарда, бу будактар алдында мактанба. Сенде мактанар 
шылтак jок, нениҥ учун дезе тазылдаҥ сен тудунып jадыҥ, тазыл 
сенеҥ тудунып турган эмес. 

19 Сен айдарыҥ: «Мени кондырылзын деп, будактар сынды- 
рылган». 20 Jакшы. Олор бÿтпеген учун сындырылган, сен бÿдÿп 
турганыҥ учун jÿрÿп jадыҥ. Анайдарда, оморкобо, jе коркып jÿр. 
21 Кудай агашта öскöн будактарга килебеген болзо, сеге килеер 
деп сананып туруҥ ба? 

22 Анайдарда, Кудай jакшы ла кату болгонын кöрÿп jадыҥ. Ол 
тÿжÿп калганга кату, jе сеге jакшы. Оныҥ jакшызында jÿрÿп тур- 
ган болзоҥ, Ол сеге jакшы. Оноҥ башка, сен де кезе чабыларыҥ. 
23 Jе байагылар да бÿде берзе, кондырьшар, олорды ойто кондырар 
кÿч Кудайда бар. 24 Сен ар-бÿткенинче jерлик май-агаштаҥ кезе 
чабылып, jакшы май-агашка ар-бÿткенге удура кондырылган бол- 
зоҥ, анчада ла тöрöл будактарга бойыныҥ агажына кондырыларга 
jеҥил болор. 

25 Бойыгар керегинде бийик сананбагар деп, бу jажытты билип 
алыгар деп турум, карындаштар: кара jаҥдулардыҥ Кудай тем- 
дектеп койгон тоозы Ого келбегенче, Израильдиҥ улузы кезек 
öйгö катуланган. 26 Анайдарда, бастыра Израиль аргадалар, би- 
чилгенинче: 

«Сионноҥ Jайымдаачы келип, 

Иаковтон кинчекти ырадар. 

27 Кинчектерин чечсем, 

олорго бу Менин кереезим болор». 

28 Олор Сÿÿнчилÿ Jарды алынбай, слерге болуп Кудайдыҥ öштÿле- 
ри болуп jадылар, jе олор Кудайдыҥ талдап алган калыгы болуп 
артып jадьшар, нениҥ учун дезе олорды Кудай улу адаларга болуп 
сÿÿп jат. 29 Ол Бойына кычырып алган улус керегинде шÿÿлтезин 
кубултпай jат, олорго берген сыйларын кайра албай jат. 

30 Слер де качан да Кудайга уккур эмес болгоныгар, jе эмди, 
олордыҥ уккур эмезинеҥ улам, Ол слерге быйан эткен. 31 Эмди 
олор до уккур эмес, Кудай слерге быйан эткени чилеп, бойлорына 
да быйан этсин деп. 32 Ончо улуска быйан эдерге, ончозын Кудай 
уккур эместиҥ олjозына алган. 

33 Э-э, Кудайдыҥ байлыгы кандый улу, ойгоры ла билими кан- 
дый тереҥ! Оныҥ шÿÿлтелерин шиҥдеер, Оныҥ jолдорын аайлаар 
арга jок. 34 Кайраканнын санаазын кем билип алган ? Ого кем jöп ай- 
дып берген? 35 Кайра jандырсын деп, Ого кем нени-нени берген бе? 
3б Ончозын Ол jайаган ине, ончозы Оныҥ шылтузында ла Ого бо- 
луп jÿрет. Ого ÿргÿлjи чакка мак. Аминь. 

12 

Кудайга учурлалган jÿрÿм 

1 Анайдарда, карындаштар, Кудайдыҥ буурсаганына болуп jай- 
нап турум: агару ла Кудайга jараар тирÿ тайылганы чылап, эди-ка- 
ныгарды Ого беригер. Ого анайып бажырганыгар чын болор. 2 Бу 
телекейге эптешпегер, jе санаагарды jаҥыртып, бойыгарды кубул- 
тыгар. Анайып, Кудай слердеҥ нени кÿÿнзеп турганын, не Ого 
jакшы, не jарап турганын, Оныҥ толо кеми не болгонын билип 
аларыгар. 

3 Меге берилген jакшылыкла кажыгарга ла айдып турум: бойы- 
гар кандый болгоныгардаҥ бийик сананбагар. Карын, кажыгарга 
ла Кудайдаҥ бÿдери канча кире берилгенинче кеминде сананыгар. 
4 Бистиҥ бир эт-каныбыста кöп ÿйелер бар, jе олор ончозы бир 
тÿҥей керек этпей jат. 5 Анайып бис те: бис кöп тö болзобыс, 
Христостыҥ Бойында — бир эт-кан, jе бойы бойыбыска ÿйелер 
болуп jадыбыс. 6 Кудай Бойыныҥ jакшылыгыла биске башка-баш- 
ка jайалталар берген. Кемге Кудайдыҥ сöзин айдары берилген, 
бÿдери канча кире берилгенинче айтсын. 7 Кемге карындаштарга 
болужары берилген, болушсын. Кемге ÿредери берилген, ÿретсин. 
8 Кемге кöкÿдери берилген, кöкÿтсин. Кемге ÿлежер jайалта бе- 
рилген, ачык-jарык ÿлешсин. Кемге jаҥ берилген, кичеенип баш- 
карсын. Кемге быйан эдери берилген, мыны jакшы кÿÿн-санаалу 
этсин. 

9 Сÿÿжигер ару болзын. Jаманды кöрöр кÿÿнигер jок болзын, 
jакшыдаҥ тудуныгар. 10 Бой-бойыгарды карындаштар чылап эрке 
сÿÿгер, бой-бойыгарга баштапкы болуп кÿндÿ эдигер. и Мында 
jаантайын кичееҥкей болугар, тынла jалбыштаныгар, Кайраканга 
jалчыланыгар. 12 Ижемjи слерге сÿÿнчи экелзин. Ачу-корондо чы- 
дамкай болугар, jаантайын мÿргÿгер. 13 Кудайдыҥ улузы не-немедеҥ 
тутакту jÿрзе, ÿлежигер, кÿндÿзек болугар. 14 Слерди истеечилерди 
алкагар. Алкагар, каргабагар. 15 Сÿÿнип jÿргендерле кожо сÿÿни- 
гер, ыйлап jÿргендерле кожо ыйлагар. 16 Бой-бойыгарга санаагар 
jаҥыс болзын, улуркабагар, jе jобожыган улуска тартылыгар, бо- 
йыгарды ойгор деп сананбагар. 17 Кемге де jаман учун jаманды 
бербегер. Ончо улус алдында jакшыны эдерге кичеенигер. 

18 Аргалу болзогор, ончо улусла амыр jÿрÿгер. 19 Бойыгар учун 
öчÿркебегер, кару улузым, Кудайдыҥ чугулына jер беригер. Би- 
чилген jок беди: «Мен öч аларым, Мен jандыра берерим» — деп, Кай- 
ракан айдат. 20 Карын, öштÿҥ аштап турган болзо, азыра, суузап 
турган болзо, суу ичир. Мынайда эдип, оныҥ бажына костор jуурыҥ. 
21 Jаманга jеҥдирбе, jе jаманды jакшыла jеҥ. 

13 

Jаҥга багары 

1 Кажы ла кижи jаҥдарга баксын, нениҥ учун дезе Кудай тургус- 
паган jаҥ jок. Бар jаҥдарды ончозын Кудай тургускан. 2 Оныҥ учун 
jаҥга удурлашкан кижи Кудайдыҥ тургусканына удурлажып турга- 
ны ол. Удурлажып турганы, бойлорын jаргыга тÿжÿрет. 3 Jакшыны 
эдип jÿрген улус эмес, jаманды эдип jÿрген улус jаҥдардаҥ коркыыр 
учурлу. Jаҥнаҥ коркыбайын деп турган болзоҥ, jакшыны эт, ол се- 
ни мактаар. 4 Jаҥда отурган кижи Кудайдыҥ jалчызы ине, ол сеге 
jакшыны эдерге иштеп jат. Jаманды эдип jÿрген болзоҥ, коркы: ол 
кылышты тегин алып jÿрбей jат. Ол Кудайдыҥ jалчызы, jаманды 
эдип jÿрген улустыҥ jаргызын эдет. 5 Оныҥ учун jаҥдарга багар ке- 
рек, jаҥыс та кезедÿ аларым деп коркып эмес, jе jÿрек айдып турга- 
ныла багар керек. 6 Мыныҥ учун калан да тöлöйдигер. Олор Кудай- 
га jалчыланып, jаантайын молjулу керегин бÿдÿрет ине. 

7 Кажызына ла нени беретен, оны беригер: кемге калан, — ого 
калан, кемге албан, — ого албан, кемнеҥ коркыйтан, коркыгар, 
кемге кÿндÿ эдетен, эдигер. 

Сÿÿш — ол Jасакты бÿдÿрери 

8 Кемге де, нени де тöлÿлÿ болбогор. Сок jаҥыс тöлÿгер бой-бо- 
йыгарды сÿÿйтен тöлÿ болзын, нениҥ учун дезе öскö кижини сÿÿп 
турганы, Jасакты бÿдÿргени ол. 9 Jакылталар: чайдам кылынба, öл- 
тÿрбе, ууры этпе, öскö кижинийин кÿÿнзебе — булар ла öскöлöри де 
бу сöстöрдö салынган ине: «Бойыҥды бойыҥ сÿÿгеҥдий, jуугыҥды 
сÿÿп jÿр». 10 Сÿÿп турган кижи jуук кижизине jаманды этпес. Оныҥ 
учун сÿÿри — ол Jасакты бÿдÿрери. 

п Анайда эдигер, нениҥ учун дезе слер эмдиги öйди билеригер: 
слерге уйкудаҥ ойгонор öй келген. Бис бÿде берген туштазына 

кöрö эмди аргадалатан кÿнибис jуук. 12 Тÿн öдÿп калды, тÿш jуук- 
тап келди. Анайдарда, карачкыныҥ керектерин таштап, jарыктыҥ 
мылтык-jепселин кийели. 13 Бойыбысты тÿштиҥ jарыгында чылап 
тудуналы: jыргабайлы, аракыдабайлы, балыр, кал кылык кылын- 
байлы, ööркöшпöйли, кÿйÿнбейли. 14 Куйагаар Иисус Христос Кай- 
ракан болгой. Эт-канды кичееп, оныҥ кычазын бÿдÿрбегер. 

14 

Бой-бойыгарды jаргылабагар 

1 Кудайга бÿдеринде чинези jетпей турган кижини бойыгарга 
jуудып алыгар, кöрÿм-шÿÿлтези керегинде оньша сöс блаашпагар. 
2 Кезик кижи ончозын jиирге jараар деп бÿдет, чине jогы, jаҥыс 
маала-ажын jийт. 3 Jип турганы, jибей турганды jаман кöрбöзин. 
Jибей турганы, jип турганды jаргылабазын, нениҥ учун дезе оны 
Кудай jуудып алган. 4 Öскö кижиниҥ jалчызын jаргылайтан сен 
кем андый? Ол jакшы эдет пе, бÿдÿрилет пе, онызын бийи билер. 
Бÿдÿрилзе, ол ойто тургузьшар, нениҥ учун дезе бийде оны тургу- 
зар кÿч бар. 

5 Кезик кижи бир кÿн арткан кÿндердеҥ аҥылу деп бодойт. 
Öскö кижиге ончо кÿндер тÿҥей. Кажы ла кижи ого бойыныҥ са- 
наазы билип турганыла этсин. 6 Кÿндерди аҥьшап турган кижи 
Кайраканга болуп аҥьшайт. Курсак jип турган кижи Кайраканга 
болуп jийт, нениҥ учун дезе Кудайга алкыш-быйанын айдат. Кур- 
сак jибей турган кижи Кайраканга болуп jибей, Кудайга алкыш- 
быйанын айдат. 7 Кемибис те бойына болуп jÿрбейт, кемибис те 
бойына болуп öлбöйт ине. 8 Jÿрген болзобыс, Кайраканга болуп 
jÿрÿп jадыбыс. Öлÿп jаткан болзобыс, Кайраканга болуп öлÿп jады- 
быс. Анайдарда, jÿргенис пе, öлÿп jатканыс па, — бис Кайракан- 
дыйы. 9 Оныҥ учун öлгöн дö, тирÿ де улусты бийлеерге, Христос- 
тыҥ öлгöни ле тирилгени ол. 

10 Сен дезе карындажыҥды не jаргылайдыҥ? Эмезе сен? Карын- 
дажыҥды не jаман кöрÿп jадыҥ? Ончобыс Кудайдыҥ jаргызы ал- 
дына турарыбыс. 11 Бичилген jок беди: «Мен бар, — деп, Кайракан 
айдат, — Меншг алдыма кажы ла тизе чöгöдööр, кажы ла тил Мени 
Кудай деп, ачыгынча айдар». 12 Анайдарда, кажыбыс ла бойы учун 
Кудайдыҥ алдына каруу берер. 13 Оныҥ учун бойы бойыбысты 

jаргылабайлы. Карын, карындажыска бÿдÿрилер эмезе jыгылар 
шылтак болбойлы деп сананыгар. 

14 Мен билерим, меге Иисус Кайракан бÿдÿмjи берип jат: ончо 
неме бойы алдынаҥ ару эмес болбой jат. Jе кандый бир немени 
ару эмес деп бодогон кижиге ол ару эмес. 15 Кандый бир курсакты 
jип, мынызыла карындажыҥды ööркöдип турган болзоҥ, сен сÿÿш 
айтканынча этпей jадыҥ. Анайып курсагыҥла карындажыҥа jаман 
эдип jадыҥ, Христос бу карындажыҥ ок учун öлгöн ине. 16 Jакшы 
деп бодогоноорды кижи jамандабазын. 17 Кудайдыҥ Каандыгы ол 
ичип-jийтени эмес ине. Jе ол — Агару Тын ажыра берилип турган 
чындык, амыр ла сÿÿнчи. 18 Христоско мынайда jалчыланып тур- 
ган кижи Кудайга jарап jат, оны улус jарадып jат. 

19 Анайдарда, биске амырды экелип, бой-бойыбысты тыҥыдып 
турганга jÿткÿйли. 20 Кудайдыҥ эдип турганын курсакка болуп бус- 
па. Ончо курсак ару. Jе öскö кижини бÿдÿрилтип jип турган кижиге 
jаман. 21 Карындажыҥды бÿдÿрилтип турган болзо, эт jибезеҥ, 
аракы ичпезеҥ, öскöзин де этпезеҥ торт. 

22 Бÿдÿп турган болзоҥ, бойыҥда бойыҥ Кудайдыҥ алдында 
бÿт. Чын деп бодогонын эдип, бу учун бойын jаргылабай турган 
кижи кежиктÿ болгоны ол. 23 Эреҥистелип, jе курсакты jип турган 
кижи jаргылайт, нениҥ учун дезе ол мыны бÿтпей эдет. Бÿтпей 
эдип турган ончо неме — ол кинчек*. 

15 

Бойыгарга jараарынча этпегер 

1 Бис, Кудайга бÿдеринде кÿчтÿ улус, бÿдеринде чине jок улус- 
тыҥ jÿгин апарыжар учурлу, бойыска jараарынча этпес учурлу. 
2 Кажыбыс ла jуук кижибиске jараарынча эдип, ол Кудайга бÿде- 
ринде öссин деп, ого jакшыны эдер учурлу. 3 Христос то Бойына 
jараарынча этпеген, карын, бичилгенинче: «Сени jамандаган улус- 
тыҥ jамандажы Меге тÿшкен». 

4 Башкыда ончо бичилгени бисти ÿредерге бичилген. Бис олор- 
доҥ чыду ла кöкÿдÿ алып, ижемjибисти jылыйтпазыбыс. 5 Чыду ла 


* Синод кöчÿриштеги 24-26 ÿлгерлер кöп jебрен тÿрбектерде чилеп, 16-чы 
бажалыктыҥ учында берилет. 

кöкÿдÿ берип турган Кудай дезе, Христос Иисуска jараарынча, са- 
наагарды jаҥыс этсин, 6 санаагар jаҥыс болуп, бир ÿнле Кудайды, 
Иисус Христос Кайраканыстыҥ Адазын, мактазын деп. 

7 Оныҥ учун Кудай макталсын деп, слерди Христос jуудып алга- 
ны чьшап, бой-бойыгарды jуудып туругар. 8 Кудайдыҥ чындыгына 
болуп Христос иудей калыкка jалчы боло бергенин слерге айдып 
турум. Анайып Ол улу адаларга берген сöсти бÿдÿрген. 9 Кара jаҥ- 
дуларга дезе, олор Кудайды мактазын деп, быйан эдип jалчы боло 
берген, бичилгенинче: 

«Оныҥ учун Сени кара jандулар ортодо мактаарым, 

Сеге сарындар сарнаарым». 

10 База айдылган: 

«Оныҥ калыгыла кожо jыргагар, кара jаҥдулар!» 

11 База: 

«Кайраканды мактагар, ончо кара jаҥдулар! 

Оны макка чыгарыгар, ончо калыктар!» 

12 База Исаия айдат: 

«Ол Иессейдиҥ тазылынаҥ чыгып, 
калыктарды башкарарга келер. 

Ого калыктар иженер». 

13 Ижемjи берип турган Кудай Ого бÿткенигер ажыра слерди не ле 
сÿÿнчиле, амырла толтырсын, Агару Тынныҥ кÿчиле ижемjигер 
там кöптöзин деп. 


Павелдиҥ ижи 

14 Бойым да слерге бÿдÿмjилÿ, карындаштарым: слер jакшыла 
толо, ончозын билип, бой-бойыгарды ÿредер аргагар бар. 15 Jе мен 
слерге бир кезик немелерди эске алындырарга тидим бичидим, 
нениҥ учун дезе Кудайдаҥ меге берилген jакшылыкла 16 Христос 
Иисустыҥ абызы болуп, кара jаҥдулар ортодо абыстап, Сÿÿнчи- 
лÿ Jар jарлап jадым. Олор Агару Тынга учурлалып, Кудайга jа- 
раар тайылга боло берзин деп, мыны эдип jадым. 

17 Анайдарда, Кудайга эткен керектеримле Христос Иисус ажы- 
ра мактанар аргам бар. 18 Кара jаҥдуларды Кудайга уккур болоры- 
на экелерге, Христос мен ажыра нени эткен, jÿк оны тидим айдып 
jадым. Ол мыны сöслö, керекле, 19 билдилердиҥ ле кайкалдардыҥ 
кÿчиле, Кудайдыҥ Тыныныҥ кÿчиле эткен. Анайып Иерусалим- 
неҥ ала Иллирикке jетире Христостыҥ Сÿÿнчилÿ Jарын jарлыктаар 

аргалу болгом. 20 Айла, Христостыҥ адын улус уккалак jерлерде 
jарлыктаарга кичеенгем, öскö кижи салган тöскö неме тутпайын 
деп, 21 бичилгенинче: 

«Хрыстос керегинде кемдерге jарлалбаган, олор кöрöр, 
кемдер укпаган, олор аайлаар». 

22 Слерге кöп катап келерге санангам, jе jÿзÿн-башка шылтактардаҥ 
улам келишпеген. 23 Эмди, бу ороондордо мен jарлыктабаган jер 
артпаган учун, слерге кöп jылдардыҥ туркунына келерге кÿÿнзеге- 
ним учун 24 Испания jаар атанып, слерге келерим. Слерле jолой кö- 
рÿжерим деп, иженип турум. Бир кезек öйгö дö болзо слерле кожо 
болуп, сÿÿнип алзам, оноҥ ары барарга мени jолго шыйдыырыгар. 

25 Эмди агаруларга болужайын деп, Иерусалим барып jадым. 
26 Керек неде дезе, Македонияныҥ ла Ахаияныҥ серкпелери Иеру- 
салимдеги jокту агаруларга болуш jетирерге кÿÿнзегендер. 27 Мыны 
бойлоры эдерге кÿÿнзегендер. Jе олор мыны эдер учурлу болгон. 
Иудейлер Тыннаҥ берилген байлыкла öскö калыктарла ÿлешкен 
болзо, öскö калыктар олорго jердеги байлыкла болужар учурлу. 

28 Бу jакылтаны бÿдÿрип, jууганымды олорго jетирзем, Испания 
jаар атанып, jолой слерди табарарым. 29 Слерге келзем, Христос- 
тыҥ алкьгжын толтыра экелерим деп, билип jадым. 

30 Иисус Христос Кайраканыска болуп, Агару Тын берип турган 
сÿÿшке болуп слерди сурап турум, карындаштар: мен учун Кудай- 
га мÿргÿп, мениҥ тартыжуумда мениле кожо болугар. 31 Ол мени 
Иудейдеги бÿтпестердеҥ айрызын деп, Иерусалимге jалчьшанып 
эткенимди ондогы агарулар jаратсын деп, 32 Кудайдыҥ табы болзо, 
мени слерге сÿÿнчилÿ келип, слерле кожо амырап алзын деп мÿр- 
гÿгер. 33 Амырдыҥ Кудайы ончогорло кожо болгой. Аминь. 

16 

Эзен айттырыштар 

1 Слерди Фивала таныштырып турум. Ол бистиҥ эjебис, Кенх- 
реадагы серкпениҥ болушчызы. 2 Оны агарулар чылап, Кайракан- 
ныҥ улузы чылап jуудып, немедеҥ тутакту болзо, болужыгар. Ол 
бойы кöп улуска, меге де болушкан. 

3 Прискиллага ла Акилага эзен айдыгар. Олор мениле кожо 
Христос Иисуска иштеп jÿрген улус. 4 Олордыҥ jÿрÿми мен учун 

jеткердиҥ алдында болгон. Олорго jаҥыс та мен эмезим, jе jÿзÿн- 
башка калыктардыҥ ончо серкпелери быйанду. 5 Анайда ок олор- 
дыҥ айлындагы серкпеге эзен айдыгар. 

Сÿÿген Епенет карындажыма эзен айдыгар. Ол Асияда Хрис- 
тоско бÿткен баштапкы кижи болор. 

6 Мариамга эзен айдыгар. Ол слерге кöп иштеген. 

7 Угы jаҥыс Андроникке ле Юнияга эзен айдыгар. Бу улус ме- 
ниле кожо кижендÿ болгондор. Олор апостолдор ортодо jарлу 
улус, менеҥ озо Христостыйы боло бергендер. 

8 Кайраканныҥ Бойында сÿÿген Амплий карындажыма эзен ай- 
дыгар. 

9 Бисле кожо Христоско иштеп jÿрген Урбанга, база сÿÿген Ста- 
хий карындажыма эзен айдыгар. 

10 Христоско чындык болгоны ченелген Апеллеске эзен айды- 
гар. Аристовулдыҥ айылдагы улузына эзен айдыгар. 

п Угы jаҥыс Иродионго эзен айдыгар. Наркисстиҥ айлындагы 
улузынаҥ Кайракандыйы болгондорго эзен айдыгар. 

12 Трифенага ла Трифосага эзен айдыгар. Бу ÿй улус Кайраканга 
кöп иштеген эдилер. Сÿÿген Персида эjебиске эзен айдыгар. Ол 
база Кайраканга кöп иштеген эди. 

11 Кайракан талдап алган Руфка, база мениҥ де энейим боло 
берген оныҥ энейине эзен айдыгар. 

14 Асинкритке, Флегонтко, Ермга, Патровко, Ермийге ле олорло 
кожо jÿрген öскö дö карындаштарга эзен айдыгар. 

15 Филологко, Юлияга, Нирейге ле оныҥ эjезине, Олимпанга ла 
олорло кожо jÿрген ончо агаруларга эзен айдыгар. 

16 Бой-бойыгарла агару окшошло эзендежигер. 

Слерге Христостыҥ ончо серкпелери эзен айдып турулар. 

17 Слерди сурап турум, карындаштар: слер алган ÿредÿге удурла- 
жып, слерди бöлÿп, бÿдеринде буудак эдип турган улустаҥ чебер- 
ленигер ле олордоҥ кыйыжыгар. 18 Андый улус Христос Кайрака- 
ныска эмес, боро кардына болуп иштеп jадылар. Олор тату, jараш 
сöстöр айдып, сÿмеленип билбес улусты аскырадьшар. 19 Кайра- 
канга уккур болгоныгарды ончо улус билер. Оныҥ учун слер учун 
сÿÿнип турум. Jе jакшы керектерге ойгор болугар, jаман керектер- 
ге ару болугар деп кÿÿнзейдим. 20 Амырдыҥ Кудайы саадабай бу- 
дыгардыҥ алдына сатананы jыга бассын. Иисус Кайраканыстыҥ 
jакшылыгы слерле кожо болгой. 

21 Слерге мениле кожо иштеп jÿрген Тимофей, угы jаҥыс Лу- 
ций, Иасон ло Сосипатр эзен айдып турулар. 

22 Бу самараны бичип алган мен де, Тертий, слерле Кайракан 
ажыра бирлик бойым, слерге эзен айдып турум. 

23 Слерге Гаий эзен айдып туру. Ол мени ле ончо серкпени бо- 
йыныҥ айлында jуудып алган кижи болор. 

Слерге каланыҥ керектерин башкарып турган Ераст ла Кварт 
карындаш эзен айдып турулар*. 

25 Кудайды алкайлы! Сÿÿнчилÿ Jарым ажыра, Иисус Христос- 
тыҥ Jары ажыра чактарда jажырылган jажытты ачып, Ол слерди 
тыҥыдар аргалу. 26 Jе эмди ончо калыктар Кудайга багып, бÿде 
берзин деп, бу jажыт jарчылардыҥ чийимдери ажыра мöҥкÿ Ку- 
дайдыҥ jакарганыла ачылган. 27 Ого, сок jаҥыс ойгор Кудайга, 
Иисус Христос ажыра ÿргÿлjи чакка мак! Аминь. 


* Кезик jебрен тÿрбектер 24-чи ÿлгерле божойт: «Иисус Христос Кайра- 
каныстыҥ jакшылыгы слерле кожо болгой. Аминь». 

ПАВЕЛ АПОСТОЛДЫҤ 

КОРИНФТЕГИ СЕРКПЕГЕ 

БАШТАПКЫ САМАРАЗЫ 


1 

1 Кудайдыҥ табыла Христос Иисустыҥ апостолы болорго кычы- 
рылган Павелдеҥ ле Сосфен карындаштаҥ — 2 Кудайдыҥ Ко- 
ринфтеги серкпезине. 

Слерге, Христос Иисус ажыра Кудайга учурлалган улуска, бис- 
тиҥ ле слердиҥ Иисус Христос Кайраканыстыҥ адына кайда ла 
баштанып тургандарла кожо агару болорго кычырылган улуска, 
3 Адабыс Кудайдаҥ ла Иисус Христос Кайраканнаҥ jакшылык ла 
амыр jетсин. 

4 Слер учун, слерге Христос Иисус ажыра берилген Кудай- 
дыҥ jакшылыгы учун Кудайыма jаантайын алкыш-быйан ай- 
дадым. 5 Слерге Христос ажыра Кудайдыҥ сöзи ле билим ар- 
тыктай берилген ине. б Христостыҥ керези слердиҥ бойыгарда 
бек боло берген, 7 анайып, Кудайдаҥ сыйды jеткилинче алала, 
Иисус Христос Кайраканыстыҥ ачыларын сакып jадыгар. 8 Ол 
слерди учына jетире тыҥыдар. Ол тушта Иисус Христос Кай- 
раканыстыҥ кÿнинде jек jок болорыгар. 9 Кудай чындык, Ол 
слерди Бойыныҥ Уулы Иисус Христос Кайраканысла бирлик 
болзын деп кычырган. 


1 Коринфтегилерге 1 


Серкпедеги бöлÿништер 

10 Иисус Христос Кайраканыстыҥ адыла слерди сурап турум, 
карындаштар: бой-бойыгарла эптÿ-jöптÿ jÿрÿгер, ортогордо бöлÿ- 
ниш болбозын, слерди бир санаа ла бир амаду бириктирзин. 

11 Карындаштарым, бой-бойыгарла ööркöжип турганыгар деп, 
Хлояныҥ айылдагы улузынаҥ уктым. 12 Мениҥ аайлаганымла ка- 
жыгар ла: «Мен — Павелдийи», «Мен — Аполлостыйы», «Мен — 
Кифаныйы», «Мен — Христостыйы» — дежип jадыгар. 13 Христос 
бöлÿнди эмеш пе? Павел слер учун кере тартылды эмеш пе? 
Эмезе Павелдиҥ адына болуп креске тÿштигер бе? 14 Кудайга баш, 
Крисп ле Гаийдеҥ башка, кемигерди де креске тÿжÿрбегениме. 
15 Бойымныҥ адыма креске тÿжÿргем деп, кем де айдып болбос. 
16 Эйе, Стефанныҥ айылдагы улузын креске тÿжÿргем. База кемди 
креске тÿжÿргеним санаама кпрбейт. 17 Христос мени улусты крес- 
ке тÿжÿрзин деп эмес, Сÿÿнчилÿ Jар jарлазын деп ийген ине. Jе 
мен кижиниҥ ойгор сöстöрин айдып jарлабас учурлу, Христостыҥ 
крези кÿчин jылыйтпазын деп. 

Христос - Кудайдыҥ кÿчи 
ле ойгорлыгы 

18 Крес керегинде сöс — öлÿмниҥ jолыла барып jаткан улуска jÿÿ- 
ли ттт ине, биске дезе, аргадаштыҥ jолыла барып jаткан улуска, — 
ол Кудайдыҥ кÿчи. 19 Бичилген jок беди: 

«Ойгорлордын ойгорлыгын jоголторым, 
керсÿлердиҥ санаазын jектеерим». 

20 Ойгор кайда? Билимчи кайда? Бу телекейде шÿÿлтечи деге- 
ни кайда? Кудай бу телекейдиҥ ойгорлыгын jÿÿлиш этпеди бе? 
21 Телекей бойыныҥ ойгорлыгыла Кудайды билип албаган, мын- 
да Кудайдыҥ ойгорлыгы. Ол бÿдÿп турган улусты jарлыкташ- 
тыҥ „jÿÿлижиле“ аргадаарга кÿÿнзеген. 22 Иудейлер де кайкал- 
дар некейдилер, еллиндер де ойгорлыкты бедирейдилер, 23 бис 
дезе кере тартылган Христосты jарлыктайдыс. Ол — иудейлер- 
ге бÿдÿрилтер таш, кара jаҥдуларга — jÿÿлиш, 24 кычырылган 
улуска да, иудейлерге де, еллиндерге де Ол — Кудайдыҥ кÿчи ле 
Кудайдыҥ ойгорлыгы. 25 Кудайдаҥ „jÿÿлиш“ дегени, кижиниҥ 
ойгорлыгынаҥ ойгор, Кудайдаҥ чине jок дегени, кижиниҥ кÿ- 
чинеҥ кÿчтÿ. 

26 Бойыгарга кöрÿгер, карындаштар, Кудай слерди кычырып 
аларда, кандый болгоныгарды. Ортогордо ойгор улус кöп болгон 
бо, кÿчтÿ ле укту-тöстÿ улус кöп болгон бо? 27 Jе Кудай ойгорлор- 
ды уйатка тÿжÿрерге, телекейде ойгор эмес дегенди талдап алган, 
кÿчтÿни уйатка тÿжÿрерге, телекейде чине jок дегенди талдап ал- 
ган; 28 учурлу дегенди jоголторго, телекейде учур jок дегенди, jек- 
теткенди, неге де турбас дегенди талдап алган, 29 Кудайдыҥ ал- 
дында кем де мактанып болбозын деп. 30 Оныҥ шылтузында слер 
де Христос Иисустыҥ Бойында jÿрÿп jадыгар. Оны Кудай ойгор- 
лыгыс эткен, Ол ажыра бисти акту, агару эткен, jайымдаган. 
31 Оныҥ учун анайда ла бичилген: «Мактанып турган кижи, Кай- 
раканла мактансын». 


2 

Тын ончозын шин деп jагп 

1 Слерге келеримде, карындаштар, Кудайдыҥ jажыды керегинде 
чечен эмезе ойгор сöстöрлö jарлайын деп келбедим. 2 Ортогордо 
jÿрзем, Иисус Христостоҥ, jетпезине кере тартылган Бойынаҥ 
башка, нени де билбейин деп шÿÿгем. 3 Мен слерге чине jок, айап, 
тыҥ ширтилдеп калган келгем. 4 Мениҥ айткан сöстöримде ле jар- 
лыктаганымда кижиниҥ ойгорлыгыныҥ бÿдÿмjилÿ сöстöри jок 
болгон, jе мениҥ сöстöримниҥ чыны Тынныҥ ьсÿчинде ачылган, 
5 бÿдÿп турганыгар кижиниҥ ойгорлыгына эмес, Кудайдыҥ кÿчи- 
не тöзöлзин деп. 

6 Ойгорлыкты дезе толо кемине jеткен улус ортодо jарлап jады- 
быс, jе бу телекейдиҥ ойгорлыгын да эмес, бу телекейдиҥ jоголып 
jаткан jаҥдарыныҥ ойгорлыгын да эмес. 7 Jе бис Кудайдыҥ jажыт- 
ту, jажырылган ойгорлыгын jарлап jадыбыс. Бисти макталзын 
деп, бу ойгорлыкты Ол öйлöр башталгалакта озолодо темдектеп 
койгон. 8 Оны бу телекейдиҥ jаҥдарыныҥ кемизи де билип алба- 
ган. Билип алган болзо, мактулу Кайраканды кере тарткылабас 
эди. 9 Jе анайда ла бичилген: « Оны сÿÿп турган улуска Кудай нени 
белетеп койгонын кöс кöрбöгöн, кулак укпаган, ол кижиниҥ санаазы- 
на кирбеген». 

10 Биске дезе бу jажытты Кудай Бойыныҥ Тыныла ачкан. Тын 
ончозын, Кудайдыҥ jажыдыныҥ тереҥин де шиҥдейт. и Кижиниҥ 

ичинде не барын кем билер? Оны jаҥыс кижиниҥ бойында jÿрген 
тыны билер. Анайып ок Кудайдыйын да кем де билбес. Оны jа- 
ҥыс Кудайдыҥ Тыны билер. 12 Бис дезе Кудайдаҥ биске берил- 
генди билерге, бу телекейдиҥ тынын эмес, Кудайдаҥ Тын алды- 
быс. 13 Мыны кижиниҥ ойгорлыгы ÿреткен сöстöрлö эмес, бисти 
Тын ÿреткен сöстöрлö jарлап jадыбыс. Тыннаҥ болгон немелерди 
тынла jÿрген улуска jартайдыс. 14 Сезимиле jÿрген кижи дезе Ку- 
дайдыҥ Тыны ого айтканды jуутпайт. Мыны ол тенексиш деп бо- 
доп, аайлап болбойт, нениҥ учун дезе бу керегинде тынныҥ болу- 
жыла шÿÿр керек. 15 Тынла jÿрген кижи — ончозы керегинде 
шÿÿйт, jе ол кижи керегинде кем де шÿÿп болбос. 16 Кем Кайракан- 
нын санаазын билип алган, кем Ого jöп айдып берер аргалу? Бис дезе, 
Христос чылап сананып jадыбыс. 

3 

Ончобыс бир керек 
эдип jадыбыс 

1 Бат оныҥ учун, карындаштар, слерге тынла jÿрген улуска чы- 
лап айдып болбодым. Jе мен слерге эт-канла jÿрген улуска чылап, 
Христоско бÿдеринде jаш балдарга чылап айттым. 2 Мен слерди 
сÿтле азырадым, кату курсакла эмес. Кату курсакты jип болбос 
эдигер, эмди де болуп албай jадыгар, З нениҥ учун дезе эмди де 
эт-канла jÿрÿп jадыгар. Кÿйÿнижип, ööркöжип турган болзогор, эт- 
канла jÿргенигер ол эмес пе, кижинийинче кылынып jÿргенигер 
ол эмес пе? 4 Бирÿгер: «Мен — Павелдийи», öскöгöр: «Мен — Апол- 
лостыйы» — дегенде, эт-канла jÿргенигер ол эмес пе? 5 Аполлос ол 
не кижи? Павел ол не кижи? Олор jÿк jалчылар. Олордыҥ шылту- 
зында Кудайга бÿде бердигер, кажыгарга ла Кайраканнаҥ канча 
кире берилгенинче бÿттигер. 6 Мен тарыдым, Аполлос сугарды, jе 
öскÿргени Кудай болды. 7 Оныҥ учун тарып та, сугарып та турганы 
учурлу эмес, jаҥыс öскÿрип турган Кудай учурлу. 8 Тарып турганы 
ла сугарып турганы бир керек эдип jадылар, jе кажызы ла канча 
кире кÿчин салып иштегениле jал алар. 9 Бис Кудайга кожо и ттт теп 
jÿрген инебис, слер — Кудайдыҥ ьсыразы, Кудайдыҥ тудуп турганы. 

10 Кудайдаҥ меге берилген jакшылыкла, ойгор тудаачы чылап, 
тöс салдым, öскö кижи ого тудуп jат. Jе кажы ла кижи бойы 

канайып тудуп турганын кöрзин. 11 Салылганнаҥ башка, öскö 
тöсти кем де салып болбос. Бу тöс — Иисус Христос. 12 Кем бу 
тöскö алтынла, мöҥÿнле, баалу-чуулу таштарла, агашла, öлöҥлö 
эмезе саламла тутса, 13 кажы ла кижиниҥ эткен кереги ачылар. 
Мыны кöргÿзетен кÿн келер, нениҥ учун дезе кажы ла кижи- 
ниҥ эткен кереги отто ачылат, ол кандый болгонын от ченеер. 
14 Кемниҥ тутканы отко кÿйÿп калбаза, jал алар. 15 Кемдийи кÿ- 
йÿп калза, ого чыгым болор. Jе бойы аргадалар, оттоҥ чыкканы 
чылап аргадалар. 

16 Слер — Кудайдыҥ Öргööзи деп, слердиҥ бойыгарда Кудай- 
дыҥ Тыны jÿрÿ деп, билбейдигер эмеш пе? 17 Кудайдыҥ Öргööзин 
jоголтотон кижини Кудай jоголтып койор. Кудайдыҥ Öргööзи 
агару ине, ол Öргöö — слер. 

18 Кем де бойын бойы тöгÿндебезин. Кемигер бу телекейде чын- 
даптаҥ ойгор болорго сананып jÿрген, оныгар ойгор болорго, те- 
нек боло берзин. 19 Бу телекейдиҥ ойгорлыгы — Кудайдыҥ алдын- 
да тенексиш ине. Бичилген jок беди: «Кудай ойгорлорды олордын ок 
тузагыла тудуп jат». 20 База: «Кайракан ойгорлордын шÿÿлтелерин 
билер. Олор куру». 

21 Анайдарда, кем де улусла мактанбазын, ончозы слердийи: 
22 Павел беди, эмезе Аполлос, эмезе Кифа, эмезе телекей, эмезе 
jÿрÿм, эмезе öлÿм, эмезе эмдиги öй, эмезе келер öй — бу ончозы 
слердийи. 23 Слер — Христостыйы, Христос — Кудайдыйы. 

4 

Христостын апостолдоры 

1 Анайдарда, бисти Христостыҥ jалчылары деп, Кудайдыҥ jа- 
жыттары учун каруулу улус деп, кажы ла кижи сананар учурлу. 
2 Андый улустаҥ чындык болоры некелет. 3 Мени слер jаргылараар 
ба эмезе öскö улус jаргылаар ба, бу мени санааркатпай jат. Мен 
бойымды бойым да jаргылабайдым. 4 Бойымды бурулу деп бодобой 
до турган болзом, jе мынызыла актанбай jадым. Мени jаргылаары — 
Кайракан. 5 Оныҥ учун Кайракан келбейинче, öйинеҥ озо бир де 
jаргылабагар. Ол карачкыда jажырылганды jарыдып ийер, jÿректе 
алып jÿрген санааларды иле эдер. Ол тушта кажы ла кижи Ку- 
дайдаҥ бойыныҥ кайралын алар. 

6 Мыны, карындаштар, бойым ла Аполлос керегинде слерге бо- 
луп айттым. «Бичилгенге ÿзеери нени де этпес» деген сöстöрди 
бистеҥ аайлаарга ÿренигер деп кÿÿнзейдим. Ол тушта бир кижиле 
оморкоп, öскöзин jектебезигер. 7 Чындап та, сени кем аҥылады? 
Сенде Кудайдаҥ албаган не бар? Алган болзоҥ, албаган чылап, не 
мактанадыҥ? 

8 Слер тойдыгар ба? Байыдыгар ба? Бис jокко каандар болуп 
калдыгар ба? Слерди чындаптаҥ каандар боло берзин деп кÿÿн- 
зеер эдим! Ол тушта бис те слерле кожо каандар болор эдибис. 9 Jе 
сананзам, Кудай бисти, апостолдорды, öлÿмге jаргылаган калган- 
чы улусты чылап, ончозыныҥ алдына тургузып койгондый. Бис- 
ке бастыра телекей — ангелдер де, улус та кöрÿп jадылар. 10 Бис 
Христоско болуп тенек, слер — Христостыҥ шылтузында ойгор. 
Бис чине jок, слер — кÿчтÿ. Слерди мактайдьшар, бисти — jаман 
кöрöдилер. 11 Оноҥ болгой эмдиге jетире торолоп, суузап jады- 
быс, самтар кийимдÿ jÿрÿбис, соктыртып jадыбыс, jадар jерис jок, 
12 кызыл колыстыҥ кÿчиле иштеп jадыбыс. Бисти арбайдьшар, бис 
алкайдыс. Бисти сÿредилер, бис чыдажадыс. 13 Бисти jамандайды- 
лар, бис коот сöстöр айдадыс. Бис телекейге сÿре-чöптий, бис эм- 
диге jетире таштанчыдый. 

14 Слерди уйалтайын деп эмес, сÿÿген балдарымды чылап са- 
нандырайын деп, мыны бичип турум. 15 Слерди тÿмен ÿредÿчи- 
лер Христос керегинде ÿреткен де болзо, jе адалар кöп эмес. 
Слерге Сÿÿнчилÿ Jар jарлап, слерди Христос Иисуска туудым. 
16 Оныҥ учун слерди сурап турум: менеҥ тем алыгар*. 17 Бого бо- 
луп слерге Тимофейди ийдим. Ол Кайраканга чындык ла мениҥ 
сÿÿген уулым эди. Христос Иисуска болуп канайда jÿрÿп турга- 
нымды, кайда ла, кажы ла серкпеде канайда ÿредип jÿргенимди 
ол слерге эске алындырар. 

18 Слерге келбезимде, кезигер jакшыркай берген. 19 Jе Кайра- 
канныҥ табы болзо, слерге удабас келип, jакшыркактардыҥ 
сöстöрин эмес, олор нени эдер аргалузын ченеп кöрöрим. 20 Ку- 
дайдыҥ Каандыгы сöстö эмес, кÿчте ине. 21 Нени кÿÿнзейди- 
гер? Слерге камчылу келейин бе, эмезе сÿÿштÿ ле jобожыган 
келейин бе? 


* Кезик jебрен тÿрбектерде: «Христостоҥ тем алып турганым чылап, ме- 
неҥ тем алыгар». 


374 




1 Коринфтегилерге 5 


5 

Эски ачыткыны 
jок эдип кырыгар 

1 Слерде балыр кылык табылган деп, чын табыш бар. Андый 
кылык кара jаҥдуларда да болбогон: кем де бойыныҥ ÿйиниҥ 
ордына адазыныҥ ÿй кижизиле jуртайт. 2 Слер дезе jакшыркап 
jадыгар. Андый керек эткен кижини бойыгардаҥ чыгарзын деп 
ыйлаган болзогор, торт болор эмес пе? 3 Мен ортогордо бойым 
jок то болзом, jе тынымла слерле кожо jÿрÿп, слерде болгоным 
чылап, андый керек эткен кижи jанынаҥ мындый jöп чыгардым: 
4 Иисус Кайраканыстыҥ адына болуп jуулзагар, мен де тынымла, 
Иисус Кайраканыстыҥ кÿчиле слерле кожо болуп, 5 оны сатана- 
га берип ийели, эди-каны öлÿп калзын, jе тыны Кайраканныҥ 
кÿнинде аргадалзын. 

6 Слердиҥ мактанар немегер jок. Бир эмеш ачыткы ончо 
тестени кöпшидип турганын билбезеер бе? 7 Анайдарда, слерге 
jаҥы тесте болорго, эски ачыткыны jок эдип кырыгар. Слер 
ачыткы jок калаш эдигер, нениҥ учун дезе, пасха курааны- 
быс — Христос тайылып калган. 8 Оныҥ учун эски ачыткы, 
кинчектиҥ ле jаманныҥ ачыткызы бар калашла байрамдабай- 
лы. Карын, аруныҥ ла чындыктыҥ ачыткы jок калажыла бай- 
рамдайлы. 

9 Балыр jÿрÿмдÿ улуска бирикпегер деп, слерге самарада бичи- 
ген эдим. 10 Jе мен бу телекейдиҥ балыр jÿрÿмдÿлери, эмезе ачыр- 
кактары, эмезе тонокчылары, эмезе чалуга бажыраачылары кере- 
гинде айтпадым. Оноҥ башка слерге бу телекейди таштап барарга 
келижер эди. 11 Карын, мен карындаш деп аданып, бойы балыр jÿ- 
рÿм jÿрÿп, ачыркап, чалуга бажырып, jамандап, аракыдап, тоноп 
турган улуска слерди бирикпезин деп бичидим. Андый улусла ко- 
жо ажанбагар да. 

12 Туш улусты jаргылайтаны мениҥ керегим беди? Слер бойы- 
гардыҥ улузыгарды jаргылап jадыгар ине. 13 Туш улусты Кудай 
jаргылайт. Jаман кижини бойыгардаҥ ырадыгар. 

6 

Карындаштар ортодо 
ööркöш болбозын 

1 Öскö карындашла сöс блаашту керек бар болуп, агаруларда 
эмес, чындык эместерде jаргылажарга кемигер тидинет болбо- 
гой? 2 Агарулар телекейди jаргылаарын билбей туругар эмеш пе? 
Телекейди jаргылайтан болзогор, оок-тобыр керектердиҥ аайы- 
на чыгар аргагар jок болды ба? 3 Ангелдерди де jаргылаарысты 
билбей туругар эмеш пе? Jадын-jÿрÿмдеги керектерди айтпай да 
jадым. 4 Jадын-jÿрÿмдеги керектер jанынаҥ блааш-тартыжу боло 
бергенде, оны серкпеде кем де эмес улустыҥ jаргызына не бере- 
дигер? 5 Слерди уйалтайын деп айдып турум: бойыныҥ карын- 
даштарыныҥ аайына чыгар ойгор кижи ортогордо jок болды 
эмеш пе? 6 Jе карындаш карындажыла jаргылажат, jетпезине бÿт- 
пестердиҥ алдына. 

7 Анайдарда, бой-бойыгарла jаргылажып турганыгар — ол слер- 
диҥ бÿткÿлинче jеҥдирткенигер. Тарынып артсагар, артык болор 
эмес пе? Слердеҥ айрып турза, артык болор эмес пе? 8 Карын, 
бойыгар jаман эдип, айрып jадыгар, jетпезине карындаштарла 
анайда къшынып jадыгар. '' Чындык эместер Кудайдыҥ Каанды- 
гын энчиленбес деп, билбей туругар эмеш пе? Аспагар: балыр 
jÿрÿмдÿлер, чалуга бажыраачылар, чайдам кылыктулар, бодулар, ÿй 
улусла чылап кожо jуртап турган эр улус, 10 уурчылар, ачыркактар, 
аракызактар, jамандаачылар, тонокчылар Кудайдыҥ Каандыгы- 
наҥ jер албас. п Слердиҥ кезигер андый болгон. Jе Иисус Христос 
Кайраканныҥ адьша, Кудайыстыҥ Тыныла аруталдыгар, бойы- 
гарды Кудайга учурладыгар, акталдыгар. 

Эт-кан — Кайраканга 

12 Меге ончозын эдери jарадылган, jе ончозы туза экелбей jат. 
Меге ончозын эдери jарадылган, jе мени не де бийлебес учурлу. 
13 Курсак — карынга, карын — курсакка. Jе Кудай онызын да, мы- 
нызын да jоголтып койор. Эт-кан балыр jÿрÿмге эмес, ол — Кай- 
раканга, Кайракан — эт-канга. 14 Кудай Кайраканды тиргискен, Ол 
Бойыныҥ кÿчиле бисти де тиргизер. 15 Эди-каныгар — Христостыҥ 

эди-каныныҥ ÿйелери деп, билбей туругар эмеш пе? Анайдарда, 
Христостыҥ эди-каныныҥ ÿйелерин алып, оны балыр jÿрÿмдÿ 
ÿй кижиниҥ ÿйелери эдетем бе? Jок туру! 16 Балыр jÿрÿмдÿ ÿй 
кижиге бириккени, оныла бир эт-кан боло бергенин билбей ту- 
ругар эмеш пе? Айдылган jок беди: «Экÿ бир эт-кан боло берер». 
17 Кайраканла биригип турган кижи Оныла бир тын болуп jат. 
18 Балыр jÿрÿмнеҥ качыгар! Кижи кандый да кинчек этсе, ол эт- 
канга каршу jетирбей jат. Балыр jÿрÿмдÿ кижи акту бойыныҥ 
эди-канына удура кинчек эдет. 19 Эди-каныгар — бойыгарда jÿ- 
рÿп турган ла слерге Кудайдаҥ берилген Агару Тынныҥ Öргööзи 
деп, билбей туругар эмеш пе? Слер бойыгардыйы эмес. 20 Слерди 
jаан баала садып алгандар. Анайдарда, эди-каныгар Кудайдыҥ 
магына болзын*. 


7 

Айыл-jуртту болоры керегинде 

1 Меге бичигенигер керегинде айдарым бу. Эр кижиге кижи 
албаза торт. 2 Jе балыр кылык кöптöгöнинеҥ улам кажы ла эр 
кижи ÿйлÿ болзын, кажы ла ÿй кижи öбööндÿ болзын. 3 Öбööни 
ÿйи алдында, ÿйи öбööни алдында бойыныҥ молjулу керегин бÿ- 
дÿрер учурлу. 4 Ÿйи бойыныҥ эди-канына ээ эмес, оныҥ ээзи — 
öбööни. Анайда ок öбööни де бойыныҥ эди-канына ээ эмес, 
оныҥ ээзи — ÿйи. 5 Бой-бойыгардаҥ кыйышпагар. Jаҥыс кезек 
öйгö, экÿ jöптöжöлö, бойыгарды мÿргÿÿлге учурлаарга кожо бол- 
бозогор кем jок. Jе мыныҥ кийнинде ойто кожо болугар. Оноҥ 
башка, бойыгарды тудунып болбозыгардаҥ улам слерди сатана 
ченеердеҥ маат jок. 6 Jе мен мыны jарадып айдадым, jакарып 
эмес. 7 Ончо улус мендий болзын деп кÿÿнзеер эдим, jе кажы ла 
кижи бойы Кудайдаҥ сыйлу: бирÿзинде мындый, öскöзинде ан- 
дый сый бар. 

8 Кижи албаган ла тул калган улуска айдып турум: олорго мен чи- 
леп jаҥыскан jÿрзе торт. 9 Jе тудунып болбой турган болзо, кижи 
алгьшазын. Кычаныҥ одына алдырганча, кижи алза торт ине. 


* Кезик jебрен тÿрбектерде: «Анайдарда, Кудайдыйы болгон эди-каныгар 
ла сÿнегер Кудайдыҥ магына болзын». 

10 Jе алышкан улуска мен эмес, Кайракан jакарат: ÿйи öбööниле 
айрылышпас учурлу. п Айрылышса, jаҥыскан jÿрзин эмезе öбöö- 
ниле эптешсин. Öбööни де ÿйиле айрылышпазын. 

12 Арткан улуска Кайракан эмес, мен айдып турум: кандый бир 
карындаш Кудайга бÿтпес ÿйлÿ болзо, ÿйи оныла jуртаарга jöп 
болзо, айрылышпазын, 13 бÿтпес öбööндÿ ÿй кижи де, öбööни 
оныла jуртаарга jöп болзо, айрылышпазын. 14 Бÿтпес эр кижи ÿйи 
ажыра, бÿтпес ÿй кижи öбööни ажыра Кудайга учурлалат. Оноҥ 
башка, балдарыгар ару эмес болор эди, эмди олор агару. 15 Бÿтпес 
кижи айрылыжарга турган болзо, айрылышсын. Бу учуралда бÿ- 
дÿп турган эр кижи эмезе ÿй кижи колбулу эмес. Кудай бисти 
амырга кычырган. 16 Кайдаҥ билериҥ, ÿй кижи, öбööниҥди арга- 
дап болбозыҥ ба? Эмезе сен, эр кижи, кайдаҥ билериҥ, ÿйиҥди 
аргадап болбозыҥ ба? 

17 Jе кажы ла кижи Кайраканныҥ ого бергенинче jÿрзин, Ку- 
дай кычырып аларда кандый болгон, андый болуп артсын. Мын- 
дый jакаруларды ончо серкпелерге берип jадым. 18 Томдолгон 
кижи Кудайдыҥ кычырузын алынган болзо, томдолгонын jажыр- 
базын. Томдолбогон кижи алынган болзо, томдолбозын. 19 Томдо- 
лыш — ол не де эмес, томдолбогоны — ол не де эмес, jе Кудайдыҥ 
jакылталарын бÿдÿргени учурлу. 20 Кажы ла кижи кандый болордо 
кычырылган, андый болуп артсын. 21 Кул тужыҥда кычырьшган 
болзоҥ, санааркаба. Jе jайым болор аргалу болзоҥ, бу арганы ту- 
залан. 22 Кайракан кычырып алган кул Кайраканда jайым алат 
ине. Анайып ок jайым тужында кычырылган кижи — Христостыҥ 
кулы. 23 Слерди jаан баала садып алгандар. Улустыҥ кулдары боло 
бербегер! 24 Карындаштар, кажы ла кижи кандый болордо кычы- 
рылган, Кудайдыҥ алдында андый болуп артсын. 

25 Кыстар керегинде айтса, Кайраканнаҥ jакару албадым, jе jöп 
берип jадым. Меге, Кудайдаҥ быйан jеткен кижиге, бÿдерге jа- 
раар. 26 Эмдиги уур-кÿчтердеҥ улам кижи кандый, андый болуп 
артса торт деп бодойдым. 27 Ÿйиҥле колболгоҥ бо? Айрылыжар 
эбиҥ бедиребе. Ÿй кижи jок арттыҥ ба? Ÿй кижи бедиребе. 28 Jе ки- 
жи де алзаҥ, кинчек этпезиҥ. Кыс бала кижиге барза, кинчек эт- 
пес. Jе андый улус кижинийинче кыйналар. Мен слерди мынаҥ 
айрыыр кÿÿндÿ. 

29 Слерге айдайын деп, карындаштар: öй ас артып jат, оныҥ учун 
ÿйлÿ улус ÿй jоьстый болор учурлу, 30 ыйлап jÿрген улус — ыйлабай 

jÿргендий; сÿÿнип jÿрген улус — сÿÿнбей jÿргендий; садып алып 
турган улус — албай тургандый; 31 бу телекейдиҥ немелериле туза- 
ланып турган улус — тузаланбай тургандый, нениҥ учун дезе бу 
телекейдиҥ сÿр-кебери jоголып jат. 

32 Мен слерде санааркаш jок болзын деп кÿÿнзейдим. Кижи ал- 
баганы, Кайраканга канайып jарайын деп, Кайракандыйын сана- 
нат. 33 Кижилÿзи ÿйиме канайып jарайын деп, jердийин сананып, 
34 эки jара ÿзÿлип jат. Кижиге барбаганы эмезе кыс эди-каныла да, 
тыныла да агару болорго, Кайраканга канайып jарайын деп, Кай- 
ракандыйын сананат. Öбööндÿзи öбööниме канайып jарайын деп, 
jердийин сананат. 35 Мыны ончозын слердиҥ jайымыгарды аста- 
дарга болуп эмес, слерге ок тузалу болзын деп айдадым. Мен 
слерди туура тартылбай, jаантайын Кайраканга jарамыкту jÿрзин 
деп кÿÿнзейдим. 

36 Кызы jажы jедип, jаҥыскан jÿргени jакшы эмес деп бодоп 
турган кижи эдейин дегенин этсин. Кинчек болбос, алышсын. 
37 Jе кем турумкай jÿректÿ, оны не де албадабай турган болзо, бо- 
йыныҥ кÿÿнин башкарып, кижи албайын деп, jÿрегинде бек сана- 
нып алган болзо, ол jакшы эдет. 38 Оныҥ учун кижи алып турганы 
jакшы эдет, кижи албай турганы оноҥ артык эдет. 

39 Öбööни тирÿ jÿрерде, ÿйи Jасакла колболгон. Öбööни jада 
калза, кемге барар кÿÿндÿ, ого барар. Jаҥыс ол кижи Кайра- 
кандыйы болор учурлу. 40 Мениҥ шÿÿлтемле jаҥыскан артса, 
кежиктÿ болор. Jе мениҥ бойымда ок Кудайдыҥ Тыны бар 
деп, бодоп jадым. 


8 

Чалуларга тайган курсак 
керегинде 

*Эмди чалуларга тайган курсак керегинде. Ончобыста билим 
бар деп билерис. Jе билим кижини jакшыркадат, сÿÿш — тыҥыдат. 
2 Нени де билерим деп сананып турган кижи билер учурлузын 
билбей jат. 3 Кудайды сÿÿп турган кижи Кудайды билип алган*. 


* Гректеп мынайда аайлаарга jараар: «Кудайды сÿÿп турган кижини Ку- 
дай билип алган». 

4 Анайдарда, чалуларга тайган курсак керегинде. Чалу телекейде 
не де эмес деп, бир Кудайдаҥ башка, öскö кудай jок деп билерис. 
5 Теҥериде беди, jерде беди, ьсудайлар деп адалганы бар. Андый 
кудайлар кöп, бийлер де кöп. 6 Jе бисте бир Ада Кудай. Ол ончо- 
зыныҥ Jайаачызы, Ого болуп jÿрÿп jадыбыс. Бисте бир Кайра- 
кан — Иисус Христос. Ончозы Ол ажыра jайалган, Ол ажыра jÿ- 
рÿп jадыбыс. 

7 Jе андый билим ончо улуста эмес. Кезик улус бу jууктарга jе- 
тире чалуларга бажырып, бого темигип калган учун тайган кур- 
сакты jигенде, ол чалуларга учурлалган деп сананып jадылар. 
Олордыҥ санаазы чын шÿÿр аргазы jок болуп, быjартыдым деп 
бодоп jадьшар. 8 Курсак бисти Кудайга jууктатпай jат. Ажанбай 
турган болзобыс, нени де jьшыйтпайдыс, ажанып турган болзо- 
быс, кирелте албайдыс. 

9 Jе чеберленигер, бу jайымыгар чине jокторго буудак болбо- 
зын. 10 Сен, андый билимдÿ бойыҥ, кара jаҥдулардыҥ öргööзин- 
де ажанып отурган болдыҥ. Сени чине jок кижи кöрÿп ийеле, 
бойыныҥ санаазыла чалуларга тайган курсакты jиирге тартылбас 
па? п Сениҥ билимиҥнеҥ чине jок карындажыҥ öлöр. Христос 
бу карындажыҥ ок учун öлгöн ине. 12 Анайып карындаштары- 
гарга удура кинчек эдип, олордыҥ чине jок санаазын шыркалап, 
Христоско удура кинчек эдип jадыгар. 13 Оныҥ учун, курсак ка- 
рындажымды бÿдÿрилтип турган болзо, оны бÿдÿрилтпеске, ÿр- 
гÿлjиге эт jибезим. 


9 

Ончозын Сÿÿнчилÿ Jарга болуп 
эдип jадым 

1 Мен jайым эмезим бе? Мен апостол эмезим бе? Иисус Кайра- 
канысты кöрбöдим бе? Кайраканла бир болуп jÿргенигер — мениҥ 
ижимниҥ турултазы эмес пе? 2 Öскö улуска апостол эмес болзом, 
jе слерге — апостол. Апостол болорго тудулганымды керелеген 
таҥма — Кайраканла бир болуп jÿрген бойыгар. 

3 Мени jаргылап тургандарга бойымды коруп айдар сöзим бу. 
4 Бисте jиир, ичер jаҥ jок по? 5 Öскö апостолдор чылап, Кайракан- 
ныҥ карындаштары эмезе Кифа чылап, бÿдÿп турган ÿйлерлÿ 

болуп, jолдо кожо алып jÿрер jаҥыбыс jок по? 6 Эмезе jаҥыс менде 
ле Варнавада иштебес jаҥ jок по? 

7 Кандый jуучыл бойыныҥ чодыла черÿде туруп jат? Виноградты 
тарыйла, оноҥ алып jибей турган кижи бар ба? Уй кабырып, 
оныҥ сÿдинеҥ ичпей турган кижи бар ба? 8 Мыны кижи чилеп 
шÿÿп айдып турган болорым ба? Мыны ок Jасак айдып турган 
эмес пе? 9 Моисейдиҥ Jасагында бичилген jок беди: «Теермен ай- 
ландырып турган чардын оозын таҥба». Кудай чарлар керегинде са- 
нанып туру эмеш пе? 10 Эмезе биске мыны айдып туру ба? Мы- 
найда биске бичилген эмей, нениҥ учун дезе кыра тартып турган 
кижи, иженип тартар учурлу; теермендеп турган кижи, ÿлÿÿмди 
аларым деп, иженип теермендеер учурлу. п Слердиҥ бойыгарда 
Тынныҥ ÿренин ÿрендеген болзобыс, тÿжÿм чилеп, слердеҥ болуш 
алзабыс, ол кöп пö? 12 Öскö улуста слердеҥ болуш алар jаҥ бар 
болзо, бисте андый jаҥ оноҥ кöп эмес пе? Jе бис бу jаҥла туза- 
ланбадыс. Карын, Христостыҥ Сÿÿнчилÿ Jарын jарлаарга буудак 
этпеске, ол керегинде унчукпадыс. 

13 Öргööниҥ ишчилери Öргööдöҥ азыранып турганын, тагыл- 
дыҥ jанында иштеп jÿрген улус тайганнаҥ ÿлÿÿ алып турганын 
билбейдигер эмеш пе? 14 Анайда Кайракан да jакарган, Сÿÿнчилÿ 
Jар jарлыктап jÿрген улус jÿрÿмге керектÿзин jарлыкташтаҥ ал- 
зын деп. 

15 Jе мен мыныла бир де тузаланбадым. Мыныла тузаланайын 
деп бичиген эмезим. Кем-кем мактанарымды jоголткончо, öлÿп 
калзам, меге торт болор. 1б Сÿÿнчилÿ Jар jарлап jÿрген болзом, 
мактанарым jок ине, ол мениҥ молjуум. Оны jарлабазам, меге 
ачу-корон болор! 17 Мыны бойымныҥ кÿÿнимле эдип jÿрген бол- 
зом, jал алар эдим. Бойымныҥ кÿÿнимле эмес болзо, меге бÿ- 
дÿмjилелген ишти эдип jадым. 18 Мениҥ jалым неде? Jарлыкчы- 
ныҥ jаҥыла тузаланбай, jалы jокко Сÿÿнчилÿ Jарды jарлап jÿр- 
генимде. 

19 Ончозынаҥ jайым бойым, улусты Кудайга кöптöҥ таап алар- 
га, ончозына кул боло бергем: 20 иудейлерди Кудайга таап аларга, 
иудейлерге иудейдий болгом; Jасакка багып jÿрген улусты таап 
аларга, олорго Jасакка багып jÿрген кижидий болгом; 21 Jасакты 
билбес улусты таап аларга, олорго Jасакты билбес кижидий бол- 
гом. Кудайдыҥ Jасагын билип, Христоско багып jадым. 22 Чине 
jок улусты таап аларга, чине jок улуска чине jок кижидий болгом. 

Кезиктерин де болзо аргадап аларга, ончозына ончозындый боло 
бергем. 23 Мыны ончозын Сÿÿнчилÿ Jарга болуп оныҥ бöлÿги боло 
берерге эдип jадым. 

24 Маргаанда кöп улус jÿгÿрип jат, jе кайралды бир кижи алып 
турганын билбезигер бе? Кайралды аларга, анайып jÿгÿригер! 
25 Маргаанныҥ ончо туружаачылары кöп немедеҥ мойноп jады- 
лар. Олор чалдыгар венокты аларга болуп мыны эдедилер, бис 
чалдыкпас венокты аларга болуп. 26 Оныҥ учун амадулу кижи чи- 
леп jÿгÿрип, кейди темей jудуруктабай, 27 jе эди-канымды согуп, 
оны бойыма кул эдип jадым. Öскö улуска jарлыктап, бого бойым 
jарамыкту артайын деп, анайда эдедим. 

10 

Биске озолодо айтканы 

1 Слерди билзин деп турум, карындаштар, адаларыс ончозы 
булуттыҥ алдында болгонын, ончозы талайды öткÿре öдö бер- 
генин. 2 Ончозы булут ла талай ажыра öдÿп, Моисейле бир бо- 
лорго креске тÿшкен. 3 Ончозы тынныҥ бир ок курсагын jиген, 
4 тынныҥ бир ок суузынын ичкен. Олор кожо барып jаткан 
тынныҥ Кайа-Тажынаҥ ичкен ине. Кайа-Таш Христос болгон. 
5 Jе олордыҥ кöбизи Кудайдаҥ jараду албай, куба чöлдö öлÿп 
калган. 

6 Jаманга олор чылап тартылбазын деп, бу биске тем болгоны 
ол. 7 Анайда ок олордыҥ кезиги чилеп, чалуларга бажырбагар, 
бичилгенинче: «Калык отурып, jиген, ичкен, онон туруп, сооттой 
берген». 8 Олордыҥ кезиги чилеп, балыр кылынбайлы. Олор ба- 
лыр кылынып, бир кÿнге jирме ÿч муҥы öлÿп калган. 9 Олордыҥ 
кезиги ченегени чилеп, Христосты ченебейли. Олор jыланга 
чактырып, öлÿп калган. 10 Олордыҥ кезиги арбанганы чылап, ар- 
банбагар. Олорды Jоголтоочы-Ангел öлтÿрип койгон. 11 Бу ончо- 
зы биске тем эдип олорло болгон; бистерге, калганчы чакта jÿр- 
ген улуска, ÿредÿ болзын деп бичилген. 12 Оныҥ учун, бек туруп 
jадым деп сананып jÿрген кижи, jыгылбаска чеберлензин. 13 Слер- 
ге улусла болуп турган ченелте тÿшкен. Кудай чындык, Ол кÿчи- 
гер jетпес ченелтелерди болдыртпас, jе ченелте тужында оны 
öдÿп чыгар арга берер. 

14 Анайдарда, кару улузым, чалуга бажыратаннаҥ качыгар! 
15 Слерге керсÿ улуска чылап айдып турум. Нени айдып турга- 
нымды бойыгар сананып кöрÿгер. 16 Алкыштыҥ айагын алкап 
турганыста, Христостыҥ каныла бириккенис ол эмес пе? Ка- 
лашты сындырып турганыста, Христостыҥ эди-каныла бирик- 
кенис ол эмес пе? 17 Бу калаш бирÿ, бис кöп тö болзобыс, бир 
эт-кан боло бередис, нениҥ учун дезе ончобыс бир калашты 
ÿлежип jадыбыс. 

18 Израильдиҥ калыгына кöрÿгер: тайганды jип тургандары та- 
гылла бириккени ол эмес пе? 19 Мен нени айдып турум? Чалуга 
тайганда кандый бир учур бар деп пе, эмезе чалуныҥ бойында 
кандый бир учур бар деп пе? 20 Jок эмей. Jе кара jаҥдулар тайыл- 
га эткенде, Кудайга эмес, шилемирлерге тайып jадылар. Мен 
дезе слерди шилемирлерге бирикпезин деп турум. 21 Кайраканныҥ 
айагын да, шилемирлердиҥ айагын да ичип болбозыгар, Кайра- 
канныҥ курсагын ла шилемирлердиҥ курсагын jип болбозыгар. 
22 Эмезе Кайраканды ачындырарга турубыс эмеш пе? Бис Оноҥ 
кÿчтÿ болдыс эмеш пе? 

Ончозын Кудай макталзын деп 
эдигер 

23 Меге ончозын эдери jарадылган, jе ончозы туза экелбей jат. 
Меге ончозын эдери jарадылган, jе ончозы тыҥыдар арга бер- 
бей jат. 24 Кем де бойына туза бедиребезин, jе öскö кижиге бе- 
дирезин. 

25 Эттиҥ базарында садылып турганын ончозын бир де шиҥде- 
бей jигер, санаагар амыр болзын. 16 Jер ле ондо бар ончо неме Кайра- 
кандыйы. 27 Кудайга бÿтпей турган улустыҥ кемизи слерди айлына 
кычырза, слер барар кÿÿндÿ болзогор, алдыгарга салып бергенди 
бир де шиҥдебей jигер, санаагар амыр болзын. 28 Jе кем слерге: 
«Бу чалуга тайылган курсак» — дезе, мыны айткан кижиге болуп 
jибегер, санаазы токыналу болзын деп. 29 Слердиҥ санаагар кере- 
гинде эмес, öскö кижинийи керегинде айдып турум. Нениҥ учун 
мениҥ jайымымды öскö кижиниҥ санаазы jаргылаар учурлу? 
30 Курсакты алкыш-быйанду jип турган болзом, алкыш-быйаным 
айдып турган курсак учун мени не jамандайтан? 

31 Анайдарда, jип пе, ичип пе, нени де эдип турган болзогор, 
Кудай макталзын деп эдигер. 32 Иудейлерге де, еллиндерге де, 

Кудайдыҥ серкпезине де бÿдÿрилер шылтак болбой, 33 мен чилеп 
эдигер. Мен ончо улуска ончозында jараарга кичеенип, бойыма 
туза бедиребей, карын, кöп улуска туза бедиреп, олор аргадалзын 
деп jадым. 


11 

Кем кемге баш? 

^Христостоҥ тем алып турганым чылап, менеҥ тем алыгар. 
2 Слерди мактап турум, менийин ончозын ундыбаганыгар учун, 
мен слерге берген ÿредÿдеҥ кыйбай jÿргенигер учун. 3 Анайда 
ок слерди билзин деп турум: кажы ла эр кижиге баш — Хрис- 
тос, ÿй кижиге баш — öбööни, Христоско баш — Кудай. 4 Ба- 
жын jабынып алып мÿргÿп эмезе судурлап турган кажы ла эр 
кижи бойыныҥ бажын уйатка тÿжÿрет. 5 Бажын jабынбай мÿр- 
гÿп эмезе судурлап турган кажы ла ÿй кижи бойыныҥ бажын 
уйатка тÿжÿрет. Ол бажын jÿлÿдип койгон ÿй кижидий. б Ÿй 
кижи jабынбаска турган болзо, чачын кайчылазын. Jе кайчы- 
ладып эмезе jÿлÿдип койгоны ÿй кижиге уйатту болзо, jабын- 
зын. 7 Анайдарда, эр кижи бажын jабынбас учурлу, нениҥ учун 
дезе ол — Кудайдыҥ сÿр-кебери ле магы, ÿй кижи — öбööни- 
ниҥ магы. 8 Эр кижи ÿй кижидеҥ табылган эмес, ÿй кижи эр 
кижидеҥ табылган. 9 Эр кижи ÿй кижиге jайалган эмес, ÿй ки- 
жи эр кижиге jайалган. 10 Оныҥ учун ÿй кижи бажын jабынар 
учурлу. Мынызы дезе, ол jаҥныҥ алдында jÿрген деп, ангел- 
дерге темдек болор. п Андый да болзо, Кайраканла бир болуп 
турганда, эр кижи ÿй кижини, ÿй кижи эр кижини толтырат. 
12 Ÿй кижи эр кижидеҥ чилеп, эр де кижи ÿй кижидеҥ табы- 
лат, jе ончозы Кудайдаҥ болуп jат. 

13 Бойыгар сананып кöрÿгер, бажын jабынбай Кудайга мÿр- 
гÿÿрге ÿй кижиге jакшы ба? 14 Эр кижи узун чачту jÿрзе, мыны- 
зы ого уйат деп, слерди ары jанынаҥ берилгени ÿретпей jат па? 
15 Jе ÿй кижи узун чачту jÿрзе, мынызы ого кÿндÿ. Чач ого jа- 
бынчыныҥ ордына берилген ине. 16 Кем сöс блаажарга кÿÿнзезе, 
ого айдарым бу: бисте де, Кудайдыҥ серкпелеринде де öскöртö 
этпей jат. 

Кайраканныи ажын jиири 
керегинде 

17 Слерге база айдып, мактабазым, нениҥ учун дезе кöп саба- 
зында jакшыга эмес, jаманга jуулыжып jадыгар. 18 Jуунга jуу- 
лышканыгарда, ортогордо бöлÿниш болуп jат деп, меге угулат. 
Бого кезектей бÿдÿп jадым. 19 Ортогордо jÿзÿн-башка шÿÿлтелер 
де болор учурлу, Кудай кемигерди jарадып турганы jарталзын 
деп. 20 Анайдарда, кожо jуулышканыгарда, оны Кайраканныҥ 
ажын jиирге jуулыштыгар деп айдарга jарабас, 21 нениҥ учун де- 
зе кажыгар ла бойыныҥ ажын jиирге меҥдейт. Анайып бирÿгер 
аштап артат, öскöгöр ичинип алат. 22 Jип, ичерге слерде айыл- 
jурт jок по? Эмезе Кудайдыҥ Серкпезин jектеп, jоктуларды ба- 
зынып jадыгар ба? Слерге нени айдар? Мактайтан ба? Бу учун 
слерди мактабазым. 

23 Слерге бергенимди Кайраканныҥ бойынаҥ алдым: садып 
ийген тÿнде Иисус Кайракан калаш алып, 24 алкыш jетирген, сын- 
дырала, айткан: «Бу — слерге сындырылып jаткан эди-каным. 
Мени эске алынып, анайда эдип jÿрÿгер». 25 Анайда ок курсак 
jигенниҥ кийнинде айакты да алып, айткан: «Бу айак — Мениҥ 
канымдагы jаҥы кереес. Бу айактаҥ кажы ла сайын ичсегер, Ме- 
ни эске алыныгар. 26 Кажы ла сайын бу калашты jип, бу айакты 
ичип турганыгарда, Кайракан келбейинче Оныҥ öлÿмин jарлап 
jадыгар». 

27 Анайдарда, Кайраканныҥ бу калажын jип эмезе айагын ичип, 
мыны jарамыкту эмес эдип турган кижи, Оныҥ эди ле каны ал- 
дында бурулу болор. 28 Кижи бойын ченезин, анайып бу калаштаҥ 
jизин, бу айактаҥ ичсин, 29 нениҥ учун дезе, Кайраканныҥ эди- 
канын сананбай jип, ичип турган кижи бойыныҥ jаргызын jип, 
ичип jат. 30 Мынаҥ улам ортогордо чине jок ло оору улус кöп, кö- 
бизи öлÿп jат. 31 Jе бойыбысты бойыбыс jаргылаган болзобыс, jар- 
гылатпас эдибис. 32 Телекейле кожо jаргьшабаска, Кайракан бисти 
jаргылап, кезедип jат. 

33 Анайдарда, карындаштарым, курсак jиирге jуулыжып, сакы- 
жыгар. 34 Аштап турганыгар айлында ажанып алзын. Слерге jаргы- 
га jуулышпаска анайда эдигер. Келзем, öскö сурактардыҥ аайына 
чыгарым. 


385 




1 Коринфтегилерге 12 


12 

Агару Тыннын jайалталары 

1 Слерди Тынныҥ jайалталары керегинде билзин деп турум, 
карындаштар. 2 Кара jаҥду болорыгарда, слерди тил jок чалулар- 
га не де тартып тургандый, олорго бажырарга барып туратаны- 
гарды билеригер. 3 Оныҥ учун слерге айдып турум: Кудайдыҥ 
Тыныла айдып турган бир де кижи Иисуска анафема* дебес. Бо- 
йында Агару Тын jÿрбей турган бир де кижи Иисусты Кайракан 
деп адап болбос. 

4 Jайалталар jÿзÿн-башка, jе олорды бир Тын башкарат. 5 Кудай- 
га jалчыланып jÿрери jÿзÿн-башка, jе оны бир Кайракан башкарат. 
6 Кажызыныҥ ла эдип jÿргени jÿзÿн-башка, jе мыны ончозын ончо 
улустыҥ бойында бир ле Кудай эдет. 7 Jе кажыбыста ла Тынныҥ 
эдип турганы ончобыска тузага болуп jат. 8 Бир кижиге Тынла ой- 
горлыктыҥ сöзи берилет, öскöзине ол ло Тынла билимниҥ сöзи 
берилет. 9 Бирÿзине ол ло Тынла Кудайга бÿдÿп jÿрери берилет. 
Öскöзине ол ло Тынла ооруны jазар jайалта берилет. 10 Кезигине 
кайкалдар jайаар кÿч, кезигине судурлаары, кезигине тындарды 
ылгаштырары, кезигине öрöртинеҥ тилдер, кезигине бу тилдерле 
айтканды jартаары берилет. 11 Jе мыны ончозын бир ле Тын эдип, 
бу jайалталарды кажызына ла Бойыныҥ кÿÿнзегениле ÿлейт. 

Слер — Христостын эди-каны 

12 Эт-кан бирÿ, jе ондо кöп ÿйелер. Олор кöп тö болзо, ончозы 
бир эт-кан болуп jадьшар. Анайда Христос то керегинде айдарга 
jараар. 13 Бис ончобыс — иудейлер ле еллиндер, кулдар ла jайым 
улус бир эт-кан боло берерге, бир Тынла креске тÿжÿп, ончобыс 
ол ок Тынла толтырылганыс. 

14 Эт-кан бир ÿйедеҥ эмес, кöп ÿйелердеҥ туруп jат. 15 Бут: 
«Мен кол эмезим, оныҥ учун эт-кандыйы эмезим» — дезе, мынаҥ 
улам ол эт-кандыйы болбой барар ба? 16 Кулак: «Мен кöс эмезим, 
оныҥ учун эт-кандыйы эмезим» — дезе, мынаҥ улам ол эт-канды- 
йы болбой барар ба? 17 Ончо эт-кан кöс болзо, ол канайып угар 


* Гректеп «каргышка кал» дегени. 

эди? Ончо эт-кан кулак болзо, ол канайып jыт алар эди? 18 Jе 
Кудай Бойыныҥ кÿÿнзегениле ончо ÿйелерди бир эт-канда кон- 
дырган. 19 Ончозы бир ÿйе болгон болзо, эт-кан кайда болор 
эди? 20 Jе эмди ÿйелер кöп, эт-кан — бир. 21 Кöс колго: «Сен меге 
керек jок» — деп айдып болбос, эмезе баш буттарга: «Слер меге ке- 
рек jок» — деп. 22 Карын, эт-канда кÿч jок деп бодолып турган 
ÿйелер сыраҥай керектÿ болуп калат. 23 Эт-канда ас кÿндÿде деп 
бодолып турган ÿйелерди артык кичеейдис. Уйатту деп бодолып 
тургандарына кöп кичеемел эдедис. 24 Бÿдÿми jараш ÿйелер мыны 
керексинбей jадылар. Jе кÿндÿ jетпей турган ÿйелерге кöп кÿндÿ 
эдилзин деп, Кудай эт-канды анайда бÿдÿрген. 25 Эт-канда бöлÿниш 
болбозын деп, ончо ÿйелер бой-бойын теҥ кичеезин деп. 26 Бир 
ÿйе шыралап турган болзо, оныла кожо ончо ÿйелер шыралап jа- 
дылар, бир ÿйе макталып турган болзо, оныла кожо ончо ÿйелер 
сÿÿнип jадылар. 

27 Слер де — Христостыҥ эди-каны, таҥынаҥ — ÿйелер. 28 Кудай 
Серкпеде, баштапкызында, апостолдорды туткан, экинчизинде — 
jарчьшарды, ÿчинчизинде — ÿредÿчилерди. Оноҥ арыгьшарына кай- 
калдар jайаар кÿч берген, анайда ок ооруны jазар, болужар, башка- 
рар, öрöртинеҥ тилдерле айдар jайалталар берген. 29 Ончозы апос- 
толдор бо? Ончозы jарчьшар ба? Ончозы ÿредÿчилер бе? Ончозы 
кайкал jайаачьшар ба? 30 Ончозында ооруны jазар jайалта бар ба? 
Ончозы öскö тилдерле айдат па? Ончозы бу тилдерле айтканды 
jартайт па? 

31 Мынаҥ jаан jайалталарды аларга кÿÿнзегер. Мен слерге эҥ ар- 
тык jолды кöргÿзерим. 


13 

Сÿÿш ончазынан бийик 

1 Улустыҥ, ангелдердиҥ де тилдериле айдып турган болзом, jе 
менде сÿÿш jок болзо, мен — шыҥыраган jес эмезе табыштанган 
кимвал*. 2 Судурлаар jайалталу болзом, ончо jажыттарды билер 
болзом, меге ончо билимдер берилген болзо, бÿдÿп, кырларды да 


* Эки jес айактаҥ турган кÿÿлик ойноткы, олорды бой-бойлорына согуш- 
тырып jадылар. 

jылдырып ийер аргалу болзом, jе менде сÿÿш jок болзо, — мен не 
де эмезим. 3 Не барымды ÿлеп берзем, эди-канымды öртööргö 
берип ийзем, jе менде сÿÿш jок болзо, — бу меге кандый да туза 
экелбес. 

4 Сÿÿш узак чыдажат, быйан эдет, сÿÿш кÿйÿнбейт, сÿÿш мак- 
танбайт, jакшыркабайт; 5 улуска кату эмес, бойындыйын беди- 
ребейт, ачынбайт, jаманды тоолобойт. б Сÿÿш jаманга сÿÿнбейт, 
ол чындыкла кожо сÿÿнет. 7 Не де болзо, сÿÿш ончо jаманды 
таштайт, ончозына бÿдет, jаантайын иженет, ончозын чыда- 
жып öдöт. 

8 Сÿÿш качан да тÿгенбейт, судурлаштар токтоп то калза, тилдер 
унчукпай да барза, билим керек jок то болуп калза. 9 Бистиҥ биле- 
рис кезектей, судурлап турганыс кезектей ине. 10 Толо кемдÿзи 
jедип келзе, кезектейи jоголып калар. 11 Бала тужымда бала чылап 
айткам, бала чылап санангам, бала чылап шÿÿгем. Эр кемине 
jедип келеле, бала тужымдазын артырып койгом. 12 Эмди кÿскÿ- 
деҥ чилеп, боромтык сÿрди кöрÿп jадыбыс, ол тушта чике-jарт 
кöрöрис. Эмди кезектей билерим, ол тушта Кудай мени билип ал- 
ганы чылап, толо билип аларым. 

13 Эмди бу ÿчÿ jÿрет: бÿдÿш, ижемjи ле сÿÿш. Jе олордыҥ эҥ jаа- 
ны — сÿÿш. 


14 

Jайалталар серкпгни öскÿрерге 
берилген 

1 Сÿÿшке jÿткÿгер, тынныҥ jайалталарын, анчада ла судурлаш- 
тыҥ jайалтазын аларга кÿÿнзегер. 2 Öскö тилле айдып турган кижи 
улуска эмес, Кудайга айдат ине, нениҥ учун дезе оны кем де аай- 
лабайт — ол тынла jажыттарды айдат. 3 Судурлап турган кижи ай- 
дып, улуска öзöргö болужып, олорды jöмöп, кöкÿдип jат. 4 Öскö 
тилле айдып турган кижи бойына öзöргö болужат; судурлап турган 
кижи серкпеге öзöргö болужат. 5 Ончогор öскö тилдерле айтсын 
деп кÿÿнзейдим, jе судурлазагар, торт болор. Судурлап турган 
кижи, öскö тилдерле айдып турган кижидеҥ бийик, серкпе öссин 
деп болужарга, öскö тилдерле айдылганы jарталып турган учу- 
ралдаҥ башка. 

6 Эмди слерге келип, карындаштар, öскö тилдерле айда берген 
болзом, менеҥ слерге кандый туза болгой эди? Слерге нени де ай- 
дып бербес эдим, нени де ачпас эдим, бир де билим бербес эдим, 
нени де судурлабас эдим, неге де ÿретпес эдим. 7 Анайып тын jок 
то немелер — шоор эмезе jадаган бир тÿҥей ÿнденип турган болзо, 
нени шоорлоп эмезе jадагандап турганын канайып билип алар? 
8 Амыргы аайлап болбос эттире ÿнденип турза, jуу-согушка кем 
белетенер? 9 Анайып слер де: аайлап болбос сöстöр айдып турган 
болзогор, нени айдып турганыгарды улус канайып аайлаар? Слер 
салкынга айдарыгар. 

10 Телекейде сÿрекей кöп jÿзÿн-башка сöстöр бар, олордыҥ ка- 
жызы ла учурлу. п Анайдарда, бу сöстöрдиҥ учурын аайлабай тур- 
ган болзом, айдып турган кижиге мен — öскö ороонныҥ кижизи, 
айдып турган кижи де меге — öскö ороонныҥ кижизи. 12 Анайып 
слер де: Тынныҥ jайалталарын аларга кÿÿнзеп, серкпе öссин деп 
болужарга, олорло байыдынарга кичеенигер. 

13 Оныҥ учун öскö тилле айдып турган кижи тилдерди jартаа- 
рыныҥ jайалтазын аларга мÿргÿÿр учурлу. 14 Андый тилле мÿр- 
гÿп тургамда, тыным мÿргÿп jат ине, jе санаам мында турушпай 
jат. 15 Нени эдейин? Тынла мÿргÿÿрим, санаамла да мÿргÿÿрим; 
тынла сарнаарым, санаамла да сарнаарым. 16 Кудайды тынла алка- 
заҥ, слердиҥ jууныгардагы билбес кижи алкыжыҥа каруу эдип, 
«Аминь!» деп, канайып айдар? Нени айдып турганыҥды ол бил- 
бес. 17 Сен алкыш-быйанды jакшы айдып jадыҥ, jе öскö кижи 
оноҥ ÿредÿ албай jат. 

18 Кудайга алкыш-быйаным, öскö тилдерле ончогордоҥ артык 
айдып jадым. 19 Jе серкпеде öскö тилле тÿмен сöстöр айтканчам, 
öскöлöрин ÿредерге, санаамнаҥ беш сöс айдайын. 

20 Карындаштар! Санаагарла балдар болбогор. Jаманга балдар 
болугар, санаагарла — эр кемине jеткен улус болугар. 21 Jасакта би- 
чилген: 

«Бу калыкка öскö тилдерле, 

öскö ороондордын улузы ажыра айдарым, 

jе ол до тушта Мены уккылабас — деп, Кайракан айдат». 

22 Анайдарда, öскö тилдер бÿдÿп турган улуска эмес, бÿтпей тур- 
ган улуска билди болуп jат; судурлаш — бÿтпей турган улуска эмес, 
бÿдÿп турган улуска берилип jат. 23 Ончо серкпе jуулыжып келзе, 
ончозы öскö тилдерле айда берзе, билбес эмезе бÿтпей турган улус 

кирип келзе, санаагар ордында эмес деп айтпас па? 24 Ончозы су- 
дурлап турза, бÿтпей турган кижи эмезе билбес кижи кирип келзе, 
Кудай оныҥ кинчектерин слер ажыра иле эдип, jаргылаар. 25 Ана- 
йып, оныҥ jÿрегиниҥ jажыттары ачылар. Ол кöҥкöрö jыгылып, 
Кудайга бажырып, угузар: «Чындаптаҥ Кудай ортогордо». 

26 Анайдарда не, карындаштар? Jуулыжып келгенигерде, кажы- 
гарда ла сарын бар, ÿредÿ бар, Кудайдаҥ ачылта бар, кем де öскö 
тилле айдат, öскöзи оны jартайт. Бу ончозы серкпеге öзöргö бо- 
лушкай. 27 Öскö тилле айдып турган улус бар болзо, эки, кöп лö 
салза ÿч кижи айтсын. Айла ээчий-деечий айтсын, бир кижи jар- 
тазын. 28 Jартаар кижи jок болзо, öскö тилле айдаачы кижи jуунда 
унчукпазын, бойына ла Кудайга айтсын. 29 Эки эмезе ÿч jарчы 
айтсын, арткандары олордыҥ айтканын шÿÿшсин. 30 Отургандар- 
дыҥ бирÿзине ачылта болзо, айдып турганы унчукпай барзын. 
31 Ончозын ÿредерге ле ончозын кöьсÿдерге ончогор ээчий-деечий 
судурлаар аргалу инегер. 32 Jарчылар бойыныҥ тынын башкарар 
аргалу, 33 нениҥ учун дезе Кудай — ол аайы jоктыҥ эмес, амыр- 
дыҥ Кудайы. Агарулардыҥ ончо jуундарында чьшап, 34 ÿй улус 
серкпелерде унчукпас учурлу. Олорго айдарга jарабас, олор уккур 
болор учурлу. Мынайда Jасак та айдат. 35 Неге ÿренип аларга тур- 
ган болзо, айлында öбööндöринеҥ суразын. Серкпеде сöс айдары 
ÿй кижиге уйат ине. 

36 Эмезе Кудайдыҥ сöзи слердеҥ чыкты эмеш пе? Эмезе jаҥыс 
слерге jетти бе? 37 Бойын jарчы эмезе тынла jÿрÿп jадым деп бодоп 
турган кижи аайлаар учурлу: слерге бичип турганым — ол Кайра- 
канныҥ jакылталары. 38 Мыны jектеп турган кижи бойы jектелер. 

39 Анайдарда, карындаштар, судурлаарга jÿткÿгер, jе öскö тил- 
дерле айдарга буудак этпегер. 40 Jе ончозы чын ла аайлу-башту 
болзын. 


15 

Христос тирилген 

1 Мен слерге jарлаган Сÿÿнчилÿ Jарды эске алындырып турум, 
карындаштар. Оны слер алдыгар, ондо бек туруп jадыгар. 2 Мен 
слерге jарлаган сöстöҥ бек тудунып турган болзогор, бу Jар ажыра 
аргадалып jадыгар. Андый эмес болзо, калас бÿттигер. 

3 Баштапкызында, бойым алганымды, слерге бердим: бичилге- 
нинче, Христос кинчектерис учун öлгöн; 4 бичилгенинче, Оныҥ 
мöҥкÿзи кöдÿрилген, Ол ÿчинчи кÿнде тирилген; 5 Кифага, оноҥ 
он экÿге кöрÿлген. 6 Оноҥ бир уунда беш jÿстеҥ ажыра карындаш- 
тарга кöрÿлген. Олордыҥ кöбизи эмдиге jетире тирÿ, кезиги jада 
калган. 7 Оноҥ Иаковко, анайда ок ончо апостолдорго кöрÿлген. 
8 Адакыда меге, ара чыккандый кижиге, кöрÿлген. 9 Мен ончо 
апостолдордыҥ jабызы инем, апостол деп адаларга турбазым, не- 
ниҥ учун дезе Кудайдыҥ Серкпезин истегем. 10 Jе Кудайдыҥ jак- 
шылыгыла мен эмди кем, ол болорым. Оныҥ меге эткен jакшы- 
лыгы темей болбогон: олордыҥ ончозынаҥ кöп кÿчимди салып 
иштегем. Мен де эмес, мениле кожо болгон Кудайдыҥ jакшылы- 
гы иштеген. п Оныҥ учун слерге мен беди, öскö апостолдор беди 
келгени башказы jок. Jе бис анайда jарлыктайдыс, слер анайда 
бÿттигер. 

12 Анайдарда, Христос тирилген деп jарлыктап jÿрген болзобыс, 
öлгöндöр тирилбес деп, кезигер канайып айдыжат болбогой? 
13 Öлгöндöр тирилбес болзо, Христос то тирилбеген. 14 Христос ти- 
рилбеген болзо, калас jарлыктап jадыбыс, калас бÿдÿп jадыгар. 
15 Оноҥ болгой, Кудай Христосты тиргискен деп керелеп, Кудай 
керегинде тöгÿн керечилер болуп калар эдибис, нениҥ учун дезе, 
öлгöндöр тирилбей турган болзо, Кудай да Оны тиргиспеген. 
16 Öлгöндöр тирилбей турган болзо, Христос то тирилбеген ине. 
17 Христос тирилбеген болзо, бÿдÿп турганыгар калас: эмдиге кин- 
чектÿге jÿрÿп jадыгар. 18 Оныҥ учун Христосло бир болуп öлгöн 
улус ÿргÿлjиге öлÿп калганы ол. 19 Jаҥыс бу jÿрÿмде Христоско 
иженип турган болзобыс, бис — ончозынаҥ эҥ кежик jок улус. 

20 Jе Христос тирилген. Ол öлгöн улустаҥ баштапкы тирилген. 
21 Öлÿм кижи ажыра келгени чилеп, кижи ажыра öлгöндöр дö 
тирилер. 22 Ончо улус баштапкы кижи Адамла бир болуп öлÿп 
турганы чылап, ончозы Христосло бир болуп тынданар. 23 Jе ка- 
жызы ла ээчий-деечий: баштап Христос, оноҥ, Ол келзе, хрис- 
тостыйлар. 24 Оноҥ Ол Каандыкты Ада Кудайга табыштырза, не 
ле баштаҥыны, не ле öрöги jаҥды ла кÿчти jоголтсо, учы болор. 
25 Ол ончо öштÿлерди Бойыныҥ буды алдына салбайынча, каан 
болуп башкарар. 26 Калганчы öштÿ — öлÿм jоголтылар. 27 Кудай 
ончозын Онын буды алдына бактырган ыне. Ончозы бактырылган 
деп айдылган болзо, Ого ончозын бактырган Кудай керегинде 

айдылбай турганы jарт. 28 Ончозы Ого бактырылза, ончозын Ого 
бактырган Кудайга Уулы Бойы багар. Ол тушта Кудай ончозына 
ончозы болор. 

29 Анайдарда, öлгöндöргö болуп креске тÿжÿп турган улус нени 
эдип jадылар? Öлгöндöр чек тирилбей турган болзо, олорго болуп 
креске тÿжÿп алып кайдатан? 30 Бис те неге болуп jаантайын jет- 
кердиҥ алдында jÿрÿп jадыбыс? 31 Мен кÿнÿҥ сайын öлÿп jадым. Бу 
керегинде Христос Иисус Кайраканысла бир болуп слерле макта- 
нар аргалу болгонымды угузып турум. 32 Кижи чилеп шÿÿп айдар 
болзо, Ефесте аҥдарла неге болуп тартышкам? Меге оноҥ кандый 
туза? Öлгöндöр тирилбей турган болзо, jийли, ичели, нениҥучун де- 
зе эртен öлÿп каларыс! 

33 Аспагар! Jаман колбулар кижиниҥ jакшы къшык-jаҥын ÿреп 
jат. 34 Санаа алыныгар, кинчек этпегер. Мыны слерди уйалтарга 
айдып турум: кезигер Кудайды билбес. 

Jердиҥ ле теҥериниҥ бÿдÿмдери 

35 Jе кем де сураар: «Öлгöндöр канайып тирилер? Олордыҥ эди- 
каны кандый болор?» 36 Керсÿ эмес! Ÿрендеп турганыҥ öлбöйин- 
че, тынданбас. 37 Ÿрендеп тургаҥда, öзÿмниҥ бойын эмес, тегин 
ÿренди, буудайдыҥ ба эмезе öскöзиниҥ бе ÿренин ÿрендеп jадыҥ. 
38 Jе Кудай Бойыныҥ кÿÿнзегениле ого бÿдÿм берип jат, кажы ла 
ÿренге — бойыныҥ бÿдÿмин. 39 Ончозыныҥ эди-каны тÿҥей эмес: 
кижиниҥ эди-каны тындулардыҥ эди-канынаҥ аҥыланат, куш- 
тардыйы — балыктардыйынаҥ. 40 База теҥериниҥ бÿдÿмдери ле 
jердиҥ бÿдÿмдери бар. Jе теҥериниҥ бÿдÿмдеринде бойыныҥ jар- 
кыны, jердийинде — бойыныҥ. 41 Кÿнде бойыныҥ jаркыны, айда — 
бойыныҥ, jылдыстарда — бойыныҥ. Jылдыс jылдыстаҥ база jар- 
кыныла аҥыланат. 

42 Анайып ок öлгöндöр тирилгенде болуп jат: чирип калары 
ÿренделет, чирибези туруп келет; 43 тоомjы jогы ÿренделет, макту- 
лузы туруп келет, кÿч jогы ÿренделет, кÿчтÿзи туруп келет; 44 ар- 
бÿткеннеҥ берилген эт-кан ÿренделет, тыннаҥ берилген эт-кан 
туруп келет. Ар-бÿткен де, тын да берген эт-кан бар. 45 Анайып ла 
бичилген: «Баштапкы кижи Адам jÿрÿм jÿреечи боло берген». Кал- 
ганчы Адам jÿрÿм jайаачы Тын боло берген. 46 Jе озо баштап тынла 
jÿргени эмес, ар-бÿткенинче jÿргени табылган. Оноҥ тынла jÿрге- 
ни табылган. 47 Баштапкы кижи jердеҥ, тобрактаҥ бÿткен, экинчи 

кижи теҥеридеҥ келген. 48 Тобрактаҥ кижи кандый, тобрактаҥ улус 
андый. Теҥеридеҥ кижи кандый, теҥеридеҥ улус андый. 49 Тобрак- 
таҥ кижиниҥ сÿр-кеберин алып jÿргенис чилеп, теҥеридеҥ кижи- 
ниҥ сÿр-кеберин алып jÿрерис. 

50 Оныҥ учун слерге айдып турум, карындаштар: эт ле кан Ку- 
дайдыҥ Каандыгын энчиленип болбос, чирип калары чирибезин 
энчиленип болбос. 51 Угугар, слерге jажытты айдып турум: ончо- 
быс öлбöзис, jе ончобыс кубуларыс — 52 кенетийин, бир элесте, 
калганчы амыргы ÿндензе. Амыргы ÿнденер, öлгöндöр чирибеген 
бойлоры тирилер, бис кубуларыс. 53 Чирип калары чирибези боло 
берер, öлÿмдÿзи öлбöс боло берер учурлу. 54 Чирип калары чири- 
бес боло берзе, öлÿмдÿзи öлбöс боло берзе, бичилген сöс бÿдер: 
«Öлÿм jеҥдирткен!», 55 «Öлÿм, сениҥ jеҥÿÿҥ кайда? Öлÿм, сениҥ чак- 
тырмаҥ кайда?» 5б Öлÿмниҥ чактырмазы — кинчек, кинчектиҥ кÿ- 
чи — Jасактаҥ. 57 Jе Кудайга баш, Ол биске Иисус Христос Кайра- 
каныс ажыра jеҥÿ берген. 

58 Анайдарда, сÿÿген карындаштарым, уур иштеп jÿргенигер 
Кайракан алдында калас эмезин билип, турумкай болугар, jана 
баспагар, Кайраканга иштеерине бастыра бойыгарды беригер. 

16 

Калганчы jакылталар 

1 Эмди агаруларга болужары керегинде. Галатиядагы серкпелер- 
ге этсин деп jакарганымды слер де эдигер. 2 Келзем, акча jуубаска, 
неделениҥ баштапкы кÿнинде* кажыгар ла не барынаҥ канча ки- 
ре берер аргалу, кымакайлап, чеберлеп алзын. 3 Слерге келзем, 
талдап алган улузыгарга самаралар берип, болужыгарды Иеруса- 
лимге jетирзин деп, олорды ийерим. 4 Меге де барарга jараар бол- 
зо, олор мениле кожо барар. 

5 Слерге Македонияны öтсöм келерим, нениҥ учун дезе Маке- 
дония ажыра барып jадым. 6 Айса болзо, слерде эмеш jÿрерим 
эмезе кыштап та каларым. Оноҥ ары атанзам, мени jолго ттты й- 
дыырыгар. 7 Эмди слерле jол айас кöрÿжер кÿÿним jок. Кайракан 
jаратса, слерде бир канча öйгö jÿрерим деп, иженип турум. 


* Субботтыҥ кийниндеги кÿн. 

8 Ефесте Беженинчи кÿнге jетире jÿрерим. 9 Анда меге jаан ла 
jедимдÿ иштер эдетен аргалар ачылып jат, удурлажып турган 
улус та кöп. 

10 Тимофей келзе, слерде jеткер jок айалгада jÿрзин деп кичее- 
нигер. Ол мен ле чилеп Кайраканныҥ керегин эдет ине. п Оныҥ 
учун оны кем де jектебезин, ол меге келзин деп, амырды кÿÿнзеп, 
jолго шыйдыгар. Мен оны карындаштарла кожо сакып jадым. 

12 Эмди Аполлос карындаш керегинде. Карындаштарла кожо 
слерге барзын деп, оны сÿрекей сурагам. Jе ол эмди барарга чек 
кÿÿнзебеди. Ого эптÿ öйдö келер. 

13 Сергек болугар, Кудайга бÿдÿп, бек болугар, эрлер болугар, 
кÿчтÿ болугар. 14 Е1ени де этсегер, сÿÿп эдигер. 

15 Стефанныҥ айылдагы улузын билеригер, олор Ахаияда Ку- 
дайга ончозынаҥ озо баштанганын, агаруларга болужарга бойло- 
рын учурлаганын. Оныҥ учун слерди сурап турум, карындаштар: 
1б андый улуска, бисле кожо уур иштеп jÿрген ончо улуска багы- 
ныгар. 

17 Стефанныҥ, Фортунаттыҥ ла Ахаиктиҥ келгенине сÿÿнип ту- 
рум. Олор меге слерди солып jадылар. 18 Олор мени ле слерди сер- 
гиттилер. Андый улусты баалап jÿрÿгер. 

19 Слерге Асиядагы серкпелер эзен айдып турулар. Слерге Акила 
ла Прискилла, олордыҥ айлындагы серкпези, Кайраканла бир 
болуп, jаан эзен айдып турулар. 20 Слерге ончо карындаштар эзен 
айдып турулар. Бой-бойыгарла агару окшошло эзендежигер. 

21 Эмди акту бойымныҥ колымла бичип турум: «Е1авелдеҥ эзен. 
22 Кайраканды сÿÿбей турган югжиге анафема! Маран-афа!* 23 Иисус 
Кайраканныҥ jакшылыгы слерле кожо болгой. 24 Мениҥ де сÿÿ- 
жим Христос Иисус ажыра ончогорло кожо болгой»**. 


* «Кел, Кайракан!» 

** Кезик jебрен тÿрбектер «Аминь» деп сöслö тÿгенет. 

ПАВЕЛ АПОСТОЛДЫҤ 

КОРИНФТЕГИ СЕРКПЕГЕ 

ЭКИНЧИ САМАРАЗЫ 


1 

1 Кудайдыҥ табыла Христос Иисустыҥ апостолы Павелдеҥ ле Ти- 
мофей карындаштаҥ — Кудайдыҥ Коринфтеги серкпезине, анайда 
ок Ахаия ичинде jуртаган ончо агаруларга. 

2 Слерге Адабыс Кудайдаҥ ла Иисус Христос Кайраканнаҥ jак- 
шылык ла амыр jетсин. 

Кудайга коот учун баш болзын! 

3 Кудайга, Иисус Христос Кайраканыстыҥ Адазына, баш болзын! 
Ол буурсак Ада, не ле коот береечи Кудай. 4 Ол бисти ончо уур- 
кÿчтеристе кооттоп jат. Анайып бис те, уур-кÿчтерде jÿрген улусты 
Ол бисти кооттоп турган коотло кооттоор аргабыс бар. 5 Христоско 
болуп кыйындарыс кöптöйт, анайып ла Христос ажыра биске бе- 
рилген коот кöптöйт. 6 Кыйналып jÿрген болзобыс, слерди коот 
алзын ла аргадалзын деп кыйналадыс. Коот алып турган болзо- 
быс, слердиҥ коодыгарга болуп алып jадыбыс. Бу коотты, бис 
öдÿп турган кыйындарды чыдажып öдÿп турганыгарда, алып jады- 
гар. 7 Слерге бек иженип, кыйындарысты да, коотты да ÿлежип 
турганыгарды билип jадыбыс. 

8 Оныҥ учун, карындаштар, Асияда бисле болгон уур-кÿчтерис- 
ти билигер дейдис. Кöдÿрип алып чыгарып болбос кату-jоболго 
учурап, тирÿ артарыска иженбегенис. 9 Jе бис öлöр учурлу деп, бо- 
йыбыста бойыс сананганыс. Бойыбыска бойыс иженбезин, öлгöн 
улусты тиргизеечи Кудайга ижензин деп, мынайда болгоны бу. 
10 Ол бисти андый коркышту öлÿмнеҥ аргадаган, мынаҥ да ары 
аргадаар. Ол база аргадаар деп, Ого иженедис. 11 Слер де бис учун 
мÿргÿп, биске болужып jадыгар. Анайып бис учун кöп улустыҥ 
мÿргÿгенин угуп, биске берген jакшылыгы учун кöп улус Кудайга 
алкыш-быйанын jетирер. 

Биске Кудай керечи 

12 Бат неле мактанып jадыбыс: бис бу телекейде, анчада ла 
ортогордо Кудайдаҥ алган ачык-jарыгысла эдип, кижиниҥ ой- 
горлыгыла эмес, Кудайдыҥ jакшылыгыла jÿргенис деп, биске 
кÿÿн-санаабыс керелейт. 13 Кычырар эмезе аайлаар аргагар ба- 
рын, учына jетире аайлаарыгар деп иженип турганымды слер- 
ге бичийдис. 14 Слер кезектей аайладыгар: бис слерле макта- 
нып турганыс чылап, слер де бисле Иисус Кайраканыс келер 
кÿнде мактанарыгар. 

15 Менде андый бÿдÿмjи бар болуп, слерди ойто катап сÿÿнди- 
рерге, слерге озо келерге умзангам. 16 Слерди табарып, Македония 
барайын, Македониядаҥ слерге бурулайын деп санангам. Слер 
меге Иудей jаар атанарга болужар эдигер. 17 Анайда умзанып, са- 
нанбай эттим эмеш пе? Эмезе акту бойымныҥ кÿÿнимле эдип, та 
«эйе», та «jок» деп, бир уунда айдып турган болорым ба? 18 Кудай 
чындык, Ол биске керечи, бис слерге та «эйе», та «jок» деп, бир 
уунда айтпадыс. 19 Слерде мен, Силуан ла Тимофей jарлыктаган 
Кудайдыҥ Уулы Иисус Христос «эйе» ле «jок» болбогон. Jе Оныҥ 
Бойында «эйе» болгон. 20 Кудай канча да кире кöп сöс берзе, 
Оныҥ Бойында «эйе» болуп jат. Оныҥ учун Кудай маьсталзын деп, 
Ол ажыра «аминь»* дейдис. 

21 Кудай Бойы дезе бисти слерле кожо Христостыҥ Бойында 
тыҥыдып, майлап jат. 22 Ол бисти таҥмалап койгон, берер 
болгонын аларыска бÿдÿмjилÿ болзын деп, jÿректериске Тын 
берген. 


* «Андый ла болзын». 

23 Кудайды керечиге кычырып, jÿрÿмимле чертенип турум: слер- 
ди чеберлеп аларга, Коринфке база катап келбедим. 24 Бис Ку- 
дайга бÿдÿп jÿргенигерди башкарып турганыс бу эмес, jе бис сÿÿн- 
чигерге болуп слерле кожо иштейдис. Слер дезе бÿдÿп, бек туруп 
jадыгар. 


2 

4 Слерди ойто ачуркандырбаска келбейин деп, бойымда бойым 
шÿÿдим. 2 Слерди ачуркандырып турган болзом, мен ачуркан- 
дырган слердеҥ öскö кем мени сÿÿндирер? 3 Оныҥ учун бу кере- 
гинде слерге бичип турум, келзем, сÿÿндирер учурлу улус мени 
ачуркандырбазын деп. Мен дезе бÿдÿмjилÿ: мениҥ сÿÿнчим — ол 
ончогорго до сÿÿнчи. 4 Слерге jаан ачу-коронго тÿжÿп, jÿрегим 
сыстап, кöстиҥ jажын кöл тöгÿп бичийдим. Ачуркандырайын 
деп эмес, слерди кандый тыҥ сÿÿп турганымды билип алзын деп 
бичидим. 


Бурузын таштаза торт 

5 Мени ачуркандырган кижи мени эмес, jе кезектей, кöпчитпей 
айтса, ончогорды да ачуркандырганы ол. 6 Ого кöбигердеҥ алган 
андый кезедÿ jедер. 7 Ол тыҥ кунукка алдырбазын деп, слерге 
оныҥ бурузын таштап, кооттогоны артык болор. 8 Оныҥ учун оны 
сÿÿп турганыгарды кöргÿзигер деп, сурап турум. 9 Ченелтени чы- 
дажып öткöнигер бе, ончозында уккур ба деп билерге бичигеним 
ол. 10 Jе кемниҥ бурузын таштап турган болзогор, оныйын мен де 
таштап jадым. Мен де, таштайтан буру бар болзо, оны слерге бо- 
луп Христостыҥ алдында таштагам, п сатана бисти тöгÿндеп бол- 
бозын деп. Бис оныҥ умзаныштарын билер эмейис. 

Христос ажыра jенÿ 

12 Христос керегинде Сÿÿнчилÿ Jар jарлайын деп, Троадага ке- 
леримде, Кайракан меге эжикти ачкан. 13 Jе мен токунап болбой 
тургам — анда Тит карындажымды таппагам. Бат оныҥ учун олор- 
ло jакшылажып алала, Македония jаар jÿре бергем. 

14 Jе Кудайга баш болзын, Ол биске jаантайын Христосло кожо 
jеҥÿни байрамдаарга берип, Бойы керегинде билимди jараш jытты 

чылап бис ажыра кайда ла таркадат. 15 Бис — аргадалып jаткан 
улус ортодо ло öлÿп jаткан улус ортодо Кудайга Христостыҥ jараш 
jыды. 16 Кезик улуска бис — öлÿмниҥ öлÿмдÿ jыды, öскöлöрине — 
jÿрÿмниҥ jÿрÿмдик jараш jыды. Бу керекке кем jараар? 17 Кöп улус 
чылап, Кудайдыҥ сöзиле садышпай jадыбыс ине. Jе бис Кудайдаҥ 
ийилген улус чьшап, Оныҥ алдына Христостыҥ шылтузында 
ачык-jарык айдадыс. 


3 

Jаггы кереестиҥ jалчылары 

1 Слерле ойто катап таныжары биске керектÿ болды эмеш пе? 
Кезик улуска чылап, бис керегинде айдылган самаралар слерге 
керектÿ болды эмеш пе? Ол эмезе андый самараларды слер би- 
чииригер бе? 2 Слер бойыгар — бистиҥ самарабыс. Ол бистиҥ 
jÿректеристе бичилген, оны кажы ла кижи билер, кычырар ар- 
галу. 3 Слер — Христостыҥ самаразы деп, бойыгарла кöргÿзип 
jадыгар. Ол jалчыланганыс ажыра бичилген, ол чернеле эмес, 
тирÿ Кудайдыҥ Тыныла, таштыҥ jалбагында* эмес, jÿректе би- 
чилген. 

4 Бисте андый бÿдÿмjи Христос ажыра Кудайдыҥ алдында бар. 
5 Бойыстаҥ чылап, нени де эдер аргабыс бар деп, бойыбыс санан- 
байдыс, jе бистиҥ аргабыс — Кудайдаҥ. 6 Ол биске jаҥы кереес- 
тиҥ jалчьшары болор арга берген. Бу кереес таныктарла эмес, 
Тынла бичилген. Танык öлтÿрет, Тын jÿрÿм берет ине. 

7 Таштарда чертилген таныктарга jалчыланыш öлÿмге экелип 
турган. Андый да болзо, бу jалчьшаныш макла jаркындалып, Из- 
раильдиҥ уулдары Моисейдиҥ jÿзине кöрÿп албай турган, нениҥ 
учун дезе, jоголып jаткан макла да болзо, оныҥ jÿзи jаркындалган. 
8 Тынга jалчыланыш оноҥ jаан мак экелип турган эмес пе? 9 Буру- 
лаарына экелип турган Jасакка jалчыланыш макла jаркындалган 
болзо, анчада ла актаарына экелип турган jалчыланыш бойыныҥ 
магыла оноҥ чик-jок артыктаар. 10 Эмдиги артыктап турган мак- 
таҥ улам башкыда мактулу болгоны мактулу эмес болуп калат. 


* Эртеги Кереестиҥ öйинде Кудайдыҥ jакылталары jалбак таштарда би- 
чилген. 

11 Jоголып jаткан немелер jаркындалып турган болзо, анчада ла jо- 
голбойтон немелер оноҥ тыҥ jаркындалат. 

12 Анайдарда, бисте андый ижемjи бар болуп, ачык-jарык ай- 
дып jадыбыс. 13 Бис Моисей чилеп этпейдис. Ол jÿзин кöжöгöлö 
jапкан, jоголып jаткан мактыҥ учын Израильдиҥ уулдары кöрбö- 
зин деп. 14 Jе олордыҥ сагыжы мокоргон. Олор эртеги кереести 
кычырганда, бу ок кöжöгö эмдиге jетире алылбай артат, нениҥ 
учун дезе ол Христос ажыра альшат. 15 Олор Моисейдиҥ Jасагын 
кычырып турганда, бу кöжöгö эмдиге jетире jÿректеринде jат- 
канча. 16 Jе кижи Кайраканга баштанып турганда, кöжöгö алылып 
jат. 17 Кайракан — ол Тын, Кайраканныҥ Тыны jÿрген jерде — jа- 
йым. 18 Ончобыстыҥ дезе jÿстерибис ачык болуп, кÿскÿ чилеп 
Кайраканныҥ магыныҥ jаркынын кöргÿзип, Ого тÿҥейлежип, ку- 
буладыс, Оныҥ магыла там ла там jаркындаладыс. Мыны Кайра- 
кан эдет, Ол — Тын. 


4 

Бис — эрjинелÿ 
той балкаш jыракылар 

1 Оныҥ учун, Кудайдыҥ быйаныла анайда jалчыланып, чöкö- 
бöйдис. 2 Jе бис туйук ла уйатту керектерди jектеп, сÿмеленип эт- 
пей, Кудайдыҥ сöзин öскöртпöй jадыбыс. Карын, чындыкты ачып, 
Кудайдыҥ алдында не улус болгонысты кажы ла кижи бойы jÿ- 
регинде шÿÿр арга берип турубыс. 3 Сÿÿнчилÿ Jарыбыс jабьшу бол- 
зо, ол öлÿмниҥ jолыла барып jаткан улуска jабылу. 4 Бу чактыҥ 
«кудайы» бÿтпестердиҥ сагыжын сокорткон, олорго Сÿÿнчилÿ 
Jардыҥ jарыгы jаркындалбазын деп, олор Христостыҥ магын кöр- 
бöзин деп. Христос дезе Кудайдыҥ сÿр-кебери эди. 5 Бис бойы- 
бысты jарлыктабайдыс ине, jе Иисус Христос ол Кайракан деп 
jарлыктайдыс. Бис — Иисуска болуп слердиҥ кулдарыгар. 6 «Ка- 
рачкыдаҥ jарык jаркындалзын» деп айткан Кудай jÿректеристи jа- 
рыдып, биске Христос ачкан Кудайдыҥ магын билип алар jарык 
берген. 

7 Jе бис jÿк андый эрjине чеберлелип турган той балкаш jыракы- 
лар эдибис. Оныҥ учун бу артыкташкан кÿч бистийи эмес, Ку- 
дайдыйы болгоны jарт. 8 Бисти ончо jанынаҥ кыстайдылар, jе бис 

кыстатпайдыс. Бис кÿч айалгаларда jÿрÿп jадыбыс, jе чöкöбöйдис. 
9 Бисти истейдилер, jе Кудай бисти артырбай jат. Бисти jыга со- 
годылар, jе бис öлбöйдис. 10 Иисус чылап, эди-каныбысты jаан- 
тайын öлÿмге берип jадыбыс, Ол ок чылап, эди-каныбыста jÿрÿм 
алалы деп. 11 Бис, тирÿ улус, Иисуска болуп jаантайын öлÿмниҥ 
jеткеринде jÿрÿп jадыбыс ине, Оныҥ jÿрÿми де öлÿмдÿ эди-каны- 
быста ачылзын деп. 12 Оныҥ учун öлÿм бистиҥ бойыбыста, jÿрÿм 
слердиҥ бойыгарда jÿрет. 

и Мен бÿткем, онын учун айткам деп бичилгенинче, бойыбыста 
бÿдÿп jÿрериниҥ ол ок тыны бар. Бис те бÿдÿп, оныҥ учун ай- 
дып турубыс. 14 Бис билерис: Иисус Кайраканды тиргискен Кудай 
Иисусла кожо бисти де тиргизип, слерле кожо Бойыныҥ алдына 
тургузар. 15 Бу ончозы слерге болуп эдилет, Кудайдыҥ элбек jак- 
шылыгы кöп улуска jедип, олорды Кудайга там алкыш-быйанду 
этсин деп. Анайып Кудай макталгай. 

16 Оныҥ учун чöкöбöйдис. Тыш бойыбыс чирип те турган 
болзо, ич бойыбыс кÿнÿҥ сайын jаҥырат. 17 Кыска öйгö jеҥил 
кыйыныбыс биске кеми jок, артыкташкан ла мöҥкÿ мак экелет. 
18 Кöрÿнип турганына эмес, jе кöрÿнбей турганына кöрöдис, не- 
ниҥ учун дезе кöрÿнип турганы — удурум, кöрÿнбей турганы — 
мöҥкÿ. 


5 

Бисте Кудайдан тен ериде 
айыл-jурт бар 

1 Бис билерис: jердеги айлы-jуртыбыс — чадырыс jемирилзе, 
бисте Кудайдаҥ айыл-jурт бар. Ол теҥериде, мöҥкÿ, ол кижиниҥ 
колыла тудулбаган. 2 Оныҥ учун теҥеридеги айлы-jуртыбыс jа- 
бынчыбыс болзын деп тыҥ кÿÿнзеп, онтоп jадыбыс. 3 Кийимдÿ де 
болзобыс, jылаҥаш болуп калбайлы. 4 Бис бу чадырда jÿрÿп, уур 
jÿктиҥ алдында онтойдыс, бу чадырды бойыбыстаҥ уштыырга 
турганыс учун эмес, öлÿмдÿни jÿрÿм jуда салзын деп, теҥеридеги 
чадырга кирерге турганыс учун. 5 Бого болуп бисти Кудай jайап, 
бисти мында бÿдÿмjилÿ болзын деп, биске Тын берген. 

6 Анайдарда, бис jаантайын токыналу ла бÿдÿмjилÿ болуп, би- 
лип jадыбыс: эди-каныбыста jÿрген тужыбыста Кайраканнаҥ 

ыраакта jÿрÿп jадыбыс. 7 Бис бÿдÿп турганысла jÿрÿп jадыбыс 
ине, кöрÿп турганысла эмес. 8 Бис токыналу ла бÿдÿмjилÿ, 
ары торт эт-каннаҥ чыгып, Кайраканда jÿрерге кÿÿнзейдис. 
9 Оныҥ учун айлы-jуртыбыста jÿргенис пе, оноҥ чыгып jат- 
каныс па, Кайраканга jараарга тыҥ кÿÿнзеп jадыбыс. 10 Кажы 
ла кижи эт-канда jÿрÿп, jакшыны эмезе jаманды эткениле 
аларга, ончобыс Христостыҥ jаргызы алдында турар учурлу 
инебис. 


Кудайла jаражыгар 

п Анайдарда, Кайраканнаҥ айаарын билип, улусты бÿдÿндирип 
jадыбыс. Кудайга бис ачык. Не улус болгонысты jÿректеригерде 
шÿÿрге слерге де ачык деп, иженип турубыс. 12 Слердиҥ алдыгарда 
бойыбысты ойто катап кöргÿзип турганыс бу эмес. Jе слерге бисле 
мактанар арга берип турубыс, jÿрегинде барьша эмес, тыш неме- 
лерле мактанып jÿрген улуска айдар сöзигер бар болзын деп. 13 Са- 
наабыс ордында эмес болзо, онызы Кудайга, санаабыс ордында 
болзо, онызы слерге. 14 Бисти Христостыҥ сÿÿжи ээлеп jат ине. 
Бис мынайда шÿÿйдис: бир кижи ончозы учун öлгöн болзо, ончо- 
зы öлÿп калган. 15 Христос дезе ончозы учун öлгöн, jÿрген улус 
бойлорына болуп jÿрбезин, олор учун öлöлö тирилгенге болуп jÿр- 
зин деп. 

16 Оныҥ учун мынаҥ ары кемди де кижиниҥ кемjÿзиле билбе- 
зис. Башкыда Христосты кижи чилеп билген болзобыс, эмди 
билбезис. 17 Анайдарда, Христостыҥ Бойындагы кижи — ол jаҥы 
jайаан. Jебрендези öдÿп калган, эмди ончозы jаҥы. 18 Мыны он- 
чозын Кудай эткен. Ол бисти Христос ажыра Бойыла jарашты- 
рып, öскöлöрин Бойыла jараштырсын деп, биске jалчыланарын 
берген. 19 Анайып, Кудай улустыҥ jазыктарын тоого албай, 
Христос ажыра телекейди Бойыла jараштырып, биске jарашты- 
рар сöс берген. 

20 Анайдарда, бис — Христоско болуп элчилер. Кудай Бойы бис 
ажыра кычырып jат. Христоско болуп сурап турубыс, Кудайла jа- 
ражыгар! 21 Бис Оныҥ Бойында Кудай актаган улус боло берзин 
деп, Ол кинчектÿ эмести биске болуп кинчек учун тайылга 
эдип койгон. 

6 

Кудайдыҥ jакшылыгын алыныгар 

I Кудайга кожо иштеп турган бойлорыс, слерди jайнап турубыс: 
Кудайдыҥ jакшылыгын темей албагар. 2 Ол айдат ине: 

«Сени jарамыкту öйдö уктым, 
сеге аргадаштын кÿнинде болуштым». 

Бат эмди jарамыкту öй, бат эмди аргадаштыҥ кÿни jедип келди. 

3 Jалчыланып jÿргенистеҥ кем де jик таппазын деп, кемге де 
кандый да буудак этпейдис. 4 Карын, ончозында бойыбысты Ку- 
дайдыҥ jалчьшары деп кöргÿзедис: узакка чыдажып турганыста, 
тÿбекке тÿшкенисте, не-немедеҥ тутакту jÿргенисте, уур-кÿч айал- 
галарга учураганыста, 5 бисти согуп, тÿрмелеп, истежип турганда, 
уур иштеп, уйкузы jок тÿндерди öткÿрип, торолоп турганыста; 
б бис бойыбысты Кудайдыҥ jалчылары деп, арубысла, билимис- 
ле, турумкайысла, быйанзагысла, Агару Тынла, ару сÿÿжибисле, 
7 чындыктыҥ сöзиле, Кудайдыҥ кÿчиле, оҥ ло сол колыбыста ту- 
дунган чынныҥ мылтык-jепселиле кöргÿзедис. 8 Биске кÿндÿ де 
эдип, уйатка да тÿжÿрип турганда, jамандап та, мактап та турган- 
да, бойлорысты Кудайдыҥ jалчылары деп кöргÿзедис. Бисти тö- 
гÿнчи деп бодойдылар, jе бис чындык. 9 Бисти таныбайдылар, jе 
бис танылу. Бисти öлгöн деп бодойдылар, jе бат, бис тирÿ. Бисти 
кезедедилер, jе бис öлбöйдис. 10 Бисти ачуркандырадьшар, jе бис 
jаантайын сÿÿнип jÿредис. Бис jокту, jе кöп улусты байыдадыс. 
Бисте не де jок, jе ончо немелерди ээлейдис. 

II Бис слерге ачыгынча айтканыс, Коринфтиҥ улузы, слерге jÿ- 
ректерис кеҥиде ачык. 12 Jÿректеристе слерге jаантайын jер бар, jе 
слер биске jÿректеригерди jаап jадыгар. 13 Балдарыма чылап айдып 
турум: биске андый ок каруу эдип, jÿректеригерди ачыгар! 

Бис — тирÿ Кудайдын Öргööзи 

14 Кудайга бÿтпес улусла кожо бир комутка jегинбегер. Акту ла 
jарамас ортодо текши не де болор аргазы бар ба? Jарыкта карач- 
кыла текши не бар? 15 Христос ло Велиар* ортодо эп-jöп болор 


* Еврей сöс. Кöрмöстиҥ база бир ады. 

аргазы бар ба? Эмезе бÿдÿп турган кижиде бÿтпес кижиле кандый 
ÿлÿÿ бар? 16 Кудайдыҥ Öргööзине чалулар келижер бе? Бис — тирÿ 
Кудайдыҥ Öргööзи, Кудайдыҥ мынайда айтканынча: 

«Мен слерге келип jуртай берерим, ортогордо jÿрерим. 

Мен слердиҥ Кудайыгар болорым, 
слер Менин калыгым болорыгар». 

17 «Оныҥ учун олордыҥ ортозынаҥ чыгып, 
олордоҥ бöлÿнигер, — деп, Кайракан айдат, — 
ару эмеске тийбегер, 

Мен слерди jуудып аларым». 

18 «Мен слерге Ада болорым, 

слер Мениҥ уулдарым ла кыстарым болорыгар — 
деп, кÿчтÿдеҥ кÿчтÿ Кайракан айдат». 

7 

Кудайга баштандырып турган 
ачурканыш 

1 Кару улузым, биске андый сöс берилген. Анайдарда, Кудайдаҥ 
айап, бойыбысты бÿткÿлинче агару jÿрÿмге учурлап, эт-канды ла 
тынды быjарсыдып турган ончо немелердеҥ арутаналы. 

2 Jÿректеригерде биске jер беригер! Бис кемге де jаман jетирбедис, 
кемге де коромjы этпедис, кемнеҥ де бойыбыска туза бедиребедис. 
3 Слерди каарайын деп, мыны айдып турган эмезим. Мен ба ттт кы- 
да да айткам ине: слер бистиҥ jÿректеристе, öлÿп jатсабыс та, jÿр- 
зебис те бис слерле кожо. 4 Слерге сыраҥай ачыгынча айдадым: 
слерле сÿрекей мактанадым. Кöп кыйналып та jÿрген болзобыс, 
бÿткÿлинче кооттонып, сÿÿнчиле толодым. 5 Македонияга келе- 
ристе, бойыбыста бир де энчÿ болбогон. Ончо jанынаҥ кыстадып, 
тыштынаҥ табарулар алганыс, jÿректеристе тÿймеен болгон. 6 Jе 
Кудай базынчыкта jÿрген улусты кооттоп jат, Ол бисти де Тит- 
тиҥ келгениле кооттогон. 7 Jаҥыс та Титтиҥ келгениле кооттон- 
гон эмезис, jе слер оны кооттогоноорды угала, кооттондыбыс. 
Мени санап эригип, ыйлап jÿргенигер, мениҥ jаныма бек тура 
бергенигер керегинде айдарда, оноҥ тыҥ сÿÿнгем. 

8 Оныҥ учун самарамла слерди ачуркандырган болзом, санаар- 
кабай jадым. Санааркаар да эдим, нениҥ учун дезе самара слерди 

кыска да öйгö болзо ачуркандырган. 9 Эмди дезе сÿÿнип jадым, 
ачурканганыгар учун эмес, оныгар слерди Кудайга баштандырганы 
учун. Слер Кудайга болуп ачуркандыгар. Анайып слерге бир де 
коромjы этпедис. 10 Кудайга болуп ачурканган кижи аргадалайын 
деп, Кудайга санааркабай баштанат. Jе телекейдийине ачуркан- 
ганда, онызы ого öлÿмди экелет. 11 Кöрзöгöр, Кудайга болуп ачур- 
канганыгар слерге нени этти: канайып кичееҥкей болуп калдыгар, 
канайып бойыгарды актаарга jÿткÿдигер, канайып санааркадыгар, 
канайып айап jÿрдигер, канайып jÿрегерге jуук алындыгар, кана- 
йып бурулу кижини кезедерге кÿÿнзедигер. Мыныҥ ончозыла бо- 
йыгарды ару деп кöргÿстигер. 

12 Анайдарда, слерге бичиген де болзом, jаман да эткен кижи- 
ге болуп эмес, jаман да эдилген кижиге болуп эмес, карын, Ку- 
дайдыҥ алдында биске болуп кандый кичееҥкей болгоныгарды 
бойыгар кöрзин деп бичидим. 13 Мынызыла бис кооттондыбыс. 
Jаҥыс та кооттонгон эмезис, jе оноҥ артык Титтиҥ сÿÿнчизиле 
сÿÿндибис. Ончогордыҥ шылтузында ол токынал алган. 14 Оныҥ 
алдында слерди мактап, уйатка калбадым. Карын, слерге ончозын 
чынды айткан эдибис, анайда ок оныҥ алдында слерди мактага- 
ныс база чын болуп калган. 15 Ончогордыҥ уккур болгоныгарды, 
оны айап ла тооп jуудып алганыгарды эске алынганда, ол слерге 
jÿрегиле там тартылат. 16 Ончозында слерге бÿдÿмjилÿ болор аргам 
барына сÿÿнип турум. 


8 

Кысканбазы ла агаруларга 
jалчыланары 

1 Карындаштар! Македонияныҥ серкпелерине Кудай берген 
jакшылыкты билигер деп турубыс: 2 олор ачу-коронло улу ченел- 
телер öдÿп jадылар, jе сÿÿнчиле артыктай толо. Тÿреҥиде jÿрÿп 
jадылар, jе улуска кÿÿнзегиле бай. 3 Олор бойлоры кÿÿнзеп, арга- 
кÿчи jеткенин, арга-кÿчи jетпезин де берген деп, керелеп турум. 
4 Олор jакшылыкту болуп, агаруларга болужарында туружалы 
деп, бисти сÿрекей сурагандар. 5 Jе неге иженгенистеҥ кöпти 
эдип, бойлорын бойлоры бергендер. Олор бойлорын озо Кайра- 
канга, оноҥ, Кудайдыҥ табыла, биске де бергендер. 6 Оныҥ учун 

слерде бойы баштаган быйанду керекти тÿгессин деп, Титти су- 
раганыс. 7 Слерде ончозы артыктай: бÿдедигер, слерде Кудайдаҥ 
сöс лö билим бар, ончозында кичеенип jадыгар. Слерде бистеҥ 
алган сÿÿш бар. Андый болгондо, бу да jакшылыкта артыктай 
болугар. 

8 Мен jакарбай jадым, jе öскö улустыҥ кичеенгенин айдып, 
сÿÿжигердиҥ чындыгын ченейдим. 9 Слер Иисус Христос Кай- 
раканыстыҥ jакшылыгын билер эмейигер. Ол бай болгон, jе слер- 
ге болуп jоксыраган, Бойыныҥ jоктузыла слерди байызын деп. 
10 Слерге jöп айдып турум. Бу керек слердиҥ тузагарга болор. Оны 
jаҥыс та эдип баштаган эмезигер, jе былтырдаҥ бери эдерге кÿÿн- 
зедигер. п Оны эмди тÿгезигер. Нени тыҥ кÿÿнзеп jадыгар, ана- 
йып тыҥ кÿÿнзеп тÿгезигер. 12 Берерге кÿÿнзеп турган болзогор, 
слерде барынаҥ алып jадылар, слерде jогынаҥ эмес. 13 Öскö улуска 
jеҥил, слерге дезе уур-кÿч болбос, теҥ болор учурлу. 14 Эмди бо- 
йыгардыҥ артыкташканынаҥ олордо не jетпезин берер аргагар 
бар. Оноҥ олордо артыктажып турза, олор слерде не jетпезин бе- 
рер. Анайып теҥ болор. 15 Бичилгенинче: 

«Кöп jууган кижиде артыгы jок болгон; 

ас jууган кижиде jетпези jок болгон». 

16 Кудайга баш болзын, Ол Титтиҥ jÿрегине слерге андый ки- 
чеемел эдер кÿÿн салган. 17 Титти сураган да болзом, ол бойы тыҥ 
кÿÿнзеп, слерге бойыныҥ кÿÿниле барды. 18 Оныла кожо анайда 
ок бир карындашты ийдис. Сÿÿнчилÿ Jарга иштеп jÿргени учун 
оны ончо серкпелер jарадып jадылар. 19 Мынаҥ башка, бу быйан- 
ду ишти бÿдÿрсин деп, оны серкпелер бисти ÿйдежип jÿрзин деп 
туткандар. Бис Кайраканныҥ магына иштеп, мыны тыҥ кÿÿнзеп 
эдип jадыбыс. 20 Андый кöп сыйларла нени эдип турганыгар jаны- 
наҥ кем де каарып айдып болбозын деп кичеенедис. 21 Jаҥыс та 
Кайраканныҥ алдында эмес, улустыҥ да алдында jакшы кылы- 
нарга кичеенедис. 22 Олорло кожо база бир карындажысты ийдис. 
Оныҥ кичееҥкей болгоны кöп айалгаларда ченелген. Эмди ол 
слерге тыҥ бÿдÿмjилÿ болуп, там кичеенет. 23 Тит керегинде айтса, 
ол мениҥ jолдожым ла слерде кожо иштеп турган кижим болор. 
Арткан карындаштарыс керегинде айтса, олор — серкпелердиҥ 
элчилери, олор ажыра Христос макталат. 24 Анайдарда, ончо серк- 
пелер олорды сÿÿп турганыгарды кöрÿп, слерле jолду мактанып 
турганысты билип алгай. 

9 

'Агаруларга болужатаны керегинде слерге база бичиири ар- 
тык — 2 болужарга кÿÿнзеп турганыгарды билерим. Македония- 
дагы карындаштар алдына слерди мактап, Ахаия былтырдаҥ бе- 
ри болужарга белен деп, олорго айдарымда, слердиҥ кичеенип 
турганыгар кöп карындаштарды бого кÿÿнзеткен. 3 Jе мен ка- 
рындаштарды ийгем, слерди мактаганым бу учуралда темей бо- 
луп калбазын деп, мениҥ айтканымча, слерди белен болзын 
деп. 4 Мениле кожо Македониядаҥ карындаштар келзе, белен 
эмезигерди кöрбöзин. Ол тушта слерге бÿдÿмjилÿ болуп, уйатка 
каларыс. Слер керегинде айтпай да jадым. 5 Оныҥ учун мынай- 
да шÿÿдим: карындаштар слерге кÿн-эртеде барала, мынаҥ озо 
берер болгон сыйыгарды белетеп койзын деп сураар керек. Ол 
тушта сыйыгарды албанла эмес, бойыгардыҥ кÿÿнигерле берип 
турган болорыгар. 

6 Мыны сананып jÿрÿгер: кысканып ÿрендеп турган кижи ас тÿ- 
жÿм jууп алар; кысканбай ÿрендеп турган кижи кöп тÿжÿм jууп 
алар. 7 Кажы ла кижи jÿреги ого айтканынча, ачурканбай, албан 
jокко берзин. Сÿÿнип берип турган кижини Кудай сÿÿп jат ине. 
8 Кудай слерге не ле jакшылыкты артыктай берер аргалу, слерди 
jаантайын ла ончозында jеткилдÿ болуп, не ле быйанду керекти 
артыктай этсин деп. 9 Бичилгенинче: 

«Кысканбай, тÿреҥилерге ÿлеп берген, 
онын акту керектери ÿргÿлjи чакка jÿрет». 

10 Ÿрендеечиге ÿрен, jизин деп, калаш берип турганы дезе, 
слерге де артыктай ÿрен берип, акту керектеригердиҥ тÿжÿмин 
арбынду эдер. п Анайып ончозында бай боло берип, кыскан- 
бай берер аргалу болорыгар. Кысканбас болгоныгар кöп улусты 
бис ажыра алган сыйлар учун Кудайга алкыш-быйанын jети- 
рерге кÿÿнзедер. 12 Анайып jалчыланып jÿргенигер jаҥыс та ага- 
рулардыҥ керексингенин jеткилдеп турган эмес, карын, анайда 
ок кöп улусты Кудайга арбынду алкыш-быйан jетирерге кÿÿн- 
зедет. 13 Олор бу jалчыланыштыҥ турултазын кöрÿп, Кудайды 
алкап jадылар. Христостыҥ Сÿÿнчилÿ Jарына уккур болуп, 
оны jÿрÿмигерде бÿдÿрип, олорло, ончозыла кысканбай ÿлежип 

jадыгар. 14 Олор слер учун слерге jÿректери тартылып мÿргÿÿр, 
нениҥ учун дезе слерге Кудай Бойыныҥ арбынду jакшылыгын 
берген. 15 Кудайдыҥ сöслö айдыҥ болбос сыйы учун Ого баш 
болзын! 


10 

Бис Кудайдын мылтык-jепселиле 
jуулажадыс 

4 Мен, Павел, ортогордо jÿргемде jобош, слердеҥ ыраакта 
jÿргемде кату бойым, jобош ло jымжак Христоско болуп слер- 
ди сурап турум: 2 слерге келзем, мени катуландырбагар, нениҥ 
учун дезе кижиниҥ аайлаганыла кылынып jадыс деп, бис ке- 
регинде сананып jÿрген кезик улуска кату да болорым. 3 Бис 
телекейде jÿрÿп, бу телекей чилеп эмес jуулажадыс, 4 нениҥ 
учун дезе кижиниҥ эмес, Кудайдыҥ мылтык-jепселиле jуула- 
жадыс. Ол шибеелерди jайрадар кÿчтÿ. 5 Кудайды билип аларга 
удурлажып турган тÿп-шÿÿлтелерди ле улуркашты jайрадып, 
не ле умзанышты Христоско уккур эдерге олjолойдыс. 6 Бис, 
сыраҥай уккур боло берзегер, уккур эмес не ле кижини кезе- 
дерге белен. 

7 Слер керектиҥ тыш jанын кöрÿп jадыгар ба? Бойын Хрис- 
тостыйы деп бÿдÿмjилÿ кижи сананып кöрзин. Ол Христостыйы 
болзо, бис те Христостыйы. 8 Бисте бар jаҥла артыктай макта- 
нып турган болзом, уйатка калбас эдим. Бу jаҥды биске Кайра- 
кан берген ине, слерди тыҥытсын деп, уйадатсын деп эмес. 
9 Слерди самараларла коркыдып турум деп, мен керегинде са- 
нангылабазын. 10 Кем де айдат: «Самараларда ол кату ла кÿчтÿ. 
Jе бойы кöрÿнип келгенде, чине jок, айткан сöзи неге де тур- 
бас». и Андый кижи билип jÿрзин: ортогордо jок тужыбыста са- 
мараларда кандый эдибис, ортогордо jÿргенисте керекте андый 
ок болорыс. 

12 Бойлорын бойлоры кöргÿстире тургузаачы улусла бойлорысты 
теҥдеерге эмезе тÿҥейлеерге тидинбейдис. Олор аайлабай, бойло- 
рын бойлорыныҥ кемjÿзиле кемjип, бойлорын бойлорьша тÿҥей- 
леп jадылар. 13 Бис дезе кемjÿзи jок мактанбазыс. Jе Кудай бис- 
ке берген керектердиҥ кемjÿзиле мактанарыс. Бис бу керектерле 

слерге jеткен инебис. 14 Слерге келбеген болзобыс, мактанганыс 
öйинеҥ öткÿре болор эди. Jе бис Христостыҥ Сÿÿнчилÿ Jарын jар- 
лап, слерге jеткенис. 13 Бис кемjÿзи jокко, öскö улустыҥ иштери- 
ле мактанбай jадыс, jе бÿдÿп турганыгар тыҥыган сайын орто- 
гордо оноҥ кöп керектер эдерис деп, иженип турубыс. 16 Ол тушта 
слердеҥ арыгы jерлерде Сÿÿнчилÿ Jарды jарлап, öскö улус эткен 
керектерле мактанбазыс. 17 Мактанып турган кижи, Кайраканла 
мактансын. 18 Бойын бойы мактап турган кижи эмес, карын, Кай- 
раканга мактатканы jарамыкту ине. 

11 

Гöгÿн апостолдор керегинде 

1 Керсÿ эмес болгоныма бир эмеш чыдамкай болгон болзогор 
кайдат! Jе слер меге чыдажып jадыгар. 2 Мен слерди Кудайдыҥ 
кÿнÿркежиле кÿнÿркеп jадым, нениҥ учун дезе слерди бир Кижи- 
ле — Христосло кол алыштыргам, Ого ару ла jек jок кысты чылап 
табыштырайын деп. 3 Евала болгоны чылап слерле болот по деп 
коркыйдым. Оны jылан бойыныҥ сÿмезиле тöгÿндеп койгон. Ана- 
йып слердиҥ де санаагар ÿрелип, Христостыҥ Бойында ачык-jа- 
рык ла ару болуп артпай барарыгар деп коркыйдым. 4 Кандый да 
кижи келип, бис jарлыктабаган öскö Иисусты jарлыктаганда, бого 
чыдажып jадыгар ине. Бистийинеҥ башка öскö тынды, эмезе öскö 
Сÿÿнчилÿ Jарды алып турганыгарда, чыдажып jадыгар. 

5 Мен эҥ улу апостолдордоҥ бир де jÿдек эмезим деп сананып jа- 
дым. б Айса болзо, тилим чечен эмес, jе менде билим бар. Мыны 
слердиҥ алдыгарда ончозында иле кöргÿстис. 7 Айса болзо, слерди 
бийиктедерге, бойымды jабызатканым кинчек пе? Jал албай, слерге 
Кудайдыҥ Сÿÿнчилÿ Jарын jарлаган инем. 8 Слерге jалчыланайын 
деп, öскö серкпелердеҥ болуш алып, олорго коромjы эткем дебей. 
9 Слерге келеримде, не-немедеҥ тутакту да jÿрген болзом, кемге де 
jÿк болбодым. Не керектÿ немеле Македониядаҥ келген карын- 
даштар болушкан. Мен качан да слерге jÿк болбоско кичеенгем, 
мынаҥ да ары кичеенерим. 10 Христостыҥ чындыгы мениҥ бойым- 
да: мактанып турганымды Ахаияныҥ талаларында менеҥ кем де ай- 
рыбас. 11 Нениҥ учун анайып кылынып jадым? Слерди сÿÿбей тур- 
ганым учун болор бо? Сÿÿп турганымды Кудай билер. 

12 Jе эдип jÿргенимди оноҥ ары эдерим. Бис чилеп эдип турус 
деп, мактанар шылтак бедиреген улуска шылтак бербезим. 13 Бу 
улус — тöгÿн апостолдор, куурмакчы ишчилер. Олор jÿк Христос- 
тыҥ апостолдорыныҥ бÿдÿмин алынадылар. 14 Бого кайкаар неме 
jок. Сатана бойы jарыктыҥ ангелиниҥ бÿдÿмин алынат. 15 Анай- 
дарда, оныҥ jалчьшары да чынныҥ jалчыларыныҥ бÿдÿмин алы- 
нып турган болзо, бого незин кайкаар? Jе олордыҥ учы-тÿби эткен 
керектериле болор. 


Павел, апостол болгон бойы, 
кыйналат 

1б База айдарым: мени керсÿ эмес деп бодобогор. Бодоп тур- 
ган болзогор, мени керсÿ эмес кижини чилеп jуудып, база эмеш 
мактанарга беригер. 17 Айдып турганым, Кайраканнаҥ эмес чи- 
леп айдып турганым ол. Jе мынайда бÿдÿмjилÿ мактанып, мыны 
керсÿ эмес кижи чилеп айдадым. 18 Кöп улус кижиниҥ керек- 
териле мактанып турганы чылап, мен де мактанарым. 19 Слер, 
керсÿ бойыгар, керсÿ эмес улуска кÿÿнзеп чыдажып jадыгар ине. 
20 Кем кижи слерди кулданганда, тÿреткенде, слердеҥ алып тур- 
ганда, алдыгарда jакшыркаганда, jÿзигерге соккондо, чыдажып 
jадыгар. 21 Кезик улуска уйатту болзын деп айдарым: бого кÿчис 
jетпеген. Кем незиле мактанарга тидинзе, — керсÿ эмес чилеп 
айдадым, — мен де тидинерим. 22 Олор еврейлер бе? Мен база. 
Израильдиҥ калыгы ба? Мен база. Авраамныҥ калдыктары ба? 
Мен база. 23 Христостыҥ jалчылары ба? Jÿÿлгек кижи чилеп ай- 
дадым: мен олордоҥ кöп jалчыланып jадым. Олордоҥ кöп уур 
иштегем, кöп тÿрмелеткем, кеминеҥ кöп соктыргам, кöп катап 
öлÿмниҥ кырында болгом. 24 Иудейлердеҥ беш катап одус тогус 
камчы алгам, 25 ÿч катап чыбыктаткам. Бир катап ташла шыба- 
латкам, jÿзÿп барадарымда, керептер ÿч катап оодылып, арайдаҥ 
калгам, тÿнди, тÿшти ачык талайда öткÿргем. 26 Улайын jорык- 
тап jадым, мени jаантайын jеткер сакыйт: сууларда, тонокчы- 
лардаҥ, алтайы jаҥыс улустаҥ, кара jаҥдулардаҥ, калада, куба 
чöлдö, талайда, тöгÿн карындаштар ортодо. 27 Jоболтолу иштеп 
jадым, улайын уйуктабайдым, торолойдым, суузайдым, улайын 
курсак jибейдим, соокко тоҥодым, кийим jок jÿредим. 28 Мы- 
ныҥ ончозынаҥ башка, кÿнÿҥ сайын ончо серкпелер керегинде 
сананып, олорго кичеемел эдип jадым. 29 Кем де уйадайт, мен 

уйадабай jадым эмеш пе? Кем де бÿдÿрилип, jыгылат, ол учун 
jÿрегим сыстабайт па? 

30 Мактанар учурлу болзом, чине jогымла мактанарым. 31 Кудай, 
Иисус Кайраканныҥ Адазы, тöгÿндебей турганымды билер. Ого 
ÿргÿлjи чакка баш болзын! 

32 Дамаскта Арета каанда иштеген башкараачы мени тудуп алар- 
га, каланы каруулдаган. 33 Jе мени стенедеги кöзнöктöҥ каламала 
тÿжÿрип ийгендер. Мен оныҥ колынаҥ уштылгам. 

12 

Павелдиҥ кöрÿлтелери 
ле ачылталары 

^Тузазы jок то болзо, мактанарга келижет. Кайракан берген 
кöрÿлтелерге ле ачьшталарга кöчöйин. 2 Христостыйыныҥ бир ки- 
жизин билерим. Бу кижи он тöрт jыл мынаҥ озо ала койылып, 
ÿчинчи теҥериге кöдÿрилген. Ол эт-канду болгон бо, эт-кан jок 
болгон бо, онызын билбезим, jаҥыс Кудай билер. 3 Эйе, андый 
кижини билерим. Эт-канду ба, эмезе эт-кан jок болгон бо, оны- 
зын билбезим, jаҥыс Кудай билер, — 4 ол райга апарылып, кижи 
айдып болбос сöстöр уккан. 5 Андый кижиле мактанарым. Бо- 
йымла мактанбазым, jаҥыс чине jогымла мактанарымнаҥ башка. 
6 Мактанайын дезем, керсÿ эмес болбозым, нениҥ учун дезе чын- 
ды айдарым. Jе мен тудунып jадым. Менеҥ нени кöрÿп эмезе не- 
ни угуп турганына кöрö, мен керегинде кижи артык сананбазын 
деп турум. 

7 Кудайдаҥ кöп ачылталар алганымла jакшыркабазын деп, эди- 
каныма «тегенек» — сатананыҥ элчизи берилген. Ол мени jак- 
шыркабазын деп, кыйнаарга берилген. 8 Оны менеҥ айрызын 
деп, Кайраканды ÿч катап jайнагам. 9 Jе Ол меге айткан: «Сеге 
Мениҥ jакшылыгым jеткил, нениҥ учун дезе сен чине jок ту- 
жыҥда Мениҥ кÿчим толо кемине jедет». Оныҥ учун чине jо- 
гымла оноҥ кöп кÿÿнзеп мактанарым, мениҥ бойымда Христос- 
тыҥ кÿчи jÿрзин деп. 10 Оныҥ да учун Христоско болуп чине jок 
тужымда, jамандаткамда, не-немедеҥ тутакту jÿргемде, истеткем- 
де, уур-кÿчтерге учурагамда, болорзынып jадым. Чине jок ту- 
жымда кÿчтÿ инем. 

Бойыгарды бойыгар ченегер 

п Мен керсÿ эмес болуп калдым. Слер мени андый эттигер. Jе 
слерге мени маьстаар керек болгон. Мен неге де турбас та болзом, 
эҥ улу апостолдор менеҥ незиле де артык эмес. 12 Мен апостол 
болгоным не ле чыду, билдилер, кайкалдар ла кÿчтер ажыра кöр- 
гÿзилген. 13 Айдарда, öскö серкпелерге кöрö слерге не jетпей jат? 
Айса болзо, слерге jÿк болбогоным jетпей турган болор бо? Бу учун 
бурумды таштагар. 

14 Бат, слерге ÿчинчи катап барарга белетенип jадым. Мен слерге jÿк 
болбозым. Меге слердийи эмес, слер бойыгар керек. Ада-энезине бал- 
дары jööр эмес, карын, ада-энези балдарына jööр учурлу ине. 15 Мен 
не барымды кÿÿнзеп кородып, слерге болуп бойымды бойым кородып 
койорым. Слерди тыҥ сÿÿп jадым, слер мени ас сÿÿп jадыгар ба? 

16 Слерге уур jÿк болбогон болойын, jе мен, сÿмелÿ бойым, слер- 
ди куурмактап алгам. 17 Jе слерге ийген улузымныҥ кемизи де 
ажыра слердеҥ бойыма нени де алдым ба? 18 Мен Титти сурап, 
оныла кожо карындаштардыҥ бирÿзин ийген эдим. Тит слердеҥ 
бойына нени де алды ба? Бир санаа-шÿÿлтелÿ болуп эдип jÿрбедис 
пе? Бир jолло баспадыс па? 

19 Айса болзо, бу ончо öйдиҥ туркунына слердиҥ алдыгарда ак- 
танып jадыбыс деп сананып jÿрген болороор бо? Кару улузым, 
бис, Христостыҥ улузы, Кудайдыҥ алдында айдып, мыны ончозын 
слерди тыҥыдарга эдип jадыбыс. 20 Слерге келзем, слерди кöрöйин 
дегенимдий эмес болуп каларыгар деп, анайда ок мени кöрöйин де- 
генеердий эмес болуп каларым деп, коркып jадым. Сöс блаажып, 
кÿйÿнижип, чугулданыжып, керижип, jамандажып, коптожып, 
оморкожып, аайы-бажы jок jÿргенигерди кöрöрим бе? 21 Слерге 
ойто келзем, Кудайым слердиҥ алдыгарда мени базынар ба? Ол 
тушта башкыда кинчек эдип, быjар, балыр, jöй jÿрÿм jÿрÿп, кин- 
чегин алынбаган кöп улус учун кородоп ыйлаарым. 

13 

1 Слерге ÿчинчи катап барып jадым. Не ле керек эки эмезе ÿч ки- 
жи керелегенде кöрÿлет. 2 Экинчи катап келип турарымда, кинчек 
эткен улуска, арткан ончо улуска озолондыра айткам, эмди слерде 

jок тужымда база айдып турум: ойто келзем, олорго килебе- 
зим. 3 Мен ажыра чындаптаҥ Христос айдып туру ба деп, слерге 
кöргÿзерин тыҥ кÿÿнзеп jадыгар. Ол слерге чине jок эмес, jе Ол 
слердиҥ бойыгарда кÿчтÿ. 4 Оны чине jок тужында керип кой- 
гон ине, jе Ол Кудайдыҥ кÿчиле тирÿ. Бис те Христос чылап ок 
чине jок, jе слерге jалчыланалы деп, Кудайдыҥ кÿчиле Оныла 
кожо jÿрерис. 

5 Чындаптаҥ бÿдÿп турганыгар ба деп, бойыгарды бойыгар 
ченегер, бойыгарды бойыгар шиҥдегер. Эмезе бойыгарда Иисус 
Христос jÿрÿп jат деп, бойыгарды бойыгар билбейдигер бе? Андый 
эмес болзо, ченелтени öдÿп албаган болороор бо? 6 Бис дезе че- 
нелтени öткöнисти билип аларыгар деп, иженип турум. 7 Слерди 
бир де jаманды этпезин деп, Кудайга мÿргÿйдис. Ченелтени öт- 
кöнис деп, бойыбысты кöргÿзерге мынайда эдип турган эмезис, 
jе оны öдÿп албаганыс деп билдирзе де, jакшыны эдигер деп кÿÿн- 
зейдис. 8 Бистиҥ кÿчибис чындыкка удура эмес, чындык учун ине. 
9 Бис чине jок, слер кÿчтÿ тужыгарда сÿÿнип jадыбыс. Ол учун, 
слерди тÿзелзин деп мÿргÿйдис. 10 Оныҥ учун ортогордо jок ту- 
жымда мыны бичип турганым ол. Слерге келзем, jаҥды тузала- 
нып, кату болор кÿÿним jок. Бу jаҥды Кайракан тутсын деп бер- 
ген, jайратсын деп эмес. 

Адакы jакылталар 

п Адакыда, карындаштар: сÿÿнигер, толо кемине jедигер, бой- 
бойыгарды кöкÿдигер, санаагар jаҥыс болзын, амыр-энчÿ jÿрÿгер. 
Ол тушта сÿÿштиҥ ле амырдыҥ Кудайы слерле кожо болор. 

12 Бой-бойыгарла агару окшошло эзендежигер. Слерге ончо ага- 
рулар эзен айдып турулар. 

13 Иисус Христос Кайраканныҥ jакшылыгы, Кудайдыҥ сÿÿжи 
ле Агару Тынныҥ бирлиги ончогорло кожо болгой*. 


* Кезик jебрен тÿрбектер «Аминь» деп сöслö тÿгенет. 

ПАВЕЛ АПОСТОЛДЫҤ 


ГАЛАТИЯДАГЫ 

СЕРКПЕЛЕРГЕ 

САМАРАЗЫ 


1 

1 Кижилердеҥ эмес, кижи ажыра эмес, jе Иисус Христос ажыра, 
Оны тиргискен Ада Кудай ажыра апостол Павелдеҥ, 2 анайда ок 
мениле кожо jÿрген ончо карындаштардаҥ — Галатиядагы серк- 
пелерге. 

3 Слерге Ада Кудайдаҥ ла Иисус Христос Кайраканнаҥ jакшы- 
лык ла амыр jетсин. 4 Ол бисти jаманга алдырткан бу телекейдеҥ 
айрыырга, кинчектерис учун Бойын берген. Мыны Кудайдыҥ, 
бистиҥ Адабыстыҥ, табьша эткен. 5 Ого ÿргÿлjи чакка мак. Аминь. 

Öскö Jар jок 

6 Кайкап jадым, слерди Христостыҥ jакшылыгыла кычырып ал- 
ган Кудайдаҥ ылтам jана болуп, öскö Сÿÿнчилÿ Jарга баштанды- 
гар. 7 Öскö Jар jок, jÿк Христостыҥ Jарын öскöртöргö ьсÿÿнзеп, 
слерди тÿймедип турган улус бар. 8 Jе бис те, теҥеридеҥ ийилген 
ангел де слерге jарлаганыстаҥ öскöни jарлай берген болзо, кар- 
гышка калзын! 9 Бис алдында айтканыс, эмди база айдадым: слер 
алган Сÿÿнчилÿ Jардаҥ öскöни jарлап jÿргени, каргышка калзын! 


Галаттарга 1, 2 


10 Эмди меге кемниҥ jарадузы керек? Улустыйы ба, эмезе Ку- 
дайдыйы ба? Айса, улуска jараарга кичеенип jÿрген болдым ба? 
Улуска jараарга кичеенген болзом, Христостыҥ кулы болбос 
эдим. 

п Слерди билзин деп турум ине, карындаштар: мен jарлаган 
Сÿÿнчилÿ Jар кижинийи эмес. 12 Оны кижидеҥ албадым, ого мени 
кижи ÿретпеди, jе оны меге Иисус Христос ачты. 

13 Иудейлердиҥ чÿм-jаҥьша башкыда канайып jÿргенимди ук- 
кан эмейигер. Мен Кудайдыҥ серкпезин кÿÿн-кайрал jок истегем 
ле jоголтком. 14 Иудейлердиҥ чÿм-jаҥын бÿдÿреринде jажыт улус 
ортодо меге jедери jок болгон. Анчада ла адалардыҥ jаҥжыгула- 
рыла jÿрерге кичеенгем. 15 Мени энемниҥ öзöгинеҥ бöлÿп, Бойы- 
ныҥ jакшылыгыла кычырып алган Кудай 16 калыктар ортодо мени 
jарлазын деп, мениҥ бойымда Уулын ачарда, улусла jöптöшпöгöм, 
17 менеҥ озо апостолдор боло берген улуска jолыгайын деп, Иеру- 
салимге барбагам. Мыныҥ ордына Аравия барып, ойто Дамаскка 
бурулгам. 

18 Оноҥ, ÿч jылдыҥ бажында, Кифага* jолыгайын деп, Иеруса- 
лимге барып, анда он беш кÿн кире jÿргем. 19 Öскö апостолдорды 
кöрбöгöм, jÿк Кайраканныҥ карындажы Иаковты кöргöм. 20 Слер- 
ге бичип турганым — чын, оныҥ керечизи — Кудай. 

21 Оноҥ Сирия ла Киликия ороондор jаар jÿре бергем. 22 Хрис- 
тостыҥ Иудейдеги серкпелеринде акту бойымды билгилебес бол- 
гон. 23 Олор jÿк улустыҥ мынайда айдышканын уккандар: «Бу ки- 
жи башкыда бисти истеп, Кудайга бÿдерин jоголткон, jе оны эмди 
jарлап jат». 24 Мыны угуп, мен учун Кудайды алкап тургандар. 

2 

1 Оноҥ, он тöрт jылдыҥ бажында, Варнавала кожо ойто Иеруса- 
лим чыккам. Бойымла кожо Титти база алгам. 2 Барганым не дезе, 
меге Кудайдаҥ андый ачылта болгон. Кара jаҥдулар ортодо мен 
jарлап jÿрген Сÿÿнчилÿ Jарды ондогы бÿдÿп турган улуска, анчада 
ла эҥ тоомjылу деп бодолгон улуска, айдып бергем. Калас кичее- 
нип тургам ба, айса кичеенгем бе деп билейин дегем. 3 Jе олор 
мениле кожо jÿрген Титти де, ол еллин де болзо, томдолзын деп 


* Петр апостолдыҥ арамей ады. Таш эмезе кайа дегени. 

албадабадылар. 4 Мыны jÿк тöгÿн карындаштар кÿÿнзеп турган- 
дар. Олор Христос Иисус ажыра алган jайымысты кайып кö- 
рöргö лö бисти кулданарга ортобыска киргендер. 5 Jе бис олорго 
эмеш те бакпадыс, Сÿÿнчилÿ Jардыҥ чындыгы слерге чеберлел- 
зин деп. 

6 Эҥ тоомjьшу улус керегинде айтса, олор не улус, кемдер бол- 
гоны меге башказы jок: Кудай улусты ылгабай jат. Бу улус мениҥ 
Jарыма нени де кошпогондор. 7 Карын, Петрды еврейлерге чилеп, 
мени кара jаҥдуларга Сÿÿнчилÿ Jар jарлазын деп, бÿдÿмjи эдилге- 
нин кöргöндöр. 8 Петрды еврейлер ортодо апостол эткени, мени 
де кара jаҥдулар ортодо апостол эткен jок беди. 9 Меге Кудайдаҥ 
jакшылык берилгенин кöрÿп, текши керек эдип jадыс деп, серк- 
пениҥ тайанчыгы деп бодолгон Иаков, Кифа ла Иоанн меге ле 
Варнавага колын бергендер. Бис кара jаҥдуларга, олор еврейлерге 
барар болуп jöпсинип, 10 jÿк jоктуларды ундыбай jÿрзин деп сура- 
гандар. Мыны мен кичеенип эдип jÿргем. 

Еврейлер, кара jандулар чылап ок, 

Кудайга бÿткениле аргадалат 

11 Jе Кифа Антиохияга келерде, мен ачыгынча ого удура болгом, 
нениҥ учун дезе ол бурулу кьшык эткен. 12 Иаковтоҥ бир кезик улус 
келердеҥ озо кара jаҥдуларла кожо ажанатан. Jе байагы улус jедип 
келерде, томдошко jайьшган улустаҥ айап, кара jаҥдулардаҥ jана 
базып, бöлÿне берген. 13 Оныла кожо öскö дö иудейлер экиjÿстен- 
ген. Варнава база экиjÿстенип баштаган. 14 Jе бат, олор Сÿÿнчилÿ 
Jардыҥ чындыгынча этпей турганын кöрöлö, Кифага ончо улус кö- 
зинче айткам: «Сен, иудей бойыҥ, иудей чилеп эмес, кара jаҥду 
чылап jÿрÿп турган болзоҥ, иудейлер чилеп jÿрзин деп, кара jаҥду- 
ларды не албадап тургаҥ?» 

15 Бис бÿткен бÿдÿмисле иудейлер, кара jаҥду кинчектÿлер эме- 
зис. 16 Jе бис билерис, кижи Jасакты бÿдÿргениле эмес, jÿк Иисус 
Христоско бÿткениле акталат. Оныҥ учун Jасакты бÿдÿргенисле 
эмес, Христоско бÿткенисле акталарга, бис те Христос Иисуска 
бÿттибис. Jасакты бÿдÿргениле кем де акталып болбос ине. 17 Jе 
бис Христос ажыра акту болорго jÿткÿп, бойлорыс та кинчектÿ бо- 
луп калганысты кöрзöбис, Христос кинчек эттирип jат эмеш пе? 
Jок туру! 18 Jайратканымды орныктырып турган болзом, Jасакты бу- 
заачы деп, бойымды кöргÿзип jадым ине. 19 Jасакка эмес, Кудайга 

болуп jÿрерге, Jасак ажыра öлÿп калгам. Бойымды Христосло кожо 
кере тарткам. 20 Эмди мен jÿрÿп турган эмезим, jе мениҥ бойымда 
Христос jÿрет. Эт-кандуда jÿрÿмимди алза, Кудайдыҥ Уулына бÿт- 
кенимле jÿрÿп jадым. Ол мени сÿÿп jат, мен учун Бойын берген. 
21 Кудайдыҥ jакшылыгын jектеерим бе? Jе Jасакла акталгадый 
болзо, Христос калас öлгöн! 


3 

Jасакла эмес, 

бÿдÿп турганысла акталарыс 

1 Э-э, санаа-укаа jок галаттар! Слерди кем тармалады? Кере 
тартылган Христосты бойыгардыҥ кöзигерле кöргöндий болды- 
гар jок беди. 

2 Jÿк мыны слердеҥ сурап угар кÿÿним бар: Jасакты бÿдÿргени- 
гер учун Тынды алдыгар ба, эмезе Сÿÿнчилÿ Jарды угала, бÿтке- 
нигер учун ба? 3 Слер андый санаа-укаа jок болдыгар эмеш пе? 
Тынла jÿрÿп баштадыгар, эмди бойыгардыҥ кÿчигерле туузылтып 
jадыгар. 4 Кöпти шыралап öткöнигер калас болды эмеш пе? Бу ка- 
лас болор аргазы jок. 5 Анайдарда, слерге Тын берип, ортогордо 
кайкалдар jайап турган Кудай мыны Jасакты бÿдÿрип jÿргенигер 
учун эдет пе, эмезе Сÿÿнчилÿ Jарды угала, бÿткенигер учун ба? 
6 Авраам анайып Кудайга бÿткен, онын учун оны Кудай акту кижи 
деп адаган. 

7 Билип jÿрÿгер, бÿдÿп турган улус — Авраамныҥ уулдары. 8 Ку- 
дай кара jаҥдуларды Ого бÿдÿп турганы ажыра актаар деп, Чи- 
йимде судурлалып, Авраамга озолодо Сÿÿнчилÿ Jар айдылган: 
«Сен ажыра ончо калыктар алкалар». 9 Оныҥ учун бÿдÿп турган он- 
чо улус бÿдÿп турган Авраамла кожо алкалып jадылар. 10 Jе Jасакка 
иженген ончо улус каргышту jÿрÿп jат. Бичилген jок беди: «Jасак- 
тыҥ бичигинде бичилгенди ончозын бÿдÿрбей турган не ле кижи, кар- 
гышка калганы ол». п Jасакла Кудайдыҥ алдында кем де акталып 
болбозы jарт, нениҥ учун дезе, акту кижи бÿдÿп, тирÿ jÿрер. 12 Jа- 
сак Кудайга бÿдериле бир де колбу jок. Jе Jасакты бÿдÿрип турган 
кижи оныла тирÿ jÿрер. 

13 Христос бисти Jасактыҥ каргыжынаҥ jайымдаган, бистиҥ ор- 
дыбыска каргышты бойына алынган. Бичилген jок беди: «Агашка 

кере тартылган не ле кижи, каргышка калганы ол». 14 Авраамныҥ 
алкыжы Христос Иисус ажыра кара jаҥдуларга да берилзин деп, 
Кудай берер болгон Тынды Ого бÿткенис ажыра бисти де алзын 
деп, мынайда болгоны бу. 

Jасак ла берген сöс 

15 Карындаштар! Кижи чилеп шÿÿп айдадым: кижи де jараткан 
кереести кем де jектеп те, ого нени де кожуп болбос. 16 Jе Авраам- 
га ла оныҥ калдыгына Кудай сöзин берген. Кöп чилеп, «калдык- 
тарына» деп айдылбаган, jе jаҥыс чылап, «калдыгына» деп айдыл- 
ган. Ол дезе Христос эди. 17 Мыныла айдайын дегеним бу: тöрт jÿс 
одус jылдыҥ бажында табылган Jасак Кудай jараткан кереести ле 
ондо берилген сöсти токтодып болбос. 18 Энчини Jасактаҥ алып 
турган болзо, оны берген сöслö алып болбос ине. Jе мыны Кудай 
Авраамга Бойыныҥ сöзиле сыйлаган. 

19 Анайдарда, Jасак не керек? Ол соҥында jазыктардаҥ улам Ку- 
дай берер болгон калдык jедип келер öйгö jетире берилип, ангел- 
дер ажыра, ортокчыныҥ болужьша тургузьшган. 20 Jе Ортокчы 
экÿниҥ ортодо керек. Кудай дезе jаҥыс. 

21 Анайдарда, Jасак Кудайдыҥ берген сöзине удурлаш па? Jок 
туру! Улус jÿрÿм бергедий Jасак алган болзо, Jасакла акталар эди. 
22 Jе Чийим ончозын кинчектиҥ олjозында деген, Иисус Христос- 
ко бÿткени ажыра берер болгонын Кудай бÿдÿп турган улуска бер- 
зин деп. 

23 Кудайга бÿдетен öй келгелекте дезе бÿдетени ачыларга jетире 
Jасактыҥ каруулына алылганыс. 24 0ныҥ учун бÿдÿп акталзын 
деп, биске Jасак Христоско экелетен таскадаачы чьшап берилген. 
25 Jе бÿдетен öй jедип келерде, таскадаачыныҥ башкартузынаҥ 
чыга бергенис. 


Кулдар ла Кудайдыҥ уулдары 

26 Ончогор Христос Иисуска бÿдÿп, Кудайдыҥ уулдары болуп 
jадыгар ине. 27 Ончогор Христостыҥ Бойында креске тÿжÿп, 
Христоско тÿҥейлештигер. 28 Эмди иудей де, кара jаҥду да jок; 
кул да, jайым кижи де jок; эр де, ÿй де кижи jок — ончогор 
Христос Иисустыҥ Бойында бир бÿдÿн. 29 Jе Христостыйы бол- 
зогор, слер — Авраамныҥ калдыгы, Кудайдыҥ берген сöзиле эн- 
чиленеечилер. 

4 

1 Бача айдарым: бала тужы öткöлöктö, энчиленеечи ончозына ээ 
де болзо, кулдаҥ незиле де аҥыланбайт. 2 Jе Адазы темдектеп кой- 
гон öйгö jетире ол кичееп кöрÿп jÿрген кижиге ле айылдыҥ ба ттт ка- 
раачыларына багат. 3 Анайып бис те: бала тужыбыс öткöлöктö, бу 
телекейди башкараачы jасактардыҥ кулданыжында jÿргенис. 4 Jе 
темдектелген öй jедип келерде, ÿй ьсижидеҥ туулган, Jасактыҥ бий- 
ленижинде jÿрген Уулын Кудай биске ийген, 5 Jасактыҥ бийлени- 
жинде jÿргендерди jайымдап, бисти балазынайын деп. 6 Слер Ку- 
дайдыҥ уулдары учун Ол jÿректериске Уулыныҥ Тынын, «Авва! 
Ада!» деп кыйгыраачы Тынды, ийген. 7 Оныҥ учун сен эмди кул 
эмезиҥ, сен — уулы; уулы болзоҥ, сен — Кудайдыҥ энчиленеечизи. 

8 Jе Кудайды билбес тужыгарда ар-бÿткендеги кудайлар да эмес 
немелердиҥ кулдары болгоныгар. 9 Эмди дезе Кудайды билеригер, 
чынынча айтса, Кудай слерди билип алган. Андый болзо, бу теле- 
кейди башкараачы кÿч jок ло тÿреҥи jасактарга не ойто буруларга 
jадыгар, олорго бойыгарды ойто кудданышка берип jадыгар? 10 Чо- 
кым кÿндерге, айларга, öйлöргö лö jылдарга аjару эдедигер. п Слерге 
кÿчимди салып, калас иштеген болорым ба деп, слер учун коркып 
турум. 


Бис —jайымÿй кижиниҥ балдары 

12 Слерди jайнап турум, карындаштар, мендий болугар! Мен де 
слердий инем. Слер меге бир де jаман этпедигер. 13 Слерге баш- 
тапкы катап Сÿÿнчилÿ Jар jарлаарымда, эди-канымда чине jок 
болгонын билеригер. 14 Эди-канымныҥ чине jогы слерге ченелте 
болгон, jе менеҥ jескинбедигер. Карын, мени Кудайдыҥ ангелин 
чилеп, Христос Иисусты чьшап уткыдыгар. 15 Ол тушта кандый 
кежиктÿ болгон эдигер! Бойым керечи болгом: аргалу болзо, кöс- 
тöригерди чупчып, меге берип ийер эдигер! 16 Эмди не? Слерге 
чынды айдып, öштÿгер боло бердим эмеш пе? 

17 Бу улус слерди бойлорына тартып аларга jадылар, jе оны jак- 
шыга эмес эдедилер. Слерди олорго тартылсын деп кÿÿнзеп, бис- 
ти айрыштырарга jадылар. 18 Jаҥыс та слерле кожо jÿреримде эмес, 
jе jаантайын быйанду керектерге тартылып турганыгар jакшы. 

19 Бадцарым! Христоско тÿҥейлешпегенчер, бала таап jаткан ÿй 
кижи чилеп, слер учун ойто кыйналып jадым! 20 Эмди слерде бо- 
луп, öскöртö куучындажар эдим, нениҥ учун дезе слерле не боло 
бергенин алаҥ кайкап турум. 

Авраамнын эки уулы 

21 Слер, Jасактыҥ бийленижинде jÿрерге кÿÿнзегендер, меге ай- 
дыгар: Jасакты аайлап jадыгар ба? 22 Бичилген jок беди: «Авраам 
эки уулду болгон. Бирÿзи кул ÿй кижидеҥ, экинчизи jайым ÿй 
кижидеҥ туулган». 23 Jе кулдыҥ уулы эт-каннаҥ туулган, jайым ки- 
жиниҥ уулы JСудайдыҥ берген сöзиле туулган. 24 Мында бултаар- 
тып айтканы бар. Бу эки ÿй кижи эки кереесле тÿҥейлештирилип 
jат. Бирÿзи — Синай кырда jöптöлгöни, ол — Агарь. Оныҥ балда- 
ры кулданышка туулат. 25 Агарь, Аравиядагы Синай кыр, эмдиги 
Иерусалимге келижет, нениҥ учун дезе ол бойыныҥ балдарыла 
кожо кулданышта. 26 Теҥериниҥ Иерусалими — jайым. Ол бистиҥ 
энебис. 27 Бичилген jок беди: 

«Сÿÿн, барланбаганы, бала таппаганы! 

Кыйгыр, jырга, бала таап кыйналбаганы, 
ненинучун дезе, 

jаныскан ÿй кижинин балдары айылдузынаҥ кöп». 

28 Слер, карындаштар, Исаак ошкожыгар — берген сöслö туул- 
ган балдар. 29 Jе ол тушта эт-каннаҥ туулганы, тыннаҥ туулганды 
истегени чилеп, эмди де истеп jат. 30 Чийим не дийт? — «Кулÿй ки- 
жиниле оныҥуулын сÿр, ненинучун дезе кулдыҥ уулы jайым кижиниҥ 
уулыла кожо энчиленбес». 31 Оныҥ учун, карындаштар, бис кулдыҥ 
эмес, jайым кижиниҥ балдары! 


5 

Jайымыгарды бербегер 

1 Jайым jÿрзин деп, бисти Христос jайымдаган. Анайдарда, бек 
туругар, кулданышка бойыгарды комуттадарга бербегер. 

2 Бат мен, Павел, слерге айдып турум: бойыгарды томдоорго 
берзегер, слерге Христостоҥ бир де туза болбос. 3 Томдолып 
турган не ле кижиге база катап керелеп турум: ол ончо Jасакты 
бÿдÿрер учурлу. 4 Слер, бойыгарды Jасакла актап турган улус, 

Христос jок арттыгар, jакшылыкты jылыйттыгар. 5 Бис дезе, тынла 
иженип, Кудайга бÿткенис ажыра акталарыс деп, сакып jады- 
быс. 6 Томдолгоны ба, томдолбогоны ба, Христос Иисустыҥ ал- 
дында учур jок ине. Jе сÿÿш ажыра болуп турган Кудайга бÿдери 
учурлу. 

7 Слер jакшы баштадыгар. Чындыкка бакпазын деп, слерди кем 
токтотты? 8 Андый бÿдÿндирÿ слерди Кычырып алганынаҥ эмес. 
9 Бир эмеш ачыткы ончо кулурды ачыдат. 10 Слер керегинде меге 
Кайракан бÿдÿмjи берип jат: слер башкалап сананбазыгар. Слерди 
тÿймедип турганы дезе, кем де болзо, кезедилер. 11 Карындаштар, 
эмди де томдошты jарлап jÿрген болзом, мени не учун истеп jады- 
лар? Ол тушта крес буудак болбос эди. 12 Слерди тÿймедип турган 
улус дезе бойындазын кескей. 

13 Jайым jÿрерге кычырылдыгар ине, карындаштар. Jайымыгар 
jÿк эт-канныҥ керексигенин jеткилдеер арга болбозын. Карын, 
бой-бойыгарга сÿÿшле jалчыланыгар. 14 Ончо Jасак бир сöстö са- 
лынган: «Бойынды сÿÿгеҥдий, jуугыҥды сÿÿп jÿр». 15 Кöрÿгер! Челде- 
жип, jижип турган болзогор, кырыжып койдыгар. 

Тынныҥ ла эт-канныҥ керектери 

1б Айдып турум: тынла jÿрÿгер, эт-канныҥ кычазына бакпазы- 
гар. 17 Эт-кан тынга удурлашты кÿÿнзейт, тын — эт-канга удур- 
лашты. Олор бой-бойлорына удурлажып jадьшар. Анайдарда, эде- 
йин дегенди этпейдигер. 18 Jе тынга башкартып турган болзогор, 
слерди Jасак бийлеп болбос. 

19 Эт-канныҥ керектери иле: балыр jÿрÿм, быjар, токтодынбазы, 
20 чалуга бажырыш, илбизин, öштöш, кериш-чугаан, кÿнÿркеш, 
чугул, ööн-бöкöн, бöлÿниш, jайрадуга экелеечи тöгÿн ÿредÿ, 21 jа- 
ман кöрÿш, аракыдаш, той-jыргал ла бого тÿҥей немелер. Озо- 
лондыра айткан эдим, эмди де айдып турум: мынайда кылынып 
jÿргендер Кудайдыҥ Каандыгын энчиленбес. 

22 Тында дезе туулат: сÿÿш, сÿÿнчи, амыр, узакка чыдажыш, бы- 
йанзыш, буурсаш, бÿдÿмjи, 23 jобожыш, тудуныш. Мыны ончозын 
jаргьшаар Jасак jок. 

24 Jе Христос Иисустыйы болгон улус бойлорыныҥ эди-канын 
кÿÿнземелиле, кычазьша кожо кере тартып койгон. 25 Тынла jÿрÿп 
турган болзобыс, jÿрÿмисти Тын башкарар учурлу. 

26 Jакшыркабайлы, сайгакташпайлы, кÿйÿнишпейли. 

6 

Бой-бойыгардын jÿктеригерди 
апарыжыгар 

I Карындаштар! Кандый-бир кинчекке туттурган кижини слер, 
тынла jÿргендер, тÿзедигер. Jе мыны jобоштыҥ тынында эдигер. 
Бойыгар кинчекке туттурбаска, кажыгар ла бойыгарга аjарыҥкай 
болугар. 2 Бой-бойыгардыҥ jÿктеригерди апарыжыгар. Анайып 
Христостыҥ Jасагын бÿдÿрип койорыгар. 3 Кем де эмес бойы, та 
кем деп бодонгон кижи, бойын бойы аскырат. 4 Кажы ла кижи бо- 
йыныҥ керектерин ченезин, ол тушта öскö улустаҥ эмес, бойы 
бойында jараду алар. 5 Кажы ла кижи бойыныҥ jÿгин апарар ине. 

6 Сöслö ÿредÿ алып турган кижи ÿредÿчизиле ончо jакшыла 
ÿлешсин. 

7 Аспагар! Кудайды электеер арга jок. Кижи нени ÿрендеер, оны 
jууп алар. 8 Эт-канына болуп ÿрендеечи, эт-каннаҥ чирип турган- 
ды jууп алар; Тынга болуп ÿрендеечи, Тыннаҥ мöҥкÿ jÿрÿмди jууп 
алар. 9 Jакшыны эдип, jобобойлы. Уйадашпасабыс, бойыныҥ 
öйинде тÿжÿмди jууп аларыс. 10 Анайдарда, эм тура öй бар тушта, 
ончо улуска jакшыны эдели, анчада ла бÿдÿп турган улузыска. 

II Бу jаан таныктарды кöрÿп туругар ба? Олорды мен слерге акту 
бойымныҥ колымла бичидим. 

12 Слерди томдонсын деп албадап тургандар улуска jараар кÿÿн- 
дÿ. Олор мыны Христостыҥ крези учун сÿрдÿрбеске болуп эдеди- 
лер. 13 Олор, томдолгон до болзо, бойлоры Jасакты бÿдÿрбейдилер, 
слерди дезе тыш керектеригерле мактанарга, томдолсын деп кÿÿн- 
зейдилер. 14 Мен дезе неле де мактанар кÿÿним jок, Иисус Христос 
Кайраканыстыҥ крезинеҥ башка. Бу крестиҥ шылтузында меге 
телекей кере тартылган, мен телекейге кере тартылгам. 15 Кижи 
томдолгон бо, томдолбогон бо, бир де учур jок ине. Jе ол Кудай- 
дыҥ jаҥы jайалганы боло бергени учурлу. 16 Бу ээжиле jÿрÿп тур- 
ган улуска, Кудайдыҥ Израилине амыр ла быйан jетсин. 

17 Адакыда айдарым бу: мени кем де jоботпозын, нениҥ учун 
дезе эди-канымда Христостыҥ сорбуларын алып jÿрÿм. 

18 Иисус Христос Кайраканыстыҥ jакшылыгы слердиҥ тыны- 
гарла болгой, карындаштар. Аминь. 

ПАВЕJ1 АПОСТОЛДЫҤ 

ЕФЕСТЕГИ СЕРКПЕГЕ 

САМАРАЗЫ 


1 

1 Кудайдыҥ табыла Христос Иисустыҥ апостолы Павелдеҥ — Ефес- 
те jуртаган агаруларга, Христос Иисустыҥ Бойында чындык улуска. 

2 Слерге Кудай Адабыстаҥ ла Иисус Христос Кайраканнаҥ jак- 
шылык ла амыр jетсин. 

Христос ажыра алкыштар 

3 Кудай, Иисус Христос Кайраканыстыҥ Адазы, алкалсын! Ол 
бисти теҥеридеги ончо тын алкыжыла Христостыҥ Бойында алка- 
ган. 4 Сÿÿште jÿрзин деп, Оныҥ алдында агару ла jек jок болзын 
деп, Ол бисти телекей jайалардаҥ озо Христостыҥ Бойында талдап 
алган. 5 Адазыныҥ кÿÿнин бÿдÿрген ле Ого jараарынча эткен Хрис- 
тос ажыра Кудай бисти Бойына балазынарын озолондыра темдек- 
теп алган. 6 Оныҥ улу jакшьшыгы учун алказын деп, Ол мыны эт- 
кен. Бу jакшылыкты биске сÿÿген Уулыныҥ Бойында сыйлаган. 
7 Оныҥ Бойында ла Оныҥ каны ажыра биске jайым берилген, кин- 
чектерис ташталган. Кудай мыны Бойыныҥ jакшылыгыныҥ бай- 
лыгыла эткен. 8 Бу jакшылыкты Ол биске артыктай ийип, ончо 
ойгорлык ла оҥдош берген. 9 Ол Христос канайып акту бойыныҥ 
кÿÿниле эткенин кöргÿзип, бу ажыра Бойыныҥ кÿÿниниҥ jажыдын 

ачкан. 10 Öй jедип келерде, Ол мыны эткен. Оныҥ амадузы — ончо- 
зыныҥ бажында Христосты эдип, Оныҥ Бойында теҥеридезин ле 
jердезин ончозын бириктирери. и Оныҥ Бойынаҥ энчи алзын деп, 
Ол биске озолондыра темдектеген, нениҥ учун дезе, Кудай ончо- 
зын Бойыныҥ умзанганыла, кÿÿниле эдет, 12 элдеҥ озо Христоско 
иженип jÿрген бойлорыс Кудайдыҥ магын алказын деп. 13 Оныҥ 
Бойында слер де чындыктыҥ сöзин — слердиҥ аргадажыгар кере- 
гинде Сÿÿнчилÿ Jарды угала, Ого бÿдереерде, Кудай слерге таҥма 
тургускан. Мынызы — слерге берер болгон Агару Тын. 14 Ол энчи- 
бисти аларыс деп, биске бÿдÿмjи эдип, Кудайдыйы болгон улус jа- 
йымдалсын ла Оныҥ магы алкалсын деп берилген. 

Павелдиҥ мÿргÿÿли 

15 Бат оныҥ учун мен де, Иисус Кайраканга бÿткенигер ле ончо 
агаруларга сÿÿжигер керегинде угала, 16 слер учун Кудайга jаантайын 
алкыш jетирип, слерди эске алынып, мÿргÿп jадым: 17 Иисус Хрис- 
тос Кайраканыстыҥ Кудайы, мактыҥ Адазы, Бойын билип алзын 
деп, слерге ойгорлыктыҥ ла ачылтаныҥ Тынын берзин, 18 jÿректе- 
ригердиҥ кöстöрин jарытсын, Ол слерди не ижемjиге ьсычырып ал- 
ганын, агарулар алып турган Оныҥ мактулу энчизиниҥ байлыгы 
кандый болгонын билип алзын деп; 19 Ого бÿдÿп jÿрген бистердиҥ 
бойыбыста и пт теп турган Оныҥ кÿчи кандый улу-jаан болгонын 
билип алыгар деп, мÿргÿп jадым. 20 Бу ок кÿчле Кудай Христостыҥ 
Бойында иштеп, Оны тиргизип, теҥериде Оны Бойыныҥ оҥ jаны- 
на отургыскан. 21 Кудай Оны ончо башталгалардаҥ ла öрöги jаҥдар- 
даҥ, кÿчтÿлердеҥ ле каандыктардаҥ бийик эткен; Оныҥ ады-jолын 
jаҥыс та бу чактагы эмес, jе келер öйлöрдöги ат-jолдордоҥ бийик 
эткен. 22 Кудай ончозын Оныҥ буды алдына бактырып, Оны ончо- 
зынаҥ бийик, Серкпениҥ Бажы эткен. 23 Серкпе дезе Христостыҥ 
Эди-Каны, Ол оны толо эдип, ончозын ончозында толтырат. 

2 

Öлÿмнегт —jÿрÿмге 

1 Слср керегинде айтса, jазыктарыгардаҥ ла кинчектеригердеҥ 
улам öлÿп калган болгоныгар. 2 Ол тушта олорго алдыртып, бу те- 
лекейдиҥ jолдорыла барганыгар, кейде бийлеген башкараачыга 

бакканыгар. Ол — тын, ол эмди Кудайга удурлажып турган улус- 
тыҥ бойында иштейт. 3 Олордыҥ ортозында ончобыс ол тушта 
эт-канныҥ кычазыла jÿргенис, эт-канныҥ ла санааныҥ кÿÿнин 
бÿдÿргенис, арткан улус чылап, бÿткен бÿдÿмисле «чугулдыҥ 
балдары» болгоныс. 4 Jе быйаныла бай Кудай бисти Бойыныҥ 
улу сÿÿжиле сÿÿген. 5 Ол ончобысты, jазыктардаҥ улам öлÿп кал- 
ган бойлорысты, Христосло кожо тындандырган, — слер база 
jакшылыкла аргадалдыгар, — 6 Ол бисти Христос Иисусла кожо 
тиргизип, теҥериде Оныла кожо отургыскан. 7 Мынызыла Хрис- 
тос Иисустыҥ Бойында биске jакшылыгыныҥ ла быйанзагыныҥ 
учы-куйузы jок байлыгын келер чактарда ачар кÿÿндÿ болгон. 
8 Слер Кудайга бÿдÿп, Оныҥ jакшылыгыла аргадалган инегер. Бу 
кайрал эмес, оны Кудай тегин берген. 9 Эткен керектеригер де 
учун аргадалбадыгар, кем де мактанбазын деп. 10 Бис Кудайдыҥ 
jайааны инебис, быйанду керектер этсин деп, Ол бисти Христос 
Иисус ажыра jайаган. Мыны Кудай биске озолондыра темдектеп 
койгон. 


Христостын Бойында бирлик 

11 Оныҥ учун слер качан да эт-канныҥ керектериле jÿрген кара 
jаҥдулар болгоныгарды ундыбагар. Слерди «томдолбогон улус» 
дежетен. Анайда бойлоры кижиниҥ колыла томдолгон улус айды- 
жатан. 12 Ол öйдö Христос jок jÿргенигер, Израильдиҥ калыгына 
öскö jердиҥ улузы болгоныгар. Кудайдыҥ кереези ле Оныҥ бер- 
ген сöзи слерге öскö болгон. Слер бу телекейде ижемjи ле Кудай 
jок jÿргенигер. 13 Эмди дезе слер, качан да Кудайдаҥ ыраак болгон 
бойыгар, Христос Иисустыҥ Бойында Оныҥ каны ажыра jуук бо- 
ло бердигер. 14 Ол бистиҥ амырыс ине. Ол экÿдеҥ бирÿ эткен, 
бисти бöлÿÿчи öштöжÿниҥ бöлÿнтизин Бойыныҥ Эди-Каныла 
бускан, 15 Jасактыҥ ээжилерин ле некелтелерин токтоткон. Оныҥ 
амадузы — эки кижидеҥ Бойында Бойы бир jаҥы кижини jайап, 
амырды jеткилдеери; 16 Бойыла öштöжÿни jоголтып, керÿ агаш 
ажыра бир эт-канда экÿни Кудайла jараштырары. 17 Ол келип, 
слерге, ыраак та, jуук та болгондорго, амырды jарлыктаган. 
18 Оныҥ учун олор до, бис те Христос ажыра Адага бир Тында ки- 
рер аргабыс бар. 

19 Анайдарда, слер öскö jердиҥ улузы да, кöчÿп келген улус та 
эмезигер, jе агаруларла кожо jаҥыс jердиҥ улузы, Кудайдыҥ улузы 

боло бердигер. 20 Слер анайда ок апостолдор ло jарчылар салган 
тöскö турагарды тудуп jадыгар. Бу тöстиҥ баш тажы — Христос 
Иисус. 21 Ол тудулып jатканды тудуштырат, онызы кöдÿрилип, 
Кайраканныҥ агару Öргööзи боло берет. 22 0ныла кожо кажыгар 
ла Кудайдыҥ Тыны jÿрген тура боло бередигер. 

3 

Павелдшг кара jаидуларга 
jалчыланыжы 

1 Бого болуп мен, Павел, кара jаҥдулар болгон слер учун 
Христос Иисустыҥ кижендÿзи боло бергем. 2 Слер уккан эмейи- 
гер, слерге болуп меге берилген Кудайдыҥ jакшылыгы канайда 
иштеп, тудуп турганын. 3 Меге ачылта болуп, Оныҥ jажыдын 
билери берилген. Ол керегинде öрö кыскарта бичиген эдим. 
4 Мыны кычырып, Христостыҥ jажыдын канайып оҥдоп турга- 
нымды билип аларыгар. 5 Бу jажытты кижиликтиҥ башкыдагы 
ÿйелерине билери берилбеген, ол эмди Тын ажыра Кудайдыҥ 
агару апостолдорына ла jарчыларга ачылган. 6 Ончо калыктар да 
бир эт-канныҥ ÿйези боло берип, ол ок энчини алзын деп, 
Сÿÿнчилÿ Jарда Христос Иисус ажыра Кудай берген сöс олор- 
дыйы да боло берзин деп, бу jажытты ачканы ол. 7 Меге сый- 
лалган jакшылыкла бу Сÿÿнчилÿ Jардыҥ jалчызы болуп калгам. 
Бу Оныҥ кÿчиниҥ ижи ажыра болгон. 8 Меге, агару улус ортодо 
неге де турбас кижиге, Христостыҥ сагышла билип албас бай- 
лыгын öскö калыктарга jарлазын деп, бу jакшылык берилген. 
9 Анайда ок Кудай нени эдерге умзанганыныҥ jажыды неде бол- 
гонын ончозына ачары берилген. Бу jажыт дезе ончоны jайаган 
Кудайдыҥ Бойында чактардыҥ башталганынаҥ ала jажырылган. 
10 Эмди теҥеридеги jаандарга ла jаҥдарга Кудайдыҥ ойгорлыгы 
ончо jÿзÿндериле Серкпе ажыра ачылзын деп, бу jакшылык бе- 
рилген. 11 Мыны Кудай Бойыныҥ мöҥкÿ умзаныжы аайынча 
эдип, Христос Иисус Кайраканыстыҥ Бойында бÿдÿрген. 12 Оны- 
ла бирлик болуп, Ого бÿдÿп, Кудайга jÿректерис ачык ла бÿдÿмjи- 
лÿ кирер аргабыс бар. 13 Оныҥ учун слерди сурап турум: слерге 
болуп кыйналып jÿргемде, сÿригер тÿшпезин, нениҥ учун дезе, 
бу слердиҥ магыгар. 

Христостыи сÿÿжи 

14 Бого болуп Ада алдында чöгöдöп jадым*. 15 Оныҥ ады-jолы- 
наҥ теҥеридеги ле jердеги не ле ук-тöс бойыныҥ ады-jолын ал- 
ган. 16 Ол слерге Бойыныҥ магыныҥ байлыгынаҥ кÿч берип, Бо- 
йыныҥ Тыны ажыра слердиҥ öзöгöрди бек этсин деп, 17 Кудайга 
бÿткенигер ажыра Христос jÿректеригерде jÿрзин деп, 18 тазылыгар 
ла тöзигер сÿÿш болзын деп, мÿргÿп турум. Ол тушта ончо агару- 
ларла кожо Христостыҥ сÿÿжиниҥ элбегин ле узунын, бийигин ле 
тереҥин оҥдоор, 19 ол кижиниҥ билиминеҥ бийик те болзо, билер 
аргалу болорыгар. Ол тушта Кудайдыҥ толо кемине jедеригер. 

20 Кудай дезе бистиҥ бойыбыста иштеп турган кÿчиле нени су- 
раганыстаҥ эмезе сананганыстаҥ чик-jок кöпти эдер аргалу. 21 Ого 
Серкпе ле Иисус Христос ажыра ÿйедеҥ ÿйеге ÿргÿлjи чакка мак! 
Аминь. 


4 

Эт-кан бирлиги 

1 Анайдарда, мен, Кайраканга болуп кижендÿ бойым, слерди 
jайнап турум: слерди Кудай кычырып алган кычыруга турар эдип 
jÿрÿгер. 2 Jаантайын jобош ло jымжак болугар, бой-бойыгарды 
сÿÿп jÿрерге кичеенигер. 3 Бойыгар ортодо амырды чеберлеп, Тын- 
ныҥ бирлигин корулап аларга ончо кÿчигерди салыгар. 4 Эт-кан 
jаҥыс, Тын jаҥыс, нениҥ учун дезе слерди Кудай кычырып алган 
ижемjи jаҥыс. 5 Кайракан jаҥыс, Кудайга бÿдетени jаҥыс, креске 
тÿжетени jаҥыс. 6 Ончозыныҥ Кудайы ла Адазы jаҥыс. Ол ончо- 
зыныҥ бажында, ончозы ажыра ла ончозында. 

7 Jе бистиҥ кажыбыска ла Христостыҥ берип турган кемиле jак- 
шьшык берилген. 8 Оныҥ учун айдьшган: «Ол улусты олjологондорды 
олjолоп, бийикке кöдÿрилип, кижилерге сый берген». 9 Jе «кöдÿрилген» 
дегени ол не болотон? Ол башкыда jердиҥ эҥ тереҥине тÿшкен де- 
гени эмес беди? 10 Ол тÿшкени, ончозын бÿдÿрип койорго, Ол ок 
ончо теҥерилердеҥ бийик кöдÿрилгени. 11 Ол кезигин апостолдор. 


* Кезик jебрен тÿрбектерде: «Бого болуп Иисус Христос Кайраканыстыҥ 
Адазы алдында...» 

кезигин — jарчьшар, кезигин — jарлыкчылар, кезигин — кÿдÿчилер 
ле ÿредÿчилер эдип тургускан. 12 Агарулар Кудайдыҥ керегине jÿ- 
рерге ле Христостыҥ Эди-Канын — Серьспени тыҥыдарга белен 
болзын деп, Ол мынайда эткен. 13 Кудайга бÿдеринде ле Оныҥ 
Уулын билип аларында ончобыс бирликке jетсин деп, Христостыҥ 
толо кемине jедип, эр кемине табышкан улус болзын деп, мынайда 
эдилген. 14 Ол тушта база кичÿ балдар болбозыс, салкындый кубул- 
чаҥ не ле ÿредÿ бисти тÿймедип, баштап апарбас. Бу ÿредÿ аскы- 
рышка экелип турган кижиниҥ тöгÿнинеҥ ле сÿмезинеҥ улам та- 
бьшат. 15 Карын, чынды сÿÿште айдып, Ого ончозында тÿҥейлежип, 
öзöрибис. Ол — Христос, Бажы эди. 16 Оныҥ шьштузында ончо эт- 
кан — Серкпе бириктирилген, оныҥ ончо ÿйелери бой-бойьша бек 
колбулу, олордыҥ кажызы ла бойыныҥ ижин эдер аргалу кемиле 
эдет, ончо эт-кан öзÿп, сÿÿште тудулат. 

Башкыдагы jÿрÿм ле jагты jÿрÿм 

17 Анайдарда, Кайраканныҥ алдында айдып ла керелеп турум: 
бойлорыныҥ сандыртту санаазыла jÿрген кара jаҥдулар чылап 
база jÿрбегер. 18 Олордыҥ санаазы карачкыда, олор Кудайдыҥ jÿ- 
рÿминеҥ бöлÿлген, нениҥ учун дезе Оны билип алар кÿÿндери 
jок, jÿректери катуланган. 19 Олор нени де сеспей барып, бойло- 
рын балыр jÿрÿмге берип, не ле быjар керектерди тойор-канарын 
билбей эдип jадьшар. 20 Слер дезе Христосты билип алдыгар, мы- 
нызы слерди öскöгö ÿредет. 21 Оны уктыгар, Оныҥ Бойынаҥ ÿрен- 
дигер, нениҥ учун дезе чындык Иисустыҥ Бойында. 22 Башкы- 
дагы jÿрÿмигерди артырарга, тöгÿнчик кычаларга алдырып, чи- 
рип jаткан бойыгардагы jебрен кижидеҥ мойноорго ÿрендигер. 
23 Анайда ок санаагарды тынла jаҥыртып, 24 Кудайга тÿҥейлеп, 
чындаптаҥ акту ла агару эдип jайалган jаҥы кижини бойыгарга 
алынарга ÿрендигер. 

25 Оныҥ учун меке-тöгÿннеҥ мойногор, кажыгар ла бойыгар- 
дыҥ jуук кижигерге чынды айдыгар, нениҥ учун дезе, бис бой-бо- 
йыбыска — бир эт-канныҥ ÿйелери. 26 Чугулданып, кинчек этпегер. 
Кÿн ашкалакта, чугулыгар öчÿп калгай. 27 Кöрмöскö jер бербегер. 
28 Ууры эткен кижи мынаҥ ары ууры этпезин. Карын, не-немедеҥ 
тутакту jÿрген кижиле ÿлежерге, тузалу неме эдип, акту бойы- 
ныҥ колыла иштезин. 29 Оозыгардаҥ бир jаман сöс чыкпазын, jе 
jÿк jакып айдарга тузалу ла угуп турган улуска jакшылык береечи 

сöстöр чыксын. 30 Кудайдыҥ Агару Тынын кунуктырбагар. Jа- 
йымдалар кÿнге деп, слерге Оныҥ таҥмазы тургузылган. 31 Не ле 
ачыныш, чугулданыш, аткыйланыш, кыйгырыш, jамандаш öскö 
дö jаманла кожо слердеҥ ыразын. 32 Jе бой-бойыгарга быйанзак, 
буурсак болугар. Кудай Христостыҥ Бойында jаманыгарды таш- 
таганы чылап, слер де бой-бойыгардыҥ jаманыгарды таштагар. 

5 

Jарыктыгг балдары чылап jÿрÿгер 

1 Анайдарда, сÿÿген балдар чылап, Кудайга тÿҥейлежип, 2 сÿÿш- 
те jÿрÿгер. Анайып Христос то бисти сÿÿп, jараш jытту берÿ чилеп, 
Кудайга jараар тайылга чылап, бис учун Бойын берген. 3 Балыр 
jÿрÿм дезе, быjар, ачыркаш деген немелер ортогордо адалбас та 
учурлу. Андый немелер агаруларга jарабас. 4 Анайда ок слерге ба- 
гай, кей сöстöр айдарга, улус шоодорго jарабас. Оныҥ ордына Ку- 
дайга алкыш jетиригер. 5 Билип jÿрÿгер дейдим, балыр jÿрÿмдÿ, 
быjар улус, акча-jööжöгö чалуга чылап бажырып турган улус 
Христостыҥ ла Кудайдыҥ Каандыгында энчи албай jат. б Андый 
улус Кудайга удурлажат, олорго Оныҥ чугулы келип jат. Слерди 
кей сöстöрлö кижи мекелебезин. 

7 Олордыҥ эдип jÿрген керектеринде кожо турушпагар. 8 Слер 
качан да карачкы болгон эдигер, эмди слер — Кайраканныҥ Бо- 
йындагы jарык. Андый болгондо, jарыктыҥ балдары чылап jÿрÿ- 
гер. 9 Jарык* быйанзак болорын, чындыкты ла чынды тууйт ине. 
10 Кайраканга не jарап турганын билип алыгар. 11 Карачкыныҥ 
нени де туубас керектеринде турушпагар. Карын, олорды иле 
эдигер. 12 Олордыҥ jажытту эдип турганын айдарга да уйатту 
ине. 13 Иле эдилип турган ончо неме jарыкта ачылат. 14 Jарыкка 
ачык ончо неме jарык бойы эди. Оныҥ учун айдылган: 

«Ойгон, уйуктап jатканы! Тирил! 

Сени Христос jарыдар». 

15 Анайдарда, эдип jÿргенигерди аjарыгар! Санаа-укаазы jок улус 
чьшап эмес, керсÿ улус чьшап эдип jÿрÿгер. 1б Öйди баалагар, нениҥ 
учун дезе кÿндер тöгÿнчик. 17 Оныҥ учун санаа-укаа jок болбогор, 


* Кезикjебрен тÿрбектерде: «Тын». 

jе Кайраканныҥ кÿÿни незинде болгонын оҥдоп алыгар. 18 Ичин- 
бегер, мынызы слерди jайрадып jат. Оныҥ ордына Тыннаҥ тол- 
тырыныгар. 19 Кожо сарындар, мак jаҥарлар, тыннаҥ берилген 
jаҥарлар айдыгар. Jаҥарлап, Кайраканды бастыра jÿрегердеҥ мак- 
тагар. 20 Иисус Христос Кайраканыстыҥ адында ончозы учун Ада 
Кудайга jаантайын алкыш jетиригер. 21 Христостоҥ айап, бой-бо- 
йыгарга багыгар. 


Ÿйлери ле эрлери 

22 Ÿй улус, эрлеригерге Кайраканга чылап багыгар. 23 Христос 
Серкпениҥ — эт-канныҥ аргадаачызы ла бажы чылап, эри ÿйи- 
ниҥ бажы болуп jат. 24 Серкпе Христоско багып турганы чылап, 
ÿйлери де эрлерине ончозында багар учурлу. 

23 Эрлер, Христос Серкпени сÿÿгени чилеп, слер де ÿйлеригерди 
сÿÿгер. Ол Серкпе учун Бойын берген, 26 оны Кудайдыҥ сöзиле jу- 
нуп, арутап, Ого учурлайын деп. 27 Бойыныҥ алдында маьстулу 
Серкпе болуп тура берзин, ондо эмеш те кир, jедикпес, бого тÿ- 
ҥей öскö дö немелер jок болзын, jе ол агару ла jек jок болзын деп, 
Ол кÿÿнзеген. 28 Анайып эрлер де ÿйлерин сÿÿр учурлу, акту бой- 
лорыныҥ эди-канын чылап. Ÿйин сÿÿгени, бойын бойы сÿÿгени 
ол. 29 Кем де качан да бойыныҥ эди-канын jаман кöрбöгöн. Ка- 
рын, оны азырайт, кичеейт, Христос Серкпени чилеп, 30 нениҥ 
учун дезе, бис — Оныҥ эди-каныныҥ ÿйелери*. 31 Бат онын учун 
кижи адазын ла энезин артырып, ÿйине jапшынар. Экÿ бир эт-кан бо- 
ло берер. 32 Бу улу jажыт. Мен Христос ло Серкпе керегинде айда- 
дым. 33 Анайып кажыгар ла бойын бойы чылап, ÿйин сÿÿзин. Ÿйи 
дезе эрин тооп jÿрзин. 


6 

Балдар ла ада-энелер 

1 Балдар, Кайраканга болуп ада-энегерге уккур болугар, онызы 
чын болор. 2 «Адаҥды ла энеҥди тооп jÿр», бу — Кудайдыҥ мынайда 

* Кезик jебрен тÿрбектерде: «...нениҥ учун дезе, бис — Оныҥ эди-ка- 
ныныҥ ÿйелери, Оныҥ эди-канынаҥ ла Оныҥ ÿйе-сööктöринеҥ бо- 
лорыс». 

берген сöзи бар баштапкы jакылта: ъ «0л туи/та сеге jакшы болор, 
jерде узак jаш jажаарыҥ». 

4 Слер де, адалар, балдарыгарды ачындырбагар! Jе Кайракан ка- 
найып ÿреткен ле jакыган эди, олорды анайып чыдадыгар. 

Кулдар ла бийлер 

5 Кулдар, айап ла ширтилдеп, jÿректеригер ачык болуп, jердеги 
бийлеригерге Христоско чылап багыгар. 6 Jалканчыктар чылап, 
улус кöрзин деп эмес, jе бастыра jÿрегинеҥ Кудайдыҥ кÿÿнин бÿ- 
дÿрип jÿрген Христостыҥ кулдары чылап багыгар. 7 Кижилерге 
эмес, Кайраканга чьшап кичеенип jалчыланып jÿрÿгер. 8 Билип jÿ- 
рÿгер, не ле быйанду керек учун Кайракан кайралдаар, оны кул 
эмезе jайым кижи де эткен болзо. 

9 Слер де, бийлер, кулдарла база анайда тудуныгар, олорго кату 
болбогор. Ундыбагар, олордо до, слерде де теҥериде Кайракан ба- 
рын. Ол улусты ылгабай jат. 

Кудайдыҥ мылтык-jепселин алыгар 

10 Адакыда айдайын дегеним: Кайраканныҥ Бойында, Оныҥ 
ийдезиле, кÿч иле тыҥыдыныгар. п Кöрмöстиҥ куурмакту керекте- 
рине удура турарга, Кудайдыҥ мылтык-jепселин jÿктенип алыгар. 
12 Бис кижиниҥ бойына удура тартыжып турган эмезибис, jе бис 
башталгаларга удура, öрöги jаҥдарга удура, карачкыныҥ башчы- 
ларыныҥ бу телекейине удура, теҥеридеги jаманныҥ тындарына 
удура тартыжып jадыбыс. 13 Оныҥ учун jаман кÿн jеде конзо, 
олорго удура турар аргалу болорго, ончозын öдöлö, туруп чыдаар- 
га, Кудайдыҥ мылтык-jепселин алыгар. 14 Анайдарда, бек туругар! 
Чындыкла курчаныгар. Слердиҥ актугар слердиҥ кöö-куйагаар 
болгой. 15 Амыр керегинде Сÿÿнчилÿ Jар jарлаарга белен болгоны- 
гар бутка кийген öдÿк болгой. 16 Мынаҥ башка, бÿдериниҥ куйа- 
гын алыгар, оныла jаманныҥ кызыган ончо согоондорын öчÿрип 
ийеригер. 17 База аргадаштыҥ темир бöрÿгин алыгар, база тынныҥ 
кылыжын — Кудайдыҥ сöзин. 

18 Мÿргÿп, jаантайын Кудайдаҥ сурагар. Слерге Тынныҥ берип 
турганынча, нени керексип турганыгарды ончозын сурап, мÿргÿ- 
гер. Бого болуп сергек, турумкай болугар, ончо агарулар учун 
сурагар. 19 Мен де учун сурагар, айдып баштазам, Кудай меге ке- 
ректÿ сöстöр берзин деп, Сÿÿнчилÿ Jардыҥ jажыдын ачыгынча 

jарлазын деп. 20 Мен анайда ла jарлаар учурлу. Мен оныҥ кижендÿ 
элчизи инем. 

21 Мениҥ айалгаларымды слерди де билзин деп, слерге ончозын 
Тихик jетирер. Ол мениҥ сÿÿген карындажым ла Кайраканныҥ 
чындык jалчызы эди. 22 Бистиҥ керектерис керегинде айдып, jÿ- 
ректеригерди сергитсин деп, оны слерге ийип jатканым бу. 

23 Слерге, карындаштар, Ада Кудайдаҥ ла Иисус Христос Кай- 
раканнаҥ амыр, сÿÿш ле бÿдери болгой. 24 Иисус Христос Кайра- 
канысты öлбöс сÿÿшле сÿÿп jÿрген ончо улуска jакшылык болгой*. 


* Кезик jебрен тÿрбектер «Аминь» деп сöслö тÿгенет. 

ПАВЕЛ АПОСТОЛДЫҤ 

ФИЛИППЫДАГЫ 

СЕРКПЕГЕ 

САМАРАЗЫ 


1 

1 Иисус Христостыҥ кулдары Павелдеҥ ле Тимофейдеҥ — Фи- 
липпыда jуртаган, Христос Иисустыйы болгон, епископтор ло 
диакондор башкарган ончо агаруларга. 

2 Слерге Кудай Адабыстаҥ ла Иисус Христос Кайраканнаҥ jак- 
шылык ла амыр jетсин. 


Павелдигг мÿргÿÿли 

3 Кажы ла сайын слерди эске алынгамда, слер учун Кудайымга 
алкыш-быйан айдадым. 4 Ончогор учун jаантайын сурап, сÿÿнип 
мÿргÿйдим, 5 нениҥ учун дезе баштапкы кÿннеҥ ала эмдиге jетире 
Сÿÿнчилÿ Jарды jарлаар керекте мениле кожо туружып jадыгар. 
6 Мен бÿдÿп jадым: слердиҥ jÿрегерде быйанду керек баштаган Ку- 
дай оны Иисус Христос келер кÿнге jетире тÿгезип койор. 7 Ончогор 
керегинде санааларым андый ла болор учурлу, нениҥ учун дезе 
слер мениҥ jÿрегимде. Клжендÿ де тужымда, Сÿÿнчилÿ Jарды ко- 
рып, оныҥ чынын кöргÿзип те тургамда, меге Кудай берген jакшы- 
лыкты алып jадыгар. 8 Кудай мениҥ керечим, мен слерди сÿрекей 
сÿÿп jадым, бу сÿÿш Иисус Христостыҥ öзöгинеҥ чыгат. 


Филиппыдагыларга 1 


9 Мÿргÿп турум, чынды билип аларында, не ле сезимде сÿÿжи- 
гер там ла там öссин деп; 10 ченейле, эҥ артыгын талдап алып, 
Христос келер кÿнде ару, бузук jок болугар деп; 11 Кудай мактал- 
зын ла алкалзын деп, Иисус Христостыҥ болужыла jаантайын бы- 
йанду керектер эдигер деп. 

Jÿрÿм — Христос 

12 Слерди билзин деп турум, карындаштар: мениле не болгоны 
Сÿÿнчилÿ Jарды ичкерледерине камаанын jетирген. 13 Анайып, 
Христоско болуп кижендÿ jÿргеним каганныҥ öргööзиниҥ ончо 
каруулына ла кöп öскö улуска jарлала берген. 14 Мениҥ киженим- 
неҥ Кайраканныҥ Бойындагы карындаштардыҥ кöп сабазы кöдÿ- 
риҥи алып, Кудайдыҥ сöзин там тидим ле jалтанбай jарлыктап 
баштагандар. 15 Чындап, кезиктери Христосты кÿйÿнип ле сöс 
блаажарга кÿÿнзеп jарлыктайдылар, öскöлöри — быйанды эдерге 
кÿÿнзеп. 16 Олор Сÿÿнчилÿ Jарды корулаарга тургузылганымды би- 
лип, мыны сÿÿп эдип jадылар. 17 Байагылар дезе кижендÿ jÿргени- 
ме ÿзеери ачу-корон кожорго, бойлорын кöргÿзерге кÿÿнзеп, 
Христосты актуjÿректеҥ эмес jарлыктайдылар. 

18 Мынаҥ не? Христосты канайып та jарлыктаза, экиjÿстенип 
те, акту jÿректеҥ де jарлыктаза, мен ого до сÿÿнип jадым. Мынаҥ 
да ары сÿÿнерим, 19 нениҥ учун дезе мынызы слердиҥ мÿргÿгенеер- 
ле, Иисус Христостыҥ Тыныныҥ болужыла меге аргадаш экелерин 
билерим. 20 Мен сакып ла иженип jадым: уйаларым jок болор, ка- 
рын, ачык-jарык болорым. Эмди де, jаантайын чылап, jÿрÿмим 
ажыра ба, эмезе öлÿмим ажыра ба Христос мениҥ бойымда улурка- 
дылар. 21 Меге jÿрÿм — ол Христос ине, öлзöм дö кирелтелÿ боло- 
рым. 22 Эт-кандуда jÿрÿп, тузалу иш эдип турган болзом, нени тал- 
дап аларын билбей турум. 23 Мен эки jандай кыстадып койгом: 
öлÿп, Христосло кожо болор кÿÿним бар, нениҥ учун дезе мынызы 
чик-jок артык. 24 Jе эт-кандуда jÿрерим слерге керектÿ. 25 Мен мында 
бÿдÿмjилÿ ле билип jадым: слердиҥ jедимигерге ле Кудайга бÿде- 
риндеги сÿÿнчиге болуп ончогорло кожо артып каларым. 26 Слерге 
ойто келзем, Христос Иисусла оморкоор оноҥ кöп арга берерим. 

27 Христостыҥ Сÿÿнчилÿ Jарына jарамыкту болуп jÿрÿгер. Келзем, 
кöрöйин деп, эмезе келбезем, угайын деп: Сÿÿнчилÿ Jарга бÿдери 
учун бирлик кÿÿн-санаалу тартыжып, бир тында турганыгарды, 
28 слерге удура улустаҥ бир де jалтанбай jÿргенигерди. Мынызы 

олорго jайрадуныҥ иле темдеги болор, слерге — аргадаштыҥ. Мы- 
ны Кудай эдер. 29-30 Слерге Христоско болуп Ого jаҥыс та бÿдери 
эмес, jе тартыжып, Ол учун кыйналары берилген ине. Бу тартьгжу- 
ны öдÿп турганымды билеригер, эмди де мен керегинде угадыгар. 

2 

Уккур болуп, jобожып, бийиктедилген 

1 Анайдарда, слерде Христостыҥ Бойында кöкÿдÿ бар болзо, 
сÿÿштеҥ токынал бар болзо, Агару Тынла бирлик бар болзо, бы- 
йансыш ла буурсаш бар болзо, 2 сÿÿнчимди толо эдигер: шÿÿлтегер 
jаҥыс, сÿÿжигер jаҥыс болугар, тыныгар jаҥыс, санаагар jаҥыс 
болугар. 3 Сöс блаажарга кÿÿнзеп эмезе бийиркеп, нени де этпе- 
гер, карын, бойыгар керегинде jобош сананып, öскö улусты бойы- 
гардаҥ бийик деп бодогор. 4 Кажыгар ла бойындыйын эмес, jе ка- 
жыгар ла öскö дö улустыйын сананзын. 5 Слердиҥ шÿÿлтегер 
Христос Иисустыҥ шÿÿлтезиндий болор учурлу. 6 Ол, бÿткен бÿдÿ- 
миле Кудай бойы, Кудайга теҥ болорын ууры деп бодобогон. 7 Jе 
Бойын кем де эмес эдип, кулдыҥ бÿткен бÿдÿмин алынган, кижи- 
лерге тÿҥейленип, бÿдÿмиле кижидий боло берген. 8 Öлöргö, керÿ 
агашта да öлöргö jетире уккур болуп, jобожыдынган. 9 Оныҥ учун 
Кудай да Оны бийиктедип, Ого ончо ат-jолдоҥ бийик ат-jол бер- 
ген. 10 Иисустыҥ ады-jолы алдында ончозы — теҥеридези, jердези, 
jердиҥ алдындазы чöгöдöзин 11 ле Иисус Христос Ада Кудайдыҥ 
магына Кайракан болгонын ончо тилдер jарлазын деп. 

Кудай бисти ууландырат 

12 Анайдарда, кару улузым, jаҥыс та слерле кожо болгомдо эмес, 
эмди, слерле кожо эмес тужымда jаантайын чылап оноҥ уккур бо- 
лугар; айап ла ширтилдеп, бойыгарды аргадап, ижигерди улалты- 
гар, 13 нениҥ учун дезе, Кудай слердиҥ бойыгарда кÿÿн jайап, 
слерди ууландырып, Бойыныҥ jакшылыкту кÿÿниле эдет. 14 Не- 
ни де этсегер, комудабай ла эреҥистелбей эдигер, 15-16 кинчектÿ 
ле балыр jÿрÿмдÿ ÿйе ортодо jек jок ло ару болорго, Кудайдыҥ 
jек jок балдары болорго. Jÿрÿм берип турган сöстöҥ бек тудунып, 
телекейдеги jарыткыштар чылап jаркындалыгар. Ол тушта темей 
кичеенбегем ле темей уур иштебегем деп, Христос келер кÿнде 

слерле мактанарым. 17 Jе мен слердиҥ тайылгага урулта чылап уру- 
лып, слердиҥ бÿдÿп, абыстап jÿргенигерге болужып турган болзом, 
сÿÿнип jадым ла ончогорло кожо сÿÿнип jадым. 18 Бого слер де сÿÿ- 
нигер, мениле кожо сÿÿнигер. 

Тимофей ле Епафродит 

19 Иисус Кайраканныҥ табы болзо, слерге удабас Тимофейди 
ийерим деп, иженип турум. Слердиҥ керектеригер кандый болго- 
нын билеле, токунаар эдим. 20 Менде Тимофейдеҥ башка, слерге 
чын килемjи эдип турган, мениле jаҥыс шÿÿлтелÿ кижи jок ине. 
21 Ончо улус бойындыйын бедиреп jадьшар, Иисус Христостыйын 
эмес. 22 Ол дезе Сÿÿнчилÿ Jарга иштеп, уулы адазына болушканы 
чьшап, меге болужып, чындык болгонын кöргÿскен деп билеригер. 
23 Анайдарда, мениле не болорын билип алзам, оны ол ло тарый 
ийерим деп, иженип турум. 24 Бойым да слерге удабас келерим 
деп, меге Кайракан бÿдÿмjи берип jат. 

25 Слерге Епафродит карындажымды ийер керек деп бодоп ту- 
рум. Ол мениле кожо иштеп, кожо тартыжу öдÿп турган кижи деп 
билеригер. Оны меге слер ийген эдигер, ол керексигенимде меге 
болушсын деп. 26 Jе ол оору деп, слерге табыш jедерде, тыҥ са- 
нааркап, ончогорды кöрöргö сÿрекей кÿÿнзеп jат. 27 Чындап та, ол 
öлöрдиҥ бери jанында оору болгон, jе Кудай ого буурсаган; jаҥыс 
та ого эмес, меге де буурсаган, кунугыма кунук кожулбазын деп. 
28 Оныҥ учун оны ойто кöрöлö, слерди сÿÿнзин, ас кунугайын деп, 
тыҥ кÿÿнзеп ийип jадым. 29 Анайдарда, оны Кайракан jууткандый 
чылап, сÿÿнип jуудып, андый улусты тооп jÿрÿгер. 30 Бойыгар меге 
jетирип болбогон болушты jетирерге, ол Христостыҥ кереги учун 
öлÿмниҥ кырында, jÿрÿми jеткерде болгон ине. 

3 

Христоско бÿткени ажыра акталары 

1 Анайдарда, карындаштар, Кайраканныҥ Бойында сÿÿнигер. 
Слерге ол ло керегинде бичийтени меге кÿч эмес, jе слерди бу ко- 
рулап алар. 

2 «Ийттердеҥ» чеберленигер, jаман эдип турган улустаҥ чебер- 
ленигер, эт-кандагы томдоштоҥ чеберленигер, З нениҥ учун дезе 

чындаптаҥ томдолгон улус — ол бис, Кудайга Тынла бажырып, 
Христос Иисусла маьстанып, тыш керектерге иженбей jÿрген бой- 
лорыс. 4 Кем де тыш jанын бÿдÿрип, ого ижемjи салып турган болзо, 
мен оноҥ кöп иженер эдим. 5 Мен сегизинчи кÿнде томдолгом, 
Израиль калыгынаҥ, Вениамин угынаҥ бÿткем. Су-еврей боло- 
рым, фарисей бойым, Jасакты кыйбай бÿдÿргем, 6 бойымныҥ jÿт- 
кÿмелимле Серкпени истегем, Jасактагы чындыкла jек jок болгом. 
7 Jе ол тушта нени кирелте деп бодогом, оны эмди Христосты 
билип алала, коромjы деп бодоп jадым. 8 Эйе, Христос Иисус 
Кайраканымды билип алатанына кöрö ончозын коромjы деп бо- 
дойдым. Ого болуп ончозын jылыйтып, Христос менийи болзын 
деп, ончозын чöпкö бодогом. 9 Jасакты бÿдÿргеним ажыра эмес, 
Христоско бÿткеним ажыра акталарга, Оныҥ Бойында jÿрейин 
деп jÿткÿйдим. Бу акташты кижиниҥ бÿткени ажыра Кудай бе- 
рип jат. 10 Христостыҥ кыйынын ÿлежип, Ол öлгöни чилеп öлÿп, 
Оныҥ Бойын, Оны тиргискен кÿчти билип аларга кÿÿнзеп, 11 ти- 
рилишке jединерим деп, иженип jадым. 

Амадуга jÿткиш 

12 Мен бого jедингеним эмезе толо кемдÿ болуп калганым учун 
мынайда айдып турган эмезим, jе мен амадуга jÿткÿйдим, бу ама- 
дуга болуп Христос мени jуудып алган. 13 Карындаштар, мен бо- 
йымды jедингем деп бодобойдым, jÿк кийнимдезин ундып, ичке- 
ризине ууланып, 14 амадуга — Христос Иисустыҥ Бойында Кудай 
кычырып турган кайралга jÿткÿйдим. 15 Анайдарда, эр кемине jет- 
кенис анайда сананар учурлу. Кандый-бир неме керегинде ба ттт ка 
сананып jÿрген болзогор, мыны да Кудай слерге ачар. 16 Jе бис не- 
ге jедип алганыс, ол ээжиле jÿрер учурлу. 

17 Менеҥ тем алыгар, карындаштар, бис слерге берген темле jÿрÿп 
турган улуска аjарыгар. 18 Кöп улус Христостыҥ керÿ агажыныҥ öш- 
тÿлери чилеп jÿрет ине. Олор керегинде слерге улайын айткам, эмди 
керек дезе кöстöрим де jашталып айдып турум. 19 Олордыҥ учы — 
jайраду, олордыҥ кудайы — ич-карын, олордыҥ мактанып турганы 
олорго уйат болор; олор jердийин сананып jадылар. 20 Бистиҥ ороо- 
ныс — теҥериде. Оноортынаҥ Аргадаачыны — Иисус Христос Кай- 
раканды сакып jадыбыс. 21 Ол бистиҥ неге де турбас эди-каныбыс- 
ты кубултып, Бойыныҥ мактулу эди-канына кеберлеш эдер. Ол 
мыны Бойына ончозын бактырып турган кÿчле эдер. 


436 




Филиппыдагыларга 4 


4 

Апкыш сöстöр 

1 Анайдарда, кару ла кÿÿним салган карындаштарым, сÿÿнчим 
ле кайралым, Кайраканнаҥ бек тудуныгар, кару улузым. 

2 Еводияны jайнап турум, Синтихияны jайнап турум: Кайра- 
канга болуп jÿрген улус чылап, ол ло керегинде сананыгар. 3 Эйе, 
сени де, мениле кожо чындык иштеп jÿрген нöкöримди, сурап ту- 
рум: бу ÿй улуска болуш. Олор экÿ мениле, Климентле кожо, ады- 
jолдоры jÿрÿмниҥ бичигинде бичилген öскö дö ишчилерле кожо 
Сÿÿнчилÿ Jарды jарлап, уур иштеп jÿрген эдилер. 

4 Кайраканныҥ Бойында jаантайын сÿÿнигер, база айдадым: 
сÿÿнигер! 5 Кÿÿнзек болгоныгарды ончо улус кöрзин. Кайракан 
jуук. 6 Не де керегинде санааркабагар, jе jаантайын мÿргÿп ле су- 
рап, алкыш айдып, Кудайдыҥ алдында керексигенеерди ачыгар. 
7 Ол тушта Кудайдыҥ не ле сагыштаҥ бийик амыры jÿректеригер- 
ди ле сагыжыгарды Христос Иисустыҥ Бойында чеберлеер. 

8 Адакыда, карындаштар, нези чын, нези ак-чек, нези чындык, 
нези ару, нези улуска jарап турган, нези баалу, нези мактаарга ла 
тоорго jарамыкту — ол керегинде сананыгар. 9 Менеҥ неге ÿренге- 
нигер, нени алганыгар, нени укканыгар ла нени кöргöнигер, оны 
эдигер. Ол тушта амырдыҥ Кудайы слерле кожо болор. 

Килемjи ле болуш учун 
алкыш-быйан 

10 Меге ойто килемjи эдип баштаганыгарга Кайраканла кожо сÿ- 
рекей сÿÿндим. Слер башкыда да килемjи эткенигер, jе слерде ар- 
га jок болгон. п Керексинип jÿргеним учун мыны айдып турган 
эмезим. Мен бойымда барыла болорзынарга ÿренип алгам, 12 не- 
медеҥ тутакту да jÿрерге, jеткилдÿ де jÿрерге билерим. Мен ончо- 
зы ажыра öткöм дö, ончозына белен де: тойорго ло торолоорго, 
jеткилдÿ jÿрерге ле немедеҥ тутакту jÿрерге. 13 Меге кÿч берип тур- 
ган Христостыҥ болужыла ончозын эдер аргам бар. 

14 Андый да болзо, мениҥ кыйынымды ÿлежип, jакшы эттигер. 
15 Слер билеригер, Филиппыдагы карындаштар: Македониядаҥ 
чыгала, Сÿÿнчилÿ Jарды jарлыктап баштаарымда, jаҥыс слердеҥ 

башка, бир де серкпе мениле кирелтени ле чыгымды ÿлешпеген. 
16 Немедеҥ тутакту болорымда, Фессалоника да jаар бир, эки ка- 
тап болуш ийгенигер. 17 Мен болуш бедиреген учун мыны айдып 
турган эмезим, jе слердиҥ бойыгарда Кудайдыҥ jайалтазы кöптö- 
зин деп кÿÿнзейдим. 18 Мен ончозын алгам, керек дезе артыктай. 
Слер Епафродитле меге керектÿзинеҥ кöпти ийдигер, эмди менде 
ончозы бар. Слердиҥ сыйыгар — ол jараш jытту берÿ, Кудайга jа- 
раар тайылга. 19 Мениҥ Кудайым немедеҥ тутакту болгоныгарды 
Христос Иисус ажыра берер. Ол мыны Бойыныҥ мактулу байлы- 
гынаҥ берер. 20 Кудайыска ла Адабыска ÿргÿлjи чактарга баш бол- 
зын! Аминь. 

21 Мен ле мениле кожо jÿрген карындаштар Христос Иисусты- 
йы болгон ончо агаруларга эзен айдып турубыс. 22 Анайда ок 
мындагы ончо агарулар, анчада ла каганныҥ улузы слерге эзен 
айдып турулар. 

23 Иисус Христос Кайраканыстыҥ jакшылыгы ончогорло кожо 
болгой*. 


* Кезик jебрен тÿрбектер «Аминь» деп сöслö тÿгенет. 

ПАВЕЛ АПОСТОЛДЫҤ 


КОЛОССЫДАГЫ 

СЕРКПЕГЕ 

САМАРАЗЫ 


1 

1 Кудайдыҥ табыла Христос Иисустыҥ апостолы Павелдеҥ ле 
Тимофей карындаштаҥ — 2 Колоссыдагы агаруларга, Христостыҥ 
Бойындагы чындык карындаштарга. 

Слерге Адабыс Кудайдаҥ jакшылык ла амыр jетсин. 

Алкыш-быйанду мÿргÿÿл 

3 Слер учун мÿргÿп, Кудайга, Иисус Христос Кайраканыстыҥ Ада- 
зына, jаантайын алкыш-быйан айдадыс, 4 нениҥ учун дезе Христос 
Иисуска бÿткенигер ле ончо агаруларга сÿÿжигер керегинде укка- 
ныбыс. 5 Слер бÿдÿп ле сÿÿп jадыгар, нениҥ учун дезе слерге теҥери- 
де не чеберлелген, ого иженедигер. Онызын слер ба ш кыда Сÿÿнчилÿ 
Jардыҥ чындык сöзинде укканыгар. 6 Бу сöс слердиҥ бойыгарда jÿ- 
рÿп, бастыра телекейде чилеп, бойыныҥ ÿренин тууйт. Слер Кудай- 
дыҥ jакшылыгын угуп, оны чындаптаҥ билип алган кÿннеҥ ала бу 
сöс слердиҥ де бойыгарда öзÿп jат. 7 Кудайдыҥ jакшьшыгы керегин- 
де Епафрастаҥ укканыгар. Ол бистиҥ сÿÿген, кожо иштеген кижи- 
бис, слерге болуп Христостыҥ чындык jалчызы эди. 8 Слерге Тын- 
наҥ берилген сÿÿш керегинде биске jетирген кижи ол. 

9 Оныҥ учун бис те, слер керегинде уккан кÿннеҥ ала, слер учун 
токтобой мÿргÿп, сурап jадыбыс: слерге Кудай Бойыныҥ табын 
толо билерге бергей, слерди тынныҥ ойгорлыгыла, оҥдожьша тол- 
тыргай; 10 ончозында Кайраканга jараарынча эдип, Ого jарамык jÿр- 
гейигер, не ле быйанду керекте тÿжÿмдÿ болгойыгар, Кудайды би- 
лип аларында öзÿп тургайыгар. п Бого болуп Ол слерди Бойыныҥ 
улу кÿчине келиштире ончо jандай тыҥыткай, узакка чыдамкай ла 
турумкай эткей. 12 Адага сÿÿнип, алкыш-быйан айдыгар. Ол слерге 
jарыктыҥ каандыгындагы агарулардыҥ энчизинеҥ алар арга бер- 
ген. 13 Ол бисти карачкыныҥ бийлежинеҥ jайымдап, Бойыныҥ сÿÿ- 
ген Уулыныҥ Каандыгына кöчÿрген. 14 Оныҥ Уулыныҥ Бойында 
jайым боло бергенис — кинчектердеҥ jайымдаш алганыс. 

Кижи ле Христос 

15 Ол — кöрÿнбес Кудайдыҥ сÿр-кебери, Ол — тун туулганы, ончо 
jайалганныҥ башталганы. 16 Ол ажыра ончозы jайалган: теҥеридези 
де, jердези де, кöскö илинери де, илинбези де, ширеелер де, ба ттт ка- 
рулар да, башталгалар да, öрöги jаҥдар да. Ончозы Ол ажыра ла Ого 
jайалган. 17 Ол ончозынаҥ озо бар болгон, Оныҥ Бойында ончозы 
бой-бойыла тудушталган. 18 Ол эт-канныҥ — Серкпениҥ Бажы. Ол — 
башталга, ончозында баштапкы болорго, Ол — тун туулганы, öлгöн- 
дöр ортодо баштапкы тирилгени. 19 Оныҥ Бойында ончозы толо 
болзын деп, Кудай кÿÿнзеген ине. 20 Ол Бойы ажыра, Бойыныҥ ке- 
рÿ агаштагы каны ажыра амыр jайап, jерде ле теҥериде jÿргендерди 
ончозын Кудайла jараштырган. 

21 Слер качан да jаман керектеригердеҥ улам Кудайла ортогор ыра- 
ган, Оныҥ öштÿлери болгоныгар. 22 Эмди дезе Христос Бойыныҥ jер- 
деги эди-каны ажыра, Бойыныҥ öлÿми ажыра слерди Кудайла катап 
jараштырган. Кудайдыҥ алдында слерди агару, jек jок ло буру jок 
тургузарга, Оныҥ анайда эткени ол. 23 Jе слер бÿдеринде бек болор ло 
эреҥистелбес учурлу, слерге Сÿÿнчилÿ Jар берген ижемjидеҥ кыйбас 
учурлу. Бу Jарды слер укканыгар, ол теҥери алдында jÿргендерге он- 
чозына jарлалган, мен, Павел, бу Jардыҥ jалчызы боло бергем. 

Серкпенин jалчызы 

24 Эмди слер учун шыралагамда, сÿÿнип jадым. Эди-канымла шы- 
ралап, Христостыҥ шыраларын толтырадым. Мен Оныҥ Эди-Ка- 
ны деген Серкпе учун шыралайдым. 25 Мен Кудайдыҥ умзанганын 

бÿдÿрейин деп, бу Серкпениҥ jалчызы боло бергем. Кудай Бойы- 
ныҥ сöзин слерге толо jарлазын деп, меге бÿдÿмjилеген. 26 Оныҥ 
сöзи кöп чактардыҥ ла ÿйелердиҥ туркунына jажырылган jажыт 
болгон, эмди дезе Оныҥ агаруларына ачылган. 27 Кудай олорго 
бу jажыттыҥ ончо калыктар ортозындагы мактулу байлыгын ачар- 
га кÿÿнзеген. Бу jажыт — слерге мактулу ижемjи берип турган, 
слердиҥ jÿрегерде jÿрген Христос. 28 Бис Оны jарлыктап jадыбыс, 
кажы ла кижини Христостыҥ Бойында толо кемине jеткен эдип 
Кудайдыҥ алдында тургузалы деп, кажы ла кижини ончо ойгор- 
лыкла ÿредип ле бÿдÿндирип jадыбыс. 29 Бого болуп мениҥ бойымда 
иштеп турган Оныҥ улу кÿчиниҥ шьштузында тартьгжып, кÿчим 
кысканбай иштеп jадым. 


2 

1 Слер учун, Лаодикиядагы карындаштар учун, чырайымды кöр- 
бöгöн ончо карындаштар учун канайда тыҥ тартыжып jÿргенимди 
билигер деп турум. 2 Олордыҥ jÿректери коот алзын, сÿÿште би- 
риккилезин, Кудайдыҥ jажыдын — Христосты билип, толо бÿдÿм- 
jилÿ болзын деп, мыны эдип турганым ол. 3 Христостыҥ Бойында 
дезе ойгорлыктыҥ ла билимниҥ ончо эрjинези jажырылган. 4 Кем 
де слерди чынга бодолду сöстöрлö мекелебезин деп, мыны айдып 
турганым бу. 5 Слерле кожо эмес те болзом, jе санаамла слерле ко- 
жо jÿрÿп jадым, слердиҥ аайлу-башту jÿргенигерди ле Христоско 
бек бÿткенигерди кöрÿп, сÿÿнип jадым. 

Христос ажыра толо jÿрÿм 

6 Оныҥ учун Христос Иисус Кайраканды канайып алынганы- 
гар, анайып Оныҥ Бойында jÿрÿгер. 7 Слерди ÿреткенинче, Оныҥ 
Бойында тазылданып, jÿрÿмигерди тöзöгöр, бÿдеринде тыҥыды- 
ныгар, jÿректеригер алкыш-быйанла толзын. 8 Аjарынып jÿрÿгер, 
ойгор айдыныштарла, куру тöгÿнле слерди кем де баштап алып 
апарбазын. Олор кижиниҥ ÿредÿзине, телекейди башкарган jасак- 
тарга тöзöлгöн, jе Христоско эмес, 9 нениҥ учун дезе Оныҥ Бо- 
йында Кудайдыйы ончозы толо jÿрÿп jат, 10 слер де Оныҥ Бойын- 
да толо кемине jеттигер. Ол ончо башталганыҥ ла jаҥныҥ бажы 
эди. 11 Слер Оныҥ Бойында томдолдыгар. Слерди кижиниҥ колы 

томдободы, jе слердеҥ кинчектÿ эт-канныҥ бойы алылган. Андый 
томдошты Христос эткен. 12 Креске тÿжÿп, Оныла кожо бойыгарды 
кöмдигер. Креске тÿжÿп ок, Оны тиргискен Кудайдыҥ кÿчине бÿт- 
кенигер ажыра Оныла кожо тирилдигер. 13 Слерди де, кинчектердеҥ 
улам, эди-каныгар томдолбогонноҥ улам öлÿп калган бойыгарды, 
Кудай Оныла кожо тындандырып, ончо кинчектеригерди таштаган. 

14 Ол Jасактыҥ некелтелерине тöзöлип бичилген тöлÿлеристи кы- 
рып, оны jолыбыстаҥ кедери алып, керÿ агашка кадап койгон. 

15 Башталгалардыҥ ла öрöги jаҥдардыҥ кÿчин айрып, олорды уйат- 
ка салып, jеҥгенин байрамдаган. 

1б Анайдарда, нени jип, нени ичип турганыгар, байрам кÿндерди, 
ай jаҥырганын ла суббот кÿндерди темдектеп турганыгар ба, jок 
по, слерди кижи jаргылабазын. 17 Бу jÿк келетен немелердиҥ кöлöт- 
кöзи эмей, эмди бары — Христостыйы. 18 Jобожыдынары, ангелдер- 
ге бажырып jÿрери керегинде тöгÿн сöстöрлö слерди кем де меке- 
лебезин. Андый улус кöргöни керегинде айдып, кижиниҥ санаазы- 
ла калас мактанып jадылар. 19 Олор Башла колбуны jьшыйтып 
койгондор. Баштаҥ ÿйелердиҥ ле учуктардыҥ шьштузында ончо 
эт-кан jеткилделип, бирге биригип, Кудайдыҥ кÿÿниле öзöт. 

Христосло кожо öлöри ле jÿрери 

20 Христосло кожо öлÿп, бу телекейди башкарып турган jасак- 
тардаҥ jайымдалган болзогор, эмдиге телекейде jÿргенигер чилеп, 
олорго не башкартып турганыгар: 21 «Мыны этпе», «оны jибе», 
«ого тийбе» — деп? 22 Бу ончозы — кижиниҥ jакылталары ла ÿредÿ- 
зи. Олор удурум, 23 башбилинип Кудайды тоорында, jобожыдына- 
рында, эт-канды jободорында кандый да ойгор деп кöрÿнет, jе 
олордо туза jок, олор jÿк кижиниҥ кÿÿнин бÿдÿрерине экелет. 

3 

1 Анайдарда, Христосло кожо тирилген болзогор, теҥеридезине, 
Кудайдыҥ оҥ jанында Христос отурган jерге, jÿткÿгер. 2 Теҥериде- 
зи керегинде сананыгар, jердези керегинде эмес. 3 Слер öлÿп кал- 
ган инегер, эмди слердиҥ jÿрÿмигер Христосло кожо Кудайдыҥ 
Бойында jабылган. 4 Христос — слердиҥ jÿрÿмигер, Ол ачылза, 
слер де Оныла кожо макта ачыларыгар. 

Эски ле jаны jÿрÿм 

5 Оныҥ учун jердеги бойыгардыҥ эт-каныгарды öлтÿригер: ба- 
лыр jÿретенин, быjарды, кычаны, jаман кÿÿнди, ачыркашты. 
Ачыркаш — ол чалуга бажырыш. 6 Бу ончозынаҥ улам Кудайга 
бакпай турган улуска Оныҥ чугулы келип jат. 7 Качан да, мын- 
дый керектер эдип jÿреригерде, бу улус чылап кылынып jÿрген 
эдигер. 8 Эмди дезе, мыны ончозын кедери эдигер: чугулданыш- 
ты, аткыйланышты, öчти, керишти, багай куучындарды. 9 Бой- 
бойыгарга тöгÿн неме айтпагар, слер jебрен кижини ончо керек- 
териле кожо бойыгардаҥ алып, таштап койгон инегер. 10 Слер 
бойыгарга jаҥы кижини кийип алдыгар. Бу jаҥы кижи Кудайды 
билип, бойыныҥ Jайаачызыныҥ сÿр-кеберине тÿҥейлежип, jаҥы- 
рып jат. п Мында эмди еллин де, иудей де, томдолгоны да, томдол- 
богоны да, туш кижи де, скиф те, кул да, jайым кижи де jок. Jÿк 
Христос бар, Ол — ончозы, Ол — ончозында. 

12 Анайдарда, Кудайдыҥ талдап алгандары, Оныҥ агару ла 
сÿÿген улузы чылап, быйансышты, буурсашты, быйанзак, тöп, 
jобош, узакка чыдамкай болорын кийимди чилеп кийип алы- 
гар. 13 Бой-бойыгарга чыдамкай болугар, кем кемигерге кому- 
далду болзо, jаманын таштагар. Кайракан jаманыгарды ташта- 
ганы чылап, слер де бой-бойыгардыҥ jаманыгарды таштагар. 
14 Мыныҥ ончозыныҥ ÿстине бойыгарга сÿÿшти кийигер, сÿÿш 
ончозын толо кеминде бириктирет. 15 Jÿректеригерде Христос- 
тыҥ амыры башкаргай. Слерди Кудай кычырган, амырга бо- 
луп бир эт-кан эдип бириктирген ине. Алкыш-быйанду болу- 
гар. 16 Христостыҥ сöзи ончо байлыгыла слердиҥ бойыгарда 
jÿргей. Бой-бойыгарды ончо ойгорлыьсла ÿредигер ле бÿдÿнди- 
ригер; jÿректеригерде Кудайга алкыш-быйанду болуп, Ого са- 
рындар, мак jаҥарлар, тыннаҥ берилген jаҥарлар айдыгар. 
17 Нени айдып эмезе нени эдип турганыгар, ончозын Иисус 
Кайраканныҥ адына болуп эдигер, Ол ажыра Ада Кудайга ал- 
кыш-быйан айдыгар. 

Бой-бойы ортодогы колбулар 

18 Ÿй улус, эрлеригерге багыгар. Кайраканныҥ алдында анай- 
да эдери чын болор. 19 Эр улус, ÿйлеригерди сÿÿгер, олорды 
ачурканд ырбагар . 

20 Балдар, ада-энегерге ончозында сöсуккур болугар. Онызы 
Кайраканга jарап jат. 21 Адалар, балдарыгарды ачындырбагар, олор 
санааркабазын. 

22 Кулдар, jердеги бийлеригерге ончозында багыгар. Мыны олор- 
го jараарга болуп олордыҥ кöзинче этпегер, карын, Кайраканнаҥ 
айап, акту jÿректеҥ эдигер. 23 Нени де этсегер, ончозын бастыра 
кÿÿнигердеҥ эдигер, кижилерге чилеп эмес, Кайраканга чылап 
эдигер. 24 Мыныҥ ордына Кайраканнаҥ энчи алатаныгарды би- 
летен инегер. Слердиҥ Бийигер — Христос, слер Ого jалчыланып 
jадыгар. 25 Кем дезе jаманды эдип турган, ордына jаманды алар: 
Кудай улусты ылгабай jат. 


4 

1 Слер де, бийлер, кулдарга чынынча, чындыгынча эдип jÿрÿгер. 
Слерде де теҥериде Бий барын ундыбагар. 

Алкыш сöстöр 

2 Jаантайын мÿргÿгер, мÿргÿÿлде сергек болугар, алкыш-быйан 
айдыгар. 3 Анайда ок бис те учун мÿргÿгер. Кудай биске сöс айдар 
ла Христостыҥ jажыдын jарлаар арга бергей. Бого болуп мен ки- 
жендÿ jÿрÿп jадым. 4 Мен канайып айдар учурлу, анайып бу jажыт 
керегинде мени ачыгынча айткадый болзын деп мÿргÿгер. 5 Ку- 
дайга бÿтпес улусла керсÿ тудуныгар, ончо бар айалганы тузала- 
ныгар. 6 Сöзигер jаантайын jакшылыкту ла чечен болзын. Кажы ла 
кижиге канайып каруу jандыратанын билип jÿрÿгер. 

Эзен айттырыштар 

7 Мен керегинде ончозын слерге сÿÿген Тихик карындаш айдып 
берер. Ол Кайраканга чындык ишчи, мениле кожо иштеп jÿрген 
кижи болор. 8 Бистиҥ айалгаларысты слерди билзин деп, jÿректе- 
ригер коот алзын деп, оны слерге ийгеним ол. 9 Оныла кожо чын- 
дык ла сÿÿген Онисим карындаш барып jат. Ол слердиҥ улустаҥ. 
Олор мындагы айалгаларды слерге ончозын айдып берер. 

10 Мениле кожо киженде Аристарх слерге эзен айдат. База Вар- 
наваныҥ агалу-ийиндÿ Марк карындажынаҥ слерге эзен. Марк 
керегинде jакаруларды алган эдигер: слерге келзе, jуудып алыгар. 
п Анайда ок Иуст деген Иисустаҥ слерге эзен. Томдолгондордоҥ 

jаҥыс олор мениле кожо Кудайдыҥ Каандыгына болуп иштеп jа- 
дылар. Олор меге коот болгондор. 

12 Слердиҥ улустаҥ Христос Иисустыҥ кулы Епафрас эзен ай- 
дат. Слерди толо кеминде болзын деп, Кудайдыҥ табын бÿдÿре- 
ринде туркаары болуп jÿрзин деп мÿргÿп, ол слер учун jаантайын 
тартыжат. 13 Ол слерге болуп, Лаодикиядагы ла Иерапольдогы ка- 
рындаштарга болуп кÿчин кысканбай иштейт деп, керелеп турум. 
14 Бистиҥ сÿÿген эмчибис Лука ла Димас слерге эзен айдадылар. 
15 Лаодикиядагы карындаштарга, анайда ок Нимфага, оныҥ айыл- 
дагы серкпезине эзен айдыгар. 

16 Бу самара слерде кычырылза, ол Лаодикиядагы да серкпеде 
кычырылзын. Слер Лаодикиядаҥ келер самараны кычырыгар. 
17 Архиппке айдыгар: «Сен, Архипп, Кайраканнаҥ алган ишти кы- 
йалтазы jогынаҥ бÿдÿр». 

18 Мен, Павел, бу сöстöрди акту бойымныҥ колымла бичип ту- 
рум: «Мениҥ кÿлÿÿмди ундыбагар. Кудайдыҥ jакшылыгы слерле 
болгой»*. 


* Кезик jебрен тÿрбектер «Аминь» деп сöслö тÿгенет. 

ПАВЕЛ АПОСТОЛДЫҤ 


ФЕССАЛОНИКАДАГЫ 

СЕРКПЕГЕ 

БАШТАПКЫ САМАРАЗЫ 


1 

1 Павелдеҥ, Силуаннаҥ ла Тимофейдеҥ — Фессалоникада Ада 
Кудайдыйы ла Иисус Христос Кайракандыйы болгон серкпеге. 

Слерге jакшьшык ла амыр jетсин. 

Фессалоникадагы бÿдÿп тургандардын 
jозогы 

2 Мÿргÿÿбисте слерди эске алынып, ончогор учун Кудайга jаанта- 
йын алкыш jетирип jадыбыс. 3 Кудайга бÿдÿп, эдип jÿргенигерди, 
сÿÿшке болуп иштеп, jобоп jÿргенигерди, Иисус Христос Кайра- 
каныска иженип, турумкай болгоныгарды Кудайдыҥ ла Адабыс- 
тыҥ алдында туркаары сагыжыста алып jÿредис. 

4 Кудай слерди сÿÿп jат, карындаштар, Ол слерди талдап алга- 
нын билерис. 5 Сÿÿнчилÿ Jар слерге jаҥыс та сöслö эмес, jе кÿчле, 
Агару Тынла, толо бÿдÿндирÿле jарлалган. Ортогордо слерге болуп 
канайда ьсьшынып jÿргенисти бойыгар да билеригер. 6 Слер бистеҥ 
ле Кайраканнаҥ тем алдыгар; кöп кыстадып, Агару Тыннаҥ бе- 
рилген сÿÿнчиле сöсти jуудып алдыгар. 7 Оныҥ учун Македонияда 

ла Ахаияда бÿдÿп турган ончо улуска тем боло бердигер. 8 Слердеҥ 
Кудайдыҥ сöзи jаҥыс та Македонияда ла Ахаияда угулган эмес, jе 
Кудайга бÿдÿп турганыгардыҥ табыжы ончо jерлерге jайылган. 
Оныҥ учун биске мыны айдары керек jок. 9 Слерге барып келге- 
нисти улус бойы айдыжат ине, анайда ок чалулардаҥ Кудайга ка- 
найып буруганарды, тирÿ ле чын Кудайга кулга jÿргенигерди, 
10 теҥеридеҥ Оныҥ Уулын, тиргизилген Иисусты сакып турганы- 
гарды. Ол бисти келип jаткан чугулдаҥ айрып jат. 

2 

Кудайга jараарынча эдип турубыс 

1 Слерге барып келгенис темей эмезин бойыгар билеригер, ка- 
рындаштар. 2 Jе башкыда Филиппыда шыралап ла базындырып, 
jаан удурлажуны öдÿп, Кудайдыҥ шылтузында слерге Оныҥ 
Сÿÿнчилÿ Jарын ачык-jарык jарлыктаганысты база билеригер. 

3 Бистиҥ jарлыктаганыста азыш та, кара санаа да, куурмак та jок 
ине. 4 Карын, Кудай бисти ченейле, jарамыкту деп бодоп, Сÿÿнчилÿ 
Jарды бÿдÿмjилеген улус чылап айдып jадыбыс. Бис улуска эмес, jÿ- 
ректеристи ченеп турган Кудайга jараарынча эдип турубыс. 5 Слер 
билеригер, слерге качан да jарамсыбаганысты, бойыбыска нени де 
алар деген умзаныш jок болуп айтканысты. Кудай бого керечи! 
6 Бисти улус мактазын дебей jадыс — слер де, öскöлöри де. 7 Хрис- 
тостыҥ апостолдоры чылап, слерге некелтелÿ келгедий болгоныс. 
Карын, ортогордо балдар чылап jÿргенис; балдарын эркелеткен 
энедий болгоныс. 

8 Слерди анайда сÿÿп, слерге jаҥыс та Кудайдыҥ Сÿÿнчилÿ Jа- 
рын эмес, jÿрÿмисти де берерге белен болгоныс, нениҥ учун дезе 
биске кару болгоныгар. 

9 Ижибисти ле jоболтобысты санаада алып jÿрген эмейигер, ка- 
рындаштар. Кемигерди де кÿчсиндирбеске, тÿн-тÿш иштеп, слерде 
Кудайдыҥ Сÿÿнчилÿ Jарын jарлыктадыс. 

10 Бÿдÿп турган слердиҥ алдыгарда агару, чындык ла jек jок кы- 
лынып jÿрдис. Оныҥ керечилери — слер ле Кудай. 11 Кажыгарды 
ла адазы балдарын чылап кöрÿп jÿргенисти билеригер: 12 Кудайга 
jарамыкту кылынзын деп, слерди кычырдыс, сöстöдис, бÿдÿндир- 
дис. Ол слерди Бойыныҥ Каандыгына ла магына кычырат. 

13 Оныҥ учун бис те Кудайга туркаары алкыш jетирип jадыбыс. 
Бистеҥ Кудайдыҥ сöзин угала, jуудып алган эдигер; оны кижи- 
ниҥ сöзин чилеп эмес, jе Кудайдыҥ сöзин чилеп jуудып алдыгар. 
Бу сöс чындаптаҥ андый. Ол слерде, бÿдÿп турган бойыгарда, ижин 
эдет. 14 Иудей jеринде Христос Иисустыйы болгон Кудайдыҥ 
серкпелериле чилеп, слерле база андый болгон ине, карындаштар. 
Олор иудейлердеҥ чилеп, слер де бойыгардыҥ jерлештеригердеҥ 
шыра кöрдигер. 15 Иудейлер Иисус Кайраканды ла jарчыларды öл- 
тÿргендер, бисти сÿргендер, Кудайга jараарынча этпейдилер, ончо- 
лорына удурлажадылар; 1б кара jаҥдулар аргадалзын деп, сöс айдар- 
га турзабыс, буудактап jадылар. Бу ажыра кинчектериниҥ кемин 
jаантайын толтырадылар. Jе учы-тÿбинде олорго чугул jеткен. 

Павел серкпеге ойто келип барарга jÿткийт 

17 Бис дезе, карындаштар, кезек öйгö слердеҥ айрыдып койго- 
ныс, чырайыгарды кöрбöй, jе jÿрегисле айрытпай jÿргенис. Слерге 
тартылып, чырайыгарды кöрöргö там кÿÿнзегенис. 18 Оныҥ учун 
слерге келерге кÿÿнзегенис; мен, Павел, кöп катап келерге кÿÿн- 
зегем, jе бисти сатана буудактаган. 

19 Иисус Кайраканыс алдында ижемjибис кем, сÿÿнчибис кем, 
мактанып турган кайралыс кем болуп баады? Оныҥ келгенинде 
слер эмес бедигер? 20 Эйе, слер бистиҥ магыбыс ла сÿÿнчибис. 

3 

1 Оныҥ учун, мынаҥ ары чыдажып болбой, Афиныда jаҥыс 
бойлорыс артсабыс торт деп шÿÿп, 2 слерге Тимофей карындажыс- 
ты ийдис. Ол Христостыҥ Сÿÿнчилÿ Jарын jарлыктаарында бисле 
кожо Кудайга иштеп jÿрÿ. Бис оны бÿдÿп турганыгарда слерди ты- 
ҥытсын ла кöкÿтсин деп, З бу кысталаҥда кем де эреҥистелбезин 
деп ийгенис. Биске анайда темдектелгенин бойыгар билер инегер. 
4 Ол до тушта, слерде болорыста, шыралаарыс деп, слерге озолон- 
дыра айтканыс. Андый ла болуп калды, оны билеригер. 5 Оныҥ 
учун, мынаҥ ары чыдажып болбой, бÿдÿп турганыгар керегинде 
угуп келзин деп, Тимофейди ийгем. Ченеечи слерди jолдоҥ ас- 
тыктырар деп, ижибис темей калар деп jалтангам. 

6 Эмди дезе, Тимофей слердеҥ бурулып, бÿдÿп турганыгар ла 
сÿÿжигер керегинде биске jакшы табыш экелди. Бисти jаантайын 

jакшылап эске алынып jÿргенигерди, бис слерди чилеп, слер де 
бисти кöрÿксип турганыгарды айтты. 7 Оныҥ учун ончо кату-jобол- 
до ло кысталаҥда бÿткенигер ажыра кöкÿдÿ алдыбыс, карындаш- 
тар. 8 Кайраканга чындык артып jÿрген тужыгарда, эмди бис тирÿ 
инебис. 9 Слер учун, Кудайыс алдында слердиҥ шылтугарда сÿÿ- 
нип jÿрген ончо сÿÿнчибис учун, Ого кандый алкыш jетиргедий 
эдибис? 10 Чырайыгарды кöрöргö лö бÿдÿп турганыгардыҥ jетпе- 
зин толтырарга, тÿн-тÿш турумкай мÿргÿп jадыбыс. 

11 Ада Кудай Бойы ла Иисус Кайраканыс слер jаар биске jол ач- 
кай. 12 Слерди дезе Кайракан бой-бойыгарга, ончо улуска сÿÿшле 
толтыргай ла ажыра толтыргай. Андый ок сÿÿшле бис слерге тол- 
гон эмейис. 13 Иисус Кайраканыс ончо агаруларыла кожо келе- 
ринде Кудайыс ла Адабыс алдында слер jек jок ло агаруда болзын 
деп, Ол jÿректеригерди тыҥыткай. Аминь. 

4 

Кудайга учурлалган jÿрÿм 

1 Анайдарда, карындаштар, канайда jÿретени ле Кудайга jарай- 
таны керегинде бистеҥ ÿредÿ алган эдигер. Слер анайда ла jÿрÿп 
jадыгар. Jе мында мынаҥ кöп jедимдерге jедигер деп, Иисус Кай- 
раканныҥ адынаҥ сурап ла кычырып турубыс. 2 Иисус Кайракан 
ажыра слерге кандый jакылталар бергенисти билер инегер. 

3 Кудай слерди агару болзын, балыр jÿрÿм jÿрбей тудунзын деп 
кÿÿнзейт. 4 Кажыгар ла бойыныҥ эдин агаруда ла кÿндÿде чебер- 
лейтенин билер учурлу, 5 Кудайды билбес кара jаҥдулар чылап, 
кычагардыҥ кÿÿнине салдырбас учурлу. 6 Карындажыгар jанынаҥ 
jаман кылынбагар, бу керекте бойыгарга туза бедиребегер. Бу он- 
чозы учун Кайракан öч алат. Ол керегинде башкыда слерге айтка- 
ныс ла керелегенис. 7 Кудай бисти быjарга эмес, агаруга кычырган 
ине. 8 Анайдарда, бакпай турган кижи, кижиге бакпай турган 
эмес, слерге Бойыныҥ Агару Тынын берген Кудайга бакпай jат. 

9 Карындаштык сÿÿш керегинде дезе слерге бичийтени керек jок. 
Кудай бой-бойыгарды сÿÿрге ÿредип койгон ине. 10 Анайда ла эдип, 
Македония ичиндеги ончо карындаштарды сÿÿп jадыгар. Jе слер- 
ди кычырып турубыс, карындаштар: бой-бойыгарды там тыҥыда 
сÿÿгер, п jобош jÿрерге, бойыгардыйын эдерге, акту бойыгардыҥ 

колыгарла иштеерге там кичеенигер. Ол керегинде слерге айткан 
эдибис. 12 Туш улус алдында jакшы тудунып, немедеҥ тутабагар 
деп, мыны айдып турганыс ол. 

Кайракан келер 

13 Карындаштар, слерди öлгöндöр керегинде билзин деп турубыс, 
ижемjизи jок öскö улус чьшап, слерди ачуланбазын деп. 14 Иисус öлö- 
лö тирилген деп бÿдÿп турган болзобыс, Иисуска бÿдÿп öлгöн улусты 
Кудай Оньша кожо экелер деп, бÿдÿп jадыбыс ине. 15 Мыны слерге 
Кайраканныҥ сöзиле айдып турубыс: бис, Кайраканныҥ келеринде 
jÿрÿп, артып калар улус, öлгöндöрди бир де озолобозыс. 16 Jакару угу- 
лар — архангелдиҥ ÿни ле Кудайдыҥ амыргызыныҥ табыжы. Кайра- 
кан Бойы теҥеридеҥ тÿжер, Христостыҥ Бойындагы öлгöн улус озо 
тирилер. 17 Оноҥ бис, тирÿ арткан улус, Кайраканла кейде туштажар- 
га, олорло кожо булутка ала койьшарыс. Анайып jаантайын Кайра- 
канла кожо болорыс. 18 Оныҥ учун бу сöстöрлö кöкÿдижигер. 

5 

Ойгу ла эрÿÿл бололы 

1 Öйлöр лö кÿндер керегинде слерге бичийтени керек jок, карын- 
даштар. 2 Кайраканныҥ кÿни тÿнде уурчы чылап келерин бойыгар да 
быжу билеригер. 3 «Амыр, кайдаҥ да jеткер jок» дешкилеп турза, 
олорго сакыбаган jанынаҥ jайраду табарар. Ол барлу ÿй кижиге та- 
барып толголткон оорудый болор. Олор мынаҥ бир де кыйьгжып 
болбос. 4 Слер дезе, карындаштар, карачкыда эмезигер, ол кÿн слер- 
ге уурчы чьшап jеде конбос. 5 Слер ончогор — jарыктыйы ла тÿштийи 
инегер. Бис тÿндийи де, карачкыныйы да эмезис. 6 Анайдарда, öскö- 
лöри чилеп уйуктабайлы, jе ойгу ла эрÿÿл бололы. 7 Уйуктап турган 
кижилер тÿнде уйуктайдылар, ичип тургандары тÿнде ичинип ала- 
дьшар. 8 Бис дезе, тÿштийи бойыбыс, эрÿÿл бололы. Бойыбыска бÿ- 
детенин ле сÿÿшти алалы, ол кöö-куйагыс болор; аргадаларыс деп, 
бойыбыска ижемjини алалы, ол темир бöрÿгис болор. 9 Кудай бисти 
чугул кöрзин деп эмес, Иисус Христос Кайраканыс ажыра аргадаш 
алзын деп туткан. 10 Ойгу ба, айса уйуктап jатканыс па, Оныла кожо 
jÿрзин деп, Ол бис учун öлгöн. 11 Оныҥ учун, эмди эдип турганы- 
гар чылап, бой-бойыгарды кöкÿдип, бой-бойыгарды тыҥыдыгар. 

Jакшыны эдигер, Тынды öчÿрбегер 

12 Слерди, карындаштар, сурап турубыс: Кайраканга болуп jол 
кöргÿзип, санандырып, ортогордо иштеп jÿргендерди тоогор. 
13 Олорды сÿÿп, эдип jÿрген ижи учун эҥ бийик кÿндÿ эдигер. 
Ортогордо амыр болзын. 14 Анайда ок слерди, карындаштар, кы- 
чырып турубыс: аай-баш jок улусты санандырыгар, бортыктар- 
ды кöкÿдигер, jÿдектерди jöмöгöр, ончо улуска узакка чыдамкай 
болугар. 15 Кемге де jаманныҥ ордына jаманды jандыра бербе- 
гер. Карын, бой-бойыгарга ла ончо улуска jаантайын быйанзак 
болугар. 

16 Jаантайын сÿÿнип jÿрÿгер. 17 Туркаары мÿргÿгер. 18 Ончозы 
учун алкыш jетиригер. Слерге, Христос Иисусла бирлик болуп 
jÿргендерге, Кудайдыҥ табы андый. 

19 Тынды öчÿрбегер. 20 Судурлап айдылганды jектебегер. 21 Ончо- 
зын ченеп кöрÿгер, jакшыдаҥ тудуныгар. 22 Не ле бÿдÿм jаманнаҥ 
кыйьгжыгар. 

23 Амырдыҥ Кудайы Бойы дезе слерди толо агарулазын; Иисус 
Христос Кайраканыс келеринде тыныгар, jулагар ла эдигер бÿткÿл, 
jек jок болуп чеберлелзин. 24 Слерди кычырып турганы чындык, Ол 
мыны jайаар. 

25 Карындаштар, бис те учун мÿргÿгер. 26 Ончо карындаштарды 
агару окшошло уткыгар. 27 Кайраканла слерди сурап турум: бу са- 
мараны ончо карындаштарга кычырыгар. 

28 Иисус Христос Кайраканыстыҥ jакшьшыгы слерле кожо*. 


* Кезик jебрен тÿрбектер «Аминь» деп сöслö тÿгенет. 

ПАВЕЛ АПОСТОЛДЫҤ 


ФЕССАЛОНИКАДАГЫ 

СЕРКПЕГЕ 

ЭКИНЧИ САМАРАЗЫ 


1 

1 Павелдеҥ, Силуаннаҥ ла Тимофейдеҥ — Фессалоникада Ада 
Кудайдыйы ла Иисус Христос Кайракандыйы болгон серкпеге. 

2 Слерге Ада Кудайыстаҥ ла Иисус Христос Кайраканнаҥ jак- 
шылык ла амыр jетсин. 

Кайракан агаруларда 
макталарга келер 

3 Бис Кудайга слер учун jаантайын алкыш jетирер учурлу, ка- 
рындаштар. Онызы чын, нениҥ учун дезе, бÿдÿп турганыгар 
там тыҥып, кажыгардыҥ ла бой-бойыгарга сÿÿжигер арбындап 
jат. 4 Оныҥ учун Кудайдыҥ серкпелеринде бис бойыс слерле 
мактанып jадыбыс — ончо истежÿлерди ле кысталаҥдарды öдÿп, 
чыдамкай болгоныгарла, бÿдÿп турганыгарла. 5 Мынызы Кудай- 
дыҥ jаргызы чындык болгонын керелейт: слер Кудайдыҥ Каан- 
дыгына jарамыкту деп бодолорыгар. Ого болуп шыралап jадыгар. 
б Кудай чындык болгонды эдип, слерди кыстап турган улусты 
кыстаар, 7 слерге, бисле кожо кыстадып тургандарга, токынал 

берер. Мынызы Иисус Кайракан Бойыныҥ кÿчиниҥ ангелдери- 
ле кожо от jалбыжында теҥеридеҥ ачылза болор. 8 Ол Кудайды 
билип албагандардаҥ ла Иисус Кайраканыстыҥ Сÿÿнчилÿ Jары- 
на бакпастардаҥ öч алар. 9 Олор мöҥкÿ öлÿмле кезедилер: Кай- 
раканныҥ чырайынаҥ ла Оныҥ кÿчиниҥ магынаҥ ырадылар. 
10 Ол Бойыныҥ агарулары ортодо макталайын деп, ончо бÿткен- 
дер ортодо кайкадайын деп келген ол кÿнде андый болор. Слер 
база ондо болорыгар, нениҥ учун дезе бистиҥ керебиске бÿтти- 
гер. 11 Бого болуп слер учун jаантайын мÿргÿп, Кудайыс Оныҥ 
кычырузына слерди jарамыкту этсин деп, слерди jакшыга кÿÿнле 
толтырсын деп, Бойыныҥ кÿчиле бÿдериниҥ ижин этсин деп, 
сурап jадыбыс. 12 Ол тушта Иисус Кайраканыстыҥ ады слердиҥ 
бойыгарда макталар, слер Кудайыстыҥ ла Иисус Христос Кай- 
раканыстыҥ jакшылыгыла Оныҥ Бойында макталарыгар. 

2 

Jарамас jажыды качан ок иште 

1 Карындаштар, Иисус Христос Кайраканыстыҥ келери ле Ол 
бисти Бойына jууры керегинде айтса, сурап турубыс: 2 оп-соп тÿш- 
пегер, тыннаҥ да, сöстöҥ дö тÿймебегер; бис ийгендий, Кайракан- 
ныҥ кÿни качан ок jедип келген деп бичилгендий самарадаҥ да 
тÿймебегер. 3 Слерди кем де канайып та тöгÿндебезин. Кудайдаҥ jа- 
на тÿжÿш болбойынча, кинчектиҥ кижизи, jайраду уулы ачылба- 
йынча, ол кÿн келбес. 4 Ол ончозына удурлажар, Кудай деп адалган- 
наҥ эмезе улус неге бажырып турганнаҥ ончозынаҥ бийиктединер. 
Оноҥ болгой Кудайдыҥ Öргööзинде отурып алып, бойын Кудай 
деп jарлаар. 

5 Мен слерде болорымда, мыны слерге айдып jÿргеним санаа- 
гарга кирбейт пе? 6 Ого бойыныҥ öйинде ачыларын не тудуп тур- 
ганын эмди билип jадыгар. 7 Jарамас jажьщы качан ок и тп те ине, jе 
озо баштап эмди тудуп турганы кедери алылар учурлу. 8 Ол тушта 
jарамастузы ачылар. Оны Иисус Кайракан Бойыныҥ тыныжыла 
öлтÿрер, Бойыныҥ келгениниҥ ачылганыла jоголтор. 9 Jарамас- 
тузыныҥ келери — ол сатананыҥ ижи. Ол тöгÿн ончо кÿчле, бил- 
дилерле, кайкалдарла келер; 10 jайрадылып jаткандарды не ле деп 
тöгÿндеп, чындык эмеске экелер. Олор аргадалайын деп, чынныҥ 

сÿÿжин jуутпаганы учун jайрадылып jадылар. 11 Бу учун Кудай 
олорго азыштыҥ кÿчин ийер, олор тöгÿнге бÿтсин деп, 12 чынга 
бÿтпеген, jе тöгÿннеҥ соот тапкан ончо улус jаргылалсын деп. 

Сöслö слерге табыштырып берген ÿредÿден 
бек тудуныгар 

11 Кайракан слерди сÿÿп jат, карындаштар. Бис дезе слер учун 
Кудайга jаантайын алкыш jетирер учурлу. Ол слерди Тынла ага- 
руланып ла чынга бÿдÿп аргадалзын деп, баштапкыларды чылап 
талдап алган ине*. 14 Бого Ол слерди бис jарлыктаган Сÿÿнчилÿ 
Jар ажыра кычырган, Иисус Христос Кайраканыстыҥ магына 
слерди jедингедий болзын деп. 15 Анайдарда, карындаштар, бек 
болугар, сöслö эмезе самарабысла слерге табыштырып берген ÿре- 
дÿдеҥ тудуныгар. 

16 Бисти сÿÿген, Бойыныҥ jакшылыгыла мöҥкÿ токынал ла jак- 
шылыкту ижемjи берген Иисус Христос Кайраканыс Бойы, Кудай 
Адабыс 17 jÿректеригерди токынаткай, слерди ончо быйанду керек- 
те ле сöстö тыҥыткай. 


3 

1 Адакыда, карындаштар, бис учун мÿргÿгер, слерде де чилеп, 
Кайраканныҥ сöзи ылтам тарказын ла макталсын деп, 2 jарабас 
кылыкту ла jаман улустаҥ айрылалы деп, нениҥ учун дезе Кудай- 
га ончозы бÿтпейдилер. 3 Jе Кайракан чындык, Ол слерди тыҥы- 
дып, jаманнаҥ чеберлеер. 4 Бис Кайракан ажыра слерге бÿдÿмjилÿ: 
слерге jакарганысты бÿдÿрип jÿредигер ле бÿдÿреригер. 5 Кайракан 
дезе Кудайдыҥ сÿÿжине ле Христостыҥ чыдузына jÿректеригерге 
jол кöргÿскей. 


Иштеер кÿÿни jок кижи ажанбас 

6 Иисус Христос Кайраканыстыҥ адыла слерге jакарып турубыс, 
карындаштар: аай-баш jок jÿрÿп, бистеҥ алган ÿредÿле jÿрбей тур- 
ган не ле карындаштаҥ кыйыжыгар. 7 Бистеҥ канайда тем алатанын 
бойыгар билер инегер. Бис слерде аай-баш jок jÿрбеген эдибис. 


* Кезик jебрен тÿрбектерде: «Ол слерди Тынла агаруланып ла чынга бÿ- 
дÿп аргадалзын деп, бажынаҥ ала талдап алган». 

8 Кемниҥ де калажын тегин jибедис, jе кемигерди де кÿчсиндирбес- 
ке, бойыска килебей, тÿн-тÿш и ттт теп jÿрдис. 9 Бисте jаҥ болбогон 
учун эмес, карын, бойысты тем эдип кöргÿзерге, анайда эткенис. 
10 Слерде болорыста, jакарганыс: иштеер кÿÿни jок кижи ажанбас. 

11 Jе кезигер аай-баш jок jÿрÿп, нени де этпей, сандырап jадылар 
деп угадыс. 12 Андый улусты Иисус Христос Кайраканныҥ адынаҥ 
jакарып ла кычырып турубыс: токыналу иштеп, бойыныҥ кала- 
жын jизин. 13 Слер дезе, карындаштар, быйанды эдип, чылабагар. 

14 Кем кижи бу самарадагы сöзибисти уьспаза, ол кижини аjаруга 
алыгар, оны уйалтарга, оныла колбу тутпагар. 15 Jе öштÿге бодобо- 
гор, карындашты чылап санандырыгар. 

16 Амырдыҥ Кайраканы Бойы jаантайын ла ончо эп-аргала слерге 
амыр бергей. Кайракан ончогорло кожо! 

17 Мен, Павел, бу уткуулды бойымныҥ колымла бичип турум. Ка- 
жы ла самарамды анайда темдектеп, анайда ла бичип jадым. 18 Иисус 
Христос Кайраканыстыҥ jакшылыгы ончогорло кожо*. 


* Кезик jебрен тÿрбектер «Аминь» деп сöслö тÿгенет. 

ПАВЕЛ АПОСТОЛДЫҤ 


ТИМОФЕЙГЕ 

БАШТАПКЫ САМАРАЗЫ 


1 

1 Аргадаачы Кудайыс ла ижемjибис Христос Иисустыҥ jакарга- 
ныла Христос Иисустыҥ апостолы Павелдеҥ. 2 Тимофейге, бÿдÿп 
jÿреринде чып-чын уулга. 

Сеге Ада Кудайдаҥ ла Христос Иисус Кайраканыстаҥ jакшы- 
лык, быйан ла амыр jетсин. 

Гöгÿн ÿредÿчилер керегинде озолодо айтканы 

3 Македония jаар ууланып jадала, сени Ефесте артып калзын, 
кезик улусты кычырсын деп сурагам, öскö ÿредÿ таркатпазын деп, 
4 сананып тапкан куучындарга ла учы-куйузы jок угы-тöзине бой- 
лорын берип салбазын деп. Мынызы кöп сабазында бÿдÿп jÿре- 
ринде Кудай башкарарына эмес, блааш-тартышка экелет. 5 Ол кы- 
чыруныҥ амадузы — акту jÿректеҥ, ару санаадаҥ ла экиjÿстенбей 
бÿдÿп jÿреринеҥ табылган сÿÿш. 6 Бу амадудаҥ кезик улус jана бо- 
луп, куру эрмек-куучынга jайылган. 7 Олор Jасактыҥ ÿредÿчилери 
болор кÿÿндÿ, бойлоры дезе нени айдып та, неге бÿдÿмjилеп те 
тургандарын аайлабай jадылар. 

8 Jасакла чын тузаланып турза, ол jакшы деп, бис билерис. 
9 Анайда ок билерис, Jасак акту улуска учурлалбаган, ол jазык 

эткендерге ле бакпастарга, ак-чек эместерге ле кинчектÿлерге, Ку- 
дайы jок кижилерге ле быjарсыгандарга, адазын ла энезин öлтÿрее- 
чилерге, кижи öлтÿреечилерге учурлалган; 10 баскындарга, ÿй улусла 
чьшап билишкен эр улуска, кижиниҥ тынын к ул д а н а а ч ы л ар га , тö- 
гÿнчилерге, тöгÿндеп керелеечилерге, кемжикпеген ÿредÿге удура 
ончо немеге учурлалган. 11 Бу ÿредÿ алкышту Кудайдыҥ мактулу 
Сÿÿнчилÿ Jарына келижет; Ол мыны меге ижемjилеген. 

Кудайдын быйаны учун алкыш 

12 Меге кÿч берген Христос Иисус Кайраканыска алкыш-быйа- 
ным. Ол мени чындык деп бодоп, ишке тургускан. 13 Башкыда 
Оны jамандагам, истегем ле тарындыргам, jе меге быйан эдилген, 
нениҥ учун дезе билбей ле бÿтпей jадып анайда эткем. 14 Кайрака- 
ныстыҥ jакшылыгы дезе мени Христос Иисуска бÿдериле, сÿÿшле 
артыктай толтырган. 

15 Бат, jуудып аларга jарамыкту чындык сöстöр: Христос Иисус 
телекейге кинчектÿ улусты аргадаарга келген, олордыҥ баштап- 
кызы мен эдим. 1б Иисус Христос Бойыныҥ ончо узак чыдузын 
озо мен ажыра кöргÿссин деп, бого болуп меге быйан эдилгени 
ол. Мынызыла мöҥкÿ jÿрÿм аларга Ого бÿдетен улуска тем эткен. 
17 Чактардыҥ Каанына, öлбöс, кöрÿнбес, бирлик Кудайга, ÿргÿлjи 
чакка кÿндÿ ле мак. Аминь. 

18 Тимофей уулым, сен керегинде jарчылар ажыра айдылган 
сöстöргö келиштире бу jакылтаны сеге берип турум. Бу сöсти ту- 
заланып, jакшы jуучыл чьшап тартыш. 19 Кудайга бÿдÿп, ару санаа- 
лу бол. Кезик улус ару санааны jектеп койгон, олордыҥ Кудайга 
бÿткени талайда кереп чилеп оодьшган. 20 Олордыҥ тоозында 
Именей ле Александр. Кудайды jамандабаска ÿренип алзын деп, 
олорды кöрмöскö берип ийгем. 


2 

Серкпенин Кудайга бажырары 

1-2 Элдсн озо сурап турум: Кудайга беринип, Оны тооп, токына- 
лу ла тымык jÿрÿм jÿрерге, ончо улус учун, каандар ла jаҥда тур- 
гандар учун jайнагар, мÿргÿгер, сурагар, алкыш-быйан айдыгар. 
3 Мынызы Аргадаачы Кудайыска jакшы ла jарап jат. 4 Ол ончо улус 
аргадалып, чынды билип алзын деп jат. 5 Кудай jаҥыс ине, Кудай 

ла улус ортодогы Ортоьсчы да jаҥыс, ол — кижи Христос Иисус. 
6 Ол ончо улус учун толынты эдип, Бойын берген; мынызы — бо- 
йыныҥ öйиниҥ керези. 7 Бого болуп мен jарлыкчыга ла апостол- 
го, бÿдеринде ле чында калыктардыҥ ÿредÿчизине тургузылгам. 
Чынды айдадым, тöгÿндебей jадым. 

8 Анайдарда, эр улус чугулданбай ла эреҥистелбей, ару колдорын 
кöдÿрип, кандый да jерде мÿргÿзин деп турум. 9 Анайда ок ÿй де 
улус jарамыкту кийинсин деп турум; тöп болзын ла тудунып бил- 
зин, чачын ööргöниле, алтынла, эрjинеле, баалу-чуулу кийимле 
кееркединбезин, 10 карын, Кудайга беринген кандый ла ÿй кижи 
эдетен быйанду керектерле кееркединзин. 11 Ÿй кижи унчукпай, 
сöсуккур болуп ÿренсин. 12 Ÿй кижиге ÿредерге эмезе эр кижини 
башкарарга jаратпай jадым, ол тымык jÿрер учурлу, 13 нениҥ учун 
дезе озо Адам jайалган, оноҥ — Ева. 14 Адам тöгÿндеткен эмес, ÿй 
кижи сыраҥай тöгÿндедип, jазык эткен. 15 Jе ÿй кижи бала тапканы- 
ла аргадалар, бÿдÿп ле сÿÿп, агару болуп ла чын сананып jÿрзе. 

3 

Серкпедеги башкараачылар 

1 Ч ы н айдылган сöс: епископтыҥ ижине jÿткÿген кижи jакшы 
и тп кÿÿнзеп jат. 2 Jе епископ jек jок, бир ÿйлÿ, эрÿÿл, кöгÿстÿ, ак 
санаалу, кÿндÿзек болор, ÿредип билер учурлу; З аракызак эмес, 
кырмакчы эмес болор, карын, jымжак, амырды сÿÿр, акчага ÿс- 
тÿкпес учурлу; 4 акту бойыныҥ айлы-jуртын jакшы башкарар, ба- 
ла-барказын сöсуккурда тудар, олорго тоомjьшу болор учурлу. 
5 Акту бойыныҥ айлы-jуртын башкарып билбес кижи Кудайдыҥ 
Серкпезин канайып кичеер? 6 Ол Кудайга jуукта jаҥы баштанган 
улустаҥ эмес болор учурлу, сайыркап, кöрмöслö кожо jаргыга 
кирбезин деп. 7 Ол анайда ок тил-ооско илинбеске ле кöрмöстиҥ 
чакпызына тÿшпеске, тыш улустаҥ jакшы керелÿ болор учурлу. 

8 Диакондор анайда ок jарамыкту улус болор учурлу: экитилден- 
бес, аракыга тартылбас, уйатту астам бедиребес, 9 бÿдериниҥ jа- 
жыдын ару санаада чеберлеер. 10 Андый улус озо ченелзин, оноҥ, 
jек jок болзо, иштезин. 

п Анайда ок ÿй де улус jарамыкту, копчы эмес, эрÿÿл, ончозын- 
да чындык болор учурлу. 12 Диакон бир ÿйлÿ болор, бала-барказын 

ла айлы-jуртын jакшы башкарар учурлу. 13 Jакшы иштегени jак- 
шы айалгага, Христос Иисуска бÿдеринде ачык-jарык болорына 
jедет ине. 


Улу Jажыт 

14 Удабастаҥ сеге келерим деп, иженип турум. 15 Саадап калзам, 
Кудайдыҥ туразында бойын канайда тудунатанын сени билзин 
деп, мыны бичип турганым бу. Оныҥ туразы — тирÿ Кудайдыҥ 
Серкпези, чынныҥ баганазы ла тöзи. 16 Кудайга беринериниҥ jа- 
жыды кöп керелелген: Кудай эт-канду келген, Тынныҥ Бойында 
акталган, ангелдерге кöрÿлген, калыктарда jарлыкталган, телекей- 
де бÿдÿлген, макта кöдÿрилген. 


4 

Тимофейге алкыш сöстöр 

1 Калганчы öйлöрдö кезик улус бÿдеринеҥ jана болор деп, Тын 
jарт айдат. Олор аскыраачы тындарга ла шилемирдиҥ ÿредÿзине 
бойлорын берип койор. 2 Андый ÿредÿ эки jÿстÿ тöгÿнчилердеҥ 
келип jат. Олордо уйалар jÿс jок. 3 Олор айыл-jуртту болорын бол- 
дыртпайдылар, кезик курсакты jибей тудунсын деп албадайдылар. 
Кудай бÿткен ле чынды билип алган улус алкыш-быйанын айдып 
jизин деп, курсакты jайаган ине. 4 Кудайдыҥ ончо jайаганы jак- 
шы, алкыш-быйанла алылып турган ончо неме jектелбес учурлу, 
5 нениҥ учун дезе ол Кудайдыҥ сöзиле, мÿргÿÿлле агарулалат. 

6 Мыны карындаштарга айдып, Кудайга бÿдериниҥ сöстöриле, 
сен ээчий барган jаьоны ÿредÿле jÿрÿп jадыҥ деп, бойыҥды кöргÿзе- 
риҥ. Анайып Христос Иисустыҥ jакшы jалчызы болорыҥ. 7 Карган 
эмеендердиҥ сананып тапкан jескинчилÿ куучындарынаҥ кыйы- 
жып тур; бойыҥды Кудайга беринеринде тазыктыр. 8 Эт-канды та- 
зыктыратанныҥ тузазы ас; Кудайга беринеринде дезе ончозы туза- 
лу, ондо эмдиги ле келер jÿрÿмге берген сöс бар. 9 Мениҥ айдып 
турганым чын, оны jуудып аларга jарамык. 10 Бис уур иштеп, базын- 
дырышка чыдажып jадыбыс, нениҥ учун дезе тирÿ Кудайга ижене- 
дис. Ол ончо улусты, анчада ла бÿдÿп турган улусты аргадайт. 

и Улусты бого кычырып, анайда ÿрет. 12 Jиит те болзоҥ, сени кем 
де керекке албай калбазын. Карын, бÿдÿп турган улуска сöстö, 

кылык-jаҥда, сÿÿште, бÿдÿп jÿреринде, ару jÿрÿмде jозок бол. 13 Кел- 
бейинчем, Чийимди кычыр, бÿдÿмjиле, ÿрет. 14 Jаандар сеге кол са- 
лып алкап турарда, jарчылардыҥ сöстöриле айдылып, сеге берилген 
jайалтаны керекке албай калба. 15 Мыны ончозын ьсичее, ого басты- 
ра бойыҥды бер, jедимиҥди ончо улус кöрзин деп. 16 Бойыҥа ла 
ÿредÿге аjарыҥкай бол, мында турумкай бол. Анайда эдип, бойыҥ- 
ды да, сени угуп турган улусты да аргадап аларыҥ. 

5 

Бир кезик jöп айдып бергени 

1 Jажай берген эр кижини каарып айтпа, jе адаҥа чылап айт; 
jиит уулдарга карындаштарыҥа чылап; 2 jажай берген ÿй улуска 
энелерге чилеп; jиит кыстарга сыйындарыҥа чылап. Мыны ару 
санаалу болуп эт. 3 Тул ÿй улусты, чыннаҥ тул ÿй улусты, тооп jÿр. 
4 Кандый бир тул ÿй кижи балдарлу эмезе jеен балдарлу болзо, 
олор элдеҥ озо акту бойыныҥ билезин тооп jÿрерге, jаандарына 
каруу эдип, олорды кичеерге ÿренсин. Онызы Кудайга jарап jат. 
5 Чыннаҥ тул калып, jаҥыскан арткан ÿй кижи Кудайга иженип, 
болуш сурап, Ого тÿн-тÿш мÿргÿп jат. 6 Сайрап jÿргени дезе тирÿге 
öлÿп калганы ол. 7 Олорды бого ÿрет, каарып айдар шылтак jок 
болзын деп. 8 Бойыныҥ улузын, анчада ла айылдагы улузын ки- 
чеебей турган кижи дезе бÿдÿп jÿреринеҥ jана тÿжÿп, бÿтпес ки- 
жидеҥ jаман болгоны ол. 

9 Ас ла салза алтан jашка jеткен, бир эрлÿ болгон тул ÿй кижи 
тоого кирер аргалу. 10 Ол быйанду керектериле jарлу болор учурлу: 
бала-барка азыраган, кÿндÿзек болгон, агарулардыҥ будын jунган 
болзо, шыралап jÿрген улуска болушкан, бойын быйанду керек 
эдерге учурлаган болзо. 

п Jиит тул ÿй улусты тоого кийдирбе, нениҥ учун дезе, сези- 
ми ээлеп, Христостоҥ туура апарганда, олор кижиге барар 
кÿÿндÿ. 12 Башкыда берген сöзин jектегени учун олор jаргыга ка- 
лар. 13 Мынаҥ башка, иш этпей, айылдар керип jÿрерине ÿренип 
калгылайт. Jаҥыс та иштебей jÿрген эмес, jе калырууш болгы- 
лайт, öскö улустыҥ керектерине киришкилейт, айтпасты айдып 
jÿргÿлейт. 14 0ныҥ учун тул келин кижиге барзын, бала тапсын, 
айылдыҥ ижин этсин, öштÿге jаман айдар шылтак бербезин 

деп, кÿÿнзеп турум. 15 Кезиги jолдоҥ астыгып, сатананы ээчий 
барган ине. 

16 Бÿдÿп турган ÿй кижиниҥ билезинде тул улус бар болзо, 
олорго болушсын, олор серкпеге jÿк болбозын, серкпе чыннаҥ 
тул ÿй улуска болужар аргалу болзын. 

17 Jакшы башкарып турган jаандар аҥылу кÿндÿде болзын, ан- 
чада ла jарлыктап ла ÿредип jÿргендери. 18 Чийимде айдылган: 
«Теермен айландырган чардыҥ оозын таҥба»; база: «Иштеп jÿргени 
jалына турар ». 19 Эки эмезе ÿч керечи jöмöбöгöн болзо, jаанды 
бурулап айтканды укпа. 20 Кинчек эдеечилерди ончо улус алдын- 
да илезине чыгар, арткан улус айап jÿрзин деп. 

21 Кудайдыҥ ла Христос Иисустыҥ алдында, талдап алган ан- 
гелдердиҥ алдында айдып, кычырып турум: бу jакаруларды озоло- 
до шÿÿнбей бÿдÿр, нени де этсеҥ, улусты ылгабай эт. 

22 Кемге де jылгырлап кол салып алкаба, öскö улустыҥ кинче- 
гинде турушпа. Бойыҥды ару тут. 

23 Ич-карыныҥ улам сайын оорып турган учун jаҥыс суу ичпе, 
jе эмештеҥ аракы ичип тур. 

24 Кезик улустыҥ кинчектери олордыҥ алдында jаргыга барып, 
иле кöрÿнет; кезигиниҥ кийнинеҥ барып jадылар. 25 Анайда ок 
быйанду керектер иле. Иле эмес болзо, туйукта болор аргазы jок. 

6 

1 Кудайдыҥ ады ла ÿредÿ jамандалбазын деп, базынчыкта jÿрген 
кулдар бийлерин jаантайын кÿндÿге турар эдип тоор учурлу. 2 Бÿ- 
дÿп турган бийлерлÿ кулдар бийлерин немеге бодобой калбазын, 
олор — карындаштар. Карын, олорго там кичеенип иштезин, не- 
ниҥ учун дезе олор бÿдет, олорды Кудай сÿÿйт, бойлорын быйан- 
ду керектерге учурлагандар. Бого ÿредип, бÿдÿмjиле. 

Кудайга беринери — 
байыыр арга эмес 

3 Öскö ÿредÿ таркадып, Иисус Христос Кайраканыстыҥ чын 
сöзиле, Кудайга беринери керегинде ÿредÿле jöпсинбей турган 
кижи 4 сайыркап jат, нени де билбес, сöс блаашпайынча ла блаа- 
жып-тартышпайынча jÿрÿп болбой jат. Мынаҥ улам кÿйÿниш, 
ööн-бöкöн, jамандаш, jаман серениш, 5 куру сöс блаажыш болуп 

jат. Андый керектерде санаазы кемжик, чынды jектеген улус ту- 
ружып, Кудайга беринери ол байыыр арга деп сананып jадылар. 

6 Jе улу байлык — Кудайга беринип, не барыла болорзынары. 
7 Бис телекейге нени де экелбеген инебис, бу телекейдеҥ нени 
де чыгарып болбозыс. 8 Курсакту ла кийимдÿ болзобыс, мыныла 
болорзыналы. 9 Байыырга сананган улус дезе ченелтеге кирип, 
чакпыга тÿжÿп, эш-кереги jок ло каршулу кöп кычага алдырып jа- 
дылар; онызы улуска jаманды ла öлÿмди экелет. 10 Ончо jаманныҥ 
тазылы — акчага ÿстÿгери. Кезик улус ого беринип, бÿдÿп jÿрери- 
неҥ астыгып, бойлорына бойы кöп кыйын-шыра экелгендер. 

Бÿдÿп jÿреринин 
быйанду тартыжузын öткÿр 

п Сен дезе, Кудайдыҥ кижизи, мынаҥ кыйыш, акту болорго, 
Кудайга беринерине, бÿдÿп jÿрерине, сÿÿшке, чыдамкай, jобош 
болорына jÿткÿ; 12 бÿдÿп jÿрериниҥ быйанду тартыжузын öткÿр, 
мöҥкÿ jÿрÿмнеҥ тудун. Сен Кудайга чындык болгоныҥды кöп 
улус алдында керелеген инеҥ. 13 Ончозына jÿрÿм береечи Кудай- 
дыҥ алдында ла Понтий Пилат кöзинче Кудайга чындык болго- 
нын керелеген Христос Иисус алдында сени кычырып турум: 
14 Иисус Христос Кайраканыс ачыларына jетире jакылтаны ару 
ла jек jок бÿдÿр. 15 Мыны бойыныҥ öйинде алкышту ла сок jа- 
ҥыс Башчы, каандардыҥ Кааны, кайракандардыҥ Кайраканы 
ачар. 16 Ол сок jаҥыс, öлбöс; Ол кем де кирип болбос jарыкта jÿ- 
рет. Оны улустыҥ кемизи де кöрбöгöн лö кöрÿп болбос. Ого ÿр- 
гÿлjиге кÿндÿ ле кÿч! Аминь. 

17 Эмдиги чактыҥ байларына кычыру эт, бойлоры керегинде 
бийик сананбазын, чындык эмес байлыкка иженбезин, Кудайга 
ижензин. Ол, jакшысынзын деп, биске ончозын элбеде берип jат. 
18 Олор jакшыны этсин ок, быйанду керектерле байызын, неме кыс- 
канбазын, öскö улусла ÿлежерге кÿÿнзезин; 19 чын jÿрÿм аларга, 
келер öйдиҥ jакшы тöзöгöзи болгон байлыкты бойлорына jööзин. 

20 Э-э, Тимофей! Сеге берилгенди чеберле, билгир деп тöгÿн ада- 
лып турган Кудайга jарабас куру эрмек-куучыннаҥ ла тузазы jок 
блааш-тартыштаҥ кыйыш. 21 Оны jарлыктап, кезик улус бÿдÿп jÿре- 
ринеҥjана болгон. Слерле jакшылык болгой*. 


* Кезик jебрен тÿрбектер «Аминь» деп сöслö тÿгенет. 

ПАВЕЛ АПОСТОЛДЫҤ 


ТИМОФЕЙГЕ 

ЭКИНЧИ САМАРАЗЫ 


1 

1 Менеҥ, Кудайдыҥ табыла Христос Иисустыҥ апостолы Па- 
велдеҥ. Мен Христос Иисустагы jÿрÿм керегинде Кудайдыҥ сöзи 
аайынча тудулгам. 2 Тимофейге, сÿÿген уулга. 

Сеге Ада Кудайдаҥ ла Христос Иисус Кайраканыстаҥ jакшы- 
лык, быйан ла амыр jетсин. 

Алкыш-быйан ла кöкÿдÿ 

3 Ада-öбöкöлöрим чилеп ару санаамла бажырып турган Кудайга 
алкыш-быйаным. Тÿн-тÿш мÿргÿп, сени улайын эске алынып jа- 
дым. 4 Кöзиҥниҥ jажын эске алынып, сÿÿнчиле толорго, сени кö- 
рÿксип турум. 5 Экиjÿстенбей бÿдÿп jÿргениҥди эске алынып jадым: 
анайда башкыда Лоида jаанаҥ ла Евника энеҥ бÿткен эдилер. 
Олордыҥ бÿткени сениҥ бойыҥда да jÿрÿ деп, бÿдÿп jадым. 6 Оныҥ 
учун сеге кол салып алкаарымда Кудайдаҥ берилген jайалтаны бо- 
йыҥда öскÿр деп, эске алындырып турум. 7 Кудай биске коркый- 
танныҥ тынын эмес, кÿчтиҥ, сÿÿштиҥ ле бойын тудунарыныҥ ты- 
нын берген ине. 8 Оныҥ учун Кайраканыстыҥ керечизи болорго 
уйалба, Ол учун кижендеткен менеҥ де уйалба. Карын, Кудайдыҥ 
кÿчиле Сÿÿнчилÿ Jар учун мениле кожо кыйнал. 9 Ол бисти аргадап, 

агару кычырула, эткен керектерисле эмес, Бойыныҥ темдектеп 
койгоныла кычырган. Öйлöр башталардаҥ озо биске Христос 
Иисус ажыра берген jакшылыгыла кычырган. 10 Эмди дезе jак- 
шылыкты Аргадаачыбыс Христос Иисустыҥ ачылганы ажыра кö- 
рÿнер эткен. Ол öлÿмди jоголтып, Сÿÿнчилÿ Jар ажыра jÿрÿмди 
ле мöҥкÿ болорын иле эткен. 11 Мен бу Jарга jарлыкчы, апостол 
ло ÿредÿчи эдип тургузылгам. 12 Мынаҥ улам кыйналып турум. 
Jе уйалбай jадым, нениҥ учун дезе кемге бÿдÿп турганымды би- 
лерим; меге ижемjилегенди Ол байагы кÿнге jетире чеберлеер 
аргалузына бÿдÿп jадым. 13 Христос Иисустыҥ Бойында бÿдÿп 
ле сÿÿп jÿрерге, менеҥ уккан кемжикпеген сöстöрди тем эдип 
ал. 14 Сеге ижемjилеген jакшыны бойыбыста jÿрген Агару Тынла 
чеберле. 

15 Асияныҥ ончо улузы менеҥ туура баштанганын билериҥ, 
олордыҥ тоозында Фигелл ле Ермоген. 

16 Онисифор-эштиҥ улузына Кайраканнаҥ быйан jетсин, меге 
кöп катап коот берип, кижендÿ болгонымнаҥ уйалбаган учун. 
17 Карын, Римде болордо, мени кичеенип бедиреп, таап алган. 
18 Кайракан ого ол кÿнде Кудайдыҥ быйанын ийсин. Ол меге 
Ефесте канайда болушканын ончозынаҥ артык билериҥ. 

2 

Христос Иисустъиг jакшы jуучылы 

1 Анайдарда, уулым, Христос Иисустагы jакшылыкта кÿч ал. 
2 Кöп керечилер кöзинче менеҥ укканыҥды чындык улуска jетир, 
öскö дö улусты ÿредип койор аргалу болзын деп. 3 Христос Иисус- 
тыҥ jакшы jуучылы чылап, уур-кÿчтерде кожо туруш. 4 Черÿге 
алган кижиге jарайын деп, кандый да jуучыл jадын-jÿрÿмдеги ке- 
ректерле бойын колбобой jат. 5 Маргаанда туружып, маргаанныҥ 
ээжизин бускан кижи кайрал албас. б Уур иштеп jÿрген кырачы 
тÿжÿмнеҥ озо алар учурлу. 7 Нени айдып турганымды оҥдо, Кай- 
ракан сеге ончозын оҥдоорго берер. 

8 Сÿÿнчилÿ Jарымда айдылганыла, тирилген Иисус Христосты — 
Давидтиҥ калдыгын эске алып jÿр. 9 Бу Jарга болуп кыйналып jа- 
дым, оноҥ болгой шокчьш чылап кижендедип койгом; jе Кудай- 
дыҥ сöзин кижендеп болбос. 10 Анайдарда, Кудай талдап алган 

улуска болуп ончо немеге чыдажып jадым, олор до Христос Иисус 
ажыра мöҥкÿ макла кожо аргадаш алар аргалу болзын деп. п Чын 
айдылган сöс: «Оныла кожо öлгöн болзобыс, Оныла кожо jÿре- 
рис. 12 Чыдажып турган болзобыс, Оныла кожо башкарарыс. Jа- 
на тÿшсебис, Ол до бистеҥ jана тÿжер. 13 Чындык эмес болзо- 
быс, Ол чындык артат, нениҥ учун дезе Ол Бойынаҥ jана тÿжÿп 
болбос». 


Кудайдаҥ ченелген иигчи 

14 Кудайдыҥ алдында сурап, мыны эске алындырып тур: сöс ке- 
регинде блааш-тартыш этпезиндер. Олордоҥ бир де туза jок, угуп 
турган улуска каршу jедет. 

15 Эткен кереги учун уйалары jок, чындыктыҥ сöзин чын ÿре- 
дип турган, ченелген ишчи деп, Кудайдыҥ алдында бойыҥды 
кöргÿзерге кичеен. 16 Эш-немеге jарабас куру эрмек-куучындардаҥ 
кыйьгжып jÿр. Ого кирижип турган улус там ла там Кудайы jок jÿ- 
рÿп баштаар. 17 Олордыҥ сöзи jугуш оору чьшап таркаар. Андый 
улустыҥ тоозында Именей ле Филит. 18 Олор тирилиш болуп кал- 
ган деп айдып, чынныҥ jолынаҥ астыгып, кезик улустыҥ бÿдÿп 
турганын jайрадып jадылар. 19 Jе Кудайдыҥ бек тöзöгöзи туруп jат. 
Анда мындый таҥма бар: «Кайракан Бойынын улузын былер»; база: 
«Кайраканнын адыла бойын аданып jÿрген кажы ла кыжи, jазыктаҥ 
jана болзын». 

20 Jаан турада jаҥыс та алтыннаҥ ла мöҥÿннеҥ эмес, агаштаҥ 
ла той балкаштаҥ эткен айак-казан бар. Кезиги кÿндÿлÿ тузала- 
нышка, öскöлöри — кÿндÿлÿ эмес. 21 Анайдарда, бойын jаманнаҥ 
арутаган кижи кÿндÿлÿ тузаланышка керектÿ, агарулалган, Ээзи- 
не тузалу, быйанду керекке белен айак-казан болор. 

22 Jиит тужыҥныҥ кычазынаҥ кыйыш, Кайраканга ару jÿреги- 
неҥ баштанып турган улусла кожо актуга, бÿдÿп jÿрерине, сÿÿшке, 
энчÿге jÿтки. 23 Тенексÿ ле учур jок блааш-тартыштардаҥ кыйы- 
жып jÿр, олор ööн-бöкöнгö экелип турганын билериҥ. 24 Кудай- 
дыҥ кулы ööркöшпöс учурлу, карын, ончо улуска кÿÿнзек болор, 
ÿредип билер, чыдамкай болор, 25 удурлажып турган улусты jым- 
жак тÿзедер учурлу. Айса болзо, Кудай олорго кинчегин алынар 
арга берер, олор чынды билип алар, 26 санаазы кирер, кöрмöстиҥ 
чакпызынаҥ jайымдалар. Кöрмöс бойыныҥ табын бÿдÿрсин деп, 
олорды олjодо туткан ине. 

2 Тимофейге 3 


3 

Калганчы кÿндерде Кудайы jок jÿрери 

1 Билип jÿр, калганчы кÿндерде уур-кÿч öйлöр келер. 2 Улус jа- 
ҥыс бойын сÿÿр, акчага ÿстÿгер, мактанчак, бийиркек болор, jаман- 
даар, ада-энезиниҥ сöзин укпас, быйаны jок болор, олордо агару не 
де болбос; З буурсабас, jаражар кÿÿни jок, копчы болор, тудунбас, 
казыр болор, jакшыны jаман кöрöр; 4 садынчак болор, сананбас, 
улуркак болор, соот-jыргалды Кудайдаҥ артык сÿÿр. 5 Тыштыла 
Кудайга берингендий болор, бойлоры бериништиҥ кÿчин jектеп 
jадылар. Андый улустаҥ кыйыжып jÿр. 6 Олордыҥ кезиги кинчек- 
терге бастырган, jÿзÿн-базын кычаларга башкарткан ÿй улустыҥ 
айылдарына кирип, олорды олjолойдылар. 7 Бу ÿй улус jаанта- 
йын ÿренип, чынды билип аларына качан да jедип болбойды- 
лар. 8 Ианний ле Иамврий Моисейге удурлашканы чылап, олор до 
чынга удурлажадылар. Олор бÿдÿп jÿреринде ченедер аргазы jок, 
санаазы саҥ-тескери улус. 9 Jе олор оноҥ ары барып болбос, не- 
ниҥ учун дезе, байагы улусла болгоны чылап, олордыҥ jÿÿлгеги 
ончозы алдында ачылар. 

Неге ÿреткен, ондо болуп jÿр 

10 Сен дезе ÿредÿде, jÿрÿмде, амадуда, бÿдÿп jÿреринде, чыдуда, 
сÿÿште, турумкайда мени ээчий баргаҥ. п Антиохияда, Иконияда 
ла JJистрада истедип, кыйналып jÿреримде, мениле кожо болгоҥ. 
Бу истежÿлерди чыдажып öткöм, олордыҥ ончозынаҥ мени Кай- 
ракан айрыган. 12 Анайда ок Кудайга беринип, Христос Иисустыҥ 
Бойында jÿрер кÿÿндÿ ончо улус истедер. 13 Jаман улус ла куурмак- 
чылар дезе улусты аскыртып ла бойлоры азып, оноҥ jаан jаманга 
jединер. 14 Сен дезе, сени кем ÿреткенин билип, неге ÿреткен ле 
нени ижемjилеген, ондо болуп jÿр. 15 Кичÿдеҥ ала Агару Чийим- 
дерди билериҥ, олор сени ойгор эдип, Христос Иисуска бÿтке- 
ниҥ ажыра аргадаш берер аргалу. 16 Ончо Чийим Кудайдыҥ Ты- 
ньша берилген. Ол улусты ÿредерге, кинчекти илезине чыгарарга, 
jÿрÿмди тÿзедерге, акту эдип таскадарга тузалу. 17 Кандый ла бы- 
йанду керекти эдерге jепселген болзын деп, Кудайдыҥ кижизи 
белен болзын. 

2 Тимофейге 4 


4 

1 Кудайдыҥ алдында ла Бойыныҥ кöрÿнериле, Бойыныҥ Каан- 
дыгыла тирÿ ле öлгöн улусты jаргылаар Христос Иисустыҥ алдын- 
да сурап турум: 2 сöсти jарлыкта, öйинде ле öйинде эмес турумкай 
болуп, илезине чыгар, jастыраларды кöргÿзе айт, бÿдÿмjиле. Анай- 
да ок jаантайын чыдамкай болуп ÿрет. 3 Улус кемжикпеген ÿредÿни 
угарга кÿÿнзебес öй келер. Олор кулак сÿÿндирсин деп, бойлоры- 
ныҥ кÿÿниле ÿредÿчилер jуур; 4 кулагыла чынды укпай, улус сана- 
нып тапкан куучындарга баштанар. 5 Jе сен ончозында ойгу-эрÿÿл 
бол, кыйын-шырага чьщаш, Сÿÿнчилÿ Jар jарлаачыныҥ керегин — 
бойыҥныҥ ижиҥди бÿдÿр. 

6 Мен бастыра бойымды тагылга салдым, баратан öйим jедип 
келди. 7 Jакшы тартыштым, jарышты тÿгестим, бÿдÿп jÿретенин 
чеберлеп алдым. 8 Эмди меге актуныҥ веногы белетелген. Оны 
меге Кайракан, чындык Jаргычы, ол кÿнде берер; jаҥыс та меге 
эмес, Оныҥ ачыларын сÿÿп сакыган ончо улуска берер. 

Акту бойыныгг сурактары 

9 Меге капшай келерге кÿjÿрен, 10 нениҥ учун дезе эмдиги теле- 
кейди сÿÿп, Димас менеҥjÿре берген. Ол Фессалоника jаар атанган, 
Крискент — Галатия jаар, Тит — Далматия jаар. 11 Мениле кожо jа- 
ҥыс Лука артты. Маркты алганча кел. Ол мениҥ ижиме керек. 
12 Тихикти Ефес jаар ийдим. 

13 Келзеҥ, Троадада Карп-эште артырып койгон капталымды ла 
бичиктерди, анчада ла терезин экел. 

14 Темир сулачы Александр меге кöп jаманын jетирген. Кайра- 
кан ого эткен керектериле jандыра берер. 15 Сен де оноҥ аjарынып 
jÿр, ол сöзибиске тыҥ удурлашкан эди. 

16 Баштапкы катап jаргыныҥ алдында туруп коруланарымда, ме- 
ниле кожо кижи болбогон, менеҥ ончозы jÿре берген. Мынызы 
олорго удура болбозын! 17 Кайракан дезе мениҥ jаныма туруп, меге 
кÿч берген, мен ажыра jарлыкташ бÿтсин деп, оны ончо калыктар 
уксын деп. Анайып арсланныҥ оозынаҥ айрьшгам. 18 Кайракан ме- 
ни не ле jаман керектеҥ айрып, Бойыныҥ Теҥеридеги Каандыгына 
аргадаар. Ого ÿргÿлjи чакка мак. Аминь. 


467 




2 Тимофейге 4 


Эзен айттырыштар 

19 Прискиллага ла Акилага, Онисифор-эштиҥ улузына эзен 
айт. 20 Ераст Коринфте артып калды. Трофим оорып jат, оны 
Милетте артырып койгом. 21 Кыш тÿшкелекте келерге кÿjÿрен. 
Еввул, Пуд, Лин, Клавдия ла ончо карындаштар сеге эзен айт- 
тырып турулар. 

22 Кайракан тыныҥла кожо. Jакшылык слерле кожо*. 


* Кезик jебрен тÿрбектер «Аминь» деп сöслö тÿгенет. 

ПАВЕЛ АПОСТОЛДЫҤ 

ТИТКЕ 

САМАРАЗЫ 


1 

1 Талдап алган улус чылап бÿдÿп, Кудайга беринерине экелип 
турган чынды билип алган Кудайдыҥ кул ы ла Иисус Христостыҥ 
апостолы Павелдеҥ. 2 Анайда jаҥыс мöҥкÿ jÿрÿмге иженип бÿдÿп 
jадылар. Мöҥкÿ jÿрÿмди чактар башталардаҥ озо тöгÿндебес Ку- 
дай биске берер болгон. 3 Jе бойыныҥ öйинде Бойыныҥ сöзин 
jарлыкташта ачкан; бу jарлыкташ Аргадаачыбыс Кудайдыҥ jакар- 
ганыла, меге бÿдÿмjилелген. 

4 Титке, текши бÿдери аайынча чып-чын уулга. 

Сеге Ада Кудайдаҥ ла Аргадаачыбыс Христос Иисустаҥ jакшы- 
лык ла амыр jетсин. 


Титтин Криттеги ижи 

5 Jетире эдилбегенди этсин деп, ончо калалар сайын серкпениҥ 
jаандарын тургуссын деп, сени Критте артырганым ол. Сеге jакар- 
ганымла, б олор jек jок болор учурлу, бир ÿйлÿ болор, Кудайга бÿдÿп 
турган балдарлу болор учурлу, кирезин билбес эмезе сöс укпас деп 
бурулатпас учурлу. 7 Епископ Кудайдаҥ башкараачы чылап, jек jок 
болор учурлу ине. Ол jаҥыс бойын сÿÿбес, чугулчы эмес болор, ара- 
кыга тартьшбас учурлу, кырмакчы эмес болор, кирелте бедиребес 


Титке 1, 2 


учурлу; 8 карын, кÿндÿзек болор учурлу, jакшыны сÿÿр, чын сана- 
нар, чынынча эдер, кудайзак болор, бойын тудунып билер учурлу. 
9 Ол анайда ок ÿредÿге келишкен чындык сöстöҥ тудунар учурлу. Ол 
тушта чын ÿредÿ берер ле удурлажып турган улусты илезине чыгарар 
аргалу болор. 10 Сöс укпас, кей, тöгÿнчи улус кöп ине, анчада ла том- 
долгон улус ортодо. и Андый улусты унчуктырбас керек, нениҥ учун 
дезе, олор бойына туза аларга, ÿретпес немеге ÿредип, бÿткÿл биле- 
лерди jайрадып jадылар. 12 Олордыҥ ок акту бойлорыныҥ бир jар- 
чызы айткан: «Криттиҥ улузы jаантайын тöгÿнденип jÿрет, олор — 
казыр аҥдар, jалку карындар». 13 Бу кере чын. Мындый шылтактаҥ 
улам олорды кату илезине чыгар, олор чын бÿтсин деп, 14 иудейлер- 
диҥ сананып тапкан куучындарына ла чыннаҥ туураладып турган 
улустыҥ jакьшталарына бойлорын берип салбазын деп. 15 Ару улуска 
ончозы ару; быjарсыган ла бÿтпей турган улуска дезе ару неме jок, jе 
олордыҥ шÿÿлтези де, санаазы да быjарсып калган. 16 Олор Кудайды 
билерис дешкилейт, эдип jÿргендериле Оноҥ jана тÿшкилейт. Олор 
jескинчилÿ, бакпас, кандый да jакшы керек эдер аргазы jок. 

2 

Чын ÿредÿге келиштире 

1 Сен дезе чын ÿредÿге келижип турганды айт: 2 jажай берген эр 
улус санаазы эрÿÿл болзын, jарамыкту, кöгÿстÿ болзын, чын бÿт- 
син, чын сÿÿзин ле чын чыдашсын. 3 Анайда ок jажай берген ÿй 
улус агару jÿрÿм jÿрзин, копчы эмес болзын, аракыныҥ абына ал- 
дырбазын, jакшыга ÿретсин; 4 jиит келиндерди эрлерин сÿÿрге, 
балдарды сÿÿрге ÿретсин, 5 кöгÿстÿ болорго, ару болорго, айыл-jур- 
тын кичеерге, jалакай болорго, эрлерине сöсуккур болорго ÿрет- 
син. Ол тушта Кудайдыҥ сöзи jамандалбас. 

6 Jиит улусты анайда ок кöгÿстÿ болорго кычыр. 7 Ончозында jакшы 
керектердиҥ jозогын кöргÿс: ÿредип тургаҥда, санааҥ ару болзын, jа- 
рамыкту бол, 8 айткан сöзиҥ jолду болзын, jек jок бол, биске удура 
улус уйатка калып, бис керегинде jаман айдатаны jок болзын деп. 

9 Айт, кулдар бойлорыныҥ бийлерине ончозында баксын деп, 
олорго jараарга кичеенсин, удурлашпазын, 10 ууры этпезин, jе он- 
чозында jакшы чындыгын кöргÿссин деп. Кудай Аргадаачыбыс- 
тыҥ ÿредÿзи кандый кеен болгонын ончозы кöрзин. 

Титке 2, 3 


Кудайдын jакшылыгы ачылган 

п Кудайдыҥ аргадаачы jакшылыгы ончо улуска ачылган ине. 
12 Бу jакшылык Кудай jок jÿрерин ле телекейдеги кычаларды 
jектеп, эмдиги öйдö чын сананып, акту jÿрерге ле Кудайга бе- 
ринип jÿрерге ÿредет, 13 кежиктÿ ижемjини — улу Кудай Аргадаа- 
чыбыс Иисус Христостыҥ магы ачыларын сакызын деп. 14 Ол 
Бойын бис учун берген, бисти не ле jарамастаҥ айрыйын деп, 
jакшы керектер эдерге jÿткÿп турган талдама калыкты Бойына 
арутап алайын деп. 

15 Мыны айдып, ÿрет, сеге берилген ончо jаҥды тузаланып, иле- 
зине чыгар. Сени кем де jектебезин. 

3 

1 Олорго эске алындырып, jамылуларга ла jаҥдарга баксын, сöс- 
уккур болзын, кандый ла jакшы керекке белен болзын деп, 2 кем- 
ди де jамандабазын, кимиренчеҥ болбозын, ончо улуска jымжак 
ла быйанду болзын деп, айдып тур. 

3 Бис те качан да сананбас, бакпас болгоныс, асканыс, jÿзÿн-ба- 
зын кычалардыҥ ла соот-jыргалдыҥ кулдары болгоныс; ачынып 
ла кÿйÿнип jÿргенис, jаман кöрдиргенис ле бой-бойысты база jа- 
ман кöргöнис. 4 Аргадаачыбыс Кудайдыҥ jакшызы ла кижизеги 
ачыларда, 5 Ол бисти акту керектерис учун эмес, jе Бойыныҥ бы- 
йаныла аргадаган — бисти jунала ойто тууп, Агару Тынла jаҥырт- 
кан. 6 Оны биске Аргадаачыбыс Иисус Христос ажыра артыктай 
берген, 7 Оныҥ jакшылыгыла акталып, бис иженип турган мöҥкÿ 
jÿрÿмди энчилензин деп. 

8 Бу чын сöс. Ол керегинде сени алаҥзыбай айтсын деп, кÿÿн- 
зеп турум. Кудайга бÿткен улус jакшы керектер эдерге jÿткÿзин. 
Мынызы улуска jакшы ла тузалу. 9 Jе учур jок блааш-тартыштар- 
даҥ, ук-тöс керегинде куучындардаҥ, Jасак керегинде сöс блаажу- 
лардаҥ кыйыжып тур, олор туза jок ло сандыртту. 10 Бöлÿниш 
эдип турган кижини бир катап, экинчи катап санандырган со- 
ҥында, оноҥ jана бол. п Андый кижи jолдоҥ астыккан, кинчек 
эдет ле бойын бойы jаргылаган деп бил. 

Титке 3 


Адакы алкыш сöстöр 

12 Сеге Артемды эмезе Тихикти ийзем, меге Никопольго ке- 
лерге кичеен, мен ондо кыштаар* деп шÿÿдим. 13 Зинас-jасак- 
чы ла Аполлосты jолго jакшы jазап шыйды, олордо ончо неме 
jеткил болзын. 14 Jÿрÿми туза jок болбозын деп, бистиҥ де улус 
jакшы керектер эдерге ÿренсин, керексип турган улуска бо- 
лушсын. 

15 Мениле кожо jÿрген ончо улус сеге эзен айдып турулар. Ку- 
дайга бÿдÿп, бисти сÿÿп турган ончо улуска эзен айт. Jакшылык 
ончогорло болгой**. 


* Ол öйдö Ак теҥисте айдыҥ-кÿнниҥ аайы коомой, талайда улайын jот- 
кон-куйун болуп jат. 

** Кезик jебрен тÿрбектер «Аминь» деп сöслö тÿгенет. 

ПАВЕЛ АПОСТОЛДЫҤ 

ФИЛИМОНГО 

САМАРАЗЫ 


1 

1 Иисус Христостыҥ ьсижендÿзи Павелдеҥ ле Тимофей карын- 
даштаҥ — бисле кожо иштеп турган кару Филимонго, 2 анайда ок 
Апфия эjебиске, тартыжуда кожо туружып турган Архиппке ле ай- 
лыҥдагы серкпеге. 

3 Слерге Кудай Адабыстаҥ ла Иисус Христос Кайраканнаҥ jак- 
шьшык ла амыр jетсин. 

Алкыш-быйан ла мÿргÿÿл 

4 Мÿргÿп тургамда, сени jаантайын эске алып, Кудайымга ал- 
кыш jетиредим, нениҥ учун дезе 5 ончо агаруларды сÿÿп, Иисус 
Кайраканга бÿдÿп турганыҥды угуп jадым. 6 Мÿргÿп турум, бÿдÿп 
турганыҥныҥ шылтузында сени ончобысла текши болзын деп. 
Мынызы сени Христоско болуп бисте бар ончо jакшыны билип 
аларына экелер. 7 Сениҥ сÿÿжиҥ меге улу сÿÿнчи ле коот берген 
ине, сен ажыра, карындаш, агарулардыҥ jÿректери токунаган. 

Павелдин Онисим учун сурагы 

8 Оныҥ учун нени эдетениҥди jакарарга Христостыҥ Бойында 
улу тидимдÿ болуп, 9 jе сÿÿшке болуп сурап турум. Öскö кем де 
эмес, мен, карган Павел, эмди дезе Иисус Христостыҥ кижендÿзи 

бойым, 10 сени Онисим* уулым учун сурап турум. Ол кижендÿ ту- 
жымда мениҥ уулым боло берген. 11 Башкыда ол сеге туза jок бол- 
гон, эмди дезе, сеге де, меге де тузалу. 12 Мен оны сеге кайра ийип 
jадым, оныла кожо jÿрегимди. 13 Мен Сÿÿнчилÿ Jардыҥ киженин- 
де jÿрген тужымда сениҥ ордыҥа меге болушсын деп, оны бо- 
йымла кожо артырарга санангам. 14 Jе jöбиҥ jокко нени де этпеске 
санангам. Сен jакшыны албанла эмес, акту кÿÿниҥле этсин деп 
турум. 15 Айса болзо, ол сенеҥ кыска öйгö айрылган, сен оны jа- 
жына jуудып алзын деп, 16 кулды чылап эмес, jе кулдаҥ бийик чи- 
леп, кару карындажыҥды чылап. Ол меге сÿрекей баалу, jе сеге 
оноҥ баалу, кижи де чилеп, Кайраканныҥ Бойындагы карындаш 
та чылап. 

17 Анайдарда, мениле тек пт и болзоҥ, оны мени чилеп jуудып ал. 
18 Ол сеге jаман эткен болзо, эмезе тöлÿлÿ болзо, сеге мен тöлÿлÿ 
деп бодо. 19 Мен, Павел, бойымныҥ колымла бичидим: мен тöлöп 
берерим. Сен бойыҥды бойыҥ да меге тöлÿлÿҥди айтпай jадым. 
20 Эйе, карындаш, Кайраканныҥ Бойында меге тузалу бол, jÿре- 
гимди Христостыҥ Бойында токунадып кой. 

21 Сöсуккурыҥа бÿдÿмjилÿ болуп, айдып турганымнаҥ кöп эде- 
риҥди билип, сеге бичидим. 22 Анайда ок меге кып белетеп кой, 
нениҥ учун дезе Кудай мÿргÿгенеерди угуп, мени слерге келерге 
быйан берер деп, иженип турум. 

Эзен айттырыштар 

23 Христос Иисуска болуп мениле кожо кижендеткен Епафрас, 
24 кожо иштеп турган улузым Марк, Аристарх, Димас ла Лука сеге 
эзен айдып турулар. 

25 Иисус Христос Кайраканныҥ jакшылыгы слердиҥ тыныгарла 
болгой**. 


* Гректеп «тузалу» дегени. 

** Кезик jебрен тÿрбектер «Аминь» деп сöслö тÿгенет. 

ПАВЕЛ АПОСТОЛДЫҤ 

ЕВРЕЙЛЕРГЕ 

САМАРАЗЫ 


1 

Кудайдыи Уулы ангелдерден бийик 

1 Кудай öткöн чактарда jарчылар ажыра адаларыска улам са- 
йын, jÿзÿн-jÿÿрлеп айдып туратан. 2 Калганчы öйлöрдö Уулы 
ажыра биске айдар болды. Ол Уулын ончозын энчиленер эдип 
тургускан, Ол ажыра орчылаҥды да jайаган. 3 Уулы Адазыныҥ 
магыла jаркындалып, Оныҥ сÿр-кебери болуп jат. Ол Бойы- 
ныҥ кÿчтÿ сöзи ажыра ончозына бар болуп jÿрерге берип jат. 
Кинчектерди арутайтанын тÿгезеле, теҥериде Улу Кудайдыҥ 
оҥ jанына отурып алган. 4 Ол алган ат-jол ангелдердийинеҥ 
канча кире бийик, анча киреге Ол ангелдердеҥ бийик боло 
берген. 

5 Кудай ангелдердиҥ кемизине качан-бир: 

«Сен — Менин Уулым, 
бÿгÿн Сени туудым» — 
деп айткан ба? База: 

«Мен Оныҥ Адазы болорым, 

Ол Менин Уулым болор» — 

деп? 6 База, Тун Уулын орчылаҥга экелип турарда, айткан: 

«Ого Кудайдын ончо ангелдери бажыргай». 

7 Ангелдер керегинде дезе айткан: 

«Ангелдериҥди салкындар эдедиҥ, 
jалчыларыҥды огп jалбыштары эдедиҥ». 

8 Уулы керегинде дезе: 

«Сениҥ ширееҥ, Кудай, элен-чактарга тургай. 

Сениҥ каандыгыҥныҥ кÿчи — чынныҥ кÿчи болгой. 

9 Сен чынды сÿÿдиҥ, jарамасты jаман кöрдиҥ. 

Оныҥучун Кудай, Сениҥ Кудайыҥ Сени майлап, 

Сеге сÿÿнчини кожо jÿргендериҥе кöрö кöп берген». 

10 База айдылган: 

«Сен, Кайракан, озо баштап jерди тöзöгöҥ, 

Сениҥ колдорыҥ теҥерини jайаган. 

11 Олор jоголып калар, 

Сен — артып каларыҥ; 

ончозы кийим чилеп ÿлтÿреп калар. 

12 Олорды jабынтыны чылап тÿрÿп, 
кийимди чилеп солыырыҥ. 

Jе Сен ол ло бойыҥ, 

Сениҥ jаиипарыҥ тÿгенбес». 

13 Кудай ангелдердиҥ кемизине качан-бир: 

«Öштÿлериҥди будыҥныҥ алдына салып бербейинчем, 
оҥ jаныма отур» — 

деген бе? 14 Ангелдер ончозы Кудайга бажырып jÿрген тындар 
эмес беди? Олор аргадашты алатан улуска jалчылансын деп ийил- 
ген эмес беди? 


2 

1 Оныҥ учун бис нени укканыстаҥ анчада ла бек тудунар учур- 
лу. Оноҥ башка бисти агын туура агыза берер. 2 Ангелдер ажыра 
jарлалган сöс бек болгон, улус кажы ла jазыгы, уккур эмези учун 
чын кезедÿ алган. 3 Андый болгондо, баштап ла Кайракан бойы 
jарлаган мындый улу аргадашты jектеп турган болзобыс, кезедÿ 
албай канайып кыйыжарыс? Бу аргадаш керегинде уккан улус ол 
чын деп, биске лаптаган. 4 Кудай бойы да керелеп, билдилер, кай- 
калдар jайап, jÿзÿн-jÿÿр кайкамчылу кÿчтер кöргÿзип, Агару Тын- 
ды улуска Бойыныҥ табыла берген. 

Иисус карындаштарына 
тÿнейлешкен 

5 Кудай бис айдып турган келер öйдиҥ орчылаҥын ангелдерге 
бактырбаган ине. 6 Jе кем де Чийимниҥ бир jеринде керелеп, 
айткан: 

«Кижи дегениҥ ол не, 
оны сананып jÿрерге ? 

Эмезе кижи уулы дегенин ол не, 
ого кичеемел эдерге ? 

1 Оны ангелдердеҥ кыска öйгö jабыс эттиҥ. 

Ого мактыҥ ла кÿндÿниҥ веногын берип, 

8 оныҥ буды алдына ончозын бактырдыҥ». 

Кудай кижиге ончозын бактырып, ого бакпаган неме артырбаган. 
Jе эмди ого ончозы бакты деп, эм тура кöрбöйдис. 9 Jе бис Иисус- 
ты кöрöдис. Ол ангелдердеҥ кыска öйгö jабыс эдилген. Эмди Ого 
мактыҥ ла кÿндÿниҥ веногы берилген, нениҥ учун дезе Ол öлÿм- 
ниҥ кыйынын öткöн. Анайып Ол Кудайдыҥ jакшылыгыла ончо 
улус учун öлгöн. 

10 Кудайдыҥ анайда эдери чын болгон. Ончозы Оныйы ине, он- 
чозы Ол ажыра бар болуп jÿрÿп jат. Анайып Ол кöп уулдарын 
макка экелейин деп, аргадаш берип турган Башчыны кыйналыш- 
тар ажыра толо кемдÿ эткен. “Агарулап турганы ла агарулалып 
тургандары ончозы бир Ададаҥ ине. Оныҥ учун Иисус олорды 
карындаштар деп адаарга уйалбай, 12 айдат: 

«Ады-jолыҥды карындаштарыма jарлаарым, 
серкпе ортодо Сени мактап сарнаарым ». 

13 База: 

«Мен Ого бÿдÿмjи саларым». 

База: 

« Бат Мен ле Меге Кудай берген балдар». 

14 Бу балдар эттеҥ ле каннаҥ болгон учун, Иисус та олор чылап 
эттеҥ ле каннаҥ кижи боло берген, öлÿмди бийлеген кöрмöсти 
Бойыныҥ öлÿми ажыра jоголтойын деп, 15 öлÿмнеҥ коркып, бас- 
тыра jÿрÿмине кулданышта jÿргендерди jайымдайын деп. 16 Jарт 
эмей, Ол Бойына ангелдерди эмес, Авраамныҥ калдыктарын jуу- 
дып jат. 17 Оныҥ учун Ол ончозында карындаштарга тÿҥейлежер 
учурлу болгон. Анайып Ол Кудайдыҥ алдында буурсак ла чындык 

Улу абыс боло берип, калыктыҥ кинчектери учун Ого jарайтан 
тайылга эдер аргалу болгон. 18 Ол Бойы кыйналып, бу ажыра че- 
неткен учун ченедип турган улуска болужар аргалу. 

3 

Иисус Моисейден jаан 

1 Анайдарда, агару карындаштар, Кудайдыҥ кычырузына каруу 
эдип, теҥеридеги jÿрÿмде туружа бердигер. Оныҥ учун Иисус ке- 
регинде лаптап сананып кöрÿгер. Ол — Кудайдыҥ Элчизи ле Улу 
абыс. Ол керегинде jÿрÿмисле керелеп турубыс. 2 Оны бу керекке 
тургускан Кудайга Ол чындык, Моисей де Кудайдыҥ туразында 
чындык башкарганы чылап. 3 Jе Моисейге кöрö Иисуска кöп кÿндÿ 
эдилген, тураныҥ бойына кöрö оны туткан кижиге кöп кÿндÿ эди- 
лип турганы чылап. 4 Кажы ла тураны кем де тудуп jат эмей, jе 
ончозын тудаачы — Кудай. 

5 Моисей де Оныҥ туразында jалчы чылап чындык болгон. Ол 
керелезин деп тургузылып, келер öйдö айдылатанын jарлаган. 
6 Христос дезе уулы чылап тургузылган, Оныҥ туразында баш- 
карсын деп. Оныҥ туразы — ол бис, ачык-jарыгысты ла неле 
мактанып турганыска ижемjини бек чеберлеп алар болзобыс. 

Jÿректеригерди 

катуландырбагар! 

7 Оныҥ учун Агару Тынныҥ айтканынча: «Бÿгÿн Онын ÿнин укса- 
гар, 8 адаларыгар куба чöлдö ченедип турарда арбанышканы чылап, jÿ- 
ректеригерди катуландырбагар. 9 Анда олор эдип jÿргенимди тöртöн 
jылдыҥ туркунына кöргöн дö болзо, Мени ченеп, шиҥдегендер. 10 Оныҥ 
учун бу ÿйеге чугулданып, айткам: „Jаантайын азып jадылар, jÿрек- 
тери jолдорымды билбес“. п Анайда чугулданын, олор Меге келип, 
амыр албас деп чертенгем». 

12 Кöрÿгер, карындаштар, кемигер jаман ла бÿтпес jÿректÿ болуп, 
тирÿ Кудайдаҥ jана болбозын. 13 Карын, эм тура «бÿгÿн» деп айдар 
арга бар тушта бой-бойыгарды кÿнÿҥ сайын сергидигер. Кöрÿгер, 
кинчекке тöгÿндедип, кемигер де катуланбазын. 14 Баштап алган jÿ- 
рÿмисти бу бойынча учына jетире бек чеберлеп турсабыс, бис Хрис- 
тосло бирлик инебис. 15 Бу керегинде айдылган: «Бÿгÿн Оныҥ ÿнин 

уксагар, адаларыгар куба чöлдö ченедип турарда арбанышканы чылап, 
jÿректеригерди катуландырбагар». 16 Оныҥ ÿнин угуп, арбанышкан 
улус кемдер болгон? Моисей Египеттеҥ чыгарган улус эмес пе? 
17 Ол тöртöн jыл кемдерге чугулданган? Кинчек эдип, сööктöри 
куба чöлдö артып калган улуска эмес пе? 18 Амыр албас деп, кем- 
дерге чертенген? Ого бакпаган улуска эмес пе? 19 Анайып олор 
бÿтпегенинеҥ улам амыр албаганын кöрöдис. 

4 

Кудайдыҥ калыгына 
„Субботтын амыры“ 

1 Анайдарда, амыр алатаны керегинде Кудайдыҥ берген сöзи 
кÿчин jылыйткалак. Оныҥ учун кемигер андый арганы божотпо- 
зын деп, айап jÿрÿгер. 2 Биске де, байагы улуска чылап, Сÿÿнчилÿ 
Jар jарлалган ине. Jе олорго уккан сöс туза экелбеген, нениҥ учун 
дезе оны jуутпай, бого бÿтпегендер. 3 Бис дезе, бÿткен улус, амыр- 
ды алып jадыбыс. Кудайдыҥ айтканынча: «Мен анайда чугулданып, 
олор Меге келип, амыр албас деп чертенгем». Телекейди jайаган öй- 
дöҥ ала эдип jÿргенин тÿгезип те койгон болзо, Ол анайда айткан. 
4 Чийимниҥ бир jеринде jетинчи кÿн керегинде мынайда айдыл- 
ган: «Кудай эдип jÿргенин ончозын тÿгезеле, jетинчи кÿнде амыраган». 
5 Мында ок олор Мениҥ амырымды албас деп айдылган. 

6 Анайдарда, амыр алар кезик улус бар. Jе башкыда кемдерге 
Сÿÿнчилÿ Jар jарлалган, олор бакпаганнаҥ улам амырды албаган. 
7 Оныҥ учун Кудай ойто катап Бÿгÿн деп кÿнди темдектеп jат. Ол 
бу кÿн керегинде кöп öйлöрдиҥ бажында Давид ажыра öрö ай- 
дылганы чылап: 

«Бÿгÿн Онын ÿнин уксагар , 
jÿректеригерди катуландырбагар» — 
деген. 8 Олорго Иисус Навин амыр берген болзо, мыныҥ кий- 
нинде öскö кÿн керегинде айдылбас эди. 9 Анайдарда, Кудайдыҥ 
калыгын «Субботтыҥ амыры» сакып jат. 10 Амырды алган кижи, 
Кудай Бойыныҥ эдип jÿргенинеҥ амырап турганы чылап, бойын- 
дыйынаҥ амырап jат ине. п Андый болгондо, амырды аларга, 
ончо кÿчибисти салалы. Кудайга бакпас улустаҥ тем алып, кем 
де öлÿп калбазын. 

12 Кудайдыҥ сöзи jÿрÿп, бойыныҥ ижин эдет ине, ол кандый да 
эки мистÿ кылыштаҥ курч: öзöк-буурга кирип, jуланы ла тынды, 
ÿйе-сööктöрди ле jиликти бöлÿп, jÿректиҥ кÿÿнин ле умзаныжын 
jаргылайт. 13 Кудайга кöрÿнбес не де jок, Оныҥ кöзи алдында он- 
чозы jылаҥаш ла ачык. Оныҥ алдына каруу берерис. 

Иисус — теҥерини öткöн Улу абыс 

14 Анайдарда, бисте теҥерини öткöн Улу абыс бар. Ол Иисус, 
Кудайдыҥ Уулы. Оныҥ учун Ого чындыгысты jÿрÿмисле керелеп, 
Оноҥ бек тудуналы. 15 Бистиҥ Улу абызыс чине jогысты аайлаар 
аргалу. Ол бис чилеп ок ончозында ченелген, jе кинчек этпеген. 
16 Анайдарда, jÿректерис ачык-jарык болуп, Кудайдыҥ jакшылы- 
гыныҥ Ширеезине jууктайлы. Анда бис öйлÿ-öйинде болуш ла 
быйан аларыс, jакшылык табарыс. 

5 

I Кажы ла улу абыс улустаҥ таддалат. Ол улуска болуп Кудайга jал- 
чыланып, кинчектер учун берÿлер ле тайылгалар эдер учурлу. 2 Бил- 
бей jадып jастырып, азып jÿрген улуска jымжак болор аргалу, нениҥ 
учун дезе ол бойы да чине jок кижи. 3 Мынаҥ улам калык та учун, бо- 
йы да учун тайьшга эдер учурлу. 4 Улу абыстыҥ кÿндÿлÿ jамызын бо- 
йына бойы кем де алып болбос, оны jаҥыс Ааронды чылап ок Кудай 
кычырып алган кижи алар. 5 Анайып Христос то Улу абыс болор 
макты Бойына Бойы албаган. Jе бу макты Ого Кудай берип, айткан: 
«Сен — Менин Уулым, бÿгÿн Сени туудым». 6 Ол Чийимниҥ база бир jе- 
ринде айткан: «Сен — Мелхиседектий ок jамылу ÿргÿлjиге абыс». 

7 Иисус jерде jÿрген тужында öлÿмнеҥ аргадаар аргалу Кудайга тыҥ 
ÿнденип, кöстöри jашталып, jайнап мÿргÿген. Оноҥ айап, Оны тооп 
jÿргени учун Кудай Оны уккан. 8 Ол Уулы да болзо, кыйналыштар 
ажыра уккур болорго ÿренип алган. 9 Толо кемине jеделе, Ого уккур 
ончо улуска мöҥкÿ аргадаштыҥ тöзööчизи боло берген. 10 Анайып 
Кудай Оны Мелхиседектий ок jамьшу Улу абыс деп jарлаган. 

Кудайга бÿдеринде jалку болбогор 

II Бу керегинде кöп айдар эдибис, jе мыны слерге jартаарга кÿч, 
нениҥ учун дезе угарга боду боло бергенигер. 12 Бу киреде слер 
ÿредÿчилер болуп калар учурлу, jе слерди Кудайдыҥ сöзиниҥ 

баштапкы тöзöлгöлöрине база катап ÿредер керек. Слерге сÿт ке- 
рек, кату курсак эмес. 13 Сÿтле азыранып jÿрген не ле кижиде 
чынныҥ сöзин аайлаар ченемел jок. Ол jаш бала ине. 14 Кату кур- 
сак дезе толо кемдÿ улуска учурлалган. Олор ченемелдÿ болуп, 
jакшыны jаманнаҥ ылгаштырар аргалу. 

6 

1 Оныҥ учун оноҥ ары толо кемдÿ болорго jÿткÿп, Христос- 
тыҥ баштаҥы ÿредÿлерине ойто бурулбайлы. Кудайга бÿдери 
керегинде, öлÿмге экелеечи керектердеҥ мойнооры керегинде 
ÿредÿни ойто баштайтаны биске керек jок. 2 Креске тÿжери, кол 
салып алкаары, тирилери, мöҥкÿ jаргы керегинде ÿредÿге бу- 
рулбайлы. 3 Бого Кудайдыҥ табы болзо, мыны да эдерис. 4 Бÿт- 
пей барган улусты кинчектерин алынзын деп, Кудайга ойто 
баштандырар арга jок ине. Олор бир катап Кудайдыҥ jаркы- 
нында jÿрген, теҥериниҥ сыйын билген ле Агару Тынды алган, 
5 Кудайдыҥ сöзиниҥ jакшызын ла келер чактардыҥ ийде-кÿчте- 
рин билип алган. 6 Jе оноҥ туура барганда, кинчектерин алын- 
зын деп, олорды Кудайга ойто баштандырар арга jок. Кудайдыҥ 
Уулын бойлорында ойто катап кере тартып, Оны ончо улус ал- 
дында уйатка тÿжÿрип jадылар. 

7 Jер бойыныҥ ÿстине улам jааган jаҥмырды ичип, ондо иш- 
теп jÿрген улуска тузалу тÿжÿм öскÿрип турганда, Кудайдаҥ ал- 
кыш алат ине. 8 Тегенек ле от-öлöҥ öскÿрип турган jер дезе неге 
де jарабас, ол удабастаҥ каргышка калар, учы-тÿбинде öртöлип 
калар. 

9 Кару улузым! Мынайда айдып та турган болзобыс, керекте- 
ригер jакшы деп, слер аргадаштыҥ jолында деп, бÿдÿмjилÿ болуп 
турубыс. 10 Кудай чындык, Ол эдип jÿргенигерди ле сÿÿжигерди 
ундыбас. Слер агаруларга болушканыгар, эмди де болужадыгар. 
Мынызыла Оны сÿÿп турганыгарды кöргÿзип jадыгар. 11 Бис дезе 
кажыгар ла учына jетире анайда кичеензин деп кÿÿнзейдис. Ол 
тушта иженип jÿргенигер бÿдÿп калар. 12 Слерди jалкуурбазын, jе 
бÿдÿп, узак чыдажып, Кудайдыҥ берер болгонын энчиленип 
турган улустаҥ тем алзын деп кÿÿнзейдис. 

Кудайдыҥ берген сöзи быжу 

13 Кудай Авраамга сöзин берип турарда, Бойы Бойыла чертенген, 
нениҥ учун дезе черт бергедий Бойынаҥ бийик не де jок болгон. 
14 Ол айткан: «Сени алкап, алкаарым да, калдыктарынды кöптöдип, 
кöптöдöрим де». 15 Анайып Авраам узак чыдажып, Кудайдыҥ берер 
болгонын алган. 

16 Улус бойынаҥ öрö турганыла чертенет ине. Олордыҥ черти 
айткан сöсти лаптап, не ле блааш-тартышты тÿгезет. 17 Кудай да 
берер болгон энчизин алатан улуска Оныҥ табы кубулбазын jарт 
кöрзин деп кÿÿнзеген. Оныҥ учун берген сöзин лаптап, ого черт 
кошкон. 18 Сöс лö черт берип турганда, Кудайдыҥ тöгÿндеер арга- 
зы jок. Бу кубулбас эки неме Кудайдаҥ корулаш бедиреп jÿрген 
бойыбысты сÿрекей кооттоп jат. Анайып биске берилген ижемjидеҥ 
бек тудунып jадыбыс. 19 Бу ижемjи jÿрÿмге быжу ла бек якорьдый. 
Ол Öргööниҥ сыраҥай öзöгине, кöжöгöниҥ ары jанына кирет. 
20 Анаар бистеҥ озо биске болуп Иисус кирип, Мелхиседеьстий ок 
jамылу ÿргÿлjиге Улу абыс боло берген. 

7 

Мелхиседек абыс 

1 Мелхиседек Салимниҥ кааны ла Öрö турган Кудайдыҥ абызы 
болгон. Авраам каандарды jеҥеле, jанып келедерде, ол ого туштап, 
алкьгжын берген. 2 Авраам ого ончо jööжöзинеҥ онынчы ÿлÿÿни бö- 
лÿп берген. Баштапкьща, Мелхиседек деп ат чынныҥ кааны дегени. 
Анайда ок ол Салимниҥ — амырдыҥ кааны. 3 Ондо ада-эне де, ук- 
тöс тö jок, оныҥ jÿрÿминиҥ бажы да, учы да jок. Ол Кудайдыҥ 
Уулына тÿҥейлежип, абыс болуп ÿргÿлjиге jÿрет. 

4 Кöрзöгöр дö, ол кандый улу болгон эмеш! Улу адабыс Авраам 
бойы ого тапканынаҥ онынчы ÿлÿÿни берген. 5 J1евийдиҥ угынаҥ 
абыстар боло берген эр улус калыктаҥ онынчы ÿлÿÿни алзын деп, 
Jасакта айдылган. Чокымдап айтса, олор база Авраамныҥ калдык- 
тары да болзо, бойлорыныҥ ок карындаштарынаҥ онынчы ÿлÿÿ- 
ни алып jадылар. 6 Мелхиседек олордыҥ угынаҥ эмес болгон, jе 
Авраамнаҥ онынчы ÿлÿÿни алып, оны, Кудайдыҥ сöзи берилген 
кижини, алкаган. 7 Jааны кичÿзине алкыжын берип турганында 

алаҥзу jок. 8 Бу учуралда онынчы ÿлÿÿни öлÿмдÿ улус алып jады- 
лар. Ол тушта оны тирÿ деп кере бар кижи алган. 9 Анайып онын- 
чы ÿлÿÿни алаачы Левий бойы Авраам ажыра онынчы ÿлÿÿни бер- 
ген деп айдарга jараар, 10 нениҥ учун дезе, Мелхиседек Авраамга 
туштаарда, Левий адазыныҥ öзöгинде jÿрген. 

Иисус — Мелхиседектий ок 
jамылу Абыс 

п Анайдарда, калыьжа Левийдиҥ калдыктарынаҥ тудулган абыс- 
тардыҥ абыстап jÿргениле колбулу Jасак берилген. Олордыҥ абыс- 
тап jÿргени ажыра толо кемдÿ болор арга бар болзо, Аарондый 
эмес, Мелхиседектий ок jамылу öскö Абыс табылары не керектÿ 
болгон? 12 Абыстап jÿреринде кубулта болгондо, Jасак та кубулар 
учурлу ине. 13 Эмди айдып турган Абызыс öскö уктаҥ болгон. Бу 
уктаҥ дезе кем де тагылдыҥ jанында jалчыланып jÿрбеген. 14 Кай- 
раканыс Иуданыҥ угынаҥ деп, jарлу ине. Моисей бу уктыҥ абыс- 
тары керегинде нени де айтпаган. 15 Мелхиседектий ок jамьшу öс- 
кö Абыс табылып турганда, кубулта там иле кöрÿнет. 16 Ол мöҥкÿ 
jÿрÿмниҥ кÿчиле Абыс боло берген, кижилерге тургузылган Jасак- 
ла эмес. 17 Кере бар: «Сен Мелхиседектий ок jамылу ÿргÿлjиге Абыс». 
18 Анайып озогы jакылта кÿч jок ло туза jок болгонынаҥ улам ток- 
тодылат, 19 нениҥ учун дезе Jасак нени де толо кемдÿ этпеген. Jе 
биске эҥ артык ижемjи берилген, оныҥ шылтузында Кудайга 
jууктап jадыбыс. 

20 Бу да чертле эдилген. Байагы улус черт jокко абыстар боло 
берген, 21 Иисус — чертле, нениҥ учун дезе Ол керегинде айдыл- 
ган: «Кайракан чертенген, Ол санаазын öскöртпöс. Сен — ÿргÿлjиге 
Абыс». 22 Бу черттиҥ шылтузында Иисус эҥ артык кереес бÿдерин 
jеткилдеп берген. 23 Ого ÿзеери байагы абыстар кöп болгон, нениҥ 
учун дезе öлÿм олорго абыстап jÿрерге бербей турган. 24 Иисус дезе 
ÿргÿлjиге jÿрÿп, ÿргÿлjиге абыстап jат. 25 Оныҥ учун Ол ажыра Ку- 
дайга келип турган улусты jаантайын аргадаар аргалу. Олор учун 
сураарга, Ол jаантайын jÿрÿп jат. 

26 Бисте шак андый Улу абыс болор учурлу. Ол агару, jек jок, ару, 
кинчектÿлердеҥ бöлÿлген, теҥеридеҥ бийикке кöдÿрилген. 27 Ого 
байагы улу абыстар чылап, озо баштап бойыныҥ кинчектери 
учун, оноҥ калыктыҥ кинчектери учун кÿнÿҥ сайын тайылга эде- 
ри керек jок. Ол Бойын Бойы тайып, мыны бир катап ла ÿргÿлjиге 

эткен. 28 Jасак бойында чине jок улусты улу абыска тудуп jат. Ку- 
дай дезе Jасактыҥ кийнинде черт ажыра ÿргÿлjиге толо кемдÿ 
Бойыныҥ Уулын Улу абыска туткан. 

8 

Jаҥы кгреестигг Улу абызы 

^Айдып турганыстыҥ тöс учуры неде дезе, бисте теҥеридеги 
Улу Кудайдыҥ ширеезиниҥ оҥ jанында отурган Улу абыс бар. 
2 Ол агару jерде, чын чадырда абыстап jат. Бу чадырды кижи эмес, 
Кайракан туткан. 

3 Кажы ла улу абыс берÿлер ле тайылгалар эдерге тудулат. Оныҥ 
учун бу да Улу абыста тайатан не де болор учурлу болгон. 4 Анай- 
дарда, Ол jерде артып калган болзо, абыс болбос эди, нениҥ учун 
дезе мында Jасакла Кудайга берÿлер эдип турган улус бар. 5 Олор 
теҥеридеги немелердиҥ сÿр-кебери ле кöлöткöзи болгонды эдип 
jадылар. Бат оныҥ учун Моисей Кудайга бажыратан чадыр эдерге 
jадарда, Кудай айткан: «Кöр, ончозын сеге кырда кöргÿскен сÿр-ке- 
берлеэт». 6 Jе эмди Иисус, байагы абыстарга кöрö, артык абысташ 
алган. Оныҥ абыстажы, Кудай ла улус ортодо Ол jöптöгöн кереес 
канча кире артык, анча киреге артык болуп jат. Бу кереес Кудай- 
дыҥ эҥ артык берген сöзине тöзöлгöн. 

7 Баштапкы кереес jик jок болгон болзо, öскöзи керек jок болор 
эди. 8 Jе Кудай каарып айдат: 

«Бат, кÿндер келип jат, — деп, Кайракан айдат, — 

Мен Израилъдин’ калыгыла, Иуданыҥ калыгыла 
jаҥы кереес jöптööрим. 

9 Бу кереес олордыҥ адаларыла jöптöгöнимдий болбос. 

Ол туиппа Египет jеринеҥ чыгарайын деп, 
олорды колынаҥ туткам. 

Олор Мениҥ кереезимди бускан, 
оныҥучун Мен олорды jектеп койгом — деп, 

Кайракан айдат. 

10 Израилъдиҥ калыгыла бат бу кереести jöптöйтöн 

кÿндер келер — деп, Кайракан айдат: 
jасактарымды санааларына салып, 
jÿректерине бичиирим. 

Мен олордыҥ Кудайы болорым, 
олор Менин калыгым болор. 

11 Кажы ла кижи айылдажын, 

кажы ла кижи карындажын ÿретпес, 

Кайраканды билип ал — дебес. 

Ончозы, jаанду-jаиипузы Мени билип jÿрер. 

12 Олор jарамасту да болзо, 
олорго быйан эдерим, 
кинчектерин база эске албазым». 

13 Бу кереести Кудай «jаҥы» деп адап, баштапкызы эскирген деп 
jарлаган. Ÿлтÿреп, эскирип турганы, удабастаҥ jоголып калар. 

9 

Jердеги ле тен еридеги агару jер 

1 Анайдарда, баштапкы кереес Кудайга бажырар ээжилерлÿ ле 
jерде тудулган агару jерлÿ болгон. 2 Чадыр тудулган, оныҥ баштап- 
кы кыбында jарыткыш, стол ло агарулалган калаш болгон. Бу jер- 
ди агару дейтен. 3 Экинчи кöжöгöниҥ ары jанында агарудаҥ агару 
дейтен кып болгон. 4 Анда фимиам öртöйтöн алтын тагыл ла ке- 
реестиҥ ковчеги турган. Ковчег ончо jандай алтындалган. Оныҥ 
ичинде манналу алтын айак, Ааронныҥ бÿрленип чечектеген тайа- 
гы, анайда ок кереес бичилген jалбак таштар болгон. 5 Ковчегтиҥ 
ÿстинде мактулу херувимдер* болгон. Олор кинчектер ташталып 
турган jердиҥ ÿстине канаттарын jайгандар. Jе эмди бу керегинде 
толо айдары керекjок. 

6 Агару jер бат анайда jазалган. Баштапкы кыпка абыстар jаанта- 
йын кирип, Кудайга бажырып jадылар. 7 Экинчи кыпка дезе jылына 
бир катап jÿк улу абыс кирет. Ол бойыла кожо тайылган тындуныҥ 
канын экелип, оны бойы учун ла калык билбей jадып эткен кин- 
чектер учун тайар учурлу. 8 Мынызыла Агару Тынныҥ кöргÿзип 
турганы бу: эм тура баштапкы чадыр бар тужында агарудаҥ агару 
jер jаар jол ачык эмес. 9 Баштапкы чадыр эмдиги öйгö сÿр-кебер бо- 
луп jат. Анда эдилип турган берÿлер де, тайылгалар да Кудайга ба- 
жырып турган кижини толо кемдÿ эдип, оныҥ öзöк-буурын бурулу 


* Кереес ковчегтиҥ ÿстиндеги канатту сÿрлер. 

болгон сезимнеҥ арутап болбос. 10 Олор ичип-jиириле, jÿзÿн-jÿÿр 
арутанар чÿм-jаҥдарла, кижиниҥ эди-каны jанынаҥ ээжилерле 
колбулу. Бу ээжилер jÿк кубулта болор öйгö jетире тузаланылат. 

11 Jе Христос, эдилген бар jакшыныҥ Улу абызы болуп, эҥ jаан ла 
толо кемдÿ агару чадыр ажыра келген. Бу чадыр кижиниҥ кольша 
тудулбаган, ол бу телекейдиҥ jайааны эмес. 12 Ол агарудаҥ агару 
jерге эчкилердиҥ ле бозулардыҥ канын эмес, Бойыныҥ канын та- 
йып кирген. Ого бир катап ла ÿргÿлjиге кирип, ончобыска мöҥкÿ 
jайым алган. 13 Эчкилердиҥ, букалардыҥ канын ла кунаjынныҥ 
кубалын ÿрÿстеп, быjарсыган улусты арутап jадылар, эди-каны ару 
болзын деп. 14 Jе Христостыҥ каны мынаҥ кöпти эдет. Ол мöҥкÿ 
Тын ажыра Бойын Кудайга jек jок тайылга эдип берген. Оныҥ ка- 
ны санаабысты öлÿмге экелеечи керектердеҥ арутаар. Анайып ти- 
рÿ Кудайга бажырып jÿрер аргалу болорыс. 15 Оныҥ учун Христос 
jаҥы кереесте Ортокчы болуп jат. Ол Бойыныҥ öлÿми ажыра 
баштапкы кереес тужында jазык эткен улуска jайым берген. Кы- 
чырьшган улус Кудайдыҥ берер болгон мöҥкÿ энчизин алар арга- 
лу болзын деп, Оныҥ анайда эткени ол. 

16 Кереес бар тушта оны бичиген кижиниҥ öлÿми керелелер 
учурлу. 17 Кижи öлгöн кийнинде кереес учурлу болуп jат ине. Jе ол 
тирÿ тужында кереесте учур jок. 18 Оныҥ учун баштапкы да кереес 
канла jöптöлгöн. 19 Jасакта сальшган jакылталарды ончо калыкка 
айдып береле, Моисей бозулардыҥ ла эчкилердиҥ канын, анайда 
ок суу, кызьш тÿк ле иссоп алып, тÿрбектиҥ бойын ла ончо ка- 
лыкты ÿрÿстеп, 20 айткан: «Бат, керееспшн каны. Бу кереести слерге 
Кудай берген». 21 Анайып ок канла чадырды ла Кудайга бажырар 
тужында тудунар-кабынар ончо немелерди ÿрÿстеген. 22 Чындап 
та, Jасакла болзо ончозына шыдары канла аруталар, кан тöгÿлбе- 
йинче, кинчек ташталбас. 

Христостыгг тайылгазы 
бир катап ла ÿргÿлjиге 

23 Анайдарда, теҥеридезине тÿҥейлеп эдилген немелер андый 
тайылгаларла аруталар учурлу болгон. Jе теҥеридеги немелердиҥ 
бойына мынаҥ артык тайылгалар керек. 24 Христос чын немеге тÿ- 
ҥейлеп кижиниҥ кольша туткан агару jерге кирбеген ине. Jе Ол 
биске болуп эмди Кудайдыҥ алдына турарга, теҥериниҥ бойына 
кирген. 25 Агару jерге jылдыҥ сайын öскö канла кирип турган улу 

абыс чылап, Ол Бойын кöп катап тайарга эмес теҥериге кирген. 
26 Оноҥ башка телекей jайалганынаҥ ала Ого кöп катап кыйна- 
ларга келижер эди. Jе Ол чактардыҥ учында Бойын тайып, кин- 
чекти jоголтойын деп, бир катап ла jажына келген. 27 Кажы ла ки- 
жи бир катап öлÿп, оноҥ jаргыныҥ алдына туруп jат. 28 Анайып 
Христос то кöп улустыҥ кинчектерин jоголторго, бир катап та- 
йылган. Ол экинчи катап кинчекти таштаарга келбес, Оны сакып 
jÿрген улусты аргадаарга келер. 


10 

I Jасак — келер öйдö болотон jакшыныҥ jÿк кöлöткöзи, чын ке- 
ректердиҥ сÿр-кебери эмес. Ол jылдыҥ сайын jаантайын бир тÿҥей 
тайылгалар эдерин некейт. Jе бу ажыра Кудайга бажырарга келип 
турган улусты толо кемдÿ эдип болбойт. 2 Оноҥ башка, Кудайга ба- 
жырып турган улус тайылгалар этпей барар эди, нениҥ учун дезе, 
олор бир катап аруталала, кинчектер учун бурузын сеспес эди. 3 Ка- 
рын, бу тайылгалар jылдыҥ сайын кинчектер керегинде эске алын- 
дырып jадылар. 4 Букалардыҥ ла эчкилердиҥ каны кинчектерди jо- 
голтор аргазы jок ине. 5 Оныҥ учун Христос телекейге келип, 

«Сен тайылгаларды ла берÿлерди кÿÿнзебедиҥ, 
jе Сен Мени эт-канду болзын деп кÿÿнзеген. 

6 Öртöп тайатан тайылгаларды да, 

кинчек учун тайылгаларды да jаратпайдын — 

7 дейле, 

„Бат Мен! Э-э, Кудай, 
тÿрбекте Мен керегинде бичилгениле, 
табынды бÿдÿрейин деп келдим!“» — 
деген. 8 Ол озо баштап: «Сен Jасакла эдилип турган берÿлерди де, 
öртöп тайатан тайылгаларды да, кинчектер учун тайылгаларды да 
кÿÿнзебедин» — дейле, 9 оноҥ: «Бат, табынды бÿдÿрейин деп кел- 
дим» — деген. Мынызыла Ол экинчизин тургузарга, баштапкызын 
токтодып jат. 10 Оныҥ табы неде дезе, Иисус Христостыҥ эди-ка- 
ны бир катап ла ÿргÿлjиге тайылганы ажыра агарулалдыс. 

II Кажы ла абыс кÿнÿҥ сайын туруп, Кудайга бажырып, кин- 
чектерди качан да jоголтып болбос бир тÿҥей тайылгаларды кöп 
катап тайат. 12 Христос дезе, кинчектер учун бир тайылга эдип. 

Кудайдыҥ оҥ jанына ÿргÿлjиге отурып алган. 13 Ол öйдöҥ ала Оныҥ 
öштÿлери будыныҥ алдына салылганча сакып jат. 14 Бир тайылга 
ажыра Ол агарулалып турган улусты ÿргÿлjиге толо кемдÿ эткен 
ине. 15 Ол керегинде биске Агару Тын керелейт. Айдылган jок беди: 

16 «Мен олорго кереес беретен кÿндер келер — деп, 

Кайракан айдат, — 

Мен jасактарымды jÿректерине салып, 
санааларына бичиирим. 

17 Кинчектерин ле jарамастарын база эске албазым». 

18 Кайда кинчектер ташталган, анда тайылга эдилбес. 

Бÿдÿп ле иженип jÿргенистен 
кыйбазынагг тудунактар 

19 Анайдарда, карындаштар, тидим болуп, Иисустыҥ каныныҥ 
болужыла агарудаҥ агару jерге кирер аргабыс бар. 20 Ол биске кö- 
жöгö ажыра — Бойыныҥ эди-каны ажыра jÿрÿмниҥ jаҥы jолын 
ойто ачкан. 

21 Бисте Кудайдыҥ туразында башкарарга тургузылган Улу абыс 
бар. 22 Айдарда, ачык-jарык jÿректÿ болуп, толо бÿдÿп, jÿректерис- 
ти кинчектÿ санаадаҥ арутап, эди-каныбысты ару суула jунуп, Ку- 
дайга келектер. 23 Неге бÿдÿп ле иженип jÿргенистеҥ кыйбазынаҥ 
тудунактар, нениҥ учун дезе сöзин берген Кудай чындык. 24 Сÿÿр- 
ге ле jакшы керектер эдерге кöкÿдижип, бой-бойыбыска аjарыҥ- 
кай бололы. 25 Jуундарыста jок болуп калбай туралы, кезик улуста 
андый темигÿ бар. Оныҥ ордына Кайраканныҥ кÿни jууктап ке- 
леткенин кöрÿп, бой-бойыбысты мынаҥ артык сергидектер. 

26 Чынды билип, öнöтийин кинчек эдип турган болзобыс, биске 
кинчектерис учун тайылга jок ине. 27 Ол тушта коркышту jаргыны 
ла калапту отты сакыыры артат. Бу от Кудайга удурлажып турган 
улусты jуда салар. 28 Моисейдиҥ Jасагын jеьстеген кижини эки 
эмезе ÿч керечи бар болзо, килебей öлтÿрип туратан. 29 Андый 
болгондо, Кудайдыҥ Уулын тепсеп, кереестиҥ каныла аруталган 
бойы, оны агару эмес деп бодоп, jакшылыктыҥ Тынын jамандап 
турган кижи канча кире кату кезедÿ алар? 30 Мынайда айтканды 
билер инебис: «Мен öч аларым, Мен jандыра берерим». База: «Кайра- 
кан Бойынын калыгын jаргылаар». 

31 Тирÿ Кудайдыҥ колына кирери коркышту! 32 Башкыдагы кÿн- 
деригерди эске алыгар. Ол тушта Кудайдыҥ jарыгыла jарыдылган 

бойыгар кыйналып, jаан тартыжуны чыдажып öттигер. 33 Кезикте 
слерди ончо улус кöзинче jамандап, кыйнагандар, кезикте слердий ок 
айалгадаjÿрген улуска коштой болгоныгар. 34 Слер ьагжендÿлерле кожо 
кыйналдыгар, jööжöгöрди тоноордо сÿÿндигер, нениҥ учун дезе слер- 
де теҥериде мынаҥ артык ла мöҥкÿ jööжö барын билер болгоныгар. 

35 Анайдарда, тидим болуп артыгар, ол учун слерге улу кайрал бо- 
лор. 3б Кудайдыҥ табын бÿдÿрип, Оныҥ берер болгонын аларга слер- 
ге чьщамкай болор керек. 37 База ла эмеш, келер учурлу Кудай jедип 
келер, саадабас. 38 Менин акту кижим дезе бÿдÿп, jÿрер. Jе jана болгоны 
Мениҥ кÿÿниме jарабас. 39 Бис дезе jана болуп, öлÿмге барып jаткан 
улустаҥ эмезис. Jе бис jÿрÿмисти чеберлеп аларга бÿдÿп jадыбыс. 

11 

Кудайга бÿткени ажыра 

1 Кудайга бÿдери — ол неге иженип jÿргениске бÿдÿмjилÿ боло- 
ры. Ол кöрÿнбей турган немелерди чын эдет. 2 Бÿткени ажыра улу 
адалар Кудайдаҥ jараду алган. 

3 Бÿткенис ажыра орчылаҥ Кудайдыҥ сöзиле jайалган деп, кö- 
рÿнип турган немелер кöрÿнбей тургандарынаҥ табылган деп, 
аайлап jадыбыс. 

4 Бÿткени ажыра Авель Кудайга Каиндийинеҥ артык тайылга 
эткен. Бÿткени ажыра ол акту кижи деп, Кудайдаҥ кере алган, не- 
ниҥ учун дезе оныҥ тайылгазын Кудай бойы jараткан. Бÿткениле 
ол, öлÿп калган бойы, эмдиге айтканча. 

5 Бÿткени ажыра Енох jердиҥ ÿстинеҥ алылып, öлÿм кöрбöгöн. 
Оны таап болбогондор, нениҥучун дезе оны Кудай Бойына алып алган. 
Ол jердеҥ алылардаҥ озо Кудайга jараган деп, ого кере берилген 
ине. 6 Бÿтпей jадып дезе Кудайга jараар арга jок. Ол бар деп, Оны 
чын бедиреп jÿрген улуска кайрал болор деп, Кудайга келип тур- 
ган кижи бÿдер учурлу. 

7 Бÿткени ажыра Е1ойго кöрÿнбей турганы озолондыра айдыл- 
ган. Ол Кудайдаҥ айап, айлы-jуртын аргадаарга ковчег туткан. Бу 
ок бÿткени ажыра ол телекейди jаргылап, бÿткени ажыра берилип 
турган акту болорын энчи эдип алган. 

8 Бÿткени ажыра Авраам Кудайдыҥ кычырузын угуп, энчи эдип 
алатан jерге барган. Ол кайдаар барып jатканын билбей, jÿре берген. 

9 Бÿткени ажыра ол Кудай берер болгон jерде öскö ороонныҥ кижи- 
зи чилеп jÿрген. Ол андый ок энчи алар болгон Исаакла, Иаковло 
кожо чадырларда jаткан. 10 Авраам мынайда jÿрÿп, Кудай чÿмдеп тут- 
кан бек тöстÿ каланы сакыган. 

и Бÿткени ажыра Сарра, бала таппас бойы, jажай да берген болзо, 
барланган. Ол сöзин берген Кудай чындык деп билген. 12 Анайып 
Авраамнаҥ, jетпезине öлÿмжиреп калган кижидеҥ, теҥеридеги jыл- 
дыстардый, талайдыҥ jарадындагы кумактый тоо jок калдыктар 
туулган. 

13 Олор ончозы öлöрдиҥ öлгöнчö Кудайга бÿткендер. Оныҥ берер 
болгонын албагандар, jе мыны jÿк ыраагынаҥ кöрÿп, ого сÿÿнип, 
бис jерде öскö ороонныҥ улузы, туш-туура улус деп, бойлоры ке- 
регинде ачыгынча айдып jÿргендер. 14 Мынайда айдып jÿрген улус 
алтайын бедиреп турганын кöргÿзип jат ине. 15 Олор чыгып барган 
алтайын сананган болзо, ого бурулар аргалу болор эди. 16 Jе олор 
мынаҥ артыгына — теҥеридеги тöрöлине jÿткÿген. Оныҥ учун Ку- 
дай да олордыҥ Кудайы деп ададарга уйалбайт. Ол бу улуска кала 
белетеп койгон ине. 

17 Бÿткени ажыра Авраам Исаакты тайган. Оны Кудай ченеп ту- 
рарда, Кудайдыҥ берген сöзин алган бойы, сок jаҥыс уулын тайарга 
белен болгон. 18 Бу уулы керегинде айдылган: «Сенин калдыктарын 
Исаактан болор». 19 Кудай öлгöн улусты тиргизер аргалу деп, Авраам 
бодогон. Сÿрлеп айтса, ол бойыныҥ уулын öлÿмнеҥ кайра алган. 

20 Бÿткени ажыра Исаак Иаковко ло Исавка келер öйгö алкы- 
жын берген. 

21 Бÿткени ажыра Иаков öлöр алдында Иосифтиҥ кажы ла 
уулына алкыжын берип, тайагына jöлöнип, Кудайга бажырган. 

22 Бÿткени ажыра Иосиф öлöр алдында Израильдиҥ улузы Еги- 
петтеҥ чыгып баратанын эске алындырып, сööгин кайда тудата- 
нын jакыган. 

23 Моисей тууларда, оны ада-энези бÿткени ажыра ÿч ай jажыр- 
ган. Бала кеен-jараш болгонын кöрÿп, олор каанныҥ jакарузын 
бузарга коркыбагандар. 24 Бÿткени ажыра Моисей, чыдап келеле, 
фараонныҥ кызыныҥ уулы деп ададарынаҥ мойногон. 25 Удурум, 
кинчектÿ макатыш алганча, Кудайдыҥ калыгыла кожо кыйналып 
jÿрерин артыксынган. 26 Ол келер öйдöги кайралды сананып, Хрис- 
тоско болуп jамандадарын Египеттиҥ эрjинезинеҥ баалу деп бо- 
догон. 27 Бÿткени ажыра ол Египетти таштап, каан чугулданат деп 

коркыбаган. Ол кöрÿнбес Кудайды кöрÿп турган чылап, чыдамкай 
болгон ине. 28 Бÿткени ажыра ол Пасханыҥ тайылгазын эдип, 
эжиктердиҥ jаактарын канла ÿрÿстеген, jайрадаачы-ангел тун бал- 
дарга тийбезин деп. 

29 Бÿткени ажыра Израильдиҥ улузы Кызьш талайды кургак jерле 
чилеп кечкен. Египеттиҥ улузы база кечейин дейле, чöҥÿп калган. 
30 Бÿткени ажыра Израильдиҥ улузы jети кÿнниҥ туркунына Иери- 
хонды эбире баскан кийнинде каланыҥ стенелери jемириле берген. 

31 Бÿткени ажыра балыр jÿрÿмдÿ Раав бакпас улусла кожо öлбö- 
гöн, нениҥ учун дезе кайучылдарды айлына кÿÿнзеп jуудып алган. 

32 База нени айдайын? Гедеон, Варак, Самсон, Иеффай, Давид, 
Самуил ле jарчылар керегинде айдарга меге öй jетпес. 33 Олор бÿт- 
кени ажыра каандыктарды jеҥген, чынды jайаган, Кудайдыҥ бе- 
рер болгонын алган, арсландарды jобожыткан, 34 оттыҥ jалбыжын 
öчÿрген, кылыштыҥ мизинеҥ аргаданган, чине jок бойлоры кÿч 
алган, jуу-согушта катан боло берген, öскö jердиҥ черÿлерин сÿр- 
ген. 35 Ÿй улус бойлорыныҥ öлÿп калгандарын ойто тирÿге алган. 
Кезиктери кыйнадып, мынаҥ артык jÿрÿмге тирилерге, jайымнаҥ 
мойногон. 36 Öскöлöри электеткен, камчылаткан, анайда ок кын- 
jылаткан, тÿрмеде отурган, 37 ташла шыбалаткан, киреле кестир- 
ген, кьшыштаҥ öлгöн, кой ло эчки терези кийимдÿ тенип jÿрген, 
jоксыраган, кыйналган, базынчыкта jÿрген. 38 Телекей бу улуска 
jарамык эмес болгон. Олор куба чöлдöрдö, кырларда, куй-таштар- 
да ла капчалдарда азып-тозуп jÿргендер. 

39 Олор ончозы бÿдÿп, ол керегинде кере алган. Jе Кудайдыҥ бе- 
рер болгонын албаган, 40 нениҥ учун дезе, олор бисле кожо толо 
кемине jетсин деп, Кудай биске артык болгонды белетеп койгон. 

12 

Кудай бисти таскадат 

1-2 Онын учун бисти эбире андый кöп керечилер бар болуп, ба- 
зырып турган не ле jÿкти, капкыр кинчекти бойыбыстаҥ алып, 
туура таштайлы. Иисуска кöрÿп, биске темдектелген тартыжуны 
чыдамкай болуп öдöли. Ол ажыра Кудайга бÿдÿп баштайдыс, 
бÿдÿп jÿргенис толо кемине jедет. Ого темдектелген сÿÿнчиниҥ 
ордына Ол уйатка каларын керекке албай, керÿ агашта кыйынды 

чыдажып öдÿп, Кудайдыҥ ширеезиниҥ оҥ jанына отурып алган. 
3 Кинчектÿ улустыҥ удурлашканына чыдашкан Иисус керегинде 
шÿÿп кöрÿгер. Ол тушта чинегер чыкпас, сÿригер тÿшпес. 

4 Кинчекке удура тартыжуда эм тура кан тöгÿлгенче удурлашпа- 
дыгар, 5 слерге уулдарына чылап мынайда айдылган коот сöстöрди 
ундып койдыгар: «Уулым, сени Кайракан кезедип турганда, мыны jек- 
тебе, каарып айдып турганда, сÿрин тÿшпезин, 6 нениҥучун дезе Кай- 
ракан сÿÿп турган кижизин кезедет, Бойына jуудып турган кажы ла 
уулын камчылайт». 7 Кезедÿге чыдажып турганыгарда, Кудай слерле 
Бойыныҥ уулдарыла чылап тудунып jат. Адазы кезетпей турган уул 
бар эмеш пе? 8 Ончо уулдар кезедилер учурлу. Кезедилбей турган 
болзогор, слер уулдары эмезигер, слер — сурас балдар. 

9 Анайда ла бисти jердеги ада-энебис кезедип туратан, бис олор- 
доҥ айап jÿргенис. Андый болгондо, jÿрÿм jÿрерге, тындардыҥ 
Адазына оноҥ артык багар учурлу эмезис пе? 10 Бисти jердеги ада- 
ларыс кыска öйгö лö бойлоры чын деп бодогоныла кезеткен. Те- 
ҥеридеги Ада дезе биске чын туза болзын, Оныҥ агарулыгында 
кожо турушсын деп кезедет. 11 Кандый да кезедÿ эдилип турганда, 
сÿÿндирбей, кунуктырат. Мыныҥ кийнинде бу ажыра ÿредип кой- 
гон улуска амыр ла акту jÿрÿм берет. 

Кудайдын jакшылыгын jектебегер 

12 Оныҥ учун бош салынган колдорыгарды ла уйадай берген ти- 
зегерди тыҥыдыгар. 13 Аксак бут бертинбезин, карын, jазылзын 
деп, будыгардыҥ алдында jолды тÿс эдигер. 14 Ончо улусла амыр 
jадарга, агару jÿрÿмдÿ болорго кнчеенигер. Бу jокко Кайраканды 
кем де кöрÿп болбос. 

15 Кöрÿгер, кем-кем Кудайдыҥ jакшылыгы jокко артып калба- 
зын, кандый-бир ачу тазыл öзÿп, тÿбек этпезин, бу ажыра кöп 
улус быjарсыбазын. 16 Ортогордо балыр jÿрÿмдÿ эмезе байланбас 
Исавтый кижи болбозын. Ол бир катап ажанарга болуп бойыныҥ 
тун уул деп адалганын садып ийген. 17 Слер билер инегер, ол мы- 
ныҥ кийнинде алкыш алайын дейле, jектедип койгон. Ыйлап су- 
раган да болзо, эдип койгонын кубултып болбогон. 

18 Слер тудуп кöрöр аргалу немеге, jалбыраган отко, караҥуйга, 
карачкыга, jотконго, 19 амыргыныҥ табыжына ла айдып турган- 
ныҥ ÿнине jууктабадыгар. Бу ÿнди уккан улус сöсти база укпаска 
jайнаган. 20 Мындый jакаруны чыдажып угуп болбой тургандар: 

«Кырга тынар-тынду да тийип ийзе, ташла шыбалалар». 21 Бу кö- 
рÿлте коркышту болуп, Моисей айткан: «Мен коркып, тыркыра- 
жып jадым». 22 Jе слер Сион кырга ла тирÿ Кудайдыҥ калазына, 
теҥеридеги Иерусалимге ле тÿмен ангелдерге jууктадыгар. 23 Слер 
тун туулган улустыҥ байрамдык jуунына келдигер. Олордыҥ ады- 
jолдоры теҥериде бичилген. Слер ончозын jаргылаачы Кудайга, 
толо кемине jеткен актулардыҥ тындарына келдигер. 24 Слер jаҥы 
кереестиҥ Ортокчызы Иисуска келип, арутап турган канга jуукта- 
дыгар. Бу кан Авельдиҥ канынаҥ артык керелейт. 

25 Кöрÿгер, айдып турган Кудайды угарга мойнобогор. Байагы улус 
олорго jерде айдып турганды угарынаҥ мойноп, кезедÿни кыйьгжып 
болбогон. Анчада ла биске теҥеридеҥ айдып турганды угарынаҥ мой- 
нозобыс, кезедÿни кыйыжып болбозыс. 26 Ол тушта Оныҥ ÿни jерди 
jайкаган. Эмди дезе, сöзин берип, айдат: «База катап jаные та jерди 
эмес, теҥерини де jайкаарым». 27 «База катап» дегени jайканбас неме- 
лер артсын деп, jайалган немелер jайканып ырадыларын кöргÿзет. 

28 Анайдарда, jайканбас каандыкты алып, jакшылыкты чеберлей- 
ли. Бу ажыра Кудайды тооп ло Оноҥ айап, Ого jараар эдип бажы- 
рып jÿрели, 29 нениҥ учун дезе, бистиҥ Кудайыс — ол jуда салар от. 

13 

Карындаштар чылап jÿрÿгер 

1 Бой-бойыгарды карындаштарды чылап сÿÿгер. 2 Кÿндÿзек боло- 
рын ундыбагар. Кÿндÿзек болгоныла кезик улус бойлоры билбей, 
айлына ангелдерди jууткан эди. 3 Кынjылу улусты эзеп jÿрÿгер, бо- 
йыгар да олорло кожо кынjьшу чылап. Кыйналып jÿрген улусты 
эзеп jÿрÿгер. Слер бойыгар да jерде jÿрÿп jадыгар. 4 Айылду бол- 
гон улус бой-бойын тооп jÿрзин, олордыҥ тöжöгине кир jукпа- 
зын. Балыр jÿрÿмдÿ ле чайдам улусты Кудай jаргылаар ине. 5 Акчага 
ÿстÿкпегер, не барыгарла болорзыныгар. Кудай бойы айткан jок 
беди: « Сени артырбазым, сени таштабазым». б Оныҥ учун тидим 
айдадыс: «Кайракан — мениҥ болушчым, коркыыр немем jок. Кижи 
меге нени эдер ?» 

7 Слерге Кудайдыҥ сöзин jарлаган башчыларды сананып jÿрÿгер. 
Олор jÿрÿмин канайда тÿгескенин кöрÿп, бÿдеринде олордоҥ тем 
алыгар. 8 Иисус Христос — кече, бÿгÿн ле ÿргÿлjиге ол ло бойы. 

9 Слерди jÿзÿн-jÿÿр ле öскö ÿредÿлер jолдоҥ астыктырбазын. Jÿ- 
ректеригерди курсакла эмес, jакшылыкла тыҥыдыгар, онызы jак- 
шы. Курсакка болуп jÿрген улус туза албас. 

10 Бисте тагьш бар, чадырда абыстап jÿргендер оноҥ курсак алып 
jиир jаҥы jок. 11 Кинчек учун тайьшган тындулардыҥ канын агару 
jерге улу абыс кийдирет ине, jе эдин одуныҥ ары jанында öртöйди- 
лер. 12 Оныҥ учун Иисус та Бойыныҥ каньша калыкты агарулаарга, 
каланыҥ каалгазыныҥ ары jанында кыйнадып койгон. 

13 Анайдарда, Оныҥ базынчыгын бойыска алынып, одуныҥ ары 
jанына Ого чыгып баралы. 14 Мында бисте jаантайын болор кала 
jок ине, бис келер öйдиҥ калазын бедирейдис. 15 Анайдарда, 
Иисус ажыра Кудайга jаантайын макташтыҥ тайылгазын эдип ту- 
ралы — Оныҥ ады-jолын jарлап турган эриндеристиҥ сыйын. 
16 Анайда ок jакшыны эдерге ле öскö улусла ÿлежерге ундыбагар. 
Андый тайылгалар Кудайга jарап jат. 

17 Башчыларга уккур болуп, багыгар. Олор слердиҥ jÿрÿмигерди 
сананып, кöс jумбайдьшар ине, нениҥ учун дезе Кудайга каруу 
берер учурлу. Олор улу тынбай, сÿÿнип иштезин. Оноҥ башка 
слерге кандый да туза болбос. 

18 Бис учун мÿргÿгер. Санаабыс ару деп, бÿдÿмjилÿ инебис, нениҥ 
учун дезе ончозында чын эдип jÿрерге кÿÿнзейдис. 19 Анчада ла су- 
рап турум: Кудай мени слерге ойто ылтам ийзин деп мÿргÿгер. 

20 Мöҥкÿ кереестиҥ каны ажыра койлордыҥ улу Кÿдÿчизи боло 
берген Иисус Кайраканысты тиргискен амырдыҥ Кудайы 21 слер- 
ди Бойыныҥ табын бÿдÿрсин деп, не ле jакшы керекте тÿзеткей, 
Иисус Христос ажыра Бойына jараарын слердиҥ бойыгарда jайа- 
гай. Ого элен-чактарга мак! Аминь. 

22 Слерди сурап турум, карындаштар, бу кöкÿдÿ сöстöрди jуудып 
алыгар. Мен слерге кыскарта бичиген инем. 

23 Тимофей карындажыс jайымдалганын билигер. Ол удабас 
келзе, слерди оныла кожо кöрöрим. 

24 Ончо башчыларыгарга ла ончо агаруларга эзен айдыгар. Ита- 
лиядаҥ карындаштар слерге эзен айдып турулар. 

25 Кудайдыҥ jакшылыгы ончогорло кожо болгой*. 


* Кезик jебрен тÿрбектер «Аминь» деп сöслö тÿгенет. 

ИАКОВ АПОСТОЛДЫҤ 

САМАРАЗЫ 


1 

1 Израильдиҥ jер сайын чачылган он эки угына. 

Слерге Кудайдыҥ ла Иисус Христос Кайраканныҥ Иаков ку- 
лынаҥ эзен! 


Кудайга бÿдери ле ойгорлык 

2 Jÿзÿн-jÿÿр ченелтелерге учурап турганыгарда, оны бойыгарга 
улу сÿÿнчи деп бодогор, карындаштарым. 3 Слердиҥ бÿткенигер 
ченелтени öдÿп, чыдамкайды тууйт деп, билип jадыгар. 4 Чыдам- 
кай дезе бойыныҥ ижин тÿгезе этсин, слер сыраҥай jакшы, кем- 
жикпеген, бир де тутак jок болзын деп. 5 Кемигерге ойгорлык jет- 
пей турган болзо, ончо улуска тегин, каарып айтпай берип турган 
Кудайдаҥ суразын, — ого берилер. 6 Jе бÿдÿп, эмеш те алаҥзыбай 
суразын, нениҥ учун дезе алаҥзып турган кижи салкынга айда- 
дып чачылган талайдыҥ толкузындый. 7 Андый кижи Кайракан- 
наҥ неме аларым деп сананбазын. 8 Экиленген санаалу кижи бо- 
йыныҥ ончо керектеринде турумкай эмес. 

9 Jокту карындаш бийиктедилгениле мактансын, 10 бай — jабыза- 
дылганыла, нениҥ учун дезе ол öлöҥдöги чечек чилеп jоголып ка- 
лар. 11 Кÿн чыгып, изип баштайт, изÿдеҥ öлöҥ каьонайт, оныҥ 
öҥи öчÿп, jаражы jоголот ине. Анайып бай да кижи бойыныҥ ке- 
ректериле кожо чалдыгар. 


Иаковтыҥ самаразы 1 


Ченелтелер 

12 Ченелтеге чыдажып турган кижи кежиктÿ, нениҥ учун дезе, 
ол ченеделе, jÿрÿмниҥ кайралын алар. Бу кайралды Кайракан 
Оны сÿÿген улуска берер болгон. 13 Ченедип турган улустыҥ кеми- 
зи де: «Мени Кудай ченеп jат» — дебезин, нениҥ учун дезе Кудай- 
ды кем де jаманла ченеп болбос, Ол Бойы да кемди де ченебейт. 
14 Jе кажы ла кижи акту бойыныҥ кычазына jилбиркедип ле меке- 
ледип ченелет. 15 Кыча дезе, таап алып, кинчекти тууйт, эдилген 
кинчек — öлÿмди тууйт. 

16 Бойыгарды аскырбагар, кару карындаштарым. 17 Не ле jакшы 
сый, не ле толо кемдÿ jайалта öрöртинеҥ, jарыктыҥ Адазынаҥ ке- 
лет. Ол кубулбайт, Ондо кубултаныҥ кöлöткöзи jок. 18 Ол бисти 
Бойыныҥ табыла, чынныҥ сöзиле тууган, бис Оныҥ jайагандары- 
ныҥ баштамызы болзын деп. 

Угар ла багар 

19 Билип jÿрÿгер, кару карындаштарым: не ле кижи угарга jыл- 
гыр болзын, сöс айдарга, чугулданарга бачымдабазын. 20 Кижиниҥ 
чугулы Кудайдыҥ чындыгын jайабайт ине. 

21 Оныҥ учун не ле быjардаҥ, бойыгарда толгон jаманнаҥ 
айрылып, jÿрегерге тарылып турган сöсти jобожып алыныгар. 
Бу сöс jÿрÿмигерди аргадап алар кÿчтÿ. 22 Сöсти бÿдÿрип jÿрÿ- 
гер, jÿк угуп jÿрген болзогор, бойыгарды бойыгар мекелеп jа- 
дыгар, 23 нениҥ учун дезе, сöсти угуп, оны бÿдÿрбей jÿрген ки- 
жи, бойын кÿскÿдеҥ кöрÿнип турган кижидий: 24 ол бойына 
кöрöлö, мынаар болгон, бойы кандыйын ол тарый ундып кой- 
гон. 25 Jе кем jайым берип турган сыраҥай jакшы jасакты оҥ- 
доп аларга кичеенип, ондо болуп jÿрзе, ол ундынчаҥ угаачы 
эмес, jе керекти бÿдÿреечи болор, бойыныҥ керегинде кежик- 
тÿ болор. 

26 Кемигер бойын кудайзак деп сананып, jе тилин тудунбайт, 
оныгар jÿрегин мекелейт, оныҥ кудайзагында туза jок. 27 Ада Ку- 
дай алдында ару ла jек jок кудайзак болоры ол: öскÿс-jабыстарга 
ла тул ÿй улуска ачу-коронында килемjи эдери, бу телекейдеги jа- 
маннаҥ бойыгарды чеберлеери. 

2 

Экиjÿстенбегер 

1 Карындаштарым! Иисус Христос Кайраканыска, маьстыҥ Кай- 
раканына, экиjÿстенбей бÿдÿгер. 2 Jууныгарга алтын jÿстÿктÿ, бай 
кийимдÿ кижи кирзе, анайда ок уйан кийимдÿ jокту кижи кирер. 
3 Слер бай кийимдÿни аjарып, айдарыгар: «Сеге бого отурса jак- 
шы», jоктузына айдарыгар: «Сен ондо тур», эмезе «бого, будым- 
ныҥ jанына отур». 4 Бой-бойыгарды ылгап, jаман сагышту jаргы- 
чылар боло бергенигер ол эмес пе? 

5 Угугар, кару карындаштарым: бÿдериле бай болзын, Кудайдыҥ 
Каандыгында энчи алзын деп, телекейде jокту jÿргендерди Кудай 
талдап алган эмес беди? Ол бу Каандыкты Оны сÿÿген улуска бе- 
рер болгон. 6 Слер дезе jоктуны jабыс кöрдигер. Слерди байлар 
кыстап турган эмес беди, слерди jаргыга олор апарып турган эмес 
беди? 7 Слер аданып jÿрген jакшы атты олор jамандап турган эмес 
беди? 8 Бойынды сÿÿгеҥдий, jуугыҥды сÿÿп jÿр деп, Чийимде айдьш- 
ган каанныҥ jасагын бÿдÿрип турган болзогор, jакшы эдип jады- 
гар. 9 Jе экиjÿстенип турган болзогор, кинчек эдип, Jасак бузаачы- 
лар болуп каладыгар, 10 нениҥ учун дезе, ончо Jасакты бÿдÿрип, jе 
бирÿзинде кинчек эткен кижи, ончозында бурулу болуп калат. 
11 Чайдам кылынба деп Айтканы, öлтÿрбе ок деген ине. Оныҥ учун 
чайдам кылынбай, jе öлтÿрип турган болзоҥ, сен — Jасак бузаачы. 
12 Анайып, jайым берип турган jасакла jаргыладар улус чылап ай- 
дыгар, эдигер. 13 Быйанын jетирбеген кижиге быйан jок jаргы бо- 
лор ине. Быйан jаргыдаҥ бийик. 

Кудайга бÿдери ле керектер эдери 

14 Кем бÿдÿп jадым деп айдып, jе керектер этпей турган болзо, 
кандый туза, карындаштарым? Бу мынайда бÿткени оны аргадап 
болор бо? 15 Карындажыгар эмезе сыйныгар jылаҥаш эмезе кÿн- 
дик курсагы jок jÿрзе, 16 кажы бирÿгер дезе: «Амырыгар алып 
барыгар, jылыныгар, курсактаныгар» деп айдып, jе олорго эди- 
канына керектÿзин бербезе, кандый туза? 17 Анайып бÿдери де: 
кем бÿдÿп, jе керектер этпей турган, оныҥ бÿткени бойы таҥынаҥ 
бÿткени де эмес. 

18 Jе кем де айдар: «Сен бÿдÿп jадыҥ, мен керектер эдип jа- 
дым». Мен айдарым: «Керектер этпей бÿдÿп турганыҥды меге 
кöргÿс, мен бÿдÿп турганымды бойымныҥ керектеримле кöр- 
гÿзерим». 19 Кудай jаҥыс деп, бÿдÿп jадыҥ ба? Jакшы эдип jа- 
дыҥ. Шилемирлер де бÿдÿп, сертилдеп jадылар. 20 Jе керектер 
этпес кижиниҥ бÿткени туза jок деп, билер кÿÿниҥ бар ба, ку- 
ру кижи? 

21 Авраам адабыс Исаак уулын тагылга салып, эткен керектериле 
акталган эмес беди? 22 Кöрÿп туруҥ ба, оныҥ бÿткени ле керекте- 
ри колбулу болуп, бÿткени керектер ажыра толо кемдÿ боло берге- 
нин? 23 Анайып, бичилген сöс бÿткен: «Авраам Кудайга бÿткен, бу 
учун ол акту кыжи деп бодолып, Кудайдыҥ нöкöри деп адалган». 
24 Кöрÿп туругар ба, кижи эткен керектериле акталат, jаҥыс бÿдÿп 
jÿргениле эмес. 25 Анайып ок балыр jÿрÿмдÿ ÿй кижи Раав та эткен 
керектериле акталган эмес беди? Ол кайучылдарды jуудып алып, 
öскö jолло аткарган. 26 Анайып ок эт-кан тын jокко jÿрÿм jок чы- 
лап, бÿткени де эткен керектер jокко jÿрÿм jок. 

3 

Тил 

1 Карындаштарым! Мынаҥ кату jаргыла jаргыладарысты билип, 
ас дегенигер ÿредÿчилер боло беригер. 2 Бис ончобыс кöп jасты- 
рып jадыбыс ине. Сöс айдып, jастырбай турган кижи толо кеми- 
не jеткен кижи болуп jат. Ол ончо эди-канын бойына бактырар 
аргалу. 3 Бат, биске уккур болзын деп, аттарды сулуктап, олор- 
дыҥ ончо эди-канын башкарып jадыбыс. 4 Бат, керептер де. 
Олор, андый jаан бойлоры, кандый да тыҥ салкынга айдатса, 
олорды кичинек тискин башкарат; керепчи кайдаар кÿÿнзезе, 
оноор ууланат. 5 Анайып тил де. Ол эт-канныҥ кичинек ÿйези, 
jе кöп мактанат. Кöр, кичинек от элбек агашту jерди öртöп ко- 
йот. 6 Тил де — от, jаманныҥ кееркемjизи. Ол эт-канныҥ ÿйеле- 
ри ортодо jÿрÿп, ончо эт-канды быjарсыдат, бойы таамыныҥ 
одынаҥ камылып, бастыра jÿрÿмисти öртöйт. 7 Кижи не ле jайал- 
ганды: аҥ-куштарды, jылып, jорголоп jÿрер тындуларды, талай- 
дыҥ тындуларын jобожыдат ла jобожыдып койгон. 8 Тилди дезе 
улустыҥ кемизи де jобожыдып болбойт: бу — токтодып болбос 

jаман; ол öлÿмдÿ коронло толо. 9 Оныла Кайраканды ла Аданы 
алкайдыс, оныла ок Кудайга тÿҥейлеп jайалган улусты каргай- 
дыс. 10 Бир ле оостоҥ алкыш ла каргыш чыгат. Андый болбос 
учурлу, карындаштарым. п Тоҥмоктыҥ бир ÿйдинеҥ тату ла 
ачу суу агат па? 12 Смоква агаш май-агаштыҥ jиилегин бÿдÿ- 
рип болбос, карындаштарым, эмезе виноградтыҥ ööни смоква- 
ныҥ jиилегин. Анайып бир тоҥмок тусту ла тату сууны агы- 
зып болбос. 


Чын ойгорлык 

13 Слердиҥ кемигер ойгор ло керсÿ? Мыны jакшы кылыгьша, 
бойы jобош ло ойгор болуп эткен керектериле кöргÿссин. 14 Jе jÿ- 
регерде ачу кÿйÿниш ле арбаныш jÿрген болзо, мактанбагар, чын- 
га удура тöгÿн кере этпегер. 15 Бу öрöртинеҥ келип турган ойгор- 
лык эмес, ол jердийи, сезимдийи, шилемирдийи, 16 нениҥ учун 
дезе кайда кÿйÿни ттт ле арбаныш, анда аай-тööй jок ло ончо jаман 
болуп jат. 17 Jе öрöртинеҥ келип турган ойгорлык баштапкыда ару, 
оноҥ энчÿ, тöп, уккур, буурсашла, jакшы керектерле толо, ылга- 
бас ла ачык-jарык. 18 Чындыктыҥ ÿрени энчÿ тужында, энчÿни че- 
берлеген улуста ÿренделет. 


4 

Кайракан алдында jобожыгар 

1 Слердиҥ бойыгарда öштöжÿ ле ööн-бöкöн кайдаҥ келет? 
Ÿйелереерде jуулажып турган соот-jыргалду кÿÿнигердеҥ бол- 
бос по? 2 Нени кÿÿнзеп jадыгар, оны албайдыгар. Оныҥ учун 
öлтÿрип jадыгар. Кÿйÿнип jадыгар, jе jединип болбойдыгар. 
Оныҥ учун öштöжип ле jуулажып jадыгар. Слерде jок, нениҥ 
учун дезе сурабайдыгар. 3 Сурап турганыгарда, албайдыгар, не- 
ниҥ учун дезе jакшыга эмес, соот-jыргалда кородорго болуп 
сурайдыгар. 

4 Чайдам jÿрÿмдÿлер! Телекейдийине тартылганы — ол Кудайга 
удура öштöжÿ деп билбейдигер бе? Анайдарда, телекейдийине 
тартылар кÿÿндÿ кижи Кудайга öштÿ боло берет. 5 Эмезе Чийим 
мынайда тегин айдат деп сананып jадыгар ба: «Бистиҥ бойы- 
быста jÿрген Тын сÿрекей кÿнÿркеп сÿÿйт»? 6 Jе Кудай оноҥ кöп 

jакшылык берет, оныҥ да учун айдылган: «Кудай оморкокторго 
удурлажатjобожыгандарга jакшылык берет». 

7 Анайдарда, Кудайга багыгар. Кöрмöскö удура туругар, ол 
слердеҥ кача берер. 8 Кудайга jууктагар, Ол слерге jууктаар. 
Колдорыгарды jунугар, кинчектÿлер, jÿректеригерди арутагар, 
экиленген санаалу улус. 9 Ачуланыгар, ыйлагар, сыктагар. Кат- 
кыгар ый боло берзин, сÿÿнчигер — кунук. 10 Кайракан алдында 
jобожыгар, Ол слерди кöдÿрер. 11 Бой-бойыгарды jамандашпа- 
гар, карындаштарым. Карындажын jамандап эмезе карындажын 
jаргылап турган кижи, Jасакты jамандап, Jасакты jаргылайт. Jа- 
сакты jаргылап турган болзоҥ, сен Jасакты бÿдÿреечи эмезиҥ, 
бойыҥды jаргычы эдип jадыҥ. 12 Jасак Чыгараачы ла Jаргычы 
jаҥыс. Ол аргадаар ла öлтÿрер аргалу. А сен кем андый, jуук ки- 
жиҥди jаргылайтан? 

13 Эмди угугар, мынайда айдып jÿргендер: «Бÿгÿн эмезе эртен 
мындый да кала барарыс, ондо бир jыл jÿрÿп, садыжып, кирелте 
аларыс». 14 Слер керек дезе эртен не болорын билбей jадыгар, не- 
ниҥ учун дезе слердиҥ jÿрÿмигер — ол суудаҥ кöдÿрилеле, jого- 
лып калар буу. 15 Оныҥ ордына айдыгар: «Кайраканныҥ табы бол- 
зо, тирÿ jÿрерис, оны эмезе мыны эдерис». 16 Эмди дезе улуркак 
болгоныгар учун мактанып jадыгар. Не ле андый мактаныш — ол 
jаман. 17 Анайдарда, jакшыны эдерин билип, оны этпей турган ки- 
жи кинчек эдет. 


5 

Байлар ыйлазын 

1 Эмди угугар, слер, байлар! Ыйлагар, сыктагар, — слерге ка- 
ту-jобол келип jат. 2 Байлыгаар чириди, кийимеерди кÿйе jиди. 
3 Алтыныгар ла мöҥÿнигер татады. Олордыҥ тады слерге удура 
керелеп, эди-каныгарды от чылап jиир: байлыкты бойыгарга 
калганчы кÿндерге jуудыгар. 4 Бат, ишчилер слердиҥ кыраларды 
кестилер, слер дезе олорго тöлöбöдигер. Эмди олор кыйгы-ьсыш- 
кыда. Олордыҥ кыйгы-кышкызы Саваоф Кайраканга* угулды. 


* Эртеги Кереесте Кудайдыҥ ады; теҥеридеги jуучылдардыҥ Кайраканы 
дегени. 

5 Слер jерде jÿрÿп, jажыркап ла сайрап jадыгар, jÿректеригерди 
сойотон кÿнге семирттигер. 6 Слер Актуны jаргылап, öлтÿрдигер; 
Ол слерге удурлашпады. 

Чыдамкай болуп, мÿргÿгер 

7 Анайдарда, карындаштар, Кайраканныҥ келерине jетире узак- 
ка чыдамкай болугар. Бат, jер ишчи jердиҥ баалу тÿжÿмин са- 
кыйт, ого болуп jаскы ла кÿски jааштар jааганча узак чыдажат. 
8 Слер де узак чыдажыгар, jÿрегеерди бек эдигер, нениҥ учун дезе 
Кайраканныҥ келери jуук. 9 Jаргыга кирбеске, бой-бойыгарга ар- 
банышпагар, карындаштар. Бат, Jаргычы эжиктиҥ jанында туру. 
10 Кыйын-шырада ла узак чыдажарында темдек эдип, Кайракан- 
ныҥ адынаҥ айткан jарчыларды алыгар, карындаштарым. 11 Бат, 
чыдашкан улусты кежиктÿ деп адайдыс. Иовтыҥ чыдашканын ук- 
каныгар, ого учында Кайракан нени эткенин кöргöнигер, нениҥ 
учун дезе Кайракан кöп быйанду ла буурсак. 

12 Элдеҥ озо, карындаштарым, теҥериле де, jерле де, öскö-баш- 
ка кандый да чертле чертенбегер, jе jаргылатпаска, «эйе» дегени- 
гер, «эйе» болзын, «jок» дегенигер, «jок» болзын. 

13 Кемигер де шыралап jÿрÿ бе? Мÿргÿзин. Кем де сÿÿнип jÿрÿ 
бе? Сарназын. 14 Кемигер де оору ба? Серкпениҥ jаандарын кы- 
чырзын. Олор оны Кайраканныҥ адына болуп майлап, ол учун 
мÿргÿзин. 15 Бÿдÿп мÿргÿгени оору кижини аргадаар, оны Кайра- 
кан тургузар, кинчек эткен болзо, онызы ташталар. 16 Анайдарда, 
jазыларга, бой-бойыгар алдында кинчектеригерди алынып, бой- 
бойыгар учун мÿргÿгер. Акту кижиниҥ тыҥыдылган мÿргÿзи кöп- 
ти эдер аргалу. 17 Илия бистий ле кижи болгон. Jе ол jаҥмырлаба- 
зын деп, jайнап мÿргÿÿрде, jерде ÿч jыл ла алты ай jаҥмырлабаган. 
18 База мÿргÿÿрде, теҥери jаҥмыр берген, jер бойыныҥ jиилегин 
öскÿрген. 

19 Карындаштарым! Кемигер чыннаҥ аза берзе, кемигер де оны 
кайра бурыза, 20 кинчектÿни jастыра jолынаҥ кайра бурыганы 
оныҥ тынын öлÿмнеҥ аргадап алар деп, ол учун кöп кинчектер 
ташталар деп, оныгар билзин. 




ПЕТР АПОСТОЛДЫҤ 

БАШТАПКЫ САМАРАЗЫ 


1 

1 Иисус Христостыҥ апостолы Петрдаҥ — Понтто, Галатияда, 
Каппадокияда, Асияда ла Вифинияда чачылып, кöчкÿндер чилеп 
jаткан, Кудай талдап алган улуска. 2 Тын ажыра улусты агару эдер 
деп, башкыда темдектеп койгоныла, Ада Кудай слерди талдап ал- 
ган. Ол слерди Иисус Христоско сöсуккур болзын, Оныҥ каныла 
аруталзын деп, Тынла агару эдерин темдектеген. 

Слерге jакшылык ла амыр кожулзын. 

Тирÿ ижемjи 

3 Кудайга, Иисус Христос Кайраканыстыҥ Адазына, баш болзын! 
Ол Бойыныҥ улу быйаныла Иисус Христостыҥ тирилгени ажыра 
биске jаҥы jÿрÿм берген, бисте Ого тирÿ ижемjи болзын деп. 4 Ол jа- 
ҥы jÿрÿм берген, бисти мöҥкÿ, ару ла чалдыкпас энчи алзын деп. 
Бу энчи слерге теҥериде чеберлелет. 5 Слерди дезе Кудай Бойыныҥ 
кÿчиле бÿткенигер ажыра аргадаарга чеберлейт. Бу аргадаш калган- 
чы öйдö ачыларга белен. 6 Бого сÿÿнигер. Эмди jÿзÿн-jÿÿр ченелте- 
лердеҥ улам эмеш кунугарга келижип турган болзо, чыдажыгар. 
7 0нызы слердиҥ Кудайга чындык бÿдÿп турганыгар мöҥкÿ эмес 
алтыннаҥ баалу болуп калзын деп керектÿ. Алтын да чыҥдыйы от- 
ло ченелет ине. Ол тушта слердиҥ бÿдÿп турганыгар, Иисус Хрис- 
тос ачьшза, jараду, мак, кÿндÿ экелер. 8 Оны кöрбöгöн бойыгар сÿÿп 

jадыгар. Оны эмдиге кöрбöй jадып, Ого бÿдÿп, сöслö айдып болбос 
улу сÿÿнчиле сÿÿнип, 9 бÿдÿп турганыгардыҥ амадузына — тыныгар- 
ды аргадаарына jедип аладыгар. 10 Бу аргадаш керегинде jарчылар 
бедиренип шиҥжÿлеген; слерге темдектелген jакшьшык керегинде 
озолондыра айткан; п олордо jÿрген Христостыҥ Тыны кемге ле 
кандый öйгö кöргÿскенин шиҥжÿлеген. Христос кыйналар, оныҥ 
кийнинде макталар деп, Тын озолондыра керелеген. 12 Олордыҥ 
ижи бойлорына эмес, jе слердиҥ тузагарга болгон деп, jарчьшарга 
ачьшган. Эмди олордыҥ айтканын теҥеридеҥ ийилген Агару Тын- 
ла Сÿÿнчилÿ Jар jарлаган улус слерге jарлыктаган эдилер. Ангелдер 
де мыны билип аларга сÿрекей кÿÿнзеп jадьшар. 

Агаруjÿрÿм 

13 Оныҥ учун, кур курчанган чьшап, санаагарды курчап, ойгу 
болуп, Иисус Христос ачылганда, слерге берилип турган jакшы- 
лыкка бÿткÿлинче иженигер. 14 Сöсуккур балдардый болугар, баш- 
кыда билбей jÿргенигердеҥ улам слерде болгон кычаларга бакпа- 
гар. 15 Карын, слерди кычырып алган Кудай агару чылап, бойыгар 
да jÿрÿмеерде агару болугар. 16 Бичилген сöс бар ине: «Агару болу- 
гар, нениҥучун дезе Мен агару». 

17 Кудай кажы ла кижини ьшгабай, эткен керектериле jаргьшайт. 
Анайдарда, Оны Адагар деп адап турган болзогор, Оноҥ айап, jерде 
удурум jÿрген öйигерди öткÿригер. 18 Слерге адалардаҥ берилген 
сандырашту jÿрÿмнеҥ мöҥкÿ эмес мöҥÿнле эмезе алтынла садылып 
алылбаганарды, 19 карын, jек jок ло ару кураан ошкош Христостыҥ 
баалу каныла садылып алылганыгарды билип jадыгар. 20 Ол телекей 
jайалардаҥ озо талдалган, jе слерге калганчы öйлöрдö ачылган. 
21 Слер Ол ажыра Кудайга бÿттигер. Кудай Оны тиргизип, Ого мак 
берген эди, слерди Кудайга бÿдÿп, Ого ижензин деп. 

22 Слер карындаштарды ылгабай сÿÿрге, чындыкка багып, ты- 
ныгарды арутадыгар. Бой-бойыгарды ару jÿректеҥ jаантайын 
сÿÿгер. 23 Слерге jаҥы jÿрÿм берген ÿрен ÿргÿлjи болуп jат. Ол — 
Кудайдыҥ тирÿ ле артабас сöзи, 24 нениҥ учун дезе 
кандый ла кижи öлöҥдий, 
кижиниҥ кандый ла магы öлöҥдöги чечектий. 

Öлöҥ кургаза, чечеги тÿжÿп калат, 

25 jе Кайраканныҥ сöзи ÿргÿлjиге jÿрет. 

Бу — слерге jарлалган сöс. 

2 

Тирÿ ташка келигер 

1 Анайдарда, не ле öштöштöҥ, не ле куурмакташтаҥ, экиjÿсте- 
ништеҥ, кÿйÿништеҥ, не ле jамандаштаҥ айрылып, 2 jаҥы туулган 
балдар чьшап öзöргö лö аргадаларга, сöстиҥ ару сÿдин тыҥ кÿÿн- 
зегер. 3 Слер амзап кöрöлö, Кайракан быйанду деп, билип алган 
инегер. 4 Ого, улус jектеп койгон, jе Кудай эрjине деп талдап алган 
тирÿ ташка, jууктап, 5 бойыгар да, тирÿ таштардаҥ чылап, бойы- 
гардаҥ бойыгар тынныҥ туразын тудугар. Анда Иисус Христос 
ажыра Кудайга jараар тыннаҥ тайылга эдерге, агару абыстар болу- 
гар. 6 Чийимде айдьшган ине: 

«Бат, Мен талдап алган эрjине таиапы, 
булуннын тöзиндеги ташты, 

Сиондо салып jадым. 

Бу ташка бÿдÿп турганы, уйатка калбас». 

7 Анайдарда, ол слерге, бÿдÿп тургандарга, эрjине таш, бÿтпей тур- 
гандарга ол — 

тура тудаачылар jектеп койгон таш. 

Jе ол булуҥныҥ тöзиндеги таш боло берген. 

8 Ол улус бÿдÿрилетен таш, 
олордыҥ jолында кайадый. 

Улус сöскö бакпай, бу ташка бÿдÿрилип jадьшар. Олордыҥ салымы 
андый. 9 Слер дезе, Кудай талдап алган ук, Кааннын абыстары, агару 
улус, Кудайдыҥ калыгы. Ол слерди карачкыдаҥ Бойыныҥ кайкам- 
чылу jарыгына кычырган, Онынулу быйанын jарлаарга талдап алган. 

10 Слер башкыда Кудайдыҥ калыгы болбогоныгар, 
эмди Оныҥ калыгы болуп jадыгар; 
башкыда быйан албаганыгар, 
эмди алдыгар. 


Кудайдын кулдары чылап 
эдипjÿрÿгер 

11 Кару улузым! Слерди, туш jердеҥ келген, бу телекейде кöч- 
кÿндер чилеп jÿрген улусты, кычырып турум: тынга удура jуула- 
жып турган эт-канныҥ кычазынаҥ ырап, 12 кара jаҥдулар ортодо 


317 




Петрдыҥ 1-кы самаразы 2, 3 


jакшы jÿрÿм jÿрÿгер. Олор слерди jаманды эдип туру деп бурулап 
болбозын, карын, слердиҥ jакшы керектеригерди кöрÿп, Кудай 
олорго быйан берер кÿнде Оны мактазын. 13 Кижиниҥ не ле jаҥы- 
на Кайраканга болуп багыгар: ол эҥ бийик jаҥда отурган каан да 
болзын, 14 кааннаҥ ийилген башкараачылар да болзын. Олор кар- 
шучыларды кезедерге ле jакшыны эдеечилерди кайралдаарга ийи- 
лип jадылар, 15 нениҥ учун дезе Кудайдыҥ табы мындый: бис jак- 
шыны эдип, неме билбес улустыҥ учур jок эрмек-куучындарын 
токтодор учурлу. 16 Jайым улус чылап jÿрÿгер, jайымыгарды jаман- 
ды эдерге тузаланбагар, карын, Кудайдыҥ кулдары чылап jÿрÿгер. 
17 Ончо улусты тооп jÿрÿгер, карындаштарды сÿÿгер, Кудайдаҥ 
айагар, каанды тоогор. 

18 Jалчылар, бийлердеҥ айап, олорго багыгар, jаҥыс та jакшы ла 
кижизек эмес, jе кату бийлерге багыгар. 19 Кем Кудайды сананып, 
акту jерге шыралап, ачу-корон кöрÿп турган болзо, бу jакшылык 
ине. 20 Кинчектер учун соктырып турган болзогор, не учун мак- 
тайтан? Jакшыны эдип шыралап, jе чыдажып турган болзогор, 
слерди Кудай jарадып jат. 21 Слер бого кычырылган инегер. Хрис- 
тос слерди Оныҥ изиле барзын деп, слерге тем артырып, слер 
учун шыралаган. 

22 Ол кинчек этпеген, 

Оныҥ сöстöринде тöгÿн jок болгон. 

23 Оны jамандаарда, Ол удура jамандабаган; шыралап jÿрÿп, кор- 
кытпаган, jе мыны эдерин Чындык Jаргычыга бÿдÿмjилеген. 24 Ол 
кинчектеристи Бойыныҥ эдинде Бойы керÿ агашка кöдÿрип, ка- 
дап койгон, бис кинчектердеҥ айрылып, чындыкка jÿрзин деп. 
Слер Оныҥ шырказыла jазылдыгар. 25 Слер азып jÿрген койлор- 
дый болгон инегер. Эмди Кÿдÿчиге ле тыныгарды Чеберлеечиге 
бурулдыгар. 


3 

Ÿйлери ле öбööндöри 

1-2 Анайда ок слер де, ÿй улус, эрлереерге сöсуккур болугар. Ку- 
дайдыҥ сöзин угар кÿÿни jок эр улус ару ла айап jÿрген jÿрÿмигер- 
ди кöрöлö, ÿйлериниҥ jÿрÿми ажыра Кудайга сöс jокко баштан- 
зын деп, анайда эдигер. 3 Кееркемjигер тыш jаны болбозын, чач 

ööргöни, алтын кийим эмезе кийимдеги jазал болбозын. 4 Карын, 
кееркемjигер ич бойыгар болзын. Бу jобош ло тымык тынныҥ 
чалдыкпас jаражы болуп jат. Мынызы Кудайдыҥ алдында баалу. 
5 Анайып, башкыда Кудайга иженген агару ÿй улус та эрлерине 
сöсуккур болуп, кееркединген эдилер. 6 Анайып, Сарра Авраамды 
бий деп адап, ого сöсуккур jÿрген. Jакшыны эдип, недеҥ де кор- 
кыбай ла тÿймебей турган болзогор, Сарраныҥ балдары болгоны- 
гар ол. 

7 Анайда ок слер де, эрлер, ÿйлереерге керсÿ болугар, олорды бор- 
тык айакты чылап алып jÿрÿгер. Олорго кÿндÿ эдип jÿрÿгер, нениҥ 
учун дезе олор слерле кожо jакшылыкту jÿрÿмди энчиленер. Слер- 
диҥ мÿргÿÿлигерге буудак болбозын деп, анайда эдигер. 

Чындык учун шыралап jÿрери 

8 Адакыда, ончогордыҥ санаагар jаҥыс болзын, килежип jÿрÿ- 
гер, карындаштарды сÿÿгер, jымжак jÿректÿ, улуркабас санаалу 
болугар; 9 jаманныҥ ордына jаман этпегер, айткылаштыҥ ордына 
айткылабагар, карын, алкышты энчиленерге кычырылганыгарды 
билип, алкагар. 

10 «Jÿрÿмди сÿÿп, 

jакшы кÿндерди кöрöр кÿÿндÿ кижи 
jаман, тöгÿн сöстöр айтпай, 
тил-оозын тудунзын. 

11 Ол jаманнаҥ кыйышсын, jакшыны этсин, 
амырды бедиреп, ого jÿткÿзин. 

12 Кайракан актуларга кöрÿп jат, 
олордыҥ jайнуузын угуп jат, 

jе Кайракан jаман эдеечи улуска удура». 

13 Jак ттт ыга jÿткÿп турган болзогор, слерге кем jаман эдер? 14 Jе 
чындык учун шыралап та jÿрген болзогор, кежиктÿ болгоныгар ол. 
Слерге jаман эдерге турган улустаҥ коркыбагар, тÿймебегер. 

15 Христос Кайраканныҥ агарузын дезе jÿрегерде чеберлегер; 
ижемjигер керегинде слердеҥ jартамал некеп турган не ле кижиге 
каруу берерге jаантайын белен болугар. 16 Jе мыны jымжак кÿÿндÿ, 
айап ла тооп эдигер, санаагар ару болзын. Ол тушта Христостыҥ 
Бойындагы jакшы jÿрÿмеерди jамандап турган улус уйатка калар. 
17 Кудайдыҥ табы болзо, jаман керектер учун шыралаганча, jакшы 
керектер учун шыралаганы артык ине. 18 Христос то бисти Кудайга 

экелерге, кинчектер учун, акту бойы, акту эместер учун бир катап 
ла ÿргÿлjиге öлгöн. Ол эт-канла öлтÿрилген, тынла — тирилген. 
19 Бу тын ажыра ок таамыдагы кижендÿ сÿнелерге келип jарлыкта- 
ган. 20 Булар Нойдыҥ кÿндеринде Кудайга бакпаган улус болгон. 
Олорды ковчег тудулганча Кудай узак чыдажып сакыган. Ковчегте 
jÿк сегис кижи чайыктаҥ аргадалган. 21 Анайып слерди де эмди 
креске тÿжери аргадайт. Креске тÿжери — ол эт-канныҥ кирин 
jунары эмес, jе ару санаала Кудайга баштанары, ол Христостыҥ 
тирилгени ажыра аргадайт. 22 Ол теҥериге кöдÿрилип, Кудайдыҥ 
оҥ jанында jÿрет, Ого ангелдер, öрöги jаҥдар ла кÿчтер баккандар. 

4 

Кудайга учурлалган jÿрÿм 

1 Анайдарда, Христос эди-каныла шыралаган. Слер де ол ло са- 
наала jепсенигер, нениҥ учун дезе эди-каныла шыралап jÿрген 
кижи кинчек этпей барат. 2 Jердеги jÿрÿминиҥ арткан öйин кижи- 
ниҥ кычаларына башкартып эмес, jе Кудайдыҥ табыла öткÿрерге, 
оныҥ анайда эдип турганы ол. 3 Öткöн öйлöрдö кара jаҥдулар чы- 
лап jÿргенигер болор ине. Балыр jÿрÿп, кычага башкартып, аракы- 
дап, тойлоп-jыргап, ичип-jип, jескинчилÿ чалуларга бажырган 
эдигер. 4 Оныҥ учун олордыҥ jÿрÿмди jылыйтар керектеринде ту- 
рушпай турганыгарга кайкап, олор слерди jамандап jадьшар. 
5 Олор саадабай тирÿлерди ле öлгöндöрди jаргылайтан Кудайга ка- 
руу берер. 6 Бого болуп öлгöн дö улуска Сÿÿнчилÿ Jар jарлалган, 
олор, ончо улус чьшап эт-канныҥ эткен керектери учун jаргылат- 
кан бойлоры, Кудай чылап, тыннаҥ jÿрзин деп. 

7 Jе ончозыныҥ учы jуук. Анайдарда, керсÿ болугар, мÿргÿп, 
сергек болугар. 8 Элдеҥ озо бой-бойыгарды jаантайын сÿÿп jÿрÿ- 
гер, нениҥ учун дезе сÿÿш кöп кинчектерди таштаттырып jат. 
9 Арбанбай, бой-бойыгарга кÿндÿзек болугар. 10 Кажы ла кижи Ку- 
дайдыҥ jÿзÿн-башка jакшылыгыныҥ jакшы башкараачызы чылап, 
алган jайалтазын бой-бойына тузаланзын. п Айдып турган кижи, 
Кудайдыҥ сöстöрин чилеп айтсын, серкпеде иштеп jÿрген ки- 
жи, Кудай берип турган кÿчле иштезин. Ол Иисус Христос ажыра 
ончозында макталзын деп, анайда эдигер. Ого чактардыҥ чакка 
мак ла jаҥ. Аминь. 

Христосло кожо шыралаары 

12 Кару улузым! Слерге Кудай отло ченелте ийзе, кайкабагар, 
ол слерге туш неме деп бодобогор. 13 Карын, сÿÿнигер, нениҥ 
учун дезе Христостыҥ шыраларында туружып jадыгар. Оныҥ 
магы ачылза, сÿÿнеригер ле jыргаарыгар. 14 Христостыҥ ады учун 
слерди jамандап турган болзо, кежиктÿ болгоныгар ол, нениҥ 
учун дезе Кудайдыҥ мактулу Тыны слерде амырап jат*. 15 Слерге 
шыралаарга келишсе, ол шырагар öлтÿргени, уурдаганы, jаман 
эткени, öскö кижинийин кÿÿнзегени учун эмес болзын. 16 Хрис- 
тостыҥ кижизи чилеп шыралап jÿрген болзоҥ, уйалба, jе Оныҥ 
адын аданып jÿргениҥ учун Оны макта. 17 Кудайдыҥ калыгынаҥ 
башталатан jаргыныҥ öйи jедип келген ине. Озо бистеҥ баштал- 
за, Кудайдыҥ Сÿÿнчилÿ Jарына бакпай турган улусла не болор? 
п Актузы jÿк арайдан аргаданып турган болзо, Кудайга бÿтпезиле, 
кинчектÿзиле не болор? 19 Анайдарда, Кудайдыҥ табыла шыралап 
jÿргендер jакшыны эдип, Ого, сöзине чындык Jайаачыга, jÿрÿ- 
мин бÿдÿмjилезин. 


5 

Кудайдыҥÿÿри 

! Анайдарда, мен, серкпениҥ jааны бойым, Христостыҥ шы- 
разыныҥ керечизи ле ачылатан макта туружаачы кижи, слердиҥ 
jаандарга баштанып турум: 2 Кудайдыҥ слерге берилген ÿÿрин 
кабырыгар. Jе мыны албан jокко, бойыгардыҥ кÿÿнигерле, Ку- 
дайга jараарынча эдигер, уйатту кирелтеге болуп эмес, кÿÿнзеп 
эдигер. 3 Кудай бÿдÿмjилегенди бийлебей башкарыгар, jе ÿÿрге 
тем кöргÿзигер. 4 Баш Кÿдÿчи ачылза, мактыҥ чалдыкпас кайра- 
лын аларыгар. 

5 Анайда ок кичÿлер де jаандарга багыгар, бой-бойыгарга болу- 
жарга белен болуп, jобош болугар, нениҥ учун дезе 
Кудай оморкокторго удурлажат, 
jобожыгандарга jакшылык берет. 


* Кезик jебрен тÿрбектерде кожумак бар: «Олор Оны jамандап jадылар, 
слер мактап jадыгар». 

6 0ныҥ учун Кудайдыҥ кÿчи алдында jобожыгар, Ол слерди 
темдектелген öйдö бийикке кöдÿрер. 7 Не де керегинде санаарка- 
багар, Ого иженигер, нениҥ учун дезе Ол слерди кичееп кöрÿп jÿ- 
рÿ. 8 Эрÿÿл, сергек болугар! Слердиҥ öштÿгер кöрмöс кемди jуда 
салайын деп бедиреп, ыркыранган каракула чылап базып jÿрÿ. 
9 Бек бÿдÿп, ого удура туругар. Бу телекейде андый ок шырага 
слердиҥ карындаштарыгар да алдырып турганын билеригер. 

10 Не ле jакшылыкты берип турган Кудай дезе слерди Иисус 
Христостогы Бойыныҥ мöҥкÿ магына кычырган. Слер кыска öй- 
гö шыралаган кийнинде Ол Бойы слерди тÿзедер, бек тургузар, 
кÿчтÿ, турумкай эдер. 11 Ого чактардыҥ чакка jаҥ. Аминь. 

Адакы сöс 

12 Мыны Силуанныҥ болужыла бичидим. Мен оны чындык ка- 
рындаш деп бодоп jадым. Кычыру эдип ле керелеп, Кудайдыҥ 
чын jакшылыгы не болгонын слерге кыскарта бичидим. Бу jак- 
шьшыкта болуп jÿрÿгер. 

13 Слерди чилеп Кудай талдап алган Вавилондогы серкпе, база 
Марк уулым слерди уткып турулар. 14 Бой-бойыгарды jÿрегерге ка- 
ру улусты чьшап уткыгар. 

Ончогорго, Христостыҥ Бойында jÿргендерге, амыр*. 


* Кезик jебрен тÿрбектер «Аминь» деп сöслö тÿгенет. 

ЭКИНЧИ САМАРАЗЫ 


1 

! Иисус Христостыҥ кулы ла апостолы Симон-Петрдаҥ — Ку- 
дайыстыҥ, Аргадаачы Иисус Христостыҥ, чындыгына jедип, бис 
чилеп акту jÿректеҥ бÿдÿп турган улуска. 

2 Кудайды ла Иисус Кайраканысты билип турган тужыгарда 
слерге jакшылык ла амыр кожулзын. 

Чындык билим 

3 Оныҥ кудайлык кÿчи jÿрÿмге ле Кудайга беринерине керектÿ 
ончо немени биске тегин берип jат. Мыны ончозын Бойыныҥ ма- 
гына ла кудайлык быйанына бисти кычырган Кудайды билип тур- 
ганыс ажыра алып jадыбыс. 4 Анайып биске баалу-чуулу ла улудаҥ 
улу сöс берилген, бисти Кудайдыҥ бÿдÿмелин бойына алынзын 
деп, бу телекейдеги jайрадуга экелеечи кычадаҥ кыйышсын деп. 

5 Бого болуп ончо кÿчигерди салыгар; бÿдÿп турганыгарда бойы- 
гардыйын кородып, ьсудайлык быйанга jедигер. Кудайлык быйанга 
jедип, Оныҥ табын билип алыгар. 6 Оныҥ табын билип, кÿÿнигер- 
диҥ ээзи болугар, кÿÿнигердиҥ ээзи болуп, турумкай болугар, ту- 
румкай болуп, Кудайга беринген болугар. 7 Кудайга беринген болуп, 
карындаштарды сÿÿгер, карындаштарды сÿÿп, ончо улусты сÿÿгер. 
8 Бу ончозы слерде бар болуп, кожулып турза, Иисус Христос 
Кайраканысты билип аларында jедими ле тузазы jок артпазыгар. 


Петрдыҥ 2-чи самаразы 1, 2 


9 Кемде бу ончозы jок, ол сокор ло каралга, башкы кинчектерин 
арутайтанын ундып койгон. 

10 Оныҥ учун, карындаштар, слерди Кудай кычырып ла талдап 
алганын jÿрÿмде кöргÿзерге кичеенигер. Анайда эдип, качан да 
бÿдÿрилбезигер. “Анайып, Кайраканыстыҥ — Аргадаачы Иисус 
Христостыҥ мöҥкÿ Каандыгына кирерге слерге jайым jол ачьшар. 

12 Оныҥ учун мыны билип, бу чындыкта бек те турган болзогор, 
ол керегинде слерге jаантайын эске алындырар кÿÿним бар. 

Христостын магынын керечилери 

13 Бу байканда — бортык эт-канда jÿрген тужымда слерди эске 
алындырышла ойгозоры чын деп бодоп турум. 14 Меге Иисус 
Христос Кайраканыстыҥ ачканынча, удабастаҥ байканымды таш- 
тап баратанымды билерим. 15 Мен атана да берген соҥында слер 
мыны jаантайын эске алынып турзын деп, ончо кÿчимди салып 
кичеенерим. 

16 Иисус Христос Кайраканыстыҥ кÿчин ле келгенин jарлап, 
слерге сананып тапкан чÿмдÿ куучындар айтпадыс ине, jе бис 
Оныҥ улу учурын бойыстыҥ кöзисле кöрдис. 17 Ол Ада Кудайдаҥ 
кÿндÿ ле мак алып турарда, Ого теҥери магыныҥ бийигинеҥ 
мындый ÿн угулган: «Бу Мениҥ сÿÿген Уулым, Ондо Мениҥ jак- 
шьшыкту табым». 18 Теҥеридеҥ келген бу ÿнди Оньша кожо агару 
кырда болорыста укканыс. 19 База бисте jарчьшар айткан эҥ быжу 
сöс бар. Ого баштанып, jакшы эдип jадыгар. Ол сöс таҥ аткалакта, 
jÿректеригерде таҥ чолмон чыккалакта, карачкы jерде jарыткыш 
чылап чалып jат. 20 Элдеҥ озо билип jÿрÿгер: Чийимде jарчылар 
айткан кандый да сöсти кижи бойы jартап болбос, 21 нениҥ учун 
дезе jарчылардыҥ сöзи кижиниҥ табьша качан да айдылбаган, jе 
улус Агару Тынга баштадып, сöсти Кудайдаҥ айткандар. 

2 

Тöгÿн ÿредÿчилер 

1 Калыкта тöгÿн jарчылар да болгон. Анайып слерде база тöгÿн 
ÿредÿчилер болор. Олор слерге öлÿмге экелетен ÿредÿ кийдирер, 
олорды jайымга садып алган Кайраканды jектеп, бойлоры бойло- 
рын öлÿмге кийдирер. 2 Олорды кöп улус ээчип, балыр jÿрÿм jÿрер. 

олордоҥ улам чындыктыҥ jолы jамандалар. 3 Олор ачыркап, слер- 
ге сананып тапкан немелер айдып, слерди бойлорыныҥ тузазына 
садып алар. Олорго jаргы туку качан белен, олорды öлÿм сакыйт. 

4 Кудай кинчек эткен ангелдерге де килебеген, олорды jаргыга 
jетире таамыныҥ карачкызына отургызып койгон. 5 Ол баштапкы 
телекейге де килебей, Кудайы jок улустыҥ телекейине чайык чы- 
гарган, jе чынныҥ jарлыкчызы Нойды ла оныҥ билезиндеги jети 
кижини чеберлеп алган. 6 Ол Содом ло Гоморра калаларды jаргы- 

лап, jайрадып ла кубал эдип, келер öйдö Кудайы jок jÿрер улуска 
тем кöргÿскен. 7 Jарамастулардыҥ jаман кылыгынаҥ арып-чылаган 
акту Лотты дезе аргадап алган. 8 Бу акту кижи олордыҥ ортозында 
jÿрÿи, jарамас керектерди кöрÿп ле угуп, кÿнÿҥ сайын ичинде тыҥ 
шыралаган. 

9 Анайдарда, Кайракан билер, Кудайга беринген улусты кана- 
йып ченелтедеҥ айрыйтанын, jарамастуларды дезе кезедип, jаргы- 
ныҥ кÿнине jетире тудатанын; 10 анчада ла эттиҥ быjар кычала- 
рын ээчий барып, jаҥдарды jаман кöрÿп тургандарды. Андый улус 
кал, кедер, öрö тургандарды jамандаарга коркыбай jадылар. 11 Ан- 
гелдер де олордоҥ чик-jок кÿчтÿ ле бек те болзо, Кайраканныҥ 
алдында олорды каралап jаргы этпей jадылар. 12 Бу улус санаа-укаа 
jок тындуларга тÿҥей: олор бÿткен сезимиле башкарынып jады- 

лар, олорды тудуп, öлтÿрсин деп туулгандар; олор нени билбес, 
оны jамандап jадылар. Анайып бойлоры бойлорын jайрадып, jого- 
лып jадылар; 13 jарамас учун бойындыйын алар. Олор кöккö тÿште 
jыргаарын jакшызынат. Олор — кирдиҥ ле jектиҥ тамчылары; 
слерле кожо болуп, бойлорыныҥ меке-тöгÿниле сооттоп jадылар. 
14 Олордыҥ кöстöри jÿк чайдам керектерди ле тÿгенбес кинчекти 
бедиреп jадылар. Олор арылык-берилик улусты мекелеп jадылар, 
jÿректери ачапка ÿренип калган; олор — каргыштыҥ уулдары. 
15 Олор чике jолдоҥ чыгып, Восор уулы Валаамныҥ jолыла барып, 
аза бергендер. Валаам дезе jаман эткени учун тöлöлип турган кай- 
ралды сÿÿген. 16 Ол бойыныҥ jарамазы учун илезине чыгарылган: 
тил jок эштек кижиниҥ ÿниле айдып, jарчыныҥ jÿÿлгек санаазын 
токтоткон. 

17 Андый улус суу jок тоҥмоктый, jотконго айдаткан тумандый. 
Олорго карачкыныҥ карачкызы белетелген. 18 Олор кöп куру сöс- 
тöр айдып, азып jÿргендердеҥ jаҥы ырап баштаган улусты эттиҥ 
кычазына ла балыр jÿрÿмге jилбиркедип jадылар. 19 Олорго jайым 

береечи болодылар, jе бойлоры — чириириниҥ кулдары, нениҥ 
учун дезе олор кемге jеҥдирткен, ого кулдар болуп jадылар. 20 Бу 
улус Кайраканды — Аргадаачы Иисус Христосты билеле, телекей- 
диҥ быjарынаҥ кыйьтжып, бу быjарга ойто кирип, jеҥдиртип тур- 
за, олордыҥ айалгазы башкызынаҥ коомой болуп jат. 21 Олорго 
чынныҥ jолын билип албаганы артык болор эди, оны билип 
алала, олорго берилген агару jакылтадаҥ кайра бурулганча. 22 Jе 
андый улусла бу чындык кеп сöстö айдылганьша болуп jат: «Ийт 
бойынын кускузына бурылат», база: «Jунуп койгон чочко ойто ло бал- 
кшита аҥданат». 


3 

Иисус бурылар 

1 Кару улузым! Слерге экинчи самара бичип турганым бу. Эки- 
лезинде эске алындырышла слерде ару санаалар ойгозып турум. 
2 Башкыда агару jарчылар айткан сöстöрди, база апостолдорыгар 
ажыра берилген Аргадаачы Кайраканныҥ jакылтазын сананып 
jÿрÿгер. 

3 Элдеҥ озо билип jÿрÿгер: калганчы öйлöрдö уйалбас электее- 
чилер келер. Олор акту бойлорыныҥ кычаларыла башкарынып, 
4 айдыжар: «Ол айтканынча, качан келер? Адаларыс öлÿп jат, jе те- 
лекей jайалардаҥ бери ончозы ол ло бойы артып jат». 5 Олор мы- 
найда айдып, теҥери ле jер Кудайдыҥ сöзиле суудаҥ ла суу ажыра 
эдилгенин бойлорынаҥ бойлоры jажырып jадылар. 6 Ол до туш- 
тагы телекей чайыкка чöҥÿп, jоголгон. 7 Jе эмдиги теҥери ле jер 
Кудайдыҥ сöзиле ок отко чеберлелет; олор jаргыныҥ кÿнине ле 
Кудайы jок улусты jоголторго чеберлелет. 

8 Jе бу бир неме слердеҥ туйук болбос учурлу, кару улузым: 
Кайраканга бир кÿн муҥ jыл бодолду, муҥ jыл бир кÿн бодолду. 
9 Кайракан Бойыныҥ берген сöзин бÿдÿрерге табыланбайт; кезик 
улус оны табыланыш деп бодойт. Jе Ол биске узак чыдажат, не- 
ниҥ учун дезе кем де öлÿп калбазын, карын, ончо улус кинчегин 
алынып, Кудайга баштанзын деп кÿÿнзейт. 

10 Кайраканныҥ кÿни уурчы чылап келер, ол тушта теҥери та- 
быштанып jоголор, телекейдиҥ тöзöлгöзи дезе кÿйÿп jайрадылар, 
jер ле ондогы керектер ачылар. 

11 Бу ончозы мынайда jайрадылар болзо, слер кандый болор 
учурлу? Слер, агару jÿрÿмле jÿрген, Кудайга беринген улус; 12 слер, 
Кудайдыҥ кÿни келерин сакып, оны jылгырладып тургандар? Ол 
кÿнде теҥери jалбырап, jайрадылар, телекейдиҥ тöзöлгöзи кайы- 
лар. 13 Jе Оныҥ берген сöзиле, чындыкjÿрÿп турган jаҥы теҥери- 
ни ле jаҥы jерди сакып jадыбыс. 

14 Оныҥ учун, кару улузым, мыны сакып, Оныҥ алдына быjар- 
сыбаган, jек jок ло энчÿде келерге кичеенип, 15 Кайраканыстыҥ 
узак чыдажып турганы слерге аргадаш деп оҥдогор. Ол ок кере- 
гинде слерге сÿÿген Павел карындажыс бичиген эди. Ол мынай- 
да ого берилген ойгорлыкла бичиген. 16 Анайып ок ол керегинде 
Павел ончо самараларында айдат. Бу самараларда оҥдоорго кÿч 
немелер бар, олорды неме билбес ле арылык-берилик улус öскö 
дö Чийимдерди чилеп, jастыра jартап, бойлорын öлÿмге экелип 
jадылар. 

17 Анайдарда, слер, кару улузым, мыны озолондыра билип, jара- 
мастулардыҥ асканына тартылбаска ла бÿдÿп турганыгарды jы- 
лыйтпаска чеберленигер. 18 Jе Кайраканыстыҥ, Аргадаачы Иисус 
Христостыҥ, jакшылыгын алып, Оны билип, öзÿгер. Ого эмди ле 
ÿргÿлjиге мак. Аминь. 




ИОАНН АПОСТОЛДЫҤ 

БАШТАПКЫ САМАРАЗЫ 


1 

Христос — Jÿрÿмник Сöзи 

1 Слерге бажынаҥ ала не болгонын, нени укканысты, бойыс- 
тыҥ кöзибисле нени кöргöнисти, нени аjыктаганысты, колдорыс 
неге тийгенин — Jÿрÿмниҥ Сöзи керегинде бичип турубыс. 2 Jÿ- 
рÿм ачыларда, бу мöҥкÿ Jÿрÿмди кöргöнис, Оны слерге керелеп 
ле jарлап турубыс. Ол Адада болгон, биске ачылган. 3 Нени кöр- 
гöнисти ле укканысты слерге де jарлап турубыс, слер де бисле 
бирлик болзын деп. Бис Адабысла, Оныҥ Уулы Иисус Христос- 
ло бирлик. 4 Сÿÿнчибис* толо болзын деп, мыны слерге бичип 
турганыс бу. 


Jарыкта базып jÿрÿгер 

3 Jе бат, Оноҥ угала, эмди слерге jарлап турган Jар: Кудай — 
ол jарык, Оныҥ Бойында кандый да карачкы jок. 6 Оныла бис 
бирлик деп айдып, jе карачкыда базып jÿрген болзобыс, тöгÿнде- 
нип, чыныла кылынбай jадыбыс. 7 Ол jарыкта jÿргени чилеп, jа- 
рыкта базып jÿрген болзобыс, бойы бойыбысла бирлик болгоныс 
ол. Анайып Оныҥ Уулы Иисустыҥ каны бисти не ле кинчектеҥ 
арутайт. 


Кезик jебрен тÿрбектерде: «Сÿÿнчигер». 

8 Бисте кинчек jок дежип турган болзобыс, бойыбысты бойыс 
аскыртып jадыбыс, бистиҥ бойыбыста чын jок. 9 Кинчектеристи 
айдынып турган болзобыс, Ол, чындык ла акту Бойы, кинчекте- 
ристи таштап, бисти не ле тöгÿннеҥ арутаар. 10 Кинчек этпедис 
дежип турган болзобыс, Оны тöгÿнчи эдип jадыбыс, Оныҥ сöзи 
бистиҥ бойыбыста jок. 


2 

Jаггы jакылта — сÿÿш 

1 Балдарым! Слерди кинчек этпезин деп, мыны слерге бичип 
турганым бу. Jе кем кинчек эткен болзо, бисте Акту Иисус Хрис- 
тос бар. Ол Ада алдында бис учун сурап jат. 2 Ол Бойы — бистиҥ 
кинчектерис учун, jаҥыс та бистийи учун эмес, бастыра телекей- 
диҥ де кинчектери учун jараштыраачы. 

3 Оны билип алганысты Оныҥ jакылталарын чеберлеп jÿргенис- 
теҥ кöрöдис. 4 «Оны билип алгам» деп айдып, jакылталарын че- 
берлебей турган кижи тöгÿнчи, оныҥ бойында чын jок. 5 Оныҥ 
сöзин чеберлеп турган кижиниҥ бойында чыннаҥ Кудайдыҥ сÿÿ- 
жи бÿдÿп калган. Бис Оныла бирлик деп, мынаҥ биледис. 6 Оныҥ 
Бойында jÿрÿп jадым дегени, Ол чьшап эдер учурлу. 

7 Кару улузым! Слерге jаҥы эмес jебрен jакылтаны бичип турум. 
Ол слерге бажынаҥ ала берилген. Бу jебрен jакылта — слер уккан 
сöс. 8 Jе ол ло öйдö Оныҥ Бойында ла слердиҥ бойыгарда чыны 
не болгоны керегинде слерге jаҥы jакылта бичип турум, нениҥ 
учун дезе карачкы öдÿп jат, чын jарык качан ок jарыдып jат. 

9 Бойын jарыкта деп айдып, карындажын jаман кöргöни, эм- 
диге jетире карачкыда. 10 Карындажын сÿÿп турганы, jарыкта jÿ- 
рет, оныҥ бойында бÿдÿрилер буудак jок. 11 Карындажын jаман 
кöргöни — карачкыда, ол карачкыда базып jÿрет, кайдаар барып 
jатканын билбейт, нениҥ учун дезе карачкы оныҥ кöзин со- 
корткон. 

12 Слерге бичип турум, балдар, нениҥ учун дезе Ого болуп 
кинчектеригер ташталган. 13 Слерге бичип турум, адалар, нениҥ 
учун дезе бажынаҥ ала Jÿреечини билип алдыгар. Слерге бичип 
турум, jииттер, нениҥ учун дезе слер jаманды jеҥдигер. 14 Слерге 
бичидим, балдар, нениҥ учун дезе слер Аданы билип алдыгар. 

Слерге бичидим, адалар, нениҥ учун дезе слер бажынаҥ ала Jÿ- 
реечини билип алдыгар. Слерге бичидим, jииттер, нениҥ учун 
дезе слер кÿчтÿ, Кудайдыҥ сöзи бойыгарда jÿрет, слер jаманды 
jеҥдигер. 

15 Телекейди, телекейде барын да сÿÿбегер. Телекейди сÿÿп тур- 
ган кижиниҥ бойында Аданыҥ сÿÿжи jок, 16 нениҥ учун дезе теле- 
кейде бары ончозы: эт-кан кычазы, кöс кычазы, jадын-jÿрÿмде 
оморкойтоны Аданаҥ эмес, телекейдеҥ келип jат. 17 Телекей де 
öдÿп jат, оныҥ кычазы база, Кудайдыҥ табын бÿдÿрип турганы — 
ÿргÿлjиге jÿрет. 


Калганчы öйдин антихристтери 

18 Балдар! Калганчы öй. Антихрист келип jат деп укканыгарла, 
эмди кöп антихристтер табылды. Мынаҥ калганчы öй деп биле- 
дис. 19 Олор бистеҥ чыккандар, jе бистийи болбогондор. Бистийи 
болгон болзо, бисле кожо артар эди. Jе олор чыккан, бу ажыра 
бистийи ончозы эмес деп ачьшган. 

20 Слер Агарудаҥ майлаш алганыгар, ончозын билеригер. 

21 Слерге чынды билбегенигер учун бичиген эмезим, карын, 
слер оны билер учун, кандый да тöгÿн чыннаҥ болор аргазы jогын 
билип турганыгар учун бичидим. 

22 Кем тöгÿнчи, Иисус ол Христос болгонын jаратпай турганы 
эмес болзо? Ол — Аданы ла Уулды jаратпай турган антихрист. 
23 Уулды jаратпай турган не ле кижиде Ада да jок. Уулды jарадаа- 
чыда Ада да бар. 

24 Бажынаҥ ала укканыгар слердиҥ бойыгарда jÿргей. Бажынаҥ 
ала укканыгар слердиҥ бойыгарда jÿрзе, слер де Уулда ла Адада 
jÿреригер. 25 0ныҥ биске берер болгоны — ол мöҥкÿ jÿрÿм. 

26 Мыны слерге бойыгарды аскыртып турган улус керегинде 
бичидим. 27 Оныҥ Бойынаҥ слер алган майлаш дезе слердиҥ 
бойыгарда jÿрет. Слерди кижи ÿредери слерге керек jок. Jе 
Оныҥ майлажы слерди ончого ÿредип турган учун ла ол чын 
болгоны, тöгÿн эмес учун, слерди ол канайда ÿреткен, ондо бо- 
луп jÿрÿгер. 

28 Анайдарда, балдар, Оныҥ Бойында jÿрÿгер, Ол келзе, бисте 
бÿдÿмjи болзын деп, Оныҥ келижинде Оныҥ алдында уйатка кал- 
баска. 29 Ол акту деп билер болзогор, чынды эдеечи не ле кижи 
Оныҥ Бойынаҥ туулганын билигер. 

3 

Кудайдын балдары 

1 Кöрÿгер, Ада биске Кудайдыҥ балдары деп адаларга кандый 
сÿÿш бергенин. Бис чындаптаҥ Кудайдыҥ балдары. Телекей Оны 
билип албаган учун бисти билбес. 

2 Кару улузым! Бис эмди Кудайдыҥ балдары. Jе кандый боло- 
рыс эм тура ачылгалак. Христос ачылза, Ого тÿҥей болорысты 
билерис, нениҥ учун дезе Ол кандый болгонын кöрÿп ийерис. 
3 Ого мындый ижемjилÿ не ле кижи, Ол ару болгоны чылап, бо- 
йын арутайт. 

4 Кинчек эдеечи не ле кижи jарамасты да эдет. Кинчек — ол jа- 
рамас. 5 Слер билеригер, Ол кинчектерди Бойына аларга ачылга- 
нын ла Оныҥ Бойында кинчек jогын. 6 Оныла бирлик jÿреечи не 
ле кижи кинчек этпейт. Кинчек эдеечи не ле кижи Оны кöрбö- 
гöн, Оны билип албаган. 

7 Балдар! Слерди кижи аскырбазын. Чынды эдеечи — акту, Ол 
акту болгоны чылап. 8 Кинчек эдеечи — кöрмöстöҥ, нениҥ учун 
дезе бажынаҥ ала кöрмöс кинчек эдет. Мыныҥ учун кöрмöстиҥ 
керектерин бузарга Кудайдыҥ Уулыныҥ ачылганы ол. 

9 Кудайдаҥ туулган не ле кижи кинчек этпейт, нениҥ учун дезе 
Оныҥ ÿрени оныҥ бойында jÿрет. Ол кинчек эдип болбос, нениҥ 
учун дезе Кудайдаҥ туулган. 10 Кудайдыҥ балдары ла кöрмöстиҥ 
балдары мынайда танылып jат: чынды этпей, карындажын сÿÿбей 
турган не ле кижи Кудайдаҥ эмес. 

Бой-бойыгарды сÿÿгер 

п Бат, бажынаҥ ала слер уккан jар: бис бой-бойыбысты сÿÿр 
учурлу. 12 Jаманга баштадып, бойыныҥ карындажын öлтÿрген Ка- 
индий болбогор. Нениҥ учун оны öлтÿрген? Оныҥ керектери jа- 
ман, карындажыныйы акту болгон учун. 

13 Телекей слерди jаман кöрÿп турган болзо, кайкабагар, карын- 
даштар. 14 Бис билерис, öлÿмнеҥ jÿрÿмге кечкенисти, нениҥ учун 
дезе карындаштарды сÿÿп jадыбыс. Сÿÿбей турганы, öлÿмде jÿрет. 
15 Бойыныҥ карындажын jаман кöрööчи не ле кижи, — кижи öлтÿ- 
реечи. Кандый да кижи öлтÿреечиде оныҥ бойында jÿреечи мöҥкÿ 

jÿрÿм jок болгонын, слер билеригер. 16 Ол бис учун Бойыныҥ jÿ- 
рÿмин бергенинеҥ сÿÿшти билип алганыс. Бис те тыныбысты 
карындаштар учун салар учурлу. 17 Телекейде jеткилдÿ бойы, ка- 
рындажы немедеҥ тутакту болгонын кöрÿп, jÿрегин оноҥ jапкан 
кижиниҥ бойында Кудайдыҥ сÿÿжи канайып jÿрет? 

18 Балдар! Сöслö, тилле эмес, jе керекле, чынла сÿÿйли. 19-20 Мы- 
наҥ бис чыннаҥ болгонысты билерис. Jÿрегис бисти jаргылап та 
турган болзо, Кудайдыҥ алдында jÿрегисти токынадып койорыс, 
нениҥ учун дезе Кудай jÿрегистеҥ jаан ла ончозын билер. 

21 Кару улузым! Jÿрегис бисти jаргылабай турган болзо, бис Ку- 
дайдыҥ алдында ачык-jарык. 22 Нени де суразабыс, Оноҥ алып jа- 
дыбыс, нениҥ учун дезе, Оныҥ jакылталарын чеберлеп, Ол алдын- 
да jараганды эдип jадыбыс. 23 Оныҥ jакылтазы дезе мындый: бис 
Оныҥ Уулы Иисус Христоско бÿдер учурлу, Оныҥ биске jакы- 
ганынча бой-бойыбысты сÿÿр учурлу. 24 Оныҥ jакылталарын че- 
берлеечи, Оныҥ Бойында jÿрет. Ол — байагы кижиниҥ бойында. 
Ол бистиҥ бойыбыста jÿргенин, Ол биске берген Тыннаҥ билип 
аладыс. 


4 

Кудай — ол сÿÿш 

1 Кару улузым! Болгон-тушкан тынга бÿтпегер, jе тындарды чене- 
гер, олор Кудайдаҥ ба деп, нениҥ учун дезе телекейге кöп тöгÿн 
jарчылар чыккан. 2 Кудайдыҥ Тынын мынайда билип аларыгар: эт- 
канла келген Иисус Христосты jарадып турган не ле тын — Кудай- 
даҥ. 3 Иисус Христосты jаратпай турган не ле тын — Кудайдаҥ 
эмес, ол антихрист тыны. Слер бу антихристти келип jат деп укка- 
ныгар, эмди ол качан ок телекейде. 4 Слер Кудайдаҥ, балдар, олор- 
ды jеҥдигер, нениҥ учун дезе слердиҥ бойыгарда Jÿреечи, телекей- 
де jÿргеннеҥ jаан. 5 Олор телекейдеҥ, оныҥ учун телекейлеп айдат, 
телекей олорды угат. 6 Бис Кудайдаҥ: Кудайды билери бисти угат, 
Кудайдаҥ эмези бисти укпайт. Мынаҥ бис чынныҥ тынын ла 
азыштыҥ тынын таныйдыс. 

7 Кару улузым! Бой-бойыбысты сÿÿйли, нениҥ учун дезе сÿÿш — 
Кудайдаҥ. Сÿÿп турган не ле кижи Кудайдаҥ туулган ла Кудайды 
билер. 8 Сÿÿбей турганы, Кудайды билип албаган, нениҥ учун дезе 

Кудай — ол сÿÿш. 9 Кудай телекейге jаҥыстаҥ туулган Бойыныҥ 
Уулын ийген, Ол ажыра бисти jÿрÿм алзын деп. Мынызыла Ку- 
дайдыҥ сÿÿжи бистиҥ бойыбыста ачылган. 10 Сÿÿш дезе, Кудайды 
бис сÿÿгенисте эмес, jе Ол бисти сÿÿп, бистиҥ кинчектерис учун 
jараштыраачы эдип Бойыныҥ Уулын ийгенинде. 

п Кару улузым! Кудай бисти анайда сÿÿп турган болзо, бис те 
бой-бойыбысты сÿÿр учурлу. 12 Кудайды кем де качан да кöрбöгöн, 
jе бис бой-бойыбысты сÿÿп jÿрген болзобыс, Кудай бистиҥ бойы- 
быста jÿрет, Оныҥ сÿÿжи бистиҥ бойыбыста толо кемине jеткен. 
13 Бис Оныҥ Бойында, Ол бистиҥ бойыбыста jÿрÿп турганын би- 
лип jадыбыс, нениҥ учун дезе Ол биске Бойыныҥ Тынынаҥ бер- 
ген. 14 Бис кöргöнис ле керелеп турубыс, Ада Уулын телекейдиҥ 
Аргадаачызы эдип ийгенин. 15 Иисус — ол Кудайдыҥ Уулы деп jа- 
радып турган кижиниҥ бойында Кудай jÿрет, ол Кудайдыҥ Бо- 
йында. 16 Кудайдыҥ биске сÿÿжин билип алганыс, ого бÿткенис. 
Кудай — ол сÿÿш, сÿÿштиҥ бойында jÿреечи, Кудайдыҥ Бойында 
jÿрет, Кудай оныҥ бойында. 17 Бу ажыра сÿÿш бистиҥ бойыбыста 
бÿткен. Jаргыныҥ кÿнинде бÿдÿмjилÿ болорыс, нениҥ учун дезе 
Ол кандый, бу телекейде бис те андый. 18 Сÿÿште коркыш jок, jе 
толо сÿÿш коркышты чыгара сÿрÿп jат, нениҥ учун дезе коркыш 
кезедишле колбулу. Коркып турганы сÿÿште толо эмес. 

19 Бис сÿÿп jадыс, нениҥ учун дезе Ол бисти озо сÿÿген. 20 «Мен 
Кудайды сÿÿп jадым» деп айдып, бойыныҥ карындажын jаман кö- 
рÿп турган кижи — тöгÿнчи. Кöрÿп турган карындажын сÿÿбези, 
кöрбöй турган Кудайды сÿÿп болбос. 21 Мындый jакылтаны Оноҥ 
алганыс: Кудайды сÿÿп jÿргени, бойыныҥ карындажын да сÿÿзин. 

5 

Телекейди jеҥгени — Кудайга бÿткенис 

1 Иисус — ол Христос деп бÿдеечи не ле кижи Кудайдаҥ туул- 
ган. Туулганды сÿÿчи, Оныҥ Бойынаҥ туулганды да сÿÿп турганы 
ол. 2 Кудайдыҥ балдарын сÿÿп турганысты мынаҥ биледис: Ку- 
дайды сÿÿп, Оныҥ jакылталарын бÿдÿрип jÿрген болзобыс. 3 Кудай- 
дыҥ jакылталарын бÿдÿрип jÿргенисте, Оны сÿÿп jадыбыс ине. 
Оныҥ jакылталары уур эмес, 4 нениҥ учун дезе Кудайдаҥ туулга- 
ны телекейди jеҥет. Телекейди jеҥген бу jеҥÿ, — бистиҥ бÿткенис. 

5 Кем телекейди jеҥет, Иисус — ол Кудайдыҥ Уулы деп бÿдеечи 
эмес болзо? 

6 Иисус Христос биске суу ла кан ажыра келген. Jаҥыс та суула 
эмес, jе суула, канла. Онызын Тын керелейт, нениҥ учун дезе 
Тын — ол чын. 7 Анайдарда, ÿч керечи бар: 8 Тын, суу ла кан. Ÿчÿ- 
лези бирÿни керелейт. 9 Улустыҥ керезин jуудып турган болзобыс, 
Кудайдыҥ керези — jаан. Бат, Кудайдыҥ керези: Ол Бойыныҥ 
Уулын керелейт. 10 Кудайдыҥ Уулына бÿдеечи, бойында бойы ке- 
релÿ. Кудайга бÿтпей турганы, Оны тöгÿнчи эткен, нениҥ учун 
дезе Кудай Бойыныҥ Уулын керелеген кереге бÿтпеген. п Кере 
дезе Кудай биске мöҥкÿ jÿрÿм бергенинде, бу jÿрÿм — Оныҥ 
Уулында. 12 Уулдузы jÿрÿмдÿ, Кудайдыҥ Уулы jогы jÿрÿм jок. 

13 Слер мöҥкÿ jÿрÿмдÿ болгоныгарды билзин деп, мыны слерге, 
Кудайдыҥ Уулына бÿдÿп турган улуска, бичидим. 14 Оныҥ алдын- 
да бисте бар бÿдÿмjи — Оныҥ табыла нени суразабыс, Ол бисти 
угуп турганында. 15 Нени де суразабыс, Ол бисти угуп турганын 
билер болзобыс, Оноҥ сураганысты алып турганысты да билерис. 

16 Карындажьг öлÿмге эмес кинчек эдип турганын кöргöн кижи 
мÿргÿп, ого jÿрÿм берзин. Öлÿмге эмес кинчек эдеечилер керегин- 
де айдадым. Öлÿмге кинчек бар: андый кинчек эдеечилер учун 
оны мÿргÿзин деп айтпай jадым. 17 Не ле тöгÿн — ол кинчек, jе 
öлÿмге эмес кинчек бар. 

18 Бис билерис, Кудайдаҥ туулган не ле кижи кинчек этпей jат. 
Jе Кудайдаҥ туулган кижи бойын чеберлеп jат, ого jаман тийбей 
jат. 19 Бис билерис, бис — Кудайдаҥ деп, телекей дезе бÿткÿлинче 
jаманныҥ табында. 20 Jе бис билерис, Кудайдыҥ Уулы келип, бис- 
ке санаа бергенин, бисти Чын Болгонды билип турзын деп. Бис — 
Чын Болгондо, Оныҥ Уулы Иисус Христосто. Ол — чын Кудай ла 
мöҥкÿ jÿрÿм. 

21 Балдар! Бойыгарды чалулардаҥ чеберлегер*. 


* Кезик jебрен тÿрбектер «Аминь» деп сöслö тÿгенет. 

1 Серкпениҥ jааны — талдап алган абакайга ла оныҥ балдары- 
на. Мен слерди чынынча сÿÿп jадым, jаҥыс та мен эмезим, jе 
чынды билип алган ончо улус. 2 Бу чын бойыбыста jÿрÿп, бисле 
кожо ÿргÿлjиге болор. 3 Бисле Ада Кудайдаҥ ла Аданыҥ Уулы 
Иисус Христостоҥ чында ла сÿÿште jакшылык, буурсаш, амыр 
болор. 


Чын ла Сÿÿш 

4 Биске Ада берген jакылтала чында базып jÿргендерди балда- 
рыҥ ортодо тапканыма сÿреен сÿÿндим. 5 Эмди сени сурап ту- 
рум, абакай: бойы бойыбысты сÿÿйли. Мен сеге jаҥы jакылтаны 
эмес, бисте бажынаҥ ала болгонын бичип турум. 6 Оныҥ jакыл- 
таларыла эдип jÿргенисте, сÿÿп jадыбыс ине. Слер бажынаҥ ала 
уккан jакылта бу: сÿÿште jÿрÿгер, 7 нениҥ учун дезе эт-канла 
келген Иисус Христосты jаратпай турган кöп аскыраачылар те- 
лекейге чыккан. Андый кижи — аскыраачы ла антихрист. 8 Аjа- 
рынып jÿрÿгер, неге болуп иштегенисти биске jылыйтпаска, jе 
толо кайрал аларга. 

9 Христостыҥ ÿредÿзинеҥ озо барып, ондо болуп jÿрбей турган 
не ле кижиде Кудай jок; ÿредÿде болуп jÿргенде Ада да, Уулы да 
бар. 10 Слерге келип, бу ÿредÿни экелбей турган кижини ÿйге 

кийдирбегер, уткыбагар да. 11 Оны уткуучы, оныҥ jаман керекте- 
ринде туружат. 

12 Слерге бичийтеним кöп эди, jе чаазынга чернеле бичиир кÿÿ- 
ним jок. Слерге барып, акту бойыгарла эрмектежерим деп, иже- 
нип турум. Ол тушта сÿÿнчибис толо болор. 

13 Талдап алган эjеҥниҥ балдары сеге эзен айдып туру*. 


* Кезик jебрен тÿрбектер «Аминь» деп сöслö тÿгенет. 

1 Серкпениҥ jааны — кару Гаийге. Мен оны чынынча сÿÿп 
jадым. 

2 Кару карындаш! Тыныҥ jедимдÿ чилеп, jедимдÿ бол, кадык 
бол деп, мÿргÿп турум. 


Чында jÿрери 

3 Карындаштар келип, сениҥ чындыгыҥды, чында канайып 
базып jÿргениҥди керелеерде, сÿреен сÿÿндим. 4 Балдарым чын- 
да базып jÿргендерин угарынаҥ jаан сÿÿнчи менде jок. 

5 Кару карындаш! Карындаштарга нени эткениҥде, чын эдип jа- 
дыҥ, олор öскö jердиҥ улузы да болзо. 6 Олор сениҥ сÿÿжиҥди 
серкпе алдында керелеген. Кудайга jарамык эдип, олорго jорыгын 
улалтарга болушсаҥ, jакшы эдериҥ. 7 Олор кара jаҥдулардаҥ нени 
де албай, Христоско болуп jолго чыккан ине. 8 Анайдарда, биске 
чында кожо туружарга, бис олордый улусты jöмööр учурлу. 

Jаманды эдеечи — Кудайды кöрбöгöн 

9 Мен серкпеге бичиген эдим, jе олордо баштапкы болорго 
сÿÿчи Диотреф бисти jуутпай jат. 10 Оныҥ учун келзем, оныҥ 
эдип jÿрген керектерин эске алындырарым. Ол бис керегинде jа- 
ман куучын-эрмек jайат. Онызыла болорзынбай, карындаштарды 

бойы да jуутпай, jуударга кÿÿнзеген улусты буудактап, серкпедеҥ 
чыгара сÿрет. 

п Кару карындаш! Jаманга эмес, jакшыга öткöниш. Jакшыны 
эдеечи — Кудайдаҥ. Jаманды эдеечи — Кудайды кöрбöгöн. 

12 Димитрий ончозынаҥ, база чынныҥ бойынаҥ jакшы керелÿ. 
Анайда ок бис те керелейдис. Бистиҥ керебис чын болгонын би- 
лериҥ. 

13 Сеге бичийтеним кöп эди, jе сеге чернеле, каламла бичиир 
кÿÿним jок. 14 Сени удабас кöрöрим деп, иженип турум. Ол тушта 
акту бойыбыс эрмектежерис. 

15 Сеге амыр jетсин. Сеге наjылар эзенин айдып турулар. Наjы- 
лардыҥ кажызына ла эзенисти jетир*. 


* Кезик jебрен тÿрбектер «Аминь» деп сöслö тÿгенет. 


338 




ИУДА АПОСТОJ1ДЫҤ 

САМАРАЗЫ 


1 

1 Иисус Христостыҥ кулы, Иаковтыҥ карындажы Иуданаҥ — 
слерге, кычырьшган, Ада Кудай сÿÿген ле Иисус Христос чеберле- 
ген улуска. 

2 Слерге быйан, амыр ла сÿÿш кожулзын. 

Кудайга чындык болорын 
чеберлегер 

3 Кару улузым! Бистиҥ текши аргаданыжыс керегинде бичиирге 
сÿрекей кÿÿнзедим. Оныҥ учун агаруларга бир катап ла ÿргÿлjиге 
берилген Кудайга бÿдÿш учун слерди база ла база тартыжуга кир- 
зин деп, слерге кычыру бичиири керектÿ деп бододым. 4 Ортогор- 
го бир кезик улус сÿмеленип кирген. Андый улуска jебрен öйлöр- 
дöҥ ала jаргы jарлалган. Олор Кудайга чындык эмес, Кудайыстыҥ 
jакшьшыгын алып, оны саҥ-тескери эдип, тудунбас jÿрÿмиле jÿр- 
генче. Олор сок jаҥыс Ээбисти, Иисус Христос Кайраканысты, 
jектеп jадылар. 

5 Мыны билер де болзогор, слерге эске алындырар кÿÿним 
бар: Кайракан калыкты Египет jеринеҥ бир катап ла ÿргÿлjиге 
аргадайла, оноҥ бÿтпегендерди jоголтып койгон. 6 Ол анайып ок 
баштаҥы айалгазын чеберлебей, jÿрген jерин таштап барган ан- 
гелдерди улу кÿнде jаргылаарга, карачкыда мöҥкÿ кÿлÿде тудуп 

jат. 7 Анайда ок Содом ло Гоморрала, jакалай калаларла болгон. 
Олордыҥ улузы анайып балыр кылынып, öскö эт-канды беди- 
регендер. Бу учун олор мöҥкÿ оттыҥ кезедÿзин алып, тем эдип 
кöргÿзилген. 

8 Шак мынайда байагы улусла болор. Олор бойлорыныҥ сезим 
санаазыла азып, бойы бойлорын быjарсыдып, бийленишти jек- 
теп, теҥериниҥ jаҥдарын jамандап jадылар. 9 Архангел Михаил 
дезе Моисейдиҥ эт-каны керегинде кöрмöслö эрмектежип, оны 
jамандап бурулаарга тидинбей, айткан: «Сеге Кайракан бол- 
дыртпазын». 10 Бу улус нени билбес, оны jамандап jадылар; са- 
наа-укаа jок тындулар чылап, бÿткен сезимиле нени билер, оны- 
ла бойлорын jайрадып jадылар. 11 Олорго ачу-корон, нениҥ учун 
дезе Каинниҥ jолыла барып jадылар; Валаам бойыныҥ асканы 
учун алган кайралга jайылып jадылар; удурлажуда Корей чилеп 
öлÿп jадылар. 12 Андый улус карындаштык курсак jииринде кир 
болуп jат. Олор слерле кожо jыргап, бойлорын коркыш jокко той- 
дырат. Олор — салкынга айдаткан jаҥмыр jаадырбас булуттар; 
jиилек jок, эки катап öлÿп калган, тазылы кодорылган кÿски 
агаштар. 13 Олор — бойлорыныҥ быjарыла кöбÿктелген талайдыҥ 
калапту толкулары, азып jÿрген jылдыстар. Олорго ÿргÿлjиге ка- 
рачкыныҥ карачкызы белетелген. 

14 Олор керегинде баштапкы кижиниҥ jетинчи калдыгы Енох 
jарчы да айткан: «Бат, Кайракан Бойыныҥ тÿмен агаруларыла ко- 
жо келип jат. 15 Ол кажы ла кижини jаргылаарга келип jат. Ол ка- 
жы ла кижини Кудайга удура эткен jаман керектери учун, Кудайы 
jок jÿрген кинчектÿлерди Ого удура айткан ончо кату сöстöри 
учун jаргылаар». 16 Бу — jаантайын кимиректенип, jÿрÿмине кому- 
дап, кычазыла кылынып jÿрген улус. Олор кöп элбек сöстöр айда- 
дылар, бойыныҥ тузазына болуп, улус алдында jарамсыйдылар. 

17 Jе слер, кару улузым, Иисус Христос Кайраканыстыҥ апос- 
толдоры башкыда айткан сöстöрди сананып jÿрÿгер. 18 Калганчы 
öйдö Кудай jок кычаларыла кылынып jÿрген электеечи улус табы- 
лар деп, олор слерге айткан. 19 Бу улус бойлорын бöлÿп, тынла 
эмес, сезимле jÿрÿп jадылар. 

20 Слер дезе, кару улузым, бойыгардыҥ jÿрÿмигерди агару бÿт- 
кенигерге тöзöп, Агару Тынла мÿргÿгер. 21 Мöҥкÿ jÿрÿм аларга, 
Иисус Христос Кайраканыстаҥ быйан алынып, бойыгарды Ку- 
дайдыҥ сÿÿжинде чеберлегер. 

22 Эреҥистелип jÿрген кезик улуска быйан эдигер, 23 кезигин от- 
тоҥ ала койып аргадагар. Кезигине база быйан эдигер, jе Кайра- 
кан алдында айап, эт-канныҥ кинчегиле быjарсыган кийимнеҥ де 
jескинигер. 

24 Ого, слерди jыгьшарынаҥ аргадаар ла Бойыныҥ магы алдын- 
да jек jок ло сÿÿнчиде тургузар аргалу болгонго, — 25 сок jаҥыс Ку- 
дайга, Аргадаачыбыска, ончо чактардаҥ озо, эмди ле ончо чактар- 
га Иисус Христос Кайраканыс ажыра мак, улулык, кÿч ле jаҥ. 
Аминь. 




ИОАННЫҤ 


АЧЫЛТАЗЫ 


1 

Сöс бажы 

1 Иисус Христостыҥ ачылтазы. Бу ачылтаны Ого удабастаҥ не 
болотонын Бойыныҥ кулдарына кöргÿзейин деп, Кудай берген. 
Ол мыны Бойыныҥ ангели ажыра Бойыныҥ кулы Иоаннга ийип 
кöргÿскен. 2 Иоанн нени кöргöнин ончозын айдып туру: Кудай- 
дыҥ сöзи керегинде, ого Иисус Христос ачкан чындык керегинде. 

3 Бу судур сöстöрди кычырып турганы ла угуп тургандары, анда 
бичилгенин чеберлеп тургандары кежиктÿ, нениҥ учун дезе öй 
jууктап келди. 

4 Иоаннаҥ — Асиядагы jети серкпеге. Слерге бар, болгон ло ке- 
лип jаткан Кудайдаҥ, Оныҥ ширеези алдында jÿрген jети тыннаҥ, 
5 база чындык керечи, öлгöндöр ортодо баштапкы тирилген, jерде- 
ги каандардыҥ Башчызы Иисус Христостоҥ jакшылык ла амыр 
jетсин. Ол бисти сÿÿп jат, Бойыныҥ каныла кинчектеристеҥ ай- 
рыган. 6 Ол Кудайга, Бойыныҥ Адазына, бисти каандар ла абыс- 
тар эткен. Ого ÿргÿлjи чакка мак ла кÿч! Аминь. 

7 Бат, Ол булутла келер, Оны не ле кöс, Оны jыдала сайгандары 
да, кöрÿп ийер, jердиҥ ончо ук-калыктары Оныҥ алдында сыкта- 
жар. Чын, аминь. 

8 «Мен — Альфа ла Омега» — деп, Кудай Кайракан айдат, бар, 
болгон ло келип jаткан кÿчтÿдеҥ кÿчтÿ Кудай. 

9 Мен, Иоанн, Иисус Христостыҥ Бойындагы карындажыгар, 
кыйын-шырада, каандыкта ла чыдуда слерле кожо туружаачы бо- 
йым, Кудайдыҥ сöзи учун, Иисустыҥ керези учун Патмос дейтен 
ортолыкта болуп калгам. 10 Мен Кайраканныҥ кÿнинде Тынга ал- 
дыртып, кийнимде амыргыныҥ ошкош тыҥ ÿнди угуп ийгем, ол 
айткан*: 

11 — Кöрÿп турганыҥды тÿрбекке бичип, jети серкпеге ий: Ефес- 
ке, Смирнага, Пергамга, Фиатирге, Сардиске, Филадельфияга, 
JТаодикияга. 

12 Меге айткан ÿн кемдийи деп кöрöргö, кайра баштангам. 
Кайра баштанала, jети алтын jарыткышты, 13 jарыткыштардыҥ 
ортозында Кижи Уулына тÿҥейди кöрÿп ийгем. Ол узун эдектÿ 
кеп кийген, кöгÿстей алтын кур курчанган. 14 Бажындагы чачы 
ак тÿктий, кардый апагаш, кöстöри — от jалбыжындый. 15 Бутта- 
ры jестий, печкеде кызыгандый, ÿни — кöп суулардыҥ табы- 
жындый. 16 Оҥ колында jети jылдыс тудунып алган, оозынаҥ 
эки мистÿ кылыш чыгып турган. Чырайы — jаркынду чалыган 
кÿндий. 

17 Оны кöрöлö, будына öлгöндий барып тÿшкем. Ол меге оҥ ко- 
лын салып, айткан: 

— Коркыба, Мен — Баштапкы ла Калганчы, 18 база Jÿргени. 
Öлгöн эдим, jе бат, ÿргÿлjи чакка тирÿ. Менде таамыныҥ ла 
öлÿмниҥ тÿлкÿÿри бар. 19 Анайдарда, кöргöниҥди бичи: не ба- 
рын, мыныҥ соҥында не болорын. 20 Сен кöргöн оҥ колымда- 
гы jети jылдыстыҥ, база jети алтын jарыткыштыҥ jажыды бу: 
jети jылдыс — jети серкпениҥ ангелдери, jети jарыткыш — jети 
серкпе. 


2 

Ефестеги серкпеге 

1 — Ефестеги серкпениҥ ангелине бичи: оҥ колында jети jыл- 
дыс тудунып алганы, jети алтын jарыткыштыҥ ортозыла базып 
jÿргени мынайда айдат: « 2 Эдип jÿрген керектериҥди, уур ижиҥди 


* Кезик jебрен тÿрбектерде кожумак бар: «Мен — Альфа ла Омега, Баш- 
тапкы ла Калганчы». 

де, чыдууҥды да билерим. Анайда ок jаман улусты кöрÿп алба- 
зыҥды, бойлорын апостолдор деп аданган улусты ченеп, олор тö- 
гÿнчи болгонын jартына чыкканыҥды билерим. 3 Сенде чыду бар, 
Меге болуп сеге кöпти öдöргö келишкен, jе сен jобобогоҥ. 

4 Jе сеге удура айдарым бар: сен баштапкы сÿÿжиҥди jылый- 
тып койгоҥ. 5 Анайдарда, кайдаҥ jыгылганыҥды эске алып, 
кинчегиҥди алын, башкыдагы керектерди jайа. Андый эмес 
болзо, кинчегиҥди алынбазаҥ, сеге келип, jарыткыжыҥды jе- 
ринеҥ jылдырып койорым. 6 Jе сенде jакшызы бар, ол — нико- 
лаиттердиҥ эдип jÿрген керектерин Мен чилеп ок jаман кöрÿп 
турганыҥ. 

7 Кулакту кижи уксын, Тын серкпелерге нени айдып турганын: 
jеҥип турганга Кудайдыҥ райында öзÿп турган jÿрÿм агажынаҥ 
jиирге берерим». 


Смирнадагы серкпеге 

8 — База Смирнадагы серкпениҥ ангелине бичи: öлгöн Бойы 
тынданган Баштапкы ла Калганчы мынайда айдат: « 9 Сениҥ кы- 
йыныҥды да, тÿреҥиҥди де билерим, jе сен бай эмейиҥ. Иудей- 
лер бис дешкендердиҥ jамандаганын да билерим. Олор иудейлер 
де эмес, сатананыҥ jууны. 10 Сеге öдöтöн кыйын-шырадаҥ коркы- 
ба. Бат, кöрмöс слерди ченейин деп, ортогордоҥ кезигерди тÿрме- 
ге сугар. Слер он кÿн кыйналарыгар. Öлöргö jетире чындык бол, 
кайрал эдип сеге jÿрÿм берерим. 

п Кулакту кижи уксын, Тын серкпелерге нени айдып турганын: 
jеҥип турганы экинчи öлÿмнеҥ каршу албас». 

Пергамдагы серкпеге 

12 — База Пергамдагы серкпениҥ ангелине бичи: эки мистÿ 
кылыштузы мынайда айдат: « 13 Сатананыҥ ширеези турган jерде 
jуртаганыҥды билерим. Анайда ок Меге чындык болгоныҥды, 
керек дезе слерде, сатана jуртаган jерде, чындык Антипа кере- 
чим öлтÿртип койордо, Меге бÿткениҥнеҥ jана тÿшпегениҥди 
де билерим. 

14 Jе сеге эмеш удура айдарым бар: сенде Валаамныҥ ÿредÿ- 
зинеҥ тудунган улус бар. Ол Израильдиҥ улузы чалуга тайган- 
ды jип, балыр jÿрÿм jÿрзин деп, олорды аскырарга Валакты ÿре- 
дип койгон. 15 Анайда ок сенде де николаиттердиҥ ÿредÿзинеҥ 

тудунган улус бар. 16 Анайдарда, кинчегиҥ алын. Алынбазаҥ, 
удабастаҥ сеге келип, оозымныҥ кылыжыла ол улусла jуула- 
жарым. 

17 Кулакту кижи уксын, Тын серкпелерге нени айдып турганын: 
jеҥип турганга jажытту манна jиирге берерим, база ак-таш, та ттт ка 
бичилген jаҥы ат-jол берерим. Алып jатканнаҥ башка, ол ат-jол- 
ды кем де билбес». 


Фиатирдеги серкпеге 

18 — База Фиатирдеги серкпениҥ ангелине бичи: кöзи болзо 
от jалбыжындый, буды болзо jестий Кудайдыҥ Уулы мынайда 
айдат: « 19 Эдип jÿрген керектериҥди, сÿÿжиҥди де, бÿткениҥ- 
ди де, Кудайга jалчыланып jÿргениҥди де, чыдууҥды да биле- 
рим, калганчы керектериҥ баштапкызынаҥ jаан болгонын да 
билерим. 

20 Jе сеге удура айдарым бар, бойын jарчы деп аданып турган 
Иезавель деп ÿй кижиниҥ табына салдырып турганыҥ учун. Ол 
Мениҥ кулдарымды ÿредип, аскырып jат, балыр кылынзын, ча- 
луга тайганды jизин деп. 21 Мен ого кинчегин алынарга öй бергем. 
Jе ол балыр кылынып, кинчегин алынар кÿÿни jок. 22 Бат, Мен 
оны эдип jÿрген керектериниҥ кинчектерин алынбаза, оору-jо- 
болдыҥ тöжöгине, оныла кожо балыр кылынып jÿргендерди улу 
ачу-коронго таштап jадым. 23 Балдарын да öлтÿрерим, Мен — ки- 
жиниҥ санаазын ла jÿрегин ченеечи деп, ончо серкпелер билип 
алар. Кажыгарга ла эткен керектеригер аайынча jандыра берерим. 
24 Слерге дезе, база бу ÿредÿдеҥ тудунбай турган, сатананыҥ тереҥ 
jажыттары дегенди билбес Фиатирдеги арткан улуска, айдып ту- 
рум: слерге öскö jÿк артпазым. 25 Jаҥыс, келбейинчем, бойыгар- 
да барын бек тудугар. 

26 Jеҥип, Мениҥ керектеримди учына jетире бÿдÿрип турган ки- 
жиге калыктардыҥ бажын билер jаҥ берерим. 27 Ол калыктарды 
темир тайакла кабырар, той балкаштаҥ эткен jыракыларды чылап 
оодор. 28 Мен де Адамнаҥ jаҥ алганым чылап, Мен ого таҥ чол- 
монды берерим. 

29 Кулакту кижи уксын, Тын серкпелерге нени айдып тур- 
ганын». 

3 

Сардистеги серкпеге 

1 — База Сардистеги серкпениҥ ангелине бичи: Бойында Кудай- 
дыҥ jети тыны ла jети jылдыс бары мынайда айдат: «Эдип jÿрген 
керектериҥди билерим. Сен тирÿ болгоҥдый ат аданып jÿредиҥ, 
jе сен öлÿп калгаҥ. 2 Ойгу бол, сенде арткан-калганды, öлÿп те jат- 
кан болзо, тыҥыт. Эдип jÿрген керектериҥ Кудайым алдында 
чындаптаҥ jакшы болгонын кöрбöй турум. 3 Оныҥ учун нени ал- 
ганыҥды ла нени укканыҥды эске ал, чеберлеп, кинчегиҥ алын. 
Ойгу болбозоҥ, уурчы чылап келерим, сеге кандый öйдö келерим- 
ди билбезиҥ. 

4 Jе сенде Сардисте кийимин быjарсытпаган бир канча кижи 
бар. Мениле кожо ак кийимдÿ базып jÿргÿлеер, нениҥ учун дезе 
олор бого jарамык. 5 Jеҥип турганы ак кийим кийер. Оныҥ ады- 
jолын jÿрÿм тÿрбегинеҥ кырбазым, Адам алдында ла Оныҥ ангел- 
дери алдында оныҥ адын jарлаарым. 

6 Кулакту кижи уксын, Тын серкпелерге нени айдып турганын». 

Филаделъфиядагы серкпеге 

1 — База Филадельфиядагы серкпениҥ ангелине бичи: Агару, 
Чындык дегени, ачканда, кем де jаап болбос, jапканда, кем де 
ачып болбос Давидтиҥ тÿлкÿÿри бары мынайда айдат: « 8 Эдип jÿр- 
ген керектериҥди билерим. Бат, сениҥ алдыҥда эжикти ачтым, 
оны кем де jаап болбойт. Сениҥ ьсÿчиҥ ас, jе Мениҥ сöзимди че- 
берлеп, Мениҥ адымла аданарынаҥ jана тÿшпегеҥ. 9 Бат, сеге са- 
тананыҥ синагогаларынаҥ бир кезик улусты ийип jадым. Булар 
бойлорын иудейлер дейдилер, jе олор иудейлер эмес, тöгÿндеп jат. 
Бат, Мен олорды келдиртип, будыҥныҥ алдына бажыртарым. Ол 
тушта Мен сени сÿÿп турганымды билип алгылаар. 10 Мениҥ айт- 
канымча чыдамкай болгоҥ. Оныҥ учун ченелте öйинеҥ Мен де 
сени чеберлеп аларым. Ол öй jерде jуртагандарды ченеерге, басты- 
ра телекейге келер. 

п Удабастаҥ келерим. Кайралыҥды кижи блаап албазын деп, 
не барыҥды бек тут. 12 Jеҥип турганды Кудайымныҥ Öргööзинде 
бакана эдерим, ол оноҥ база чыкпас. Ого Кудайымныҥ адын, 

Кудайымныҥ калазыныҥ — Кудайымнаҥ теҥеридеҥ тÿжÿп jат- 
кан Иерусалимниҥ адын ла Мениҥ jаҥы адымды бичиирим. 

13 Кулакту кижи уксын, Тын серкпелерге нени айдып тур- 
ганын». 


Лаодикиядагы серкпеге 

14 — База Лаодикиядагы серкпениҥ ангелине бичи: Аминь де- 
гени — чындык ла чын керечи, Кудай jайаганныҥ баштамызы 
мынайда айдат: « 15 Эдип jÿрген керектериҥди билерим. Сен соок 
то, изÿ де эмезиҥ. Э-э, сен соок эмезе изÿ болгон болзоҥ! 16 Jе 
сен jылузымак, изÿ де, соок то эмес болорыҥда, сени оозымнаҥ 
кустырып ийерим. 17 Сен айдадыҥ: „Мен бай, байыгам, немедеҥ 
тутабай jадым“. Jе сен бойыҥды кежик jок, ич ачыыр, тÿреҥи, 
сокор ло jылаҥаш деп билбейдиҥ. 18 Сеге jöп берип турум: ба- 
йыырга, Менеҥ отло аруталган алтын садып ал, кийип аларга ла 
уйатту jылаҥажыҥ кöрÿнбезин деп, ак кийим садып ал, кöрöргö, 
кöзиҥди сÿркÿшле сÿртÿп ал. 

19 Сÿÿп турган улузымныҥ кинчектерин ачып, кезедедим. Анай- 
дарда, кичееҥкей бол, кинчегиҥ алын. 

20 Бат, эжик jанында туруп, токулдадып jадым. Ÿнимди угуп, 
эжигин ачкан кижиге кирип, оньша кожо ажанарым, ол до Мени- 
ле кожо ажанар. 21 Jеҥип турганга Мениле кожо ширееме отурарга 
берерим, канайып Мен де jеҥип, Адамла кожо Оныҥ ширеези- 
не отургам. 22 Кулакту кижи уксын, Тын серкпелерге нени айдып 
турганын». 


4 

Кудайдыҥ ширеези алдында 

'Мыныҥ кийнинде теҥериде ачык эжикти кöрÿп ийгем. Мен 
уккан, меге баштанган амыргыныҥ ошкош байагы ÿн айткан: 

— Бери чык, мыныҥ кийнинде не болорын кöргÿзейин. 

2 Мен ол тарый Тынга алдыртып, теҥериде ширее турганын, 
ширееде Отурганды кöрÿп ийгем. 3 Бу Отурганы бÿдÿмиле яспис 
ле сардис деп таштарга тÿҥей болгон, ширеени эбире солоҥы 
смарагд таш чылап мызылдаган. 4 Ширеени эбире jирме тöрт 
ширее, ширеелерде отурган jирме тöрт башчы. Олор ак кийимдÿ, 

баштарында — алтын короналар. 5 Ширеедеҥ jалкын jалтылдап, 
ÿндер угулып, кÿкÿрт кÿркÿреп турган. Ширеениҥ алдында отло 
кÿйген jети jарыткыш — Кудайдыҥ jети тыны. 6 Ширеениҥ ал- 
дында кристаллдый ару шил талай. Ширее ортодо ло ширеени 
эбире алын ла кийин jанында кöп кöстöрлÿ тöрт тынду. 7 Баш- 
тапкы тынду арсланга тÿҥей, экинчи тынду бозуга тÿҥей бол- 
гон, ÿчинчи тынду кижидий чырайлу болгон, тöртинчи тынду 
учуп бараткан мÿркÿтке тÿҥей. 8 Тöрт тындуныҥ кажызы ла ал- 
тыдаҥ канатту болгон, канаттарды эбире ле ич jаны кöп кöстöр. 
Тындулар тÿн-тÿш токтобой айдып тургандар: 

— Кайракан, кÿчтÿдеҥ кÿчтÿ Кудай агару, агару, агару! Ол бол- 
гон, бар ла келип jат. 

9 Тындулар ширееде Отурганга, ÿргÿлjи чакка Jÿреечиге мак, 
кÿндÿ эдип, алкыш-быйанын jетиргенде, 10 jирме тöрт башчы ши- 
рееде Отурганныҥ алдына jыгьшып, ÿргÿлjи чакка Jÿреечиге ба- 
жырып, короналарын ширеениҥ алдына салып, айдып тургандар: 

11 — Кайракан ла Кудайыс, макты, кÿндÿни ле кÿчти аларга Сен 
jарамык, нениҥ учун дезе Сен ончоны jайагаҥ, Сениҥ табыҥла 
ончозы jÿрет ле ончозы бÿткен. 


5 

Турбек ле Кураан 

1 Оноҥ ширееде Отурганныҥ оҥ колында тÿрбекти кöрÿп ийгем. 
Бу тÿрбекте jети таҥма базылган, ичинде ле тыштында бичилген. 
2 Мен кÿчтÿ ангелди кöрÿп ийгем, ол тыҥ ÿнденип jарлап турган: 

— Тÿрбекти ачып, оныҥ таҥмазын алып ийерге кем jарамык? 

3 Jе теҥериде де, jерде де, jердиҥ алдында да кем де тÿрбекти 

ачып, ого карап кöрÿп болбогон. 4 Тÿрбекти ачып, ого карап кö- 
рöргö jарамык кижи табылбаган учун, мен кöп ыйлагам. 5 Башчы- 
лардыҥ бирÿзи меге айткан: 

— Ыйлаба. Бат, Иуда угынаҥ Давидтиҥ тазылы, Арслан, jеҥди. 
Ол бу тÿрбекти ачып, оныҥ jети таҥмазын алып ийер аргалу. 

6 Мен ширее ле тöрт тынду ортодо, башчылар ортодо Кураан 
турганын кöрÿп ийгем. Ол сойылгандый болгон, jети мÿÿстÿ ле jе- 
ти кöстÿ — Кудайдыҥ ончо jерге ийилген jети тыны. 7 Ол келип, 
ширееде Отурганныҥ оҥ колынаҥ тÿрбекти алган. 8 Тÿрбекти 

аларда, тöрт тынду ла jирме тöрт башчы Кураанныҥ алдына jы- 
гылган. Кажызы ла jадаганду, фимиамла толтырылган алтын 
айакту болгон, бу — агарулардыҥ мÿргÿÿлдери. 9 Олор jаҥы сарын 
сарнап, айдып jадылар: «Сен тÿрбекти колго аларга ла оныҥ таҥ- 
мазын алып ийерге jарамык, нениҥ учун дезе, Сен сойылып, Бо- 
йыҥныҥ каныҥла кандый ла ÿйедеҥ, тилдеҥ, калыктаҥ ла уктаҥ 
улусты Кудайга садып алгаҥ. 10 Сен олорды Кудайыска каандар ла 
абыстар эткеҥ. Олор jерде башкарар». 

п Мен ширеени, тындуларды ла башчыларды эбире кöп ангел- 
дерди кöрÿп, ÿндерин угуп ийгем. Тоозы тÿмендердиҥ тÿмени, 
муҥдардыҥ муҥы болгон. 12 Олор тыҥ ÿнденип, айдыжып тур- 
гандар: «Сойылган Кураан jаҥды, байлыкты, ойгорды, кÿчти, 
кÿндÿни, макты ла алкышты аларга jарамык!» 

13 Теҥериде ле jерде, jердиҥ алдында ла талайда jÿрген не ле jа- 
йалган, олордо бар не ле неме мынайда айдыжып турганын угуп 
ийгем: «Ширееде Отурганга ла Кураанга ÿргÿлjи чакка алкыш, 
кÿндÿ, мак ла ьсÿч!» 14 Тöрт тынду: «Аминь!» — дегендер, башчылар 
jыгылып, бажыргандар. 


6 

А.ипы танманы алып ийгени 

1 Кураан jети таҥманыҥ бирÿзин алып ийгенин кöргöм, тöрт 
тындуныҥ бирÿзи кÿкÿрттиҥ ошкош ÿниле: «Кел!» — дегенин ук- 
кам. 2 Мен ак атты кöрÿп ийгем. Атка мингени саадакту болгон, 
ого венок берилген. Ол jеҥÿчил чилеп, jеҥерге чыккан. 

3 Кураан экинчи таҥманы алып ийерде, экинчи тынду: «Кел!» — 
дегенин уккам. 4 От-кызыл öҥдÿ öскö ат чыгып келген. Атка мин- 
генге jердеҥ амырды алзын, улус бой-бойын öлтÿришсин деп, jöп 
берилген. Ого jаан кьшыш берилген. 

5 Кураан ÿчинчи таҥманы алып ийерде, ÿчинчи тынду: «Кел!» — 
дегенин уккам. Мен кара атты кöрÿп ийгем. Атка мингенниҥ ко- 
лында — беске. 6 Мен тöрт тындуныҥ ортозынаҥ чыккан ÿндий 
немени угуп ийгем: «Хиникс* буудайды динарийге, ÿч хиникс ар- 
баны динарийге. Jе олива майды ла виноград аракыны ÿребе». 


* Бескениҥ ас кемjÿзи. 

7 Кураан тöртинчи таҥманы алып ийерде, тöртинчи тынду: 
«Кел!» — дегенин уккам. 8 Jе бат, мен куба атты кöрÿп ийгем. 
Атка мингенниҥ ады-jолы Öлÿм болгон. Оныҥ кийнинеҥ Таа- 
мы барып jаткан. Олорго jердиҥ тöртинчи ÿлÿзин башкарар, 
улусты кылышла, тороло, оору-jоболло, jерлик аҥдарла öлтÿрер 
jаҥ берилген. 

9 Кураан бежинчи таҥманы алып ийерде, тагылдыҥ алды ту- 
жында jÿрген jулаларды кöргöм. Бу jулалар Кудайдыҥ сöзи учун, 
бойлорындагы кере учун öлтÿрилген улустыйы болгон. 10 Олор 
тыҥ ÿнденип кыйгырьгжып тургандар: 

— Э-э, агару ла чын Каан, jерде jÿрген улусты тöгÿлген каныбыс 
учун jаргылап, öч аларга jетире канча кире öй арткан? 

“Олордыҥ кажызына ла ак кийим берилген. Олор ок чылап 
öлтÿртетен кожо иштегендери ле карындаштары тооны толтыр- 
ганча, база ас öйгö сакызын деп, олорго айдылган. 

12 Кураан алтынчы таҥманы алып ийгенин кöргöм. Jе бат, 
улу-jаан jерсилкиниш болгон, кату тÿктеҥ эткен кийим чилеп 
кÿн карара берген, ай кандый боло берген; 13 смоква агаш тыҥ 
салкынга силкидип, бышкалак кат-jиилектерин ычкынганы чы- 
лап, теҥериниҥ jьшдыстары jерге тÿ ттт кен; 14 теҥери тÿрбек чилеп 
тÿрÿлип, jажына берген; не ле кыр, ортолык бойлорыныҥ jери- 
неҥ jылган; 15 jердеги каандар, улулар, черÿ башчылары, байлар, 
кÿчтÿлер, не ле кул, не ле jайым кижи кырлардыҥ куй-ташта- 
рына ла капчалдарына jажынып, 16 кырларга ла кайаларга айдып 
тургандар: 

— Ÿстибиске аҥтарылып, бисти ширееде Отурганныҥ чырайы- 
наҥ ла Кураанныҥ чугулынаҥ jажырыгар, 17 нениҥ учун дезе Оныҥ 
чугулыныҥ улу кÿни келди, бого кем чыдажар аргалу? 

7 

Израилъдегг jÿс тöртöн тöрт мун 
кижи 

1 Мыныҥ кийнинде jердиҥ тöрт булуҥында турган тöрт ангелди 
кöрÿп ийгем. Олор jердиҥ тöрт салкынын тудунып алгандар, сал- 
кын jерге де, талайга да, кандый да агашка сокпозын деп. 2 Оноҥ 
кÿнчыгыштаҥ кöдÿрилип jаткан öскö ангелди кöрÿп ийгем. Ол 

тирÿ Кудайдыҥ таҥмазын тудунып алган. Jерге ле талайга кар- 
шу jетирер jаҥ берилген тöрт ангелге тыҥ ÿнденип кыйгырып, 
айткан: 

3 — Кудайыстыҥ кулдарыныҥ маҥдайларына таҥма баспаганча- 
быс, jерге де, талайга да, агаштарга да каршу jетирбегер. 

4 Таҥмалалган улустыҥ тоозын угуп ийгем: Израиль уулдары- 
ныҥ ончо ÿйелеринеҥ 144 муҥ кижи таҥмалалган. 

5 Иуда ÿйезинеҥ 

12 муҥ кижи таҥмалалган. 

Рувим ÿйезинеҥ 

12 муҥ кижи таҥмалалган. 

Гад ÿйезинеҥ 

12 муҥ кижи таҥмалалган. 

6 Асир ÿйезинеҥ 

12 муҥ кижи таҥмалалган. 

Неффалим ÿйезинеҥ 
12 муҥ кижи таҥмалалган. 

Манассия ÿйезинеҥ 
12 муҥ кижи таҥмалалган. 

7 Симеон ÿйезинеҥ 

12 муҥ кижи таҥмалалган. 

JJевий ÿйезинеҥ 

12 муҥ кижи таҥмалалган. 

Иссахар ÿйезинеҥ 
12 муҥ кижи таҥмалалган. 

8 Завулон ÿйезинеҥ 

12 муҥ кижи таҥмалалган. 

Иосиф ÿйезинеҥ 

12 муҥ кижи таҥмалалган. 

Вениамин ÿйезинеҥ 
12 муҥ кпжи таҥмалалган. 

9 Мыныҥ кийнинде кем де тоолоп болбогон кара-баjырт улус- 
ты кöрÿп ийгем. Анда ончо уьстардаҥ, ÿйелердеҥ, калыктардаҥ ла 
тилдердеҥ улус болгон. Олор ширеениҥ алдында ла Кураанныҥ 
алдында тургандар. Ак кийимдÿ болгондор, колдорында пальма 
агаштыҥ сабаьстарын тудунььп алгандар. 

10 — Улустьь ширееде отурган Кудайььс ла Кураан аргадайт! — 
деп, олор тььҥ ÿнденип кььйгььрььжып тургандар. 

11 Ончо ангелдер ширеени, башчыларды ла тöрт тындуны эбире 
тургандар. Олор ширеениҥ алдына кöҥкöрö jыгылып, Кудайга ба- 
жырып, 12 айткандар: 

— Аминь! Кудайыска ÿргÿлjи чакка алкыш, мак, ойгор, быйан, 
кÿндÿ, jаҥ ла кÿч! Аминь. 

13 Сöс айдып баштайла, башчылардыҥ бирÿзи менеҥ сураган: 

— Ак кийим кийген бу не улус, олор кайдаҥ келген? 

14 — Сен билериҥ, бий — дегем. 

Ол меге айткан: 

— Улу ачу-коронноҥ келген улус бу. Олор кийимин jунуп, Ку- 
раанныҥ каныла ак эткендер. 15 Оныҥ учун Кудайдыҥ ширеези 
алдында туруп, Оныҥ Öргööзинде Ого тÿн-тÿш бажырып jадылар. 
Ширееде Отурганы олордыҥ чадыры боло берер. 16 Олор база то- 
ролобос, суузабас, олорды кÿн, кандый да изÿ öртöбöс, 17 нениҥ 
учун дезе олорды ширеениҥ орто тужындагы Кураан кабырар, ти- 
рÿ сууныҥ агындарына апарар, Кудай олордыҥ кöзинеҥ не ле 
jашты арчыыр. 


8 

Jетинчи танманы алып ийгени 

1 Кураан jетинчи таҥманы алып ийерде, теҥериде jарым саат 
кире шыҥ боло берген. 2 Кудайдыҥ алдында турган jети ангелди 
кöрÿп ийгем. Олорго jети амыргы берилген. 

3 Öскö ангел келип, фимиам öртöйтöн алтын айагын тудунган- 
ча, тагылдыҥ алдына тура берген. Ого кöп фимиам берилген, он- 
чо агарулардыҥ мÿргÿÿлиле ширее алдындагы алтын тагылга сал- 
зын деп. 4 Фимиам ыжы агарулардыҥ мÿргÿÿлиле кожо ангелдиҥ 
колынаҥ Кудайдыҥ алдына кöдÿрилген. 5 Ангел алтын айакты 
алып, тагылдаҥ отло толтырып, jерге чачкан: ÿндер угулып, кÿ- 
кÿрт кÿркÿреп, jалкын jалтылдап, jер силкинген. 

6 Jети амыргылу jети ангел амыргы тартарга белетенип алган. 

7 Баштапкы ангел амыргылаган. Канла колынган мöндÿр ле от 
боло берип, jерге тÿшкен. Jердиҥ ÿчинчи ÿлÿзи, агаштардыҥ 
ÿчинчи ÿлÿзи, не ле кöк öлöҥ кÿйе берген. 

8 Экинчи ангел амыргылаган. Отло jалбырап кÿйген улу-jаан кыр- 
дый неме талайга ташталган. Талайдыҥ ÿчинчи ÿлÿзи кан боло 


505 




Ачылта 8, 9 


берген, 9 талайда jÿрген тынар-тындуныҥ ÿчинчи ÿлÿзи öлгöн, ке- 
рептердиҥ ÿчинчи ÿлÿзи сайалып-оодылган. 

10 Ÿчинчи ангел амыргылаган. Теҥеридеҥ jарыткыш чылап кÿй- 
ген улу-jаан jылдыс тÿшкен. Ол суулардыҥ ÿчинчи ÿлÿзине ле суу- 
лардыҥ агындарына тÿшкен. п Jылдыстыҥ ады Jыпшан болгон. 
Суулардыҥ ÿчинчи ÿлÿзи jыпшан боло берген. Бу суудаҥ улустыҥ 
кöбизи öлгöн, нениҥ учун дезе суулар ачу боло берген. 

12 Тöртинчи ангел амыргылаган. Кÿнниҥ ÿчинчи ÿлÿзи, айдыҥ 
ÿчинчи ÿлÿзи, jылдыстардыҥ ÿчинчи ÿлÿзи ÿрелген. Оныҥ учун 
олордыҥ ÿчинчи ÿлÿзи карачкы боло берген. Тÿштиҥ ÿчинчи ÿлÿ- 
зи туркунына jарык jок болгон, анайда ок тÿнниҥ ÿчинчи ÿлÿзи 
туркунына. 

13 Теҥериде бийик учуп бараткан, тыҥ ÿнденип, мынайда айдып 
турган бир мÿркÿтти кöрÿп, угуп ийгем: 

— Jерде jуртаган улуска ачу-корон, ачу-корон, ачу-корон, не- 
ниҥ учун дезе арткан ÿч ангел амыргы тартарга белен. 

9 

1 Бежинчи ангел амыргылаган: теҥеридеҥ jерге тÿшкен jьшдыс- 
ты кöрÿп ийгем. Ого алыс jердиҥ оозыныҥ тÿлкÿÿри берилген. 
2 Ол алыс jердиҥ оозын ачып ийерде, улу-jаан печкедеҥ чилеп, 
алыс jердеҥ ыш чыккан. Алыс jердиҥ бу ьгжынаҥ кÿн ле кей ка- 
рачкыланган. 3 Ыштаҥ jерге аспан чыгып келген, ого jердиҥ скор- 
пиондорында бар о тп коттг jаҥ берилген. 4 Аспанга айдылган, jер- 
диҥ öлöҥине, кандый да кöккö, кандый да агашка каршу jетирбе- 
зин деп. Ого jаҥыс Кудайдыҥ таҥмазы маҥдайларына базылбаган 
улусты чагары jарадылган. 5 Олорго бу улусты öлтÿрбезин, jаҥыс 
беш ай кыйназын деп айдылган. Бу кыйын скорпион кижини ча- 
гып эткен кыйындый. 6 Ол кÿндерде улус öлÿмди бедиреер, jе оны 
таап болбос. Öлöргö кÿÿнзеер, jе öлÿм олордоҥ кача берер. 

7 Аспан бÿдÿмиле jуу-согушка кадырылган аттарга тÿҥей бол- 
гон. Баштарында алтын короналар ошкош немелер, чырайлары — 
кижиниҥ чырайындый. 8 Чачы ÿй кижиниҥ чачындый, тиштери 
арсландыйы ошкош. 9 Аспан темир куйактый куйакту болгон, ка- 
наттарыныҥ шуулты jуу jерине мантап бараткан кöп атгарга jеккен 
jуучыл абралардыҥ табыжындый. 10 Ондо скорпиондордо о ттт коттт 

куйруктар бар, база чактырмалар. Куйруктарында улуска беш 
ай каршу jетирер jаҥ болгон. п Олордыҥ кааны алыс jердиҥ ан- 
гели болгон. Оныҥ ады еврейлеп Аваддон, гректеп Аполлион*. 

12 Баштапкы ачу-корон öдö берген. Бат, оныҥ кийнинеҥ база 
эки ачу-корон келип jат. 

13 Алтынчы ангел амыргьшаган: Кудайдыҥ алдында турган ал- 
тын тагылдыҥ тöрт мÿÿзинеҥ чыккан ÿнди угуп ийгем. 14 Ÿн 
амыргылу алтынчы ангелге айткан: 

— Улу Евфрат сууныҥ jанында кÿлÿлген тöрт ангелдиҥ кÿлÿ- 
зин чеч. 

15 Улустыҥ ÿчинчи ÿлÿзин öлтÿрерге бу кÿнге, öйгö, айга, jылга 
белетелген тöрт ангелдиҥ кÿлÿзи чечилген. 16 Атту черÿниҥ тоозы 
тÿменниҥ эки тÿмени болгон. Оныҥ тоозын угуп ийгем. 

17 Анайып меге кöрÿлте болуп, аттарды ла олорго минген улусты 
кöрÿп ийгем. Олордыҥ куйагыныҥ öҥи от-кызыл, кара-кöк лö кÿ- 
кÿрдий. Аттардыҥ баштары — арсландардыҥ баштарындый, оос- 
торынаҥ от, ыш ла кÿкÿр чыгып турган. 18 Бу ÿчÿдеҥ, — оосторы- 
наҥ чыгып турган оттоҥ, ыштаҥ ла кÿкÿрдеҥ — улустыҥ ÿчинчи 
ÿлÿзи кырылган. 19 Аттардыҥ кÿчи оосторында ла куйруктарында 
болгон. Куйруктары — jыландарга тÿҥей, олор баштарлу болгон, 
оныла каршу эдип тургандар. 

20 Бу кату-jоболло öлтÿртпеген арткан улус санаазын кубултпай, 
колдорыла эткенинеҥ jана тÿшпегендер, шилемирлерге бажыра- 
рын, кöрÿп те, угуп та, базып та болбос алтын, мöҥÿн, jес, таш, 
агаш чалуларга бажырарын токтотпогондор. 21 Öлтÿрип, тармалап, 
балыр кылынып, уурданып эткен кинчектерин алынбаган. 

10 

Тÿрбектÿ ангел 

1 Теҥеридеҥ тÿжÿп jаткан, булутла оролгон öскö кÿчтÿ ангелди 
кöрÿп ийгем. Бажыныҥ ÿстинде солоҥы болгон, чырайы кÿндий, 
буттары от баканадый. 2 Колында ачык тÿрбек тудунып алган. 
Оҥ будыла талайга, сол будыла jерге базып, З арслан ыркыранга- 
ны чылап, тыҥ ÿнденип кыйгырган. Ол кыйгырарда, jети кÿкÿрт 


* Jайрадаачы. 

бойлорыныҥ ÿндериле ÿнденип ийген. 4 Jети кÿкÿрт ÿнденерде, 
бичиирге санангам, jе теҥеридеҥ меге айткан ÿнди угуп ийгем: 

— Jети кÿьсÿрттиҥ айтканын таҥмалап кой, оны бичибе. 

5 Мен талайда ла jерде турганын кöргöн ангел оҥ колын теҥери 
öрö кöдÿрген. 6 Öй база болбос деп, ол теҥерини ле ондо барын, 
jерди ле ондо барын, талайды ла ондо барын jайаган ÿргÿлjи чакка 
Jÿреечиле чертенген. 7 Jе jетинчи ангел амыргылаар кÿндерде, Ол 
Бойыныҥ кул jарчыларына jарлаганыла, Кудайдыҥ jажыды бÿдер. 

8 Теҥеридеҥ мен угуп ийген ÿн меге ойто айда берген: 

— Барып, талайда ла jерде турган ангелдиҥ колындагы ачык 
тÿрбекти ал. 

9 Ангелге барып, тÿрбекти бер — дегем. Ангел меге айткан: 

— Оны алып, jи. Кардыҥда ол ачу болор, jе оозыҥда мöттий та- 
ту болор. 

10 Ангелдиҥ колынаҥ тÿрбекти алып, jип ийгем. Оозымда ол 
мöттий тату болгон, jип ийеримде, кардымда ачу боло берген. 
11 Меге айдылган: 

— Сен кöп калыктарга, уктарга, тилдерге ле каандарга ойто су- 
дурлаар учурлу. 


11 

Эки керечи 

1 Меге кемjийтен будакка тÿҥей тайак берилип, айдылган: 

— Тур, Кудайдыҥ Öргööзин ле тагылды, ондо бажырып тур- 
ган улусты кемjи. 2 Öргööниҥ тыш кÿрентигин дезе тоодоҥ чы- 
гарып, кемjибе, нениҥ учун дезе ол кара jаҥдуларга берилген: 
олор агару каланы тöртöн эки ай тепсеер. 3 Эки керечиме jаҥ бе- 
рерим, олор кату тÿктеҥ эткен кийим кийип, Кудайдыҥ табын 
1260 кÿн jарлаар. 

4 Бу керечилер — jердиҥ Кайраканы алдында турган эки май- 
агаш ла эки jарыткыш. 5 Олорго кижи каршу jетирейин дезе, олор- 
дыҥ оосторынаҥ от чыгып, öштÿлерин jуда салар. Олорго кижи 
каршу jетирейин дезе, ол анайып öлтÿртер. 6 Олордо теҥерини 
бöктööр jаҥ бар, Кудайдыҥ табын jарлаган кÿндерде jаҥмыр jаа- 
базын деп. Анайда ок, кÿÿни тутса, сууларды кан эдип кубултар, 
не ле тÿбекле jерге согулта эдер jаҥы бар. 

7 Олор керелеп туузылтса, алыс jердеҥ чыгып jаткан аҥ олор- 
го удура jуулажып, олорды jеҥип, öлтÿрип койор. 8 Сööктöри 
Содом ло Египет деп тыннаҥ адалган улу каланыҥ оромында, 
бойлорыныҥ Кайраканы кере тартылган jерде, jадар. 9 Калык- 
тардаҥ, ÿйелердеҥ, тилдердеҥ ле уктардаҥ улус олордыҥ сööк- 
тöрине ÿч jарым кÿн кöрöр, сööктöрин сööк салар jерге jуудыр- 
бас. 10 Jерде jуртаган улус бого сÿÿнип, jыргаар, бой-бойына 
сыйлар ийер, нениҥ учун дезе бу эки jарчы jерде jуртаган улус- 
ты кыйнаган. 

11 Jе ÿч jарым кÿнниҥ бажында jарчыларга Кудайдаҥ jÿрÿмниҥ 
тыны кирип, экилези бутка турган. Олорды кöргöн улуска улу 
коркыш болгон. 12 Эки jарчы «Бери чыгыгар!» — деп, теҥеридеҥ 
айткан тыҥ ÿнди угуп ийгендер. Олор булутла теҥериге чыккан- 
дар, öштÿлери олорго кöрÿп тургандар. 13 Ол ло тарый улу-jаан 
jерсилкиниш болгон, каланыҥ онынчы ÿлÿзи келип тÿшкен. Jер- 
силкиништеҥ jети муҥ кижи öлгöн, арткан улус сÿрекей коркып, 
Теҥери Кудайына алкыжын jетирген. 

14 Экинчи ачу-корон öдö берген. Бат, ÿчинчи ачу-корон jылгыр 
келип jат. 


Jетинчи амыргы 

15 Jетинчи ангел амыргылаган. Теҥериде мынайда айткан тыҥ 
ÿндер болгон: 

— Телекейдиҥ Каандыгы Кайраканыстыҥ ла Оныҥ Христозы- 
ныҥ Каандыгы боло берди. Ол ÿргÿлjи чакка башкарар! 

16 Ширеелеринде Кудайдыҥ алдында отурган jирме тöрт башчы 
кöҥкöрö jыгылып, Кудайга бажырып, 17 айткандар: 

— Бойыҥныҥ улу кÿчиҥди алып, каан боло бергениҥ учун Се- 
ге, бар, болгон ло келип jаткан Кайраканга, кÿчтÿдеҥ кÿчтÿ Ку- 
дайга, баш болзын! 18 Калыктар чугулданган, Сениҥ де чугулыҥ 
келди. Öлгöндöрди jаргылаар, кулдарыҥды, jарчыларыҥды, агару- 
ларды, Сенеҥ айагандарды, кичÿлерди ле улуларды кайралдаар, 
jерди кырып тургандарды кырар öй келди. 

19 Кудайдыҥ теҥеридеги Öргööзи ачылып, Öргööзиниҥ ичинде 
Оныҥ кереезиниҥ ковчеги кöрÿнип келген. Jалкындар jалтылдап, 
ÿндер угулып, кÿкÿрттер кÿркÿреп, jер силкинип, улу-jаан мöн- 
дÿр тÿ ттт кен. 

12 

Ÿй кижи ле jелбеген 

^Теҥериде улу билди кöрÿнип келген — кÿн кийген ÿй ки- 
жи. Оныҥ бут алдында ай, бажында он эки jылдысту корона. 
2 Ол барлу болгон, бала таап, оорудаҥ ла кыйыннаҥ кыйгырып 
турган. 

3 Теҥериде öскö билди кöрÿнип келген: бат, jети башту ла он 
мÿÿстÿ jаан от-кызыл jелбеген. Баштарында jети корона. 4 Куйру- 
гы теҥеридеҥ jылдыстардыҥ ÿчинчи ÿлÿзин jалмай согуп, jерге 
таштаган. Бу jелбеген бала табар ÿй кижиниҥ алдына туруп алган, 
балазын тапса, jуда саларга. 5 Ÿй кижи ончо калыктарды темир та- 
йакла кабырар эр киндиктÿ бала тапкан. Балазын оноҥ ала ко- 
йып, Кудайга ла Оныҥ ширеезине апарып салгандар. 6 Ÿй кижи 
дезе ого Кудай белетеп койгон ээн jерге кача берген. Анда оны 
1260 кÿнниҥ туркунына кичеейтен болгон. 

7 Теҥериде jуу башталган: Михаил ле оныҥ ангелдери jелбегенге 
удура jуулашкан. Jелбеген ле оныҥ ангелдери олорго удура jуу- 
лашкан. 8 Jе jелбеген баштагандар jеҥдирткен, олорго теҥериде jер 
табылбаган. 9 Кöрмöс лö сатана деп адалаачы, бастыра телекейди 
мекелеечи jаан jелбеген, jебрен jылан, тöмöн ташталган. Ол jерге 
ташталган, ангелдери кожо ташталгандар. 

10 Теҥериде айткан тыҥ ÿнди угуп ийгем: 

— Эмди Кудайыстыҥ аргадажы, кÿчи ле каандыгы, Оныҥ Хрис- 
тозыныҥ jаҥы jедип келди, нениҥ учун дезе карындаштарысты 
коптоочы, олорды Кудайыс алдында тÿн-тÿш коптоочы таштал- 
ган. п Карындаштарыс оны Кураанныҥ каныла, бойыныҥ керези- 
ниҥ сöзиле jеҥгендер, бойлорыныҥ jÿрÿмин öлöргö дö jетире сÿÿ- 
бегендер. 12 Оныҥ учун jыргагар, теҥерилер ле олордо jуртагандар! 
Jерге ле талайга ачу-корон! Слерге кöрмöс тÿшкен. Ол öйи ас бол- 
гонын билип, тыҥ аткыйланып калган. 

13 Jелбеген jерге таштатканын кöрöлö, эр киндиктÿ бала тапкан 
ÿй кижини истеп баштаган. 14 Ÿй кижиге ээн jерге бойыныҥ jери- 
не учсын деп, jаан мÿркÿттиҥ эки канады берилген. Анда оны jы- 
ланныҥ ыраагында öйдиҥ, öйлöрдиҥ ле jарым öйдиҥ туркунына 
кичеейтен болгон. 


510 




Ачылта 12, 13 


15 Jылан бойыныҥ оозынаҥ ÿй кижиниҥ кийнинеҥ агын суу 
божодып ийген, оны суу агыза берзин деп. 16 Jе jер ÿй кижиге 
болужып, оозын ачып, jелбегенниҥ оозынаҥ чыккан сууны jудуп 
ийген. 17 Jелбеген ÿй кижиге чугулданып, оныҥ арткан ач-ÿрени- 
ле — Кудайдыҥ jакылталарын бÿдÿрип тургандарла, бойлорында 
Иисустыҥ керези бар болгондорло jуулажарга барган. 18 Ол талай- 
дыҥ кумагында тура берген*. 


13 

Эки аи 

I Талайдаҥ чыгып jаткан он мÿÿстÿ ле jети башту аҥды кöрÿп 
ийгем. Мÿÿстеринде — он корона, баштарында — Кудайды jаман- 
даган ат-jолдор. 2 Мен кöрÿп ийген аҥ ирбиске тÿҥей болгон. Бут- 
тары — айуныйы, оозы — арсландыйы ошкош. Ого jелбеген бойы- 
ныҥ кÿчин, ширеезин ле улу jаҥ берген. 3 Аҥныҥ баштарыныҥ 
бирÿзи jаан шыркалудый болгонын кöрÿп ийгем. Jе буjаан шырка 
jазылып калган. Jерде jуртаган ончо улус алаҥ кайкап, аҥды ээчий 
барган. 4 Аҥга jаҥ берген учун jелбегенге бажыргандар. Аҥга да 
бажырып, айткандар: 

— Кем аҥга теҥ, кем оныла тартыжар аргалу? 

5 Улуркап, Кудайды jамандазын деп, аҥга оос берилген. Мыны 
тöртöн эки ай эдер jаҥ берилген. 6 Ол Кудайды jамандап айдарга, 
Оныҥ адын, Оныҥ jуртын, теҥериде jуртагандарды jамандаарга 
оозын ачкан. 7 Ого агаруларга удура jуулажып jеҥери берилген. Не 
ле ÿйени, калыкты, тилди ле укты башкарар jаҥ берилген. 8 Теле- 
кей jайалганнаҥ ала сойылган Кураандагы jÿрÿмниҥ тÿрбегинде 
аттары бичилбеген, jерде jуртаган ончо улус бу аҥга бажырар. 

9 Кулаьсгу кижи уксын! 10 Олjого баратаны, олjого ок барат. Кы- 
лыштаҥ öлтÿртетени, кылыштаҥ ок öлöр. Мында агарулардыҥ 
чыдузы ла бÿдери керектÿ. 

II Jердеҥ чыгып келген öскö аҥды кöрÿп ийгем. Ол кураандыйы 
ошкош эки мÿÿстÿ болгон, jелбеген чилеп эрмектенген. 12 Ол баш- 
тапкы аҥныҥ jаҥын оныҥ алдында бÿдÿрип, ончо jерди ле ондо 
jуртаган улусты jаан шырказы jазылган баштапкы аҥга бажыртат. 


* Кезик jебрен тÿрбектерде: «Мен талайдыҥ кумагында тура бергем». 

Ачылта 13, 14 


13 Улу билдилер эдип, улус кöзинче теҥеридеҥ jерге от то тÿжÿр- 
тип jат. 14 Аҥныҥ алдында эдерге берилген кайкалдарла ол jерде 
jуртаган улусты тöгÿндеп jат. Анайып, кылыштаҥ шыркалу, jе тирÿ 
аҥныҥ сÿрин этсин деп, jерде jуртаган улуска айдып jат. 15 Ого аҥ- 
ныҥ сÿрине тын кийдирер jаҥ берилген, аҥныҥ сÿри айдар аргалу 
болзын деп, аҥныҥ сÿрине бажырбаган ончо улус öлтÿртсин деп. 
16 Ол ончозыныҥ, — кичÿлердиҥ ле улулардыҥ, байлардыҥ ла тÿ- 
реҥилердиҥ, jайымда jÿргендердиҥ ле кулдардыҥ — оҥ колдорына 
эмезе маҥдайларына таҥма тургустырып jат. 17 Анайып, таҥмалу- 
зынаҥ, эмезе аҥныҥ ады, эмезе оныҥ адыныҥ тоозы таҥмалалга- 
нынаҥ башказы, кем де садып та алар, садар да аргазы jок болор. 

18 Мында ойгорлык керектÿ. Санаа бары аҥныҥ тоозын алзын, 
бу — кижи тоозы. Оныҥ тоозы 666. 

14 

Jаггы сарын 

1 Кöрзöм, Сион кырда Кураан туру, Оныла кожо 144 муҥ кижи. 
Маҥдайларында Оныҥ ады-jолы ла Адазыныҥ ады-jолы бичил- 
ген. 2 Теҥеридеҥ кöп суулардыҥ, jаан кÿкÿрттиҥ табыжындый ÿн 
угуп ийгем. База улус бойлорыныҥ jадагандарыла ойногондо чы- 
гатан ÿндий ÿн угуп ийгем. 3 Олор ширеениҥ алдында, тöрт тын- 
дуныҥ ла башчылардыҥ алдында jаҥы сарын сарнап jат. Jердеҥ 
садылып алган байагы 144 муҥ кижидеҥ башка, бу сарынды кем 
де ÿренип албаган. 4 Бойлорын ÿй улусла быjарсытпаган улус бу, 
нениҥ учун дезе олор ару бойлоры артып калгандар. Кураан кай- 
даар ла барганда, Оны ээчип турган улус бу. Олор баштапкы кат- 
jиилектер чилеп, Кудайга ла Кураанга улустаҥ садылып алган. 
5 Олордыҥ сöстöринеҥ тöгÿн табылбаган. Олордо jек jок. 

Ÿч ангел 

6 Теҥериде учуп бараткан öскö ангелди кöрÿп ийгем. Jерде jур- 
таган улуска, не ле укка, ÿйеге, тилге ле калыкка jарлаарга, ол 
мöҥкÿ Евангелиелÿ болгон. 7 Ол тыҥ ÿнденип айткан: 

— Кудайдаҥ айап, Ого мак jетиригер, нениҥ учун дезе Оныҥ 
jаргызыныҥ öйи jедип келди. Теҥерини ле jерди, талайды ла суу- 
лардыҥ агындарын jайаган Jайаачыга бажырыгар. 


512 




Ачылта 14 


8 Оныҥ кийнинеҥ экинчи ангел учуп, айткан: 

— Келип тÿшти, келип тÿшти улу Вавилон! Ол кычаныҥ ла ба- 
лырдыҥ аракызыла ончо калыктарды сугарган. 

9 Олордыҥ кийнинеҥ ÿчинчи ангел учуп, тыҥ ÿнденип айткан: 

— Аҥга ла оныҥ сÿрине бажырып, маҥдайына эмезе колына 
таҥма алынып турган кижи 10 Кудайдыҥ аткыйланыжыныҥ ара- 
кызынаҥ ичер, чейилбеген, Оныҥ чугулыныҥ айагында беле- 
телген аракыдаҥ. Ол агару ангелдер алдында ла Кураан алдында 
отло, кÿкÿрле кыйнадылар. п Кыйыныныҥ ыжы ÿргÿлjи чакка кö- 
дÿрилер. Аҥга ла оныҥ сÿрине бажырып, оныҥ адыныҥ таҥма- 
зын алынып турган улус тÿште де, тÿнде де энчÿ билбес. 12 Мында 
Кудайдыҥ jакылталарын чеберлеген ле Иисуска чындык агарулар- 
дыҥ чыдузы керектÿ. 

13 Теҥеридеҥ айткан ÿнди угуп ийгем: 

— Мыны бичи: «Öлгöндöр, — Кайраканга бÿдÿп öлÿп jаткандар, — 
эмдидеҥ ары кежиктÿ. Эйе, — деп, Тын айдат, олор бойыныҥ ижи- 
неҥ токунаар, олордыҥ керектери кийнинеҥ барып jат». 

Jердигг ажын кескени 

14 Кöрзöм, ак булут, булутта Кижи Уулына тÿҥейи отуры. Ба- 
жында алтын венок, колында курч серп. 15 Öргööдöҥ öскö ангел 
чыгып, булутта Отурганга тыҥ ÿнденип кыйгырган: 

— Серпиҥди ийип, ашты кес, нениҥ учун дезе аш кезер öй jе- 
дип келген, jерде аш быжып калган. 

16 Булутта Отурганы серпин jерге чачкан, jердиҥ ажы кезилген. 

17 Öскö ангел теҥеридеги Öргööдöҥ чыгып келген, база курч 
серптÿ. 18 Отты башкарар öскö ангел тагылдаҥ чыгып келеле, курч 
серптÿге тыҥ ÿнденип кыйгырган: 

— Курч серпиҥди ийип, jердеги виноградтыҥ сабактарын кес, 
нениҥ учун дезе кат-jиилектери быжып калган. 

19 Ангел серпин jерге чачып, jердеги виноградты jууп, Кудай- 
дыҥ чугулыныҥ улу-jаан сыксырузына таштаган. 20 Кат-jиилек- 
тер каланыҥ тыштындагы сыксыруда тепселген. Сыксырудаҥ 
кан чыгып, аттыҥ ÿйгенине де jетире кöдÿрилип, 1600 стадияга* 
jайылган. 


* Ÿч jÿс беристеге шыдар. 

Ачылта 15, 16 


15 

1 Теҥериде улу ла кайкамчылу öскö билдини кöрÿп ийгем — кал- 
ганчы jети кату-jоболду jети ангелди. Бу кату-jоболдорло Кудай- 
дыҥ чугулы туузылып jаткан. 

2 Отло колынган шил талайдый немени кöрÿп ийгем. Аҥды, 
оныҥ сÿрин ле ады-jолыныҥ тоозын jеҥген улус Кудайдыҥ jа- 
дагандарын тудунганча, шил талайда турулар. 3 Олор Кудайдыҥ 
Моисей кулыныҥ сарынын ла Кураанныҥ сарынын сарнап, ай- 
дыжып jадылар: 

— Э-э, Кайракан, кÿчтÿдеҥ кÿчтÿ Кудай, эдип jÿрген керекте- 
риҥ улу ла кайкамчылу! Э-э, калыктар Кааны, jолдорыҥ чындык 
ла чын! 4 Кем Сенеҥ айабас, Кайракан, адыҥды кем алкабас? Jа- 
ҥыс Сен агару. Ончо калыктар келип, алдыҥа бажырар, нениҥ 
учун дезе чындык керектериҥ ачылган. 

5 Мыныҥ кийнинде кöрзöм, теҥериде Öргööниҥ ич jаны — ке- 
рениҥ чадыры ачылган. 6 Öргööдöҥ jети кату-jоболду jети ангел 
чыгып келген. Олор ару ла jарык кеден кийимдÿ болгон, кöгÿстей 
алтын курлар курчалган. 7 Тöрт тындуныҥ бирÿзи jети ангелге jети 
алтын айак берген. Бу айактар ÿргÿлjи чакка jÿреечи Кудайдыҥ 
чугулыла толо болгон. 8 Öргöö Кудайдыҥ магынаҥ ла кÿчинеҥ 
ышла толгон. Jети ангелдиҥ jети кату-jоболы туузылбайынча, Öр- 
гööгö кем де кирип болбогон. 


16 

Кудайдыи чугулы 

■Мыныҥ кийнинде Öргööдöҥ jети ангелге айткан тыҥ ÿнди 
угуп ийгем: 

— Барып, Кудайдыҥ чугулыныҥ jети айагын jерге уругар. 

2 Баштапкы ангел барып, айагын jерге урган. Аҥныҥ таҥмазы 
бар, оныҥ сÿрине бажырып jÿрген улустыҥ эди-канында jаман ла 
ириҥдÿ öҥзÿре шыркалар боло берген. 

3 Экинчи ангел айагын талайга урган. Суу öлгöн кижинийи ош- 
кош кан боло берген, талайдагы ончо тындулар öлÿп калган. 


514 




Ачылта 16 


4 Ÿчинчи ангел айагын сууларга ла агындарга урган. Олор кан 
боло берген. 5 Сууларды башкарар ангелдиҥ мынайда айтканын 
угуп ийгем: 

— Сен Чындык, Сен — Бары ла Болгоны, Сен Агару, нениҥ 
учун дезе мыны jаргылагаҥ. 6 Олор агарулардыҥ ла jарчылар- 
дыҥ канын тöккöн, Сен олорго кан ичерге бергеҥ. Олор бого 
туруп jат. 

7 Тагылдаҥ айткан ÿнди угуп ийгем: 

— Эйе, Кайракан, кÿчтÿдеҥ кÿчтÿ Кудай, jаргыларыҥ чын ла 
чындык! 

8 Тöртинчи ангел айагын кÿнге урган: кÿнге улусты отло öртöдö- 
ри берилген. 9 Улус коркышту изÿге öртöткöн. Олор бу кату-jобол- 
дыҥ бажын билер Кудайдыҥ адын jамандап, Ого мак jетирбеген- 
дер ле баштанбагандар. 

10 Бежинчи ангел айагын аҥныҥ ширеезине урган: аҥныҥ 
каандыгы карачкы боло берген. Олор оору-сыстаҥ тилдерин 
тиштенип тургандар. 11 Оору-сызынаҥ ла шырказынаҥ улам 
Теҥери Кудайын jамандап, jе эткен керектериниҥ кинчегин 
алынбагандар. 

12 Алтынчы ангел айагын улу Евфрат сууга урган: оныҥ суузы 
сооло берген, кÿнчыгыштаҥ каандарга jол белен болзын деп. 13 Ба- 
кадый ÿч кара jелбисти кöрÿп ийгем. Олор jелбегенниҥ оозынаҥ, 
аҥныҥ оозынаҥ ла тöгÿн jарчыныҥ оозынаҥ чыгып jаткандар. 
14 Бу — билдилер jайаачы шилемирдиҥ jелбистери. Олор бастыра 
телекейдиҥ каандарына барып jадылар, олорды кÿчтÿдеҥ кÿчтÿ 
Кудайдыҥ улу кÿнинде jуу-согушка jуурга. 

15 — Бат, уурчы чылап сакыбас jанынаҥ келерим. Jылаҥаш бас- 
пайын, уйадымды кижи кöрбöзин деп, ойгу болуп, кийимин че- 
берлеген кижи кежиктÿ. 

16 Олор каандарды еврейлеп Армагеддон деп jерге jууп ал- 
гандар. 

17 Jетинчи ангел айагын кейге урган. Öргööдöги ширеедеҥ: 
«Бÿтти!» — деген тыҥ ÿн угулган. 18 Jалкындар jалтылдап, кÿкÿрт- 
тер кÿркÿреп, ÿндер угулып, улу-jаан jерсилкиниш болгон. Андый 
тыҥ, андый улу-jаан jерсилкиниш кижи jерде табылганнаҥ бери 
болбогон. 19 Улу кала ÿч башка jарылган, калыктардыҥ калалары 
келип тÿшкен. Кудай улу Вавилонды эске алып, ого Бойыныҥ 
чугулыныҥ аткыйланыжыныҥ аракылу айагынаҥ ичерге берген. 

Ачылта 16, 17 


20 Не ле ортолык кача берген, кырлар jоголып калган. 21 Талант 
кемдÿ jаан мöндÿр теҥеридеҥ улуска тÿшкен. Мöндÿрдеҥ болгон 
кату-jобол учун улус Кудайды jамандаган, нениҥ учун дезе бу 
коркышту кату-jобол болгон. 


17 

Ли га минген ÿй кижи 

1 Jети айакту jети ангелдиҥ бирÿзи келип, меге айткан: 

— Бери кел, кöп сууларда отурган улу балыр ÿй кижини jар- 
гылаганын кöргÿзейин. 2 Оныла кожо jердеги каандар балыр 
кылынган, оныҥ балырыныҥ аракызынаҥ jерде jуртаган улус 
эзирген. 

3 Ангел мени ээн jерге Тында алып барган. Кызыл аҥга минген 
ÿй кижини кöрÿп ийгем. Бу аҥ бастыра бойы Кудайды jамандаган 
ат-jолдорло бичилген. Ол jети башту ла он мÿÿстÿ болгон. 4 Ÿй 
кижи кызыл ла кубакай-кызыл кийимдÿ болгон, алтынла, баалу- 
чуулу таштарла, эрjинеле кееркедилген. Колында алтын айак ту- 
дунып алган. Айак jескинчиле, балырыныҥ быjарыла толо болгон. 
5 Ÿй кижиниҥ маҥдайында ат бичилген, jажыт: «Улу Вавилон, ба- 
лыр ÿй улустыҥ ла jердеги jескинчиниҥ энези». 6 Ÿй кижи агару- 
лардыҥ канынаҥ ла Иисустыҥ керечилериниҥ канынаҥ эзирик 
болгонын кöрÿп ийгем. Оны кöрöлö, сÿрекей кайкагам. 7 Ангел 
меге айткан: 

— Не кайкап туруҥ? Сеге бу ÿй кижиниҥ ле оны алып jÿрген jе- 
ти башту, он мÿÿстÿ аҥныҥ jажыдын айдып берейин. 8 Сен кöргöн 
аҥ — болгон, эмди — jок. Ол алыс jердеҥ чыгып, бойыныҥ öлÿми- 
не барар. Телекей бÿткеннеҥ ала jÿрÿм тÿрбегинде ады-jолдоры 
бичилбеген, jерде jуртаган улус аҥга кöрÿп, кайкажар, нениҥ учун 
дезе ол болгон, эмди jок, jе ойто келер. 9 Мында ойгорлыкту санаа 
керектÿ. Jети баш — ол ÿй кижи отурган jети тöҥ, база jети каан. 
10 Бежÿзи öлгöн, бирÿзи эзен, бирÿзи — келгелек. Келзе, мында 
узак артпас. п Болгон ло эмди jок аҥ — ол сегизинчи, jетÿниҥ тоо- 
зынаҥ. Ол бойыныҥ öлÿмине барат. 

12 Сен кöргöн он мÿÿс — ол каандыкты алгалак он каан, jе олор 
каандар чылап, аҥла кожо jаҥды бир саатка алар. 13 Олордыҥ 
санаазы jаҥыс, бойлорыныҥ кÿчин ле jаҥын аҥга берер. 14 Олор 

Ачылта 17, 18 


Кураанга удура jуулажар, jе Кураан олорды jеҥер, нениҥ учун дезе 
Ол — кайракандардыҥ Кайраканы, каандардыҥ Кааны. Оныла 
кожо jÿргендер айттырылган, талдалган ла чындык улус болуп 
jадылар. 

15 База ангел меге айткан: 

— Сен сууларды кöрдиҥ, олордо балыр ÿй кижи отуры, ол суу- 
лар — калык ла jондор, элдер ле тилдер. 16 Сен кöргöн он мÿÿс ле 
аҥ бойы балыр ÿй кижини jаман кöрöр, тÿредер, jылаҥаштаар, 
эди-канын jиир, отко öртöп койор. 17 Олордыҥ jÿрегине Кудай Бо- 
йыныҥ табын бÿдÿрер кÿÿн салган. Олор Кудайдыҥ сöзи бÿтпе- 
йинче, ончо jаҥды аҥга берер учурлу болгон. 18 Сен кöргöн ÿй кижи 
дезе jердеги каандарды бийлеген улу кала. 

18 

Вавилонныҥ 
келип тÿшкени 

1 Мыныҥ кийнинде теҥеридеҥ тÿжÿп jаткан öскö ангелди кöрÿп 
ийгем. Ондо улу jаҥ бар болгон. Оныҥ магынаҥ jер jарый берген. 
2 Ол тыҥ ÿнденип кыйгырып, айткан: 

— Келип тÿшти, келип тÿшти улу Вавилон! Ол шилемирлердиҥ 
jурты, не ле кара jелбистиҥ шибееленер jери, не ле быjар, jескин- 
чилÿ куштыҥ шибееленер jери боло берген. 3 Ончо калыктар 
оныҥ кычазыныҥ ла балырыныҥ аракызынаҥ ичкен, jердеги 
каандар оныла кожо балыр къшынып jÿрген, jердеги коjойымдар 
оныҥ улуркагынаҥ байыган. 

4 Теҥеридеҥ айткан öскö ÿнди угуп ийгем: 

— Мынаҥ чык, калыгым, оныла кожо кинчек этпеске, оныҥ 
кату-jоболын албаска, 5 нениҥ учун дезе оныҥ кинчектери теҥе- 
риге jетти, jаман керектерин Кудай эске алды. 6 Слерге ол канай- 
да берген, ого анайда ла jандыра беригер, эткен керектери аайын- 
ча эки катап кöп jандырыгар. Слерге берген айагына ого ичерге 
эки катап кöп уругар. 7 Бойын канча кире макка чыгарган ла 
сайраган, ого анча ла кире кыйын-шыра ла ачу-корон jандыра 
беригер, нениҥ учун дезе ол бойыныҥ jÿрегинде айдат: «Абакай- 
каан чылап отурып jадым. Мен тул эмезим, ачу-корон кöрбö- 
зим». 8 Мыныҥ учун бир кÿн ого кату-jобол, öлÿм, сыгыт ла торо 

келер, ол отло öртöлöр, нениҥ учун дезе оны jаргылаачы Кудай 
Кайракан — кÿчтÿ. 

9 Оныҥ кÿйÿп, ышталып jатканын кöрöлö, оныла кожо балыр 
кылынган, байлыгыла jÿрген jердеги каандар оны эске алып, ый- 
лажып-сыктажар. 10 Кыйын-шыразынаҥ коркып, ыраагында туруп, 
айдыжар: «Ачу-корон, ачу-корон сеге, улу кала, бек кала Вавилон! 
Сениҥ jаргыҥ бир öйдö келди!» 

и Jердеги коjойымдар оны эске алып, ыйлажып-сыктажар, нениҥ 
учун дезе олордоҥ кем де неме садып албас: 12 алтын ла мöҥÿн 
эдимдерди, баалу-чуулу таштарды, эрjинени, кÿделини, кызыл бöс- 
ти, торконы, кöс кылбыгар бöстöрди, jараш jытту jÿзÿн-jÿÿр агаш- 
тарды, слонныҥ сööгинеҥ ле эҥ баалу агаштаҥ эткен jÿзÿн-базын 
эдимдерди, кÿлерди, темирди, ак-ташты, 13 jараш jытту öзÿмди, фи- 
миамды, мираны, ладанды, аракыны, майды, кулурды, буудайды, 
малды, койлорды, jылкыларды, jуучьш абраларды, кижилердиҥ 
эди-канын ла jулазын. 

14 Бойыҥ кÿÿнзеген кат-jиилектер сенде jоголып калган. Ончо 
байлыктарыҥ ла jаркыныҥ сени таштап барган, — оны таап бол- 
бозыҥ. 

15 Мыныҥ ончозыла садыжып байыган коjойымдар оныҥ кы- 
йын-шыразынаҥ коркып, ыраагында тургулаар, ыйлап, сыктап, 
16 айдыжар: «Ачу-корон, ачу-корон сеге, улу кала, кÿдели, кызьш ла 
кубакай-кызыл кийим кийген, алтынла, баалу-чуулу таштарла, эр- 
jинеле кееркедилген кала, 17 нениҥ учун дезе ондый байлык бир 
ле öйдö jоголып калган!» 

Ончо керепчилер, ончо керепле jÿзеечилер, ончо талайчылар, 
талайда иштеген ончо улус ыраагында туруп, 18 оныҥ кÿйÿп, ы ттт - 
талып jатканын кöрÿп, кыйгырьтжа бергендер: 

— Кандый кала улу калага тÿҥей! 

19 Олор баштарына кубал сееп, онтоп-калактап, ыйлап-сыктап, 
айдыжып тургандар: 

— Ачу-корон, ачу-корон сеге, улу кала! Талайда керептерлÿ 
ончо улус оныҥ эрjинелериле байыган, jе ол бир ле öйдö ээнзи- 
реп калган. 20 Бого сÿÿнигер, теҥери, агарулар, апостолдор ло 
jарчылар, нениҥ учун дезе Кудай оны слердиҥ jаргыгарла jар- 
гылаган. 

21 Бир кÿчтÿ ангел теерменниҥ jаан тажындый ташты алып, та- 
лайга таштап, айткан: 

— Андый jÿткÿÿлле улу Вавилон кала ташталар, оны кем де 
таап болбос. 22 Jадагандаган, сарнаган, шоорлогон, сыбыскылаган 
улустыҥ ÿни сенде база угулбас; кандый бир немеле узанган ус 
сенде база болбос, теерменниҥ тажыныҥ табыжы сенде база угул- 
бас; 23 jарыткыштыҥ jарыгы сенде база jарытпас; колтуныҥ ла 
сыргалjыныҥ ÿни сенде база угулбас, нениҥ учун дезе коjойымда- 
рыҥ улус ортодо jерде улулар болгон, илби-тармаҥла ончо калык- 
тар аскырьшган. 24 Ондо jарчьшардыҥ, агарулардыҥ ла jерде öл- 
тÿрткен ончо улустыҥ каны табылган. 

19 

Тенеридеги сÿÿнчи 

'Мыныҥ кийнинде теҥериде кöп тÿмен улустыҥ ошкош тыҥ 
ÿнди угуп ийгем: 

— Аллилуия! Аргадаш, мак ла ьсÿч — Кудайыстыйы, 2 нениҥ 
учун дезе Оныҥ jаргылары чын ла чындык. Ол jерди бойыныҥ ба- 
лырыла быjарсыткан улу балыр ÿй кижини jаргылаган, Бойыныҥ 
кулдарыныҥ каны учун öч алган. 

3 Олор такып айткандар: 

— Аллилуия! Оныҥ ыжы ÿргÿлjи чакка кöдÿрилет. 

4 Jирме тöрт башчы ла тöрт тынду jыгылып, ширееде отурган 
Кудайга бажырып, 

— Аминь! Аллилуия! — дегендер. 

5 Ширеедеҥ мынайда айткан ÿн чыккан: 

— Кудайысты мактагар, Оныҥ ончо кулдары, Оноҥ айап jÿр- 
гендер, кичÿлер ле улулар! 

6 Кöп улустыҥ ÿниндий, кöп суулардыҥ ла jаан кÿкÿрттиҥ та- 
быжындый неме угуп ийгем, олор айдыжып тургандар: 

— Аллилуия! Кайракан, кÿчтÿдеҥ кÿчтÿ Кудайыс, каанныҥ 
ширеезине отурды! 7 Сÿÿнип jыргайлы, Ого макjетирели, нениҥ 
учун дезе Кураанныҥ тойы jедип келген, Оныҥ сыргалjызы бо- 
йын белетеп алган. 8 Ого кеен, ару ла jарык кÿдели кийим ки- 
йерге берилген. Кеен кÿдели кийим агарулардыҥ чындык керек- 
тери болуп jат. 

9 Ангел меге айткан: 

— Бичи: «Кураанныҥ ажын jиирине айттырьшганы кежиктÿ». 

Меге база айткан: 

— Бу сöстöр — Кудайдыҥ чын сöстöри. 

10 Мен ангелге бажырарга, оныҥ будына jыгылгам. Jе ол меге 
айткан: 

— Jок, онойтпо. Мен сеге ле Иисустыҥ керези бар карындаш- 
тарыҥа андый ок кул. Кудайга бажыр! Иисустыҥ керези — су- 
дурлаш тыны. 


Ак аттузы 

п Ачык теҥерини ле ак атка Мингенди кöрÿп ийгем. Оны 
Чындык ла Чын деп адап jадылар, Ол чындык jаргылап ла jуула- 
жып jат. 12 Оныҥ кöстöри — от jалбыжындый, бажында кöп ко- 
роналар. Анда бичилген ат-jол бар, Оныҥ Бойынаҥ башка, оны 
кем де билбес. 13 Ол канла шиҥилген кийим кийген. Оныҥ ады- 
jолы — Кудайдыҥ Сöзи. 14 Оныҥ кийнинеҥ ак аттарлу, кеен, ак 
ла ару кÿдели кийимдÿ теҥери черÿлери барып jат. 15 Калыктар- 
ды jеҥерге, оозынаҥ курч кылыш чыгып jат. Ол калыктарды те- 
мир тайакла кабырат, кÿчтÿдеҥ кÿчтÿ Кудайдыҥ аткыйланыжы- 
ныҥ ла чугулыныҥ сыксырузын Бойы тепсейт. 16 Кийиминде ле 
jалмажында ат-jол бичилген: каандардыҥ Кааны, кайракандар- 
дыҥ Кайраканы. 

17 Кÿнде турган бир ангелди кöрÿп ийгем. Ол теҥериде учуп ба- 
раткан ончо куштарга тыҥ ÿнденип кыйгырган: 

— Бери учыгар, Кудайдыҥ элбек курсагын jиирге jуулыгар! 
18 Слер каандардыҥ эдин, муҥ черÿ башчыларыныҥ эдин, кÿчтÿ- 
лердиҥ эдин, аттардыҥ ла олорго минген улустыҥ эдин, ончозы- 
ныҥ, — jайымда jÿргендердиҥ де, кулдардыҥ да, кичÿлердиҥ де, 
улулардыҥ да эдин jииригер. 

19 Аҥды, jердеги каандарды ла олордыҥ черÿлерин кöрÿп ий- 
гем. Олор атка Мингенге, Оныҥ черÿлерине удура jуулажарга 
jуулгандар. 20 Аҥ олjого алылган, оныла кожо оныҥ алдына бил- 
дилер jайаган тöгÿн jарчы. Ол билдилер jайап, аҥныҥ таҥмазын 
алынган ла оныҥ сÿрине бажырган улусты аскырган. Олор эки- 
лези кÿкÿрле кÿйген отту кöлгö тирÿге ташталган. 21 Арткандары 
атка Мингенниҥ оозынаҥ чыгаачы кылыштаҥ öлгöн. Ончо куш- 
тар олордыҥ эдин jип тойгон. 

20 

Мун jыл 

1 Теҥеридеҥ тÿжÿп jаткан ангелди кöрÿп ийгем. Оныҥ колында 
алыс jердиҥ тÿлкÿÿри ле jаан кынjы болгон. 2 Ол кöрмöс лö сатана 
болгон jелбегенди — jебрен jыланды тудуп, муҥ jылга кынjыла- 
ган. 3 Алыс jерге таштап бöктöйлö, чыгар jерин таҥмалаган. Оныҥ 
учун ол муҥ jыл туузылбайынча калыктарды аскырып болбос. 
Мыныҥ кийнинде ас öйгö jайымдалар. 

4 Ширеелерди, олордо отурган, jаргылаарга тап берилген улус- 
ты кöрÿп ийгем. База Иисусты керелегени учун, Кудайдыҥ сöзи 
учун бажын кезе чаптырган улустыҥ jулаларын. Олор аҥга, 
оныҥ сÿрине де бажырбаган, маҥдайына ла колына таҥма ал- 
баган. Олор тынданып, Христосло кожо муҥ jыл башкарган. 
5 Муҥ jыл туузылбайынча, öлгöн улустыҥ артканы тынданбаган. 
Бу — баштапкы тирилиш. 6 Баштапкы тирилиште ÿлÿзи бары 
кежиктÿ ле агару. Олорды экинчи öлÿм бийлеп болбос, jе олор 
Кудайдыҥ ла Христостыҥ абыстары болор, Оныла кожо муҥ 
jыл башкарар. 

7 Муҥ jыл туузылза, сатана каруулдаҥ jайымдалар. 8 Ол jердиҥ 
тöрт булуҥында jуртаган калыктарды — Гог ло Магогты аскыра- 
йын, олорды jуулажарга jууйын деп чыгар. Олордыҥ тоозы та- 
лайдыҥ кумагындый болор. 9 Олор jердиҥ телкемине чыгып, ага- 
рулардыҥ оду-турлузын ла Кудайдыҥ сÿÿген калазын курчап 
ийгендер. Jе теҥеридеҥ от тÿжÿп, олорды jудуп койгон. 10 Олорды 
аскырган кöрмöс дезе отту ла кÿкÿрлÿ кöлгö ташталган. Аҥ ла тö- 
гÿн jарчы анда ок болгондор. Олор ончозы тÿн-тÿш ÿргÿлjи чакка 
кыйналар. 


Öлгöн улусты jаргылаганы 

п Улу ак ширеени ле ондо Отурганды кöрÿп ийгем. Оныҥ кö- 
рÿжинеҥ теҥери ле jер качкандар, олорго jер табылбаган. 12 Ши- 
реениҥ алдында турган öлгöн улусты, кичÿлерди ле улуларды 
кöрÿп ийгем. Тÿрбектер ачык болгон, öскö тÿрбек база ачык 
болгон — jÿрÿм тÿрбеги. Öлгöн улус тÿрбектерде бичилгенинче 
эткен керектериле jаргылаткан. 13 Талай бойындагы öлгöн улусты 

берген, Öлÿм ле Таамы öлгöн улузын бергендер. Кажызы ла эт- 
кен керектериле jаргылаткан. 14 Öлÿм ле Таамы отту кöлгö таш- 
талган. Бу — экинчи öлÿм. 15 Jÿрÿмниҥ тÿрбегинде бичилбегени, 
отту кöлгö ташталган. 


21 

Jаггы Иерусалим 

1 Jаҥы теҥерини ле jаҥы jерди кöрÿп ийгем. Башкы теҥери ле 
башкы jер кеде jÿре бергендер, талай да jок болгон. 2 Теҥеридеги 
Кудайдаҥ тÿжÿп jаткан агару каланы, jаҥы Иерусалимди, кöрÿп 
ийгем. Ол эш-нöкöрине болуп кееркединген сыргалjыдый беле- 
телген. 3 Ширеедеҥ айткан тыҥ ÿнди угуп ийгем: 

— Бат, Кудайдыҥ чадыры улусла кожо, Ол олорло кожо jÿрер. 
Олор Оныҥ калыгы болор, Ол Бойы олордыҥ Кудайы болор. 
4 Олордыҥ кöзинеҥ ончо jашты арчыыр. Öлÿм де, ачу-корон до, сы- 
гыт та, jобол до база болбос, нениҥ учун дезе башкызы jÿре берген. 

5 Ширееде Отурганы айткан: 

— Бат, ончо jаҥыны jайап jадым! 

Оноҥ айткан: 

— Бичи, бу сöстöр чындык ла чын. 

6 Оноҥ меге: 

— Бÿтти! — деген. — Мен — Альфа ла Омега, Бажы ла Учы. Суу- 
зап турганга jÿрÿмниҥ суузынаҥ тегинге берерим. 7 Jеҥип турганы 
ончозын энчиленер. Мен ого Кудайы болорым, ол Меге уулым бо- 
лор. 8 Коркынчактардыҥ, чындык эместердиҥ, быjарсыгандардыҥ, 
öлтÿреечилердиҥ, балыр кылынып jÿргендердиҥ, тармачылардыҥ, 
чалуга бажыраачылардыҥ ла ончо тöгÿнчилердиҥ jери — отло, 
кÿкÿрле кÿйген кöлдö. Бу — экинчи öлÿм. 

9 Калганчы jети кату-jоболло толо jети айакту jети ангелдиҥ би- 
рÿзи келип, меге айткан: 

— Кел, сыргалjыны, Кураанныҥ эжин, кöргÿзейин. 

10 Ол мени Тынга алдыртып, jаан ла бийик кырга алып барала, 
теҥеридеги Кудайдаҥ тÿжÿп jаткан агару Иерусалим каланы кöр- 
гÿскен. 11 Ол Кудайдыҥ магыла jаркындалган. Оныҥ jаркыны сÿ- 
рекей баалу таштыҥ, кристаллдый ару яспис таштыҥ jаркынындый. 
12 Ол jаан ла бийик стенелÿ, он эки каалгалу. Каалгаларда он эки 

ангел турат. Анда Израиль калыктыҥ он эки угыныҥ ады-jолдоры 
бичилген. 13 Ÿч каалга кÿнчыгыштаҥ болгон, ÿчÿзи — тÿндÿктеҥ, 
ÿчÿзи — тÿштÿктеҥ, ÿчÿзи — кÿнбадыштаҥ. 14 Каланыҥ стенези он 
эки тöстÿ. Олордо Кураанныҥ он эки апостолыныҥ ады-jолдоры 
бичилген. 

15 Меге айтканы каланы, оныҥ каалгаларын ла стенезин кем- 
jийтен алтын тайакту болгон. 16 Кала тöрт булуҥду, узадазы туура- 
зындый ок. Ол каланы тайакла кемjиирде, он эки муҥ стадия* 
болгон. Узадазы, тууразы ла бийиги тÿҥей. 17 Стенезин кемjиген. 
Кижиниҥ кемjÿзиле колдыҥ jÿс тöртöн тöрт карызы** болгон. Бу 
ангелдиҥ кемjÿзи. 18 Стене яспистеҥ тудулган, кала бойы — ару 
шилдий ару алтын. 19 Каланыҥ стенезиниҥ тöстöри jÿзÿн-jÿÿр 
баалу-чуулу таштарла кееледилген: баштапкы тöс — яспис, экин- 
чизи — сапфир, ÿчинчизи — халкидон, тöртинчизи — смарагд, 
20 бежинчизи — сардоникс, алтынчызы — сардолик, jетинчизи — 
хризолит, сегизинчизи — берилл, тогузынчызы — топаз, онынчы- 
зы — хризопраз, он биринчизи — гиацинт, он экинчизи — аметист. 
21 Он эки каалга — он эки эрjине: кажы ла каалга бир эрjинедеҥ 
эдилген. Каланыҥ оромы — jарык шилдий ару алтын. 

22 Калада Öргöö кöрбöгöм, нениҥ учун дезе оныҥ Öргööзи — 
кÿчтÿдеҥ кÿчтÿ Кудай Кайракан ла Кураан. 23 Калага jарыдар кÿн 
де, ай да керек jок, оны Кудайдыҥ магы jарыткан, оныҥ jарыткы- 
жы — Кураан. 24 Калыктар оныҥ jарыгында базып jÿрер, jердеги 
каандар ого бойыныҥ магын экелер. 25 Каланыҥ каалгалары тÿште 
jабылбас, тÿн де ондо болбос. 26 Ого калыктардыҥ магын ла кÿн- 
дÿзин экелгилеер. 27 Ого бир де быjар неме, jескинчилÿ кылынып, 
тöгÿнденип jÿрген бир де кижи кирбес, jÿк ле Кураандагы jÿрÿм- 
ниҥ тÿрбегинде бичилгени кирер. 

22 

Бат, удабастан келерим! 

1 Ангел меге jÿрÿмниҥ суузыныҥ агынын кöргÿскен. Ол крис- 
таллдый ару болгон, Кудайдыҥ ла Кураанныҥ ширеезинеҥ агып 


* Эки муҥ эки jÿс беристе. 

** Алтан беш метрге шыдар. 

чыккан. 2 Каланыҥ оромыныҥ орто тужында, сууныҥ ол jанында 
ла бу jанында jÿрÿмниҥ агажы öскöн. Ол ай сайын, jылына он эки 
катап тÿжÿм берип турган. Оныҥ jалбрактары калыктарды эм- 
деерге берилген. 

3 Калада каргышка калганы база болбос. Анда Кудайдыҥ ла Ку- 
раанныҥ ширеези болор, Оныҥ кулдары Ого бажырып jÿрер. 
4 Олор Оныҥ чырайын кöрöр, олордыҥ маҥдайында Оныҥ ады 
бичилер. 5 Тÿн де база болбос, олорго jарыткыш та, кÿнниҥ jары- 
гы да керек jок болор, нениҥ учун дезе олорго Кудай Кайракан jа- 
рыдар. Олор ÿргÿлjи чакка башкарар. 

6 Ангел меге айткан: 

— Бу сöстöр чындык ла чын. Удабастаҥ не болотонын Бойы- 
ныҥ кулдарына кöргÿзерге, jарчылардыҥ тыныныҥ Кудай Кайра- 
каны Бойыныҥ ангелин ийген. 

7 Бат, удабастаҥ келерим! Бу тÿрбектиҥ судур сöстöрин чебер- 
леп jÿрген кижи кежиктÿ. 

8 Мен, Иоанн, мыны уктым, кöрдим. Мен угала, кöрöлö, меге 
мыны кöргÿзип турган ангелге бажырарга, оныҥ бут алдына jы- 
гылгам. 9 Jе ол меге айткан: 

— Jок, онойтпо. Мен сендий ле jарчы карындаштарыҥдый, бу 
тÿрбектиҥ сöстöрин чеберлеп jÿрген улустый ок кул. Кудайга 
бажыр. 

10 Меге база айткан: 

— Бу тÿрбектиҥ судур сöстöрине таҥма баспа, нениҥ учун дезе 
öй jууктап келген. 1 1 Ч ы н эмести эткени база да чын эмести эткей, 
быjары база да быjартынгай, актузы база да актуны эткей, агарузы 
база да агарулангай. 

12 Бат, удабастаҥ келерим! Кайралымды кожо экелип, кажы ла 
кижиге эткен кереги аайынча берерим. 13 Мен — Альфа ла Омега, 
Баштапкы ла Калганчы, Бажы ла Учы. 

14 Кийимин арутап турган улус кежиктÿ. Олор jÿрÿмниҥ 
агажынаҥ алып jиир, калага каалгала кирер. 15 Тыштында ар- 
тары — ийттер ле тармачылар, балыр jÿрÿмдÿлер ле öлтÿрее- 
чилер, чалуга бажыраачылар, тöгÿнди сÿÿчи ле тöгÿндеп тур- 
ган не ле улус. 

16 Мен, Иисус, Бойымныҥ ангелимди ийгем. Ол мыны слерге 
серкпелерде керелеер. Мен — Давид тазылы ла калдыгы, jаркынду 
таҥ чолмон. 

17 Тын ла Сыргалjы: «Кел!» — дейдилер. Угуп турганы: «Кел!» — 
дегей. Суузаганы келгей, кÿÿни бары jÿрÿмниҥ суузын тегинге 
алгай. 

18 Бу тÿрбектиҥ судур сöстöрин угуп турган кажы ла кижиге ке- 
релеп турум: ол сöстöргö неме кошкон кижиге Кудай бу тÿрбекте 
бичилген кату-jоболды кожор. 19 Бу судур тÿрбектиҥ сöстöринеҥ 
нени алып барза, Кудай jÿрÿмниҥ агажынаҥ, агару каладаҥ ла бу 
тÿрбекте бичилгенинеҥ оныҥ ÿлÿзин алып барар. 

20 Мыны керелеечи айдат: 

— Эйе, удабастаҥ келерим! 

Аминь. Кел, Иисус Кайракан! 

21 Иисус Кайраканныҥ jакшылыгы ончогорло болгой. Аминь. 




